
Amajai — už draugystę. 
Chuanui — už nuolatinį skatinimą dirbti. 
Rodolfui — jis pats žino už ką. 


Visi šio romano personažai — dvasininkai, bankininkai, 
piratai, grafienės ir niekšai — išgalvoti, kaip ir aprašomi jame 
įvykiai, tad bet kokį jų panašumą su realiais žmonėmis ar fak- 
tais reikia laikyti atsitiktiniu. Čia pramanyta viskas — tikra tik 
scena, kurioje vyksta veiksmas. Niekas neįstengtų išgalvoti tokio 
miesto kaip Sevilija. 


Kompiuterių piratas įsilaužė į Vatikano centrinę informacijos 
sistemą likus penkiolikai minučių iki vidurnakčio. Po trisdešimt 
penkių sekundžių vienas iš kompiuterių, sujungtų su pagrindiniu 
tinklu, paskelbė pavojų. Mirksėjimas jo monitoriuje reiškė, kad 
atsakydama į įsilaužimą automatiškai įsijungė saugos sistema. 
Paskui ekrano kampe pasirodė raidės HK, ir jėzuitas, kuris tuo 
metu apdorojo Popiežiaus valstybės paskutinio gyventojų su- 
rašymo duomenis, pakėlė telefono ragelį ir apie įvykį pranešė 
tarnybos viršininkui. 

— Turime hakerį, — atraportavo jis. 

Sagstydamasis sutaną, tėvas Ignasijus Aregis, taip pat jėzuitas, 
išėjo į koridorių ir bėgte pasileido į kompiuterių kambarį. Buvo 
prakaulus ir liesas, prieblandoje po freskomis ištapytais skliautais 
garsiai atsimušė jo batų girgždesys. Žvilgtelėjęs į tuščią Tipogra- 
fijos gatvę ir į tamsų Belvederio rūmų fasadą, tėvas Aregis kažką 
tyliai burbtelėjo pro dantis. Jis širdo ne tiek ant įsibrovėlio, kiek 
dėl to, kad buvo pažadintas. Kompiuterių piratai juos puldinėdavo 
dažnai, bet žalos nepadarydavo. Paprastai jie neprasiskverbdavo 
pro išorinę saugumo sistemą ir savo apsilankymą paliudydavo 
kokia nors žinute ar virusėliu. Kompiuterių piratui — žargoniškai 
šnekant, hakeriui — labai patinka, kai kiti pamato jo apsilankymo 
pėdsakus. Daugiausia išdaigaudavo žalias jaunimėlis, mėgstantis 


keliauti telefonų linijomis, bandyti svetimas sistemas ir ieškoti 
naujų. Integrinių sistemų mėgėjams, pasinešusiems į aukštas tech- 
nologijas, bandyti įsibrauti į Čeiz Manheteno banką, Pentagoną 
ar Vatikaną atrodė nepaprastas nuotykis. 

Kompiuterių kambaryje tą naktį budėjo tėvas Kujis, apkūnus 
jaunas airis jėzuitas su akiniais. Susirūpinęs ir markstydamasis jis 
lipte prilipo prie savo kompiuterio klaviatūros ir ėmė sekti pirato 
pėdsakais. Pamatęs prie jo priėjusį tėvą Aregį, su palengvėjimu 
pakėlė akis. Lempos šviesa apšvietė apatinę jo veido dalį. 

— Nė neįsivaizduojate, kaip džiaugiuosi jus matydamas, 
tėve. 

Superioras atsistojo šalia, rankomis atsirėmė į apšviestą stalą ir 
ėmė atidžiai žiūrėti į ekraną, kuriame šokinėjo melsvi ir raudoni 
ženkliukai. Automatinės paieškos sistema nė akimirką nebuvo 
pametusi įsilaužėlio signalo. 

— Ar čia rimta? 

— Galimas daiktas, taip. 

Per pastaruosius dvejus metus kažkas rimta buvo atsitikę tik vieną 
kartą, kai piratui pavyko paleisti į Vatikano tinklą kompiuterių virusą, 
kuris daugindamasis užblokavo visą sistemą. Jos valymas ir padarinių 
likvidavimas kainavo pusę milijono dolerių, o piratas, kaip paaiškėjo 
po ilgų ir sudėtingų ieškojimų, pasirodė esąs šešiolikametis vaikinukas 
iš mažo kaimelio, įsikūrusio kažkur Olandijos pakrantėje. Tiesa, buvo 
dar kelissyk mėginta užleisti virusą ar įdiegti programas-žudikes, bet 
jas pavyko sunaikinti pačioje pradžioje. Vieną kartą „paišdykavo“ 
jaunas mormonas iš Solt Leik Sičio, antrą — islamininkų integristų 
bendruomenė iš štabo Stambule, trečią — prancūzų dvasininkas, pa- 
kvaišęs celibato priešininkas. Jis laikė juos baimėje pusantro mėnesio, 
irjie įstengė jį neutralizuoti tik tada, kai jau buvo užkrėtęs keturiasde- 
šimt dvi Vatikano rinkmenas virusu ir užteršęs kompiuterių ekranus 
lotyniškais keiksmažodžiais. 

Tėvas Aregis uždėjo pirštą ant mirksinčio raudono žymiklio 
kvadratėlio. 

— Tai mūsų hakeris? — paklausė jis. 

— Taip. 

— Kaip jį pavadinote? 

Kad būtų lengviau atpažinti ir sekti pažeidėją, jie pakrikšty- 
davo kiekvieną įsibrovėlį; dažnai „lankytojas“ pasirodydavo esąs 


senas pažįstamas. Tėvas Kujis parodė į eilutę dešiniojo ekrano 
apatiniame kampe ir atsakė: 

— Mišparai. Tai pirmas žodis, kuris man šovė į galvą, kai 
žvilgtelėjau į laikrodį. 

Keli signalai monitoriuje užgeso ir vietoj jų užsidegė kiti. 
Atidžiai į juos įsižiūrėjęs, tėvas Kujis pirštais lengvai palietė 
pelę. Žymiklis šoktelėjo prie vieno iš naujų simbolių ir dukart 
mirktelėjo. Dabar, kai šalia stovėjo superioras, visa atsakomybė 
gulė ant jo pečių, todėl tėvas Kujis galėjo sau leisti atsipūsti ir 
neskubėti. Šis jaunuolis buvo tikras kompiuterių profesionalas, 
ir į kiekvieną pirato įsibrovimą žiūrėjo kaip į iššūkį. 

—]Jis čia jau dešimt minučių, — tarė jis, ir tėvui Aregiui pasiro- 
dė, kad jo balse pasigirdo santūraus susižavėjimo gaidelė. — Iš pra- 
džių patyrinėjo dirvą, išmėgino prieigas. Paskui įsibrovė vidun. 
Kelias jam pažįstamas — matyt, lankėsi pas mus ir anksčiau. 

— Kokie jo ketinimai? 

Kujis gūžtelėjo pečiais. 

— Nežinau. Bet dirba gerai ir greitai, o norėdamas apeiti 
mūsų gynybą, naudojasi triguba sistema: pradeda paprasčiausiai, 
paskui naršo po mūsų pavardes, vėliau — po mūsų 432 vartotojų 
slaptažodžių sąrašą. — Ištaręs šiuos žodžius jėzuitas vos perkreipė 
lūpas, tarsi norėdamas užgniaužti tokioms aplinkybėms nederamą 
šypseną. — Dabar stengiasi prasiskverbti į INMAVAT'ą. 

Sunerimęs tėvas Aregis pabarbeno pirštais į vieną informa- 
tikos vadovėlį, gulintį ant stalo. INMAVAT'as buvo įslaptintas 
aukštų Vatikano kurijos pareigūnų sąrašas. Į jį galėjai patekti tik 
žinodamas slaptą asmeninį kodą. 

— Gal įjungti sekimo skaitytuvą? — paklausė jis. 

Tėvas Kujis smakru parodė į kito monitoriaus ekraną, šviečian- 
tį ant gretimo stalo. Apie tai jau pagalvojau, bylojo tas judesys. Ši 
sistema, sujungta su policija ir Vatikano telefono tinklu, įrašinėjo 
visus duomenis apie įsilaužėlio signalą; be to, ji turėjo net spąstus 
hakeriams — daugybę labirintų, kuriuose jie pasiklysdavo, palik- 
davo pėdsakų ir galop būdavo susekami ir atpažįstami. 

— Ne kaži ką pešime ir su juo, — atsiliepė Kujis po keleto se- 
kundžių. — Šokinėdamas iš vieno telefono tinklo į kitą, Mišparai 
nuslėpė savo įsilaužimo vietą ir įsigavo į mūsų sistemą. Kaskart, 
kai tik jis strykteli į kitą tinklą, reikia ją peržiūrėti visą iki pat 


komutatoriaus. Kad spėtume kažką nuveikti, jis turėtų čia pabūti 
ganėtinai ilgai. Tad jei nori mums pakenkti, pakenks. 

— O ko jis dar galėtų norėti? 

— Nežinau. — Jaunojo dvasininko lūpose vėl pasirodė žaisminga 
ir sykiu ironiška šypsenėlė, bet ji dingo, vos tik jis pakėlė gal- 
vą. — Kartais jie tai daro vien iš smalsumo, kartais palieka žinutę, 
pavyzdžiui, tokią: „Čia buvo kapitonas Zapas“ — Jis padarė pauzę 
ir ėmė stebėti monitoriaus ekraną. — Nors šis chuliganas, regis, 
pernelyg jau atkaklus. 

Tėvas Aregis porą kartų linktelėjo nepaleisdamas iš akių ek- 
rane šmėsčiojančio signalo. Paskui, tarsi atsikvošėjęs, pažvelgė 
į telefoną, apšviestą stalinės lempos šviesos kūgio, ir jau buvo 
betiesiąs ranką prie ragelio, bet pusiaukelėje sustojo. 

— Kaip manote, ar jam pavyks įsilaužti į INMAVAT'4? 

Kujis linktelėjo į savo kompiuterio ekraną: 

— Jis ką tik įsilaužė. 

— O Viešpatie... 

Dabar raudonas žymiklis mirksėjo ekrane pasiutusiu greičiu 
lėkdamas per rinkmenos eilutes. 

— Na, geras, —tarė tėvas Kujis jau neslėpdamas susižavėjimo. — 
Teatleidžia man Dievas, bet šitas hakeris — tikras genijus. — Va- 
landėlę patylėjo, paskui nusišypsojo: — Tikras velnias. 

Užmiršęs klaviatūrą, atsirėmė alkūnėm į stalą ir įsistebeilijo į 
ekraną. Tiesiai jam prieš akis bėgo sąrašas: aštuoniasdešimt ke- 
turi kardinolai ir aukšti valdininkai, pažymėti atitinkamu kodu. 
Žymiklis du kartus perbėgo sąrašą nuo viršaus į apačią, paskui 
sumirksėjęs sustojo prie eilutės, pažymėtos ženklu V, A. 

— Prakeiktasis, — sumurmėjo tėvas Aregis. 

Pasikeitę simboliai ekrane reiškė, kad piratas pralaužė apsaugos 
sistemą ir dabar į kompiuterio atmintį įrašo savo žinutę. 

— Kas tas V. „A? — paklausė Kujis. 

Tėvas Aregis neskubėjo atsakyti. Atsisagstęs stačią sutanos 
apykaklę, persibraukė ranka sprandą ir vėl nepatikliai žvilgtelėjo 
į monitoriaus ekraną. Paskui labai lėtai pakėlė telefono ragelį ir 
akimirką padvejojęs surinko Apaštalų rūmų sekretoriato numerį. 
Balsas atsiliepė itališkai tik po septinto signalo. Tada tėvas Aregis 
atsikosėjo ir glaustai informavo, kad kažkoks piratas ką tik įsilaužė 
į asmeninį Šventojo Tėvo kompiuterį. 


Zmogus iš Romos 


Jis ne veltui nešioja kalaviją. Tai Dievo pasiuntinys. 


BERNARDAS KLERVIETIS. 
Pagiriamasis žodis tamplierių kariaunai 


Lorencas Kuartas gavo įsakymą važiuoti į Seviliją pačioje gegužės 
pradžioje. Ciklonas persimetė į rytinę Viduržemio jūros dalį, 
ir tą rytą lietus merkė Romos Šv. Petro aikštę; Kuartas turėjo 
padaryti puslankį ir pasislėpti nuo lietaus po Berninio kolona- 
da. Artėdamas prie Bronzinių vartų pastebėjo, kad prietemoje 
skendinčiame marmuro ir granito koridoriuje stovintis sargybi- 
nis ketina užtverti jam kelią ir paprašyti dokumentų. Aukštas ir 
stiprus šveicarų gvardietis vilkėjo dryžuotą rausvos, geltonos ir 
melsvos spalvų Atgimimo laikų uniformą, o jo stambią skustą 
galvą puošė juoda beretė. Kuartas matė, kaip jis smalsiai ap- 
žiūrinėjo jo tamsų, nepriekaištingai sukirptą kostiumą, puikiai 
derančius juodo šilko marškinius stačia apykakle ir rankų darbo 
juodus plonos odos batelius. Jis neturi nieko bendra, bylojo tas 
žvilgsnis, su pilkaisiais bagarozzi, kasdien pro jį praeinančiais 
sudėtingos Vatikano biurokratijos valdininkais. Bet kaip buvo 
matyti iš šviesių sutrikusio šveicaro akių, šis žmogus nepriklau- 
sė ir Kurijos aristokratams, prelatams ir monsinjorams, kurių 
aukštą padėtį liudija kryžius ant krūtinės, purpurinis apvadas 
ant drabužių ar žiedas. Tie žmonės nevaikšto pėstute per lietų: 
jie atvažiuoja į Apaštalų rūmus pro kitus — Šv. Onos — vartus 
patogiuose automobiliuose su asmeniniais vairuotojais. Be to, 
vyras, pagarbiai sustojęs priešais sargybinį ir traukiantis iš kiše- 

nės odinę piniginę, kad tarp įvairių vizitinių kortelių susirastų 
asmens liudijimą, buvo pernelyg jaunas turėti titulą, nors kariškai 
trumpai kirpti jo plaukai jau buvo ganėtinai nušarmoję. Profesio- 
nalo žvilgsniu šveicaras pastebėjo, kad vyras labai aukštas, liesas, 
pasitikintis savimi. Rūpestingai prižiūrimi rankų nagai, laikrodis 
baltu ciferblatu, paprastos sidabrinės sąsagos. Šveicaras sumetė, 
jog vyrui ne daugiau kaip keturiasdešimt. 

— Guten Morgen. Wie ist der Dienst gewesen?* 

Tačiau ne šitie žodžiai, ištarti puikia vokiečių kalba, privertė 
sargybinį išsitempti ir atiduoti pagarbą alebarda, o raidės URI, 
įspaustos kartu su tiara ir šv. Petro raktais asmens liudijimo, 
kurį jam padavė nepažįstamasis, kairiajame kampe. Storame 
raudoname Vatikano metraščio tome Užsienio reikalų institutas 
buvo įrašytas kaip vienas iš Valstybės sekretoriaus departamento 
skyrių, tačiau net žaliausias Šveicarijos gvardijos naujokas žino- 
jo, kad du amžius ši įstaiga veikė kaip baudžiamoji Šventosios 
inkvizicijos ranka, o mūsų laikais derino visą slaptųjų Vatikano 
informacijos tarnybų darbą. Kurijos nariai, didieji eufemizmo 
žinovai, šią įstaigą paprastai vadino Kairigja Viešpaties ranka. O 
kiti, niekada neištardami šio pavadinimo garsiai, — tiesiog „Ne- 
švarių reikalų departamentu“. 

— Kommen Sie herein. 

— Danke. 

Kuartas praėjo sargybinį, įžengė pro senuosius Bronzinius var- 
tus, pasuko į dešinę, paskui atsidūrė priešais plačius Skala Redža 
laiptus ir, kiek užtrukęs prie akreditacijų stalo, žengdamas per 
vieną laiptelį, užlėkė dar vienais aidinčiais marmuro laiptais ir jų 
pabaigoje, už stiklinių durų, kurias jau saugojo kiti sargybiniai, 
pateko į Šv. Damaso kiemą. Skersai perėjo jį pliaupiant lietui 
stebimas gvardiečių, kurie gūždamiesi po mėlynais apsiaustais 
saugojo visas Apaštalų rūmų duris. Palypėjęs dar vienais — šįsyk 
trumpais — laiptais, sustojo ant priešpaskutinio laiptelio priešais 
duris su prisukta kuklia metaline lentele: Instituto per le Opere 
Esteriore*. Kuartas išsitraukė iš kišenės popierinę nosinę, nusi- 


* Labas rytas. Kaip tarnyba? (vok.) 
** Užsienio reikalų institutas (ital.). 

šluostė nuo veido vandens lašus, pasilenkė, nusivalė batus ir pa- 
daręs sviedinuką įmetė į aikštelėje stovinčią žalvarinę peleninę. 
Ir tik tada, apžiūrėjęs juodų marškinių rankogalius ir kelissyk 
timptelėjęs žemyn švarką pasibeldė į duris. Lorencas Kuartas 
skyrėsi nuo kitų dvasininkų tuo, kad puikiai žinojo, jog nėra itin 
uolus teologijos dorybių sergėtojas ir kad, pavyzdžiui, nei gailes- 
tingumas, nei užuojauta nėra stipriosios jo būdo savybės. Kaip, 
beje, ir nusižeminimas, nors iš prigimties pasižymėjo drausmin- 
gumu. Užtat buvo stropus ir reiklus, ir jo viršininkai šią savybę 
labai vertino. Tie, kurie laukė jo už durų, žinojo: tėvas Kuartas 
tikslus ir patikimas kaip šveicariškas laikrodis. 


Tą rytą visame pastate buvo dingusi elektra, ir vienintelė pilkšva 
šviesa sklido į kabinetą pro plačiai į Belvederio sodus atvertą lan- 
gą. Kol sekretorius už nugaros darė duris, Kuartas žengė penkis 
žingsnius nuo slenksčio ir atsidūrė pačiame kambario viduryje 
tarp pažįstamų sienų, kurias Antonijus Dantis ištapė valdant po- 
piežiui Grigaliui XIII. Freskos vaizdavo Adrijos, Tirėnų ir Joni- 
jos jūrų žemėlapius, bet jų veik nesimatė už daugybės lentynų, 
apkrautų knygomis ir bylomis. Nekreipdamas dėmesio į siluetą, 
ryškiai matomą priešinėje lango šviesoje, Kuartas trumpu galvos 
linktelėjimu pasisveikino su žmogumi, sėdinčiu prie didžiulio 
stalo, apkrauto daugybe bylų ir dokumentų. 

— Monsinjore, — tarė jis. 

Arkivyskupas Paolas Spada, Užsienio reikalų instituto direk- 
torius, į šį pasveikinimą atsakė draugiška, bet santūria šypsena. 
Tai buvo tvirtai sudėtas, veik kvadratinės figūros lombardietis; jo 
galingus pečius vos talpino juodas kostiumas su liemene, nieko 
nesakantis apie šeimininko užimamą vietą Bažnyčios hierarchijo- 
je. Iš stambios galvos ir jaučio sprando arkivyskupas Spada veikiau 
panėšėjo į sunkvežimio vairuotoją, imtynininką arba — tai labiau 
tiko Romai — į veteraną gladiatorių, trumpą kardą ir nykštukinį 
šalmą iškeitusį į tamsius Bažnyčios tarno drabužius. Šį įspūdį 
stiprino dar juodi, šiurkštūs it šeriai plaukai ir didžiulės, veik ne- 
proporcingos rankos (be arkivyskupo žiedo), kurios tą akimirką 
žaidė bronziniu popieriaus pjaustikliu, panašiu į durklą. Juo Spada 
ir parodė į siluetą prie lango: 

— Manau, jūs pažįstate kardinolą Ivaškievičių. 

Tik tada Kuartas žvilgtelėjo į dešinę ir linktelėdamas pa- 
sveikino sustingusią figūrą. Žinoma, jis pažinojo Jo Eminenciją 
Jeržį Ivaškievičių, Krokuvos vyskupą, kurį jo tėvynainis Popiežius 
Voityla paaukštino kardinolu ir paskyrė Šventosios Kongregacijos 
prefektu, atsakingu už tikėjimo doktrinos diegimą, iki 1965 metų 
žinomą inkvizicijos vardu. Nei Ivaškievičiaus, nei jo lieso tamsaus 
silueto lango fone, nei to, kam jis atstovavo, nebuvo įmanoma 
su niekuo supainioti. 

— Laudatur Jesus Cristus*, Jūsų Eminencija. 

Inkvizicijos viršininkas neatsakė į pasveikinimą: nekrustelė- 
jo, neištarė nė žodžio. Tylą nutraukė kimus monsinjoro Spados 
balsas: 

— Jeigu pageidaujate, galite sėstis, tėve Kuartai. Šiandien mūsų 
susitikimas neoficialus, todėl jo Eminencija meilija stovėti. 

Jis pavartojo itališką žodį ufficioso, ir Kuartas pagavo jo at- 
spalvį. Vatikano kalboje skirtumas tarp ufficiale ir ufficioso labai 
juntamas. Ufficioso reiškė dalykus, apie kuriuos galvojama, bet 
nekalbama, o jei jie išsakomi garsiai, niekas niekad neprisipa- 
žįsta apie juos kalbėjęs. Tai žinodamas, Kuartas pažiūrėjo į kėdę, 
kurią popieriaus pjaustikliu jam parodė arkivyskupas, ir švelniai 
papurtė galvą atmesdamas pasiūlymą. Jis susikryžiavo rankas už 
nugaros ir liko stovėti kambario viduryje panašus į kareivį, šaltai 
ir ramiai laukiantį įsakymo. 

Monsinjoras Spada pritariamai pažiūrėjo į jį primerkęs gudrias 
akis, kurių baltymai buvo išraizgyti tinkleliu tokių rudų gyslelių, 
kokias regime seno šuns akyse. Dėl tų akių, masyvaus kūno ir 
šiurkščių it šepečio šeriai plaukų jis buvo pramintas Mastifu, bet 
ta pravarde jį drįso vadinti — žinoma, pašnibždomis —tik žymiausi 
ir patikimiausi Kurijos nariai. 

— Džiugu jus vėl matyti, tėve Kuartai. Jau seniai nebuvome 
susitikę. 

Du mėnesius, prisiminė Kuartas. Tada šiame kabinete jie 
taip pat buvo trise: jiedu ir žinomas bankininkas Rencas Lupara, 
Italijos banko „Continentale“ prezidentas — vieno iš tų bankų, 
su kuriuo glaudžiai susijęs finansinis Vatikano aparatas. Lupara, 


* Garbė Jėzui Kristui (lot.). 

dailus, elegantiškas, nesutepamos reputacijos vyras ir laimingas 
šeimos tėvas, dangaus apdovanotas gražia žmona ir keturiais 
vaikais, susikrovė turtus pasinaudodamas Vatikano „stogu“ ir 
perpumpuodamas į savo seifus verslininkų ir politikų, — masonų 
ložės Aurora-7 narių, tarp kurių jis pats užėmė trisdešimt trečią 
laiptelį, — pinigus. Panašūs pasaulietiniai reikalai buvo Lorenco 
Kuarto darbo sritis, todėl ištisus šešis mėnesius jis sekė Luparos 
pėdsakais, kuriuos bankininkas palikdavo ant kilimų kai kuriuose 
Ciūricho, Gibraltaro, San Bartolomės (Antilų salos) kabinetuose. 
Jo keliones apvainikavo išsamus raportas, kurį jis padėjo ant Už- 
sienio reikalų instituto stalo ir kuris privertė bankininką rinktis 
kalėjimą arba protingą exitus*; pastarasis poelgis būtų išsaugojęs 
banko „Continentale“, Vatikano ir, galimas daiktas, ponios Lu- 
paros ir jos keturių atžalų gerą vardą. Sėdėdamas arkivyskupo 
kabinete ir įdūręs sutrikusį žvilgsnį į freską, vaizduojančią Ti- 
rėnų jūrą, bankininkas suvokė raporto esmę, kurią monsinjoras 
Spada išdėstė labai taktiškai, savo kalboje pasiremdamas Biblijos 
alegorija apie piktąjį vergą ir gabumus. Bet Lupara neįsiklausė 
į naudingą patarimą — masonas, kuris palieka šį pasaulį neatgai- 
laudamas, miršta nuodėmėje, — nuvažiavo tiesiai į savo gražiąją 
vilą ant jūros kranto Kaprio saloje ir ten, tikriausiai neišpažinęs 
nuodėmių, nukrito žemyn nuo vienos terasos, stovinčios ant 
skardžio krašto; jei patikėsime, kas parašyta tenai pritvirtintoje 
lentelėje, sužinosime, kad kažkada toje vietoje sėdėjęs ir gėręs 
vermutą Kurcijus Malapartė. 

— Turime jums tinkamo darbo. 

Kuartas tebestovėjo nejudėdamas kambario viduryje, atidžiai 
klausėsi viršininko žodžių ir jautė nematomą Ivaškievičiaus žvilgs- 
nį, stebintį jį iš tamsios lango nišos. Per pastarąjį dešimtmetį 
arkivyskupas Spada niekad nestokojo tinkamo darbo dvasininkui 
Lorencui Kuartui, ir kiekvienas darbas, kad ir kur jis būdavo 
atliktas — Centrinėje Europoje, Lotynų Amerikoje ar buvusioje 
Jugoslavijoje, — būdavo užrašomas į odinę užrašų knygelę, kuri 
jam atstojo kelionės knygą — savotišką borto žurnalą, kuriame 
atsispindėjo ilgas kelias, jo nueitas nuo tos dienos, kai jis priėmė 


* Išėjimas iš darbo (lot.). 

Vatikano pilietybę ir pradėjo dirbti Užsienio reikalų instituto 
operatyviniame skyriuje. 

— Pažiūrėkite. 

URI direktorius laikė nykščiu ir smiliumi suspaudęs popieriaus 
lapą su tekstu, atspausdintu kompiuterio spausdintuvu. Kuartas 
ištiesė ranką ir tą akimirką lango fone nervingai sujudėjo kardi- 
nolo Ivaškievičiaus siluetas. Laikydamas lapą, monsinjoras Spada 
šyptelėjo lūpų kampučiu. 

— Jo Eminencija mano, kad ši tema subtili, — tarė jis nenu- 
leisdamas akių nuo Kuarto, nors buvo aišku, kad jo žodžiai skirti 
kardinolui. — Ir jis nėra tikras, ar būtų išmintinga su šia paslaptimi 
supažindinti dar daugiau žmonių. 

Kuartas atitraukė ranką nė neprisilietęs dokumento, kurį 
tebelaikė atkišęs monsinjoras Spada, ir ramiai, neskubėdamas 
pažvelgė į viršininką. 

— Ir tai suprantama, — pridūrė Spada dabar šypsodamasis tik 
akimis, — Jo Eminencija toli gražu taip nepažįsta jūsų kaip aš. 

Kuartas vos pastebimai linktelėjo ir laukė toliau neklausi- 
nėdamas ir nerodydamas nekantrumo. Tada monsinjoras Spada 
atsisuko į kardinolą Ivaškievičių ir tarė: 

— Aš jau sakiau jums, kad jis geras kareivis. 

Kurį laiką vėl buvo tylu. Siluetas prie lango gumšojo nė 
nekrustelėdamas, neaiškiai išsiskiriantis debesuoto dangaus ir 
Belvederio sodą merkiančio lietaus fone. Paskui kardinolas atsi- 
skyrė nuo lango ir jo pečius gaubianti įkypa pilka šviesa išryškino 
kaulėtą smakrą, purpurinę sutanos apykaklę, blykčiojantį auksinį 
kryžių ant krūtinės, ganytojo žiedą, kuris pasimatė tik tada, kai 
kardinolas pakėlė ranką, paėmė iš monsinjoro Spados dokumentą 
ir pats padavė jį Lorencui Kuartui. 

— Perskaitykite. 

Kuartas pakluso įsakymui, ištartam gerkline italų kalba su 
lenkišku akcentu. Spausdintame lape keliomis eilutėmis buvo 
surašytas toks memorandumas: 


Šventasis Tėve! 

Galbūt esu įžūlus, bet šį įžūlumą pateisina svarbus reikalas. Kar- 
tais Švento Petro sostas esti pernelyg toli ir jo nepasiekia romiųjų 
balsai. Ispanijoje, Sevilijoje, yra vieta, kur pirkliai grasina Dievo 

namams ir kur mažutė XVII amžiaus bažnyčia, palikta likimo va- 
liai bažnytinės ir pasaulietinės valdžios, žudo pati, kad apsigintų. 
Maldauju Jūsų Šventenybės, kaip ganytojo ir tėvo, pažvelgti žemyn 
į nuolankiąsias savo bandos aveles ir paprašyti atsakyti tuos, kurie 
palieka jas likimo valiai. 

Meldžiu Jūsų palaiminimo mūsų Viešpaties Jėzaus Kristaus 
vardų. 


— Šis tekstas pateko į asmeninį Popiežiaus kompiuterį, — pa- 
aiškino monsinjoras Spada pastebėjęs, kad jo pavaldinys baigė 
skaityti. — Be parašo. 

— Be parašo, — mechaniškai pakartojo Kuartas. Toks buvo 
jo įprotis — garsiai pakartoti atskirus žodžius, kaip vairininkai, 
grandiniai ar puskarininkiai pakartoja aukštesniųjų valdininkų 
įsakymus; taip elgdamasis jis tarsi suteikdavo galimybę sau — ar 
kitiems — apgalvoti tai, kas buvo pasakyta. Jo pasaulyje kai kurie 
žodžiai prilygo įsakymams, o kai kurie įsakymai — kartais tik in- 
tonacija, atspalvis, šypsena — galėjo turėti lemiamų padarinių. 

— Mūsų neprašytas svečias, — kalbėjo toliau arkivyskupas, — 
ėmėsi visokiausių triukų, kad nuslėptų savo buvimo vietą. Tačiau 
pavyko nustatyti, kad žinutė išsiųsta iš Sevilijos kompiuteriu, 
įjungtu į telefono tinklą. 

Kuartas dar kartą, tik lėčiau, perskaitė laišką. 

— Čia kalbama apie kažkokią bažnyčią... — pradėjo jis ir nu- 
tilo, laukdamas, kad kažkas kitas baigtų sakinį. Tie žodžiai, ištarti 
garsiai, nuskambėjo pernelyg nevykusiai. 

— Taip, — patvirtino monsinjoras Spada. — Apie bažnyčią, kuri 
žudo, kad apsigintų. 

— Kokia nesąmonė, - įsiterpė Ivaškievičius, nepatikslindamas, 
ką turi omenyje — pačią mintį ar objektą. 

— Šiaip ar taip, — pridūrė arkivyskupas, — mes išsiaiškinome, 
kad tai tiesa. Tokia bažnyčia iš tikrųjų yra. — Jis greitai Žvilgte- 
lėjo į kardinolą ir švelniai perbraukė per popieriaus pjaustiklio 
ašmenis. — Taip pat įrodyta, kad ten nutiko du neįprasti ir ne- 
malonūs dalykai. 

Kuartas padėjo dokumentą ant arkivyskupo stalo, tačiau Spada 
jo nepaėmė, tik akimis pasekė judesio trajektoriją, tarsi prisilie- 

timas prie jo būtų galėjęs turėti abejotinų padarinių. Tada pri- 
ėjęs Ivaškievičius paėmė lapą ir sulankstęs jį keturgubai įsidėjo į į 
kišenę. Paskui atsigręžė į Kuartą ir paaiškino: 

— Mes norime, kad vyktumėte į Seviliją ir išsiaiškintumėte 
autoriaus asmenybę. 

Dabar jiedu stovėjo taip arti, kad Kuartas beveik užuodė to 
žmogaus burnos kvapą, ir toks artumas jam buvo nemalonus. 
Keletą sekundžių atlaikė žvilgsnį, paskui, didžiulėmis valios pa- 
stangomis atsispyręs pagundai žengti porą žingsnių atgal, per 
kardinolo petį pažvelgė į monsinjorą Spadą ir pamatė, kad šis vos 
pastebima šypsena dėkoja jam už parodytą lojalumą Bažnyčios 
hierarchijai: 

— Kai Jo Eminencija kalba daugiskaita, — paaiškino arkivys- 
kupas iš savo krėslo, — jis, žinoma, turi omenyje save ir mane. 
Taip pat aukštesnę valią — Šventojo Tėvo. 

— Kuri yra Dievo valia, — beveik įžūliai, tarsi mesdamas iššūkį, 
patikslino Ivaškievičius. Jis tebestovėjo labai arti, neatitraukdamas 
rūsčių juodų akių nuo Kuarto. 

— Kuri iš tikrųjų yra Dievo valia, — pakartojo monsinjoras 
Spada tonu, kuriame nebuvo nė krislelio ironijos. Nors savo ran- 
kose turėjo didžiulę valdžią, Užsienio reikalų instituto direktorius 
puikiai suvokė, kur baigiasi leistinumo ribos, ir žvilgsnis, kurį jis 
metė į pavaldinį, bylojo: saugokitės, tai pavojinga abiem. 

— Suprantu, — tarė Kuartas ir žiūrėdamas tiesiai kardinolui į 
akis tarsi mokinys trumpai ir drausmingai dar sykį nusilenkė. 
Ivaškievičius, regis, truputį atsipalaidavo, o už jo nugaros mon- 
sinjoras Spada pritariamai palingavo galva: 

— Aš jau sakiau jums, kad tėvas Kuartas... 

Lenkas pakėlė ranką su blizgančiu kardinolo žiedu, ir arki- 
vyskupas nutilo. 

— Taip, taip, žinau. — Paskutinį kartą pažvelgė į dvasininką ir 
tarsi nusprendęs, kad dabar jau nėra prasmės atskirti Kuartą nuo 
Spados stalo, vėl nuėjo prie lango. — Tai jau girdėjau iš jūsų — ir 
dabar, ir anksčiau. Sakėt, kad jis geras kareivis. 

Ištaręs šiuos žodžius ironiškai ir tarsi dygėdamasis, ėmė žiūrėti 
į lietų už lango, apsimesdamas, kad šis reikalas jo nebedomina. 
Padėjęs popieriaus pjaustiklį ant stalo, monsinjoras ištraukė vieną 
stalčių ir paėmė storą mėlyną aplanką. 

— Nustatyti žinutės autoriaus asmenybę —tik darbo dalis, — tarė 
dėdamas aplanką priešais save. — Kokių minčių jums kilo per- 
skaičius žinutę? 

— Kad ją galėjo parašyti dvasininkas, — nedvejodamas atsakė Kuar- 
tas. Valandėlę patylėjęs, pridūrė: Ir galbūt visiškas beprotis. 

— Įmanoma. — Monsinjoras Spada atvertė aplanką ir pasklaidė 
bylą su laikraščių iškarpomis. — Be to, jis kompiuterių asas, o 
jo minimi faktai — tikri. Toji bažnyčia iš tikrųjų turi problemų, 
be to, susikuria jų pati. Mirtys irgi tikros: per pastaruosius tris 
mėnesius jų buvo dvi. Tai gresia skandalu. 

— Gresia kai kuo blogiau, — tarė kardinolas neatsisukdamas, 
vėl tapdamas pilku siluetu lango šviesoje. 

— Jo Eminencija, — paaiškino URI direktorius, — pritaria 
minčiai, kad tuo reikalu užsiimtų Inkvizicija. — Jis reikšmingai 
patylėjo, paskui pridūrė: — Kaip senais laikais. 

— Kaip senais laikais, — pakartojo Kuartas. Jis nejautė simpatijos 
nei senajam, nei naujajam Kongregacijos darbo stiliui diegiant 
Tikėjimo doktriną, prie tos nemeilės dar prisidėjo ir kai kurie 
asmeniniai prisiminimai. Akimirką jo atminties kertelėje išniro 
brazilų dvasininko Nelsono Koronos, lūšnų kunigo, veidas: tai 
buvo vienas iš tų Išsilaisvinimo bažnyčios žmonių, į kurio karstą 
jis ir pats įkalė keletą vinių. 

— Mūsų bėda ta, — kalbėjo toliau monsinjoras Spada, — kad 
Šventasis Tėvas reikalauja vykdyti tyrimą pagal taisykles, tačiau 
jam atrodo, jog velti į šį reikalą Inkvizicijos nėra reikalo. Tai pana- 
šu į žvirblių šaudymą iš patrankos. — Jis padarė gerai apskaičiuotą 
pauzę ir įdėmiai žiūrėdamas į Ivaškievičių apibendrino: — Arba 
iš liepsnosvaidžio. 

— Mes jau nieko nedeginame. — Šie žodžiai nuskambėjo taip, 
tarsi kardinolas būtų kalbėjęsis su lietumi. Regis, jis apgailestavo, 
kad dabar ne tie laikai. 

— Šiaip ar taip, — kalbėjo toliau arkivyskupas, — nuspręsta, kad 
kol kas, —jis reikšmingai pabrėžė žodžius „kol kas“, — tyrimą atliks 
Užsienio reikalų institutas. Kitaip tariant, jūs. Ir tik tuo atveju, 
jeigu šis reikalas pasirodys pernelyg rimtas, jis bus oficialiai per- 
duotas Inkvizicijai. 

— Esu priverstas jums priminti, broli Kristuje, — kardinolas 
tebestovėjo atsukęs jiems nugarą, veidu į Belvederį, — kad Ink- 
vizicijos jau nebėra trisdešimt metų. 

— Taip, tiesa. Prašau man atleisti, dvasiškasis tėve. Aš tik no- 
rėjau pasakyti, kad byla bus perduota oficialiems Kongregacijos 
organams, atsakingiems už Tikėjimo doktrinos diegimą. 

— Mes jau nieko nebedeginame, — atkakliai pakartojo Ivaš- 
kievičius. Dabar jo balse tarsi tamsus aidas nuskambėjo grasi- 
nimas. 

Monsinjoras Spada keletą sekundžių tylėjo nenuleisdamas 
akių nuo Kuarto. Jie jau nieko nebedegina, bylojo jo žvilgsnis, 
bet užpjudo piktais šunimis. Pjudo, juodina, gyvus varo į kapus. 
Jie jau nieko nebedegina, bet saugokis jo. Šitas lenkas pavojingas 
mums abiem, bet tu esi pažeidžiamesnis. 

— Jūs, tėve Kuartai, — šįkart URI direktorius prabilo dalykiniu 
oficialiu tonu, — važiuokit keletui dienų į Seviliją... Darykit viską, 
kad išaiškintumėte žinutės autorių. Atsargiai užmegzkite ryšius su 
vietine bažnyčios valdžia. Svarbiausia — tyrimą atlikite protingai 
ir slaptai. — Ištraukęs kitą bylą, padėjo ant pirmosios. — Štai čia 
visa mūsų informacija. Ar turite klausimų? 

— Tik vieną, monsinjore. 

— Klauskit. 

— Pasaulyje yra daug bažnyčių, turinčių problemų, gresiančių 
virsti skandalais. Kuo ypatinga šitoji? 

Arkivyskupas nužvelgė kardinolo Ivaškievičiaus nugarą, bet 
inkvizitorius tylėjo. Monsinjoras pasilenkė prie gulinčių ant 
stalo bylų tarsi vildamasis, kad paskutinę akimirką jos išduos 
savo paslaptį. 

— Manau, — galop tarė jis, — kad tasai kompiuterių piratas taip 
gerai pasidarbavo, jog Šventasis Tėvas sugebėjo jį įvertinti. 

— „Įvertinti“ skamba labai jau perdėtai, — atsiliepė nuo lango 
Ivaškievičius. 

Monsinjoras Spada patraukė pečiais: 

— Tada sakykim, kad Jo Šventenybė nusprendė parodyti jam 
išskirtinį dėmesį. 

— Nors tasai tipas elgiasi įžūliai ir akiplėšiškai, — vėl įsiterpė 
lenkas. 

— Nors jis elgiasi įžūliai ir akiplėšiškai, — sutiko arkivysku- 
pas. — Dėl kažkokių asmeninių priežasčių šita žinutė, atsidūrusi 
asmeniniame Popiežiaus kompiuteryje, sužadino jo smalsumą. 
Jis nori būti informuotas. 

— Būti informuotas, — pakartojo Kuartas. 

— Būtent. 

— Ar nuvažiavęs į Seviliją turiu supažindinti su šiuo tyrimu ir 
vietos bažnyčios vadovus? 

Kardinolas Ivaškievičius atsigręžė į jį ir paaiškino: 

— Vienintelis jūsų tyrimo vadovas — monsinjoras Spada. 

Tą akimirką pagaliau buvo sutaisyta elektra, ir palubėje ka- 
bantis didžiulis sietynas staiga apšvietė kambarį, išplėšdamas iš 
tamsos blizgantį deimantinį kryžių ant lenko krūtinės ir žiedą 
ant piršto, nukreipto į URI direktorių. 

— Ir informuosit jį. Tik jį vieną. 

Elektros šviesa truputį sušvelnino kampuotus jo veido bruo- 
žus, išryškindama ploną atkarių ir rūsčių lūpų liniją. Tai buvo 
lūpos, kurios nieko daugiau nebučiavo, tik kryžius, akmenį ir 
metalą. 

Kuartas pritariamai linktelėjo: 

— Taip, tik jį, Eminencija. Bet Sevilijos vyskupija turi savo 
viršininką — arkivyskupą. Kaip turėsiu elgtis jo atžvilgiu? 

Ivaškievičius sunėrė pirštus žemiau auksinio kryžiaus ir ėmė 
apžiūrinėti nykščių nagus: 

— Visi mes esame broliai Kristuje, mūsų Viešpatyje. Todėl pa- 
geidautina palaikyti darnius bendravimo ir net bendradarbiavimo 
santykius. Tačiau ten neprivalėsite jų klausyti. Madrido nuncia- 
tūra ir vietinė arkivyskupija jau gavo atitinkamus nurodymus. 

Prieš atsakydamas kardinolui, Kuartas pirma atsigręžė į mon- 
sinjorą Spadą: 

— Tikriausiai jūs, dvasiškasis tėve, nežinote, kad aš negaliu 
pasigirti dideliu Sevilijos arkivyskupo palankumu.... 

Tai buvo tiesa. Prieš dvejus metus, netrukus po popiežiaus 
vizito Andalūzijos sostinėje, Kuartas stipriai susikirto su Jo Švie- 
sybe Sevilijos vyskupijos vadovu donu Akilinu Korvu dėl prastai 
organizuotos Popiežiaus apsaugos. Nuo tada prabėgo daug laiko, 
tačiau anos audros bangos dar nebuvo nurimusios. 

— Mes žinome, kad jūs nesutariate su monsinjoru Korvu, —tarė 
Ivaškievičius. — Bet arkivyskupas — Bažnyčios žmogus, jis įstengs 
užgniaužti savo antipatiją. 

— Visi mes sėdime švento Petro valtyje, — drįso įsikišti 
monsinjoras Spada, ir Kuartas suprato, kad nors jo partnerystė 

su Ivaškievičiumi labai pavojinga, URI šioje partijoje turi ne- 
blogų šansų. Padėk man gerai juos išnaudoti, bylojo viršininko 
akys. 

— Sevilijos arkivyskupas jau supažindintas su šiuo reikalu iš 
pagarbos jo titului, — paaiškino lenkas. — Tačiau jūs turite teisę 
niekieno nevaržomas gauti bet kokią reikalingą informaciją bet 
kokiomis priemonėmis. 

— Žinoma, teisėtomis, — vėl įsikišo monsinjoras Spada. 

Kuartas turėjo gerai susiimti, kad nenusišypsotų. Ivaškievičiaus 
akys lakstė nuo vieno prie kito. 

— Taip, — po trumpos pauzės patvirtino inkvizitorius. — Ži- 
noma, teisėtomis. 

Jis pakėlė ranką su žiedu, palietė antakį ir šis pažiūrėti nekaltas 
judesys Kuartui pasirodė tarsi perspėjimas. Jūs ten atsargiau su 
savo mokykliniais triukais, bylojo jis. Juokiasi tas, kas juokiasi 
paskutinis, o aš niekur neskubu. Vienas klaidingas žingsnis, ir 
jūs mano. 

— Jums, tėve Kuartai, nedera pamiršti, kad vykdote tik in- 
formacinę misiją. Todėl turite elgtis visiškai neutraliai. Vėliau, 
kai pateiksite mums ataskaitą, mes nuspręsime, kokių konkre- 
čių veiksmų reikia imtis. O dabar — kad ir ką ten pamatytu- 
mėte — stenkitės vengti viešumo ar skandalo. Žinoma, Dievui 
padedant... — Jis nutilo, valandėlę žiūrėjo į Tirėnų jūros freską, 
paskui, tarsi perskaitęs kažkokią slaptą žinią, pritariamai linkte- 
lėjo galva. — Prisiminkite, kad mūsų laikais tiesa ne visada mus 
išlaisvina. Aš kalbu apie viešai skleidžiamą tiesą. 

Kardinolas staigiu valdingu judesiu atkišo ranką su žiedu: 
sučiauptos lūpos tapo viena plonyte linija, tamsios akys įsmigo 
į Kuartą. Tačiau Kuartas buvo geras kareivis ir pats rinkosi šei- 
mininkus, todėl išlaukė keletą sekundžių ilgiau nei būtina ir tik 
tada, priklaupęs ant vieno kelio, pabučiavo raudoną žiedo rubiną. 
Kardinolas iškėlė du tos pačios rankos pirštus virš dvasininko gal- 
vos ir lėtai padarė kryžiaus ženklą, galintį reikšti ir palaiminimą, 
ir grasinimą. Paskui išėjo iš kabineto. 

Kuartas iškvėpė plaučiuose susikaupusį orą ir atsistojo purty- 
damas nuo kelnių kelio dulkes. Kai atsigręžė į monsinjorą Spadą, 
jo akys buvo kupinos klausimų. 

— Ką manote apie jį? — pasiteiravo URI direktorius. Vėl paėmė 
popieriaus pjaustiklį ir nerimastingai šypsodamasis parodė juo į 
duris, pro kurias išėjo Ivaškievičius. 

— Ufficioso ar ufficiale, monsinjore? 

— Ufficioso. 

— Tikrai nebūčiau labai apsidžiaugęs, jei būčiau patekęs jam 
į rankas prieš du tris šimtus metų, — atsakė Kuartas. 

Arkivyskupas dar plačiau nusišypsojo. 

— Kodėl? 

— Tarkim, jis labai rūstus žmogus. 

— Rūstus? — Arkivyskupas žvilgtelėjo į duris, ir Kuartas pa- 
matė, kaip jo šypsena vėl dingo. — Jeigu nebijočiau nusidėti 
gailestingumui, kurį mes visada turime rodyti broliui Kristuje, 
pasakyčiau, kad Jo Eminencija — paskutinis kekšės išpera. 


Kartu nulipo akmeniniais laiptais į Belvederio gatvę, kur jų laukė 
tarnybinis monsinjoro Spados automobilis. Arkivyskupas turėjo su- 
sitikimą salone „„Kavaldžeris ir sūnūs“ netoli Kuarto namų. Siuvėjai 
Kavaldžeriai jau du šimtmečius rengė visą Kurijos aristokratiją, 
įskaitant ir Popiežių. Jų ateljė buvo Siksto gatvėje, prie Ispanijos 
aikštės, ir arkivyskupas pasisiūlė Kuartą pavėžėti. Jie išvažiavo pro 
Šv. Onos vartus ir pro užtemdytus automobilių langus Kuartas 
matė, kaip jiems važiuojant pro šalį išsitempė šveicarų gvardiečiai. 
Kuartas smagiai nusišypsojo — jis žinojo, kad Vatikano šveicarai 
nelabai mėgsta monsinjorą Spadą: po URI tyrimo, kurio tikslas 
buvo išsiaiškinti galimus homoseksualizmo atvejus Gvardijoje, per 
pustuzinis gvardiečių buvo pašalinta iš tarnybos. Be to, kartkartėm 
norėdamas prasiblaškyti, arkivyskupas rengdavo žiaurius patikrini- 
mus, kad įsitikintų, ar gerai veikia vidaus saugumo sistema: pavyz- 
džiui, sykį į Apaštalų rūmus nusiuntė civiliniais drabužiais vilkintį 
savo agentą su „sieros rūgšties“ flakonėliu, kad šis neva apipurkštų 
ir sugadintų Paulinos koplyčios freską „Šv. Petro nukryžiavimas“ 
Nusigavęs iki freskos, agentas užsilipo ant suolo ir „Polaroidu“ 
įamžino savo plačiai šypsančią fizionomiją žinomo meno kūrinio 
fone. Pridėjęs ganėtinai kandų raštelį, monsinjoras Spada nusiuntė 
nuotrauką Šveicarų gvardijos pulkininkui. Nuo to įvykio praėjo 
pusantro mėnesio, bet galvos nuo pečių tebelėkė. 

— Jis pasivadino Mišparais, — prabilo monsinjoras Spada. 

Automobilis pasuko į dešinę, paskui, pračiuožęs po Angelo 
vartų arkomis, — į kairę. Kuartas pažiūrėjo į vairuotojo nugarą, 
atskirtą nuo pašnekovų pertvara, nepraleidžiančia garsų. 

— Tai viskas, ką apie jį žinote? 

— Žinome, kad jis gali būti dvasininkas, bet gali ir nebūti. Ir 
kad gali prieiti prie kompiuterio, sujungto su telefono linija. 

— O amžius? 

— Neaiškus. 

— Tai beveik nieko, dvasiškasis tėve. 

— Pats žinau. Bet tai viskas, ką turime. 

„Fiatas“ išvažiavo į Končiljazionės gatvę. Lietus rimo, rytuose, 
virš Pinčo kalvų, blaivėsi dangus. Kuartas palygino kelnių raukšlę 
ir pažiūrėjo į laikrodį, nors laikas jam visiškai nerūpėjo. 

— Kas ten vyksta Sevilijoje? 

Monsinjoras Spada išsiblaškęs žiūrėjo į gatvę. Atsakė ne iš 
karto — tebesižvalgė pro automobilio langą: 

— Ten stovi barokinė bažnytėlė... Sena, mažuliukė, apgriuvusi. 
Vadinasi Ašarų Dievo Motinos bažnyčia. Buvo restauruojama, bet 
pinigai baigėsi, ir viskas sustojo pusiaukelėje... Tikriausiai todėl, 
kad ji stovi svarbioje istorinėje vietoje: Santa Kruse*. 

— Aš žinau Santą Krusą. Tai buvęs žydų kvartalas, pastaty- 
tas XIX a. pradžioje. Visai greta prie katedros ir Arkivyskupi- 
jos. — Prisiminęs monsinjorą Korvą, Kuartas susiraukė. — Gražus 
kvartalas. 

— Tikriausiai gražus, nes bažnyčios sugriuvimo grėsmė ir 
restauravimo darbų sustabdymas sukėlė ištisą aistrų audrą: mu- 
nicipalitetas nori pasisavinti žemę, o viena iš šeimų, priklausanti 
Andalūzijos aristokratijai, be kita ko, dar ir susijusi su vienu 
stambiu banku, prisiminė senas, amžių dulkių nugultas teises. 

„Fiatas“ pravažiavo pro kairėje stovinčią Šv. Angelo pilį ir per 
Lungoteverę pasuko Umberto I tilto link. Kuartas žvilgtelėjo į 
apskritą rudą sieną, simbolizuojančią Bažnyčios, kuriai jis tarnavo, 
laikinumą: įsivaizdavo, kaip pasikėlęs sutaną Klemensas VII bėga 
slėptis už šitos sienos, o Karolio V landsknechtai plėšia Romą... 
Memento mori. Prisimink, kad esi mirtingas. 


* Seniausia Sevilijos dalis. 


24 


— O Sevilijos vyskupas? Keista, kad jis pats neužsiima šiuo 
reikalu. 

Pro lietaus lašais nubertą stiklą URI direktorius žiūrėjo į pilkus 
Tibro vandenis. 

— Jis suinteresuotoji pusė, todėl pasitikėti juo neverta. Mūsų 
gerasis monsinjoras Korvas taip pat stengiasi išpešti naudos. Kal- 
bant apie jį, reikėtų kalbėti apie Šventosios Motinos Bažnyčios 
interesus... Apskritai vaizdas toks: Ašarų Dievo Motinos bažnyčia 
griūva gabalais, o remontuoti jos niekas nenori. Atrodo, kad ji 
kai kam vertingesnė sugriuvusi, o ne stovinti. 

— Ar ji turi savo kleboną? 

Prieš atsakydamas Spada lėtai atsiduso: 

— Keista, bet taip. Ja rūpinasi senyvo amžiaus dvasininkas. Ma- 
nau, kad jis — konfliktus mėgstantis žmogus, todėl galima įtarti, 
jog Mišparų slapyvardžiu prisidengęs jis arba vikaras — jaunuolis, 
šiomis dienomis keliamas į kitą vyskupiją. Kaip išsiaiškinome, 
visus jų prašymus mūsų bičiulis Korvas, — monsinjoras Spada 
vos šyptelėjo, — leidžia pro ausis. Tad visai įmanoma, kad mintis 
tokiu neįprastu būdu kreiptis tiesiai į Šventąjį Tėvą tikriausiai 
šovė vienam iš jų, o gal abiem. 

— Tikriausiai jų darbas. 

URI direktorius abejodamas kilstelėjo ranką. 

— Galbūt. Bet tai reikia įrodyti. 

— O jeigu aš gausiu tuos įrodymus? 

— Tada, — arkivyskupo veidas apsiniaukė, balsas nuskambėjo 
tyliau ir rūsčiau, — už savo nevykusį informacijos pomėgį jiems 
teks karčiai gailėtis. 

— O tos dvi mirtys? 

— Kaip tik jos ir kelia rimtų keblumų. Šis konfliktas būtų pa- 
našus į vieną iš daugelio: žemės sklypas, keletas spekuliantų ir 
daug pinigų ateityje. Jei iškiltų krizė ir atsirastų tinkama dingstis, 
bažnyčią būtų galima paprasčiausiai nugriauti, o gautus už žemę 
pinigus skirti Viešpačiui garbinti. Bet tos dvi mirtys viską supai- 
nioja. — Kaštoninės, kraujagyslių išvagotos monsinjoro Spados 
akys pagaliau atsiplėšė nuo peizažo kitapus lango; „Fiatas“ įstri- 
go kamštyje netoli Viktoro Emanuelio prospekto. — Per trumpą 
laiką žuvo du žmonės, susiję su Ašarų Dievo Motinos bažnyčia: 
municipaliteto architektas, apžiūrėjęs bažnyčią ir turėjęs patvir- 


25 


tinti, kad ji avarinės būklės ir kad ją reikia nugriauti, ir klierikas, 
arkivyskupo Korvo sekretorius. Regis, jis nuolat vaikščiodavo į 
bažnyčią ir engdavo kleboną Jo Šviesybės vardu. 

— Negaliu patikėti. 

Mastifo akys įsmigo į Kuartą. 

— Ką gi, pamažu priprasit prie šios minties. Nuo šiandien šiuo 
reikalu rūpinatės jūs. 

„Fiatas“ tebestovėjo didžiulio kamščio viduryje; pro variklių 
gausmą ir sirenų kaukimą nieko nesigirdėjo. Arkivyskupas pasi- 
lenkė prie lango ir žvilgtelėjo į dangų. 

— Toliau galime eiti pėstute. Laiko turime į valias, todėl kviečiu 
jus aperityvo į kavinę, kurią taip mėgstate. 

—Į „El Greco“? Man regis, puiki mintis, monsinjore. Bet juk 
jūsų laukia siuvėjas. Ne bet kas, o pats Kavaledžeris. Net Šventasis 
Tėvas nedrįsta jo versti laukti. 

Pasigirdo kimus iš automobilio lipančio prelato juokas. 

— Tai viena iš mano retų privilegijų, tėve Kuartai. Galų gale 
net Šventasis Tėvas nežino apie Kavaledžerį kai kurių dalykų, 
kuriuos Žinau aš. 


Meilė senosioms kavinėms Lorencui Kuartui buvo įaugusi į krau- 
ją. Beveik prieš dvylika metų, kai jis atvyko į Romą studijuoti 
Grigaliaus universitete, dviejų su puse amžių kavinė, jos ramūs 
padavėjai, jos istorija, susijusi su didžiųjų XVIII ir XIX amžiaus 
klajūnų vardais nuo Bairono iki Stendalio, pakerėjo jaunąjį dva- 
sininką tą pačią akimirką, vos tik jis pirmą kartą įžengė po baltojo 
akmens arka. Dabar Kuartas gyveno vos už keleto žingsnių nuo 
kavinės, mansardoje, kurią jam buvo išnuomojęs URI Babuino 
gatvėje su nediduke gėlių vazonėlių pilna terasa, gražiu vaizdu į 
Kalnų Švč. Trejybės bažnyčią ir į žydinčias azalijas ant Ispanijos 
aikštės laiptų. Kavinėje jis labai mėgdavo skaityti, ir kai joje be- 
veik nebūdavo lankytojų, atsisėsdavo su knyga rankoje po Viktoro 
Emanuelio II biustu už staliuko, prie kurio, pasak žmonių, kadaise 
sėdėdavo Džakomas Kazanova ir Liudvikas Bavarietis. 

— Kaip monsinjoras Korvas reagavo į savo sekretoriaus mirtį? 

Monsinjoras Spada atidžiai tyrinėjo raudoną činzaną priešais 
stovinčioje taurėje. Žmonių kavinėje buvo nedaug; keletas nuola- 

tinių lankytojų skaitė laikraščius salės gilumoje, elegantiška dama, 
apsikrovusi krepšeliais su pirkiniais iš „Armani“ ir „Valentino“, 
kalbėjo mobiliuoju telefonu, o anglų turistai fotografavo vieni 
kitus prie vestibiulio baro. Moteris su telefonu, regis, erzino 
arkivyskupą, nes šis pirma nužvelgė ją kritišku žvilgsniu ir tik 
paskui atsisuko į Kuartą. 

— Labai blogai. Atvirai pasakius, tiesiog pasiuto. Ir prisiekė 
sunaikinti šią bažnyčią — nepalikti akmens ant akmens. 

Kuartas palingavo galva: 

— Man regis, jis niršta be reikalo. Juk pastatas negali turėti 
savo valios. Juoba galių kenkti. 

— Viliuosi, jog taip ir yra. — Mastifo žvilgsnis bylojo, kad jis 
nejuokauja. — Iš tikrųjų viliuosi. Visiems geriau, kad taip būtų. 

— O gal monsinjoras Korvas tik ieško dingsties nugriauti baž- 
nyčią ir baigti šį reikalą? 

— Žinoma, tai dingstis. Tačiau ne vien ji. Arkivyskupas turi 
asmeninių sąskaitų su šia bažnyčia arba su jos klebonu. O gal 
su abiem. 

Jis nutilo ir ėmė apžiūrinėti paveikslą — romantišką peizažą 
iš tų laikų, kai Roma dar buvo popiežiaus-karaliaus miestas su 
Vespasiano arka pirmame plane ir Šv. Petro bazilikos kupolu 
fone, tarp stogų ir senų apgriuvusių sienų. 

— Ar mirtys buvo natūralios? — paklausė Kuartas. 

Jo pašnekovas gūžtelėjo pečiais: 

— Destis kokią mirtį mes laikome natūralia. Architektas nu- 
krito nuo stogo, o sekretoriui į galvą pataikė nuo skliauto atsi- 
plėšęs akmuo. 

— Įspūdingas reginys, — atsiliepė Kuartas, keldamas taurę prie 
lūpų. 

— Ir, manau, kruvinas. Tas sekretorius tikriausiai atrodė pasigai- 
lėtinai. — Monsinjoras Spada pakėlė smilių. — Įsivaizduokit arbūzą, 
ant kurio užkrinta dešimt kilogramų karnizo. Žnekt, ir viskas! 

Kaip tik ši onomatopėja padėjo geriau viską įsivaizduoti ir 
privertė jį susiraukti — ne nuo kartaus vermuto, 0 nuo reginio. 

— O ką sako Ispanijos policija? 

— Kad tai nelaimingi atsitikimai. Todėl taip nūriai ir skamba 
toji eilutė: bažnyčia, kuri žudo, kad apsigintų... — Monsinjoras 

Spada suraukė antakius. — Dabar dėl to įžūlaus kompiuterių pirato 
sunerimęs ir Šventasis Tėvas. URI privalo tą nerimą išsklaidyti. 

— Kodėl mes? 

Arkivyskupas šyptelėjo pro dantis, bet atsakė po valandėlės. 
Nors vilkėjo dvasininko drabužiais, neatrodė panašus į bažnyčios 
tarną. Kuartas nužvelgė gladiatoriaus profilį, kuris priminė jam 
seną estampą su Kristų nukryžiavusio centuriono atvaizdu. Ga- 
lingas sprandas, labai didelės, nepaprastai stiprios, besiilsinčios 
ant stalo rankos. Panašus į netašytą Lombardijos valstietį, Mastifas 
savo rankose laikė visus Valstybės paslapčių raktus; šiai Valstybei 
priklauso trys tūkstančiai Vatikano tarnautojų ir tiek pat vyskupų 
už jos ribų, be to, Vatikanas — dvasinis traukos centras daugiau 
nei milijardui Žemės gyventojų. Pasakojama, kad per paskutinę 
konklavą monsinjorui Spadai buvo pavykę gauti visų kandidatų 
į Švento Petro sostą ligos istorijas, ištirti kiekvieno pretendento 
cholesterolio kiekį kraujyje ir pagal galimybes numatyti, ilgai ar 
trumpai viešpataus naujasis Popiežius. Kai biuletenis su Voitylos 
pavarde dar rūko juodais dūmais*, URI direktorius jau žinojo, 
kad šis Popiežius padarys staigų posūkį į dešinę. 

— Kodėl mes?.. — pagaliau pakartojo Kuarto klausimą. — Ogi 
todėl, kad teoriškai esame Popiežiaus patikėtiniai. Bet kurio po- 
piežiaus. Tačiau valdžia Vatikane — kaulas, dėl kurio riejasi ištisa 
šunų ruja, o Ivaškievičiaus įstaiga, šiaip ar taip, išaugo mūsų 
sąskaita. Anksčiau darbavomės draugiškai sutardami. Dievo po- 


licija, broliai Kristuje... — Kairės rankos mostu tarsi nuvijo šalin 
visiems nusibodusias banalybes... — Jūs tai žinote geriau nei kas 
nors kitas. 


Kuartas iš tikrųjų žinojo. Iki skandalo, sugriovusio visą Vati- 
kano finansinį aparatą, ir lenkų komandos posūkio į ortodoksi- 
ją, URI ir Inkvizicijos santykiai buvo draugiški. Bet liberaliojo 
sektoriaus persekiojimas ir sugriovimas galop virto sąskaitų su- 
vedinėjimu pačioje Kurijoje. 

— Sulaukėmė blogų laikų, — atsiduso arkivyskupas. 
Turima omenyje naujojo Popiežiaus rinkimo ceremonija. Rinkėjai kardino- 
lai, visiškai atskirti nuo išorinio pasaulio, apie eilinio balsavimo rezultatus 


praneša dūmų, kylančių iš pastato, kuriame posėdžiauja, spalva. Juodi 
dūmai reiškia, kad Popiežius dar neišrinktas. 

Ir vėl nudūrė akis į paveikslą ant sienos. Paskui, gurkštelėjęs 
vermuto, atsilošė į kėdės atkaltę ir pliaukštelėjo liežuviu. 

— Atkreipkite dėmesį, —smakru parodė į Mikelandželo tapytą 
kupolą paveikslo gilumoje, — teisę mirti tenai turi tik popiežiai. 
Galingiausia Žemės valstybė įsikūrusi tik ant keturiasdešimties 
hektarų, bet jos struktūra pakartoja viduramžių absoliučios 
monarchijos modelį. Šiandien šis sostas dar laikosi, nes religija 
tapo spektakliu, televizijos reportažais apie Popiežiaus keliones ir 
visa kita. O už fasado — reakcingiausias, niūriausias integrizmas: 
Ivaškievičius ir jo kompanija. Jo juodieji vilkai. 

Jis vėl atsiduso ir veik šlykštėdamasis nusuko akis nuo pa- 
veikslo. 

— Dabar vyksta mirtina kova, — niūriai kalbėjo toliau. — Baž- 
nyčia negali veikti be autoriteto: šio triuko esmė — išlaikyti jį 
neginčijamą ir vientisą. O šiuo reikalu Tikėjimo doktrinos 
Kongregacija — toks vertingas ginklas, kad nuo devintojo 
dešimtmečio, kai Voityla įprato kasdien lipti į Sinajaus kalną 
paplepėti su Dievu, jai skiriama vis didesnė reikšmė. — Vėl 
stojo trumpa ironiška pauzė, per kurią Mastifas apsižvalgė aplin- 
kui. — Šventajam Tėvui net atleidžiamos klaidos, o Inkvizicijos 
atkūrimas — patikima priemonė užčiaupti burną kitaminčiams. 
Kas dabar prisimena Kungą, Kastilją, Šilebeką ar Bofą?.. Švento 
Petro valtis visada įveikdavo istorijos rifus nutildydama neklus- 
niuosius arba išmesdama juos už borto. Mūsų ginklai įprasti: 
intelektinė diskreditacija, atskyrimas nuo Bažnyčios ir laužas... 
Apie ką gi mąstote, tėve Kuartai? Šiandien jūs kažkodėl labai 
nešnekus. 

— Aš visada nešnekus, monsinjore. 

— Taip, iš tiesų. Ištikimybė ir atsargumas, ar ne?.. O gal turėčiau 
vartoti žodį „profesionalumas“? — sykiu juokaujamu ir nepaten- 
kintu tonu kalbėjo prelatas. — Amžinai toji prakeikta disciplina, 
kuria susikaustėte tarsi grandinėmis... Bernardas Klervietis ir jo 
mafijozai tamplieriai lengvai surastų su jumis bendrą kalbą. Esu 
įsitikinęs, kad patekęs į nelaisvę Saladinui, verčiau leistumėte 
perpjauti sau gerklę, nei atsisakytumėte savo tikėjimo. Žinoma, 
ne iš pamaldumo. Iš didybės. 

Kuartas nusijuokė. 

— Galvojau apie Jo Eminenciją kardinolą Ivaškievičių, — atsakė 
jis į ankstesnį klausimą. — Laužų jau nebėra. — Vienu gurkšniu 
ištuštino taurę. — Nei ekskomunikų. 

Monsinjoras Spada piktai burbtelėjo: 

— Yra kitų būdų atiduoti užmarščiai nepalankius žmones. Net 
mudu ne kartą jais naudojomės. Jūs irgi. 

Arkivyskupas nutilo atidžiai žiūrėdamas pašnekovui į akis, tarsi 
gailėdamasis per toli nuėjęs. Bet, šiaip ar taip, jis pasakė tiesą. Iš 
pradžių, kai URI ir Kongregacija dar nebuvo atsidūrusios skirtin- 
gose barikadose, pats Kuartas juodiesiems Ivaškievičiaus vilkams 
ne sykį parūpino vinių, kad šie prikaltų keletą netikėlių prie 
kryžiaus. Mintyse vėl išvydo tamsius Nelsono Koronos akinius, 
trumpareges išsigandusias akis, prakaito lašus, bėgančius veidu 
žmogaus, kuris po savaitės neteko dvasininko titulo, o po kitos 
jau buvo miręs. Nuo tada prabėgo keleri metai, bet prisiminimas 
tebebuvo labai ryškus. 

— Taip, — pakartojo Kuartas. — Aš irgi. 

Monsinjoras, matyt, pajuto toną, kuriuo jo agentas ištarė šiuos 
žodžius, nes gyslelėm išvagotos jo akys nukrypo į pavaldinį. 

— Vis dar prisimenate Koroną? — švelniai paklausė. 

Kuartas pamėgino nusišypsoti. 

— Ar galiu būti atviras, monsinjore? 

— Taip. 

— Ne tik jį. Ir Ortegą, ispaną. Ir trečiąjį, Souzą. 

Tai buvo trys dvasininkai, susiję su vadinamąja Išlaisvinimo 
teologija ir nepritariantys reakcingai Romos politikai. Visais 
trimis atvejais URI suvaidino Ivaškievičiaus ir jo Kongregacijos 
juodojo šuns vaidmenį. Korona, Ortega ir Souza, žinomi pa- 
žangaus judėjimo veikėjai, dirbo ganytojų darbą nuošaliausiose 
vyskupijose, vargingiausiuose Rio de Žaneiro ir San Paulo kvar- 
taluose. Jie manė, kad žmogų reikia gelbėti žemėje, nelaukiant, 
kada jis pateks į dangaus karalystę. Gavęs tam tikrų nurodymų, 
URI ėmėsi darbo: pirmiausia ieškojo silpnesnių priešininko vietų, 
kad paskui galėtų deramai jį prispausti. Ortega ir Souza pasidavė 
gana greitai. Sunkiau sekėsi su Korona, savotišku Rio kvartalų 
vargšų didvyriu, tikra rykšte politikams ir vietinei policijai: rei- 
kėjo parodyti keletą jo klaidelių, kurias jis padarė dirbdamas su 
narkomanais; tą bylą kelias savaites tyrė Lorencas Kuartas. ne- 

praleisdamas pro ausis nė vieno „sako, kad...“ ir „gerai nežinau, 
bet...“ Tačiau net ir tada brazilų dvasininkas atsisakė „pasitaisy- 
ti Nekenčiamas ultradešiniųjų, praėjus septynioms dienoms, 
kai jam buvo atimtas a divinis* titulas ir kai jis buvo išguitas iš 
vyskupijos kartu su jo nuotraukomis pirmuosiuose laikraščių 
puslapiuose, Nelsoną Koroną nužudė mirties eskadronai. Dva- 
sininko kūnas surištom rankom ir kulkos suknežintu pakaušiu 
buvo rastas sąvartyne netoli buvusios jo parapijos. Comunista e 
veado: „komunistas ir pederastas“ — taip buvo parašyta kabančioje 
ant kaklo lentelėje. 

— Paklausykit, tėve Kuartai. Tas žmogus ėmė nesilaikyti pa- 
klusnumo įžadų ir nevykdė svarbiausios tarnystės priedermės, 
todėl ir buvo pašauktas permąstyti savo klaidų. Štai ir viskas. 
Paskui toji byla pateko į kitas rankas — ne į mūsų, o į Ivaškievi- 
čiaus ir jo Šventosios Kongregacijos. Jūs tik vykdėte įsakymus. 
Tik palengvinote uždavinį, todėl nesate atsakingas. 

— Nors aš ir labai gerbiu Jūsų Šviesybę, turiu pasakyti: ne, aš 
esu atsakingas. Korona negyvas. 

— Mudu pažįstame ir kitų Žmonių, taip pat mirusių. Finansi- 
ninkas Lupara, kad nereikėtų ilgai ieškoti pavyzdžių. 

— Korona buvo vienas iš mūsiškių, monsinjore. 

— Musiškiai, mūsiškiai... Mes nesame „mūsiškiai“, mes nie- 
kieno. Vieni. Atsakingi Dievui ir Popiežiui. — Arkivyskupas ty- 
čia kiek patylėjo. — Popiežiai miršta, Dievas — ne. Būtent tokia 
tvarka. 

Kuartas žvilgtelėjo į duris, tarsi norėdamas nuo viso to atsi- 
riboti. Paskui nuleido galvą. 

— Jūs teisus, Jūsų šviesybe, — tarė niūriu tonu. 

Arkivyskupas lėtai gniaužė kumštį, tarsi ketindamas suduoti 
juo į stalą, bet jo nepakėlė — didžiulio, sugniaužto, akmeninio. 
Atrodė suirzęs. 

— Klausykit, kartais aš tiesiog nekenčiu jūsų prakeiktos dis- 
ciplinos. 

— Ką turėčiau atsakyti, monsinjore? 

— Sakykit, ką galvojate. 

— Tokiose situacijose aš meiliju negalvoti. 


* Dieviškasis (lot.). 

— Nebūkit idiotas. Tai įsakymas. 

Kuartas valandėlę patylėjo, paskui gūžtelėjo pečiais: 

— Aš tebemanau, kad Korona buvo vienas iš mūsiškių. Be to, 
teisingas Žmogus. 

Arkivyskupas atgniaužė kumštį ir kilstelėjo ranką. 

— Su savo silpnybėmis. 

— Galbūt. Tokie jo ir nusižengimai: silpnumas, klaidos. O juk 
klaidas darome visi. 

Paolas Spada ironiškai nusijuokė: 

— Tik ne jūs, tėve Kuartai. Tik ne jūs. Jau dešimt metų stebiu 
jus —vis laukiu pirmosios jūsų klaidos, ir kai ją padarysite, tą pačią 
dieną suteiksiu sau malonumą paskirti jums bausmę: privalėsit 
apsivilkti gera ašutine, gausit penkiasdešimt rykščių ir turėsit su- 
kalbėti šimtą sveikamarijų. — Jo tonas staiga pasidarė irzlus. — Kaip 
jums pavyksta išlikti tokiam drausmingam ir doram?.. — Patylėjo, 
perbraukė ranka per plaukų šerius ir, palingavęs galvą, nelaukda- 
mas atsakymo, kalbėjo toliau: — Bet grįžkime prie to nemalonaus 
reikalo Rio. Jūs žinote, kad visagalio raštas kartais būna nelabai 
lygus. Tam vaikinui tiesiog nepasisekė. 

— Nežinau, kaip ten buvo. Iš tikrųjų manęs nelabai domina, 
bet faktas yra faktas. Objektyviai kalbant, tai padariau aš. Ir galbūt 
kada nors man už tai reikės atsakyti. 

— Tą dieną Dievas jus teis taip pat kaip ir mus visus. Žinokit, 
kad iki tos akimirkos, ir tik klausimais, susijusiais su darbu, visišką 
visų nuodėmių atleidimą duodu tik aš. Sub conditione*. 

Pakėlė didžiulę ranką ir greitai palaimino. Kuartas atvirai nu- 
sišypsojo: 

— Man reikės ne tik šito. Kai ko daugiau. Be to, ar gali 
Jūsų Šventenybė mane užtikrinti, kad šiandien elgtumėmės 
taip pat? 

— Turite omenyje Bažnyčią? 

— Ne, turiu omenyje Užsienio reikalų institutą. Ar taip pat 
lengvai padėtume tris galvas ant lėkštės ir įteiktume kardinolui 
Ivaškievičiui? 

— Nežinau. Atvirai sakant, nežinau. Strategija susideda iš 
taktinių veiksmų. — Prelatas atidžiai pažiūrėjo į pašnekovą ir su- 


* Tam tikromis sąlygomis (lot. ). 

nerimęs pakeitė temą... — Viliuosi, jog visa tai nesusiję su jūsų 
darbu Sevilijoje. 

— Nesusiję. Bent taip aš manau. Bet prašėte, kad būčiau at- 
viras. 

— Klausykite, Kuartai. Mudu profesionalūs dvasininkai 
ir gimėme ne vakar. Vatikane Ivaškievičius visus papirko ar 
įbaugino. — Jis apsidairė aplink, tarsi lenkas bet kurią akimirką 
galėjo įeiti į kavinę. — Jam teliko uždėti savo leteną ant URI. 
Iš visų Žmonių, esančių arčiausiai Šventojo Tėvo, mus gina 
tik vienas žmogus: Azopardis, Valstybės sekretorius ir mano 
studijų draugas. 

— Jūsų Šviesybė turi daug draugų. Jūs daug kam padėjote. 

Paolas Spada nepatikliai nusijuokė: 

— Kurijoje niekas neprisimena paslaugų, užtat visi prisimena 
skriaudas. Mes gyvename dvare, pilname eunuchų ir paskalūnų, 
kur niekas nepakyla aukštyn be kito pagalbos. Jeigu pargriuvai, 
visi stengiasi tave pribaigti, bet kai niekas neaišku, niekas ne- 
drįsta nė žingsnio žengti bijodamas padarinių. Prisimink, kaip 
mirė popiežius Lučanis: reikėjo jam pamatuoti kūno temperatūrą 
pro išangę, kad būtų galima nustatyti mirties valandą, bet niekas 
nedrįso įkišti termometro į užpakalį. 

— Bet Valstybės sekretorius... 

Mastifas papurtė juodus ašutinius plaukus: 

— Azopardis — mano draugas, bet tik tokia prasme, kokia šį 
žodį vartojame mes. Jam reikia taip pat saugotis, o Ivaškievičiaus 
valdžia galinga. 

Valandėlę patylėjo, tarsi ant vienos svarstyklių lėkštės būtų 
padėjęs Ivaškievičiaus valdžią, o ant kitos savąją ir be didelių 
vilčių būtų laukęs rezultato. 

— Štai kad ir tas kompiuterių piratas, — pagaliau pridūrė. — Juk 
tai smulkmena. Kitu metu jam nė į galvą nebūtų šovę pavesti 
mums darbą, kurį turėtų padaryti Sevilijos arkivyskupas, nes, 
atvirai šnekant, čia jo sritis, be to, tai liečia tik jo santykius su 
savo vyskupijos klebonais. Tačiau kai tokia padėtis, kiekviena 
musė virsta drambliu. Vos tik Šventasis Tėvas susidomėjo šiuo 
reikalu, štai jau ir proga suvedinėti tarpusavio sąskaitas. Todėl 
aš pasirinkau savo geriausią žmogų. Visų pirma man reikalinga 

informacija. Kitaip tariant, reikia gerai pasistengti ir pateikti štai 
tokią ataskaitą. — Ir parodė penkių centimetrų tarpelį tarp nykščio 
ir smiliaus. — Tegu mato, kad nesėdim sudėję rankų. Jo Švente- 
nybė bus patenkintas, o lenkas neturės prie ko prikibti. 

Į kavinę prigužėjo japonų turistų. Jie stoviniavo prie durų ir 
susižavėję aptarinėjo interjerą. Pamatę dvasininkus, ėmė šypsotis 
ir mandagiai linkčioti. Monsinjoras Spada jiems atsakė išsiblaš- 
kiusia šypsena. 

— Aš jus vertinu, tėve Kuartai, — toliau kalbėjo jis, — todėl 
prieš jums išvykstant į Seviliją noriu paaiškinti, ko mes tikimės 
iš šio lošimo... Nežinau, ar jūs visada nuoširdžiai vaidinate gerąjį 
kareivį, bet, man regis, nuoširdžiai; šiaip ar taip, niekada neda- 
vėte dingsties manyti priešingai. Pastebėjau jus tada, kai dar tik 
buvote eilinis Grigaliaus akademijos studentas, o vėliau prisiri- 
šau prie jūsų. Galimas daiktas, jums teks brangiai už tai mokėti, 
nes jei vieną dieną krisiu aš, krisite ir jūs. Ar net anksčiau: juk 
žinote — pirmiausia aukojami pėstininkai. 

Kuartas šaltai linktelėjo. 

— O jei laimėsim? — paklausė. 

— Mes niekad nelaimėsime visko. Kaip pasakytų jūsų tėvy- 
nainis šventasis Ignacijus, mes pasirinkome tai, kas liko nuo 
Dievo ir ko nenori kiti: audrą ir kovą. Visos mūsų pergalės — tik 
atokvėpis iki kito puolimo. Ivaškievičius bus kardinolas, kol bus 
gyvas, jis — bažnyčios princas pagal protokolą, amžinai įšven- 
tintas vyskupas, mažiausios Valstybės pilietis ir — jūsų ir mano 
dėka — nepažeidžiamiausias žmogus pasaulyje. Galbūt kada nors 
mūsų nuodėmės jam padės tapti popiežiumi. O mes niekad ne- 
būsime papabiliais* ir — tikriausiai — kardinolais. Kaip sakoma 
Kurijoje, turime per mažai aristokratiško kraujo ir pernelyg daug 
curriculums**. Tačiau mokame kovoti. Todėl esame pavojingi 
priešininkai, ir šis fanatiškas ir pasipūtęs lenkas tai žino. Jiems 
nepavyks nušluoti mūsų nuo kelio, kaip jie nušlavė jėzuitus ir 
liberaliuosius Kurijos sekretorius Viešpaties Dievo, integristinės 
mafijos ir kitų Sinajaus dievų labui. Totus tuus***, bet tegu mūsų 
neerzina. Kai kurie mastifai miršta žudydami. 


* Aukščiausi Katalikų Bažnyčios hierarchai, iš kurių tarpo gali būti iš- 
rinktas popiežius. 
** Gyvenimo aprašymas (lot. ). 
*** Visas tavo (lot.). 

Arkivyskupas žvilgtelėjo į laikrodį ir mostelėjęs pakvietė padavėją. 
Viena ranka prilaikydamas Kuarto ranką, kad šis negalėtų susimokėti, 
kita išsiėmė iš kišenės keletą banknotų ir padėjo ant staliuko. Tiksliai 
aštuoniasdešimt tūkstančių, pastebėjo Kuartas. Gyvenimas Mastifo 
nelepino: arbatpinigių jis niekad nepalikdavo. 

— Mūsų pareiga kovoti, tėve Kuartai, — tarė jis, kai jiedu pa- 
kilo eiti. — Nes mudu teisūs, o Ivaškievičius — ne. Galima būti 
energingam ir saugoti savo autoritetą, bet nėra reikalo vėl tempti 
į dienos šviesą kankinimo replių ir suolo, kaip nori padaryti šis 
lenkas ir jo klika. Prisimenu, kaip jie išrinko popiežiumi Luča- 
nį — tas prasilaikė trisdešimt tris dienas. Jūs tada buvote dvide- 
šimčia metų jaunesnis, o aš jau dirbau šitą darbą. — Žiūrėdamas į 
Kuartą, arkivyskupas kreivai vyptelėjo. — Vos išrinktas jis pasakė: 
„Visagalis Viešpats turi daugiau mamos, o ne tėčio bruožų“. Ivaš- 
kievičius ir jo griežtą liniją palaikantys kolegos nesitvėrė pykčiu. 
Tada tariau sau: ši komanda negalės dirbti. Lučanis buvo per- 
nelyg švelnus mūsų laikams, tad, manau, Šventoji Dvasia pro- 
tingai pasielgė išvaduodama mus nuo jo anksčiau, nei jis spėjo 
pridaryti žalos. Žurnalistai jį vadino „Besišypsančiu Popiežiumi“, 
bet Vatikane visi žinojo, kad jo šypsena ypatinga. — Monsinjoro 
Spados lūpos dar plačiau išsiviepė, apnuogindamos iltinius dan- 
tis. — Nervinga. 


Galop pasirodžiusi saulė ėmė džiovinti Ispanijos aikštės akme- 
nis. Gatvės prekijai tempė brezentinius stogelius virš gėlių, o 
keletas turistų spėjo susėsti ant drėgnų laiptų, kylančių į Švč. 
Kalnų Trejybės bažnyčią. Kuartas lipo laiptais atsilikęs nuo ar- 
kivyskupo per pusę žingsnio, jį akino mirguliuojanti virš aikštės 
šviesa — įprastai romietiška, ryški ir džiugi, tarsi gera lemianti. 
Ant laiptų sėdėjo mergina užsienietė su kuprine ant nugaros, su 
džinsais ir mėlynais dryžuotais marškinėliais. Kai abu dvasininkai 
priartėjo prie jos, ji nufotografavo juos: apakino šviesa ir šypse- 
na. Monsinjoras Spada pasisuko į Kuartą ir pusiau irzliu, pusiau 
ironišku tonu paklausė: 

— Žinot, tėve Kuartai? Kaip dvasininkas, jūs per gražus. Tik 
pamišėlis galėjo paskirti jus kunigu moterų vienuolyne. 

— Apgailestauju, monsinjore. 

— Neapgailestaukit, ne jūsų kaltė. Bet, prisipažįstu, tai mane 
truputį nervina. Kaip jūs susitvarkot?.. Kitaip sakant, kaip jums 
pavyksta nepasiduoti pagundai. Suprantat, ką turiu omenyje. 
Moteris kaip Blogio įsikūnijimas, ir visa kita. 

Kuartas nusikvatojo: 

— Malda ir šaltas dušas, Jūsų Šviesybe. 

— Galėjau ir pats susiprasti. Visada ištikimai laikotės įstatų, 
tiesa? Beje, ar jums nenusibosta visada būti tokiam apdairiam ir 
tokiam geručiui? 

— Klastingas klausimas, monsinjore. Atsakymas gali turėti 
labai rimtų padarinių. 

Paolas Spada valandėlę žiūrėjo į jį šnairomis, paskui pritaria- 
mai linktelėjo. 

— Sutinku. Jūs laimėjote. Jūsų dorybė vėl išlaikė egzaminą, 
bet aš neprarandu vilties. Kada nors vis tiek jus pričiupsiu. 

— Žinoma, monsinjore. Nes mano nuodėmės nesuskaičiuo- 
jamos. 

— Užsičiaupkit. Tai įsakymas. 

— Kaip įsakysite, šventasis tėve. 

Priėjęs prie Pijaus VI obelisko, arkivyskupas atsigręžė ir 
žvilgtelėjo žemyn į laiptais bėgančią merginą dryžuotais marš- 
kinėliais. 

— O dėl amžinojo išsigelbėjimo, — tarė jis, — prisiminkite pa- 
tarlę: jei klierikas iki penkiasdešimties metų įstengs laikyti rankas 
kuo toliau nuo pinigų, o kojas — nuo moters patalo, vadinasi, 
labai tikėtina, kad jam pavyks išgelbėti savo sielą. 

— Tą aš ir darau, monsinjore. Bet man dar liko dvylika metų 
iki finišo. 

— Nesisielokit. Įtariu, kad jus kankina kitokios pagundos. — Jis 
įdėmiai pažvelgė į Kuartą, paskui, žengdamas per vieną, įveikė 
paskutinius laiptelius ir tarė: — Vis dėlto ir toliau nuolat prauskitės 
šaltame duše, mano sūnau. 

Praėję įspūdingą viešbučio „„Hassler Villa Medici“ fasadą, jiedu 
pasuko į Siksto gatvę. Siuvykla nekrito į akis:ją žymėjo kukli lentelė 
virš durų, kurių slenkstį peržengdavo tik Kurijos elitas — išskyrus 
popiežius. Šie naudojosi privilegija būti aptarnaujami namie: „Ka- 
valedžeri ir sūnūs“, gavę iš Leono XIII titulą, beveik prilygstantį 
popiežiaus rangui, važiuodavo jų matuoti į Vatikaną. 

Apie kažką užsigalvojęs, arkivyskupas abejingai žvilgtelėjo į 
lentelę. Paskui pakėlė galvą į dangų, ir tada jo gyslelėm išvagotos 
akys įsistebeilijo į stovintį priešais dvasininką: jis įdėmiai apžiūrėjo 
nepriekaištingai sukirptą kostiumą ir kuklias sąsagas juodo šilko 
marškinių rankogaliuose. 

— Klausykite, Kuartai. — Šis kreipinys tiesiog pavarde nuskam- 
bėjo rūsčiai. — Mes kalbame ne tik apie puikybės ir valdžios 
troškimo nuodėmę, kuri nesvetima nė vienam iš mūsų. Tačiau 
mudu turime pakilti aukščiau už savo silpnybes ir metodus, net 
aukščiau už Ivaškievičių ir jo grėsmingą šutvę... net aukščiau 
už Šventąjį Tėvą su jo erzinančiu fundamentalizmu, nes esame 
atsakingi už milijonų žmonių tikėjimą neklystančia ir amžina 
Bažnyčia. — Arkivyskupo akys gręžte gręžė pašnekovą. — Mus 
pateisina tik šis tikėjimas — nuoširdus, nors ir kupinas cinizmo, 
būdingo Kurijos žmonėms. Ir išteisina. Tik šis tikėjimas. Be jo 
ir jūs, ir aš, ir Ivaškievičius būtume tik veidmainiai ir niekšai... 
Ar suprantate, ką noriu jums pasakyti? 

Kuartas nė nemirktelėjęs išklausė Mastifo žodžius. 

— Kuo puikiausiai, monsinjore, — ramiai atsakė jis. 

Ir beveik instinktyviai įsitempė šveicarų gvardiečio, stovinčio 
priešais savo viršininką, poza: alkūnės prispaustos prie šlaunų, 
nykščiai nuleisti palei kelnių siūles. Monsinjoras Spada dar va- 
landėlę stebėjo jį prisimerkęs, paskui, regis, truputį atsipalaidavo 
ir net šyptelėjo. 

— Viliuosi, taip ir yra. — Dabar visas prelato veidas nušvito 
bičiuliška šypsena. — Iš tikrųjų viliuosi. Kai pats stosiu priešais 
Dangaus vartus ir kai manęs sutikti išeis tasai senas niurzgantis 
žvejys, aš jam pasakysiu: Petrai, būk atlaidus senam centurionui, 
Kristaus kareiviui, kuris pasiraitojęs rankoves pumpavo nešvarų 
vandenį iš tavo laivo triumo. Juk net senajam Mozei prisireikė 
slapčia pasinaudoti Jozuės kardu. O tu pats peiliu nudūrei Malką, 
kad apgintum savo Mokytoją. 

Nuo šio vaizdo dabar ėmė juoktis Kuartas. 

— Tokiu atveju norėčiau ten atsidurti pirma jūsų, monsinjore. 
Nemanau, kad tą patį pasiteisinimą jie priims du kartus. 


II 


Trys piktadariai 


Kai atvykstu į kokį nors miestą, visada prašau man išvardyti 
dvylika gražiausių moterų, dvylika gražiausių vyrų ir pasakyti 
vardą to žmogaus, kuris gali mane pasiųsti į kartuves. 


STENDIINAL. 
Liusjenas Levenas 


Selestinas Perechilis, bankininko Penčo Gaviros asmens sargybi- 
nis ir padėjėjas, susinervinęs vartė žurnalą O + S pakeliui į barą 
„Casa Cuesta“, esantį pačioje Trianos, Sevilijos kvartalo, širdyje. 
Perechilis buvo ne per geriausiai nusiteikęs dėl trijų priežasčių: 
dėl vis negyjančios skrandžio opos, subtilios misijos, privertusios 
jį persikelti į kitą Gvadalkivyro krantą, ir dėl žurnalo, kurį laikė 
rankoje, viršelio. Perechilis buvo kresnas, mažas, nervingas žmo- 
gelis, slepiantis savo nelaikšę plikę po glotniai nuo pat sklastymo 
prie kairės ausies viršun sulaižytais plaukais. Be to, jam labai 
patiko baltos puskojinės, ryškūs marginto šilko kaklaraiščiai, dvi- 
eiliai švarkai auksinėm sagom ir kekšės iš amerikietiško baro. Taip 
pat —ir pirmiausia — magiški skaičių deriniai ant žalios drobės bet 
kuriame kazino, į kurį tik būdavo įleidžiamas. Todėl tądien opa 
nuodijo jam gyvenimą labiau nei paprastai. Kaip ir susitikimas, į 
kurį ėjo visai nenoriai. O O + S viršelis tik dar labiau jį dirgino. 
Jeigu net esi beširdis žmogus — o Selestinas Perechilis buvo kaip 
tik toks — vargu ar galėsi ramiai žiūrėti į savo viršininko žmonos 
nuotrauką, kur ji nufotografuota su kitu vyru. Ypač tada, kai pats 
ir pardavei žurnalistams informaciją, be kurios tokia nuotrauka 
būtų neįmanoma. 

— Prakeikta kekšė, — ištarė garsiai, ir keletas nustebusių pra- 
eivių atsigręžė pasižiūrėti į jį. Paskui, prisiminęs susitikimo 

tikslą, iš viršutinės švarko kišenėlės ištraukė dedešvos spalvos 
šilkinę nosinę ir nusišluostė kaktą... Žalio audinio fone jam prieš 
akis šokinėjo skaičiai „7“ ir „16“ ir persekiojo jį kaip košmaras. 
„Garbės žodis, jei tik išsikapstysiu iš šios istorijos, niekad daugiau 
nelošiu. Prisiekiu Šventąja Mergele.“ 

Įmetė žurnalą į pirmą pasitaikiusią šiukšliadėžę ir pasukęs už 
kampo po reklaminiu „Cruzcampo“ alaus skydu nenorom su- 
stojo priešais baro duris. Jis nekentė tokių vietų kaip ši, nekentė 
marmurinių staliukų, glazūruotų plytelių ir senų, dulkėm apneštų 
„Centenario Terry“ butelių lentynose, nekentė tvankokos, pur- 
vinos Ispanijos su dekoratyvinėm šukom plaukuose ir gitara, su 
žirnių srėbalu, nuo kurio jam būdavo sunku atsiplėšti. Po keleto 
likimo smūgių, suartinusių jį, nežinomą detektyvą, banalių šei- 
myninių išdavysčių ir smulkių sukčių, apgaudinėjančių socialinį 
draudimą, gaudymo specialistą su Penču Gavira ir jo banku, Se- 
lestinas priprato prie madingų barų su jaukia muzika, prie viskio 
su daug daug ledo, prie kabinetų su storais kilimais ant grindų, 
su Financial Times numeriais ant staliuko vestibiulyje, prie faksų 
zyzimo ir sekretorių, plepančių trimis kalbomis: kas ten dedasi 
Ciuriche, o kas — Niujorke? O kas naujo Tokijo biržoje? Viskas 
buvo paprasta tarp tų žmonių, kvepiančių brangiu losjonu po 
skutimosi ir žaidžiančių golfą. Ir apskritai buvo nuostabu gyventi 
taip, kaip televizijos reklamose. 

Tačiau jam užteko vieno žvilgsnio, ir jį vėl įveikė seni košma- 
rai: tikslūs kaip laikrodžiai, jo jau laukė donas Ibrahimas, Mėmis 
iš Manteletės ir Meilutė Punjales. Pamatė juos vos peržengęs 
slenkstį, dešinėje prie tamsaus medžio prekystalio, papuošto 
auksinėm gėlėm, po plakatu, kabančiu tenai nuo amžiaus pra- 
džios: Garlaivių maršrutas Sevilija—Sanlukaras—Jūra: kasdieniai 
reisai iš Sevilijos iki Guvadalkivyro žiočių. Trijulė buvo susėdusi 
aplink marmurinį staliuką, ant kurio Perechilis pastebėjo „La 
Ina“ chereso butelį. Vienuoliktą valandą ryto. 

— Kaip sekasi, — tiesiog burbtelėjo jis ir atsisėdo. 

Tai nebuvo klausimas, ir jam nė velnio nerūpėjo, kaip jiems 
sekasi. Jie taip pat nekantravo kuo greičiau baigti tas mandagybes. 
Selestinas tai perskaitė trijose porose akių, stebinčių, kaip elegantiš- 
ku, iš viršininko nusižiūrėtu judesiu jis pasitaiso marškinių ranko- 
galius, paskui atsargiai atsiremia alkūnėm į marmurinį staliuką. 

— Turiu jums pavedimą, — tiesiai pareiškė jis. 

Jis pastebėjo, kaip Mėmis iš Manteletės ir Meilutė Punjales 
žvilgtelėjo į doną Ibrahimą, ir kaip šis, atsakydamas į jo žodžius, 
linktelėjo — lėtai, iškilmingai, glostydamasis tankius, styrančius 
rausvus žilstelėjusius ūsus, pakirptus anglišku stiliumi. Donas 
Ibrahimas buvo aukštas, labai apkūnus ir būtų atrodęs tikras ge- 
riukas, jei ne tie nuožmūs ūsai; viską darė iškilniai, net ir po to, 
kai Sevilijos advokatų kolegija iškniso — jau gana seniai, — kad 
jis neturi jokio oficialaus dokumento, liudijančio, jog gali verstis 
advokato praktika. Tačiau advokato toga, nors ir netikra, įskiepijo 
jam savotiškų rimto vyro manierų, reikėjo tik pamatyti, kaip oriai 
jis nešioja šviesią šiaudinę plačiakraštę skrybėlę, kaip laiko lazdelę 
sidabriniu bumbulu, kaip laisvai ant jo didelio pilvo tarp liemenės 
kišenėlių guli laikrodžio grandinėlė —to laikrodžio, kurį, jo pasako- 
jimu, kažkada gavęs iš Ernesto Hemingvėjaus, kai aplošė jį pokerio 
partijoje „Chiguita Crus“ viešnamyje, ikikastrinėje Havanoje. 

— Klausom jūsų ištempę ausis, — tarė jis. 

Triana ir visa Sevilija ne tik žinojo, kad donas Ibrahimas — ku- 
bietis — sukčius ir nenaudėlis, bet ir tai, kad jis tikras kabaljeras. 
Štai dabar, pavyzdžiui, jis pirma mandagiai žvilgtelėjo į Mėmį 
iš Manteletės ir Meilutę Punjales, paskui griebėsi daugiskaitos 
leisdamas suprasti, kad turi garbę pristatyti juos už šito staliuko, 
ant kurio it du didžiulio laivo inkarai gulėjo jo rankos, mat pilvas 
trukdė prisislinkti arčiau. 

— Reikalas susijęs su bažnyčia ir kunigu, — paaiškino Per- 
echilis. 

— Bloga pradžia, — atsiliepė donas Ibrahimas. Kairėje rankoje 
šalia žiedo su auksiniu antspaudu smilko didžiulis cigaras, jo 
pelenai krito ant kelnių, ir donas Ibrahimas kruopščiai juos nu- 
sipurtydavo. Dar savo bastūniškos jaunystės metais, praleistais 
Antiluose, jis pamėgo akinamai baltus kostiumus, panamas ir 
„Montecristo“ cigarus. Buvęs advokatas apsišaukėlis atrodė tik- 
ras klasikas. Jis panėšėjo į tuos populiarių estampų personažus, 
kurie amžiaus pradžioje grįždavo iš Vest Indijos ir išsilaipindavo 
Sevilijos uoste su maišeliu auksinių monetų, triskart per dieną 
pilančiu karščiu ir tarnu mulatu. Tačiau donas Ibrahimas parsi- 
vežė tik karštligę. 

Perechilis pažiūrėjo į jį sutrikęs, bandydamas suprasti, ką toji 
„bloga pradžia“ reiškia: ar kad cigaro pelenai ištepė kelnes, ar kad 
šis reikalas susijęs su bažnyčiomis ir kunigais. 

— Su senu kunigu, — patikslino jis, norėdamas parodyti, kad 
tai nelabai svarbu, bet staiga prisiminė ir kitą... — Iš tikrųjų yra 
du kunigai: vienas senas, kitas jaunas. 

— Šit kaip, — įsikišo Meilutė Punjales gerkliniu balsu, būdingu 
Gvadalkivyro pakrantės čigonams. — Du kunigai. 

Ilgu gurkšniu ji ištuštino pilną chereso taurę, ir ant glebios 
riešų odos skimbtelėjo sidabrinės apyrankės. Sėdintis šalia Mė- 
mis iš Manteletės abejingai lingavo galvą, tarsi ringo teisėjas jam 
būtų uždraudęs smūgiuoti priešininkui į tą patį antakį. Regėjos, 
visą dėmesį buvo sukaupęs į ryškiai raudonų lūpdažių dėmę ant 
Meilutės Punjales taurės krašto. 

— Du kunigai, — aidu pakartojo donas Ibrahimas. Jis leido 
dūmų žiedus, kurie strigo ūsuose, o iš lakstančio žvilgsnio galėjai 
suprasti, kad ramybės jam neduoda kažkokios mintys. 

— Iš tikro jų net trys, — garbingai prisipažino Perechilis. 

Donas Ibrahimas krūptelėjo, ir pelenų gumulėlis vėl nukrito 
ant kelnių. 

— Ne du? 

— Trys. Senas, jaunas ir dar vienas, pakeliui į Seviliją. 

Perechilis pastebėjo, kaip išsigandusi trijulė susižvelgė. 

— Trys kunigai, — susumavo donas Ibrahimas, atidžiai tyrinė- 
damas ilgą tarsi mentelė kairės rankos mažylio piršto nagą. 

— Tikrai. Trys. 

— Vienas jaunas, vienas senas ir dar vienas, kuris važiuoja 
čionai... 

— Būtent. Iš Romos. 

— Vadinasi, iš Romos. 

Meilutės Punjales apyrankės vėl dzingtelėjo. 

— Pernelyg daug kunigų, — niūriai burbtelėjo ji ir kad neprisi- 
šauktų nelaimės ėmė stuksenti į medį po marmuriniu staliuku. 

— Vadinasi, mes kaktomuša susidūrėm su Bažnyčia, — po ilgų 
apmąstymų donkichotišku tonu iškilmingai pareiškė donas Ib- 
rahimas, ir Selestinas Perechilis vos neatsistojo ir neišėjo. Nieko 
gera iš to nebus, pagalvojo žiūrėdamas į storulio, buvusio advo- 

kato apsišaukėlio pelenais apkritusias kelnes, į netikrą apgamą ir 
plaukų sruogą ant nuvytusios Meilutės kaktos ir į suplotą buvu- 
sio lengvasvorio boksininko nosį. Tik ne su tokiais žmonėmis. 
Tačiau staiga prieš akis sušmėžavo žalias audinys, skaičiai „7“ 
ir „16“ ir nuotraukos iš žurnalo. Ir jis ūmai pajuto, kad šiame 
bare siaubingai karšta. Bet gal čia kaltas ne karštis ir ne baras, o 
prakaitu permirkę jo marškiniai ir išdžiūvusi nuo baimės burna. 
„Štai tau šeši milijonai pesetų, ir būk geras, sutvarkyk šį reikalą 
su bažnyčia, — pasakė Penčas Gavira. — Susirask tikrą profesionalą. 
Pinigus leisk kaip nori, bet sutvarkyk.“ 

— Darbelis nesunkus, — tarsi iš šalies išgirdo savo balsą ir su- 
prato, kad, velniai rautų, jis neturi iš ko rinktis. — Darbas švarus. 
Jokių problemų. Duodu kiekvienai muturzei po milijoną. 

Iš tikrųjų su pinigais jis tvarkėsi kaip norėjo: per šešias valandas 
kazino prašvilpė tris iš šešių milijonų. Kas pusvalandis — po mili- 
joną. Išgaravo ir tie pinigai, kuriuos buvo gavęs už parduotą in- 
formaciją žurnalistui apie savo viršininko žmoną — beje, buvusią. 
Be to, savo šunauja jam grasino ir palūkininkas Rubenas Molina, 
kuriam buvo skolingas beveik dukart daugiau nei pralošė. 

— Kodėl mes? — paklausė donas Ibrahimas. 

Perechilis pažvelgė jam į akis ir per dešimtadalį sekundės 
liūdnuose išsiplėtusiuose pašnekovo vyzdžiuose spėjo pamatyti 
tą patį nerimą, kuris ėdė ir jį. Jis nurijo seilę, įkišo pirštą tarp 
marškinių apykaklės ir kaklo ir įsistebeilijo į storojo advokato 
tremtinio cigarą, į sulaužytą Mėmio nosį ir į netikrą Meilutės 
apgamą. Už likusius pinigus kišenėje galėjo pasisamdyti tik juos: 
tris pašlemėkus ir nenaudėlius, kurių vieta ne gatvėj, o prieglau- 
doj. Trys sudužėliai ir nevykėliai! 

— Nes jūs geriausi, — atsakė rausdamas. 


Tą pirmąjį rytą Sevilijoje Lorencas Kuartas beveik valandą ieškojo 
bažnyčios. Dukart išėjo iš Santa Kruso kvartalo ir dukart grįžo 
atgal, kaskart įsitikindamas, koks bevertis turistinis žemėlapis 
tame tylių ir siaurų kalkėm ir ochra išdažytų sienų labirinte, 
ir kai tokia siaura gatvele retkarčiais lėtai pravažiuodavo auto- 
mobilis, Kuartas turėdavo slėptis po vėsa dvelkiančiais portalais 
ir pro jų vartelius galėdavo pasigėrėti glazūruotomis plytelėmis 
išpuoštais vidiniais kiemais, pilnais geranijų ir rožynų. Galop jis 

atsidūrė nedidelėje siauroje aikštėje tarp baltų ir gelsvų sienų 
su kaldintos geležies pinučiais, po kuriais kabojo vazonėliai su 
gėlėmis. Ten stovėjo ir keli suolai, papuošti glazūruotomis ply- 
telėmis su scenomis iš Don Kichoto, ir augo pustuzinis žydinčių 
apelsinmedžių, skleidžiančių stiprų, apelsinų žiedams būdingą 
aromatą. Bažnyčia buvo maža: vos dvidešimties metrų pločio jos 
plytinis fasadas sudarė kampą ir rėmėsi į gretimą pastato sieną. Ji 
atrodė apgailėtinai: varpinė buvo sutvirtinta medinėmis sijomis, 
išorinė siena paremta storais rąstais, metalinių vamzdžių pastoliai 
iš dalies dengė Kristaus atvaizdą iš glazūruotų plytelių, apsuptą 
geležiniais surūdijusiais žibintais. Šalia žvyro krūvos ir maišų su 
cementu stovėjo betonmaišė. 

Tai šit kokia ji. Keletą minučių Kuartas stovėjo aikštės vidur- 
yje — vieną ranką buvo įsikišęs į kišenę, kita laikė sulankstytą 
žemėlapį — ir stebėjo pastatą. Tą rytą tarp kvepiančių apelsinų 
po nepriekaištingai mėlynu Sevilijos dangumi jis nepamatė nie- 
ko paslaptingo. Barokinį portiką rėmino dvi kolonos, virš kurių 
nišoje buvo matyti lipdytinis Švč. Mergelės atvaizdas. Ašarų 
Dievo Motina, beveik garsiai sušnabždėjo Kuartas. Žengė dar 
keletą žingsnių ir priėjęs visai arti prie bažnyčios pamatė, kad 
Švč. Mergelė be galvos. 

Kažkur netoliese suskambo varpai ir virš aikštę supančių namų 
stogų pakilo pulkas balandžių. Nulydėjęs juos žvilgsniu, Kuar- 
tas vėl atsigręžė į fasadą. Tačiau jis buvo pasikeitęs. Tebeakino 
Sevilijos dangaus šviesa, tebeskleidė kvapus apelsinmedžiai, bet 
bažnyčia jam pasirodė kitokia. Ir sienas laikantys seni rąstai, ir 
ochra dažyta varpinė, taip apsilaupiusi, kad, regėjosi, nuo jos 
skivytais lupasi oda, ir nejudantis varpas ant pusiau supuvusios, 
piktžolėm apaugusios sijos skleidė kažkokį nerimastingą liūdesį 
ir nykulį. Bažnyčia, kuri žudo, kad apsigintų, bylojo paslaptingoji 
Mišparų žinutė. Kuartas dar sykį žvilgtelėjo į begalvę Mergelę 
ir ironiškai nusišaipė iš savo nuojautų. Plika akimi matyti, kad ir 
ginti čia nelabai yra ką. 

Tikėjimas Lorencui Kuartui buvo santykinė sąvoka, ir mon- 
sinjoras Spada nelabai klydo pusiau juokais vadindamas jį geru 
kareiviu. Jis tikėjo ne tiek religijos tiesomis ir apreiškimais, kiek 
stengėsi elgtis pagal tikinčiojo nuostatas; iš esmės pats tikėjimas 
jam nebuvo būtinas. Šiuo požiūriu Katalikų Bažnyčia iš pat 

pradžių jam pasiūlė tai, ką kitiems jaunuoliams pasiūlo karinė 
profesija: vietą, kur nereikia per daug gilintis į pačią tikėjimo 
sąvoką, nes didžiąją dalį tavo problemų išsprendžia įstatai. Kuarto 
atveju, ši disciplina pakeitė tikėjimą, kurio jis neturėjo. Tai buvo 
paradoksas, nes kaip intuityviai pastebėjo įžvalgusis arkivyskupas 
Spada, kaip tik dėl to tikėjimo nebuvimo, išdidumo ir griežto 
įstatų laikymosi Kuartas tapo nepaprastai gerai savo darbą atlie- 
kančiu dvasininku. 

Žinoma, viskas turi savo šaknis. Žvejo, nuskendusio per audrą 
kartu su valtimi ir laimikiu, sūnus, paprasto, netašyto kaimo kle- 
bono, padėjusio jam įstoti į seminariją, auklėtinis, drausmingas 
mokinys, puikiais gabumais sudominęs seminarijos vyresniuosius, 
Kuartas buvo apdovanotas blaiviu protu, labai panašiu į ramų pa- 
mišimą, kurį kartais atneša rytų vėjas ir rausvi Viduržemio jūros 
saulėlydžiai. Sykį, dar vaikas, jis keletą valandų stovėjo ant uosto 
bangolaužio čaižomas vėjo ir lietaus ir žiūrėjo, kaip toli jūroje 
nelaimingi Žvejai stengiasi parsigauti į uostą skindamiesi kelią 
per dešimtmetrines bangas. Iš toli valtys atrodė mažytės, jaudi- 
namai trapios tarp vandens kalnų ir baltų putų, springstančiais 
varikliais jos žūtbūt stengėsi prasimušti į krantą. Viena valtis jau 
buvo nuskendusi, o žvejo valties netektis reiškia ne vien kažkokio 
laivelio netektį: jūra pasiglemžia ne tik žmogų — kartu su juo jūros 
gelmėse dingsta kažkieno sūnus, vyras, brolis ar giminaitis. Todėl 
ant molo būriavosi juodai apsirengusios moterys, į jų rankas ir 
sijonus kabinosi vaikai, o jos neatitraukė akių nuo valčių, krutino 
lūpas ir tyliai meldėsi, stengdamosi atspėti, kurios valties trūksta. 
O kai pagaliau barkasai vienas po kito ėmė plaukti į uostą, ant 
molo stovintys vyrai pakėlė galvas į viršų, ten, kur spausdamas 
ledinę motinos ranką ant bangolaužio stovėjo berniukas Lorencas 
Kuartas, ir vienas po kito ėmė traukti beretes ir kepures. Lietus, 
vėjas ir bangos tebesidaužė, bet daugiau niekas negrįžo į uostą. 
Tą dieną Kuartas padarė dvi išvadas. Pirmoji: beprasmiška melstis 
jūrai. Antroji buvo panaši į nuosprendį: niekas niekada nelauks 
jo ant bangolaužio čaižant lietui. 


Ąžuolinės durys su storomis vinimis buvo uždarytos. Kuartas 
įėjo į bažnyčią, ir jam į veidą mušė toks šaltis, tarsi būtų nuvožęs 


paminklinį akmenį. Nusiėmęs saulės akinius, pamerkė pirštus į 

indą su švęstu vandeniu ir žegnodamasis pajuto ant kaktos jo 
vėsumą. Priešais retabulą, kurio paauksinimai blykčiojo navos 
gilumoje, stovėjo apie pustuzinis medinių klauptų, kiti buvo 
sustumti į kampą ir sudėti vienas ant kito, kad liktų vietos pa- 
stoliams. Oras buvo uždusęs, kvepėjo vašku ir amžių drėgme. 
Viskas skendėjo prietemoje, iš kairės, kažkur iš viršaus buvo ap- 
šviestas tik vienas kampas. Pakėlęs akis į šviesą, Kuartas pamatė 
moterį, stovinčią aukštai ant metalinių pastolių ir fotografuojančią 
švininius vitražų aptaisus. 

— Laba diena, — pasisveikino Kuartas. 

Ji buvo pražilusi kaip ir jis, bet jos žilumas nebuvo pirmalaikis. 
Jai tikriausiai gerokai per keturiasdešimt, sumetė jis, kai stovinti 
apie penkis metrus virš jo galvos moteris pasilenkė per pastolių 
turėklus. Paskui, laikydamasi už metalinių strypų, ji vikriai nulipo 
žemyn. Jos plaukai buvo supinti į kaselę ant sprando, ji vilkėjo 
polo marškinėlius ilgomis rankovėmis, mūvėjo gipsu ištepliotus 
džinsus ir avėjo sportinius batelius. Kol lipo atsukusi nugarą, 
galėjai ją palaikyti mergaičiuke. 

— Aš vadinuosi Kuartas, — prisistatė jis. 

Moteris nusišluostė kairę ranką į džinsus ir stipriai spustelėjo 
Kuartui ranką. 

— O aš — Grisė Marsala. Čia dirbu. 

Ji kalbėjo kaip užsienietė, tik veikiau amerikietišku nei angliš- 
ku akcentu; rankos buvo šiurkščios, akys šviesios ir draugiškos, 
įrėmintos raukšlėmis. Moteris apžiūrinėjo Kuartą nuo galvos iki 
kojų ir šypsojosi — taip pat atvirai ir nuoširdžiai. 

— Jūs — dvasininkas, bet gana simpatiškas, — galop pareiškė ji nė 
kiek nesivaržydama ir stebeilydamasi į stačią jo juodų marškinių 
apykaklę. — Mes čia laukėme kai ko kito. 

— Laukėte? 

— Taip. Čia visi laukia pasiuntinio iš Romos. Bet įsivaizdavo- 
me, kad atvažiuos koks sutanotas neūžauga su juodu lagaminėliu, 
prigrūstu maldynų, nukryžiuotųjų ir panašių dalykų. 

— Kas tie „visi“? 

— Nežinau. Visi. — Ir, lenkdama vieną po kito gipsu išteptus 
pirštus, moteris ėmė skaičiuoti: — Donas Priamas Feras, vietinis 
klebonas. Jo vikaras, tėvas Oskaras. — Jos šypsena truputį nu- 

blanko, tarsi ją būtų pakeitusi kita, gilesnė ir nematoma. — Ir dar 
arkivyskupas, meras ir daugybė kitų žmonių. 

Kuartas sučiaupė lūpas. Jis nė neįtarė, kad jo misija domina 
tiek daug žmonių. Kiek jis žinojo, Užsienio reikalų institutas apie 
ją informavo tik Madrido nunciatūrą ir Sevilijos arkivyskupą. 
Nuncijus čia niekuo dėtas, vadinasi, visus sukurstė monsinjoras 
Korvas. Tegu jį pragarai Jo Šviesybę. 

— Nesitikėjau, kad aš čia toks laukiamas, — šaltai tarė Kuartas. 

Moteris gūžtelėjo pečiais nekreipdama dėmesio į jo toną. 

— Kalbama ne apie jus, o apie šią bažnyčią. — Pakėlusi ranką 
parodė į pastolius prie sienos, į pajuodusias lubas, išmargintas 
drėgmės ir apsilaupiusių dažų dėmėm... — Pastaruoju metu ji 
sukėlė daug aistrų. O Sevilijoje niekas nemoka laikyti paslap- 
čių. — Ji truputį pasilenkė prie pašnekovo ir ironiškai patikliu 
tonu tyliai sušnabždėjo: — Žmonės kalba, kad šiuo reikalu domisi 
pats Popiežius. 

Dieve Šventas! Kuartas valandėlę patylėjo, apžiūrėjo savo 
batelių galus, paskui pažvelgė moteriai į akis. Ką gi, pagalvojo, 
galima timptelėti ir už šio siūlo — jis išvynios kamuolį ne blogiau 
už kitus. Priėjo prie Grisės Marsalos taip arti, kad vos palietė jai 
petį, ir perdėtai įtariai apsižvalgė aplink. 

— Kas taip kalba? — sušnabždėjo jis. 

Pasigirdo juokas, toks pat ramus kaip jos akys ir balsas, bet jo 
garsas švelniai išsisklaidė tuščioje navoje. 

— Manau, Sevilijos arkivyskupas. Neatrodo, kad jis labai jus 
mylėtų. 

Kai tik pasitaikys proga, būtinai atsidėkosiu Jo Šviesybei, min- 
tyse prisiekė Kuartas. Moteris stebėjo jį šelmiškai šypsodamasi. 
Neketindamas nuoširdžiai ir iki pat galo žaisti dviejų bendrininkų 
žaidimo, Kuartas kilstelėjo antakius kaip senas nekaltas jėzuitas. 
Šito triuko iš tikrųjų jis išmoko seminarijoje. Iš vieno jėzuito. 

— Matau, kad jūs gerai informuota. Bet nereikia kreipti dė- 
mesio į žmonių kalbas. 

Grisė Marsala nusikvatojo. 

— Aš ir nekreipiu. Tiesiog įdomu. Be to, jau sakiau jums, 
kad aš dirbu. Esu architektė, atsakinga už šios bažnyčios restau- 

į ją, gali suabejoti mano profesiniais gebėjimais, tiesa?.. Bet tai 
ilga istorija apie nepatvirtintus biudžetus ir apie negaunamus 
pinigus. 

— Jūs amerikietė. 

— Taip. Čia darbuojuosi jau dvejus metus Eurnekiano fondo 
pavedimu, šis fondas sumokėjo trečdalį pirminio restauravimo 
projekto vertės. Iš pradžių darbavomės trise: du ispanai ir aš; bet 
jie išvažiavo... Jau senokai darbai beveik sustabdyti. — Ji atidžiai 
pasižiūrėjo į Kuartą, vildamasi, kad tai, ką dabar pasakys, padarys 
jam įspūdį. — Be to, tos dvi mirtys... 

Kuarto veido išraiška nepasikeitė. 

— Jūs turite omenyje tuos nelaimingus atsitikimus? 

— Galima juos vadinti ir taip: nelaimingi atsitikimai. — Ji stebėjo 
pašnekovo reakciją ir atrodė nusivylusi, nes jis susilaikė nuo bet 
kokių komentarų. — Ar jau matėtės su vietos klebonu? 

— Dar ne. Atvykau tik vakar ir dar net neaplankiau arkivys- 
kupo. Pirma norėjau pamatyti bažnyčią. 

— Ką gi, štai ji. — Grisė Marsala plačiai mostelėjo ranka, tarsi 
rodydama Kuartui navą ir didįjį altorių, vos įžiūrimą prietėmy- 
je. — Aštuoniolikto amžiaus Sevilijos barokas, Dukės Kornecho 
retabulas... Mažytis perlas, irstantis gabalais. 

— O begalvė Mergelė virš durų? 

— Tūkstantis devyni šimtai trisdešimt pirmaisiais kai kurie 
piliečiai taip atšventė Antrosios Respublikos paskelbimą. 

Pasakė atlaidžiai, tarsi širdyje būtų atleidusi galvų kapotojams. 
Kuartas susimąstė: įdomu, ar ji seniai gyvena Sevilijoje? Tikriau- 
siai ne vienerius metus. Ispaniškai kalba nepriekaištingai, be to, 
šiame mieste ji, regis, jaučiasi kaip žuvis vandenyje. 

— Ar seniai čia gyvenate? 

— Beveik ketverius metus. Bet esu ne sykį buvusi Sevilijoje ir 
anksčiau. Atvažiavau čia kaip stipendininkė ir nuo tada negaliu 
pabėgti iš šio miesto suvisam. 

— Kodėl? 

Ji gūžtelėjo pečiais, tarsi pati savęs ne sykį būtų to klaususi. 

— Nežinau. Taip atsitinka daugeliui mano tėvynainių, ypač 
jaunų. Vieną dieną atvažiuoja čia ir negali išvažiuoti. Pasilieka, 
išmoksta skambinti gitara, piešia aikštėse. Kažkaip susitvarko, 

užsidirba pragyvenimui. — Susimąsčiusi pažvelgė į saulės šviesos 
stačiakampį ant grindų, šalia durų. — Kažkas slypi šioje šviesoje, 
šių gatvių spalvose, kas silpnina valią. Žmogus tarsi suserga. 

Kuartas žengė keletą žingsnių, paskui sustojo įsiklausydamas, 
kaip paskutinis jų aidas gęsta navos gilumoje. 

Kairėje, pusiau užstota pastolių, buvo matyti sakykla su įvijais 
laiptais, o dešinėje — klausykla, įrengta koplyčioje, per kurią pa- 
tekdavai į zakristiją. Kuartas ranka perbraukė klaupto medį, nuo 
ilgo naudojimo pajuodusį ir nuzulintą. 

— Na, ką pasakysite? — paklausė moteris. 

Jis pakėlė galvą. Skliautas su liunetais dengė vienintelę stačia- 
kampę navą, tačiau pagal planą bažnyčia turėjo atrodyti kaip kry- 
žiaus plano šventovė. Elipsinis kupolas, apvainikuotas bokšteliu, 
kadaise tikriausiai buvo ištapytas freskomis, tačiau nuo degančių 
žvakių ir gaisrų jos apsinešė paišais ir suodžiais. Kai kur galėjai 
išvysti kažką panašaus į angelų figūras ir barzdotus pranašus, bet 
juos taip suniokojo drėgmės dėmės, kad jie tapo panašūs į nepa- 
gydomus raupsuotuosius. 

— Nežinau, — atsakė Kuartas. — Maža, miela. Sena. 

— Trys amžiai, — patikslino moteris, ir žingsnių aidas vėl atsi- 
mušė tarp sienų, kai juodu ėmė žingsniuoti didžiojo altoriaus 
link. — Mano šalyje pastatas, pastatytas prieš tris šimtmečius, būtų 
laikomas neliečiama istorine vertybe. O čia matot: panašios vietos 
nyksta tiesiog akyse, bet niekas nė piršto nejudina. 

— Gal todėl, kad jų per daug. 

— Juokinga tai girdėti iš dvasininko lūpų. Nors jūs ir nepanašus 
į jį. — Ji vėl ironiškai ir smalsiai nužvelgė Kuartą nuo galvos iki 
kojų, šįkart ilgėliau sustodama ties nepriekaištingai sukirptu leng- 
vu juodu kostiumu. — Jei ne stati apykaklė ir juodi marškiniai... 

— Nešioju juos jau dvidešimt metų, — šaltai pertraukė moterį 
Kuartas, žiūrėdamas per jos petį į sieną... — Ką tik man pasakojote 
apie bažnyčią ir apie kitas panašias vietas. 

Grisė Marsala truputį sutriko; palenkusi galvą į šoną, Žiūrėjo 
į jį įtemptai mąstydama, kokiai pažįstamų vyrų kategorijai jį pri- 
skirti. Nors ji elgėsi laisvai, Kuartas suprato, kad stati apykaklė 
ją varžo. Tai, pamanė jis, atsitinka visoms moterims: senoms, 
jaunoms, visoms. Net ryžtingiausia moteris gali sutrikti, kai koks 
nors judesys ar žodis primena jai, kad ji kalbasi su dvasininku. 

— Šita bažnyčia... — pakartojo ji žiūrėdama į jį taip, tarsi būtų 
apie kažką užsigalvojusi. — Bet aš nesutinku su jumis, kad tokių 
vietų per daug. Juk, šiaip ar taip, mes kalbame apie mūsų atmintį, 
tiesa?.. — Suraukusi nosį ir lūpas ji kelissyk treptelėjo į nuzulintas 
grindų plokštes, tarsi kviesdama jas liudytojomis. — Aš įsitikinusi, 
kad praradę ar sunaikinę bet kokį pastatą, paveikslą ar bet kokią 
knygą mes tampame savotiški našlaičiai. Skurdesni. 

Ji ištarė šiuos žodžius netikėtai karštai, ir akimirką jos balse 
pasigirdo kartėlio gaidelės. Pastebėjusi, kad šįkart Kuartas žiūri 
į ją nustebęs, vėl nusišypsojo. 

— Ir visiškai nesvarbu, kad aš amerikietė, — tarė ji tarsi atsipra- 
šydama už jausmų protrūkį. — O gal kaip tik svarbu. Mes kalbame 
apie palikimą, priklausantį visai žmonijai. Ir niekas neturi teisės 
jo prarasti. 

— Todėl jūs taip ilgai ir gyvenate Sevilijoje? 

Grisė Marsala paslaptingai susimąstė. 

— Galbūt, — pagaliau atsakė ji. — Šiaip ar taip, kaip tik dėl to 
aš čia, šioje bažnyčioje. — Ji pažvelgė aukštyn ir jos žvilgsnis va- 
landėlę tyrinėjo vitražą skliauto pusmėnulyje, kairėje nuo navos, 
tos, kurioje ji dirbo prieš pasirodant Kuartui. 

— O ar žinote, kad tai paskutinė bažnyčia, pastatyta Ispanijoje 
valdant austrų dinastijai?.. Statybos darbai buvo oficialiai baigti 
1700 metų lapkričio pirmąją, kaip tik merdint Karoliui II, pa- 
skutiniajam austrų dinastijos atstovui, nepalikusiam nė vieno 
įpėdinio. Tad kitą dieną čia buvo aukojamos pirmosios mišios 
už mirusio karaliaus vėlę. 

Jie stovėjo priešais didįjį altorių. Įstrižai krintanti šviesa švel- 
niai atsispindėjo ant paauksuotų retabulo raižinių, užtat priete- 
moje pastolių užstotos figūros buvo veik neįžiūrimos. Pačiame 
centre po baldakimu išvydęs Mergelę Mariją su relikvine prie 
kojų, Kuartas kukliai nulenkė galvą. Bažnyčios šonuose, atskir- 
tuose nuo portiko raižytinėmis kolonomis, buvo matyti nišos su 
kerubinų ir šventųjų paveikslais. 

— Nuostabu, — nuoširdžiai susižavėjęs tarė Kuartas. 

— Tai net daugiau nei nuostabu. 

Užėjusi už altoriaus, Grisė Marsala pasuko jungiklį, ir paauk- 
suotas medis atgijo, ryški šviesa užliejo kolonas, medalionus ir 
girliandas, stulbinančias subtiliu auksakalių darbu. Kuartą pakerė- 

jo darni visuma, konstrukcijų ir dekoratyvinių elementų dermė, 
architektūros ir augalų motyvų susiliejimas į vientisą ansamblį. 

— Nuostabu, — pakartojo priblokštas Kuartas ir pakėlęs dešinę 
ranką prie kaktos mechaniškai persižegnojo. Tada pastebėjo, kad 
Grisė Marsala įdėmiai jį stebi, tarsi jo gestas šiomis aplinkybėmis 
jai būtų pasirodęs netinkamas. — Ar niekad nematėte, kaip žeg- 
nojasi dvasininkai? — Savo sutrikimą Kuartas pasistengė paslėpti 
po ledine šypsena. — Manau, kad stovėdamas priešais šį retabulą 
taip elgėsi ne vienas dvasininkas. 

— Ir aš taip manau. Bet, žinote, tie dvasininkai buvo kitokie. 

— Yra tik vienas dvasininkų tipas, — atsakė jis truputį lengva- 
būdiškai, kad tik netylėtų. — Jūs katalikė? 

— Šiek tiek. Mano prosenelis buvo italas. — Šviesios akys žvelgė 
į jį su įžūlia ironija. — Ganėtinai gerai įsivaizduoju, kas yra nuo- 
dėmė, jei tai turite omenyje. Tačiau mano metuose... 

Nebaigusi sakinio, ji palietė žilus plaukus, supintus į trumpą 
kaselę. Kuartas pamanė, kad dabar pats metas keisti pokalbio 
temą. 

— Mudu kalbėjomės apie retabulą, — tarė jis. — Ir aš pasakiau, 
kad jis nuostabus... — Jis pažvelgė jai į akis — rimtai, pagarbiai ir 
abejingai. — Gal pradėkim viską iš naujo? 

Grisė Marsala vėl palenkė galvą į šoną. Protinga moteris, 
pagalvojo Kuartas. Tačiau kai kas vis dėlto jį trikdė. Jo gerai 
išlavintas URI agento instinktas bylojo, kad ji elgiasi kažkaip 
nenuosekliai, nenatūraliai. Jis tyrinėjo ją stengdamasis perprasti, 
rasti tinkamą raktą į jos širdį, bet nenorėjo priimti jos peršamo 
bendrininkės tono, nenorėjo prisileisti jos pernelyg arti. 

— Labai prašau, — pridūrė jis. 

Keletą sekundžių ji žiūrėjo į jį šnairomis. Paskui pritariamai 
linktelėjo ir, regėjosi, tuoj šyptels, bet nenusišypsojo. 

— Sutinku, — pagaliau tarė ji. Atsigręžė į retabulą, ir Kuartas 
pasekė jos pavyzdžiu. — Kaip jau sakiau, 1711 metais jį sukūrė 
skulptorius Pedras Dukė Kornechas, paėmęs už darbą du tūkstan- 
čius eskudų — kiekvieno jų vertė prilygo aštuoniems sidabriniams 
realams. Ir teisingai. Juk šis darbas — tikras stebuklas. Į jį sudėta 
visa Sevilijos baroko fantazija ir drąsa. 

Nuostabi metro dydžio Mergelės Marijos statula buvo po- 
lichrominė, išdrožta iš medžio. Mergelė buvo su mėlyna skraiste, 

išskėtusi rankas, delnus atsukusi į priekį. Stovėjo ant pusmėnulio 
formos pjedestalo, dešine koja primynusi žaltį. 

— Ji labai graži, — tarė Kuartas. 

— Ją išdrožė Chuanas Martinesas Montanjesas beveik šimt- 
mečiu anksčiau už retabulą... Ji priklausė del Nuevo Ekstremo 
kunigaikščiams, o kadangi vienas iš jų padėjo statyti šią bažnyčią, 
jo sūnus padovanojo jai šią statulą. Tokį pavadinimą vieta gavo 
dėl ašarų. 

Kuartas atidžiai apžiūrėjo skulptūros detales. Iš apačios buvo 
matyti blizgančios ašaros ant veido, karūnos ir mantijos. 

— Man regis, ašaros per didelės. 

— Iš pradžių buvo mažesni krištoliniai rutuliukai, dabar — per- 
lai. Dvidešimt tikrų perlų, atvežtų iš Amerikos devyniolikto šimt- 
mečio pabaigoje. Kita šios istorijos dalis — ten, kriptoje. 

— Čia yra ir kripta? 

— Taip. Įėjimas ten, į dešinę nuo didžiojo altoriaus, tai savotiška 
privati koplyčia. Joje ilsisi keletas del Nuevo Ekstremo kunigaikš- 
čių kartų. Vienas jų, Gasparas Bruneris de Lebricha, tūkstantis 
šeši šimtai aštuoniasdešimt septintaisiais metais padovanojo dalį 
savo žemės bažnyčios statybai su sąlyga, kad joje kas savaitę bus 
laikomos mišios už jo vėlę. — Ji parodė nišą Mergelės Marijos 
dešinėje su klūpom besimeldžiančio riterio figūra. — Štai jis, ma- 
tote?.. Čia irgi Dukės Kornecho darbas, kaip ir figūra dešinėje, 
vaizduojanti jo žmoną... Statyti bažnyčią jis pavedė patikimam 
architektui Pedrui Romerui, dirbusiam ir Medinos Sidonijos ku- 
nigaikščiui. Taip atsirado del Nuevo Ekstremo giminės ryšys su šia 
bažnyčia. Donatoriaus sūnus, Gusmanas Bruneris, sumokėjo už 
retabulo su jo tėvų atvaizdu darbų pabaigą ir tais pačiais tūkstantis 
septyni šimtai vienuoliktaisiais perdavė bažnyčiai Dievo Motinos 
statulą... Žinoma, ilgainiui šis ryšys pasidarė ne toks glaudus, bet 
išliko iki mūsų dienų. Jis, beje, labai susijęs su konfliktu. 

— Kokiu konfliktu? 

Grisė Marsala tebežiūrėjo į retabulą tarsi neišgirdusi klausimo. 
Trumpai atsidususi, persibraukė ranka per kaklą. 

— Na... tai galima vadinti įvairiai. — Jos tonas atrodė lengvas, 
bet lengvumas buvo apsimestinis. — Galime sakyti, kad viskas 
sustojo rimties taške. Kartu su Makarena Bruner, jos motina 
senąja kunigaikštiene ir kitais. 


51 


— Aš dar nesu pažįstamas su poniomis Bruner. 

Kai Grisė Marsala atsigręžė į Kuartą, jos akys vylingai bliz- 
gėjo. 

— Tikrai? Ką gi, susipažinsite. — Ji padarė pauzę ir, smagiai 
nusiteikusi, vėl palenkė galvą į šoną. — Su abiem. 

Kuartas išgirdo, kaip ji tyliai nusijuokė išjungdama šviesą. 
Tamsa vėl apgaubė retabulą. 

— Kas čia dedasi? — paklausė Kuartas. 

— Sevilijoje? 

— Ne, šioje bažnyčioje. 

Grisė Marsala atsakė neskubėdama. 

— Jūs ir išsiaiškinkit, — pagaliau įgėlė. — Dėl to vadovybė jus 
ir atsiuntė. 

— Bet jūs čia dirbate. Tikriausiai turite savo nuomonę. 

— Turiu. Ir, žinoma, ne vieną. Bet laikau ją sau. Tik žinau, kad 
daugiau yra žmonių, kurie nori, kad bažnyčia būtų nugriauta, 
nei tokių, kurie nori, kad ji stovėtų kaip stovėjusi. 

— Kodėl? 

— Ak, nežinau. — Draugiškas tonas dingo. Dabar ji užsisklen- 
dė savyje, nutolo ir, regis, tarp jų vėl padvelkė tuščios navos 
šaltis. — Gal todėl, kad šiame kvartale kvadratinis metras žemės 
vertas pasakiškų pinigų... — Ji papurtė galvą, tarsi vydama šalin 
įkyrias mintis. — Kažkas tikriausiai jums apie tai papasakos. 

— Bet jūs sakėt, kad turite savo nuomonę. 

— Aš taip sakiau? —ji nusišypsojo lūpų kampučiu, bet nenuo- 
širdžiai, lyg prisiversdama. — Gali būti. Bet, šiaip ar taip, tai ne 
mano reikalas. Mano reikalas — gelbėti tai, ką galima išgelbėti, 
kol dar yra kuo užsimokėti už darbus. Nors su pinigais mums 
striuka. 

— Kodėl tada jūs čia viena? 

— Dirbu viršvalandžius. Kol darbuojuosi šioje bažnyčioje, ne- 
įstengiu gauti kito darbo, todėl turiu daug laisvo laiko. 

— Daug laisvo laiko, — pakartojo Kuartas. 

— Taip, daug. — Jos balse vėl pasigirdo kartėlio gaidelė. — Dau- 
giau neturiu kur eiti. 

Susidomėjęs Kuartas norėjo dar sykį klausti ją to paties, bet 
išgirdo žingsnius už nugaros ir atsigręžė. Tarpdury tarsi įrėmintas 

stovėjo juodas, mažas, nejudantis siluetas, ir jo tamsus šešėlis už- 
klojo šviesos stačiakampį ant akmeninių grindų plokščių. 
Grisė Marsala, taip pat atsigręžusi, pažvelgė į Kuartą keistai 
šypsodamasi ir tarė: 
— Kaip manote, gal metas ir jums susipažinti su parapijos 
klebonu?.. Turiu omenyje doną Priamą Ferą. 


Kai Selestinas Perechilis išėjo iš „Casa Cuesta“ baro, donas 
Ibrahimas ėmė nepastebimai po stalu skaičiuoti banknotus, 
kuriuos bankininko parankinis jiems buvo palikęs smulkioms 
išlaidoms. 

— Šimtas tūkstančių, — tarė baigęs skaičiavimo operaciją. 

Mėmis iš Manteletės ir Meilutė Punjales tylėdami linktelėjo. 
Donas Ibrahimas padalijo pinigus į tris pundus po trisdešimt tris 
tūkstančius ir, paslėpęs vieną vėslą vidinėje švarko kišenėje, kitus 
padavė bendrininkams. Likusį tūkstantį padėjo ant stalo. 

— Na, ką pasakysit? — paklausė jis. 

Suraukęs antakius, Mėmis iš Manteletės išlygino banknotą ir 
įsistebeilijo į Ernano Korteso atvaizdą. 

— Atrodo tikras, — burbtelėjo. 

— Aš kalbu apie darbą. Apie užsakymą. 

Mėmis tylėdamas apžiūrinėjo banknotą; Meilutė Punjales 
patraukė pečiais. 

— Pinigai pinigais, — tarė tarsi apibendrindama. — Bet susidėti 
su kunigais — bjaurus dalykas. 

Donas Ibrahimas padarė judesį, tikriausiai reiškiantį: na ką 
jūs, liaukitės. Tą judesį jis padarė kaire ranka, kurioje greta ma- 
syvaus žiedo rūko cigaras, ir pelenų žiupsnelis nukrito ant baltų 
kelnių. 

— Mes viską atliksime labai subtiliai, — šnopuodamas tarė 
advokatas. Jis vargais negalais pasilenkė per didžiulį pilvą ir nu- 
sibraukė pilkus pelenus. 

Meilutė Punjales ištarė „aha“, o Mėmis iš Manteletės link- 
telėjo neatitraukdamas akių nuo banknoto. Mėmis buvo apie 
keturiasdešimt penkerių, ir kiekvieni nugyventi metai paliko 
po žymę jo veide. Nevykėlio noviljero* jaunystė paliko jo akyse 


* Toreadoras, kovojantis su jaunais buliukais (isp.). 

ir stemplėje aitrias pralaimėjimų trečiarūšėse arenose nuosėdas 
ir buliuko ragų prisiminimą — randą dešiniajame paausyje. O iš 
trumpos nevykusios boksininko karjeros, kurią įkvėpė viltis tapti 
lengviausiojo svorio Andalūzijos čempionu tarp Ispanijos legio- 
no liktinių, Mėmiui liko tik sulaužyta nosis, didžiuliais randais 
papuošti antakiai ir sulėtėję refleksai, kai reikėdavo išsyk veikti, 
kalbėti ir mąstyti. Užtat jam gerai ėjosi vaidinti gatvės kvailelį, 
kuriuos taip mėgsta turistai: jis gebėdavo labai įtikinamai ste- 
beilytis į tuštumą, tarsi laukdamas trečio skambučio arba greit 
prasidėsiančios lemtingos akimirkos. 

— Taktas labai svarbu, — lėtai ištarė Mėmis. 

— Aha, — pritarė Meilutė. 

Mėmis iš Manteletės sėdėjo suraukęs antakius — taip jis da- 
rydavo visada, kai turėdavo kažką nuspręsti. Taip buvo ir tą at- 
mintiną dieną, kai suraukęs antakius nuo ilgo galvojimo parėjo 
namo ir išvydo tokį vaizdą: jo brolis paralitikas kiurksojo invalido 
vežimėlyje iki kelių nusmauktom kelnėm, o ant jų — ant ke- 
lių — iškalbingai šnopuodama sėdėjo Pedro svainė, tai yra Mėmio 
žmona. Neskubėdamas ir nekeldamas balso, tyliai pritardamas 
brolio lemenimui, kad tai nesusipratimas ir jis galįs viską paaiš- 
kinti, Mėmis iš Manteletės užėjo už krėslo su ratukais, pakėlė jį, 
beveik švelniai nunešė iki laiptų aikštelės, paleido žemyn kartu 
su jo šeimininku, ir brolis, baisiai tarškėdamas ir trankydamasis, 
nudardėjo trisdešimt du laiptelius ir mirtinai susiknežino galvą. 
Moteris atsipirko metodiška ir moksliškai pagrįsta pyla, per ku- 
rią jai buvo pamuštos abi akys, ir pusvalandį trukusiu nokautu 
kairiuoju kabliu, po kurio atsipeikėjusi ji paskubom susikrovė 
mantą ir dingo visiems laikams. Su broliu išėjo kur kas prasčiau: 
prokuroras paprašė Mėmiui trisdešimt metų kalėjimo, ir tik su- 
manus advokatas sugebėjo tyčinę žmogžudystę pakeisti netyči- 
ne, o kaltinamasis buvo išteisintas neįrodžius jo nusikalstamų 
motyvų. Tasai advokatas buvo donas Ibrahimas, kurio Havanoje 
išduotą liudijimą Sevilijos advokatų kolegija vis dar laikė tikru. 
Tačiau buvusiam toreadorui ir boksininkui titulai nerūpėjo — jis 


amžinai prisirišo prie advokato, pamažu išplėšusio jam laisvę. Su- 

griautas šeimos židinys, Jūsų Malonybe. Išdavikas brolis, įtampa, 
intelektinis mano ginamojo lygis, animus necandi* nebuvimas, 
vežimėlis be stabdžių. Nuo tada Mėmis iš Manteletės pajuto savo 
geradariui šventą, aklą, karštą, nepaklibinamą ištikimybę, galop 
virtusią tikru pasiaukojimu, kai donas Ibrahimas buvo pašalintas 
iš advokatų kolegijos. Tyli ir nesudrumsčiama kurto ištikimybė, 
pasirengusio padaryti bet ką, kad tik įvykdytų šeimininko įsakymą 
ar pelnytų jo meilę. 

— Vis dėlto man atrodo, kad ten pernelyg daug dvasinin- 
kų, — vėl pakartojo Meilutė. 

Pirštais ji ėmė sukioti tuščią taurę, ir sidabrinės apyrankės vėl 
sudzinksėjo. Donas Ibrahimas ir Mėmis susižvelgė, ir tada buvęs 
advokatas apsišaukėlis užsakė dar tris taures „La Ina“ vyno, o 
užkandos — keletą griežinėlių nugarinės. Vos tik padavėjas pa- 
statė šaltą cheresą ant staliuko, Meilutė čiupo taurę ir iškliukino 
vienu gurkšniu. Vyrai nusuko akis į šalį, apsimesdami nieko ne- 
pastebėję. 


Kartusis vynas džiaugsmo nedalija, 
Tiktai svaigina jis mane, 
Bet užmaršties neteikia... 


Tyliai ir šaižiai uždainavo Meilutė Punjales laižydamasi raudo- 
nas nuo pomados ir blizgančias nuo vyno lūpas. Ir Mėmis, nežiū- 
rėdamas į ją, sušnabždėjo „bravo!“ švelniai delnu mušdamas taktą 
į staliuko marmurą. Meilutės akys buvo tamsios kaip dainose, 
didžiulės, tragiškos, ryškiai dažytos ir apvedžiotos juodu pieštuku 
taip, kad veide, kuriame beveik jau nesimatė jokių buvusio gro- 
žio pėdsakų, atrodė didelės didelės; ant suvytusios kaktos čigonė 
buvo suraičiusi kelias dažytų plaukų garbanėles. Kai padaugindavo 
chereso ar mansanilijos, Meilutė imdavo pasakoti, kaip kažkoks 
vyras, tamsiaplaukis lyg žalias mėnulis**, dėl jos užmušė kitą vyrą 
navacha*** kaip ir jos dainose, ir imdavo raustis rankinėje ieško- 
dama laikraščio iškarpos, be abejo, jau seniai kažkur dingusios. 

* Ketinimas nužudyti (lot). 


** Žodžiai iš Federiko Garsijos Lorkos „Somnambulo romanso“ 
*** Ilgas peilis (isp.). 


55 


Gal ši istorija nutiko iš tikrųjų, bet tada, kai Meilutės nuotrauka 
žvelgė iš visų afišų: graži čigonė, tikra laukinukė, kylanti ispanų 
dainos žvaigždė. Tikrų tikriausia donjos Končos Piker talento 
paveldėtoja, kalbėjo žmonės. Dabar, praėjus trims dešimtmečiams 
po trumpos akinamos šlovės, jos liūdna legenda ir dainos klajojo 
kartu su ja vynu aptaškytais stalais flamenko smuklėse, kur pa- 
vargusi Meilutė Punjales kaukšėjo kulniukais į purvinas scenos 
grindis linksmindama turistus, keliaujančius maršrutu „Naktinė 
Sevilija“ su vakariene ir programa. 

— Nuo ko pradėsime? — paklausė žiūrėdama į Ibrahimą. 

Mėmis iš Manteletės taip pat atplėšė akis nuo stalo ir įsiste- 
beilijo į žmogų, kurį po matadoro Chuano Belmontės mirties 
gerbė labiausiai už viską pasaulyje. 

Jausdamas savo atsakomybę, buvęs advokatas apsišaukėlis 
stipriai užsitraukė cigarą ir dukart tyliai perskaitė patiekalų pa- 
vadinimus, surašytus kreida nedidelėje lentoje virš baro: Kotletai. 
Žarnokai. Kepti ančiuviai. Kiaušiniai bešamelio padaže. Liežuvis 
padaže. Troškintas liežuvis. 

— Kaip pasakė, ir gerai pasakė, Kajus Julijus Cezaris, — pra- 
dėjo jis nusprendęs, jog padarė pakankamą pauzę, kad jo žodžiai 
nuskambėtų įtikinamai, — Galia est omnia divisa in paūrtibus in- 
fidelibus*. O tai reiškia: norint kažko imtis, reikia atlikti optinę 
žvalgybą. — Donas Ibrahimas apsižvalgė aplink kaip generolas 
per štabo posėdį. — Vizuali vietovės apžvalga, jeigu suprantate, 
ką turiu omenyje. — Dvejodamas kelissyk sumirksėjo. 

— Suprantate? 

— Aha. 

— Taip. 

— Džiaugiuosi. — Donas Ibrahimas pirštu persibraukė ūsus, aiš- 
kiai patenkintas savo kariuomenės dvasia. — Norėjau pasakyti, kad 
mes turime apžiūrėti ir tą bažnyčią, ir visa kita. — Jis žvilgtelėjo 
į Meilutę Punjales, nes žinojo, kad ji labai pamaldi. — Žinoma, 
turime elgtis labai pagarbiai, kaip elgiamasi šventose vietose. 

— Aš žinau tą bažnyčią, — besipinančiu liežuviu įsikišo Meilu- 
tė. — Ji labai sena ir amžinai remontuojama. Kartais joje klausausi 
mišių. 


* Frazė sudaryta iš dviejų lotyniškų sakinių fragmentų ir neturi aiškios 
prasmės. 

Kaip tikra liaudies meno atstovė, ji buvo labai pamaldi. O 
agnostiku save laikantis donas Ibrahimas gerbė tikėjimo laisvę. 
Smalsumo pagautas, prisislinko arčiau prie staliuko. Kažkur buvo 
skaitęs — tikriausiai Čerčilio ar Frydricho Didžiojo raštuose, — kad 
tiksli išankstinė informacija — visų pergalių motina. 

— Kaip atrodo tas dvasininkas? Turiu omenyje parapijos kle- 
boną. 

— Toks, kokie buvo anksčiau. — Stengdamasi prisiminti, Mei- 
lutė Punjales suraukė kaktą ir lūpas. — Senas ir piktas... Vienąsyk 
išgrūdo lauk turistus, įėjusius bažnyčion per patį mišių vidurį. 
Nulipo nuo altoriaus su arnotu ir kitkuo ir davė jiems pipirų, 
kam lenda į bažnyčią su šortais. Čia jums ne kurortas ar cirkas, 
pasakė, tad nešdinkitės. Ir išvijo į gatvę. 

Donas Ibrahimas pritariamai linktelėjo. 

— Kaip matau — šventuolis. 

— Aha. 

— Doras bažnyčios tarnas. 

— Labai doras. 

Donas Ibrahimas susimąstė. Paskui, išleidęs dūmų žiedą, 
stebėjo, kaip jis sklaidosi ore. Dabar buvęs emigrantas atrodė 
susirūpinęs. 

— Vadinasi, turėsim reikalų su dvasininku, apdovanotu cha- 
rakteriu, — baigė jau ne taip švelniai. 

— Apie jo charakterį nieko nežinau, — įsikišo Meilutė, — bet 
jis tikras dagys. 

— Supratau. — Donas Ibrahimas išleido dar vieną dūmų žiedą, 
bet šįkart nieko dora jam neišėjo. — Vadinasi, tas Dievo vertas 
tarnas gali mums pridaryti bėdų. Kitaip tariant, suparalyžiuoti 
mūsų strategiją. 

— Ne tik suparalyžiuoti, bet ir sužlugdyti visą reikalą. 

— O kitas? Jaunasis vikaras? 

— Tą mačiau kelis kartus patarnaujantį mišioms. Atrodo ramus, 
kuklutis. Regis, sukalbamesnis. 

Donas Ibrahimas pažvelgė pro langą į kitą gatvės pusę, kur 
virš batų parduotuvės „La Valenciana“ vitrinos po stikliniu sto- 
geliu kabojo kaimiški vynmaišiai. Paskui, staiga apimtas liūdesio, 
pažvelgė į sėdinčių priešais vyro ir moters veidus. Kitu savo 

gyvenimo metu būtų pasiuntęs velniop Perechilį ir jo užsakymą 
arba, kas labiau tikėtina, paprašęs daugiau pinigų. Tačiau dabar, 
kai tokia padėtis, rinktis nelabai buvo iš ko. Jis liūdnai apžiūrėjo 
dažytas Meilutės lūpas, netikrą apgamą, nagus su kraštuose ap- 
silaupiusiu laku, liesus pirštus, laikančius tuščią taurę. Paskui 
žvilgtelėjo į kairę, pamatė ištikimą Mėmio iš Manteletės žvilgsnį 
ir galop nuleido akis į gulinčią ant stalo savo ranką: joje smilko 
Havanos cigaras, o greta — žiedas, netikras kaip Judas, kurį kartais 
jam pavykdavo iškišti kokiam nors neatsargiam turistui viename 
iš Trianos barų. Tai buvo jo žmonės, jis atsakė už juos. Atsakė už 
Mėmį, nes šis buvo jam ištikimas nelaimės valandą. Ir už Meilutę, 
nes buvęs advokatas apsišaukėlis niekada nebuvo girdėjęs, kad kas 
nors taip dainuotų Auksinai raudoną apsiaustą, kai vos tik atvykęs 
į Seviliją pamatė ją scenoje. Asmeniškai juodu susipažino daug 
vėliau, kai Meilutė Punjales, susenusi nuo alkoholio ir metų, pa- 
kaitom su kitais dainavo šlykščioje smuklėje, panaši į savo dainų 
herojes, dainavo iš koto verčiančiu gerkliniu balsu, nuo kurio per 
nugarą lakstydavo šiurpuliai: Vilkę, Romansą apie drąsą, Netikrą 
monetą, Tatuiruotę. Jųdviejų susitikimo naktį donas Ibrahimas prisie- 
kė ją ištraukti iš užmaršties tamsos, turėdamas vieną tikslą — ati- 
taisyti skriaudą, padarytą Mėmiui. Nors ir kaip jį šmeižė advokatų 
kolegija, kad ir kaip juodino vietinė spauda, kai valdžia norėjo 
patupdyti jį už grotų dėl to absurdiško diplomo, kuris niekam nė 
velnio nerūpėjo, ir nors turėjo dirbti niekingus darbus, kad pelnytų 
duonos kąsnį, jis nebuvo niekšas. Donas Ibrahimas pakėlė galvą, 
mechaniškai pasitaisė laikrodžio grandinėlę, kabančią tarp liemenės 
kišenėlių. Jis buvo orus žmogus, tik nelaimėlis. 

— Mes kalbame apie paprastą strategiją, — susimąstęs pakartojo 
garsiai, labiau norėdamas įtikinti save nei kitus, ir pajuto į save 
nukreiptus vilties kupinus draugų žvilgsnius. Selestinas Perechilis 
pažadėjo tris milijonus, bet gal pavyks išpešti daugiau. Sklido 
kalbos, kad Perechilis dirba parankiniu kažkokiam doleriais 
aptekusiam bankininkui. Tai kvepėjo pinigais, o trijulei labai 
reikėjo grynųjų, kad galėtų padėti pamatus senai svajonei. Do- 
nas Ibrahimas buvo apsiskaitęs, nors ir paviršutiniškai — antraip 
nebūtų galėjęs dirbti advokatu Sevilijoje, — ir prisilasiojęs citatų, 
kurias saugojo kaip akį kaktoje. O tų svajonių buvo prisirankio- 

jęs iš Tomo D. H. Lorenso, tokio pono iš Arabijos, parašiusio 
Madam Baterflai: žmonės, sapnuojantys atmerktom akim, daug 
ką pasiekia. Jis nelabai pasitikėjo Mėmio ir Meilutės akimis, tad 
žiūrėjo už juos. 

Švelniai žvilgtelėjo į Mėmį iš Manteletės, lėtai kramsnojantį 
gabalėlį nugarinės. 

— O ką pasakysi tu, čempione? 

Mėmis tylėdamas kramtė dar pusę minutės. 

— Manau, susitvarkysim, — galop atsakė, kai kiti du jau buvo 
užmiršę klausimą. — Jei padės Dievas. 

Susitaikęs su likimu, donas Ibrahimas atsiduso: 

— Čia kaip tik ir yra keblumas. Į šį reikalą įpainiota tiek kunigų, 
kad neaišku, kurią pusę jis palaikys. 

Tą rytą Mėmis nusišypsojo pirmą kartą, ir pirmą kartą — nuo- 
širdžiai. Jis visada šypsodavosi nuoširdžiai ir šykščiai, tarsi jam 
būtų buvę pernelyg sunku įtempti veido raumenis, sužalotus 
jaučio ragų ir priešininkų pirštinių. 

— Viskas tebūnie taip, kaip geriau Reikalui, — tarė jis. 

Meilutė Punjales negarsiai ir švelniai šūktelėjo „bravo 


Jis prisiekė amžiną meilę, 
Mirtis jam nebuvo baisi... 


Uždainavo pusbalsiu, uždėjusi ranką Mėmiui ant peties. Nuo 
tada, kai skausmingai išsiskyrė su žmona, Mėmis gyveno vienas, 
ir donas Ibrahimas įtarė, kad slapta myli Meilutę, nors iš pagarbos 
jai neišduoda savo jausmų. O ji, savanoriškai pasirinkusi vienat- 
vę, nušviestą romantiškų svajonių, ištikimai saugojo atminimą 
žaliaakio vyro, laukiančio jos visų butelių dugne. O apie dono 
Ibrahimo meiles niekas niekada negalėjo pasakyti nieko tikro, 
nors kartais naktimis, kai liedavosi mansanilija ir skambėdavo 
gitaros, jis imdavo miglotai kalbėti apie romantiškas Karibuose 
prabėgusios jaunystės akimirkas, kai draugavo su Beniu More, 
Ritmo karaliumi, su Peresu Pradu, labiau žinomu kaip Karafoka*, 
ir su meksikiečių aktoriumi Chorche Negrete, kol su juo dar 


* Benis Morė, Karafoka — žinomi Kubos dainininkai ir muzikantai. 

nebuvo susipykęs. Postringaudavo apie tuos laikus, kai Marija 
Feliks*, dieviškoji Marija, pagarbiai vadinama Donja, padovano- 
jo jam juodmedžio lazdelę sidabriniu bumbulu tą naktį, kai su 
donu Ibrahimu ir buteliu tekilos — visu litru „Herradura Repo- 
sado“ —ji paliko Augustiną Larą** ir tas elegantiškas nupiepėlis, 
visiškai sugniuždytas žinios apie jos neištikimybę, sukūrė savo 
nemirtingą dainą, kad jam būtų lengviau nešioti staiga išaugusius 
ragus. Dono Ibrahimo veidas nušvisdavo šypsena ir atjaunėdavo, 
kai prisimindavo Akapulką, jo naktis ir paplūdimius. Ak Marija, 
gražioji Marija, mano širdies žiede***. O Meilutė Punjales, vieną 
po kitos tuštindama chereso ir mansanilijos taures, niūniuodavo 
dainą apie tą, kurią jis suvedžiojo. Šalia sėdintis Mėmis tylėdavo: 
masyvi, tarsi iš akmens iškalta figūra buvo be šešėlio, nes jos 
šešėlis klaidžiojo kažkur ringų brezentais ir trečiarūšių arenų 
smėliu. Taip gyvavo ši savotiška skirtingų charakterių, bet ne- 
išskiriama trijulė, kurią subūrė tamsūs vakarai, tabako dūmai, 
vynas, plojimai, tolimi paplūdimiai ir ilgesys. Ir nuo tada, kai 
gyvenimo negandos suvedė juos Sevilijoje, panašiai kaip upės 
srovė suplukdo krūvon kamščius, trys bičiuliai blaškėsi amžinoje 
gyvenimo gožoje susieti keista draugyste, kurios kilnus tikslas 
vienąsyk jiems atsiskleidė auštant po ilgų ramių išgertuvių ant 
plačiai ir tyliai plukdančio vandenis Gvadalkivyro kranto. Tas 
tikslas buvo Reikalas. Kada nors jie turės pakankamai pinigų 
atidaryti prašmatniam flamenko klubui. Jie pavadins jį Dainos 
šventove ir pagaliau atiduos teisėtą duoklę Meilutės Punjales me- 
nui ir neleis numirti ispanų dainai. 

Meilute mano, tarė jis žodžius aistringus... — tyliai tyliai daina- 
vo Meilutė. Kviesdama laimėti penkiolika tūkstančių, į „Casa 
Cuesta“ barą įėjo loterininkė, ir donas Ibrahimas nusipirko tris 
bilietus. Paskui, norėdamas atsiskaityti, pakvietė padavėją, iš- 
kilmingai paprašė Gražuolės Marijos lazdelės ir baltos šiaudinės 
panamos, ir tada vargais negalais atsistojo. Tarsi išgirdęs gongą, 
Mėmis iš Manteletės stryktelėjo ant kojų, atitraukė Meilutės kėdę 


* Žymi meksikiečių aktorė. 
** Meksikiečių kompozitorius ir muzikantas, populiarios dainos „Gražuolė 
Marija“ autorius. 
*** Žodžiai iš dainos „Gražuolė Marija“ 

ir abu palydėjo ją iki durų. Banknotą su Ernano Korteso atvaizdu 
jis paliko ant stalo arbatpinigių. Šiaip ar taip, tai buvo ypatinga 
diena. Pateisindamas tokį dosnumą, Mėmis nedrąsiai burbtelėjo, 
kad donas Ibrahimas — tikras džentelmenas. 


Lorencas Kuartas įėjo į bažnyčią, jį apakino pro duris ant grindų 
plokščių besiliejanti ryški šviesa. Keletą kartų sumirksėjo, ir vos 
tik akys apsiprato su prietema, pamatė šalia stovintį doną Pri- 
amą Ferą. Kuartas suprato, kad viskas kur kas sudėtingiau, nei 
jis įsivaizdavo. 

— Aš tėvas Kuartas, — prisistatė jis tiesdamas ranką. — Ką tik 
atvykau į Seviliją. 

Jo ranka sustojo ore, tarsi ją būtų sustabdęs įtarus juodų 
skvarbių akių žvilgsnis. 

— Ką čia veikiate mano bažnyčioje? 

Bloga pradžia, pagalvojo Kuartas lėtai traukdamas ranką atgal ir 
apžiūrinėdamas priešais stovintį vyrą. Donas Priamas Feras atrodė 
toks pat dygus kaip ir jo balsas: mažas, išdžiūvęs, nesušukuotais 
nelygiai apkirptais žilais plaukais, nudrengta, pilna dėmių sutana, 
iš po kurios kyšojo didžiuliai seni batai, per pastaruosius penkerius 
ar šešerius metus tikriausiai nė karto neblizginti. 

— Norėjau truputį pasmalsauti, — ramiai atsakė Kuartas. 

Didžiausią nerimą jam kėlė senojo klebono veidas, visas iš- 
vagotas raukšlių raukšlelių ir smulkių randų, dėl kurių jis atrodė 
panašus į rūstų kankinį; jo veidas Kuartui priminė iš lėktuvo 
darytas dykumų nuotraukas, kuriose viskas atrodo suniokota ir 
visur žioji žemės plutos sprogymės ir gilios upių vagos, kadaise 
laiko išgraužtos žemėje ir akmenyje. Ir dar akys: tamsios, kaimie- 
tiškos, giliai strygsančios akiduobėse ir iš tenai nelabai draugiškai 
stebinčios pasaulį. Tos akys nužvelgė Kuartą nuo galvos iki kojų, 
ir šis pastebėjo, kad jos ilgėliau stabtelėjo ties jo sidabriniais 
marškinių segučiais, kostiumu ir galop ties veidu. Ir atrodė, kad 
tai, ką pamatė, patiko joms ne itin. 

— Jūs neturite teisės čia būti. 

O ką man daryti, pagalvojo Kuartas ir atsisuko į Grisę Mar- 
salą tikėdamasis susilaukti pagalbos, nors iš anksto žinojo, kad 
tai beprasmiška: moteris klausėsi nesikišdama į nelabai malonų 
dialogą. 

— Tėvas Kuartas norėjo pasimatyti su jumis, — įsiterpė į šneką 
amerikietė. 

Klebonas nė nežvilgtelėjo į moterį. Jis nenuleido akių nuo 
svečio. 

— Kodėl? 

Romos pasiuntinys taikiai kilstelėjo kairę ranką, ant riešo 
blykstelėjo „Hamilton“ markės laikrodis, ir Kuartas suprato, 
kad tokia prabanga klebonui nepatinka. 

— Man reikalinga informacija apie šią vietą. — Kuartui jau buvo 
aišku, kad pirmoji pažintis sužlugo, ir jis nusprendė pabandyti 
dar sykį. 

— Aš tik noriu su jumis pasišnekėti, tėve. 

— Man nėra apie ką su jumis šnekėtis. 

Kuartas įtraukė į plaučius oro ir lėtai jį iškvėpė. Tai, kas dabar 
dėjosi, buvo tarsi bausmė už praeities nuodėmes; pasitvirtino blo- 
giausi būgštavimai, atgimė šmėklos, kurių jis nenorėjo atgaivinti. 
Žiūrėdamas į šį žmogų, matė tai, ko labiausiai nekentė: nuskurėlį 
nudrengta sutana, nepakantų, netašytą, nepasitikintį savimi ir 
įtarų kaimo kleboną, nieko kito nesugebantį, tik grasinti pragaro 
kančiomis ir klausytis davatkų išpažinčių; nuo šio Žmogaus neiš- 
prusimo jį patį skyrė tik keleri metai, šiaip taip praleisti semina- 
rijoje, ir apgailėtinos lotynų kalbos žinios. Bus nelengva įvykdyti 
užduotį, pagalvojo. Labai nelengva. Jei šis klebonas — Mišparai, 
tai toks sutikimas byloja, kad jis puikiai geba slapstytis. 

— Atleiskite man, — primygtinai pakartojo Kuartas traukdamas 
iš vidinės švarko kišenės voką su kampe įspausta tiara ir šv. Petro 
raktais, — bet, manau, mudu turime apie daug ką pasikalbėti. 
Užsienio reikalų institutas mane čia atsiuntė su ypatingąja už- 
duotimi, o mano įgaliojimus patvirtina jums adresuotas Valstybės 
sekretoriato laiškas. 

Donas Priamas Feras paėmė laišką ir nė nežvilgtelėjęs perplėšė 
jį pusiau. Laiško skutai nuplasnojo ant grindų. 

— Man nusispjaut į jūsų įgaliojimus. 

Mažiukas ir atžarus, jis apžiūrinėjo Kuartą nuo kojų iki galvos. 
Šešiasdešimt ketveri metai, buvo rašoma informacijoje, gulinčioje 
ant stalo Kuarto viešbučio kambaryje. Daugiau nei dvidešimt 
metų kaimo parapijoje, dešimt — Sevilijoje. Gražiai atrodytų su 

Mastifu Koliziejaus arenoje: nesunku įsivaizduoti jį kaip mažą ir 
pavojingą retiarijų*, su tridančiu rankoje ir tinklu ant peties se- 
kantį menkiausią priešininko judesį ir girdintį tribūnų šūksnius, 
reikalaujančius kraujo. Per ilgą profesionalo gyvenimą Kuartas 
išmoko iš pirmo žvilgsnio atskirti, kokio žmogaus reikia saugotis. 
Tėvas Feras kaip tik toks: tamsus klebonas iš kaimo glūdumos. Kol 
kiti laido gerkles, jis tyliai geria, paskui tėškia butelį į grindis, be 
jokios priežasties puola tave ir papjauna. Jis neblogai būtų atrodęs 
per Tenočtitlano** puolimą brendantis per lagūną iki juosmens 
vandenyje su iškeltu kryžiumi rankoje. Arba Kryžiaus žygiuose 
kapojantis galvas netikėliams ir eretikams. 

— Be to, aš nežinau, kas tie užsienio reikalai, — pridūrė klebonas 
nenuleisdamas akių nuo Kuarto. — Mano viršininkas — Sevilijos 
arkivyskupas. 

Arkivyskupas, kuris — tai būtų pastebėjęs ir aklas — sąžiningai 
parengė dirvą įkyriam Romos pasiuntiniui. Tačiau Kuartas ne- 
sutriko. Vėl įkišo ranką į vidinę švarko kišenę ir parodė kamputį 
kito voko, tokio pat, koks gulėjo prie jo kojų. 

— Kaip tik su juo aš ir ketinau susitikti. 

Klebonas paniekinamai linktelėjo, bet negalėjai suprasti, ar 
jo panieka nukreipta prieš Kuarto ketinimus, ar prieš patį mon- 
sinjorą Korvą. 

— Ir susitikit sau į sveikatą, — rūsčiai atkirto jis. — Aš privalau 
paklusti arkivyskupui, ir jei jis man įsakys kalbėtis su jumis, 
kalbėsiuos. O dabar užmirškite mane. 

— Esu specialiai čia atsiųstas iš Romos. Kai kas paprašė mūsų 
įsikišti į šį reikalą. Manau, girdėjote apie tai. 

— Aš nieko nekviečiau. Be to, Roma labai toli, o ši bažny- 
čia — Mano. 

— Jūsų bažnyčia. 

— Taip. 

Kuartas juto į juodu įsmeigtą viltingą Grisės Marsalos žvilgsnį. 
Jis kilstelėjo smakrą ir mintyse suskaičiavo iki penkių. 

— Tai ne jūsų bažnyčia, tėve Ferai, o mūsų. 


* Tinklu ir žeberklu ginkluotas gladiatorius (lot. ). 
** Tenotitlanas (dabar Mechikas) — actekų imperijos sostinė, kurią ispanai 
užėmė 1521 m. 

Klebonas valandėlę patylėjo, žiūrėdamas į dvi popieriaus skiau- 
tes ant grindų, paskui pasuko galvą į šoną su keista išraiška — nei 
grimasa, nei šypsena — raukšlėtame, randuotame veide. 

— Šiuo atžvilgiu jūs taip pat klystate, — pagaliau pasakė tarsi 
norėdamas baigti pokalbį ir pačiu navos viduriu pro pastolius 
nužingsniavo zakristijos link. 

Viešpatie šventas! Prisiversdamas Kuartas dar sykį — paskuti- 
nį — pabandė taikytis. Jis norėjo, kad tą šventą valandą, kai visiems 
bus išrašinėjamos sąskaitos, jo sąžinė būtų švari. Šito senio, pa- 
galvojo maldydamas įtūžį, sąskaita bus baisi. Septyniasdešimtkart 
po septynerius metus. 

— Atvažiavau jums padėti, tėve, — prisiversdamas pasakė nu- 
einančiam klebonui; ir nusiramino — dabar viskas vėl ims tekėti 
įprasta vaga. Šiais žodžiais jis atidavė privalomąją duoklę nusiže- 
minimui ir dvasininkų brolijai. Dabar jau ne vien donas Priamas 
Feras galės jaustis esąs Dievo rūstybės skelbėjas. 

Eidamas pro didįjį altorių, klebonas sustojo, atsiklaupė, ir 
Kuartas išgirdo, kaip jis trumpai ir šiurkščiai sukikeno sarkazmo 
kupinu balsu: 

— Padėti? Man?.. Nežinau, kuo man gali padėti toks žmogus 
kaip jūs. — Stodamasis atsisuko, paskutinį kartą žvilgtelėjo į Kuar- 
tą, ir jo balsas aidu atsimušė po kryžminiu navos skliautu. — Gerai 
pažįstu tokius kaip jūs... Šiai bažnyčiai reikia tokios pagalbos, 
kurios jūs negalit ištraukti iš savo neįkainojamų kišenių. O dabar 
išeikit. Po dvidešimt minučių turiu krikštyti vaiką. 


Grisė Marsala palydėjo jį iki durų. Kuartas, pasitelkęs į pagalbą 
discipliną ir šaltakraujiškumą, kad neparodytų apmaudo, beveik 
nesiklausė, kaip ji stengiasi pateisinti kleboną. Jis turįs atlaikyti 
didžiulį spaudimą, kalbėjo architektė. Politikai, bankai ir arki- 
vyskupas suka ratus aplink kaip vilkų gauja. Jei ne tėvo Fero 
užsispyrimas, bažnyčia jau seniai būtų nugriauta. 

— Tikriausiai kada nors ją vis dėlto nugriaus, — pareiškė Kuartas 
jau nebetramdydamas apmaudo. — Dėl jo kaltės ir kartu su juo. 

— Nekalbėkite taip. 

Ji buvo teisi. Jam nereikėjo kalbėti tokių dalykų. Visiškai 
nereikėjo, papriekaištavo sau Kuartas, bet greitai susitvardė. 

Vos tik juodu išėjo į gatvę, jis ėmė visa krūtine traukti žydin- 
čių apelsinmedžių aromatą. Kamputyje tarp bažnyčios fasado ir 
gretimo namo šalia betonmaišės kastuvu darbavosi mūrininkas. 
Žingsniuodamas su architekte tarp aikštės apelsinmedžių, išsi- 
blaškęs Kuartas žvilgtelėjo į jo pusę. 

— Nesuprantu, kodėl klebonas taip elgiasi, — tarė jis. — Juk, 
šiaip ar taip, aš jo pusėje. Bažnyčia irgi jo pusėje. 

Grisė Marsala ironiškai pažvelgė į jį. 

— Apie kokią Bažnyčią jūs kalbate?.. Romos? Ar apie Sevilijos 
arkivyskupo? O gal apie save?.. — Ji nepatikliai palingavo gal- 
vą. — Ne, jis teisus ir žino, kad teisus. Jo pusėje nieko nėra. 

— Aš visiškai nesistebiu. Regis, jis pats ieško bėdų. 

— Ir turi jų sočiai. Jo konfliktas su arkivyskupu — tai atviras 
karas... Meras grasina apskųsti jį teisme: jis įsižeidė dėl žodžių, 
kuriuos donas Priamas pavartojo prieš dvi savaites sakydamas 
sekmadieninį pamokslą. 

Susidomėjęs Kuartas stabtelėjo. Monsinjoro Spados informa- 
cijoje apie tai nebuvo užsiminta. 

— Ką jis pasakė? 

Architektė kreivai šyptelėjo. 

— Pavadino jį niekingu spekuliantu, piktnaudžiautoju ir ne- 
sąžiningu politiku. — Ji pašnairavo į Kuartą norėdama pamatyti 
jo veido išraišką. — Taip ir pasakė, jei gerai prisimenu. 

— Ar jis dažnai sako tokius pamokslus? 

— Tik tada, kai labai įsikarščiuoja. — Grisė Marsala valandėlę 
patylėjo kažką galvodama. — Pastaruoju metu tai atsitinka gal ir 
per dažnai. Jis kalba apie šventyklą užplūdusius prekijus ir apie 
kitus dalykus. 

— Apie prekijus, — pakartojo Kuartas. 

— Taip, tarp kitų ir apie juos. 

Suraukęs antakius, Kuartas stengėsi įvertinti situaciją. 

— Neblogai, — padarė išvadą. — Matau, kad mūsų klebonas 
ieško sau draugų kaip tikras žinovas. 

— Jis turi draugų, — paprieštaravo moteris. Paskui, paspyrusi 
tuščią alaus skardinę, žiūrėjo, kaip ji ritasi tolyn. — Taip pat turi 


se. we 


jis reikalingas. Jūs negalite jo smerkti už tai, kas ką tik atsitiko. 

Šiuos žodžius moteris ištarė kiek įsikarščiavusi, ir Kuartui ji 
pasirodė jaunesnė. Susierzinęs papurtė galvą. 

— Atvažiavau čia ne jo teisti. — Vengdamas moters žvilgsnio, ėmė 
apžiūrinėti nušiurusią bažnyčios varpinę. — Tai padarys kiti. 

— Žinoma. — Grisė Marsala stovėjo priešais jį susikišusi rankas 
į džinsų kišenes, ir jam visiškai nepatiko jos žvilgsnis. — Jūs iš tų, 
kurie sukurpia savo ataskaitas, o paskui nusiplauna rankas, tiesa?.. 
Jūs tik atvedate Žmones pas pretorių, ar ne? O jau kiti prikala 
ant kryžiaus. Ibi ad crucem*. 

Kuartas dėjosi nustebęs ir ironiškai mostelėjo ranka. 

— Aš nė neįsivaizdavau, kad jūs taip puikiai išmanote Evan- 
geliją. 

— Yra daug dalykų, kurių jūs neįsivaizduojate. 

Pasijutęs nejaukiai, Kuartas ėmė mindžikuoti nuo vienos 
kojos ant kitos, paskui persibraukė ranka per trumpai kirptus 
žilus plaukus. Už dvidešimties metrų prie betonmaišės stovintis 
mūrininkas liovėsi darbuotis kastuvu — dabar, atsirėmęs į jį, Žiū- 
rėjo į juos. Tai buvo jaunuolis, apsirengęs sena kariška uniforma, 
ištepliota kalkėmis. 

— Noriu tik viena, — tarė Kuartas. — Užtikrinti išsamų tyrimą. 

Tebestovinti priešais jį Grisė Marsala papurtė galvą. 

— Ne. — Dabarjos šviesios akys įsmigo į jį tarsi skalpelis. — Do- 
nas Priamas nustatė teisingą diagnozę: jūs atvykote čia užtikrinti 
švarios egzekucijos. 

— Taip ir pasakė? 

— Taip. Vos tik arkivyskupo tarnyba pranešė apie jūsų atvy- 
kimą. 

Kuartas pažvelgė per moters petį. Už jos nugaros pamatė pi- 
nučius su geranijomis ir narvelyje ramiai tupinčią kanarėlę. 

— Aš tik noriu padėti, — pasakė abejingai ir staiga jo paties 
balsas jam pasirodė svetimas. Tą akimirką už jo nugaros su- 
skambo bažnyčios varpas ir džiaugsmingai pasipurčiusi kanarėlė 
pratrūko giedoti. 

Taip, jo laukė sunkus darbas. 


* Ant kryžiaus (lot.). 

Vienuolika Trianos barų 


Turi kirsti, kirsti ir kirsti, negailestingai kirsti medžius, 
kol praretės jų eilės ir mišką vėl bus galima laikyti sveiku. 


JEAN ANOUILLH. 
Vyturys 


Pažvelgę į kai kuriuos šunis mes galime apibūdinti jų šeimininkus, 
o pažvelgę į kai kuriuos automobilius — savininkus. Penčo Gaviros 
mersedesas buvo juodas, didžiulis ir blizgantis, o jo grėsminga 
trikampė žvaigždė ant radiatoriaus panėšėjo į laivo pirmagalyje 
stovinčio kulkosvaidžio taikiklį. Automobilis dar nespėjo sustoti, 
o Selestinas Perechilis jau stovėjo ant šaligatvio krašto prilaiky- 
damas atidarytas dureles, kad jo viršininkui būtų lengviau išlipti. 
Eismas priešais „La Campana“ buvo labai didelis, ir marškinių 
apykaklė, prispausta jūros mėlio švarko ir suveržta kaklaraiščiu 
su raudonomis, žaliomis ir geltonomis gėlėmis, šviečiančiomis 
ant jo krūtinės tarsi šviesoforas, jau buvo ganėtinai murzina. Iš- 
metamųjų dujų srovės kedeno jo geibius retus plaukus ardydamos 
kamufliažinį statinį, kurį kas rytą, pradėdamas nuo kairės ausies, 
sąžiningai suręsdavo ir apipurkšdavo laku. 

— Tu dar labiau nuplikai, — tyčia kandžiai įgėlė Gavira metęs 
žvilgsnį į sugadintą šukuoseną. Finansininkas žinojo, kad niekas 
taip nežemina jo asmens sargybinio ir padėjėjo kaip tokios už- 
uominos, bet manė, kad nuolat muštruodamas savo tvarto gal- 
vijus neleidžia jiems surambėti. Be to, Gavira buvo kietas, save 
sukūręs žmogus, ir tokie krikščioniškojo gailestingumo pratimai 
buvo būdingi jo prigimčiai. 

Nepaisant pragariško eismo ir tvyrančio smogo, dangus žadėjo 

puikią dieną. Gavira greitai apsižvalgė aplink; jis stovėjo labai 
tiesus ant šaligatvio ir timpčiojo marškinių rankogalius — norėjo, 
kad jie šiek tiek matytųsi iš po švarko rankovių ir kad gegužės 
saulė galėtų pažaisti su dvidešimt penkių karatų vertės auksiniais 
segučiais, svarinančiais dvigubus šviesmėlio šilko atvartus — ge- 
riausio Sevilijos siuvėjo kūrinį. Atrodė jis tarsi fotografo lau- 
kiantis modelis iš vyrų žurnalo, ypač tą akimirką, kai pasitaisė 
kaklaraiščio mazgą, o paskui ta pačia ranka perbraukė per tankius, 
ant smilkinių pasigarbiniavusius plaukus, sušukuotus atgal ir bliz- 
gančius nuo briliantino. Penčas Gavira buvo juodbruvas lieme- 
ningas garbėtroška, elegantiškas, mėgo pergales, turėjo pinigų ir 
netrukus tikėjosi gauti jų dar daugiau. Iš septynių charakteristikų 
ar padėčių visuomenėje, keturias ar penkias jis pelnė ar susikūrė 
tik savo pastangomis, ir tai leido jam didžiuotis ir teikė vilčių. 
Todėl pirma apsižvalgė aplinkui ir tik paskui nužingsniavo prie 
Sierpes gatvės kampo su Perechiliu, kuris sliūkino įkandin nu- 
leidęs galvą tarsi atgailaujantis galvažudys. 

Donas Oktavijus Mačuka kaip visada sėdėjo prie savo sta- 
liuko „La Campana“ cukrainėje ir peržiūrinėjo dokumentus, 
kuriuos jam paduodavo Kanovasas, jo sekretorius. Jau keleri 
metai „Cartujano“ banko prezidentas rytais mieliau sėdėdavo 
ne savo kabinete Arenale, išpuoštame brangiu medžiu ir pa- 
veikslais, o prie staliuko su keturiomis kėdėmis terasoje, kurioje 
buvo girdėti, kaip plaka miesto širdis. Čia jis skaitydavo ABC, 
stebėdavo prošal plaukiantį gyvenimą ir tvarkydavo reikalus 
nuo pusryčių iki aperityvo, paskui eidavo pietauti į „Casa Rob- 
les“, savo mėgstamą restoraną. Banke jis dabar beveik niekada 
nepasirodydavo anksčiau nei ketvirtą valandą po pietų, tad jo 
tarnautojai ir klientai tvarkyti skubių reikalų turėdavo eiti į 
cukrainę. Ne išimtis buvo Gavira — būdamas banko prezidentas 
ir generalinis direktorius, šį nepatogų maršrutą jis privalėdavo 
įveikti beveik kasdien. 

Žinoma, tai buvo svarbiausia priežastis, kodėl jo triumfuojan- 
tis Žvilgsnis vis labiau niuko artėjant prie staliuko, už kurio prie 
puodelio baltintos kavos ir sviestu užteptos pusės bandelės „An- 
teguera“ sėdėjo žmogus, kuriam jis, Penčas Gavira, turėjo būti 
dėkingas už savo dabartį ir ateitį. Finansininkas visiškai paniuro, 

kai, metęs žvilgsnį į kairę, tarp laikraščių ir žurnalų gretimame 
kioske pastebėjo žurnalo O + S viršelį, padėtą matomiausioje 
vietoje. Gaviros akys stabtelėjo prie jo tik akimirką; paskui, spran- 
du jausdamas įtemptą Perechilio žvilgsnį, apsimetė nieko nepa- 
stebėjęs ir žengė toliau. Tačiau virš jo galvos ėmė kauptis juodas 
debesis, nuo pykčio jam sutraukė skrandį, užgrūdintą kasdiene 
mankšta ir sauna. Tas žurnalas jau dvi dienas gulėjo ant stalo jo 
kabinete Arenale, ir Gavirai buvo pažįstamos — tarsi pats būtų jas 
daręs — visos nuotraukos, užimančios keletą žurnalo puslapių, taip 
pat ir viršelį: dėl tam tikrų aplinkybių viršelio nuotrauka buvo 
nelabai ryški, bet joje galėjai atpažinti jo žmoną Makareną Bruner 
de Lebrichą, kunigaikščio del Nuevo Ekstremo titulo paveldėtoją, 
priklausančią vienai iš seniausių aristokratiškos giminės šeimų, 
kilme nusileidžiančių tik Albos ir Medinos-Sidonijos kunigaikš- 
čiams, išeinančią iš „Alfonso III“ viešbučio ketvirtą valandą ryto 
kartu su toreadoru Kurtu Maestraliu. | 

— Tu vėluoji, — burbtelėjo senis. 

Tai buvo netiesa, ir Penčas Gavira žinojo, kad netiesa, nė 
nežvilgtelėjęs į prašmatnų laikrodį ant kairės rankos riešo. Iš- 
laikyti įtampą neskaudžiai, bet nuolat įgeliant — toks buvo ir jo 
stilius, kurio kaip tik išmoko iš dono Oktavijaus Mačukos: jis 
laikydavo pavaldinius išganingo netikrumo būsenoje neleisda- 
mas jiems užmigti ant laurų. Perechilis su sklastymu virš ausies 
ir daugiau ar mažiau slepiamomis ydomis buvo jo parankinė 
jūros kiaulytė. 

— Man nepatinka, kai žmonės vėluoja, — pakartojo Mačuka 
garsiai, tarsi kreipdamasis į padavėją dryžuota liemene, laukiantį 
nurodymų prie staliuko su žalvariniu padėklu rankoje ir atidžiai 
gaudantį kiekvieną dono Oktavijaus judesį ir žodį. Rytais jam 
visada būdavo laikomas tas pats staliukas prie cukrainės durų. 

Gavira vos linktelėjo visiškai ramiai priimdamas viršininko 
žodžius. Paskui paprašė padavėją atnešti jam alaus, atsisegė švarko 
sagą ir atsisėdo ant pintos kėdės, kurią rankos mostu jam parodė 
„Cartujano“ banko prezidentas. Porą kartų padlaižūniškai link- 
telėjęs, Perechilis atsisėdo prie kito, nuošalesnio staliuko, prie 
kurio jau sėdėjo sekretorius Kanovasas ir dėliojo į juodą odinį 
portfelį savo popierius. Liesas, į žiurkę panašus sekretorius, de- 

vynių vaikų tėvas ir nesutepamos moralės žmogus tarnavo donui 
Oktavijui Mačukai dar tais laikais, kai tasai plukdė geltonojo 
tabako ir kvepalų kontrabandą per Gibraltaro sąsiaurį. Niekas 
neprisiminė matęs Kanovaso šypsančio, galbūt todėl, kad jo hu- 
moro jausmas buvo palaidotas tarp storos knygos, aprašančios jo 
šeimos geneologiją, puslapių. Šiaip ar taip, Gavira sekretoriaus 
nemėgo ir puoselėjo slaptus planus dėl jo ateities: nedelsdamas 
jį atleis, kai tik senis ryšis palikti kabinetą, į kurį beveik niekada 
nekeldavo kojos. 

Netardamas nė žodžio ir kaip jo viršininkas žiūrėdamas į sku- 
bančius žmones ir automobilius, Gavira palaukė, kada padavėjas 
atneš jo alų. Tada pasilenkęs nugėrė gurkšnį, saugodamasis, kad 
puta neužtikštų ant nepriekaištingo kelnių kanto, paskui nusi- 
šluostė lūpas nosine ir vėl atsilošė į kėdės atkaltę. 

— Meras mūsų rankose, — pagaliau tarė jis. 

Oktavijaus Mačukos veide nekrustelėjo nė vienas raumuo. 
Jis žiūrėjo į priekį, į baltom ir žaliom spalvom šviečiantį Anda- 
luzijos lombardo, įsteigto 1935 metais, plakatą, dengiantį visą 
gretimo namo, stovinčio šalia naujojo mudecharų stiliaus „Po- 
niente“ banko pastato, balkoną. Gavira nužvelgė kaulėtas senojo 
finansininko rankas, ilgas tarsi letenas, nutaškuotas senatvės dė- 
mėmis. Mačuka buvo labai liesas ir labai aukštas, stambianosis ir 
juodaakis, su niekad neišnykstančiais tamsiais ratilais, tarsi būtų 
amžinai neišsimiegojęs, o jo žvilgsnis buvo skvarbus, nelyginant 
plėšraus paukščio, įpratusio medžioti bet kokiomis sąlygomis, kad 
tik prisikimštų skrandį. Metai paženklino šias akis ne pakantumu 
ar gailesčiu, o nuovargiu. Vagis ir kontrabandininkas jaunystėje, 
vėliau palūkininkas Cherese, nesulaukęs nė keturiasdešimties — 
Sevilijos bankininkas, „Cartujano“ banko steigėjas, dabar ketino 
eiti į pensiją; vienintelis troškimas, vienintelis garsiai ištartas jo 
noras —ir toliau kas rytą pusryčiauti cukrainės terasoje ant Sierpes 
gatvės kampo, priešais Andalūzijos lombardą ir konkuruojantį 
banką, kurį „Cartujano“ tiesiog prisijungė iš anksto kruopščiai 
parengęs jo bankrotą. 

— Jau seniai laikas, — tarė Mačuka. 

Jis tebežiūrėjo į kitą gatvės pusę, ir Gavira nesuprato, ar jis 
turi omenyje banką „Poniente“ ar merą. 

— Vakar mudu kartu vakarieniavome, — norėdamas išsiaiškinti 
pridūrė jis, vogčiomis tyrinėdamas senio profilį. — O šįryt ilgai 
ir nuoširdžiai kalbėjomės telefonu. 

— Tu ir tavo meras, —sumurmėjo Mačuka, regis, stengdamasis 
prisiminti vos pažįstamą veidą. Kas nors kitas tai būtų palaikęs 
senatvės požymiu, bet Penčas Gavira pažinojo savo prezidentą 
pernelyg gerai, kad pultų daryti skubias išvadas. 

— Taip, — patvirtino jis stengdamasis neprarasti budrumo ir 
nepraleisti nė vienos užuominos: kaip tik budrumas padėjo jam 
tapti tuo, kas jis yra. — Jis sutinka iš naujo įvertinti žemės sklypą 
ir nedelsdamas parduoti mums. 

Jo balse nesigirdėjo pergalingo džiaugsmo gaidelių, nors galėjo 
visiškai teisėtai džiūgauti. Pasaulyje, kuriame jie gyveno, viena 
iš nerašytų taisyklių buvo santūrumas. 

— Kils didelis skandalas, — paprieštaravo senasis bankininkas. 

— Jam vis tiek. Po mėnesio baigiasi jo mandatas, ir jis žino, 
kad pakartotinai nebus išrinktas. 

— O spauda? 

— Spaudą galima nupirkti, donai Oktavijau. — Gavira mostelėjo 
ranka, tarsi versdamas laikraščio puslapius. — Arba numesti jai 
skanesnį kaulelį. 

Mačuka suprato užuominą ir linktelėjo. Tuo metu Kanova- 
sas įkišo į portfelį Gaviros sumedžiotą bylą — tikrą bombą apie 
Andalūzijos vyriausybės piktnaudžiavimą mokant nedarbo sub- 
sidijas. Plano esmė — viešinti šią medžiagą ir kartu panaudoti 
kaip savotišką priedangą. 

— Miesto taryba neprieštaraus, — pridūrė jis. — Kultūros pa- 
veldo taryba sėdi mūsų kišenėje, tad lieka išspręsti tą kebelį su 
bažnyčia. — Jis padarė pauzę laukdamas komentarų, bet senis 
tylėjo. — O dėl arkivyskupo... 

Jis nebaigė sakinio tyčia, iš apdairumo, leisdamas kitą ėjimą 
padaryti pašnekovui. Jam reikėjo menkučio signalo, bendrininko 
ženklo, perspėjimo. 

— Arkivyskupas nori savo dalies, — pagaliau prabilo Maču- 
ka. — Juk žinai, kas Dievo, tas Dievo. 

Pritardamas Gavira atsargiai linktelėjo: 

— Žinoma. 

Senasis bankininkas tik dabar atsigręžė ir pažvelgė į jį. 

— Tai duok jam, ir baigtas kriukis. 

Abu žinojo, kad tai nelengva. Senas galvijas! 

— Man viskas aišku, donai Oktavijau, — apibendrino Gavira. 

— Tada nėra apie ką daugiau kalbėti. 

Mačuka pamaišė šaukšteliu baltintą kavą puodelyje ir vėl 
įsistebeilijo į Andalūzijos lombardo reklamą. Prie kito staliuko 
sėdintys Kanovasas ir Perechilis, nieko nenutuokiantys apie šei- 
mininkų pokalbį, spoksojo vienas į kitą. Gavira prabilo atsargiai 
rinkdamas balso toną ir žodžius: 

— Kad ir kaip jus gerbiu, donai Oktavijau, bet mudu turėtume 
dar kai ką aptarti. Į mūsų rankas pateko toks urbanistinis laimikis, 
kokio Sevilijoje nebuvo pasitaikę nuo tūkstantis devyni šimtai 
devyniasdešimt antrųjų metų Pasaulinės parodos: trys tūkstančiai 
kvadratinių metrų pačiame Santa Kruso kvartalo centre. Be to, 
Saudo Arabijos milijonieriai perka „Puerto Targą“. Tai sudaro nuo 
šimto aštuoniasdešimt iki dviejų šimtų milijonų dolerių. Bet juk 
jūs leisite man dar mažumėlę sutaupyti... — Jis gurkštelėjo alaus, 
kad ore kuo ilgiau pleventų žodžio „sutaupyti“ aidas. — Nenoriu 
mokėti dešimt už tai, ką galima gauti už penkis. O arkivyskupas 
užsiprašė aiškiai per daug. 

— Bet juk reikės kažkaip atsidėkoti monsinjorui Korvui, kad 
jis nusiplauna rankas. — Mačuka truputį suraukė vokus, o tai 
reiškė, kad jis šypsosi, nors toji mimikrija nė kiek nepriminė 
šypsenos. — Arba, kaip tu sakai, suteikti jam lengvatų. Ne kasdien 
arkivyskupai sutinka atiduoti tokį žemės sklypą, išvyti kleboną ir 
nugriauti bažnyčią... O gal tu manai kitaip? — Jis vardijo lenk- 
damas pakeltos kaulėtos rankos pirštus, paskui pavargusi ranka 
nusileido ant staliuko. — Tai vadinama aukštuoju pilotažu. 

— Žinau. Jei leisite pasakyti, man tai kainavo nemažai pa- 
stangų. 

— Todėl ir sėdi savo kėdėje. O dabar sumokėk arkivyskupui 
kompensaciją, apie kurią jis užsiminė, ir baik šį reikalą. Juk, šiaip 
ar taip, pinigai, su kuriais dirbi, mano. 

— Bet jie priklauso ir kitiems akcininkams, donai Oktavijau. 
Tik iš jūsų aš išmokau gerbti savo įsipareigojimus ir be reikalo 
nešvaistyti pinigų. 

Bankininkas gūžtelėjo pečiais. 

— Spręsk pats. Galų gale juk tai tavo operacija. 

Iš tikrųjų tai buvo jo operacija su visais minusais ir pliusais, 
tačiau dono Oktavijaus pastaba anaiptol neišvedė dono Gaviros 
iš kantrybės. 

Senojo Mačukos galva dirbo kaip kompiuteris. Gavira, žinantis 
tai labai gerai, pastebėjo, kad to grobuonies akys nukrypo nuo 
Andalūzijos lombardo į banko „Poniente“ fasadą. Santa Kruso ir 
„Puerto Targos“ operacijos buvo netgi daugiau nei geri sandoriai: 
jeigu pasisektų, Gavira gautų iš Mačukos prezidento kėdę, o jei 
ne — atsidurtų vienas ir bejėgis prieš administracinę tarybą, ku- 
rią sudarė turtingos Sevilijos šeimos, nelabai linkusios palaikyti 
jaunų, ambicingų ir dar nevietinių advokatų. Kairės rankos rieše, 
po auksine firmos „Rolex“ apyranke, Gavira pajuto neįprastai 
dažnai tvinkčiojant pulsą. 

— O kas girdėti apie tą kleboną? — Senio žvilgsnis vėl nukrypo 
į Gavirą; po abejingumo kauke šmėkštelėjo vos pastebima susi- 
domėjimo kibirkštėlė. — Sklinda kalbos, kad arkivyskupas iki šiol 
nėra labai tikras, ar jis norės bendradarbiauti. 

— Panašu, kad taip ir yra. — Norėdamas išsklaidyti viršininko 
nepasitikėjimą, Gavira šyptelėjo. Jis žvilgtelėjo į kitą staliuką, 
prie kurio sėdėjo Perechilis, sutrikęs patylėjo, paskui suprato, 
kad reikia kažką pridurti, pateikti kažkokį argumentą... — Juk tai 
viso labo tik užsispyręs senis. 

Jis prašovė pro šalį, padarė klaidą, ir akimirksniu suprato. Aiš- 
kiai patenkintas Mačuka puolė į gynyboje paliktą spragą. 

— Tau tai nebūdinga! — Žiūrėjo jam į akis kaip patyrusi gyvatė, 
kuriai pavyko išgąsdinti savo auką. Gavira suskaičiavo rieše dar 
mažiausiai dešimt papildomų tvinksnių. — Aš taip pat esu senis, 
Penčai. Ir tu žinai geriau nei kas kitas: mano dantys dar aštrūs 
ir galiu skaudžiai įkasti. Būtų pavojinga užmiršti, tiesa? — Gro- 
buonies vokai vėl susiraukšlėjo. — Ypač dabar, kai esi taip arti 
tikslo. 

— Aš ir neužmirštu. — Sunku nuryti seilę taip, kad nepastebėtų 
priešininkas, bet Gavira nurijo ją du kartus. — O dėl klebono pasa- 
kysiu štai ką: aš jūsų visiškai negretinu su juo, tai neįmanoma. 

Bankininkas priekaištingai palingavo galvą. 

— Šiandien tu prastai nusiteikęs, Penčai. Staiga ėmei man 
pataikauti. 

— Jūs manęs nepažįstate, donai Oktavijau. 

— Nekalbėk kvailysčių. Pažįstu tave labai gerai, todėl tau ir 
pavyko tapti tuo, kas dabar esi. Ir kur labai greit gali nueiti. 

— Aš visada esu atviras su jumis. Net ir tada, kai jums nepa- 
tinka. 

— Klysti. Aš visada vertinu tavo nuoširdumą, taip pat gerai 
apskaičiuotą kaip visa kita. Kaip ir tavo garbėtrošką bei kantry- 
bę... — Bankininkas žvilgtelėjo į savo puoduką, tarsi norėdamas 
jame pamatyti dar kokią smulkmeną, bylojančią apie Gaviros 
charakterį. — O kalbėdamas apie palyginimus tu galbūt teisus: 
gal iš tikrųjų tarp manęs ir to dvasininko yra tik vienas bendru- 
mas — pragyventi metai. Aš tiesiog to nežinau, nes nepažįstu jo. 
Tačiau duosiu tau gerą patarimą, Penčai... Tu juk vertini mano 
patarimus, tiesa? 

— Žinote, kad vertinu, donai Oktavijau. 

— Labai džiaugiuosi, nes šis — geriausias. Niekada nesusidėk 
su seniu, kuris grumiasi už savo idėjas. Žmogus taip retai su- 
laukia senatvės su savo idėjomis, kad tie nedaugelis, kuriems tai 
pavyksta, pasirengę kautis už jas iki paskutiniosios. — Tarsi kažką 
prisiminęs, nutilo. — Be to, regis, reikalas susikomplikavo, tiesa? 
Dvasininkas iš Romos ir visa kita. 

Penčas Gavira nuoširdžiai atsiduso. Gal iš tikrųjų nuošir- 
džiai. 

— Jūs visada viską žinote, donai Oktavijau. 

Mačuka susižvelgė su sekretoriumi, kuris nejudėdamas sėdėjo 
prie kito staliuko priešas Perechilį su juodu odiniu portfeliu ant 
kelių ir buvo panašus į pokerį lošiančią žiurkę. Aklas nebylys, 
laukiantis naujo įsakymo. Užtat Perechilis neramiai rangėsi ant 
kėdės, kartkartėm nervingai šnairuodamas į Gavirą. Jį baugino 
viskas: dono Oktavijaus artumas, jo pokalbis su viršininku ir 
priešais sėdintis nesudrumsčiamasis Kanovasas. 

— Tai mano miestas, Penčai, — tarė Mačuka. — Nežinau, ko 
tu stebiesi. 

Gavira išsiėmė šviesaus tabako cigarečių pakelį ir užsirūkė. 
Prezidentas nerūkė, ir vieninteliam Gavirai buvo leidžiama rūkyti 
jo akivaizdoje. 

— Nusiraminkit, — tarė traukdamas pirmąjį dūmą. — Viskas 
kontroliuojama. — Antrąjį dūmą jis išpūtė lėčiau. — Aš viską nu- 
mačiau. 

— Aš ir nesijaudinu. — Kraipydamas galvą bankininkas išsi- 
blaškiusiu žvilgsniu stebėjo praeinančius žmones. — Kartoju: tai 
tavo operacija, Penčai. Spalio mėnesį aš išeinu į pensiją; ar tau 
gerai pasiseks, ar blogai, mano gyvenimui tai neturės įtakos. O 
tavo gyvenimą gali pakeisti. 

Šiais žodžiais senis, matyt, nusprendė baigti. Išgėrė baltintos 
kavos likučius ir vėl atsigręžė į Gavirą. 

— Beje, ką Žinai apie Makareną? 

Tai buvo klastingas smūgis. Labai klastingas. Aišku, senis jį 
laikė pabaigai. Šito smūgio Penčas nenumatė. Būtent šito. Gavira 
pažiūrėjo į laikraščių kioską ir pajuto, kaip iš pykčio užkaito tul- 
žis. Lyg tyčia viskas išėjo negerai: kaip tik liepė Perechiliui slapta 
pasekti, ką veikia jo Žmona, o tie Žurnalistai iš O + S užklupo 
ją besivalkiojančią su toreadoru ir pripliauškino aibę nuotraukų. 
Prakeiktas likimas, prakeikta Sevilija! 


Trijų šimtų metrų plote, skiriančiame „Casa Cuesta“ nuo 
Trianos tilto, stovėjo vienuolika barų. Vidutiniškai kas dvide- 
šimt septyni metrai ir dvidešimt septyni centimetrai, mintyse 
paskaičiavo donas Ibrahimas, labiausiai už visus įpratęs prie 
knygų ir skaičių. Bet kuris iš šitos trijulės galėjo išvardyti šias 
įstaigas nuo tilto ir atgal iš eilės, iš antro galo ir abėcėlės tvar- 
ka. „La Trianela“. „Casa Manolo“. „La Marinera“. „Dulsinėja“. 
Taverna „Altozano“. „Dvi seserys“. „La Cinta“. „La Ibense“. 
„Šeimos užeiga“. Baras „Angeles“. Ir galiausiai — kioskas „Las 
Flores“, beveik pačiame pakraštyje, šalia iš plytelių sudėlioto 
Viltingosios Mergelės Marijos atvaizdo ir toreadoro Chuano 
Belmontės bronzinės statulos. Trijulė apsilankydavo visuose 
baruose iki paskutinio, aptardavo savo strategiją, ir štai dabar 
visi trys žingsniavo tiltu apimti palaimos, drovėdamiesi Žiūrėti į 
kairę, ten, kur kilo į dangų nelemti šiuolaikiniai Kartuchos salos 
pastatai, ir mėgaudamiesi vaizdu, atsiveriančiu iš dešinės. Tenai 
plytėjo viso jų gyvenimo Sevilija, graži kaip maurų karalienė, su 
kitapus upės augančiomis palmėmis, Auksiniu bokštu, Arenaliu 

ir Chiralda*. Ir visai arti —taip arti, kad tenai įstengtum nusviesti 
akmenį — į Gvadalkivyrą žvelgė bulių kovų aikštė Maestransa: 
Visatos katedra, į kurią žmonės ateidavo pasimelsti drąsuoliams 
ir kuriuos apdainuodavo Meilutė Punjales. 

Trijulė žingsniavo tilto šaligatviu palei geležinius turėklus pe- 
tys į petį kaip senuose amerikiečių filmuose: viduryje Meilutė, iš 
kairės — donas Ibrahimas, iš dešinės — Mėmis iš Manteletės, ir jie 
atrodė kaip karalienę lydintys šaunūs riteriai. Rytas atsispindėjo 
upėje melsvais, ochriniais ir baltais blyksniais, ir tam spindesy, 
plevenančiam kartu su švelniomis chereso „La Ina“ išgaromis, 
kuriomis buvo persisunkusi jų dvasia, skambėjo tik jiems girdimi 
andalūziškos gitaros akordai. Įsivaizduojama, o gal tikra muzika 
teikė jų trumpiems ir gana skubriems žingsniams, vedantiems 
juos nuo iki mažiausios kertelės pažįstamos Trianos į kitą Gva- 
dalkivyro pusę, tvirtumo ir ryžtingumo, ir darė juos panašius į 
penktą valandą vakaro ant saulės ir šešėlio ribos vaikštinėjančius 
žmones. Donas Ibrahimas, Mėmis ir Meilutė žengė į karinių 
veiksmų zoną, ieškojo gyvenimo priešo teritorijoje, palikdami 
saugias ir įprastas pievas. Todėl visai logiška, kad viename iš 
barų, kiek prisiminė, bare „Los Parientes“, buvęs advokatas ap- 
sišaukėlis kilstelėjo savo plačiakraštę panamą, — kurią vienąsyk 
turėjo nusivožti, kad ji netrukdytų jam skelti antausio Chorchei 
Negretei, paklaususiam, ar Ispanijoje dar yra likę tikrų vyrų, — ir 
iškilmingai pacitavo kažkokį Vergilijų. O gal Horacijų. Žodžiu, 
kažkokį klasiką: 


Tada, tarsi vilkai plėšrieji nakties tamsoje 
Leidomės žingsniuot į pačią širdį 
Liepsnojančio Ispalio.* 


Ar kažką panašaus. Saulė mirguliavo ramiame upės vandenyje. 
Po tiltu mergina ilgais juodais plaukais irklavo siaurą valtelę ar 
pirogą, ir tiesus tarsi strėlė pėdsakas pjovė spindinčią plynę nuo 
kranto iki kranto. Eidama pro Viltingosios Mergelės Marijos at- 

* Viena iš Sevilijos įžymybių, XII a. arabų statyta 97 metrų aukščio bažnyčios 


varpinė. 
** Ispalis — dabartinės Sevilijos romėniškasis pavadinimas. 

vaizdą, Meilutė Punjales persižegnojo, agnostiškai, bet pagarbiai 
stebint donui Ibrahimui, iš pagarbos net išsiėmusiam cigarą iš 
burnos. Mėmis iš Manteletės taip pat persižegnojo — greitai ir 
paslapčiom, nulenkęs galvą, panašiai kaip žegnodavosi prieš ko- 
ridos pradžią klausydamasis rago kokioje dulkėtoje arenoje, virš 
kurios sklandydavo baimė ir musės, arba ringe išgirdęs gongą, 
priversdavusį atplėšti nugarą nuo kampo ir išeiti nuogą į ringo 
vidurį regint savo kraujo lašus ant brezento. Bet šįkart jo žeg- 
nonė buvo skirta ne Mergelei Marijai, o bronziniam Chuano 
Belmontės profiliui, jo apsiaustui ir beretei. 


— Reikėjo geriau saugoti savo žmoną. 

Senasis Mačuka pamažu lingavo galvą žiūrėdamas į žmones, 
žingsniuojančius priešais cukrainės „La Campana“ terasą. Išsi- 
traukęs iš kišenės balto batisto nosinę mėlynu šilku išsiuvinėtais 
inicialais, išsiblaškęs trynėsi ja nosies galiuką. Penčas Gavira žiū- 
rėjo į senatvės dėmes ant jo rankų, panašių į naguotas paukščio 
gniaužtus. Ir visa jo išvaizda priminė plėšrųjį paukštį. Sustingusį 
seną piktą erelį, stebintį savo auką. 

— Moterys — sudėtingos būtybės, donai Oktavijau. Ypač jūsų 
krikštaduktė. 

Bankininkas ėmė kruopščiai lankstyti nosinę. Atrodė, kažką 
mąsto. Paskui pritardamas lėtai linktelėjo. 

— Makarena, — atsakė, tarsi šis vardas būtų viską paaiškinęs. 

Šįkart linktelėjo Gavira. 

Oktavijaus Mačukos draugystė su del Nuevo Ekstremo ku- 
nigaikščiais užsimezgė prieš keturiasdešimt metų. Bankas „Car- 
tujano“ vos nepatyrė nuostolių finansuodamas keletą amžiną 
atilsį Rafaelio Guardiolos i Fernandeso Charvėjaus, kunigaikščio 
kompaniono ir Makarenos tėvo, nesėkmingų sandorių; jie su- 
naikino visą giminės turtą. Vėliau, mirus kunigaikščiui, — o mirė 
jis nuo krūtinės anginos ketvirtą valandą ryto per patį išgertuvių 
su čigonais įkarštį, be to, tik su apatiniais baltiniais, — senasis Ma- 
čuka asmeniškai atsiskaitė su kreditoriais ir pardavė per stebuklą 
išsaugoto turto likučius. Tad, surinkęs šiek tiek grynųjų, padėjo 
juos į banką su kiek tik įmanoma didesnėmis palūkanomis. Taip 
pavyko išsaugoti kunigaikščio našlei ir dukrai rūmus „Casa del 

Postigo“ ir metinę rentą, kuri, nors ir be didelės prabangos, lei- 
do Krus Bruner, našlei kunigaikštienei, senti apsuptai tam tikro 
dekoro, nedarančio gėdos jos luomui. Vadinamojoje Sevilijos 
aukštuomenėje visi buvo pažįstami, todėl kai kas tvirtino, kad 
minėtos metinės rentos išvis nesą, O pinigai jai pervedami tiesiai 
iš asmeninių Oktavijaus Mačukos fondų. Taip pat sklido gandai 
ir įtarimai, kad bankininkas palaikąs su kunigaikštiene kur kas 
artimesnius nei draugiškus santykius, užsimezgusius daug anks- 
čiau — kai kunigaikštis dar buvo gyvas. O kai kalba pakrypdavo 
apie Makareną, žmonės šnabždėdavosi, kad kai kurias krikšta- 
duktes įmanoma mylėti kaip savo dukteris; tačiau niekas niekad 
to neįrodė, o klausti paties senio niekas nedrįso. Tuo tarpu Kano- 
vasas, kuris tvarkė bankininko dokumentus, asmenines sąskaitas 
ir saugojo paslaptis, šia tema, kaip ir kitomis, nieko nekalbėjo ir 
tylėjo lyg mietą prarijęs. 

—Totoreadoro... — po valandėlės paklausė Mačuka, — ...pavardė 
Maestralis, ar ne? 

Burnoje Gavira pajuto kartų prieskonį. Numetė cigaretę, pa- 
ėmė bokalą alaus ir muktelėjo gurkšnį, bet geriau nepasijuto. Vėl 
pastatė bokalą ant staliuko ir ėmė žiūrėti į alaus lašą, nukritusį ant 
kelnių kanto. Jam labai norėjosi garsiai ir skaniai nusikeikti. 

Senis tebežiūrėjo į einančius pro šalį žmones, tarsi ieškodamas 
tarp jų pažįstamo veido. Kadaise jis laikė mažuliukę Makareną 
Bruner virš krikštinės katedroje, taip pat ją, nuostabiai gražią su 
baltut baltutėle suknele, vedė prie altoriaus, kur jos laukė Pen- 
čas Gavira. Pikti liežuviai vadino šias vestuves seno bankininko 
sumanymu, nes jos užtikrino jo krikštaduktei turtus ir ateitį, 
antra vertus, pripažinimą jo globotiniui, tuo metu dar jaunam 
garbėtroškai advokatui, meteoro greičiu kylančiam „Cartujano“ 
banko hierarchijos laiptais. 

— Reikės ką nors daryti, — pridūrė susimąstęs Mačuka. 

Nors jautė gėdą ir pažeminimą, Gavira nusikvatojo. 

— Negi norit, kad nueičiau pas tą toreadorą ir suvaryčiau jam 
kulką į kaktą! 

— Žinoma, ne. — Bankininkas pasigręžė į jį, ir jo gudrios akys 
sužibo perdėtu smalsumu. — O ar įstengtum suvaryti kulką į kaktą 
savo žmonos meilužiui? 

— Tiesą sakant, ji buvusi mano žmona, donai Oktavijau. 

— Na, taip kalba tik ji. 

Pirštu nuspriegęs alaus lašelį, Gavira pasitaisė kelnių kantą. 
Abu žinojo, kad jis galėtų viską padaryti. Bet žudyti toreadoro 
neketino. 

— Niekas nepasikeistų, — tarė jis. 

Taip, niekas nepasikeistų. Po to, kai Makarena grįžo į „Casa 
del Postigo“, prieš toreadorą ji dar turėjo finansininką iš konku- 
ruojančio banko ir garsų vynininką iš Chereso. Jei jis pasinaudotų 
dono Oktavijaus patarimu, jam reikėtų pernelyg daug kulkų. O 
Sevilija — ne Palermas. Be to, ir pats Gavira jau keletą savaičių 
buvo susiradęs paguodą pas žinomą Sevilijos modelį, reklamuo- 
jančią plonus apatinius baltinius. Todėl pritardamas senasis Ma- 
čuka dukart lėtai linktelėjo. Juk yra ir kitų metodų. 

— Pažįstu kelis mūsų filialų direktorius, — ramiai ir grėsmingai 
nusišypsojo Gavira. — O jūs pažįstate keletą arenų savininkų... 
(Gali atsitikti, kad kitas sezonas tam Maestraliui bus nelabai sėk- 
mingas. 

Plėšriojo paukščio vokai vėl susiraukšlėjo. Šįkart jo šypsena 
buvo beveik tikra. 

— Kaip gaila, — atsiduso senis. — Juk jis, regis, neblogas to- 
readoras. 

— Be to, dar ir gražuolis, — pagiežingai sušvokštė Gavira. — Tad 
visada galės vaidinti muilo operose. 

Paskui jis vėl pažvelgė į laikraščių kioską, ir atslinkęs juodas 
debesis užtemdė ryto šviesą. Juk jam skaudžiausia rakštis — ne 
Kuras Maestralis. Yra svarbesnių dalykų už tą O + S viršelio 
nuotrauką, kurioje Kuras lydi Makareną Bruner ir kur dėl blyš- 
kios priešaušrio šviesos ir fotografo teleobjektyvo juodu atrodo 
išblukę. Svarbu ne tai, kad užgauta Gaviros šeimos garbė, o tai, 
ar jis įstengs išsilaikyti „Cartujano“ banke, pakeisti senį Mačuką 
ir užimti tarybos prezidento postą. Manevras su Ašarų Dievo 
Motinos bažnyčios nekilnojamuoju turtu leido imti viską, išsky- 
rus vieną dalyką: dar buvo likusi sena privilegija ir 1687 metais 
patvirtinti dokumentai, kuriuose buvo numatyta keletas sąlygų: 
jei jos būtų pažeistos, Brunerams reikėtų grąžinti žemę, kurią jie 
buvo perleidę bažnyčiai. Tačiau pagal vėlesnį įstatymą, ministro 

Mendisabalo priimtą XVIII amžiuje, sekuliarizavus šią žemę ir 
atėmus ją iš bažnyčios, ji taptų Sevilijos municipaliteto nuosavy- 
be. Juridiniu požiūriu tai buvo sudėtinga, ir jeigu kunigaikštienė 
ir jos duktė kreiptųsi į teismą, procesas užtruktų labai ilgai. O 
juk jau atlikta daugybė parengiamųjų darbų, įdėta tiek pinigų 
ir prisiimta tiek įsipareigojimų, kad nesėkmės atveju Oktavijus 
Mačuka turėtų atiduoti savo globotinį sudraskyti administracinei 
tarybai, — joje Gavira turėjo rimtų ir galingų priešininkų, — kaip 
tik tada, kai jaunajam „Cartujano“ banko viceprezidentui iki 
visiškos pergalės buvo likęs tik vienas žingsnis. Tai reikštų pa- 
dėti galvą ant ešafoto. Bet žurnalo O + S, pusės Andalūzijos ir 
visos Sevilijos nuomone, pastaruoju metu Penčo Gaviros galva 
Makarenai Bruner nelabai rūpėjo. 


Išėjęs iš viešbučio „Dona Maria“, Lorencas Kuartas, užuot įveikęs 
trisdešimt metrų, skiriančių jį nuo Arkivyskupijos, žengė kele- 
tą žingsnių Virgen de los Reyes aikštės vidurio link ir sustojo 
dairydamasis aplink. Tai buvo trijų religijų sankryža: už nuga- 
ros —senasis žydų kvartalas, vienoje jo pusėje — baltos Viešpaties 
Įsikūnijimo vienuolyno sienos, kitoje — Arkivyskupijos rūmai, 
o tolumoje, šalia senosios arabų mečetės, — minaretas, paverstas 
krikščionių katedros varpine: Chiralda. Ten buvo daugybė arklių 
vežimų, atvirukų pardavėjų, čigonių su būgneliais, įkyriai pra- 
šančių „pienelio vaikui pagirdyti“, ir turistų, kurie, stovėdami 
eilėje ir laukdami, kol pateks į bokštą, su nuostaba žvelgė aukš- 
tyn. Jaunutė užsienietė, kalbanti amerikietišku akcentu, atsiskyrė 
nuo grupės ir banaliai paklausė Kuartą kažkokio adreso: patogi 
dingstis iš arčiau pasižiūrėti į ramų įdegusį veidą, visiškai nede- 
rantį prie trumpai kirptų žilstelėjusių plaukų bei stačios juodos ir 
baltos apykaklės. Kuartas mandagiai, bet ne itin išsamiai atsakė, 
ir mergina grįžo pas tyliai prunkščiančias, kikenančias ir per 
petį į dvasininką skersakiuojančias drauges. Kuarto ausis pasie- 
kė žodžiai he's gorgeous?, tai yra „tikras gražuolis, ar ne?“ Toks 
posakis, be abejo, būtų pralinksminęs monsinjorą Spadą. Prisi- 
minęs URI direktorių ir kvalifikuotus jo patarimus per paskutinį 
jųdviejų pokalbį ant Ispanijos aikštės laiptų, Kuartas šyptelėjo. 
Šypsodamasis ėmė apžiūrinėti Chiraldos bokštą nuo pat pamatų 

iki vėjarodžio, davusio pavadinimą visam statiniui. Žvelgė žydrai 
pilkom akim į dangų ir atrodė eilinis turistas: rankos sukištos į 
juodo kostiumo kišenes, o kostiumas siūdintas pas puikų Romos 
siuvėją, turintį tokį pat gerą vardą kaip „Kavaldžeris ir sūnūs“. 
Tik tokiose vietose kaip ši galima pajusti tikrąją Ispaniją ir senąją 
Europos, įsikūrusios pietuose prie Viduržemio jūros, kultūrą. 
Sevilijoje įvairių tautų istorijos susisluoksniavusios, ir jų sąsajas 
įmanoma paaiškinti tik tyrinėjant jas kartu. Bėgant amžiams, čia 
viskas tarsi susiverė į vieną rožinį: laikas ir kraujas, įvairiakalbės 
maldos po atviru dangum ir išmintinga saulė. Čia dar galima iš- 
girsti kalbant laiką pergyvenusius akmenis. Reikia tik akimirką 
užmiršti vaizdo kameras, atvirukus, turistų prisigrūdusius auto- 
busus, įžūlias mergiščias ir priglausti ausį prie šių akmenų. 

Iki susitikimo Arkivyskupijoje dar buvo likęs pusvalandis, ir 
Kuartas pasuko aukštyn į Mateoso Gago gatvę „Chiraldos“ alinėje 
išgerti kavos. Su malonumu atsisėdo prie baro taip, kad galėtų 
matyti baltais ir juodais kvadratais išklotas grindis, glazūruotas 
plyteles ir senosios Sevilijos graviūras ant sienų. Išsiėmė iš kišenės 
Bernardo Klerviečio Pagiriamąjį žodį tamplierių kariaunai ir ant 
nuomonės atsivertė. Tai buvo labai senas mažyčio formato tome- 
lis, kurį jis skaitydavo per rytmetines pamaldas, per giedojimus, 
mišparus ir per vakaro mišias; jam tai buvo savotiškos apeigos, 
kaip brevijoriaus skaitymas, ir jis atlikdavo jas labai drausmingai 
ne tiek iš pamaldumo, kiek iš puikybės. Dažnai tai nutikdavo 
viešbučiuose, kavinėse ir oro uostuose, komandiruotėse arba 
laukiant dalykinių susitikimų. Atsiversdavo viduramžių pamok- 
slų knygą, du šimtmečius atstojusią dvasinį vadovą vienuoliams 
kareiviams, kovojusiems Šventojoje Žemėje, atsiversdavo ją, kad 
lengviau pakeltų vienatvę, kuri buvo neatsiejama nuo jo darbo. 
Kartais, apimtas savotiškos dvasinės būsenos, kurią paskatindavo 
skaitymas, įsivaizduodavo esąs paskutinis likęs gyvas kareivis, 
pergyvenęs pralaimėjimą prie Hatino, prakeiktąjį Akros bokštą, 
Šinono vienutes ar Paryžiaus laužus: vienišas labai pavargęs tam- 
plierius, kurio draugai seniai mirę. 

Jis perskaitė eilutes, kurias iš tikrųjų mokėjo atmintinai: „Jų 
galvos nukirptos, nusėstos dulkių, veidai pajuodę nuo kepinamos 
saulės kaip šarvai, saugojantys jų kūnus...“, paskui pakėlė galvą ir 

pažvelgė į gatvės šviesą ir į praeivius, žingsniuojančius po žaliais 
apelsinmedžių lapais. Jauna grakšti moteris, pažiūrėti užsienietė, 
valandėlę sustojo pasitvarkyti plaukų priešais blizgantį tarsi veid- 
rodis praviro lango stiklą. Nepaprastai grakščiu judesiu pakėlusi 
nuogas rankas prie pakaušio, graži ir liauna ji stovėjo ir žiūrėjo 
į savo atvaizdą tol, kol jos akys nenukrypo į šalį ir nesusitiko su 
Kuarto akimis. Valandėlę žiūrėjo į jį smalsi ir nustebusi, paskui 
jos judesiai prarado natūralų elegantiškumą. Tuo metu prie jos 
priėjo jaunuolis su fotoaparatu ant kaklo ir žemėlapiu rankoje, 
apglėbė ją per liemenį ir nusivedė. 

Tai, ką pajuto Kuartas, panėšėjo veikiau į liūdesį, o ne į pa- 
vydą. Nėra žodžio, tiksliai apibūdinančio tuštumą, kurią patiria 
kiekvienas dvasininkas, išvydęs du žmones, vyrą ir moterį, ku- 
riems nedraudžiami seni intymus ritualai: vyrui leidžiama glostyti 
moters plaukus, sprando linkį, pečius ir švelnią šlaunų liniją, o 
moteriai — liesti pirštais vyro lūpas. Kuartui, kuriam nesunkiai 
sekdavosi padidinti atstumą tarp savęs ir pasitaikančių jo kelyje 
gražių moterų, šį jausmą dar labiau sustiprino įsitikinimas, kad 
jis negali pažeisti rūsčios, skausmingos savidrausmės, ir jis jau- 
tėsi kaip žmogus su amputuota koja ar ranka, tvirtinantis, kad ta 
galūnė jam nuolat tirpsta ar skauda kaip gyva. 

Jis žvilgtelėjo į laikrodį, įsidėjo į kišenę knygą ir atsistojo. 
Išeidamas iš kavinės vos nesusidūrė su baltai apsirengusiu labai 
storu vyru, kuris mandagiai atsiprašė kilstelėdamas panamą. 
Storulis pažiūrėjo Kuartui įkandin, kai šis neskubėdamas nu- 
ėjo per aikštę ir pasuko link rausvo pastato su barokiniu fasadu, 
stovinčio dešinėje už apelsinmedžių eilės. Durininkas priėjo prie 
ką tik atvykusio lankytojo, bet pamatęs stačią apykaklę tuojau 
pat atsitraukė praleisdamas jį po dviem dvigubomis kolonomis, 
laikančiomis pagrindinį balkoną, papuoštą iš akmens ištašyta 
Ispanijos arkivyskupų heraldine emblema. Kuartas perėjo vidinį 
kiemą, užklotą ilgu Chiraldos šešėliu, ir užlipo puošniais laiptais 
po Chuano de Espinalio tapytu skliautu su angelais ir kerubi- 
nais, ištisus šimtmečius bodžiu žvilgsniu stebinčius kiekvieną 
naują lankytoją. Viršuje buvo daugybė koridorių su kabinetais, 
pirmyn atgal zujo susirūpinę, bet savimi pasitikintys dvasininkai, 
puikiausiai žinantys kiekvieną įėjimą ir išėjimą. Beveik visi jie 

buvo su švarkais, marškiniais su apskritomis apykaklėmis ir krūti- 
nėlėmis ar tamsiais ir pilkais marškiniais, kai kurie po švarku net 
ryšėjo kaklaraiščius ar megztinius atverčiama apykakle ir labiau 
panėšėjo į valdininkus nei į dvasininkus. Kuartas neišvydo nė 
vienos sutanos. 

Jį pasitiko naujasis monsinjoro Korvo sekretorius — gležnutis, 
nuplikęs, labai tvarkingas ir labai švelnių manierų, su balta sta- 
čia apykakle ir pilkais marškiniais. Jis pakeitė tėvą Urbisu — tą, 
ant kurio Ašarų Dievo Motinos bažnyčioje užkrito karnizas. 
Netardamas nė žodžio, sekretorius nulydėjo Kuartą per didelę 
salę, kurios lubos, padalytos į šešiasdešimt kesonų, buvo išta- 
pytos emblemomis ir biblinėmis scenomis, turinčiomis, bent iš 
pradžių, įkvėpti Sevilijos prelatus dorai valdyti savo vyskupiją. 
Tenai buvo ir apie dvidešimt freskų bei drobių, tarp jų keturios 
Zurbarano, viena Muriljo ir viena Matijos Prečio su begalviu 
Jonu Krikštytoju. Žingsniuodamas šalia sekretoriaus, Kuartas 
klausė save: kodėl arkivyskupų ir kardinolų prieškambariuose tiek 
daug paveikslų, vaizduojančių kažkieno galvą ant padėklo? Taip 
svarstydamas pamatė doną Priamą Ferą. Ašarų Dievo Motinos 
bažnyčios klebonas stovėjo salės gale, užsispyręs ir niūrus kaip 
ir jo senoji sutana. Jis kalbėjosi su labai jaunu, šviesiaplaukiu ir 
akiniuotu klieriku, ir Kuartas atpažino tą patį mūrininką, stebėjusį 
jį prie bažnyčios durų, kai jis pirmąkart susipažino su tėvu Feru 
ir Grise Marsala. Abu dvasininkai valandėlę nutilo ir žiūrėjo į 
jį: klebonas — abejingai, jaunėlis — rūsčiai ir įžūliai. Kuartas pa- 
sisveikino galvos linktelėjimu, bet į jo pasveikinimą nė vienas 
neatsakė. Buvo aišku, kad jie laukia jau seniai, ir niekas jiems 
nepasiūlė kėdės atsisėsti. 

Jo Šviesybė donas Akilinas Korvas, Sevilijos vyskupijos galva, 
paprastai mėgdžiodavo tokią pozą, kokia pavaizduota paveiksle 
Kabaljeras, laikantis ranką ant krūtinės, kabančiame vienoje iš 
Prado muziejaus salių. Ant juodo kostiumo jis laikydavo uždė- 
jęs baltą ranką, ant kurios piršto blizgėjo rango ženklas: žiedas 
su didžiuliu geltonuoju akmeniu. Pliktelėję smilkiniai, pailgas 
kampuotas veidas ir blyksintis auksinis kryžius darė jį dar labiau 
panašų į personažą, į kurį arkivyskupas pabrėžtinai norėjo būti pa- 
našus. Akilinas Korvas buvo grynakraujis prelatas, kruopščiausias 

dvasininkų atrankos vaisius. Apsukrus, gebantis laviruoti, įpratęs 
plaukioti šėlstant bet kokioms audroms, jis ne atsitiktinai atsidūrė 
Sevilijos vyskupijos vadovo kėdėje. Turėjo svarbių ryšių Madrido 
nunciatūroje, galėjo kliautis Inkvizicija ir palaikė kuo geriausius 
santykius ir su Andalūzijos vyriausybe, ir su jos opozicija. Tai 
netrukdė jam užsiimti reikalais — tarp jų ir asmeniniais, — nė 
kiek nesusijusiais su jo tarnyste. Pavyzdžiui, jis buvo aistringas 
koridos mėgėjas ir visada sėdėdavo savo ložėje Maestransoje, kai 
ten pasirodydavo Kuras Romeras arba Espartakas. Be to, buvo 
dviejų futbolo klubų, „Betis“ ir „Sevilijos“, narys, ir ne todėl, 
kad kaip ganytojas laikėsi neutraliteto, o dėl dvasininkui būdingo 
atsargumo, nes jo vienuoliktasis įsakymas skambėjo taip: „Nė- 
dėk visų kiaušinių į tą patį krežį'“. Ir dar: jis visa širdimi nekentė 
Lorenco Kuarto. 

Kaip ir buvo galima numanyti iš sekretoriaus priėmimo, 
pirmoji susitikimo dalis praėjo šaltai, bet korektiškai. Kuartas 
įteikė įgaliojamuosius raštus — kardinolo, Valstybės sekretoriaus, 
laišką ir kitą, monsinjoro Spados, — bendrais bruožais paaiški- 
no savo misijos esmę, nors visai be reikalo, nes jo pašnekovas 
jau viską žinojo, pažadėjo jam besąlygiškai padėti ir paprašė jį 
informuoti apie tyrimo eigą. Kuartas iš tikrųjų numanė, jog 
arkivyskupas darys viską, kad tik sutrukdytų jam įvykdyti mi- 
siją, o monsinjoras Korvas, nė kiek nesitikėdamas, kad Kuartas 
pateiks jam ataskaitą, buvo pasirengęs išsinerti iš kailio, kad 
tik specialusis Romos pasiuntinys kuo greičiau paslystų ant 
banano žievės. Tačiau abu buvo profesionalai ir žinojo, kokių 
taisyklių privalu laikytis, bent išoriškai. Nė vienas neužsiminė 
apie priežastis, kodėl jiedu žvelgia vienas į kitą per stalą kaip 
du fechtuotojai ir kodėl lengvabūdiškas žaidimas žodžiais bai- 
giasi, vos tik vienas pamato kito gynyboje spragą, į kurią būtų 
galima nukreipti savo rapyrą. Virš abiejų galvų sklandė šešėlis, 
primenantis paskutinį jų susitikimą prieš porą metų šiame ka- 
binete, šešėlis, kai Jo Šviesybė ką tik buvo tapęs arkivyskupu. 
Kuartas tada įteikė jam išsamios ataskaitos kopiją apie saugumo 
tarnybos darbo trūkumus per ką tik pasibaigusį Šventojo Tėvo 
vizitą į Seviliją. Kažkoks vedęs kunigas, nušalintas nuo pareigų 
dėl dažnų nusižengimų, prasibrovė prie Popiežiaus neva norė- 

damas įteikti jam memorandumą celibato klausimu ir norėjo 
jį nudurti peiliu. Be to, moterų vienuolyne, kur turėjo nakvoti 
Jo Šventenybė, vienoje iš pintinių su baltiniais, seserų nagingai 
išsiuvinėtais šiai progai, buvo aptiktas sprogstamasis užtaisas. Be 
to, visi Viduržemio jūros pakrantės islamo teroristai savo užrašų 
knygelėse turėjo kuo smulkiausią, valandos tikslumu surašytą 
Popiežiaus vizito programą ir maršrutą: tai buvo informacijos 
nutekėjimo iš Arkivyskupijos į spaudą padarinys. Susidarius 
tokiai situacijai, staiga Kuarto vardu įsikišęs Užsienio reikalų 
institutas apvertė aukštyn kojom visą monsinjoro Korvo su- 
kurtą saugumo planą, sukėlė Kurijos nepasitenkinimą ir įvarė 
nuncijų į neviltį. Nuncijus, žinoma, apie šį atvejį informavo Jo 
Šventenybę tokiais žodžiais, kad monsinjoras Korvas vos ne- 
prarado arkivyskupo posto ir vos negavo apopleksijos. Ilgainiui 
šis įvykis buvo pamirštas ir arkivyskupas galop pelnė puikaus 
prelato reputaciją, bet prisiminimas apie šią krizę, apie patirtą 
pažeminimą ir apie Kuarto vaidmenį šioje istorijoje tebegraužė 
jam širdį, vertė pamiršti krikščioniškąjį nuolankumą ir ganytojui 
deramus jausmus. Kalbamosios dienos rytą Jo Šviesybė prisipa- 
žino apie tai savo nuodėmklausiui, senam katedros klierikui, su 
kuriuo bendraudavo pirmąjį kiekvieno mėnesio penktadienį. 

— Ši bažnyčia jau pasmerkta, — tarė arkivyskupas skambiu 
klieriko balsu, tarsi sakydamas sekmadienio pamokslą. — Tai tik 
laiko klausimas. 

Jis kalbėjo tvirtai ir oriai, kaip ir dera dvasininkui, gal tik kate- 
goriškiau nei paprastai, nes jo žodžiai buvo skirti Kuartui. Prelatas 
nieko nereiškia Romoje, bet dabar sėdi savo kabinete, vadinasi, su 
juo reikia skaitytis. Monsinjoras Korvas tai suprato ir stengėsi su 
malonumu pabrėžti, kad čia, šioje vietoje, jis veikia savarankiškai. 
Net pasigyrė pažįstąs Romą tik iš nutrinto Popiežiaus žinyno ir 
niekad nėra atsivertęs Vatikano telefonų knygos. 

— Ašarų Dievo Motinos bažnyčios būklė avarinė, — toliau kal- 
bėjo arkivyskupas. — Kad gautume oficialų šio fakto patvirtinimą, 
turime įveikti nemažai administracinių ir techninių kliūčių... Ad- 
ministracinius klausimus greitai išspręsime, nes Kultūros paveldo 
taryba atsisakė saugoti šį pastatą dėl pinigų stygiaus, o Sevilijos 
merija pasirengusi ją palaikyti. Baigti šio reikalo negalime tik dėl 

nelaimingo atsitikimo, per kurį žuvo municipaliteto architektas. 
Nelaimingas atvejis, daugiau nieko. 

Monsinjoras Korvas padarė pauzę ir ėmė apžiūrinėti savo ko- 
lekciją — dvylika angliškų pypkių, išrikiuotų ant vyšnios medžio 
padėklo. Už jo nugaros pro žaliuzes buvo neaiškiai matyti Chi- 
raldos bokštas ir katedros kontraforsai. Šalia ant oda aptraukto 
rašomojo stalo krito saulės šviesos stačiakampis, ir prelatas tarsi 
atsitiktinai padėjo ant jo ranką su žiedu. Geltonasis akmuo su- 
švito ryškiais atspindžiais, ir Kuartas šyptelėjo. 

— Jūsų Šviesybė paminėjo ir technines problemas, — priminė 
jis. 

Kuartas sėdėjo nepatogioje kėdėje priešais arkivyskupo sta- 
lą erdviame kabinete, kurio pasieniais stovėjo lentynos, pilnos 
Bažnyčios tėvų kūrinių ir Popiežiaus enciklikų; visose knygų 
nugarėlėse buvo įspaustas arkivyskupo herbas. Kitame kambario 
gale, po kabančiu ant sienos dramblio kaulo krucifiksu, stovėjo 
klauptas, mažytė sofa, du krėslai ir žemas staliukas, prie kurio 
monsinjoras Korvas kur kas nuoširdžiau priimdavo pelniusius jo 
pagarbą žmones. Buvo aišku, kad URI specialusis pasiuntinys 
tokios pagarbos nenusipelnė. 

— Pastato sekuliarizaciją, būtiną procedūrą prieš jo nugriovimą, 
labai apsunkino kai kurios aplinkybės. — Nors kalbėjo rūsčiu tonu, 
bet jutai, kad Kuarto jis bijo. Kalbėdamas monsinjoras Korvas 
kruopščiai rinko žodžius, kad tik neprasprūstų kokia dviprasmy- 
bė. — Yra kažkokia sena privilegija, kurią tūkstantis šeši šimtai 
aštuoniasdešimt septintaisiais metais bažnyčiai suteikė mano 
garbusis pirmtakas, tuometinis Sevilijos arkivyskupas, ir ji viską 
aiškiai nusako: kol šioje bažnyčioje kiekvieną ketvirtadienį bus 
laikomos mišios už Gasparo Brunero de Lebrichos, jos geradario, 
vėlę, ji išsaugos išimtinę teisę į šią žemę. 

— Kodėl kiekvieną ketvirtadienį? 

— Tikriausiai tą dieną jis mirė. Brunerai buvo galingi, tad įsi- 
vaizduoju, kad mano žymųjį pirmtaką donas Gasparas tikriausiai 
labai stipriai laikė už gerklės. 

— Ir tėvas Feras, žinoma, kas ketvirtadienį laiko mišias... 

— Laiko jas kasdien, — patvirtino arkivyskupas. — Aštuntą ryto. 
O sekmadieniais ir švenčių dienomis — dvejas. 

Nutaisęs nekaltą išraišką, Kuartas kiek pasilenkė prie stalo. 

— Bet juk Jūsų Šviesybė turi pakankamai galių priversti jį 
laikytis tvarkos. 

Arkivyskupas jį pervėrė rūsčiu žvilgsniu. Saulės blyksniai nuo 
žiedo ėmė virpėti ir prarado įspūdingą grožį. 

— Nejuokinkit manęs. — Tačiau juoktis jis neketino, jo balsas 
pasidarė dar nemalonesnis. — Juk žinote, kad jokia galia čia ne- 
beturi reikšmės. Argi arkivyskupas gali uždrausti klebonui laikyti 
mišias?.. Tai disciplinos klausimas. Tėvas Feras — senyvo amžiaus 
žmogus, labai konservatyviai atliekantis bažnytines pareigas, bet 
jis turi savo labai asmeninę nuomonę. Kitais žodžiais tariant, 
nuleidžia negirdom visus mano, kaip ganytojo, pamokymus ir 
raginimus laikytis tvarkos. 

— O ar Jūsų Šviesybė nesvarstė galimybės nušalinti tėvą Ferą 
nuo pareigų? 

— Svarsčiau, svarsčiau... — Monsinjoras Korvas žiūrėjo į Kuartą 
susierzinęs. — Tačiau viskas ne taip paprasta. Kreipiausi į Romą 
prašydamas nušalinti tėvą ab officio*, bet tokie dalykai daromi 
lėtai. Be to, bijau, kad po šio nelemto kompiuterių pirato įsi- 
laužimo Vatikanas atsiuntė jus čia medžioti skalpų. 

Kuartas praleido pro ausis ironišką arkivyskupo pastabą. Pats 
nenori terliotis, pamanė, todėl užkrauni šį reikalą mums. Tegu 
kiti imasi budelio vaidmens, o aš liksiu švariomis rankomis. 

— O kas toliau, monsinjore? 

— Ogi nieko. Viskas pakibo ore. Bankas „Cartujano“ jau pa- 
rengė operaciją kaip panaudoti šią žemę. Operaciją, kuri mano 
vyskupijai... — Monsinjoras Korvas, regis, susimąstė, ar tinkamai 
pavartojo savybinį įvardį, ir kukliai pasitaisė: —...šiai vyskupijai bus 
labai naudinga. Nors į šią žemę mes turime tik moralinę teisę, nes 
tris šimtmečius joje garbinome Dievą, „Cartujano“ mums žada 
dosniai atsilyginti. Tai ypač pravartu šiais laikais, kai parapijų aukų 
dėžutes tiesiog apraizgė voratinkliai. — Arkivyskupas nusišaipė iš savo 
sąmojaus, į kurį Kuartas leido sau neatsakyti. — Be to, bankas žada 
finansuoti vieną bažnyčią vargingiausiame Sevilijos kvartale ir įkurti 
visuomeninį čigonų rėmimo fondą... O ką apie tai manote jūs? 


* Oficialiai (lot.). 

— Labai įtikinama, — abejingai atsakė Kuartas. 

— Na matot. Viską paralyžiavo užsispyręs klebonas, kuris ne- 
trukus turės išeiti į pensiją. 

— Bet jį labai myli parapijiečiai. Bent taip kalba žmonės. 

Monsinjoras Korvas vėl paleido į darbą ranką su žiedu. Šįkart 
ją piktai kilstelėjo, paskui paguldė ant krūtinės, šalia auksinio 
kryžiaus. 

— Nereikia perdėti. Vietiniai gyventojai tiesiog sveikinasi su 
juo, o mišių klausosi apie dešimt davatkų. Tai nieko nereiškia. 
Žmonės šaukia: „Palaimintas tas, kuris ateina Viešpaties vardu“, 
bet jiems greitai nusibosta ir jie nukryžiuoja tą, kurį ką tik svei- 
kino. — Arkivyskupas valandėlę dvejojo žiūrėdamas į išrikiuotas 
ant stalo pypkes, galop išsirinko lenktą, su sidabriniu žiedu. — Aš 
stengiausi pakeisti padėtį. Net buvau sumanęs pakirsti jo autori- 
iniciatyvos pliusus ir minusus. Tačiau bijau nueiti per toli, bijau, 
kad vaistas gali padaryti daugiau žalos nei pati liga. Juk, šiaip ar 
taip, mes esame skolingi šitiems Žmonėms, o tėvas Feras nors 
užsispyręs, bet nuoširdus žmogus. — Jis pastukseno pypkės galvute 
į delną. — Gal jūs turite daugiau patirties, kaip atvesti žmones 
nuo Kaifo pas Pilotą. 

Evangelinis įžeidimas buvo taip nepriekaištingai suformuluo- 
tas, kad Kuartas neturėjo ką atsakyti. Jo Šviesybė ištraukė stalčių, 
paėmė iš jo skardinę dėžutę su anglišku tabaku ir ėmė kimšti 
pypkę leisdamas toliau tęsti pokalbį pašnekovui. Kuartas truputį 
palenkė galvą, ir tik žiūrėdamas jam tiesiai į akis galėjai pastebėti, 
kad jis šypsosi. Bet arkivyskupas į jį nežiūrėjo. 

— Žinoma, monsinjore. Užsienio reikalų institutas padarys 
viską, kad išsiaiškintų, kas sukėlė šią sumaištį. — Su malonumu 
pastebėjo, kaip susiraukė Jo Šviesybės veidas. — Nors galbūt žodis 
„sumaištis“ čia nelabai tinkamas... 

Monsinjoras Korvas buvo prarandąs savitvardą, bet puikiai 
susivaldė. Maždaug penketą sekundžių tylėjo kimšdamas tabaką 
į pypkę, o kai prabilo, jo balse pasigirdo pykčio gaidelės: 

— Jūs tikriausiai esate vienas iš tų, kuriems Žvejo* sandalai 


* Turimas omenyje šv. Petras. 

per maži, tiesa?.. Toji Romos mafija ir visa kita. Ir noras vaidinti 
Dievo policininkus. 

Kuartas atlaikė arkivyskupo žvilgsnį nepriekaištingai ramiai. 

— Jūsų Šviesybe, jūs kalbate labai rūsčiais žodžiais. 

— Meskit šalin visas tas „šviesybes“ ir kitokį šlamštą. Aš žinau, 
ko atvažiavot į Seviliją, ir žinau, kuo šiame žaidime rizikuoja jūsų 
viršininkas, arkivyskupas Spada. 

— Mes visi daug kuo rizikuojame, monsinjore. 

Tai buvo teisybė, ir prelatas suprato užuominą. Kardinolas 
Ivaškievičius buvo pavojingas, bet Paolas Spada ir pats Kuartas taip 
pat kėlė pavojų. O tėvas Feras — tarsi uždelsto veikimo bomba, 
kurią kažkas turi nukenksminti. Bažnyčios ramybė dažnai pri- 
klauso nuo išorinių dalykų, o Ašarų Dievo Motinos bažnyčios 
atveju tiems išoriniams dalykams grėsė rimtas pavojus. 

— Paklausykite, Kuartai. — Nors ir nenorom, arkivyskupas 
sušvelnino toną. — Aš nenoriu apsunkinti sau gyvenimo, o šis 
reikalas pernelyg susipainiojo. Prisipažįstu, kad mane baugina 
žodis „skandalas“, ir aš nenoriu, jog visuomenė žiūrėtų į mane 
kaip į prelatą, šantažuojantį vargšą parapijos kleboną ir siekiantį 
praturtėti iš žemės pardavimo... Jūs mane suprantate, tiesa? 

Kuartas jį suprato ir galvos linktelėjimu pritarė paliauboms. 

— Be to, — toliau kalbėjo arkivyskupas, — tam bankui „Cartu- 
jano“ gali viskas išlįsti per pakaušį dėl Pedro Gaviros, žmogaus, 
vykdančio šią operaciją, žmonos, arba dėl buvusios žmonos, 
tiksliai nė nežinau, kaip ją vadinti... Tai labai įtakingas žmogus, 
užtikrintai kylantis aukštyn. Su Makarena Bruner jis turi rimtų 
asmeninių problemų, o ji atvirai palaiko tėvą Ferą. 

— Ar ji pamaldi? 

Arkivyskupas šaltai nusijuokė pro dantis. 

— Makarena Bruner — ypatingas atvejis, — paaiškino jis. — Vienu 
žodžiu jos neapibūdinsi. Pastaruoju metu jos netaktiškas elgesys 
šokiruoja visą padoriąją Sevilijos visuomenę, kurią ne taip papra- 
sta šokiruoti. Gal jums būtų pravartu su ja pasišnekėti, — pasiūlė 
Kuartui. — Ir su jos motina, senąja kunigaikštienė. Kol bus pri- 
imtas sprendimas dėl bažnyčios nugriovimo ir klebono nušali- 
nimo, jei jos nepalaikytų jo, šio dvasininko įkarštį mes galėtume 
lengvai atvėsinti. 

Kuartas išsiėmė iš kišenės keletą vizitinių kortelių ir kažką užsi- 
rašė. Jis visada mėgdavo užsirašinėti ant kitos kortelių pusės —savų 
ar svetimų. Arkivyskupas pastebėjo, kad Kuartas naudojasi firmos 
„Montblanc“ rašikliu, ir tai jam nepatiko. Jis manė, kad tokia 
prabanga dvasininkui nedera. 

— Nuo kada sustabdyta byla dėl bažnyčios nugriovimo? — pa- 
klausė Kuartas. 

Smerkiančiame, į rašiklį nukreiptame monsinjoro žvilgsnyje 
staiga pasirodė nerimas. 

— Nuo tada, kai bažnyčioje žuvo du žmonės. 

— Žmonės kalba, kad tai paslaptingos mirtys. 

Arkivyskupas, kuris jau buvo įsikandęs pypkę ir kėlė prie jos 
degantį degtuką, susiraukė. Nieko ten paslaptingo, paaiškino 
Kuartui. Tik du nelaimingi atsitikimai. Kažkokį Penjuelasą, sa- 
vivaldybės architektą, merija pasiuntusi tenai galutinai parengti 
bažnyčios nugriovimo protokolo. Jis nebuvęs labai malonus žmo- 
gus ir porą kartų rimtai susikirtęs su tėvu Feru, kuris taip pat ne iš 
romiųjų. Vienąsyk Penjuelasui lankantis bažnyčioje lūžę mediniai 
pastolių turėklai, ir jis nukritęs nuo stogo taip nevykusiai, kad 
pasismeigęs ant vieno nebaigto montuoti metalinio vamzdžio. 

— Ar jis buvo vienas? — pasitikslino Kuartas. 

Supratęs paslėptą klausimo prasmę, monsinjoras Korvas pa- 
lingavo galvą. Ne, šiuo atžvilgiu nieko įtartina. Architektą lydėjęs 
kitas valdininkas. Ten taip pat buvęs tėvas Oskaras, vikaras. Jis 
suteikė mirusiajam paskutinį patepimą. 

— O Jūsų Šviesybės sekretorius? 

Arkivyskupas prisimerkė ir išpūtė dūmų debesėlį. Kuarto 
šnerves sudirgino angliško tabako aromatas. 

— Tai skausmingesnis atvejis. Tėvas Urbisu dirbo su manimi 
daugelį metų. — Susimąstęs patylėjo, tarsi svarstydamas, ar ne- 
reikėtų paskirti keleto žodžių ir mirusiojo atminimui. — Jis buvo 
puikus žmogus. 

Kuartas lėtai linktelėjo, it būtų pažinojęs tėvą Urbisu ir dabar 
kartu su monsinjoru liūdi dėl jo mirties. 

— Puikus žmogus, — pakartojo tarsi apmąstydamas šio būd- 
vardžio prasmę. — Žmonės kalba, kad jis visą laiką spaudęs tėvą 
Ferą Jūsų Šviesybės vardu. 

Žodis „spaudęs“ nepatiko monsinjorui Korvui. Jis išsitraukė 
pypkę iš burnos ir niūriai pažiūrėjo į pašnekovą. 

— „Spaudęs“ — nemalonus žodis. Be to, per stiprus. — Kuartas 
pastebėjo, kad stengdamasis susitvardyti jis laisva ranka barbena į 
stalo kraštą. — Juk negaliu aš pats belstis į bažnyčių duris ir ginčytis 
su kunigais. Tad su tėvu Feru mano vardu šnekėjosi Urbisu. Bet 
tėvas tebesispyriojo. Kai kurie jų susitikimai būdavo pernelyg 
audringi, sykį tėvas Oskaras net ėmė grasinti mano sekretoriui. 

— Vėl tėvas Oskaras? 

— Taip. Oskaras Lobatas. Jo charakteristika buvo gera, ir aš 
paskyriau jį į Ašarų Dievo Motinos bažnyčią, norėdamas, kad 
jis padėtų man pakeisti senąjį kleboną. Na, kaip tame Bingo 
Krosbio filme... 

— Eiti savo keliu, — pasufleravo Kuartas. 

— Tad jis irgi nuėjo savo keliu. Per savaitę mano „Trojos 
arklys“ perėjo į priešo pusę. Tada aš, žinoma, ėmiausi priemo- 
nių... — Arkivyskupas mostelėjo ranka tarsi nušluodamas vikarą 
nuo stalo. — Tuo tarpu mano sekretorius toliau lankė bažnyčią ir 
abu dvasininkus. Net svarsčiau galimybę atimti iš jų Ašarų Dievo 
Motinos paveikslą — seną ir labai vertingą. Bet kaip tik tą dieną, 
kai vargšelis Urbisu ketino apsvarstyti su juo šią galimybę, nuo 
lubų atskilo karnizo gabalas ir suknežino jam kiaušą. 

— Ar buvo pradėta byla? 

Arkivyskupas žiūrėjo į Kuartą tylėdamas, sukandęs pypkę. 
Atrodė, tarsi būtų neišgirdęs klausimo. 

— Taip, — po valandėlės atsakė jis. — Nes šį kartą viskas įvyko be 
liudytojų, be to, aš pažiūrėjau į šį reikalą kaip į... Na gerai. Kaip 
į savo asmeninį. — Jis vėl užsidėjo ranką ant krūtinės, ir Kuartas 
prisiminė monsinjoro Spados žodžius: „Jis prisiekė nepalikti ak- 
mens ant akmens“. — Bet visi tyrimo dalyviai priėjo išvadą, kad 
čia taip pat nesą jokių Žmogžudystės požymių. 

— O ar ataskaitoje nebuvo užsiminta apie tyčinę, bet neįrodytą 
žmogžudystę? 

— Buvo. Bet techniškai tai veik neįmanoma. Akmuo atskilo 
nuo lubų. Niekas negalėjo jo numesti. 

— Nebent Apvaizda. 

— Nekalbėkit nesąmonių, Kuartai. 

— Aš ir neketinu to daryti, monsinjore. Tik teigiu, kad Miš- 
parai teisingai rašo, jog tėvą Urbisu užmušė pati Bažnyčia. Kaip 
ir pirmąjį. 

— Kažkokia siaubinga nesąmonė. Ir tai mane gąsdina: bijau, 
kad žmonės nepradėtų kurpti antgamtiškų sapalų ir kad mes ne- 
pasijustumėme kaip Stiveno Kingo romanuose. Aplink mus suka 
ratus vienas žurnalistas, nemalonus tipelis, kuris jau iki šleikštulio 
įgriso su savo užuominom į šią istoriją. Jei sutiksite jį savo kelyje, 
pasisaugokit. Jis vadovauja skandalingajam žurnalui O + S, tam 
pačiam, kuris šią savaitę paskelbė kompromituojančią Makarenos 
Bruner ir kažkokio toreadoro nuotrauką. Aš nejuokauju, bet tas 
tipas vadinasi Onoratas Bonafė*. 

Kuartas gūžtelėjo pečiais. 

— Mišparai kaltina bažnyčią. Ji žudo, kad apsigintų, teigia jis. 

— Taip. Labai įspūdinga. Tik jūs man pasakykite: kad apsigin- 
tų — nuo ko? Nuo mūsų? Nuo banko? Nuo šėtono?.. Aš turiu 
savo nuomonę apie Mišparus. 

— Galėtume kartu ją aptarti, monsinjore. 

Kai Akilinas Korvas prarasdavo budrumą, jo akys užsidegdavo 
neapykanta Kuartui. Štai ir dabar jose šmėstelėjo neapykantos 
kibirkštėlė, paskui ją šydu uždengė pypkės dūmai. 

— Užsidirbkit savo atlygį pats. Dėl to čia ir atvažiavot. 

Kuartas ir vėl nusišypsojo — mandagiai ir drausmingai. 

— Tada paprašyčiau Jūsų Šviesybę papasakoti man apie tė- 
vą Ferą. 

Papsėdamas pypkę, penkias minutes tonu, kuriame buvo 
pernelyg mažai ganytojo gailestingumo, monsinjoras Korvas 
pasimėgaudamas pasakojo Priamo Fero biografiją. Biografiją 
tamsaus klebono, kurio beveik visas gyvenimas prabėgo kaime: 
nuo dvidešimties iki penkiasdešimt ketverių metų jis laikė mi- 
šias atokiame Aukštutinio Aragono kaimelyje, Dievo užmiršto- 
je vietoje, kur visi jo parapijiečiai pamažu išmirė ir jis liko be 
parapijos. Paskui dešimt metų klebonavo Ašarų Dievo Motinos 
bažnyčioje. lr visada buvo toks: šiurkštus, fanatiškas, netašytas 
ir užsispyręs kaip asilas. Tvirtai besilaikantis savo nusistatymo, 


* Honorato ispaniškai reiškia „garbingas“, o Bonafė — „sąžiningas žmogus“. 

vienas iš tų žmonių, kurie savo asmeninį požiūrį painioja su juos 
supančia tikrove. 

— Kuartai, — patarė vyskupas, — jūs turėtumėte paklausyti bent 
vieno jo sekmadieninio pamokslo. Tai tikras spektaklis. Tėvas vis 
dar grasina nusidėjėliams pragaro kančiomis su tokiu pat įžūlumu, 
tarsi kovotų prieš protestantus, ir gąsdina parapijiečius amžinąja 
ugnimi tokiais žodžiais, kokių jau niekas nedrįsta ištarti. Kaskart, 

— Bet turiu jums pasakyti, — baigė kalbą arkivyskupas, — kad 
jo požiūris į kai kuriuos dalykus nepaprastai prieštaringas ir pa- 
žangus. Sakyčiau, nederamai pažangus. 

— Pavyzdžiui? 

— Pavyzdžių toli ieškoti nereikia, tarkim, jo požiūris į kon- 
traceptines priemones: jis įžūliai pasisako už jų naudojimą. Arba 
suteikia paskutinį patepimą homoseksualams, išsiskyrusioms 
poroms ir svetimautojams. Prieš dvi savaites pakrikštijo kūdikį, 
kurį kitos parapijos klebonas atsisakė krikštyti, nes jo tėvai nesusi- 
tuokę. Ir kai anas klebonas atėjo pas jį ir paprašė paaiškinti, kodėl 
jis taip elgiasi, donas Feras atsakė: ką noriu, tą ir krikštiju. 

Jo Šviesybei užgeso pypkė. Užsidegė kitą degtuką ir per lieps- 
nojantį ugnies liežuvėlį pažvelgė į Kuartą. 

— Žodžiu, — pridūrė jis, — klausydamasis mišių Ašarų Dievo 
Motinos bažnyčioje tarsi keliauji laiko mašina, kuri čia šokčio- 
dama lekia į priekį, čia vėl dumia atgalios. 

Kuartas apsimetė, kad jį ima juokas. 

— Įsivaizduoju, — tarė jis. 

— Ne, prisiekiu, jog neįsivaizduojate. Kai pamatysit, ką jis 
išdarinėja, tada gal ir įsivaizduosit. Pusę mišių laiko lotyniškai, 
nes mano, kad per tą kalbą žmonės joms pajunta didesnę pa- 
garbą. — Pypkė pagaliau įsidegė, ir laimingas monsinjoras Korvas 
atsilošė krėsle. — Tėvas Feras priklauso jau beveik išnykusiai rūšiai: 
jis vienas iš tų kaimo kunigų, kurie tapo dvasininkais nežinodami, 
kas yra atgaila ir pašaukimas, nes turėjo tik vieną tikslą — pabėgti 
nuo vargo ir skurdo, todėl Dievo užmirštose parapijose jie visiškai 
sulaukėjo. Prie viso šito dar pridėkit neįtikėtiną pasipūtimą, dėl 
kurio jis pasidarė nesutramdomas ir galų gale ėmė nesuprasti pa- 
saulio, kuriame gyvena... Kitais laikais nieko nelaukdami būtume 

prakeikę ar išsiuntę į Ameriką, ir tenai, Darjene, daužydamas 
Nukryžiuotuoju čiabuviams per strėnas ir versdamas juos į mūsų 
tikėjimą, būtų pasigavęs karštinę ir labai greit nukeliavęs pas 
Viešpatį Dievą. Tačiau šiandien privalome elgtis labai apdairiai, 
nes žurnalistai ir politikai painioja viską, kas tik įmanoma. 

— Kodėl nenušalinote jo kaip ex informata conscientia*? Ši 
formuluotė leidžia Jūsų Šviesybei jį nušalinti tyliai, išvengiant 
viešumo. 

— Tai būtų įmanoma, jei jis padarytų nusikaltimą, nesvarbu 
kokį — civilinį ar bažnytinį, bet jis jo nepadarė. Be to, niekas ne- 
garantuoja, kad po to jis pasidarys sukalbamesnis. Aš noriu, kad 
viskas eitų savo vaga, ab officio**. 

— Kitaip tariant, monsinjore, kapą tegu iškasa Roma. 

— Tai pasakėte jūs. 

— O tėvas Oskaras? 

Pro dantis, įsikirtusius į pypkę, monsinjoras išspaudė labai 
nemalonią šypsenėlę. Nenorėčiau būti vikaro kailyje, pagalvojo 
Kuartas. 

— O, tai visai kitoks atvejis, — paaiškino arkivyskupas. — Geras 
kultūros bagažas, seminarija Salamankoje. Daug žadanti ateitis, 
kurią jis užbraukė savo ranka. Šiaip ar taip, jo likimas nuspręs- 
tas. Iki kitos savaitės vidurio vikaras turi palikti parapiją. Mes 
perkeliame jį į Almerijos vyskupiją, į gūdų kaimą netoli Gatos 
kyšulio, kad ten atsidėtų maldai ir apmąstytų, kaip pavojinga 
atsiduoti jaunystės entuziazmui. 

— Tai gal jis Mišparai? 

— Kodėl ne? Visai galėtų juo būti, jei tai turite omenyje. Bet 
raustis šiukšlių dėžėje — ne arkivyskupo darbas. — Monsinjoras 
Korvas sąmoningai padarė ilgą pauzę. — Šį darbą palieku Užsienio 
reikalų institutui ir jums. 

Kuartas nė nemirktelėjo. 

— Ką jis veikia bažnyčioje? 

— Atlieka įprastas vikaro pareigas: patarnauja tėvui Ferui per 
mišias, pats laiko vakarines pamaldas... O laisvu laiku padeda 
seseriai Marsalai kaip mūrininkas. 


* Neatitinkantis savo pareigų (lot. ). 
** Tarnybos tvarka (lot. ). 

Kuartas sustingo kėdėje. Atskiri faktai vėl prarado ryšį, ėmė 
skaidytis į atskiras dalis. 

— Atleiskit, Jūsų Šviesybe. Jūs pasakėte seseriai Marsalai? 

— Taip. Grisei Marsalai, vienuolei iš Jungtinių Valstijų, jau labai 
seniai gyvenančiai Sevilijoje. Ji — bažnytinių paminklų žinovė, 
bent jau taip kalba žmonės... Juodu dar nesusipažinote? 

Klausydamas, kaip jo galvoje grumdydamiesi nauja tvarka ri- 
kiuojasi minčių fragmentai, Kuartas neatkreipė dėmesio į prelato 
žodžius. Štai kaip, pagalvojo. Štai iš kur toji disonuojanti gaida, 
lydėjusi jų pokalbį. 

— Susipažinau su ja vakar. Bet nežinojau, kad ji vienuolė. 

— Taip, vienuolė. — Monsinjoro Korvo balse nepasigirdo nė 
vienos palankumo gaidelės. — Ji, tėvas Oskaras ir Makarena Bru- 
ner sudaro dono Priamo Fero kariauną. Sesuo Marsala gyvena 
Sevilijoje kaip privatus asmuo, turi savo ordino leidimą ir nėra 
man pavaldi. Neturiu teisės priversti ją išsinešdinti iš čia. Žinote, 
aš negaliu perlenkti lazdos, negaliu persekioti kunigų ir vienuolių. 
Šioje istorijoje daug kas, taip sakant, nebetelpa į rėmus. 

Jis leido vieną po kito dūmų tumulus ir panėšėjo į kalmarą, 
besislepiantį už rašalo uždangos. Galop, metęs paskutinį žvilgsnį 
į Kuarto rašiklį, gūžtelėjo pečiais. 

— Dabar paprašysiu įleisti tėvą Ferą. Liepiau jam ateiti rytą, 
bet pirma norėjau asmeniškai pasikalbėti su jumis. Manau, atėjo 
laikas viską sudėlioti į vietas, ar ne? Tai bus tarsi akistata. 

Arkivyskupas pažiūrėjo į skambutį ant stalo, bet neištiesė ran- 
kos ir jo nepaspaudė. Šalia gulėjo nučiupinėtas Tomo Kempiečio 
veikalo Kristaus sekimas tomelis. 

— Ir paskutinis perspėjimas, Kuartai. Nejaučiu jums simpatijos, 
bet jūs profesionalus dvasininkas ir taip pat gerai kaip aš Žinote, 
kad ir šioje profesijoje prisiveisė begalė vidutinybių. Tėvas Fe- 
ras — viena iš jų. — Išsiėmęs pypkę iš burnos, parodė ja į kabineto 
pasieniais išrikiuotas spintas, pilnas oda įrištų tomų. — Čia su- 
rinkta Bažnyčios mintis nuo šv. Augustino iki šv. Tomo, taip pat 
visų popiežių enciklikos. Viskas čia, tarp šių keturių sienų, o aš 
tik laikinas šių lobių valdytojas. Todėl privalau tvarkyti vertybi- 
nius popierius ir tuo pat metu laikytis neturto įžadų, sudarinėti 
sandorius su priešais ir kartais teisti draugus... Kas rytą sėdu 


95 


prie šio stalo ir mūsų Viešpaties padedamas vadovauju dvasinin- 
kams — protingiems, kvailiems, fanatiškiems, garbingiems, politi- 
kuojantiems, celibato priešininkams, piktadariams, šventiesiems 
ir nusidėjėliams. Ilgainiui ir palengva būtume išsprendę ir tėvo 
Fero bylą. Bet dabar įsikišote jūs, kitaip tariant, atėjote į balių su 
savo muzika. Tad dabar patys ir šokit pagal ją. Roma locuta, causa 
finita*. Nuo dabar būsiu tik stebėtojas. Teatleidžia man visagalis, 
bet aš nusiplaunu rankas ir palieku sceną budeliams. — Jis pa- 
spaudė skambučio mygtuką ir ranka parodė į duris. — Neverskim 
tėvo Fero ilgiau laukti. 

Kuartas lėtai užsuko rašiklio galvutę ir įsikišo į kišenę kartu su 
smulkiu ir glaustu braižu primargintomis vizitinėmis kortelėmis. 
Sėdėjo ant kėdės krašto tiesus ir įsitempęs kaip kareivis. 

— Aš vadovaujuosi įsakymais, monsinjore, — ramiai atsakė 
jis, — ir tiksliai juos vykdau. 

Jo Šviesybė rūsčiai nužvelgė jį nuo galvos iki kojų. 

— Nenorėčiau dirbti jūsų darbo, Kuartai, — tarė jis. — Prisiekiu 
savo sielos išganymu, visiškai nenorėčiau. 


* Jeigu prabilo Roma, reikalas baigtas (lot.). 


IV 


Kvapūs apelsinų žiedai, kartūs vaisiai 


Na štai, jūs matėte didvyrį. — tarė jis. — O tai šio to verta. 


ECKERMANN. 
Pašnekesiai su Gėte 


— Manau, kad jūs jau pažįstami, — tarė Jo Šviesybė. 

Tebesėdėjo krėsle atsilošęs į atkaltę ir priminė bokso teisėją, 
kuris stengiasi laikytis toliau nuo kovotojų, kad kraujas ne- 
aptaškytų jam batelių. Kuartas ir tėvas Feras tylėdami žiūrėjo 
vienas į kitą. Ašarų Dievo Motinos bažnyčios klebonas nesutiko 
sėstis ant kėdės, kurią mostu jam parodė monsinjoras Korvas, 
ir stovėjo kabineto viduryje, mažutis ir užsispyręs, šiurkščiu, 
tarsi iš akmens iškaltu veidu, žilais, nelygiai pakirptais plaukais 
ir sena sulopyta sutana, iš po kurios kyšojo didžiuliai nevaly- 
ti batai. 

— Tėvas Kuartas nori pateikti jums keletą klausimų, — pridūrė 
arkivyskupas. 

Klebono veide nesujudėjo nė viena raukšlė, nė vienas randas. 
Jis žiūrėjo į kažkokį neaiškų tašką erdvėje, esantį už prelato nu- 
garos, į langą, pro kurio užuolaidas buvo neaiškiai matyti ochros 
spalvos Chiraldos siluetas. 

— Tėvui Kuartui aš neturiu ko pasakyti. 

Monsinjoras Korvas lėtai linktelėjo, tarsi išgirdęs atsakymą, 
kurio tikėjosi. 

— Labai gerai, — sutiko jis. — Bet aš jūsų vyskupas, donai 
Priamai, jus ir mane sieja klusnumo įžadai. — Išsiėmęs pypkę 
iš burnos, iš pradžių parodė ja į vieną, paskui į kitą dvasininką. 

Tad jei pageidaujate, atsakinėsite man, o klausimus jums pateiks 
tėvas Kuartas. 

Tamsios ir apsiblaususios klebono akys valandėlę dvejojo. 

— Juokinga, tiesiog juokinga, — piktai burbtelėjo jis pasisuk- 
damas į Kuartą, tarsi kaltindamas jį dėl visko, kas atsitiko. 

Arkivyskupas nemaloniai nusišiepė. 

— Aš irgi taip manau, — tarė jis. — Bet jei pasinaudosime šiuo 
jėzuitų išbandytu metodu, visi būsime patenkinti: tėvas Kuartas 
įvykdys savo užduotį, aš su malonumu pasiklausysiu dialogo, o 
jūsų neregėtas išdidumas irgi nenukentės — bent jau formaliai. — 
Jis grėsmingai paptelėjo pypkę, išleido dūmų tumulą ir patogiai 
įsitaisė krėsle; žiburiukai akyse bylojo, kad jis nekantraudamas 
laukia spektaklio pradžios. — Dabar galite pradėti, tėve Kuartai. 
Jis visas priklauso jums. 

Ir Kuartas pradėjo. Rūsčiai, kartais net Žiauriai atsiskaitė su 
klebonu už nedraugišką vakarykštį sutikimą bažnyčioje, už prie- 
šiškumą, parodytą čia, Jo Šviesybės kabinete, ir beveik neslėpė 
paniekos, kurią jam kėlė senas, užsispyręs, apgailėtinas kaimo 
kunigas. Viskas buvo kur kas sudėtingiau ir esmingiau nei as- 
meninė antipatija ar misija, atvedusi jį į Seviliją. Ir monsinjoro 
Korvo, ir net savo nuostabai, jis elgėsi kaip beširdis prokuroras, 
varė senuką į kampą su karčia ir negailestinga panieka, kurios 
tikrąją priežastį žinojo tik jis. Ir kai pagaliau, aiškiai suvokęs, jog 
elgiasi neteisingai, valandėlę stabtelėjo atsikvėpti, jam staiga šovė 
į galvą mintis, kad Jo Eminencija inkvizitorius Jeržis Ivaškievičius 
tiesiog papunkčiui pritartų visam jo elgesiui. 

Abu vyrai žiūrėjo į jį. Arkivyskupas jautėsi nesmagiai, sėdėjo 
susiraukęs, su pypke dantyse. Klebonas stovėjo nejudėdamas, 
įsmeigęs į Kuartą akis. Po šios apklausos, kuri labiau priminė 
nusikaltėlio tardymą nei šešiasdešimt ketverių metų dvasininko 
kamantinėjimą, dono Priamo akys sudrėko, jas aptraukė rausva 
migla — taip būna, kai žmogus stengiasi sutramdyti ašaras. Kuar- 
tas pasimuistė ant kėdės ir, norėdamas nuslėpti sutrikimą, ėmė 
kažką rašyti ant vizitinės kortelės. Paprastai kankintojas taip muša 
žmogų surištomis rankomis. 

— Vadinasi, taip, — pagaliau tarė jis švelnesniu tonu ir, norė- 
damas išvengti klebono žvilgsnio, įdūrė akis į savo užrašus. — Jūs 


98 


neigiate siuntęs žinutę Šventajam Sostui; taip pat sakote, kad 
nesate nieko girdėjęs nei apie tokį faktą, nei apie tos žinutės 
autorių, nei apie jo ketinimus. 

— Neigiu, — pakartojo tėvas Feras. 

— Dievo akivaizdoje? — greitai paklausė Kuartas mažumą su- 
sigėdęs pats savęs. 

Senasis klebonas atsigręžė į monsinjorą Korvą, ir tam nieko 
kito neliko, kaip tik ateiti į pagalbą savo pavaldiniui. Arkivyskupas 
keletą sykių krenkštelėjo ir pakėlė ranką su ganytojo žiedu. 

— Gal nepainiokim į šį reikalą Visagalio, jeigu jūs neprieštarau- 
jate, tėve Kuartai. — Prelatas žvelgė į jį pro pypkės dūmus. — Ne- 
manau, jog šis pokalbis toks atsakingas, kad reikėtų prisiekinėti 
prieš Dievą. 

Kuartas tyliai linktelėjo ir vėl atsigręžė į kleboną: 

— Ką jūs galite pasakyti apie Oskarą Lobatą? 

Senis gužtelėjo pečiais. 

— Nieko, tik tai, kad jis puikus jaunuolis ir garbingas bažnyčios 
tarnas. — Prastai nuskustas jo smakras vos pastebimai virpčio- 
jo. — Man bus labai gaila su juo skirtis. 

— Ar jūsų vikaras gerai susipažinęs su informatika? 

Tėvas Feras prisimerkė. Tokiu baikščiu žvilgsniu valstietis 
žiūri į besiartinantį krušos debesį. 

— Turėtumėt paklausti jo paties. — Jis žvilgtelėjo į pašnekovo ra- 
šiklį ir smakru atsargiai parodė į duris. — Jis ten, laukia manęs. 

Kuartas vos pastebimai šyptelėjo. Atrodė pasitikintis savimi, 
tačiau jautėsi tarsi klaidžiotų tuštumoje. Kažkas čia buvo ne taip, 
kažkas netikra. Tėvas Feras beveik visą laiką kalbėjo tiesą, tačiau ji 
buvo atmiešta melu: gal tas melas buvo vienas ir nelabai svarbus, 
tačiau jis keitė visumą. 

— O ką pasakysite apie Grisę Marsalą? 

Klebono lūpos rūsčiai susičiaupė. 

— Sesuo Marsala turi savo ordino leidimą. — Jis žiūrėjo į arki- 
vyskupą tarsi į liudytoją. — Ji gali kada nori ateiti ir išeiti ir dirba 
savanoriškai. Be jos pastatas jau seniai būtų sugriuvęs. 

— Kažkas jau sugriuvo, — įsiterpė monsinjoras Korvas. 

Jis neįstengė susilaikyti; be abejo, jo mintys sukosi apie karnizo 
nuolaužą ir apie žuvusį sekretorių. O Kuartas ir toliau kankino 
kleboną: 

— Kokie jos, jūsų ir vikaro santykiai? 

— Normalus. 

— Nežinau, kokius santykius jūs laikote normaliais. — Kuarto 
žodžiuose nuskambėjo tiksliai apskaičiuota panieka. — Jūs, seni 
kaimo kunigai, turite tradiciškai klaidingą supratimą apie nor- 
malius savo santykius su šeimininkėmis ir seserėčiomis... 

Akies krašteliu Kuartas pamatė, kad monsinjoras Korvas vos 
neiššoko iš krėslo. Sąmoninga provokacija, nukreipta į aiškų ob- 
jektą! Ir jis akimirksniu gavo piktą atkirtį. 

— Klausykit... — pabalę sugniaužtų klebono kumščių krum- 
pliai išdavė jo įniršį. — Viliuosi, kad jūs ne... — Staiga nutilo ir 
įsistebeilijo į Kuartą, tarsi norėdamas įsiminti kiekvieną veido 
bruožą. — Už tokius žodžius kai kas galėtų jus ir nudėti. 

Nuskambėjęs grasinimas visiškai atitiko tėvo Fero charakterį ir 
niaurią išvaizdą — dėmėta sutana, kuri kilsnojosi nuo jį apėmusio 
įtūžio, slėpė atšiaurų, narve uždarytą žvėrį. Gal net aš pats, regis, 
sakė jo išvaizda. Jo sviestus žodžius kiekvienas galėjo suprasti 
kaip jam patinka. 

Kuartas nužvelgė kleboną visiškai ramiu žvilgsniu ir paklausė: 

— Jūs turite omenyje savo bažnyčią? 

— Dėl Dievo meilės! — įsikišo pasipiktinęs arkivyskupas. — Gal 
abu išsikraustėt iš proto? 

Stojo ilga tyla. Šviesos stačiakampis ant monsinjoro stalo pa- 
sislinko į kairę, tapo nepasiekiamas jo rankai ir krito ant Kristaus 
sekimo tomelio, į kurį dabar buvo nukreiptos tėvo Fero akys. 
Kuartas susidomėjęs stebėjo senį. Jis labai panėšėjo į kitą kunigą, 
į kurį jis, Kuartas, niekad nenorėjo būti panašus. Į žmogų, kurį 
jam beveik pavyko užmiršti — vienas kitas laiškas ar atvirukas iš 
seminarijos, paskui tyla, — ir kuris sugrįždavo į jo prisiminimus 
tarsi šmėkla, kai pietų vėjas atgaivindavo kvapus ir garsus, glū- 
dinčius jo atminties kertelėje. Į uolas besidaužanti jūra, drėgnas 
sūrus vėjas ir lietus. Gorės kvapas žiemą, sudedamasis staliukas, 
Rosa rosae, Ouousgue tandem abutere Catilina, Nox atra cava 
circunvolat umbra*. Lašų barbenimas į užtemdytą lango stiklą, 


* Rožių rože, Ar ilgai, Katilina, piktnaudžiausi mūsų kantrybe, Tamsi naktis 
supa šešėliu (lot.). 

varpelio skimbčiojimas auštant ir palinkęs prie altoriaus prastai 
nuskustas riebus veidas. Lūpos šnabžda maldas kurčiam Dievui, o 
vyro ir vaiko, dvasininko ir mišių tarno akys nukreiptos į bergž- 
džią žemę, gaubiančią žiaurią jūrą. Ir tas pat po vakarienės. Štai 
taurė su mano krauju. Eikite ramybėje. Paskui —slopus alsavimas, 
panašus į nuvargusio gyvulio, kai dar visiškai jaunas Lorencas 
Kuartas padėdavo jam nusivilkti bažnytinius drabužius zakristijoje 
drėgmės dėmėm ištepliotomis lubomis. Į seminariją, Lorencai. 
Tu važiuosi į seminariją ir vieną dieną tapsi dvasininku kaip ir 
aš. Visomis savo jėgomis ir visa atmintimi Kuartas nekentė to 
bukumo, to dvasios skurdumo, tamsaus ir apgailėtino ribotumo, 
rytinių mišių, popietinio pogulio supamojoje kėdėje, pridvisusio 
oro ir prakaito smarvės, rožinio septintą valandą vakaro, šokolado 
su davatkomis, katino ant slenksčio, šeimininkės ar dukterėčios, 
vienaip ar kitaip pagyvinančių vienatvę ar metus. O paskui fi- 
nalas: senatvinis marazmas, lėta bergždžio, šlykštaus gyvenimo 
pabaiga prieglaudoje, sriuba, besiliejanti ant barzdos pro bedantes 
dantenas. Didesnei Dievo šlovei. 

— Bažnyčia, kuri žudo, kad apsigintų... — Kuartas stengėsi grįžti 
į dabartį ir į Seviliją — ten, kur dabar buvo iš tikrųjų. — Noriu 
žinoti, kaip šiuos žodžius aiškina tėvas Feras. 

— Nežinau, apie ką jūs kalbate. 

— Jie — iš žinutės, kurią kažkas nusiuntė Šventajam Sostui. Ir 
jie kalba apie jūsų bažnyčią... Ar manote, kad visame tame galima 
įžvelgti Apvaizdos pirštą? 

— Aš neprivalau atsakyti į šį klausimą. 

Kuartas žvilgtelėjo į monsinjorą Korvą, bet šis kuo diploma- 
tiškiausiai nusišypsojo ir leido suprasti, kad nusiplauna rankas. 

— Tai tiesa, — patvirtino prelatas netverdamas džiaugsmu, kad 
Kuartas pateko į keblią padėtį. — Man jis irgi nenorėjo atsakyti. 

Tai buvo laiko gaišinimas. URI agentas aiškiai suprato, kad 
nieko nepeš, bet turėjo laikytis tam tikro ritualo. Tad oficialiu 
tonu paklausė, ar tėvas Feras supranta, kaip jis rizikuoja. Užuot 
atsakęs, senasis klebonas sarkastiškai nusijuokė ir, regėjosi, kartu 
su juo nusijuokė ir šešiasdešimt ketveri jo gyvenimo metai. O 
Kuartas abejingai papunkčiui vardijo, ką turįs padaryti: parašyti 
ataskaitą, išsiaiškinti, ar yra pagrindas skirti rimtas drausmės 

bausmes, ir taip toliau. Tai, kad tėvui Ferui likę vieneri metai 
iki pensijos, dar nereiškia, jog aukštieji viršininkai jam bus pa- 
kantūs. Šventajame Soste... 

— Apie tas mirtis aš nieko nežinau, — pertraukė jį klebonas, 
kuriam Šventasis Sostas visiškai nerūpėjo. — Tai buvo nelaimingi 
atsitikimai. 

Kuartas tuojau pat sureagavo į jo žodžius: 

— Gal jie, jūsų akimis žiūrint, įvyko labai laiku? 

Šį klausimą jis pateikė beveik draugišku tonu, sakytum, leis- 
damas suprasti, kad jei tu, žmogau, liausiesi spyriotis, mudu ga- 
lėsime sutvarkyti šį reikalą. Tačiau senis nė nemanė pasiduoti. 

— Jūs ką tik paminėjot Apvaizdą. Pats paklauskit jos, ir aš pa- 
simelsiu už jus. 

Prieš naują puolimą Kuartas porą kartų giliai įkvėpė. Labiausiai 
jį siutino, kad Jo Šviesybė mėgaujasi šia scena tarsi pirmoje par- 
terio eilėje sėdintis ir už pypkės dūmų pasislėpęs žiūrovas. 

— Ar jūs, bažnyčios tarnas, galite patvirtinti, kad nė viena šių 
mirčių neįvyko dėl žmonių kaltės? 

— Eikit po velnių. 

— Ką? 

Net neutralusis monsinjoras Korvas vėl šoktelėjo krėsle. Kle- 
bonas pažiūrėjo į jį. 

— Nors ir kaip gerbdamas Jūsų Šviesybę, atsisakau dalyvauti 
šioje apklausoje, todėl nuo šios akimirkos neištariu nė žodžio. 

Nuo šios akimirkos — tikrų tikriausias eufemizmas, tyliai pa- 
galvojo Kuartas. Jų pokalbis jau truko dvidešimt minučių, ir 
visą tą laiką donas Priamas Feras tylėjo. Monsinjoras Korvas tik 
susuko grimasą ir išpūtė dūmų tumulą; jis elgėsi kaip abejingas 
stebėtojas. Kuartas atsistojo. Pražilusi, pasišiaušusi klebono gal- 
va, tokia panaši į tą, kurios jis nenorėjo prisiminti, tesiekė antrą 
jo marškinių sagą. Tapęs dvasininku, jis tik vieną kartą aplankė 
gimtąsias vietas — trumpai susitiko su savo našle motina ir atidavė 
mandagumo duoklę juodajam šešėliui, krutančiam bažnyčioje it 
moliuskas savo kriauklėje. Ten jis atlaikė mišias — priešais tą patį 
altorių. kur tiek kartų patarnavo savo globėjui, bet jautėsi sveti- 
mas drėgnoje ir šaltoje bažnyčioje, kurios pakampėse klaidžiojo 
vienišo, priešais jūros galybę sutrikusio, lietaus čaižomo berniuko 

šmėkla. Paskui išvažiavo ir niekad ten nebegrįžo, tada pamažu 
bažnyčia ir senas klebonas, ir balti kaimelio namukai, ir jūra — be- 
jausmė, nežinanti, kas yra meilė ir gailestingumas — išbluko jam 
iš atminties kaip blogas sapnas, iš kurio jis įstengė prabusti. 

Kuartas lėtai grįžo į tikrovę. Visa, ko nekentė, dabar stovėjo 
priešais, ir juodos akys atkakliai žvelgė į jį tarsi priekaištas. 

— Turiu dar vieną klausimą. Tik vieną. — Jis paslėpė kišenėje 
nereikalingas vizitines korteles ir rašiklį. — Kodėl jūs spyriojatės 
ir nenorite palikti šios bažnyčios? 

Tėvas Feras nužvelgė jį nuo galvos iki kojų. Panašus į kietos, 
suragėjusios odos gabalą. Nors Kuartas galėjo rasti ir daugybę 
kitų palyginimų. 

— Tai ne jūsų reikalas, o arkivyskupo ir mano. 

Kuartas mintyse pagyrė save už tai, kad iš anksto buvo atspėjęs 
atsakymą, ir mostelėjo ranka leisdamas suprasti nutraukiąs šį kvailą 
spektaklį. Jo nuostabai, į pagalbą jam atėjo Akilinas Korvas: 

— Prašau atsakyti tėvui Kuartui, donai Priamai. 

— Tėvas Kuartas šito niekad nesupras. 

— Esu tikras, kad jis labai stengsis suprasti. Prašau pamėginti 
jam paaiškinti. 

Tada klebonas šlykščiai ir piktai išsiviepė, kaip tikras kietakaktis 
kinktelėjo nelygiai apkirpta galva irsumurmėjo, kad Kuartui nie- 
kada neteko klausytis nei klūpančios, paguodos ieškančios moters 
išpažinties, nei ką tik gimusio kūdikio verksmo, nei nelygaus 
mirštančiojo švokštimo, nei justi kito žmogaus prakaituojančio 
delno savo delne. Tad nors jis kalbėtų valandų valandas, niekas 
čia nesupras nė vieno prakeikto jo žodžio. 

Nors Kuarto kišenėje gulėjo diplomatinis pasas, nors jį oficia- 
liai palaikė Kurija, nors kairįjį viršutinį įgaliojamųjų raštų kampą 
puošė tiara ir šv. Petro raktai, jis suprato, kad neturi nė menkiau- 
sios galios šiam dygiam, vargingai apsirengusiam senoliui, kurio 
visa išvaizda taip nederėjo prie galingojo Dievo šlovės. 

Akimirką jį suėmė nerimas ir mintyse šmėkštelėjo senoji 
šmėkla: Nelsonas Korona. Jis taip pat laikėsi nuošaliai nuo ofi- 
cialiosios tikrovės ir buvo kupinas tokio pat ryžto, kokį Kuartas 
matė stovinčio priešais dvasininko akyse. Skirtumas tik tas, kad 
už tamsių akinių brazilo žvilgsnyje Kuartas regėjo ryžtą ir baimę, 

o apsiblaususiose tėvo Fero akyse matė tik atkaklumą, tarsi būtų 
žvelgęs į tamsų akmens paviršių. 

Ir staiga, klebonui tariant paskutinius žodžius ir prieš jam už- 
sisklendžiant tylos kiaute, Kuartas išgirdo sakant, kad bažnyčia 
jam esąs tarsi prieglobstis, tarsi apkasai. Vaizdingas palyginimas, 
pagalvojo Vatikano pasiuntinys ironiškai kilstelėjęs antakius ir, 
norėdamas nusiraminti, pabandė sutelkti savyje visą ankstesnę 
panieką kaimo klebonui. Ir jam pavyko: vėl pasijuto išrinktasis 
rikis, stovintis priešais paprastą pėstininką. Nelsono Koronos 
šmėkla išgaravo pro vieną iš arkivyskupo kabineto kampų. 

— Įdomus palyginimas. 

Kuartas nusišypsojo — jis vėl atgavo pasitikėjimą. Vėl pasijuto 
stiprus ir nepalaužiamas, jo nebekankino sąžinės priekaištai. Vėl 
regėjo priešais save tik nutrintą, visą dėmėtą sutaną ir prastai nu- 
skustą klebono smakrą. Vis dėlto panieka — puikus raminamasis 
vaistas, pagalvojo. Ji viską vėl grąžina į savo vietą kaip aspirino 
tabletė, taurelė alkoholio ar cigaretė. Ir jis ryžosi pateikti dar 
vieną klausimą: 

— O su kuo jūs kovojate savo apkasuose? 

Bergždžias klausimas. Dar nespėjęs sučiaupti lūpų jau žinojo, 
kad gailėsis jį uždavęs. Mažasis tėvas Feras piktai pažiūrėjo Kuartui 
tiesiai į akis ir atrėžė: 

— Su daug kuo. Ir su visu tuo mėšlu. 


Apelsinmedžių pavėsyje stovėjo išsirikiavusios juodai ir baltai 
dažytos arklių traukiamos karietos ir laukė klientų. Atsirėmęs 
į turistiniais suvenyrais prekiaujančio kiosko sieną, Mėmis iš 
Manteletės stebėjo Arkivyskupijos duris. Rankas laikė ankštoko 
languoto švarko kišenėse, liesą, bet raumeningą krūtinę buvo 
glaudžiai aptempęs baltas golfas. Iš vieno lūpų kampo į kitą 
lakstė dantų krapštukas, o primerktos akys po randų išvagotais 
vokais stebeilijosi į tuštumą, įrėmintą dviejų barokinio stiliaus 
kolonų. Nepaleisk jo iš akių, įsakė donas Ibrahimas, o pats nuėjo 
į kioską pažiūrėti atvirukų ir šiaip pažioplinėti: trys žmonės ant 
šaligatvio būtų bet kam kritę į akis. Mėmis iš Manteletės buvo 
šaunus patikimas vyras, o laukti reikėjo ilgai, todėl donas Ibra- 
himas ir Meilutė Punjales, įtariai stebint pardavėjui, apžiūrėję 

visus stovus su atvirukais ir vitrinas su futbolo marškinėliais, 
vėduoklėmis, kastanjetėmis, plastmasines chiraldas ir auksinius 
bokštus, patraukė į artimiausią barą kitame gatvės kampe, ir dabar 
Meilutė jau tuštino penktą mansanilijos taurę. Tad negavęs naujų 
nurodymų Mėmis neatitraukė akių nuo durų. Per daugiau nei 
valandą, praėjusią nuo tada, kai aukštasis dvasininkas įžengė į pa- 
statą, jis buvo nusukęs žvilgsnį į šalį tik du kartus ir tik tada, kai 
pro jį pražingsniavo žandarai: vieną kartą gatve aukštyn, kitą kar- 
tą — grįždami — žemyn. Tuo metu Mėmis nudelbė akis į grindinį 
ir dėjosi apžiūrinėjąs savo batų galus. Kad ir ką sakytum, ir keturi 
dūriai ragais, ir treji metai ištarnauti liktiniu, ir sunkiai dirbanti 
smegeninė, gerai atidaužyta ir atitrankyta, paženklina charakterį. 
Jei kartais donas Ibrahimas ir Meilutė Punjales jį užmirštų, jis 
įstengtų čia išstovėti nejudėdamas dieną ir naktį kepinant saulei 
ar pliaupiant lietui ir neatitrauktų akių nuo Arkivyskupijos durų, 
kol jį kas nors pakeistų arba pats nugriūtų. Panašiai buvo atsitikę 
ir prieš dvidešimt metų: kai vienoje šlykščioje bulių kovų arenoje 
užvirė kažkokia košė ir kai jo vadybininkas iškošė pro dantis: „Jei 
tavęs nepribaigs bulius, sudraskys publika“, baimės kupinom akim 
ir žliaugiančiu per veidą prakaitu Mėmis iš Manteletės, laiky- 
damas priešais save muletą, atsigręžė į bulių ir sustingo, ir tada 
Mėsininkas — tokia buvo to galvijo pravardė — puolė jį, ketvirtą 
ir paskutinį kartą pasmeigė ragu ir privertė amžinai atsisveikinti 
su arena ir buliais. Ir vėliau, kai jis tapo boksininku, panašūs 
epizodai paliko jo kūne dar daugiau randų. Paskui buvo Legionas 
ir Puerto de Santa Marija kalėjimas. Ir jeigu tiesa, kad pilkosios 
Mėmio iš Manteletės ląstelės turėjo tokių pat intelektinių gebė- 
jimų, kokių turi molis, be jokios abejonės galima teigti, kad tas 
molis yra toks, iš kokio gamta lipdo didvyrius. 

Staiga jis pamatė išeinantį aukštąjį dvasininką. Dvasininkas 
neryžtingai stabtelėjo tarpduryje ir atsigręžė į rūmų vidų, tarsi 
kažkas jį būtų pašaukęs. Jam įkandin išėjo šviesiaplaukis jau- 
nuolis, ir juodu ėmė šnekėtis. Mėmis iš Manteletės žvilgtelėjo 
į baro pusę, kur laukė donas Ibrahimas ir Meilutė Punjales, bet 
jie, regis, viską pamiršę gurkšnojo mansaniliją. Tada Mėmis 
išsitraukė iš burnos dantų krapštiklį, nusispjovė po kojom ant 
šaligatvio ir per aikštę nuskubėjo į barą jų perspėti, tačiau ėjo jis 

ne tiesiai, o lankstu, ir atsidūrė prie Arkivyskupijos durų. Priėjęs 
arčiau geriau įsižiūrėjo į dvasininką: jį galėjai palaikyti vienu iš tų 
gražuolių kino aktorių, jei ne juodas kostiumas, stati marškinių 
apykaklė ir trumpai kirpti plaukai, primenantys parašiutininką 
ar legionierių. Antras vyras, jaunesnis, atrodė ne taip įspūdingai. 
Oda balta, kaklas nubertas spuogeliais kaip paauglio. Apskritai 
jis kur kas labiau panėšėjo į dvasininką. 

— Duokit jam ramybę, — pasiekė Mėmį šviesiaplaukio žo- 
džiai. 

Aukštasis dvasininkas žiūrėjo į jį labai rimtai. 

— Jūsų klebonas — tikras pamišėlis, — atsakė aukštasis dvasi- 
ninkas. — Jis gyvena kitame pasaulyje. Jeigu Žinutę siuntėte jūs, 
padarėte prastą paslaugą ir jam, ir savo bažnyčiai. 

— Aš nieko nesiunčiau. 

— Apie tai dar turime pasikalbėti. Tik mudu. Ir neskubė- 
dami. 

Šviesiaplaukio balsas trupučiuką virpčiojo. Iš susijaudinimo 
ar baimės, jis atsakė piktai: 

— Aš neturiu nieko jums pasakyti. 

— Šitą giesmę jau girdėjau, — nemaloniai šypsodamasis atsakė 
aukštasis. — Bet jūs klystate. Galite man papasakoti daug dalykų. 
Pavyzdžiui... 

Daugiau Mėmis nieko neišgirdo — pernelyg toli. Skubiu žings- 
niu pasuko į barą. Grindys buvo pabarstytos pjuvenomis, tarp jų 
matėsi krevečių lukštų, virš bufeto kabojo nugarinės ir kumpiai. 
Donas Ibrahimas ir Meilutė Punjales stovėjo prie prekystalio ir 
tyliai sriūbčiojo mansaniliją. Iš radijo imtuvo, stovinčio tarp dvie- 
jų „Fundador“ butelių, girdėjosi Kamarono balsas: 


Vynas sušvelnina skausmą, 
Atmintį vynas užmigdo... 


Tarp pirštų donui Ibrahimui smilko cigaras, o kadangi storas 
pūzas trukdė prisislinkti arčiau prie baro bufeto, pelenai krito 
tiesiai ant balto švarko skverno. Greta stovinti Meilutė Punjales 
jau buvo pakeitusi mansaniliją „Mackaguito“ anyžine ir dabar kėlė 
prie lūpų taurę ryškiais lūpdažiais išteptu kraštu. Ji atrodė kaip 

paprastai: ryškiai dažyti paakiai, melsva suknelė baltais taškiukais, 
sidabriniai auskarai ir juodų plaukų garbanėlė, tvarkingai susukta 
ant suvytusios kaktos; žodžiu, ji atrodė kaip ant tų trijų ar keturių 
plokštelių, darančių keturiasdešimt penkis apsisukimus per mi- 
nutę, kurias mažame pensiono kambarėlyje donas Ibrahimas dar 
ir dabar saugo kaip savo akies vyzdį kartu su Nato Kingo Koulo 
„Los Panchos“, Beni Morė, Antonijaus Mačinos plokštelėmis ir 
prieštvaniniu „Telefunken“ grotuvu. Buvęs advokatas apsišaukėlis 
ir Meilutė Punjales kartu atsigręžė į Mėmį, ir tas, stovėdamas ant 
slenksčio, mostelėjo galva į gatvės pusę. 

— Yra reikalas, — tarė jis. 

Visi trys susigrūdo prie durų ir ėmė žiūrėti. Aukštasis dva- 
sininkas jau buvo išsiskyręs su jaunesniuoju ir dabar šaligatviu 
žingsniavo pro mečetę. 

— Nieko sau kunigas, — nusistebėjo Meilutė užkimusiu nuo 
dainavimo balsu. 

— Iš tikrųjų neprastas, — kritiškai prisimerkęs ramiai pritarė 
donas Ibrahimas. 

Nuo anyžinės dainininkės akys žaismingai blizgėjo. 

— Aha. Norėčiau, kad jis mane paskutinį kartą pateptų šven- 
taisiais aliejais. 

Donas Ibrahimas ir Mėmis reikšmingai susižvelgė. 

— O kur senis? — paklausė donas Ibrahimas, atkreipdamas 
trijulės dėmesį į svarbiausią tikslą. 

— Dar neišėjo, — atraportavo Mėmis. 

Buvęs advokatas apsišaukėlis susimąstęs čiulpė cigarą. 

— Mūsų kariaunai reikia išsiskirti, — galop tarė. — Kai tik senis 
išeis, tu, Mėmi, paseksi jį iki namų, o paskui grįši ir informuo- 
si mus. Meilutė ir jūsų nuolankusis tarnas stebėsime aukštąjį 
dvasininką. — Jis padarė pauzę ir iškilmingai pažiūrėjo į Ernesto 
Hemingvėjaus laikrodį. — Kad galėtume aktyviai veikti, mums 
reikalinga informacija, kuri yra visų pergalių motina, ir taip to- 
liau... O ką manot jūs? 

Jo bendrams tikriausiai viskas atrodė gerai, ir jie pritariamai 
linktelėjo: Mėmis — rimtai ir susiraukęs, tarsi apmąstydamas prieš 
penkias minutes ištartą kiekvieną žodį, Meilutė — abejingai, girtu 
žvilgsniu nulydėdama tolstantį dvasininką. Ji tebelaikė taurelę 

rankoje, regis, nusiteikusi baigti savo anyžinę. Per radiją Kama- 
ronas tebedainavo apie vyną ir išsiskyrimą, ir stovintis už bufeto 
padavėjas baltais marškiniais ir juodu kaklaraiščiu tyliai pliaukšėjo 
delnais pagal muzikos ritmą. Nužvelgęs savo kareivius, donas Ib- 
rahimas nusprendė, kad reikia pakelti jų dvasią kokia nors tinkama 
prakalba. Pavyzdžiui, kad Sevilija — didžiausias miestas pasaulyje 
ar kažką panašaus. Ir kad ji bus mūsų. Skamba neblogai, bet gal 
pernelyg kategoriškai, be to, truputį nei į tvorą, nei į mietą. 

— Sėkmė lydi drąsiuosius, — kiek pagalvojęs tarė jis ir papte- 
lėjo cigarą. 

Meilutė Punjales suliežė paskutinį anyžinės lašelį. 

Vis dar suraukęs antakius, Mėmis galop paklausė: 

— O kas yra ta „kariauna“? 


Lorencui Kuartui pasitikėjimą savimi teikė puikus technikos 
išmanymas. Grįžęs į viešbutį atidarė odinį lagaminėlį, kuriame 
laikė nešiojamąjį kompiuterį, ir ėmė rašyti ataskaitą monsinjorui 
Spadai. Po valandos ataskaita buvo baigta, ir URI direktorius ją 
gavo modeminiu ryšiu. Ataskaitą sudarė aštuoni puslapiai. At- 
sargiai nutylėdamas savo nuomonę apie susijusius su šia istorija 
žmones, bažnyčią ir galimą Mišparų asmenybę, Kuartas gana 
smulkiai aprašė tik pokalbius su monsinjoru Korvu, Grise Mar- 
sala ir Priamu Feru. 

Atsipalaidavo tik uždaręs kompiuterį ir tvarkydamas laidus. 
Vienmarškinis, atsisagstęs apykaklę pasivaikščiojo po kambarį, 
praėjo pro dvi lovas su baldakimu ir žvilgtelėjo pro langą į Virgen 
de los Reyes aikštę. Pietauti dar buvo anksti, ir Kuartas pervertė 
keletą knygų, pirktų knygynėlyje priešais meriją. Krepšelyje su 
knygomis buvo ir žurnalas O + S, kurį monsinjoro Korvo patari- 
mu taip pat nusipirko laikraščių kioske. „Kad susipažintumėte su 
miesto gyvenimu“, — kandžiai paaiškino prelatas. Kuartas pažvelgė 
į viršelį, paskui atsivertė žurnalą. „Vienų vedybų krizė“, — skelbė 
antraštė. Vienoje nuotraukoje buvo nufotografuoti iš viešbučio 
išeinantys moteris ir vyras, kitoje — labai rimtas jaunuolis juo- 
du kostiumu bei baltais marškiniais ir nepriekaištingu plaukų 
sklastymu. Parašas po nuotrauka buvo toks: „Skyrybų faktas pa- 
sitvirtino. Kol finansininkas vieną po kitos išsikovoja vis tvirtesnes 

pozicijas Andalūzijos banke, Makarena Bruner naktinėja po Sevi- 
liją“. Kuartas išplėšė šiuos puslapius ir paslėpė lagaminėlyje. Ir 
tik tada pastebėjo ant staliuko gulinčią dar vieną knygą — Naująjį 
Testamentą, kuriuo tarptautinė organizacija „Gedeones Interna- 
tional“ nemokamai aprūpina viešbučius. Kuartas gerai prisiminė, 
kad šį tomelį jis paliko ne ant staliuko, o įkišo į stalčių kartu 
su kitais nereikalingais dokumentais, reklamomis, atvirukais ir 
vokais. Atsivertęs knygą kur pakliuvo, tarp puslapių pastebėjo 
įdėtą seną atviruką. Atviruko apačioje buvo parašyta: Ašarų Dievo 
Motinos bažnyčia. Sevilija, 1895. Nuotrauka buvo neryški, pa- 
grindinį vaizdą dengė drignė, tačiau su niekuo nesupainiojamą 
išblukusių tonų bažnyčią jis atpažino bemat — atpažino portiką 
su įvijomis kolonomis, Mergelės Marijos (dar su galva) horeljefą 
nišoje, varpinės smailę. Atviruke bažnyčia atrodė geriau nei dabar. 
Aikštėje priešais ją stovėjo daržovių krautuvėlė, ir pardavėjas su 
andalūziška skrybėle ir plačia juosta per liemenį pardavinėjo dar- 
žoves dviem juodai apsirengusioms moterims, stovinčioms nugara 
į fotografą. Kitoje gatvės pusėje siaura gatvele, vedančia į aikštę, 
ėjo asiliukas su vandens ąsočiais iš šonų, o jo šeimininko — vandens 
pardavėjo — figūra buvo tapusi vos įžiūrimu siluetu, veik šmėkla, 
regis, tuoj išnyksiančia nuotrauką supančioje baltoje aureolėje. 

Kuartas atvertė kitą atviruko pusę. Išvydo keletą eilučių, 
parašytų dailiomis apskritomis raidėmis. Rašalas jau buvo kone 
išblukęs, raidės virtusios blyškiais šviesiai rusvais ženklais, bet 
jam vis dėlto pavyko jas perskaityti: 


Čia aš kasdien meldžiuosi už tave ir laukiu tavęs sugrįžtant — čia, 
šioje šventoje tavo priesaikos ir mano meilės vietoje. 
Mylėsiu tave amžinai. 
Karlota 


Dvidešimt penkių sentimų vertės ženklas su Alfonso XIII, dar 
vaiko, atvaizdu, buvo be antspaudo, o datą viršuje nuplovė van- 
dens lašas. Kuartui pavyko įžiūrėti tik paskutinius skaičius — pirma 
devyniukę, paskui septintuką, tikriausiai žyminčius 1897 metus. 
Užtat adresą įskaitė visai lengvai: Kapitonui donui Manueliui Ksa- 
lokui. Laivo „Manigua“ denis, Havanos uostas, Kuba. 

Kuartas pakėlė telefono ragelį ir paskambino portjė. Šis prisie- 
kė, kad nuo aštuntos valandos ryto, nuo jo budėjimo pradžios, 
niekas ne tik nebuvo įėjęs į Kuarto kambarį, bet niekas jo net 
nesiteiravo. Tačiau galįs pats dar paklausti kambarinių. Kuartas 
pasikalbėjo su kambarinėmis ir padėjo ragelį nieko nesužinojęs. 
Moterys neprisiminė, kad būtų kilnojusios iš vietos į vietą Naująjį 
Testamentą, ir negalėjo pasakyti, gulėjo jis ant spintelės ar ant 
staliuko, kai jos tvarkė kambarį. Tik patvirtino, kad į kambarį 
niekas be jų nebuvo įėjęs. 

Laikydamas rankoje atviruką ir nenuleisdamas nuo jo akių, 
Kuartas atsisėdo priešais langą. 1897 metai, laivas, stovintis Ha- 
vanos uoste. Kapitonas Manuelis Ksalokas ir kažkokia Karlota, 
kuri jį mylėjo ir meldėsi už jį Ašarų Dievo Motinos bažnyčioje. 
Ar tai, kas parašyta kitoje atviruko pusėje, turėjo kažkokią pra- 
smę, ar svarbiausias jo akcentas buvo bažnyčia? Staiga prisiminė 
Evangeliją. Ar atvirukas tik žymėjo puslapį, ar jis buvo įdėtas į 
knygą ne atsitiktinai? Papriekaištavęs sau už atsainumą, Kuartas 
atsistojo ir priėjo prie stalo, bet, laimė, knyga tebegulėjo viršeliu 
į viršų, atversta ties 168 ir 169 puslapiais. Tai buvo Evangelija 
pagal Joną, antra dalis, ir nors joks skyrelis nebuvo pabrauktas, 
Kuartas nesunkiai surado jam skirtą citatą. Užuomina buvo per- 
nelyg aiški: 


15 Susukęs iš virvučių rimbą, jis išvijo visus juos iš šventyklos, 
išvarė avis ir jaučius, išbarstė keitėjų pinigus, išvartė jų stalus. 

16 Karvelių pardavėjams jis pasakė: „Pasiimkite savo paukščius 
ir iš mano Tėvo Namų nedarykite prekybos namų.“ 


Žiūrėdamas čia į knygą, čia į atviruką, Kuartas palingavo galvą. 
Mąstė apie monsinjorą Spadą ir Jo Eminenciją kardinolą Ivaškie- 
vičių, apie tai, kad jiems visiškai nepatiks, į kokią pusę pakrypo 
šis reikalas. Jam pačiam — dar mažiau. Kažkam labai maga žaisti 
nervus kutenančius žaidimus, brautis į Popiežiaus kompiuterius 
arba į viešbučių kambarius ir svetimas Evangelijas. Kuartas min- 
tyse prisiminė visus pažįstamus, su kuriais buvo spėjęs susipa- 
žinti Sevilijoje, stengdamasis atspėti, ar tarp jų nėra jo ieškomo 
žmogaus. O Viešpatie! Jausdamas širdyje kylantį įniršį, nusviedė 

knygą ir atviruką ant lovos. Sprendžiant iš to, kaip klostosi jo 
reikalai, jam dabar trūksta tik slėpynes žaidžiančio vaiduoklio. 


Kuartas išlipo iš lifto pirmame aukšte ir praėjęs pro vitriną su 
viešbučiui priklausančių vėduoklių kolekcija pasuko vestibiulį 
juosiančiu koridoriumi. Jo juodas griežtas siluetas sudarė kontras- 
tą su viešbučio aplinka. „Dona Maria“, keturių žvaigždučių tu- 
ristinis viešbutis, buvo įsikūręs Dono Remondo gatvėje, sename 
gražiame pastate už poros žingsnių nuo Santa Kruso; dekoratoriai 
kiek persistengė su pirmuoju aukštu, pernelyg išmarginę jo sienas 
folkloriniais motyvais ir pritapę ant jų daugybę toreadorų ir An- 
dalūzijos gražuolių su mantilijomis ir didelėm šukom plaukuose. 
Tarpduryje pavargusi jaunutė gidė su olandiška vėliavike rankoje, 
apsupta fotoaparatais ir vaizdo kameromis apsiginklavusių turistų, 
laukė, kada susirinks visa grupė. Eidamas atiduoti portjė raktų, 
plastikinėje kortelėje Kuartas perskaitė merginos pavardę: V. Aud- 
kerk. Užjaučiamai nusišypsojo, ir ji atsakė su likimui atsidavusio 
žmogaus šypsena. Paskui išvedė turistų tuntą į lauką. 

— Jūsų laukia moteris, donai Kuartai. Ką tik atvyko. 

Nustebęs Kuartas pažiūrėjo į portjė, paskui atsigręžė į ves- 
tibiulyje stovinčius krėslus. Ten sėdėjo moteris: įdegęs kūnas, 
juodi, beveik strėnas siekiantys plaukai, tamsūs akiniai, džinsai, 
mokasinai, rudas švarkelis, šviesiai mėlyni marškiniai. Iš pirmo 
žvilgsnio Kuartui ji pasirodė labai graži, ir kai jam priėjus arčiau 
ji atsistojo, įsitikino, kad moteris iš tikrųjų labai gražį. Į akis 
krito dramblio kaulo vėrinys, sudarantis kontrastą su bronzine 
oda, auksinė apyrankė ant riešo ir šalia ant sofos gulinti firmos 
„Ubrigue“ rankinė. Moteris padavė laibą elegantišką ranką su 
tobulais nagais ir pasisveikino. 

— Aš Makarena Bruner. 

Kuartas ją jau buvo atpažinęs minutėlę anksčiau iš žurnalo 
nuotraukų. Jis negalėjo atitraukti akių nuo gražios stambokos 
burnos, blyškiai rausva spalva vos padažytų lūpų — viršutinė buvo 
širdelės formos, — pro kurias matėsi labai balti dantys. 

— Taaip, — tarė ji atidžiai ir, regis, kiek nustebusi apžiūrinėdama 
jį pro tamsius akinius. — Jūs iš tikrųjų gražiai atrodote. 

— Jūs irgi, — ramiai atsakė Kuartas. 

Makarena buvo aukšta, tik truputį žemesnė už jį, o jo ūgis 
siekė metrą aštuoniasdešimt penkis centimetrus. Džinsai ir odinis 
diržas išryškino po švarku žavias šlaunis, ir žiūrėdamas į tris ka- 
čiukus, išsiuvinėtus ant jos marškinių krūtinės, Kuartas pagalvojo, 
kad gamta išties dosniai apdovanojo šią moterį. Kad nuslėptų 
neaiškų nerimą, Kuartas nukreipė akis į laikrodį. Susimąsčiusi 
Makarena Bruner žiūrėjo į jį. 

— Aš norėjau pasikalbėti su jumis, — galop tarė ji. 

— Žinoma. Ačiū, kad atėjote. — Kuartas apsižvalgė aplink. — O 
kaip mane suradote? 

— Padėjo draugė. Grisė Marsala. 

— Nežinojau, kad judvi draugės. 

Makarena nesivaržydama nusijuokė, ir jos balti dantys vėl 
sublizgėjo taip pat ryškiai, kaip ir dramblio kaulo vėrinys ant 
šviesaus tabako spalvos odos. Krito į akis, kad pasitikėjimo šiai 
moteriai teikia ir grožis, ir padėtis visuomenėje. Tačiau Kuartas 
suprato, kad ją, kaip ir Grisę Marsalą, kiek trikdo jo griežtas juo- 
das kostiumas ir stati apykaklė. Dvasininkų drabužiai savotiškai 
veikia visas moteris — gražias ar negražias, — jie tarsi atitolina, 
daro juos nepasiekiamus. 

— Ar mudu galėtume pasikalbėti tiesiog dabar? 

— Žinoma. 

Juodu susėdo vienas priešais kitą. Ji susikryžiavo kojas ir sėdėjo 
ant sofos, ant kurios jo laukė, jis įsitaisė šalimais, krėsle. 

— Aš žinau, ko jūs atvažiavote į Seviliją. 

— Tik nemanykit, kad mane nustebinote, — tarė Kuartas nuo- 
lankiai šypsodamasis. — Apie mano kelionę, regis, žino visi. 

— Grisė man patarė pasimatyti su jumis. 

Kuartas žvilgtelėjo į ją dar labiau susidomėjęs. Ji sėdėjo su juo- 
dais akiniais, ir Kuartas pamanė, kad norėtų pamatyti jos akis. 

— Keista. Vakar jūsų draugė nebuvo linkusi bendradarbiauti 
su manimi. 

Ilgi Makarenos Bruner plaukai krito ant peties dengdami pusę 
veido, ir ji ranka atmetė juos atgal. Labai juodi ir tankūs, įverti- 
no Kuartas. Tikra Andalūzijos gražuolė, panaši į moteris, kurias 
tapė Romeras de Toresas, arba į Merimė aprašytąją Karmen iš 
tabako fabriko. Dėl tokios moters galėjo pamesti galvą bet kuris 

dailininkas, bet kuris prancūzas arba bet kuris toreadoras. „Ir 
bet kuris dvasininkas?“ — trumpai, tik dalelę sekundės susvyravo 
Kuartas. 

— Nenorėčiau, kad apie šią bažnyčią susidarytumėte blogą 
nuomonę, — patikslino ji ir kiek patylėjusi pridūrė: — Nei apie 
tėvą Ferą. 

Kuartas santūriai nusijuokė, juoku stengdamasis užgožti tą 
nepatogią sekundės dalelę ir kad įveiktų sutrikimą, griebėsi 
sarkazmo: 

— Tik nesakykit, kad jūs taip pat priklausote jo gerbėjų 
klubui. 

Jo ranka gulėjo ant krėslo ranktūrio, ir jis pastebėjo, kad pro 
tamsius akinių stiklus Makarena žiūri į ją. Kuartas nepastebimai 
ją pakėlė ir sunėrė pirštus su kitos rankos pirštais. 

Makarena Bruner kurį laiką tylėjo. Vėl atbloškė plaukus nuo 
veido ir, regis, susimąstė, padoru ar nepadoru tęsti šį pokalbį. 

— Paklausykite, — pagaliau prabilo ji. — Mudvi su Grise drau- 
gės, ir jai atrodo, kad šis jūsų apsilankymas Sevilijoje gali būti 
naudingas, net jeigu jūsų ketinimai nelabai dori. 

Iš jos tono Kuartas suprato, kad ji nori taikytis. Jis pakėlė ranką 
ir vėl pastebėjo, kad moteris ją nulydėjo žvilgsniu. 

— Žinote, visas šis reikalas mane labai erzina... Nežinau, kaip 
į jus kreiptis. Ponia Bruner? 

Jam buvo nejauku nuo jos žvilgsnio, kurį slėpė tamsūs akiniai, 
ir ji tai puikiai suprato. 

— Vadinkite mane Makarena. 

Ji nusiėmė juodus akinius, ir jį nustebino jos akių grožis —tam- 
sių, su medaus atspalviu. Šlovė Dievui, būtų surikęs garsiai, jei 
būtų iš tikrųjų tikėjęs, kad Dievui rūpi tokie dalykai. Tad jis tik 
pasistengė atlaikyti tų akių žvilgsnį, tarsi nuo to būtų priklausęs 
jo sielos išgelbėjimas. O kas žino, gal ir priklausė, jeigu tik yra 
siela ir Apvaizda. 

— Gerai, Makarena, — tarė jis ir taip pasilenkė prie jos, kad 
turėjo alkūnėmis atsiremti į kelius. Atsidūrė taip arti prie jos, 
kad užuodė jazminų kvepalų aromatą. — Kai kas šioje istorijoje 
mane labai nervina. Visi tvirtai įsitikinę, kad atvykau į Seviliją tik 
apnuodyti donui Ferui gyvenimo. Bet tai netiesa. Atvykau rinkti 

informacijos apie čia susidariusią padėtį. Ir nesu susidaręs jokios 
išankstinės nuomonės. Bėda ta, kad tėvas Feras beveik visiškai 
nelinkęs bendradarbiauti. — Atsirėmė į krėslo atkaltę ir karčiai 
užbaigė:— Iš tikrųjų čia niekas nelinkęs bendradarbiauti. 

Šįkart nusišypsojo ji. 

— Tiesiog niekas jumis nepasitiki, ir tai logiška. 

— Kodėl? 

— Nes apie jus blogai kalba arkivyskupas. Vadina jus skalpų 
medžiotoju. 

Kuartas susiraukė. Ak tasai Jo Šviesybė, tasai šventasis vyras! 

— Taip, mudu seni pažįstami. 

— Bet su tėvu Feru galima susitarti. — Ji prikando apatinę 
lūpą. — Galbūt aš galėčiau kai ką padaryti. 

— Būtų geriau visiems, ypač jam. Tačiau sakykite, kodėl taip 
pasielgtumėte... Kas jums iš to? 

Makarena vėl papurtė galvą tarsi visa tai neturėjo reikšmės, ir 
plaukai vėl užkrito ant peties. Ji atmetė juos ant nugaros įdėmiai 
žiūrėdama į Kuartą. 

— Ar tikrai Popiežius gavo tą žinutę? 

Be jokios abejonės, Makarena Bruner žinojo, kokį įspūdį daro 
jos akys. Kuartas slapta nurijo seilę — iš dalies dėl akių žvilgsnio, 
iš dalies dėl klausimo. 

— Tai slapta informacija, — atsakė jis sušvelnindamas savo žo- 
džius šypsena. — Negaliu jos nei patvirtinti, nei paneigti. 

Ji niekinamai patraukė pečiais. 

— Tai paslaptis, apie kurią visi garsiai plepa. 

— Tokiu atveju leiskite man prie jų neprisidėti. 

Tamsios akys sublizgo, paskui tapo mąslios. Makarena Bruner 
atsirėmė į sofos ranktūrius, ir nuo šio judesio išsiuvinėti kačiukai 
po švarkeliu išsitempė tarsi rąžydamiesi po saldaus miego. 

— Lemiamas žodis dėl Ašarų Dievo Motinos bažnyčios pri- 
klauso mano šeimai, — paaiškino ji. — Tai yra mano motinai ir 
man. Jeigu bus nuspręsta, kad bažnyčios padėtis kritiška ir Arki- 
vyskupija leis ją nugriauti, galutinį sprendimą dėl žemės sklypo 
priimsime mes. 

— Na, ne visai taip, — pastebėjo Kuartas. — Kiek Žinau, merijos 
žodis irgi šį tą reiškia. 

— Mes bylinėsimės teisme. 

— Bet juk jūs ištekėjusi, bent jau oficialiai. O jūsų vyras... 

Ji papurtė galvą neleisdama jam baigti. 

— Jau pusę metų mes gyvename atskirai. Mano vyras neturi 
teisės veikti savarankiškai. 

— Ir nemėgina jūsų perkalbėti? 

— Mėgina. — Dabar Makarena Bruner nusišypsojo visiškai 
kitaip: svetima, beveik žiauria šypsena. — Tegu mėgina kiek tik 
nori, bet ši bažnyčia išgyvens. 

— Išgyvens? — nusistebėjo Kuartas. — Keistas žodis. Jūs kalbate 
apie ją tarsi apie gyvą Žmogų. 

Moteris vėl pažiūrėjo į jo rankas. 

— Galbūt taip ir yra. Pasaulyje daug gyvų dalykų, nors jie 
tokie neatrodo. — Valandėlę apie kažką mąstė, paskui baigė 
mintį: — Aš norėjau pasakyti, kad ši bažnyčia reikalinga. Kaip ir 
tėvas Feras. 

— Kodėl? Sevilijoje daug kitų dvasininkų ir kitų bažnyčių. 

Ji nuoširdžiai nusijuokė. Atvirai, garsiai ir taip užkrečiamai, 
kad Kuartas vos susilaikė nenusijuokęs kartu su ja. 

— Donas Priamas — nepaprastas žmogus, jo bažnyčia irgi, — vis 
dar šypsodamasi atsakė ji, ir žiūrinčios į Kuartą akys sužibo me- 
daus atspalviais. — Bet žodžiais to neįmanoma paaiškinti. Reikia 
pačiam joje apsilankyti. 

— Jau buvau. Jūsų mylimiausias klebonas vos neišmetė manęs 
pro duris. 

Makarena Bruner vėl nusikvatojo. Kuartas dar niekada negir- 
dėjo taip garsiai ir taip kerinčiai besijuokiančios moters. Nustebęs 
suprato, jog trokšta, kad ji nusijuoktų dar kartą. Visose gerai 
išmuštruotų jo smegenų kertelėse suskambo aliarmo signalai. 
Tai jam priminė pasivaikščiojimus soduose, nuo kurių jo dvasi- 
niai mokytojai patarė laikytis kuo toliau: juk ten pilna gyvačių, 
obuolių, Delilos įsikūnijimų ir kitų pagundų. 

— Taip, — tarė ji, — Grisė man sakė. Bet pamėginkit dar kartą. 
Nueikit pasiklausyti mišių, pažiūrėkit, kas ten vyksta. Galbūt 
paaiškės kai kas daugiau. 

— Nueisiu. Ar jūs vaikščiojate į aštuntines mišias? 

Paklausė šiaip sau, bet Makarenos žvilgsnis staiga pasidarė 
įtarus, beveik rimtas. 

— Tai ne jūsų reikalas. 

Ji ėmė žaisti akinių ienelėmis, čia jas suskleisdama, čia išskleis- 
dama. Atsiprašydamas Kuartas kilstelėjo rankas, stojo trumpa 
nejauki tyla. Norėdamas ištaisyti padėtį, apsižvalgė aplink ieš- 
kodamas padavėjo ir paklausė, ar ji nepageidautų ko nors išgerti. 
Moteris papurtė galvą. Bet dabar jau atrodė kiek atsipalaidavusi, 
ir Kuartas paklausė: 

— O ką jūs manote apie tas dvi mirtis? 

Šįkart ji nusijuokė nemaloniai, pro dantis. 

— Manau, kad nereikia rūstinti Dievo. 

Kuartas pažvelgė į ją labai rimtai: 

— Įdomus požiūris. 

— Kodėl? — Atrodė nuoširdžiai nustebusi. — Jie patys prisišaukė 
nelaimę — jie arba tie, kurie juos siuntė. 

— Tai nelabai krikščioniškas jausmas. 

Ji nekantriai mostelėjo ranka, sugriebė šalia gulinčią rankinę, 
bet vėl padėjo į vietą. Jos pirštai ėmė mazgyti rankinės dirželį. 

— Jūs nesuprantate, tėve... — Ji neryžtingai pažvelgė į jį. — Kaip 
aš turiu jus vadinti? Dvasiškuoju tėvu? Tėvu Kuartu? 

— Vadinkite tiesiog Lorencu. Juk neketinate man išpažinti 
savo nuodėmių. 

— O kodėl ne? Šiaip ar taip, juk jūs dvasininkas. 

— Taip, bet truputį neįprastas, — prisipažino Kuartas. — Be to, 
čia aš vykdau visiškai kitokias pareigas. 

Kalbėdamas valandėlei nusuko akis į šalį: situacija pernelyg 
sudėtinga. Kai vėl pažvelgė į ją, pamatė, kad ji stebi jį kažkaip 
kitaip — smalsiai ir vylingai. 

— O būtų smagu jums išpažinti nuodėmes. Ar patiktų? 

Kuartas porą kartų giliai įkvėpė. Paskui suraukė lūpas, tarsi 
rimtai apgalvodamas klausimą. Priešais akis tarsi blogas ženklas 
šmėstelėjo O + S viršelis. 

— Galbūt, — atsakė jis. — Bet bijau, kad galiu būti neobjekty- 
vus. Jūs pernelyg... 

— Pernelyg kas? 

Ji žaidžia nešvarų žaidimą, su kartėliu pagalvojo jis. Ji spau- 
džia jį į kampą. Spaudžia pernelyg atkakliai, ir net tokių stiprių 
nervų dvasininkui kaip Lorencas Kuartas tai sunku atlaikyti. Jis 

dar porą kartų giliai įkvėpė oro tarsi darydamas jogų pratimą. 
Stenkis, kad dabar tavęs neapleistų ramybė. 

— Patraukli, — nepriekaištingai šaltai atsakė Kuartas. — Manau, 
kad tai tinkamas žodis. Bet jūs pati geriau žinote nei aš. 

Makarena Bruner įvertino jo atsakymą trumpa tyla. Jos akys 
bylojo, kad įvertino gerai. 

— Grisė teisi, — tarė ji. — Jūs nepanašus į dvasininką. 

Kuartas pritariamai linktelėjo, bet budrumo neprarado. 

— Manau, kad mudu su tėvu Feru priklausome skirtingoms 
rūšims... 

— Atspėjote. Beje, jis mano nuodėmklausys. 

— Esu tikras, kad pasirinkote teisingai. — Kuartas padarė tiksliai 
apskaičiuotą pauzę, kad jo žodžiuose neliktų nė krislelio ironi- 
jos. — Jis labai griežtas. 

Bet ji nesileido užliūliuojama epitetais. 

— Jūs nieko apie jį nežinote. 

— Aš kaip tik ir noriu sužinoti. Tačiau nerandu žmogaus, kuris 
mane apšviestų. 

— Tai padarysiu aš. 

— Kada? 

— Nežinau. Gal rytoj vakare. Kviečiu kartu pavakarieniauti į 
„La Albahaca“. 

— „La Albahaca“, — pakartojo Kuartas. Jis norėjo laimėti laiko, 
kad galėtų apsvarstyti kvietimą. 

— Taip. Santa Kruso aikštėje. Ten lankytojai paprastai įleidžiami 
jūs dvasininkas, bet mokate gerai rengtis. 

Kuartas valandėlę pagalvojo, paskui pritariamai linktelėjo. 
Kodėl gi ne. Juk, šiaip ar taip, jis to ir atvažiavo į Seviliją. Bus 
gera proga išgerti į kardinolo Ivaškievičiaus sveikatą. 

— Jei pageidaujate, galiu pasirišti ir kaklaraištį. Nors šiaip jau 
niekad neturėjau jokių bėdų jokiame restorane. 

Makarena Bruner atsistojo, ir Kuartas pasekė jos pavyzdžiu. 
Ji dar sykį žvilgtelėjo į jo rankas. 

— Iš kur aš galiu žinoti? — nusišypsojo dėdamasi juodus aki- 
nius. — Aš dar niekad nevakarieniavau su kunigu. 

Donas Ibrahimas vėdinosi skrybėle ir traukė žiedais kvepiantį, 
karčiu apelsinų prieskoniu atsiduodantį orą. Šalia jo, ant suolo, 
Virgen de los Reyes aikštėje, sėdėjo Meilutė Punjales ir nėrė 
vąšeliu. Abu stebėjo viešbutį „Dona Maria“. Vąšelis šmėkščiojo 
tarp Meilutės pirštų: keturias užmetam, dvi praleidžiam, vienas 
ilgas stulpelis, vienas trumpas. Kartojo nėrimo eigą tyliai, tarsi 
melsdamasi, ir krutino lūpas. Siūlų kamuolys gulėjo ant kelių, 
nėrinys pamažu didėjo tarp pirštų, ant riešų skimbčiojo sidab- 
rinės apyrankės. Meilutė nėrė dar vieną lovatiesę savo kraičiui. 
Jau beveik trisdešimt metų Meilutės Punjales kraitis gelto tarp 
naftalino rutuliukų spintoje, nedideliame bute Trianos kvartale, 
bet ji nėrė ir nėrė vis naujas lovatieses, tarsi tarp jos pirštų būtų 
sustojęs laikas; ji vis tebelaukė juodbruvo vyro žaliomis akimis ir 
tikėjo, kad vieną dieną jis būtinai ateis pas ją skambant girtoms 
dainoms ir šviečiant baltam mėnuliui. 

Aikšte pravažiavo arklių traukiamas ekipažas; ant jo galinės 
sėdynės keturi anglų futbolo sirgaliai — tądien žaidė „Betis“ ir 
„Manchester“ — iš skardinių gėrė alų. Donas Ibrahimas nulydėjo 
juos žvilgsniu sukdamas ūsą ir dūsaudamas. Vargšė Sevilija, po 
valandėlės sumurmėjo jis, dar smarkiau vėduodamasis baltąja 
panama, ir Meilutė Punjales pritardama, bet neatitraukdama akių 
nuo nėrinio linktelėjo galvą: keturias užmetam, dvi praleidžiam. 
Donas Ibrahimas numetė cigarą ir ilgai stebėjo, kaip jis rūkdamas 
gęsta ant asfalto. Paskui primygo lazdele ir kruopščiai užgesino; jis 
neapkentė išgamų, kurie gesina gerų cigarų nuorūkas kulnu, nes 
jam atrodė, kad jie ne gesina jas, o žudo. Perechilio avansas leido 
jam nusipirkti naują, neatplėštą „Montecristo“ dėžutę — prabanga, 
nematyta nuo tų laikų, kai tarnavo eiliniu Finisterės kyšulyje. Du 
cigarai puikavo balto lininio švarko viršutinėje kišenėlėje. Donas 
Ibrahimas pakėlė ranką prie krūtinės ir švelniai juos pačiupinėjo. 
Dangus buvo žydras, kvepėjo apelsinmedžių žiedais, jis buvo 
Sevilijoje, sudarė gerą sandorį ir turėjo trisdešimt tūkstančių 
pesetų piniginėje. Iki visiškos laimės jam trūko tik trijų bilietų 
(būtinai pavėsyje) į koridą su Faraonu de Kamasu arba kvlančia 
žvaigžde Kuru Maestraliu, kuris, Mėmio žodžiais tariant, jau ne- 
blogai tvarkosi su buliais, nors dar toli gražu neprilygstąs velioniui 
Chuanui Belmontei, tesilsie jis ramybėje. Kaip rašė laikraščiai, 

tasai Kuras Maestralis puikiai tvarko ne tik bulius, bet ir banki- 
ninkų žmonas. Nors, geriau pagalvojus, ir vienu, ir kitu atveju 
reikalas susijęs su ragais. 

Kaip tik tuo metu viešbučio tarpduryje pasirodė aukštasis 
dvasininkas. Jis kalbėjosi su moterimi. Donas Ibrahimas kumš- 
telėjo Meilutę Punjales, ir ši atsitraukė nuo nėrinio. Dama buvo 
su juodais akiniais, dar jauna, malonios išvaizdos, apsirengusi 
paprastai, bet subtiliai, elegantiškai ir laisvai, kaip rengiasi aukš- 
takilmės Andalūzijos moterys. Atsisveikindama moteris padavė 
dvasininkui ranką. Ši smulkmena netikėtai pasuko reikalą kita 
kryptimi, donas Ibrahimas ir Meilutė Punjales reikšmingai su- 
sižvelgė. 

— Kvepia skandalu. 

— Ir aš taip manau. 

Buvęs advokatas apsišaukėlis vargais negalais atsistojo, už- 
simaukšlino baltą šiaudinę panamą ir ryžtingai griebė Marijos 
Feliks dovanotą lazdelę. Meilutei liepė megzti toliau, bet ne- 
paleisti iš akių aukštojo dvasininko, o pats, atsargiai dėliodamas 
kojas, įsiręžęs nusitempė šimtą dešimt kilogramų paskui moterį 
juodais akiniais. Moteris nužingsniavo iki Santa Kruso kvartalo, 
Guzman el Bueno gatve pasuko į kairę ir pro paradines duris 
įžengė į rūmus, žinomus „Casa del Postigo“ pavadinimu. Su- 
raukęs antakius ir išpūtęs akis donas Ibrahimas prisiartino prie 
vartų arkos. Fasadas buvo išdažytas šviesia ochra ir kalkėmis, o 
nedidelė aikštelė, kurią turėdavai pereiti, kad patektum į rūmus, 
apsodinta neišvengiamais apelsinmedžiais. „Casa del Postigo“ 
buvo labai žinoma vieta Sevilijoje: XVI amžiaus rūmai, įpra- 
stinė del Nuevo Ekstremo kunigaikščių rezidencija. Tad buvęs 
advokatas apsišaukėlis ėmėsi taktinės žvalgybos. Langai buvo 
apsaugoti geležinėmis grotelėmis; įėjimą po pagrindiniu balko- 
nu puošė herbas su liūto atvaizdu, įrėmintu inkarais ir maurų 
ar indėnų kasikų galvomis, ant kaspino su granatu viduryje 
buvo parašyta: Oderint dum probent*. Pirma pauostyk, paskui 
pabandvk, ar kažkas panašaus, išsivertė buvęs advokatas apsi- 
šaukėlis, susižavėjęs aiškia ir suprantama sakinio prasme. Tada, 


* 


Tegu nekenčia, kad tik gerbtų (lot. ). 

nutaisęs nuobodžiaujančio žmogaus miną, tarsi nenorom žengė 
po tamsiu portalu ir priėjo prie kaldintos geležies vartelių, už 
kurių matėsi nuostabiai gražus kiemas, apsuptas mosarabiškų* 
kolonų. Jo centre buvo įrengtas marmurinis, glazūruotomis 
plytelėmis išpuoštas fontanas, o aplink jį stovėjo vazonai su 
gėlėmis ir dekoratyviniais augalais. Donas Ibrahimas stovėjo 
prie vartelių, kol prie jo priėjo susirūpinusi, juoda uniforma 
vilkinti tarnaitė. Tada nusišypsojo jai pačia nekalčiausia šypsena 
ir, kiltelėjęs skrybėlę ir suvaidinęs pasiklydusį turistą, atatupstas 
pasišalino. Atsidūręs gatvėje vėl sustojo priešais rūmų fasadą. 
Dar šypsodamas į vešlius, nuo nikotino pageltusius ūsus, iš 
viršutinės švarko kišenėlės išsitraukė cigarą, atsargiai nuplėšė 
nuo jo popierinį žiedą su mažyte karališkąja lelija, iš visų pusių 
apjuosta žodžiais: Montecristo, Havana ir nupjovė cigaro galiuką 
peiliuku, kabančiu ant laikrodžio grandinėlės. Peiliuką, kaip 
mėgo vograuti buvęs advokatas apsišaukėlis, jam padovanoję 
draugai Rita ir Orsonas atminti tam neužmirštamam vakarui 
Senojoje Havanoje, kai jis, donas Ibrahimas, parodė jiems cigarų 
fabriką „Partagas“ Drakonų ir Barselonos gatvių kampe, o pa- 
skui juodu su Rita šokę iki paryčių bare „Tropicana“. Havanoje 
artistai filmavęsi Damoje iš Šanchajaus ar darę kažką panašaus, 
Orsonas tada prisigėręs iki žemės graibymo, visi be perstogės 
glėbesčiavęsi ir bučiavęsi, o pabaigoje padovanoję jam šį pei- 
liuką, kuriuo Orsonas pjaustęs cigarų galiukus. Nugrimzdęs į šį 
tikrą ar įsivaizduotą prisiminimą, donas Ibrahimas įsikišo cigarą 
į burną, pavoliojo liežuviu ir pasimėgavo tabako lapo skoniu. 
Įdomios to ilgšio dvasininko draugės, pagalvojo, paskui prinešė 
žiebtuvėlį prie cigaro galo iš anksto mėgaudamasis pusvalandį 
truksiančiu malonumu. Donas Ibrahimas neįsivaizdavo gyveni- 
mo be cigaro burnoje. Jo aromatas darė stebuklus — padėdavo 
atkurti šlovingą praeitį; Sevilija ir Havana, abi tokios panašios, 
karibietiška jaunystė, — jis ir pats nebeįstengė atskirti, kas tada 
buvo tikra, kas pramanyta, — su pirmuoju dūmu susiliedavo į 
vieną nepaprastą ir nuostabią svajonę. 


* Mosarabai — Pirėnų pusiasalio krikščionys, gyvenę arabų užimtoje terito- 
rijoje. 

Viešnamyje degė raudonos lempos, iš dinamikos liejosi Chulijaus 
Iglesijo balsas. Selestino Perechilio taurė skimbtelėjo, kai Juodoji 
Dolores įmetė daugiau ledo į viskį. 

— Kokia tu gražutė, Loli, — pagyrė ją Perechilis. 

Tai buvo tik akivaizdus fakto patvirtinimas. Stovėdama už 
baro bufeto Dolores kraipė šlaunis, ledo kubeliu persibraukė per 
bambą, išlindusią pro trumpus marškinėlius, tramdančius dvi 
didžiules krūtis, banguojančias pagal muzikos taktą. Toji stambi, 
į čigonę panaši patelė parako dar turėjo į valias. 

— Duosiu tau tokių miltelių, — pareiškė Perechilis braukdamas 
sau per galvą ir norėdamas patikrinti, ar gerai paslėpta plikė, — kad 
išgriūsi iš lovos. 

Pripratusi prie Perechilio plepalų ir garsiųjų miltelių, Dolo- 
res, žiūrėdama jam į akis, už baro bufeto sušoko trumpą šokį, 
paskui iškišo liežuvio galiuką, įmetė į taurę ledo kubelį, kuriuo 
ką tik braukinėjosi per bambą, ir nuėjo aptarnauti kito kliento, 
iš kurio merginos jau buvo išpešusios du butelius kataloniškojo 
šampano ir greitai tikėjosi gauti trečią. Chulijus Iglesijas visiems 
atkakliai tvirtino esąs sykiu šelmis ir tikras senjoras, paskui ėmė 
ginčytis su Chose Luisu Rodrigesu, pravarde Puma, ar iš tikrųjų 
reikia būti toreadoru norint nusitempti moterį į sodą. Abejin- 
gas jų ginčui, Perechilis gurkštelėjo viskio ir metė žvilgsnį į 
Fatimą, maurę, kuri šoko viena aikštelėje: sijonėlis vos dengė 
jai sėdmenis, batai siekė kelius, pro iškirptę linksmai šokčiojo 
krūtys. Fatima buvo antrasis šio vakaro variantas, tad jis ėmė 
svarstyti visus „už“ ir „prieš“. 

— Ei, Perechili! 

Jis nepastebėjo, nei kada jie pasirodė, nei kada priėjo. Atsi- 
sėdo iš abiejų pusių, atsirėmė į baro bufetą ir apsimetė, kad 
apžiūrinėja butelius, išrikiuotus ant veidrodžiais papuoštų lenty- 
nėlių. Perechilis pamatė jų atspindžius veidrodyje tarp etikečių 
ir reklaminių ąsočių. Iš dešinės sėdėjo čigonas Mairena, nuo 
galvos iki kojų apsirengęs juodai, panašus į flamenko šokėją, su 
didžiuliu auksiniu žiedu greta mažylio piršto, iš kurio buvo likęs 
tik strampas, nes jis pats jį nusikirto per maištą Okanjos kalėji- 
me. Iš kairės — Viščiukas Muelasas, šviesiaplaukis, smulkutis ir 
švarus — jis, regis, niekada neatitraukdavo rankos nuo skustuvo, 

kurį nešiojosi kairėje kelnių kišenėje ir visada sakydavo jūs jau 
man atleiskit prieš ką nors papjaudamas. 

— Ar nepavaišinsi taurele? — lėtai lėtai draugišku tonu paklausė 
čigonas. Ir staiga Perechiliui pasidarė labai karšta. Alpstančio 
žmogaus balsu pašaukė Dolores ir abiem — Mairenai ir Viščiukui 
Muelasui — užsakė džino su toniku. Tačiau taurės liko stovėti 
nepaliestos ant buteto. Veidrodyje du žvilgsniai įsmigo į jį. 

— Turime tau žinią, — tarė čigonas. 

— Nuo vieno draugo, — pridūrė kitas, o Perechilis nurijo seilę 
vildamasis, kad degant raudonai šviesai jie to nepastebės. Draugas 
buvo palūkininkas Rubenas Molina, kuriam jis, Perechilis, jau 
keletą mėnesių pasirašinėjo neišpirktus vekselius. Kai tik Per- 
echilis pagalvodavo apie tą sumelę, jo vos neištikdavo nuomaris. 
Tam tikruose Sevilijos sluoksniuose visi žinojo, kad Rubenas 
Molina savo skolininkus perspėja tik du kartus: pirmąjį — Žžo- 
džiu, antrąjį — veiksmu. Mairena ir Viščiukas Muelasas buvo jo 
etatiniai heroldai. 

— Pasakysite jam, kad sumokėsiu. Dabar kaip tik tvarkau vieną 
reikalą. 

— Tą patį kalbėjo ir Fraskitas Toresas. 

Viščiukas Muelasas šypsojosi draugiškai ir supratingai, bet jo 
šypsena nežadėjo nieko gero. Šalia, veidrodyje, plati ir asketiška 
čigono fizionomija švytėjo tokiu linksmumu, tarsi jis būtų ką tik 
palaidojęs savo motiną. Žiūrėdamas į save veidrodyje tarp dviejų 
snukių, Perechilis norėjo dar sykį nuryti seilę, bet neįstengė: nuo 
užuominos apie Fraskitą Toresą jam išdžiūvo gerklė. Fraskitas, 
vaikinas iš geros šeimos, žinomas Sevilijos padauža, kaip ir Per- 
echilis kurį laiką naudojosi Molinos paslaugomis. Kai terminas 
baigėsi, o jis neįstengė susimokėti, kažkas jį patykojo nuosavo 
namo tarpuvartėje, išmušė visus dantis, subėrė juos į laikraščio 
tūtelę, įkišo į viršutinę švarko kišenėlę ir paliko gulėti. 

— Man reikia tik savaitės. 

Čigonas Mairena pakėlė ranką ir apkabino Perechilį per pečius 
tokiu nelauktai netikėtai draugišku judesiu, kad tas susigūžė iš 
baimės. Ant savo smakro jis pajuto mažylio piršto strampą. 

— Koks sutapimas. — Juodi čigono marškiniai dvokė senu pra- 
kaitu ir tabako dūmais. — Nes tik tiek ir turi laiko, bičiuli. Lygiai 
septynias dienas ir nė minutės daugiau. 

Perechilis iš visų jėgų atrėmė rankas į barą, kad nedrebėtų. 
Prieš jo akis sumirgėjo ir susimaišė butelių etiketės: „White La- 
rios“, „Jonnie Ballantine's“, „Dyc Label“, „Four Horses“, „Šimta- 
metis Volkeris“. Gyvenimas — mirtinas triukas, tarė sau. Galiausiai 
jis tave pribaigia. 

— Pasakykite Molinai, kad su manim jis neturės bėdų, — su- 
murmėjo Perechilis. — Kad esu padorus žmogus. Kad šiuo metu 
beveik sutvarkiau vieną reikalą. 

Išstenėjęs šiuos žodžius, griebė taurę ir ištuštino vienu ilgu 
mauku. Ledo kubelis grėsmingai barkštelėjo jam į dantis primin- 
damas, jog Fraskitui Toresui teko kreiptis į kitą palūkininką, kad 
galėtų susimokėti devyniasdešimt tūkstančių durų už protezus. 
Čigonas tebelaikė apglėbęs jį per pečius. 

— Gražiai skamba tasai žodis „sutvarkiau“, — nusišaipė Viščiukas 
Muelasas. 

Chulijus Iglesijas varė savo. Krutindama šlaunis pagal muzikos 
ritmą, už bufeto pasirodė Juodoji Dolores, tikriausiai norėdama 
užmegzti pokalbį: pamirkė pirštą Perechilio viskyje, pačiulpė jį 
garsiai čepsėdama lūpomis, pasitrynė pilvą į bufetą ir neprie- 
kaištingai profesionaliu judesiu pakratė marškinių turinį. Tada 
nusivylusi įsispoksojo į tris priešais sėdinčius vyrus. Perechilis 
panėšėjo į ką tik šmėklą išvydusį žmogų, kitų dviejų vyrų veidai 
irgi neatrodė draugiški, be to — nerimą keliantis ženklas, — jų 
taurės su džinu ir toniku stovėjo pilnos. Tad Dolores pasisuko ir 
tebesikraipydama pagal muziką nuėjo. Metų metais stebėdama 
gyvenimą šiapus ir kitapus baro bufeto, ji labai gerai žinojo, kada 
laikas, o kada ne lįsti žmonėms į akis. 


V 


Dvidešimt kapitono Ksaloko perlų 


Aš taip pat mylėjau ir mirusias moteris. 


HEiNRICH HEINE. 
Florencijos naktys 


Komisaro padėjėjas Simeonas Navachas, Sevilijos Vyriausiosios 
policijos valdybos tardymo skyriaus viršininkas, baigė valgyti 
tortiljos gabalėlį ir draugiškai pažvelgė į Kuartą. 

— Klausykite, tėve. Aš nežinau, kas čia kaltas — bažnyčia, atsi- 
tiktinumas ar arkangelas Gabrielis, — jis padarė pauzę ir gurkš- 
telėjo alaus iš butelio, stovinčio jo kabinete ant stalo, — bet toji 
vieta kažkokia nelaba. 

Buvo mažas, labai liesas, simpatiškas, skeryčiojosi rankomis, 
nešiojo apskritus akinius plieniniais aptaisais ir tankius ūsus, re- 
gis, augančius tiesiog iš nosies. Visa komisaro padėjėjo išvaizda 
priminė septinto dešimtmečio inteligento karikatūrą, ir tą pa- 
našumą dar labiau pabrėžė džinsai, raudoni platūs medvilniniai 
marškiniai, didžiulės plikės virš smilkinių ir ilgi plaukai, supinti 
į kaselę. Jau apie dvidešimt minučių Kuartas ir Navachas per- 
žiūrinėjo dokumentus, susijusius su dviem mirtimis Ašarų Dievo 
Motinos bažnyčioje; policijos išvados sutapo su ekspertų nuo- 
mone:abi mirtys įvyko dėl nelaimingo atsitikimo. Policijos komi- 
saro padėjėjas apgailestavo, kad neturi kaltininko, kurį, žinoma, 
sukaustytą grandinėmis, galėtų parodyti agentui iš Romos. Tai 
atsitiktinumas, pateri, kalbėjo jis. Juk žinote, kaip būna. Išklibę 
turėklai, atskilęs alebastro gabalas, ir du nelaimėliai, kuriems nie- 
kad nesisekė loterijoje, o šit tą dieną iškrito kaip tik jų numeris. 

Vienam lept, kitam šlept, ir abu angeliukai atsidūrė danguje. 
Komisaro pavaduotojui buvo aišku: jei visa tai įvyko bažnyčioje, 
abu būtinai pateko į dangų. 

— Dėl Penjuelaso, municipaliteto architekto, viskas aišku. — 
Navachas vedžiojo pirštais per stalo kraštą ir rodė, kaip tikriausiai 
vaikštinėjo velionis. — Pusvalandį stypinėjo čerpių stogu ieško- 
damas argumentų, kurie leistų pasirašyti bažnyčiai nuosprendį, 
ir galop tenai, šalia varpinės, atsirėmė į turėklus. Sutręšęs medis 
neišlaikė, turėklai lūžo, Penjuelasas nukrito žemyn ir pasismeigė 
ant dar nebaigto montuoti metalinio vamzdžio kaip viščiukas ant 
iešmo. — Baigęs žirglioti per stalo kraštą, komisaro padėjėjas dabar 
pakėlė vieną pirštą vaizduodamas styrantį vamzdį ir uždėjo ant jo 
kitos rankos delną. Kuartas susivokė, kad delnas —tai Penjuelasas 
viščiuko vaidmenyje... — Viskas įvyko matant liudytojams. Vėliau 
apžiūrėjus turėklus nebuvo rasta jokių pėdsakų, kad kas nors prie 
jų būtų prikišęs nagus. 

Komisaro padėjėjas patraukė dar vieną gurkšnį iš buteliuko 
ir nusišluostė ūsus pirštu, ant kurio ką tik pasismeigė architektas 
Penjuelasas. Paskui draugiškai nusišypsojo dvasininkui. O su- 
sipažino jiedu prieš porą metų per Popiežiaus vizitą. Simeonas 
palaikė Sevilijos policijos ryšį su Kuartu, ir jiedu puikiai sutarė. 
Romos pasiuntinys leido komisaro padėjėjui priskirti sau aibę 
sensacingų laimėjimų, tarp jų — įsirašyti į savo nuopelnų sąskai- 
tą dvasininko, celibato priešininko, norėjusio nudurti Šventąjį 
Tėvą peiliu, suėmimą, ir atvejį su sprogstamuoju užtaisu, paslėptu 
pintinėje su baltiniais, kuriuos Švč. Sakramento sesutės buvo 
paruošusios aukštajam svečiui. Už tokius nuopelnus Navachą 
asmeniškai pasveikino Vidaus reikalų ministras ir pats Popiežius, 
jo nuotrauka pasirodė laikraščių puslapiuose, be to, buvo apdova- 
notas kryžiumi ir raudonu kaspinu. Nuo tada niekas Vyriausioje 
policijos valdyboje nedrįso jo pravardžiuoti Miss Magnum už 
tai, kad nešiojo kasytę. O 357-ojo kalibro „Magnum“ gulėjo 
ant stalo tarp popierių. Komisaro padėjėjas įsikišdavo jį į dėklą 
po pažastimi tik tada, kai savaitgaliais eidavo pas buvusią žmoną 
pasiimti savo vaikų. Tokį, sakydavo jis, mane labiau gerbia. O 
vaikams irgi patinka. 

Kuartas apsižvalgė. Už stiklinės pertvaros buvo matyti kažkoks 
arabas pamušta akimi. Jis sėdėjo priešais stambų vienmarškinį 

policininką, tūžmingai krutinantį lūpas, ir vaizdelis buvo toks, 
tarsi žiūrėtum nebylų filmą. Šiapus pertvaros ant sienos kabojo 
įrėmintas karaliaus portretas, kalendorius, kuriame praėjusios 
dienos buvo su įniršiu užbrauktos, stovėjo pilka spinta su archyvi- 
niais dokumentais ir Expo 92 lipduku, ir dar vienu, vaizduojančiu 
marihuanos lapą, ventiliatorius, kamštinis stendas su nusikaltėlių 
nuotraukomis, taikinio juodasis skritulys su strėlėmis (visa siena 
aplink buvo pilna skylių) ir plakatas, kuriame keletas amerikiečių 
policininkų lazdomis lupo negrą, o apačioje buvo parašyta: „Kas 
myli, tas ir baudžia“. 

— O tėvas Urbisu? — paklausė Kuartas. 

Komisaro padėjėjas ėmė krapštytis ausį. Baigęs ir apžiūrėjęs 
pirštą, atrodė nusivylęs. 

— Ogi trim ketvirtadaliais tas pat, pateri. Šįkart liudytojų ne- 
buvo, bet mano žmonės kuo smulkiausiai apžiūrėjo visą bažnyčią. 
Gal jis tiesiog neatsargiai atsirėmė į turėklus arba atsitiktinai juos 
pastūmė. — Ir Navachas rankomis parodė, kaip linguoja turėk- 
lai, — parodė taip tikroviškai, kad pats sustojo, tarsi būtų susvaigusi 
galva... — Statramsčio galas sudavė į viršuje esantį karnizą ir at- 
skėlė gabalą. O gal tą gabalą laikė — dovanokit už tokį palygini- 
mą — pats metalinis karkasas. Ir kai statramstis buvo išjudintas, 
tie dešimt kilogramų alebastro nukrito jam ant galvos. Tikriausiai 
jis išgirdo triukšmą, žvilgtelėjo aukštyn — ir kaput. 

Komisaro padėjėjas visa tai papasakojo skeryčiodamas ran- 
komis, o ištaręs žodžius „ir kaput“ padėjo vieną ranką ant stalo 
delnu į viršų, tarsi vaizduodamas tą akimirką, kai tėvas Urbisu 
persikėlė į geresnį pasaulį. Susimąstęs valandėlę žiūrėjo į savo 
merdinčią ranką, paskui kitą ištiesė į butelį. 

— Šitam taip pat nepasisekė, — mąsliai tarė jis baigdamas gerti 
alų. 

Kuartas, kuris kažką užsirašinėjo vizitinėse kortelėse, sulaikė 
rašiklį ore ir paklausė: 

— O vis dėlto — kodėl nukrito karnizas? 

— Dėl įvairių priežasčių, — atsakė Navachas ir nepatikliai pa- 
žvelgė į korteles. Paskui, purtydamas tortiljos trupinius nuo 
marškinių, paaiškino: — Pagal Niutono teoriją išeitų, kad dėl že- 
mės traukos ir išcentrinės jėgos, atsirandančios daiktui sukantis, 

pats savaime bet kuris daiktas, esantis arčiau ar toliau nuo žemės 
paviršiaus, įgauna vertikalų pagreitį ir krinta tiesiai ant galvų tų 
arkivyskupų, kurie tą rytą išlipo iš lovos kaire koja. — Pažiūrėjo į 
Kuartą tarsi klausdamas, ar šis patenkintas atsakymu. — Tikiuosi, 
užsirašėte teisingai. Kad paskui niekas nesakytų, jog policija dirba 
nemokšiškai. 

Kuartas suprato užuominą, nusijuokė ir vėl paslėpė korteles ir 
rašiklį. Komisaro padėjėjas stebėjo jį nekaltomis akimis. 

— O pats ką manote? 

Navachas gūžtelėjo pečiais, ant kurių laisvai tabalavo platūs 
raudoni marškiniai. Ši byla nebuvo nei labai svarbi, nei slapta, bet 
jis norėjo išlikti neoficialus. Buvo įrodyta, kad abu žmonės žuvo 
per nelaimingą atsitikimą, tad visa kita, kas ten vyksta — Ašarų 
Dievo Motinos bažnyčios reikalas. Sklido gandai, kad šia bažny- 
čia labai suinteresuoti bankai ir merija, todėl komisaro padėjėjo 
viršininkai laikėsi nesikišimo taktikos. Be to, nors Kuartas buvo 
ispanas, dvasininkas ir senas komisaro padėjėjo pažįstamas, vis 
tiek dirbo kaip užsienio valstybės agentas. 

— Mūsų ekspertai mano, — atsakė Navachas, — kad karnizas 
nukrito pats, nes toje vietoje siena jau seniai buvo sueižėjusi. 
Mes kruopščiai ištyrėme ir jį, ir sieną. Siena buvo išėsta drėgmės: 
metų metais pro stogo plyšius sunkėsi vanduo. 

— Jūs tikrai visiškai atmetate mintį, kad čia neapsieita be 
žmogaus įsikišimo? 

Komisaro padėjėjas nutaisė ironišką veidą, bet nieko neatsakė. 
Šiaip ar taip, jis buvo Kuarto skolininkas. 

— Paklausykit, pateri. Čia, policijoje, mes negalim šimtu pro- 
centų teigti, jog, pavyzdžiui, Judą nužudė kuris nors iš vienuolikos 
jo kolegų; tad likime prie devyniasdešimt devynių procentų. Bet 
kuriuo atveju mažai tikėtina, kad nelaimingajam kažkas būtų 
pasakęs: na, tu čia palauk valandėlę, o pats užlipo ant pastolių, 
atlaužė gabalą karnizo ir — bumpt! — numetė žemyn, o tasai 
stovėjo ir išsižiojęs Žiūrėjo užvertęs galvą į viršų. — Komisaro 
padėjėjo pirštai užsiropštė ant pastolių, it koks sunkus daiktas 
nukrito žemyn ir dabar gulėjo sustingę ant stalo, laukdami, kol 
juos apžiūrės teismo gydytojas. — Taip būna tik multiplikaciniuose 
filmukuose. 

Iš komisaro padėjėjo kabineto Kuartas išėjo susidaręs įspūdį, kad 
Mišparai viską pernelyg išpūtė. Arba toji bažnyčia iš tikrųjų žudo, 
kad apsigintų, — jeigu, žinoma, į tą dalyką pažiūrėsime laisvai, 
saviškai ir simboliškai. Kitas dalykas — nustatyti, kaip sena, prieš 
tris šimtmečius pastatyta bažnyčia žudo nepageidaujamus žmo- 
nes: savo jėgomis, pasikliaudama atsitiktinumu ar Apvaizda. O 
tai jau ne Kuarto ir gal net ne Užsienio reikalų instituto reikalas. 
Antgamtinių jėgų susidūrimu domisi kiti specialistai, kur kas 
artimesni kardinolo Ivaškievičiaus brolijai nei rūsčiajam centu- 
rionui, kurį įkūnijo monsinjoras Spada. Jo pasaulyje, kuris buvo 
ir gerojo kareivio Kuarto pasaulis, dukart du visada yra keturi 
dar nuo tada, kai pradžioje viskas buvo Žodis. 

Apie tai Kuartas mąstė pakeliui į bažnyčią. Žingsniuodamas 
viena iš siaurų Santa Kruso gatvelių staiga už nugaros išgirdo 
kažkieno žingsnius. Bet nors porą kartų stabtelėjo, nieko įtartina 
nepastebėjo. Žengė toliau stengdamasis laikytis arčiau namų ir 
nepalikti siauros šešėlio juostos. Sevilijos saulė kepinte kepino, be 
to, nuo baltų ir šviesiai geltonų fasadų nelyginant nuo krosnies 
sienų atsispindėjo akinama šviesa, o juodas švarkas įkaitusiu švinu 
slėgte slėgė pečius. Jeigu iš tikrųjų laikas yra anapus, pagalvojo 
Kuartas, tai mirtinai nuodėmiaujantys seviliečiai ten jausis kaip 
namie, nes keletą mėnesių per metus jie patiria pragaro kančias 
žemėje. Priėjęs nedidelę aikštelę priešais bažnyčią, sustojo prie 
snapučiais apaugusių grotelių ir su pavydu ėmė žiūrėti į kana- 
rėlę, kuri tupėjo šešėlyje kabančiame narvelyje ir mirkė snapelį 
vandens pilnoje mažuliukėje girdykloje. Nedvelkė joks vėjelis, 
niekas nejudėjo ir nešiureno: nei langų užuolaidos, nei gėlės 
vazonuose, nei apelsinmedžių lapai. Visa panėšėjo į sustingusias 
bures Sargasų jūroje. 

Kuartas su palengvėjimu peržengė Ašarų Dievo Motinos baž- 
nyčios slenkstį. Tamsa tarp sienų priminė vėsią oazę, kvepiančią 
vašku ir drėgme: kaip tik to dabar labai reikėjo Kuartui. Dar 
apakintas saulės šviesos, sustojo atsipūsti prie slenksčio. Pamatė 
mažą, iš medžio išdrožtą Jėzaus Nazariečio figūrėlę — barokinį 
Kristaus atvaizdą, perėjusį visus pretoriškojo teismo kelius: kiek 
jūsų yra, kur slepi auksą ir savo sekėjų pinigus, kokias nesąmones 
mali, vadindamas save Tėvo Sūnumi, pasakyk, kas tave primušė. 
Jo rankos surištos stora virve, erškėčių vainiku karūnuota galva 

nuberta stambiais kraujo lašais, veidas pakeltas į dangų su vilti- 
mi, kad kažkas ateis ir išgelbės jį iš budelių nagų. Nuo daugelio 
savo brolių Kuartas skyrėsi tuo, kad netikėjo jokiais giminystės 
ryšiais Dievo su žmogumi, kurio atvaizdą dabar regėjo prieš akis; 
netikėjo net seminarijoje — praleistus joje metus jis vadino dresa- 
vimu, — kurioje teologijos profesoriai kruopščiausiai išnarstydavo 
ir vėl sudėdavo tikėjimo mechanizmus jaunuolių, būsimųjų dva- 
sininkų, protuose. „Tėve, tėve, kodėl mane apleidai?“ — kritiškas 
klausimas, kurio žūtbūt reikėjo išvengti Kuartui, su šiuo klausimu 
peržengusiam seminarijos slenkstį ir įsitikinusiam, kad atsakymo 
nėra; teologinio diskelio formavimas buvo tuščias reikalas, bet 
jis buvo atsargus jaunuolis ir gebėjo nepaleisti liežuvio. Moky- 
mosi metais Kuartas atrado svarbiausią dalyką — discipliną, tą 
normų sąvadą, pagal kurį turėjo tvarkyti savo gyvenimą ir kuris 
jam padėjo įveikti aiškų tuštumos jausmą, kartais jį apimdavusį 
bangolaužio akivaizdoje šėlstant audringai jūrai. Jis įstojo į se- 
minariją, bet taip pat galėjo užsirašyti į armiją, sektą arba, kaip 
juokavo monsinjoras Spada, — į karingąjį viduramžių vienuolių 
ordiną. Žvejo sūnui, audroje netekusiam tėvo, pakako savo paties 
išdidumo, savitvardos ir įstatų. 

Kuartas dar sykį įsižiūrėjo į Kristų. Bet kuriuo požiūriu, šitas 
Nazarietis laikėsi kaip tikras vyras: niekam nebūtų gėda nešti savo 
kryžių kaip vėliavą. Kuartas dažnai jausdavo kitokio tikėjimo 
ilgesį, apskritai tikėjimo, verčiančio šarvais apsirengusius, nuo 
saulės ir dulkių pavargusius vyrus šauktis Dievo vardo ir pulti į 
mūšį su viltimi atverti sau kelią į Dangų ir amžinąjį gyvenimą. 
Tada gyventi ir mirti buvo paprasčiau; prieš keletą šimtmečių ir 
pats pasaulis buvo paprastesnis. 

Jis mechaniškai persižegnojo. Aplink Kristų, saugomą stiklinės 
urnos, kabojo pusšimtis dulkėmis nugultų votų: kojų, rankų, 
akių, žalvarinių kūdikių figūrėlių, kasų, laiškų, kaspinų, raštelių 
ir padėkų lentučių už išgijimą ar suteiktą paguodą. Čia buvo net 
vienas Afrikos karo dalyvio medalis, pririštas sausomis vestuvinės 
puokštės gėlėmis. Kaip visada, kai susidurdavo su panašiomis 
dievobaimingumo apraiškomis, Kuartas pagalvojo: kiek nerimo, 
kiek budynių šalia ligonio lovos, kiek maldų, skausmo, vilties, 
gyvenimo ir mirties istorijų susiję su šiais daiktais, kuriuos tė- 
vas Feras, ne taip kaip šiuolaikiškesni dvasininkai, saugojo savo 

bažnytėlėje šalia Jėzaus Nazariečio atvaizdo. Tai buvo praėjusių 
laikų religija, amžinoji religija, sutana vilkinčio ir lotyniškai besi- 
meldžiančio dvasininko religija, tarpinė grandis tarp Žmogaus ir 
didžiosios paslapties. Tai buvo paguodos ir tikėjimo bažnyčia, 
nes katedros, gotikiniai vitražai, barokiniai retabulai, skulptūros 
ir paveikslai, vaizduojantys šlovingą Dievo kelią, vykdė tą pačią 
misiją, kurią šiandien atlieka televizorių ekranai: ramino žmogų 
vienatvės siaubo, mirties ir tuštumos akivaizdoje. 

— Sveiki, — šūktelėjo Grisė Marsala. 

Ji nulipo nuo pastolių sudėtingu vamzdžių statiniu ir dabar 
stovėjo žiūrėdama į jį, susikišusi rankas į užpakalines džinsų 
kišenes. Vilkėjo tais pačiais gipsu išteptais drabužiais kaip ir 
praėjusį kartą. 

— Jūs man nesakėte, kad esate vienuolė, — papriekaištavo 
Kuartas. 

Tramdydama šypseną, moteris perbraukė ranka žilstelėjusius 
plaukus. Kaip ir anksčiau jie buvo supinti į trumpą kasą. 

— Taip. Nesakiau. — Šviesios draugiškos akys nužvelgė jį nuo 
galvos iki kojų tarsi ieškodamos patvirtinimo. — Pamaniau, kad 
dvasininkas geba atspėti tokius dalykus be niekieno pagalbos. 

— Aš labai nerangus dvasininkas. 

Kurį laiką abu tylėjo. Paskui Grisė Marsala nusišypsojo: 

— Žmonės apie jus kalba ką kita. 

— Kas kalba? 

— Žinote pats: arkivyskupai, įnirtę klebonai. — Garsą „r“ ji 
ištarė su ryškiu amerikietišku akcentu. — Ir gražios moterys, 
kviečiančios kartu pavakarieniauti. 

Kuartas nusijuokė. 

— Negali būti, kad ir apie tai žinote. 

— Kodėl? Yra vienas išradimas, vadinamas telefonu. Žmogus 
pakelia ragelį ir kalba. Makarena Bruner — mano draugė. 

— Keista draugystė. Vienuolė ir bankininko žmona, piktinanti 
visą Seviliją... 

Grisė Marsala rūsčiai pažvelgė į jį: 

— Nesakyčiau, kad labai sąmojinga. 

Ji suirzo, veido bruožai įsitempė, ir jis taikiai palingavo galvą: 
suprato nuėjęs per toli. Atsiribojęs nuo grynai taktinio susido- 

mėjimo, jis suvokė, kad mąsto neteisingai. Neteiskite ir nebūsite 
teisiami. 

— Jūs teisi. Atleiskit. 

Jis nusuko akis į šalį. Jausdamasis nepatogiai ir susirūpinęs 
dėl klaidingo žingsnio, stengėsi suprasti savo įžūlumo priežastis. 
Medaus spalvos atspindžiai Makarenos Bruner akyse ir dramblio 
kaulo vėrinys ant rudos odos jį trikdė, nedavė jam ramybės. Vėl 
pažvelgė į Grisą Marsalą. Dabar ji neatrodė pikta, veikiau nu- 
liūdusi. 

— Jūs nepažįstate jos taip, kaip pažįstu aš. 

— Žinoma. 

Kuartas lėtai linktelėjo pripažindamas kaltę ir, norėdamas 
nusiraminti, žengė keletą žingsnių. Paskui nuėjo nava dar sykį 
apžiūrėti palei sienas stovinčių pastolių. Sustumti į kampą klaup- 
tai, tarp drėgmės dėmių vos įžiūrimos pajuodusios lubų freskos. 
Tolėliau, šalia prieblandoje stovinčio retabulo, švietė lempelė. 

— O kas su visu šituo sieja jus? 

— Jau sakiau: aš čia dirbu. Aš tikrai esu architektė restauratorė. 
Diplomuota. Baigiau Los Andželo ir Sevilijos universitetus. 

Kuarto žingsniai aidėjo navoje. Šalia, apsiavusi teniso bateliais, 
tyliai žengė Grisė Marsala. Ant aprūkusių, dėmėm išmargintų 
lubų buvo matyti freskų liekanų: angelo sparnai, kažkokio pra- 
našo barzda. 

— Visa tai amžinai prarasta, — atsiduso moteris. — Jų jau ne- 
įmanoma atgaivinti. 

Kuartas žvilgtelėjo į plyšą, tarsi kirviu perkirtusią kerubo 
kaktą. 

— Ar tiesa, kad bažnyčia griūva? 

Grisė Marsala vangiai mostelėjo ranka. Tikriausiai šį klausimą 
jau buvo girdėjusi daugybę kartų. 

— Taip sako žmonės iš merijos, banko ir arkivyskupijos, kad 
pateisintų jos nugriovimą. — Ji pakėlė ranką ir parodė į bažny- 
čią. — Pastatas beveik griūva, o per paskutinius šimtą penkiasde- 
šimt metų niekas juo nesirūpino. Tačiau jo konstrukcija tebėra 
tvirta. Visas plyšas sienose ir skliautuose dar galima užtaisyti. 

— Tačiau vis dėlto ant tėvo Urbisu galvos nukrito stogo gaba- 
las, — paprieštaravo Kuartas. 

— Taip. Iš tos vietos, matote? — Moteris parodė beveik metro 
ilgumo įdubą karnize, dešimties metrų aukštyje gaubiančiame 
centrinę navą. — Matot, kad virš sakyklos trūksta paauksuoto 
gipso fragmento? Tiesiog nelaimingas atsitikimas. 

— Antras nelaimingas atsitikimas. 

— Municipaliteto architektas nukrito nuo stogo dėl savo kaltės. 
Niekas jo nevertė ten lipti. 

Grisė Marsala buvo vienuolė, bet jos balse ir žodžiuose nejutai 
nuoširdaus gailesčio mirusiesiems. Ko ieškojo, tą ir rado — tokia, 
regis, buvo jos pastabos potekstė. Kuartas užgniaužė sarkastišką 
grimasą ir pagalvojo: gal ji taip pat gauna nuodėmių atleidimą 
nytojui. 

— Įsivaizduokite, — Kuartas įtariai apžiūrinėjo pastolius, — kad 
jūsų niekas nesieja su šia bažnyčia, o aš jums sakau: labas, bū- 
kit maloni ir pateikit man išvadas apie techninę šios bažnyčios 
būklę. 

Ji atsakė akimirksniu, nė kiek nedvejodama: 

— Sena ir apleista, bet ne griūvanti. Didžiausią žalą paty- 
rė apdaila, nes pro prastą stogą sunkiasi drėgmė. Bet mes jau 
perdengėme ją — į penkiolikos metrų aukštį šios rankos užkėlė 
beveik dešimt tonų kalkių, cemento ir smėlio. — Grisė Marsala 
pajudino jas priešais Kuarto veidą: rankos buvo stiprios, nusėtos 
nuospaudomis, trumpais nagais, raudonos, prisigėrusios gipso ir 
dažų. — Ir tėvo Oskaro rankos. Sulaukusiam tokio amžiaus, donui 
Priamui jau sunku karstytis stogais. 

— O kitos pastato dalys? 

Vienuolė gūžtelėjo pečiais: 

— Jos ir toliau stovės, jeigu įstengsime baigti pagrindinius 
darbus. Kai užtaisysime stogą ir nebetekės vanduo, reikės su- 
tvirtinti medines sijas — jos supuvo, nes drėgmė labai traukia 
termitus. Būtų puiku, jei galėtume jas pakeisti, bet mums stinga 
pinigų. — Nykščiu ir smiliumi išraiškingai suskaičiavo turimus 
pinigus ir liūdnai atsiduso... — Tai tik pastatas. Kalbant apie ap- 
dailą, reikėtų pamažu restauruoti labiausiai nukentėjusias vietas. 
Pavyzdžiui, radau išeitį, kaip atnaujinti vitražus. Vienas mano 
bičiulis chemikas dirba meninio stiklo dirbtuvėse, tad pažadėjo 

dykai išlieti atskirus gabalėlius ir pakeisti sudaužytus. Lėtas darbas, 
nes reikia atnaujinti ir švininius rėmus. Bet mes neskubame. 

— Iš tikrųjų neskubate? 

— Ne, jei mums pavyks laimėti šitą kovą. 

Kuartas pažiūrėjo į ją susidomėjęs. 

— Toks įspūdis, kad ši kova asmeniška. 

— Asmeniška, — paprastai patvirtino ji. — Dėl šio reikalo pa- 
silikau čia. Atvažiavau į Seviliją išspręsti kai kurių problemų, o 
sprendimą radau čia. 

— Tai problemos, susijusios su profesija? 

— Taip. Manau, kad tai krizė. Kartais nutinka tokių dalykų. O 
jūs ar jau išgyvenote krizę? 

Kuartas mandagiai papurtė galvą mąstydamas apie ką kita. 
Reikia paprašyti, kad Roma atsiųstų jos asmens bylą, pagalvojo 
mintyse. Ir kuo greičiau. 

— Mudu kalbėjome apie jus, seserie Marsala. 

Šviesios moters akys pasislėpė po raukšlėtais vokais. Niekas 
nebūtų galėjęs pasakyti, kad ji šypsosi. 

— Jūs visada toks santūrus? O gal tai jūsų poza?.. Žinoma, va- 
dinkite mane tiesiog Grise. Nes tas kreipinys skamba juokingai. 
Pažvelkit į mane atidžiau. Atvažiavau čia norėdama susigaudyti, 
kas dedasi mano širdyje ir galvoje, ir radau atsakymą šioje baž- 
nyčioje. 

— Kokį atsakymą? 

— Tokį, kurio ieškome visi. Manau, idealą. Kuriuo galima ti- 
kėti ir už kurį galima kovoti. — Valandėlę patylėjo, paskui tyliau 
pridūrė: — Tikėjimą. 

— Tėvo Fero tikėjimą. 

Valandėlę vėl tylėdama žiūrėjo į jį. Jos žilų plaukų kasa beveik 
išsileido; moteris suėmė ją dviem pirštais ir, nenuleisdama akių 
nuo Kuarto, ėmė pinti: 

— Visi mes turime savąjį tikėjimą, — galop tarė. — Tai labai 
reikalinga šiame pasaulyje, kuris taip šlykščiai miršta. Ar jūs taip 
nemanote?.. Visos revoliucijos jau įvyko ir visos pralaimėjo. Ba- 
rikados tuščios, o didvyriai, kuriuos kadaise siejo solidarumo 
jausmas, virto vienišiais, ir griebiasi bet ko, kad tik išgyven- 
tų. — Šviesios akys tiesiog siurbte siurbėsi į jį. — Ar niekad ne- 

sijautėte esąs vienas iš tų pėstininkų, užmirštų šachmatų lentos 
kamputyje? Už nugaros jie girdi rimstant mūšio gausmą. stengiasi 
aukštai laikyti galvą, o patys save klausia: ar dar liko bent vienas 
karalius, kuriam jie galėtų tarnauti? 


Juodu apėjo bažnyčią. Grisė Marsala parodė Kuartui vienintelę 
vertingą freską: Muriljo Skaisčiausiąją Mergelę — jo autorystė 
toli gražu nebuvo įrodyta — šalia klausyklos, virš įėjimo iš navos 
į zakristiją. Paskui jie nuėjo iki kriptos, uždarytos geležinėmis 
grotelėmis, už kurių tamsoje gumšojo marmuriniai laiptai; mo- 
teris paaiškino, kad tokiose bažnytėlėse kaip ši paprastai nebū- 
davo laidojimo rūsių, bet Ašarų Dievo Motinos bažnyčia turėjo 
ypatingą privilegiją. Čia ilsėjosi keturiolika del Nuevo Ekstremo 
kunigaikščių, įskaitant ir tuos, kurie mirė prieš pastatant bažny- 
čią. Nuo 1865 metų kripta niekas nesinaudojo — žmonės buvo 
laidojami šeimyniniame San Fernando panteone. Vienintelė iš- 
imtis — Karlota Bruner. 

— Ką jūs pasakėte? 

Kuartas stovėjo ranka atsirėmęs į arką prie rūsio durų, papuoštų 
kaukole ir dviem sukryžiuotais kaulais. Jis pajuto, kaip per riešą 
akmens šaltis smelkiasi į kraują. 

Grisė Marsala atsigręžė, nustebinta nepatiklaus dvasininko 
tono. 

— Karlota Bruner, — sutrikusi pakartojo ji. — Makarenos se- 
nelės sesuo. Ji mirė amžiaus pradžioje ir buvo palaidota šioje 
kriptoje. 

— Ar mes galime pamatyti kapą? 

Kuarto balse nuskambėjo prastai slepiamas nerimas. Moteris 
tebežiūrėjo į jį. 

— Žinoma, — atsakė ji. 

Zakristijoje susiradusi raktus, atrakino grotelių skląstį ir pasuko 
seną porcelianinį jungiklį. Silpna, dulkių nusėsta lemputė apšvietė 
laiptus. Kuartas pasilenkė ir greitai nulipęs žemyn atsidūrė ma- 
žytėje kvadratinėje patalpoje, kurios sienas dengė trim aukštais 
įmūryti paminkliniai akmenys. Plytinės sienos buvo apėjusios 
didžiuliais baltais ir juodais drėgmės ratilais, pradvisusiame ore 
tvyrojo pelėsių kvapas. Vienoje sienoje buvo iškaltas del Nuevo 
Ekstremo giminės herbas ir devizas: Oderint dum probent. Tegu 

manęs neapkenčia, bet gerbia, tyliai išvertė Kuartas. Virš herbo 
stovėjo juodas kryžius. 

— Keturiolika kunigaikščių, — pakartojo šalimais stovinti Grisė 
Marsala, instinktyviai prislopinusi balsą. 

Kuartas įsižiūrėjo į užrašus ant plokščių. Seniausia buvo datuo- 
ta 1472—1551 metais: po ja ilsėjosi Rodrigas Bruneris de Lebricha, 
užkariautojas, krikščionių kareivis, pirmasis del Nuevo Ekstremo 
kunigaikštis. Paskutinioji plokštė buvo įmūryta prie durų, tarp 
dviejų tuščių nišų, joje puikavo moteriška pavardė — vienintelė 
šiame rūsyje, skirtame tyrinėtojams, politikams ir kariams: 


KARLOTA VIKTORIJA AMELIJA 
BRUNER DE LEBRICHA I MONCADA 
1872—1910 
ILSĖKIS VIEŠPATIES RAMYBĖJE 


Kuartas perbraukė pirštais marmure iškaltas vardo raides. 
Buvo visiškai tikras: jo kišenėje gulėjo atvirukas, kurį prieš šim- 
tą metų — dešimt ar dvylika metų prieš mirtį — parašė ši moteris. 
Jis tarsi įkišo užkoduotą kortelę į tinkamą aparatą ir prieš jį tam 
tikra tvarka ėmė rikiuotis ir jungtis į visumą personažai ir įvykiai, 
o jų centre, tarsi kryžkelėje, stovėjo bažnyčia. 

— O kas buvo kapitonas Ksalokas? 

Grisė Marsala neatitraukdama akių stebėjo Kuarto pirštus, 
sustingusius ant Karlotos vardo. Atrodė kiek sutrikusi. 

— Manuelis Ksalokas buvo sevilietis jūrininkas, išplaukęs į 
Ameriką paskutiniame devynioliktojo amžiaus dešimtmetyje. 
Kurį laiką piratavo Antiluose, paskui dingo jūroje. Tai atsitiko 
1898 metais per Ispanijos—Amerikos karą. 

Čia aš kasdien meldžiuosi už tave, mintyse pakartojo Kuartas. 
Ir laukiu tavęs sugrįžtant. 

— Kokie buvo jo santykiai su Karlota Bruner? 

— Ji pamišo dėl jo. Arba dėl to, kad jo nebuvo šalia. 

— Negali būti. 

— Gali, — paprieštaravo ji, suintriguota Kuarto susidomėji- 
mo. — Gal įsivaizduojate, kad tokie dalykai įmanomi tik roma- 
nuose?.. Ten iš tikrųjų viskas vyko kaip bulvariniame romane, 
kurio vienintelis originalumas — nelaiminga pabaiga. Jaunutė, 


135 


prieš savo tėvus sukilusi aristokratė, ir jaunas jūreivis, išvykęs į 
Ameriką ieškoti laimės. Andalūzijos aristokratija surengia tik- 
rą šeimos blokadą, apsupa ją tylos siena, periminėja laiškus. O 
moteris kamuojasi prie lango, žvilgsniu ir širdim lydi kiekvieną 
burinį laivą, plaukiantį pirmyn ir atgal Gvadalkivyru... — dabar ir 
Grisė Marsala palietė plokštę, bet tuojau pat atitraukė ranką. — Ji 
negalėjo pakelti išsiskyrimo ir išprotėjo. 

Šventoje tavo priesaikos ir mano laimės vietoje, mintyse baigė 
skaityti Kuartas. Umai panoro bėgti į lauką, kad saulės šviesa nu- 
trintų žodžius, priesaikas ir šmėklas, kurias jis sukiršino įžengęs 
į kriptą. 

— Ar jie kada nors susitiko? 

— Taip. 1898 metais, prieš pat įsiliepsnojant Kubos karui. Bet 
ji nepažino jo. Lada ji jau nieko nepažino. 

— O kaip pasielgė jis? 

Šviesios moters akys, regis, stebėjo ramią, pilką kaip ir jos 
vardas*, jūrą. 

— Grįžo į Havaną — kaip tik į karo pradžią. Bet prieš išplauk- 
damas paliko jai skirtą vestuvinę dovaną. Dvidešimt perlų, dabar 
puošiančią Ašarų Dievo Motinos statulą — juos Manuelis Ksalo- 
kas surinko vėriniui, kuriuo jų vestuvių dieną turėjo pasipuošti 
Karlota. — Grisė Marsala paskutinį kartą žvilgtelėjo į plokštę. — Ji 
visada norėjo tuoktis šioje bažnyčioje. 

Juodu išėjo iš kriptos. Grisė Marsala užrakino groteles, paskui 
uždegė šviesą virš didžiojo altoriaus, kad būtų lengviau apžiūrėti 
statulą. Dievo Motinos širdis buvo perverta septyniais durklais, o 
dvidešimt kapitono Ksaloko perlų blizgėjo ant jos veido, žvaigž- 
dėtoje karūnoje ir ant žydros skraistės. 

— Aš kai ko nesuprantu, — tarė Kuartas, prisiminęs, kad ant 
atviruko nebuvo pašto ženkliuko. — Jūs kalbėjote apie neatėjusius 
laiškus. Bet vis dėlto tais išsiskyrimo metais Manuelis Ksalokas ir 
Karlota Bruner kažkaip turėjo palaikyti ryšį... Kas atsitiko? 

Grisė Marsala nusišypsojo — liūdnai, susisvajojusi. Atrodė, šios 
istorijos prisiminimas jai sukėlė liūdesį. 

— Makarena man sakė, kad judu šiandien kartu vakarieniaujate. 


* Gris ispaniškai reiškia „pilkas“. 


136 


Galite paklausti jos pačios. Niekas geriau už ją nežino Karlotos 
Bruner istorijos. 
Ji išjungė šviesą, ir retabulą vėl apgaubė tamsa. 


Grisė Marsala užlipo ant pastolių, o Kuartas nužingsniavo į zak- 
ristiją, bet, užuot išėjęs per ją į gatvę, užtruko apsižvalgyti. Ant 
vienos sienos kabojo labai pajuodusi apgadinta drobė — nežinomo 
autoriaus Apreiškimas. Čia taip pat išvydo iš medžio išdrožtą šv. 
Juozapą su kūdikiu, Nukryžiuotąjį, dvi pilvotas žalvarinės žva- 
kides, didžiulę raudonmedžio komodą ir spintą. Žvalgydamasis 
aplink kiek pastovėjo kambario viduryje, paskui ant nuomonės 
ištraukė porą komodos stalčių. Juose gulėjo keletas maldynų ir 
bažnytinėms apeigoms skirtų daiktų bei puošinių. Spintoje pa- 
stebėjo dvi taures, monstranciją, dar vieną senovinę monstranciją 
iš paauksuoto žalvario, pustuzinį arnotų ir auksiniais siūlais siu- 
vinėtą labai seną lietpaltį. Nieko nepalietęs, vėl uždarė spintą. Ši 
parapija išgyveno toli gražu ne pačius geriausius laikus. 

Iš zakristijos vedė dvejos durys. Pro vienas patekdavai į bažnyčią 
mažyte klausyklos koplytėle, per kurią Kuartas ir buvo įėjęs. Kitos 
vedė į gatvę, į aikštę siauru vestibiuliu, kuriuo taip pat patekdavai į 
kleboniją. Kuartas apžiūrėjo laiptus geležiniais turėklais, kylančius 
į aikštelę, apšviestą pro stoglangį sklindančios šviesos, paskui su- 
stojęs pažvelgė į laikrodį. Žinojo, kad donas Priamas Feras ir tėvas 
Oskaras dabar Arkivyskupijos rūmuose, kažkokiame biurokratų 
susirinkime, kurį Kuarto pasiūlymu sušaukė rajono vikaras. Jeigu 
viskas bus gerai, jis turi dar papildomą pusvalandį. 

Lėtai užlipo girgždančiais mediniais laiptais. Laiptų aikštelės 
durys buvo uždarytos, bet įveikti panašias kliūtis taip pat buvo 
Kuarto darbo dalis. Jis prisiminė, kad sunkiausiai jam sekėsi 
atidaryti vieno Dublino vyskupo durų užraktą, sudėtingą rai- 
džių ir skaičių kombinaciją, kurios šifro raktą surado ten pat, 
duryse, pasišviesdamas rankiniu žibintuvėliu ir pasinaudodamas 
skaitytuvu, sujungtu su savo nešiojamuoju kompiuteriu. Po šio 
įvykio vyskupas, rudaplaukis, skaisčiai raudono veido žmogus, 
pavarde Malkechis, buvo skubiai iškviestas į Romą, kur jo ramus 
raudonis virto mirtinu blyškumu, kai iš įtūžio perkreiptu veidu 
monsinjoras Spada jam parodė visas prelato susirašinėjimo su 

Airijos Respublikos armijos aktyvistais fotokopijas: kopijas laiš- 
kų, kuriuos vyskupas buvo surūšiavęs pagal datas ir neapdairiai 
saugojo savo bibliotekoje tarp Summa Teologica* tomų. Visa tai 
gerokai atvėsino monsinjoro Malkechio nacionalistinį įkarštį, pa- 
skatino jį elgtis atsargiau ir įtikino SAS — Didžiosios Britanijos 
specialiąją tarnybą, — kad nėra reikalo jį sunaikinti fiziškai. Už 
dešimt tūkstančių svarų sterlingų, kurie buvo paimti iš slaptųjų 
Valstybės kanceliarijos fondų, URI informatoriai sužinojo, kad 
susidoroti su juo buvo ketinama per artimiausią Dublino prelato 
susitikimą su Londonderio vyskupu. Gudruoliai anglai ketino 
pavesti šį reikalą sukarintoms Olsterio unionistų grupuotėms. 

Dono Priamo durų užraktas nekėlė didelių keblumų — modelis 
buvo senas, tradicinis. Trumpai jį apžiūrėjęs, Kuartas išsiėmė iš 
piniginės ploną plieninę plokštelę, truputį siauresnę už nagų 
dildę, ir rakteliu, kurį išsirinko kišenėje iš raktų ryšuliuko, ėmė 
stumti į spyną. Stūmė švelniai, nenaudodamas jėgos, kol pirštais 
pajuto vieną po kito spragtelint spynos dantelius. Tada pasuko 
plokštelę. Liežuvėlis atšoko, ir durys atsidarė. 

Žvalgydamasis į šalis, perėjo trumpą koridorių. Tai buvo kuk- 
lus butukas su dviem miegamaisiais, virtuve, vonia ir svetaine. 
Kuartas pirmiausia ėmėsi jos, bet neaptiko nieko įdomaus be 
nuotraukos, kurią rado viename iš indaujos stalčių. Nuotrauka 
buvo polaroidinė, prastos kokybės, daryta kažkokiame Andalūzi- 
jos kiemelyje: mozaikinės grindys, vazonai su gėlėmis ir augalais, 
glazūruotomis plytelėmis išpuoštas marmurinis fontanas. Donas 
Feras vilkėjo tą pačią kulkšnis siekiančią juodą sutaną ir sėdėjo 
prie žemo staliuko su pusryčiais ar pavakariais. Šalia jo, iš abiejų 
pusių, sėdėjo dvi moterys: viena labai sena, vilkinti šviesiais, 
truputį iš mados išėjusiais vasariniais drabužiais, kita — Makarena 
Bruner. Visi trys šypsojosi į kamerą. Pirmąkart Kuartas pamatė 
šypsantį tėvą Ferą, ir jis jam pasirodė visai kitoks, nei pažinojo 
jį iš susitikimo bažnyčioje ir arkivyskupo kabinete. Nuotraukoje 
jo veidas atrodė švelnus ir liūdnas, nes toji linksma išraiška su- 
švelnino raukšlių išvagotus bruožus, rūstų juodų akių žvilgsnį ir 
atkaklų smakrą, regis, nežinantį, kas yra geras skustuvas. Tėvas 
Feras panėšėjo į kitokį vyrą — naivų ir žmogiškesnį. Kuartas įsi- 

dėjo nuotrauką į kišenę ir uždarė stalčius. Paskui priėjo prie ne- 
šiojamos rašomosios mašinėlės, stovinčios ant nedidelio staliuko, 
nukėlė antvožą ir apžiūrėjo popierius. Instinktyviai, kaip tikras 
profesionalas, įkišo popieriaus lapą į mašinėlę ir pirštais perbėgo 
klavišus: jam galėjo prisireikti šrifto pavyzdžio. Paskui įsikišo su- 
lankstytą lapą į tą pačią kišenę, kur jau gulėjo nuotrauka. Tada 
nužvelgė knygas: jų buvo per dvidešimt. Kuartas apžiūrėjo jas 
atidžiau: pervertė puslapius norėdamas įsitikinti, ar jose nieko 
nepaslėpta. Visos knygos buvo religinės: gerokai nučiupinėtos 
maldaknygės, 1992 m. leidimo katekizmas, du tomai lotyniškų 
citatų, Ispanijos bažnytinės istorijos žodynas, Urdanoso Filosofijos 
istorija ir Menendeso Pelajaus Ispanijos katalikybės istorijos trito- 
mis. Kuartas čia tikėjosi išvysti kitokių knygų; taip pat nustebo 
pamatęs keletą astronomijos veikalų. Susidomėjęs juos pervertė, 
bet nieko svarbaus nerado. Jo dėmesį patraukė tik vienintelis ten 
esantis romanas — labai senas, beveik į skutus sudriskęs Velnio 
advokato tomelis kartoniniu viršeliu. Kuartas neapkentė Moriso 
Vesto ir jo bestselerių, vaizduojančių besikankinančius kunigus. 
Dvidešimt devintajame puslapyje viena pastraipa buvo apvedžiota 
pieštuku: 


„„„Labai ilgai mes buvome nutolę nuo savo ganytojiškos prieder- 
mės. Mes praradome sąlytį su žmonėmis, palaikančiais mūsų rysį 
su Dievu. Mes pavertėme tikėjimą proto sąvoka, grynu valios aktu, 
nes nematėme, kaip jis veikia paprastų žmonių gyvenimą. Mes pa- 
miršome užuojautą ir pagarbią baimę. Mes vadovaujamės kanonais, 
o ne gailestingumu. 


Kuartas padėjo knygą į vietą ir apžiūrėjo telefoną. Aparatas se- 
nas, įjungtas tiesiai į tinklą. Kuartas išėjo iš kambario, palikdamas 
duris praviras keturiasdešimt penkių laipsnių kampu, — taip, kaip 
rado, — ir koridoriumi nuėjo į miegamąjį, tikriausiai priklausantį 
tėvui Ferui. Oras jame buvo pridvisęs, atsidavė savotišku bažny- 
tinės vienatvės kvapu. Kambarys su langu į aikštę buvo apstatytas 
kukliai: geležinė lova, ant sienos Nukryžiuotasis, spinta su veid- 
rodžiu. Ant naktinio staliuko gulėjo maldaknygė, po lova — labai 
senos šlepetės ir porcelianinis naktipuodis, kurį išvydęs Kuartas 
nusišypsojo. Spintoje kabojo tamsus kostiumas, sutana, ne ką 

geresnė už tą, kurią tėvas Feras vilkėjo dieną, keletas marškinių 
ir apatinių baltinių. Vienintelis asmeninis daiktas — pageltusi nuo- 
trauka mediniuose rėmeliuose: joje stovėjo vyras ir moteris, abu 
panašūs į kaimiečius, abu apsivilkę sekmadieniniais drabužiais ir 
nusifotografavę šalia kunigo, ir nors šis buvo jaunas, tamsiaplau- 
kis ir nutaisęs labai rimtą veidą, Kuartas lengvai atpažino Ašarų 
Dievo Motinos bažnyčios kleboną. Nuotrauka buvo labai sena, 
su dėme kamputyje ir, kaip mintyse sumetė Kuartas, žvelgdamas 
į tėvo Fero veidą, daryta maždaug prieš keturiasdešimt metų: tas 
pats atkaklus smakras, tos pačios akys. Išdidi, iškilminga vyro ir 
moters, kuriuos per pečius buvo apkabinęs jaunasis klierikas, 
išvaizda leido manyti, kad nuotrauka daryta įšventinimo proga. 

Kitas miegamasis, be abejo, priklausė tėvui Oskarui Lobatui. 
Ant sienos kabojo litografija, — Jeruzalės vaizdas žvelgiant nuo 
Alyvų sodo pusės, — ir filmo Easy Rider afiša su Piteriu Fonda ir 
Deniu Hoperiu, sėdinčiais apžargom ant motociklų. Kampe Kuar- 
tas taip pat pastebėjo teniso raketę ir sportinius batelius. Neradęs 
nieko įdomaus nei spintoje, nei ant naktinio staliuko, visą dėmesį 
sukaupė į stalą prie lango. Ant jo išvydo krūvą popierių ir dar kelias 
knygas iš Bažnyčios teologijos ir istorijos: Rojaus Marino Moralę, 
Altanero Patrologiją ir penkis Misterium Salutis* tomus, stambią 
Judžino Driuermano esė Klierikai, elektroninius šachmatus, turis- 
tinį vadovą po Vatikaną, dėžutę priešhistamininių piliulių ir seną 
Tintino nuotykių tomą, pavadinimu Otokaro skeptras. O viename 
stalčiuje — kaip atpildas už kantrybę — Kuartas aptiko dvidešimt 
Courier New spausdintuvu atspausdintų lapų ir penkias plastikines 
dėžutes su tuzinu 3,5 colio didumo diskelių. 

Tai galėjo būti — ar nebūti — Mišparai. Šiaip ar taip, buvo faktų, 
labai menkai bylojančių už ir labai stipriai bylojančių prieš. Šių 
radinių neužteko kaip įrodymų, bet jų buvo pernelyg daug, jeigu 
laikysime juos medžiaga, kurią reikia ištirti vietoje, suirzęs pagalvo- 
jo Kuartas apžiūrinėdamas dėžučių turinį. Norint viską peržiūrėti, 
reikia laiko ir tam tikrų sąlygų, 0 jis viso to neturėjo. Jam reikėjo 
įsigudrinti patekti čionai dar kartą ir perrašyti visus diskelius į 
savo nešiojamojo kompiuterio kietąjį diską, kad vėliau galėtų ne- 
skubėdamas viską išsamiai peržiūrėti ir galbūt rasti bent kažkokių 


* Išsigelbėjimo paslaptys (lot. ). 

netiesioginių įkalčių. Perrašymas tikriausiai užtruktų daugiau nei 
valandą, be to, tam laikui reikėtų atsikratyti abiejų kunigų. 

Pro užuolaidas veržėsi karštis, po lengvu juodu alpakos švarku 
Kuartą pylė prakaitas. Išsiėmęs popierinę nosinę, nusišluostė kak- 
tą, paskui suvoliojo popierėlį į rutuliuką ir įsikišo į kišenę. Padėjęs 
diskelius į vietą, užstūmė stalčių, svarstydamas, kur saugoma toji 
aparatūra, kuria naudojasi tėvas Oskaras. Nesvarbu, kas piratas, 
bet jis negalėjo apsieiti be labai galingo kompiuterio, įjungto į 
lengvai prieinamą telefono liniją, be to, jam turėjo prisireikti ir 
kai kurios papildomos įrangos. Viskam reikia bent paprasčiausių 
sąlygų ir vietos, kurios šiame name nebuvo. Be jokios abejonės, 
Mišparais pasivadinęs Oskaras Lobatas, o gal ir kas kitas, veikė 
ne iš čia. 

Kuartas neryžtingai apsižvalgė aplink. Jam jau reikėjo eiti. Ir 
tą pat akimirką, kai timptelėjo viršun marškinių rankogalį ant 
kairiojo riešo ir norėjo pažiūrėti į laikrodį, išgirdo girgždant 
laiptus. Jis suprato: jo bėdos prasideda tik dabar. 


Selestinas Perechilis padėjo ragelį ir susimąstęs įsistebeilijo į 
telefoną. Iš artimiausio baro donas Ibrahimas ką tik jam perdavė 
paskutinę informaciją apie kiekvieną šios istorijos personažo 
žingsnį. Buvęs advokatas apsišaukėlis ir jo bendrai į šią užduotį 
žiūri labai rimtai. Net pernelyg rimtai. Perechiliui jau kiek pa- 
bodo kas pusvalandį kelti telefono ragelį ir išklausyti, kad vie- 
nas dvasininkas Kuro kioske nusipirko keletą laikraščių, o kitas 
„Laredo“ bare gaivinasi vėsa. Kol kas vertingiausia informacija 
buvo ta, iš kurios sužinojo apie Makarenos Bruner susitikimą 
su pasiuntiniu iš Romos viešbutyje „Dona Maria“. Iš pradžių 
Perechilis išklausė šią informaciją nepatikliai, bet paskui nepa- 
tiklumas virto kupinu vilčių pasitenkinimu. Tokios smulkmenos 
visada pagyvina žaidimą. 

Beje, apie žaidimą. Per pastarąją parą lošimo stalas truputėlį 
sukomplikavo Perechilio gyvenimą. Sumokėjęs donui Ibrahimui 
ir jo bendrams šimtą tūkstančių pesetų iš žadėtųjų trijų milijonų, 
Perechilis neatsispyrė pagundai pasinaudoti likusiais dviem mi- 
lijonais ir devyniais šimtais tūkstančių ir pagerinti savo kritišką 
finansinę padėtį. Neatsispyrė širdies šauksmui, vienam iš staiga 
užplūdusių pavojingų jausmų, bylojančių, kad žmogaus gyve- 

nime būna dienų, nepanašių į kitas, ir ši diena kaip tik viena iš 
tokių. Be to, andalūziškame Perechilio kraujyje buvo tam tikra 
fatalizmo dozė. Pro tuos pačius vartus likimas neina dukart: tai 
buvo vienintelis patarimas. kurį kadaise mažajam Selestinui davė 
tėvas — kitą dieną jis išėjo iš namų pirkti cigarečių ir pabėgo su 
prekiautoja, pardavinėjančia dešreles prie gatvės kampo. Nors 
Perechilis žinojo vaikščiojąs bedugnės kraštu, sėdėdamas bare 
suvokė, kad jei nepaklausys vidinio balso, visą gyvenimą gailėsis 
to, kas galėjo įvykti, bet neįvyko. Nes stipriojo žmogaus iš „Car- 
tujano“ banko parankinis galėjo būti bet kuo — niekšu, apgailėti- 
nu perėjūnu, nedorėliu, galinčiu už bingo kortelę parduoti savo 
motiną, viršininką ar viršininko žmoną, bet vien įsivaizdavimas, 
kaip bilda besisukančios ruletės kamuoliukas, pripildydavo jam 
širdį tigro drąsos. Viskas yra taip, kaip yra. Tad tą patį vakarą 
Perechilis užsivilko švarius marškinius, pasirišo kaklaraištį, iš- 
margintą raudonomis ir bordinėmis chrizantemomis, ir nulėkė į 
kazino tarsi didvyris, išsirengęs užkariauti Trojos. Ir — atiduokim 
duoklę jo vidiniam balsui ir patirčiai — beveik užkariavo. Bet 
tai, kas galėjo įvykti, neįvyko. Kaip pasakė Seneka, tai, kas ne- 
gali įvykti, neįvyksta, be to, tai buvo ne;manoma. Du milijonai 
devyniasdešimt tūkstančių — nors apie juos Seneka nieko nekal- 
bėjo — nusirito tuo pačiu keliu kaip ir ankstesnieji trys milijonai. 
Visi Selestino Perechilio pinigėliai nuėjo šuniui ant uodegos 
ir akyse jam vėl ėmė vaidentis grėsmingos čigono Mairenos ir 
Viščiuko Muelaso šmėklos. 

Jis atsistojo ir ėmė nervingai žingsniuoti po siaurą, kopijuo- 
jamąja aparatūra ir popieriumi užgriozdintą landynę su vaizdu 
į Arenalą ir Gvadalkivyrą, esančią dviem aukštais žemiau nei jo 
viršininko kabinetas. Iš jos buvo matyti Auksinis bokštas, San 
Telmo tiltas ir sužadėtinių porelės, vaikštinėjančios palei upę 
tarp terasose stovinčių staliukų. Nors buvo nusimetęs švarką, o 
kambaryje svirbė kondicionierius, Perechilis vis tiek šnopavo nuo 
karščio, tad nieko nelaukdamas susiieškojo butelį, įmetė į stikli- 
nę ledo, per tris pirštus įpylė viskio ir vienu mauku išgėrė tyliai 
niršdamas ir klausdamas save, ar dar ilgai tęsis šis košmaras. 

Ramybės jam vis nedavė viena pagunda. Ji dar nebuvo aiški, 
bet, regis, ėmė ryškėti — bent iš pirmo žvilgsnio — kažkokia ga- 
limybė gauti grynųjų. Žinoma, jis vėl turės žaisti su ugnimi, bet 

buvo įsitikinęs, kad rinktis nėra iš ko. Svarbiausia, kad Penčas 
Gavira niekada nesužinotų, jog patikimiausias jo seklys ir šnipas 
žaidžia dvigubą žaidimą. Atsargiai paskleista viešumoje, ši istorija 
gali duoti pinigų. Juk, šiaip ar taip, aukštasis dvasininkas kur kas 
forogeniškesnis už Kurą Maestralį. 

Pamažu gromuliuodamas šią mintį, Perechilis priėjo prie sta- 
lo, susiieškojo užrašų knygelę ir jo smilius sustojo prie telefono 
numerio, kurį jau ne kartą buvo rinkęs. Po valandėlės knygelę 
užvertė, tarsi vydamas šalin blogas mintis. „Esi tikrų tikriausia 
žiurkė“, — tarė jis su jam nebūdingu šaltakraujišikumu. Nors buvo 
pernelyg sunerimęs dėl savo katastrofiškos finansinės padėties, 
buvusį detektyvą kankino toli gražu ne moralės dalykai. Jo su- 
trikimo priežastį lėmė nemalonus įsitikinimas: piktnaudžiavimas 
kai kuriais dalykais gali pražudyti. Bet ne ką mažiau pražūtingos 
gali būti ir skolos, ypač jei esi skolingas pavojingiausiam Sevi- 
lijos palūkininkui. Tad daugiau nesvarstydamas Perechilis at- 
vertė knygelę ir susiieškojo žurnalo O + S telefono numerį. Ką 
pradėjai, tą ir baik. Kažkas sykį pasakė, kad išdavystė — tik laiko 
klausimas. Bet Perechilio pasaulyje tai buvo valandų klausimas. 
Tačiau „išdavystė“ — pernelyg iškilmingas žodis. Jis tiesiog sten- 
gėsi išgyventi. 


— Ka jūs čia veikiate? 

Arkivyskupijoje tėvo Oskaro neįstengta ilgiau išlaikyti, ir šit 
dabar, užtvėręs kelią, jis stovėjo koridoriuje įtūžio perkreiptu 
veidu. Kuartas jam atsakė abejinga šypsena, vos slepiančia su- 
mišimą ir pyktį. 

— Tiesiog žvalgausi. 

— Taip ir pamaniau. 

Oskaras Lobatas patvirtindamas dukart linktelėjo galvą, tarsi 
atsakydamas į sau iškilusius klausimus. Vilkėjo juodais polo marš- 
kinėliais ir pilkomis kelnėmis, avėjo sportiniais bateliais. Iš tikrųjų 
neatrodė galiūnas. Blyškiaodis, nors veidas nuo lipimo laiptais 
dabar buvo išraudęs. Kur kas žemesnis už Kuartą, o pažiūrėjus 
į jį - asmens bylos duomenimis, jam dvidešimt šešeri — buvo 
matyti, kad daugiausia laiko jis sėdi ir mokosi. o ne mankštinasi. 
Tačiau dabar atrodė įniršęs, ir Kuartas žinojo, kad tokio žmogaus 
negali nuvertinti, nes niekad nežinai, kaip jis pasielgs. Be to, už 

tamsių akinių stiklų jis matė jo akis, ant kurių krito išsipešusi 
šviesių plaukų sruoga, o jo kumščiai buvo sugniaužti. 

Tokioje situacijoje bet kokie žodžiai bejėgiai, todėl Kuartas 
pakėlė ranką kviesdamas nusiraminti, ir padarė judesį, iš kurio 
buvo galima suprasti, kad jis norėtų praeiti, ir truputį pasitraukė į 
šoną, kad būtų patogiau išeiti siauru koridoriumi. Bet tą akimir- 
ką tėvas Oskaras žengė į kairę užtverdamas jam kelią, ir Romos 
pasiuntinys suprato, kad jųdviejų susikirtimas gali būti kur kas 
rimtesnis, nei jis įsivaizdavo. 

— Nekvailiokit, — tarė jis sagstydamasis švarko sagą. 

Dar jam nespėjus baigti sakinio, Oskaras Lobatas smogė 
kumščiu. Tai buvo aklas įnirtėlio smūgis, visiškai ne romus ir 
nebūdingas dvasininkui. Kuartas jo tikėjosi, tad greitai atšokęs 
atgal sugebėjo išsisukti. 

— Beprasmiška, — sumurmėjo jis. 

Iš tikrųjų tai buvo beprasmiška. Taip visiškai nederėjo elgtis. 
Norėdamas taikytis, Kuartas pakėlė abi rankas, tačiau jo prie- 
šininko akys ir veidas degė pykčiu. Jis smogė dar kartą. Šįkart 
pataikė Kuartui į žandikaulį, smūgis buvo skersas ir nestiprus, 
veik atsitiktinis, bet Kuartą supykdė. Tikriausiai šis vikaras įsi- 
vaizduoja, kad gyvenime žmonės mušasi kaip kine. Nors Kuartas 
nebuvo muštynių koridoriuose specialistas, bet per visą tarnybą 
taip pat buvo išmokęs keletą kitatikių gudrybių. Ne, nieko ypa- 
tinga — tik pustuzinį triukų, padedančių išsisukti iš keblių padė- 
čių. Tad jausdamas netgi savotišką simpatiją šitam išraudusiam 
ir uždususiam jaunuoliui, apsimetė, kad nori atsiremti į sieną, ir 
spyrė jam į paslėpsnį. 

Tėvas Oskaras staiga apmirė, jo veidą užliejo nuostaba, ir 
Kuartas, žinodamas, kad smūgio rezultatą jis pajus tik po penkių 
sekundžių, trenkė kumščiu į paausį — nelabai smarkiai, tik norė- 
damas užbėgti už akių galimai reakcijai. Po akimirkos vikaras jau 
klūpojo ant grindų, galvą ir pečius atrėmęs į sieną ir spoksodamas 
į savo akinius, kurie nukrito ant grindų, bet nesudužo ir dabar 
gulėjo priešais jį. 

— Apgailestauju, — tarė Kuartas trindamas skaudančius pirštų 
krumplius. 

Gryna tiesa. Jis iš tikrųjų apgailestavo dėl to, kas nutiko, jam 
buvo gėda, kad nesugebėjo išvengti šio kvailo susidūrimo. Du 

kunigai mušasi lyg valkatos — visiškai nepateisinama, o priešininko 
jaunumas išvis jį trikdė. 

Tėvas Oskaras klūpojo visas išraudęs ir pastėręs, sunkiai 
traukdamas į plaučius orą. Nuolankios trumparegės akys žiūrė- 
jo į neįžiūrimus akinius, gulinčius ant grindų plytelių. Kuartas 
pasilenkė, pakėlė juos ir įspraudė vikarui į delną. Paskui paėmė 
jį už pažastų ir padėjo atsistoti. Jiedu nuklibikščiavo iki mažuliu- 
kės svetainės, kur vikaras, vis dar išsiviepęs iš skausmo, sudribo 
į dirbtine oda aptrauktą krėslą tiesiai ant Vida Nueva žurnalų, 
kurie susiglamžė ir nukrito po kojomis ant grindų. Kuartas nuėjo 
į virtuvę ir atnešė stiklinę vandens. Jaunuolis godžiai jį išgėrė. 
Dabar jau buvo su akiniais — dėdamasis juos tikriausiai palietė 
pirštu ir vieną stiklą paženklino didžiuliu piršto antspaudu. Švie- 
sūs plaukai buvo prilipę prie kaktos, kuria ritosi prakaito lašai. 

— Apgailestauju, — pakartojo Kuartas. 

Stebeilydamasis į kažkokį tolimą tašką, vikaras vos pastebimai 
linktelėjo. Norėdamas nubraukti nuo kaktos plaukus, jis pakėlė 
ranką ir laikė ją tarsi laukdamas, kada pašviesės galva. Tikriausiai 
dėl tų akinių, nuslinkusių ant nosies galiuko, dėl suglamžytos 
polo marškinėlių apykaklės, dėl išblyškusio veido jis atrodė toks 
romus ir nekaltas, kad Kuartui jo pagailo. Jei šis vaikinas prarado 
savitvardą, vadinasi, jis gyvena labai įsitempęs. Kuartas atsirėmė 
į stalo kraštą. 

— Aš vykdau užduotį, — tarė jis nutaisęs kuo švelnesnį bal- 
są. — Ir tai nėra asmeniška. 

Stengdamasis išvengti jo žvilgsnio, Oskaras Lobatas vėl link- 
telėjo. 

— Regis, aš praradau nuovoką, — galop sumurmėjo jis pri- 
slopusiu balsu. 

— Mes abu praradome nuovoką. — Norėdamas padėti jaunuoliui 
atgauti įžeistą savigarbą, Kuartas išspaudė draugišką šypseną. — Bet 
noriu jums kai ką paaiškinti, kad daugiau nekiltų panašių ne- 
susipratimų: atvažiavau čia ne lįsti žmonėms į akis. Aš tik noriu 
suprasti. 

Vis dar vengdamas jo žvilgsnio ir neatitraukdamas rankos nuo 
kaktos, tėvas Oskaras paklausė, ką, po velnių, jis stengiasi su- 
prasti naršydamas po namą, į kurį niekas jo nekvietė. Ir Kuartas, 
žinodamas, kad tai paskutinė jo galimybė suartėti su jaunuoju 

dvasininku, griebėsi draugiško tono, priminė jam priedermę 
paklusti įstatymams, užsiminė apie kompiuterių piratą ir apie 
Romoje gautą žinutę, pasivaikščiojo pirmyn atgal po kambarį, 
žvilgtelėjo pro langą ir galop sustojo prie pašnekovo. 

— Kai kas mano, — pareiškė jis atviru, bet nepatikliu tonu, 
tarsi sakydamas: „Tegu tai lieka tarp mūsų, bet tai gryniausia 
nesąmonė“, — kad Mišparai esate jūs. 

— Nekalbėkit kvailysčių. 

— Čia ne kvailystės. Šiaip ar taip, jūsų amžius, išsilavinimas, 
interesai... — Įsikišęs rankas į kišenes, Kuartas vėl atsirėmė į stalo 
kraštą. — Kaip jums sekasi informatika? 

— Kaip visiems. 

— O diskelių dėžės? 

Vikaras porą kartų sumirkčiojo. 

— Tai asmeniška. Jūs neturite teisės. 

— Žinoma. — Kuartas atsuko rankas delnais į viršų, parody- 
damas, kad jos tuščios. — Tačiau pasakykite man vieną dalyką... 
Kur jūsų kompiuteris? 

— Nemanau, kad tai svarbu. 

— Klystate. Svarbu. 

Tėvo Oskaro veidas surimtėjo, jis jau neatrodė panašus į 
įžeistą berniuką. 

— Klausykit! — Jis atsitiesė ant kėdės ir atlaikė Kuarto žvilgs- 
nį. — Čia vyksta tikras karas, ir aš nusprendžiau, kieno pusėje 
kariausiu. Donas Priamas — geras ir garbingas žmogus, o kiti — ne. 
Štai ir viskas, ką galiu pasakyti. 

— Kas tie kiti? 

— Visi. Pradedant žmonėmis iš banko ir baigiant arkivysku- 
pu. — Jis nusišypsojo pirmą kartą. Kreiva, priekaištaujama šypse- 
na. — Ir net tais žmonėmis, kurie jus atsiuntė iš Romos. 

Jo žodžiai Kuarto neužgavo: buvo ne iš tų, kurie užsiplieskia 
išgirdę įžeidinėjant savo vėliavą. Juoba jei ta vėliava — Roma. 

— Gerai, — atsakė stengdamasis būti objektyvus. — Priskirkime 
šiuos žodžius jūsų jaunystei. Jūsų amžiaus žmogus žiūri į gyveni- 
mą dramatiškiau, todėl lengviau susižavi pralaimėtomis bylomis 
ir įvairiomis idėjomis. 

— Idėjos mane padarė dvasininku. — Regis, ta fraze jis ne- 
tiesiogiai klausė: sakykit, kokios gi idėjos skatina veikti jus, tėve 

Kuartai? — O dėl pralaimėtų bylų pasakysiu šit ką: Ašarų Dievo 
Motinos bažnyčios byla dar nepralaimėta. 

— Na, gal kas ir laimės šią bylą, bet tik ne jūs. Jūsų perkėlimas 
į Almeriją... 

Jaunuolis vėl didvyriškai išpūtė krūtinę. 

— Kiekvienas turi susimokėti už savo orumą ir sąžinę. Mano 
kaina galbūt tokia. 

— Gražiai pasakyta, — ironiškai atkirto Kuartas. — Kitais žodžiais 
tariant, jūs spjaunate į puikią karjerą... Ar iš tikrųjų verta? 

— Kokia nauda iš to, jei žmogus gauna viską, o praranda sie- 
14? — Vikaras skvarbiu žvilgsniu varstė pašnekovą, jo manymu, 
priblokštą jo neįveikiamo argumento. — Tik nesakykit, kad už- 
miršote šią citatą. 

Žiūrėdamas į pirštais ištepliotus jo akinius, Kuartas vos ne- 
susijuokė. 

— Nematau ryšio, — tarė jis, — tarp jūsų sielos ir šitos bažny- 
čios. 

— Jūs nematote daugelio dalykų. Pavyzdžiui, tokių, kad yra 
bažnyčių, reikalingesnių už kitas bažnyčias. Gal dėl to, ką jos 
slepia savyje ar simbolizuoja. Kai kurios bažnyčios panašios į 
apkasus. 

Kuartas šyptelėjo, prisiminęs, kad tėvas Feras pavartojo tokius 
pat žodžius monsinjoro Korvo kabinete. 

— Į apkasus, — pakartojo jis. 

— Taip. 

— Tada papasakokite, nuo ko ketinate gintis. 

Nenuleisdamas akių nuo Kuarto, tėvas Oskaras skausmingai 
atsistojo, vargais negalais žengė keletą žingsnių lango link ir ati- 
traukęs užuolaidą įleido į kambarį daugiau oro ir šviesos. 

— Ketiname gintis nuo Švenčiausios Motinos Bažnyčios, — pa- 
galiau paaiškino neatsisukdamas. — Nuo katalikiškos, apaštališkos 
ir romėniškos bažnyčios, galop išdavusios savo pirminę paskir- 
tį. Per Reformaciją ji prarado pusę Europos, o XVIII amžiuje 
ekskomunikavo Protą. Dar po šimtmečio prarado darbininkus, 
supratusius, kad ji palaiko šeimininkų ir išnaudotojų pusę. Šia- 
me besibaigiančiame amžiuje ji praranda jaunimą ir moteris. 
Ar žinote, kas liks po viso to?.. Tik žiurkės, šmižinėjančios tarp 
tuščių klauptų. 

Valandėlę stovėjo tylėdamas ir nejudėdamas. Kuartas girdėjo 
jo alsavimą. 

— O ypač apsiginti nuo to, — kalbėjo toliau vikaras, — ką sten- 
giatės diegti jūs: nuo tylos ir nuolankumo. — Dabar jis atkakliai it 
ožys įsispoksojo į aikštėje augančius apelsinmedžius. — Semina- 
rijoje supratau, kad visa sistema remiasi formomis, ambicijomis 
ir kapituliacija. Mūsų tarnystėje visi svetimi, mes stengiamės 
suartėti tik su tais, kurie gali padėti pakilti karjeros laiptais. Dar 
būdami jauni mes pasirenkame dėstytoją, draugą, vyskupą, kurie 
mums padeda išsiveržti į priekį. — Kuartas išgirdo juoką — tylų, 
košiamą pro dantis; tėvas Oskaras dabar jau neatrodė nesusitupėjęs 
jaunuolis. — Maniau, kad kunigas nusilenkia altoriui tik keturis 
kartus, bet paskui susipažinau su visokiausių nusilenkimų žino- 
vais. Buvau vienas jų, pasmerktasis, negalintis žmonėms parodyti 
ženklo, kurio jie reikalauja iš mūsų, ženklo, be kurio jie atsiduria 
chiromantų, astrologų ir dvasios prekijų rankose. Tačiau susipa- 
žinęs su tėvu Priamu supratau, kas yra tikėjimas: šis tikėjimas 
nepriklauso nuo nieko, net nuo Dievo buvimo ar jo nebuvimo. 
Tikėjimas — tai šuolis užmerktom akim į rankas, kurios tave pa- 
gaus ir priglaus... Tai paguoda nesuprantamos baimės ir skausmo 
akivaizdoje. Tai kūdikio tikėjimas ranka, vedančia jį iš tamsos. 

— Ar apie tai pasakojote daugeliui žmonių? 

— Žinoma. Visiems, kurie nori manęs klausytis. 

— Man regis, jūs turėsite bėdų. 

— Jau turiu, ir jūs tai geriau žinote nei aš. Bet nesigailiu. Man 
dar nėra nė dvidešimt septynerių, ir aš manau, kad galėčiau viską 
pradėti iš naujo — kitoje tarnyboje, kitoje vietoje. Bet aš pasiliksiu 
ir grumsiuos ten, kur būsiu pasiųstas... — Jis pažiūrėjo į Kuartą 
ilgu, nemaloniu ir labai įžūliu žvilgsniu. — Žinot, ką?.. Aš radau 
savo pašaukimą — būti nepatogiu dvasininku. 


Atrėmęs galvą į juodą odinio krėslo atkaltę, Penčas Gavira žiūrėjo 
į kompiuterio ekraną. Vidinio pašto archyve pasirodė žinutė: 


Nuvilko jam drabužius ir metė dėl jų burtą, bet neįstengė sugriauti 
Dievo šventyklos. Nes akmuo, kurį atmetė statytojai, yra kertinis 


akmuo. Jis saugo atmintį tų, kurie buvo išplėšti iš mūsų rankų. 

Tuo pačiu Žygiu — matyt, dėl pramogos — įsilaužėlis buvo 
įleidęs į kompiuterį nekaltą virusą: teniso kamuoliuką, kuris 
dabar šokinėjo po ekraną daužydamasis į keturias jo sieneles, 
o kai susidurdavo du kamuoliukai, įvykdavo sprogimas, ekrane 
iškildavo kažkas panašaus į atominį „grybą“, paskui viskas prasi- 
dėdavo iš naujo. Virusas Gavirai nelabai rūpėjo, jį buvo lengva 
sunaikinti; banko informatikos departamentas dabar kaip tik 
rūpinosi šiuo virusu ir sykiu aiškinosi, ar nėra kitų, slaptų ir 
kur kas pavojingesnių. Finansininkas nerimavo dėl kitko: kad šis 
akiplėša — banko tarnautojas ar tiesiog mėgstantis pasismaginti 
hakeris — taip lengvai įvedė į kompiuterį šokinėjantį kamuoliuką, 
ir dar toji keista nuoroda į Evangeliją, be abejo, sietina su Ašarų 
Dievo Motinos bažnyčios operacija. 

Ieškodamas paguodos, „Cartujano“ prezidentas atitraukė akis 
nuo kompiuterio ir ėmė apžiūrinėti paveikslą, kabantį ant kabi- 
neto sienos. Tai buvo neįkainojamasis Klausas Patenas, įsigytas 
daugiau nei prieš mėnesį su kitomis banko „Poniente“ vertybėmis 
ir nekilnojamuoju turtu. Senasis Mačuka nelabai mėgo modernųjį 
meną —jam labiau patiko Munjosas Degrenas, Fortuni ir panašūs 
dailininkai, — tad Gavira pasiėmė šį paveikslą kaip karo trofėjų. 
Seniau generolai puošdavo savo būstus atimtomis iš priešų vė- 
liavomis, ir Klausas Patenas kaip tik įkūnijo vieną iš jų. Po šiuo 
kobalto ir mėlynos spalvos 2,20 x 1,80 m dydžio paveikslu su 
įkypai besikryžiuojančiais raudonais ir geltonais štrichais, — pa- 
veikslas vadinosi Apsėdimas Nr. 5, — per pastaruosius trisdešimt 
metų posėdžiavo „Cartujano“ praryto banko administracijos ta- 
ryba. Dabar ji buvo išsklaidyta, pavergta ir nuginkluota; bankas 
„Poniente“ — vienintelis Andalūzijoje, lipantis ant kulnų bankui 
„Cartujano“, buvo visiems laikams ištrintas iš pasaulio žemėlapio 
ir privestas iki bankroto sumaniomis bei negailestingomis Gaviros 
machinacijomis. Šiam bankui, kurio pagrindiniai klientai buvo 
smulkūs ūkininkai, trūko nuojautos, padedančios atskirti tai, kas 
leidžia uždirbti pinigus, nuo to, kas neleidžia jų prarasti; mūsų 
laikais tokia nuojauta tiesiog būtina. Tad nuolat puldinėdamas 
ir kišdamasis į varžovų banko politiką, Gavira atvedė jį prie pat 
minų lauko ir tada priėmė sprendimą, kuris banko „Poniente“ 
finansinei struktūrai pasirodė esąs ne pagal jėgas. Tai atbaidė 

dalį tradicinių klientų, ir laivas „Poniente“ stipriai pasviro. Ir 
tada pasirodė Gavira — plačiai šypsodamas, išskėstomis rankomis, 
pasirengęs padėti į keblią padėtį patekusiam kolegai. Tos rankos 
minėtąjį banką čiupo tiesiai už gerklės: prasidėjo slapta perse- 
kiojimo ir griovimo kampanija pasitelkiant vekselių laidavimą, 
paskolų apmokėjimą ir gerus ketinimus, galop virtusius laukiniu 
etniniu valymu, beveik tokiu pat kaip Balkanuose. Pagaliau iš 
banko „Poniente“ liko tik vardas ir keletas baldų, kurie, įskaitant 
ir pelenines koridoriuose, buvo įrašyti į skolos sąskaitą. Paaiškė- 
jus, kad bankas „Cartujano“ jį neišvengiamai susiurbs, žlugusio 
banko prezidentas turėjo rinktis: suvaryti sau kulką į kaktą ar 
sutikti užimti nereikšmingą, bet garbingą vietą „Cartujano“ 
banko administracinėje taryboje. Jis pasirinko antrąjį variantą, 
tad priešais Penčo Gaviros stalą viršutiniame Arenalio pastato 
aukšte kabantis Klauso Pateno paveikslas atrodė it neginčijamas 
pralaimėjimo simbolis. Šaunus laimikis. Nugalėtojo trofėjus... 

Nugalėtojas. Gavira ištarė šį žodį beveik garsiai, bet nerimo 
raukšlė susimetė jam ant kaktos, kai vėl žvilgtelėjo į kompiuterio 
ekraną, pilną šokčiojančių ir į visas puses lekiančių kamuoliu- 
kų. Tą akimirką du iš jų susidūrė, ir ekrane pražydo atominio 
sprogimo puokštė. Bum! Paskui į ekraną įšoko naujas vienišas 
kamuoliukas. Susierzinęs Gavira staiga pasuko krėslą šimto aš- 
tuoniasdešimt laipsnių kampu ir atsigręžė į milžinišką langą, 
pro kurį buvo matyti Gvadalkivyro krantas. Jo pasaulyje, mūšio 
lauke, kur vyko žūtbūtinė kova, tas, kuris troško laimėti, turėjo 
judėti kaip šis prakeiktas kamuoliukas. Jeigu sustosi, žūsi; sužeistą 
ryklį suryja kiti rykliai. Vieną kartą senasis Mačuka, kaip visada 
ramus, stebintis gyvenimą iš už surauktų vokų tarsi iš pasalos, 
pasakė: „Tavo padėtis kaip dviratininko: jei liausiesi minti pedalus, 
pargriūsi“. Penčo Gaviros prigimtis vertė nuolat minti pedalus, 
ieškoti naujų kelių ir be perstogės kovoti su tikrais priešais ar su 
specialiai pastatytais vėjo malūnais. Kiekviena nesėkmė vertė 
dar smarkiau veržtis į priekį, o kiekviena pergalė skatino rengtis 
naujam mūšiui. Tad banko „Cartujano“ viceprezidentas ir ge- 
neralinis direktorius rezgė sudėtingą ambicijų voratinklį. Savo 
pastangų galutinį tikslą jis galėjo sužinoti tik jį pasiekęs, jei išvis 
kada nors pasieks. 

Vėl atsigręžęs į kompiuterį, Gavira pirštais perbėgo jo klavišais, 
išėjo iš vidinio archyvo ir surinkęs slaptažodį pateko į asmeninį 
archyvą, į kurį tik jis vienas galėjo patekti. Ten, apsaugotas nuo 
įsilaužėlių, buvo laikomas slaptas pranešimas, galintis jam padaryti 
nemažai bėdų. Jį buvo pateikusi privati ekonominės informacijos 
agentūra, paprašyta grupės tarybos narių, kurie nenorėjo, kad 
Gavira iš Oktavijaus Mačukos perimtų banko „Cartujano“ postą. 
Šis pranešimas buvo mirtinas ginklas, ir sąmokslininkai ketino jį 
ištraukti į dienos šviesą kitą savaitę numatytame posėdyje. Tačiau 
jie nežinojo, kad Gavira, paklojęs nemenką pinigų sumą, įstengė 
gauti šio dokumento kopiją. 


Slaptai. 
P T. bylos ir kt. vidinio tyrimo B. K. santrauka. 

— Praėjusių metų viduryje buvo pastebėtas nenormalus Banko 
aktyvų augimas, o kartu išaugo ir ankstesniais mėnesiais užregistruo- 
tos tarpbankinės skolos. Viceprezidento (o Fulchensijus Gavira, beje, 
turi visus įgaliojimus, išskyrus tuos, kurie negali būti patikėti kitam 
asmeniui) teigimu, minėtas augimas susijęs su akcinės bendrovės 
„Puerto Targa“ ir jos akcininkų finansavimu, bet turįs laikiną po- 
būdį, ir padėtis tapsianti normali artimiausiu metu, kai „Puerto Tar- 
ga“ būsianti parduota užsienio finansų grupei („Sun Oafer Alley“, 
Saudo Arabijos kapitalas); tai atnešią nemažai pelno akcininkams ir 
didelius komisinius bankui „Cartujano“. Leidimą parduoti bendrovę 
išdavė Andalūzijos vyriausybė ir Ministrų Taryba. 

— „Puerto Targa“ — akcinė bendrovė, turinti 5 milijonus pesetų 
įstatinio kapitalo. Jis sukauptas pradėti statyboms saugomoje zonoje, 
esančioje šalia ekologinio draustinio ir visai netoli nuo Donjanos 
parko, golfo klubo su aukščiausios klasės kotedžais ir sportinio uosto. 
Pastaruoju metu Andalūzijos vyriausybei ėmus kategoriškai nepritarti 
šiai statybai, projekto įgyvendinimas staiga susidūrė su netikėtomis 
administracinio pobūdžio problemomis. Išplėtus banką „Cartujano“ 
ir padidinus jo kapitalą iki 9 milijardų pesetų, primygtiniu banko 
viceprezidento (Gaviros) reikalavimu buvo įsigyta 7690 bendrovės 
„Puerto Targa“ akcijų. Likusieji 229 yra privačių asmenų rankose, 
ir esama pagrįstų įtarimų, kad akcinė bendrovė „H. P Sunrise“, 

įsikūrusi San Bartolomėje (Prancūzijos Antilai) ir valdanti stambų 
akcijų paketą. susijusi su pačiu Fulchensijumi Gavira. 

— Laikas bėga, o bendrovės „Puerto Targa“ pardavimas dar iki 
galo neįformintas, o rizika didėja. Tačiau viceprezidentas ir toliau 
tvirtina, esą šį augimą iš dalies galima pateisinti procentų likvidavi- 
mu, diskontu bei tiesioginiu finansavimu, o akcijos būsiančios greitai 
parduotos ir tada rizikos pavojus gerokai sumažėsiąs. Bet tyrimas 
parodė, kad grėsmę kelia iki šiol slėptos ir tik dabar viešumon iški- 
lusios prekių siuntos, kurių vertė, apskritai paėmus, sudaro 20,028 
milijardo pesetų, iš kurių operacijoje „Puerto Targa“ panaudota tik 
7,020 milijardo. Tačiau viceprezidentas tebetvirtina, kad grupei „Sun 
Oafer Alley“ nupirkus akcinės bendrovės „Puerto Targa“ akcijas, 
padėtis tapsianti normali. 

— Kruopštaus patikrinimo rezultatai leidžia daryti išvadą, kad nuo 
pat įsteigimo pradžios akcinę bendrovę „Puerto Targa“ beveik visiškai 
finansuoja bankas „Cartujano“, tačiau šis faktas buvo nuslėptas nuo 
daugumos administracinės tarybos narių, o tai tapo įmanoma at- 
likus sudėtingą finansinę operaciją kartu su Gibraltare įsikūrusiomis 
akcinėmis bendrovėmis. Galima teigti, kad bendrovė „Puerto Targa“ 
praktiškai buvo įsteigta, pirma, tam, kad būtų sukurta regimybė, 
jog bankas „Cartujano“ gali įsirašyti 7,020 milijardo pesetų pel- 
ną, gautą tada, kai nusipirko minėtą bendrovę, nors iš tikrųjų tuos 
pinigus bankas sumokėjo pats parduodamas sau bendrovę „Puerto 
Targa“ ir prisidengdamas Gibraltaro imonėmis. Antra, parduodamas 
šią bendrovę grupei „Sun Oafer Alley“, Bankas stengiasi sanuoti 
savo balansą. Kitais žodžiais tariant, siekia užkišti daugiau nei 10 
milijardų „skylę“, kuri susidarė banke „Cartujano“ valdant tiek 
dabartiniam jo prezidentui, tiek jo pirmtakams. 

— Pardavimo, kuris, viceprezidento žodžiais tariant, patrigubins 
dabartinę bendrovės „Puerto Targa“ vertę, sandoris iki šiol neįvyko, 
ir dabar paskirta nauja jo data — šių metų gegužės mėnesio vidurys 
ar jo pabaiga. Galimas daiktas, kad šis sandoris padės normalizuoti 
vidaus situaciją, kaip tvirtina viceprezidentas. Tačiau šiuo metu vie- 
nas dalykas lieka neginčijamas: sistemingai slepiant tikrąją situaciją, 
norima parodyti, kad banke „Cartujano“ viskas klostosi gerai. Tai 
reiškia, kad per visus pastaruosius metus nuo administracinės tarybos 
buvo slepiamas tikrasis rinkos lygis ir teigiamų rezultatų stoka, taip 

pat daugybė klaidų ir nusižengimų, nors dabartinis viceprezidentas 
ir nėra už visus juos atsakingas. 

— Tarp priemonių, kuriomis naudojamasi tikrajai tiesai nuslėpti, 
galima nurodyti tokias: karštligiškas naujų ir labai veiksmingų gali- 
mybių ieškojimas, fiktyvi buhalterija, pažeidžianti bankų tvarkybos 
normas, taip pat banko taikomos ganėtinai rizikingos priemonės, pa- 
vyzdžiui, bendrovės „Puerto Targa“ pardavimas grupei „Sun Oafer 
Alley“ (sandorio vertė — 180 milijonų dolerių). Jeigu pardavimas 
neįvyks, bankas „Cartujano“ gali neišvengti rimtų padarinių, jau 
nekalbant apie viešą skandalą, kuris stipriai sumažintų banko prestižą 
konservatyviai nusiteikusių smulkiųjų akcininkų akyse. 

— Dėl kai kurių pažeidimų tiesiogiai kaltas dabartinis banko vi- 
ceprezidentas. Tyrimo nustatyta, kad jis aplaidžiai tvarkė reikalus, 
mokėjo ganėtinai dideles sumas specialistams ir privatiems asmenims 
nepatvirtindamas mokėjimų atitinkamais dokumentais (įskaitant ir 
išmokas valstybės veikėjams ir įstaigoms, kurias galima laikyti ky- 
šiais), taip pat ne visai dorai sudarinėjo sandorius su klientais ir, 
galimas daiktas — nors tai neįrodyta, — už tai gavo dalį pelno ir 
komisinių. 

— Atsižvelgiant į tai, kas čia išdėstyta, ir be atskleistų banko val- 
dymo normų pažeidimų tampa aišku, kad operacijos „Puerto Targa“ 
nesėkmė bankui „Cartujano“ sukurtų rimtų problemų. Nerimą kelia 
taip pat neigiamas atgarsis, kurį viešajai nuomonei ir tradiciniams 
banko klientams — konservatyviai nusiteikusiems ir labai religingiems 
vidurinės klasės atstovams — gali turėti pranešimas apie dabartinio 
viceprezidento vykdomas operacijas, susijusias su Ašarų Dievo Mo- 
tinos bažnyčia ir akcine bendrove „Puerto Targa“. 


Apskritai viskas buvo aišku. Prieš tampant „Cartujano“ prezi- 
dentu, Gavirai reikėjo griebtis tikrų fokusų, kad sudarytų įspūdį, 
jog šiame poste tik jis sugebės išgelbėti banką, kurį beveik su- 
žlugdė konservatyvi ir neprotinga jo pirmtakų pinigų politika. 
„Puerto Targa“ ir kitos panašios operacijos suteikė jam galimybę 
laimėti laiko ir sutvirtinti savo pozicijas. Atrodė, kad jis kopia 
laiptais imdamas laiptų pakopas sau už nugaros ir klodamas jas 
po kojomis; tačiau kol neatėjo laikas suduoti lemiamą smūgį, ši 
taktika buvo vienintelė. Jam reikėjo atsipūsti ir gauti kreditą, 

todėl Ašarų Dievo Motinos bažnyčios operacija, masalas ara- 
bams, ketinantiems pirkti bendrovę „Puerto Targa“, buvo labai 
reikalinga: ji turėjo paversti šiaurinę Santa Kruso dalį elitinio 
turizmo deimančiuku. Šio projekto dokumentacija, — mažas 
superprašmatnus viešbutis, teikiantis visas įmanomas paslaugas 
ir įsikūręs vos už penkių šimtų metrų nuo senosiosąSevilijos 
mečetės (asmeninė Saudo Arabijos karaliaus brolio, pagrindinio 
„Sun Gafer Alley“ akcininko, užgaida), — buvo saugoma kieta- 
jame Gaviros kompiuterio diske kartu su jo veiklos ataskaita ir 
kai kuriomis paslaptimis, o kopijos — diskeliuose ir CD — seife, 
paslėptame po Klauso Pateno paveikslu. Statomoji suma buvo 
pernelvg didelė, ir jis negalėjo leisti, kad keturi tarybos nariai 
viską sugadintų. 

Vėl pažvelgęs į ekraną, Gavira susiraukė. Nerimą kėlė tasai 
įsilaužėlis su šokinėjančiu kamuoliuku. Jei jis iš tikrųjų hakeris, 
vargu ar jam pavyko sužinoti slaptažodį, atveriantį kelią į slaptąjį 
archyvą, nors tokia galimybė įmanoma. Tačiau tokie žmonės 
paprastai palieka pėdsakų, priešingu atveju kamuoliukas būtų 
atsidūręs archyve, o ne už jo. Nuo tokios minties Gavirą išmu- 
šė karštis: įsilaužėlis atsidūrė taip arti jo informacijos! Senasis 
Mačuka mėgo kartoti: kas saugosi, tą ir Dievas saugo. Ir Gavira, 
paspaudęs keletą klavišų, sunaikino archyvą. 

Paskui pro langą ėmė žiūrėti į žalsvai pilkus Gvadalkivyro 
vandenis ir į Betis gatvę, aukštai iškilusią kitame upės krante. 
Upėje žaidė saulės atspindžiai, ir tasai švytėjimas dar labiau 
išryškino grakštų Auksinio bokšto siluetą. Penčo Gaviros pa- 
saulyje buvo įprasta manyti, kad visa tai vieną dieną priklausys 
jam; kad šie tarsi gludinto metalo blyksniai kas rytą spindės 
vien jam ir žais ant jo veido ir ant sienos su Klauso Pateno 
paveikslu apšviesdami jo triumfą ir šlovę. Gavira užsidegė ci- 
garetę ir užsitraukęs išpūtė dūmus į platų, nuo upės pro langą 
besiveržiantį šviesos ruožą, ir ši dūmų srovelė tapo svarbiau- 
siu stebimos scenos elementu. Paskui ištraukė viršutinį stalo 
stalčių ir nežinia kelintą kartą paėmė žurnalą, kurio viršelyje 
jo Žmona ir toreadoras buvo nufotografuoti einantys kartu iš 
„Alfonso XIII“ viešbučio. Gavira uždengė nuotrauką delnu ir 
jį vėl užplūdo kažkoks liguistas ir niūrus troškimas, kažkoks 

neatstojantis, šlykštus nerimas, kurį jis patirdavo visada, kai 
versdavo puslapius ir atpažindavo nuotraukas. Nuo žurnalo 
akys nukrypo į stovinčią ant stalo nuotrauką sidabriniuose rė- 
meliuose: joje Makarena buvo su balta palaidine, truputį nu- 
slydusia žemyn nuo peties. Tą nuotrauką jis darė pats tada, kai 
dar tikėjo, kad Makarena priklauso jam amžinai, ne tik meilės 
akimirkomis. Tai buvo dar prieš krizę, kilusią dėl tos bažnyčios 
ir dėl Makarenos užgaidos turėti kūdikį, kuris tuo metu būtų 
tik trukdęs jo planams. Ir dar prieš tai, kai ji pradėjo glamonėti 
jį ir glostyti jo lytį taip abejingai, tarsi skaitytų nuobodų tekstą, 
atspausdintą Brailio raštu. 

Jis neramiai pasimuistė odiniame krėsle. Šeši mėnesiai. Prisi- 
minė žmoną, neono šviesoje nuogą sėdinčią ant vonios krašto, 
ir save, besiprausiantį duše ir nežinantį, kada juodu mylėjosi 
paskutinį kartą. Ji žiūrėjo į jį kaip niekad nežiūrėjo anksčiau: 
kaip į svetimą ir nepažįstamą. Paskui Makarena staiga atsistojo ir 
išėjo, ir kai Gavira, dar šlapias po kilpeliniu rankšluosčiu, įėjo į 
miegamąjį, ji jau buvo apsirengusi ir krovėsi daiktus į lagaminą. 
Makarena neištarė nė žodžio ir dėl nieko jam nepriekaištavo. 
Valandėlę tyliai žiūrėjo į jį tamsių akių žvilgsniu, paskui nužings- 
niavo durų link neleisdama sulaikyti jos nei žodžiu, nei judesiu. 
Nuo tada prabėgo šeši mėnesiai. Ji niekada nesutiko pasimatyti 
su juo. Niekada. 

Įkišęs sulankstytą žurnalą į stalčių, Gavira įbedė cigaretę į 
peleninę ir įtūžęs maigė tol, kol užgeso paskutinė kibirkštėlė, 
tarsi šiuo mažyčiu prievartos aktu jis būtų norėjęs nuramdyti 
savo nervus. Duok Dieve, pagalvojo jis, kad tą patį galėčiau pa- 
daryti su tuo klebonu ir su ta vienuole, panašia į lesbietę, ir su 
visais dvasininkais, kurie lenda iš klausyklų, iš katakombų, iš 
pačios šlykščiausios ir juodžiausios praeities ir nori man apkartinti 
gyvenimą. Taip padaryčiau ir su visa Sevilija — išdidžia, suėsta 
kandžių, niekinga, nuolat primenančia, kad aš čia įsibrovėlis, vos 
tik del Nuevo Ekstremo kunigaikštienės duktė man atsuko nu- 
garą. Nuo pykčio priepuolio Gavirai ėmė traukti žandikaulius; 
atpakalia ranka jis pastūmė žmonos portretą ir apvertė jį veidu 
į stalą. Prisiekiu Dievu, velniu ir visais, kurie už tai atsakingi, 
pagalvojo jis, jog visi jie brangiai sumokės, kad privertė mane 

išgyventi tokią gėdą ir tokį netikrumą. Pirmiausia jie pavogė 
mano žmoną, o dabar ketina pavogti bažnyčią ir ateitį. 

— Aš jus sunaikinsiu, — beveik išrėkė jis. — Visus aliai vieno! 

Po šių žodžių išjungė kompiuterį, ir šviesus stačiakampis 
ekrane ėmė mažėti, kol visiškai išnyko. Gavira buvo iš tikrųjų 
pasirengęs padaryti tai, ką prisiekė. Jis be didelės graužaties pa- 
šalintų iš žaidimo kai kuriuos kunigus — tiesiog išsiųstų tremtin 
ar sulaužytų jiems kojas. Ir, atvirtai pasakius, visiškai dėl to ne- 
sigraužtų. Todėl kai ištiesė ranką ir pakėlė vidinio ryšio telefono 
ragelį, buvo tikras, kad reikia kažko imtis. 

— Perechili, — pasakė jis į ragelį, — ar tavo vyrai patikimi? 

Parankinis išpyškino atsakymą. Gavira žvilgtelėjo į nuotrauką, 
gulinčią veidu į stalą, ir jo lūpas perkreipė grobuoniška grimasa, 
dėl kurios Andalūzijos bankininkai praminė jį Arenalio rykliu. 
Laikas veikti, pagalvojo jis. Dėl vieno dalyko būtų galėjęs duoti 
ranką nukirsti: kam jau kam, o tiems zirzekliams jis tikrai su- 
laužys stuburą. 

— Pasakyk jiems, kad imtųsi reikalo, — įsakė jis. — Padek tą 
bažnyčią arba sugalvok ką nors. Supratai? Sugalvok ką nors. 

Lorenco Kuarto kaklaraištis 


Į jus įsikūnijusios visos pasaulio moterys. 


JosEPI1 CONRAD. 
Auksinė strėlė 


Lorencas Kuartas turėjo tik vieną kaklaraištį. Šilkinį, tamsiai mė- 
lyną, pirktą marškinių parduotuvėje, esančioje Kondočio gatvėje, 
už pusantro šimto metrų nuo jo namų. Kuartas visada nešiojo 
vienodus kaklaraiščius — tradiciškai siūtus, truputį siauresnius 
nei reikalavo įprastinė mada. Apskritai rišdavosi juos retai, visada 
prie labai tamsių kostiumų ir baltų marškinių, ir kai kaklaraištis 
susiglamžydavo ar susitepdavo, nusipirkdavo tokį pat kitą. Tai 
atsitikdavo tik porą kartų per metus, nes dažniausiai nešiodavo 
juodus marškinius stačia apykakle, kuriuos pats ir lygindavo — 
tvarkingai it senas kareivis, visada pasirengęs patikrinimui, kurį 
bet kada gali surengti pamišę dėl statuto jo viršininkai. Šiame 
gyvenime Kuartas viską darydavo paklusdamas įsivaizduojamoms 
taisyklėms. Kiek prisimena, tų taisyklių jis griežtai laikėsi visa- 
da, jau prieš tai, kai išskėtęs kryžium rankas gulėjo ant grindų, 
veidu prisispaudęs prie šaltų akmeninių plokščių, ir buvo įš- 
ventintas į kunigus. Jau nuo seminarijos laikų Kuartas priėmė 
Bažnyčios discipliną kaip veiksmingą savo gyvenimo organiza- 
vimo normą. Už tai įgijo pasitikėjimą savimi, ateitį ir reikalą, 
kuriam galėjo atiduoti savo sugebėjimus; tačiau jis skyrėsi nuo 
savo brolių tuo, kad niekad — nei tada, nei vėliau, jau įšventin- 
tas į kunigus — nepardavė savo sielos nei globėjui, nei galingam 
draugui. Jis tikėjo — tikriausiai tai buvo vienintelė jo naivumo 

apraiška, — kad vien tik laikydamasis taisyklių užsitikrinsi kitų 
žmonių pagarbą. Tai buvo jo karjeros akstinas: šešerius metus 
jis praleido seminarijoje, dvejus — studijavo filosofiją, Bažnyčios 
istoriją ir teologiją; gavęs Romos stipendiją, tapo kanoniškosios 
teisės daktaru — Bažnyčios vidaus tvarkos įstatymų specialistu. 
Grigaliaus universiteto specialistų prašomas ir raginamas įstojo į 
dvasininkams ir kilmingiesiems skirtą Popiežiaus akademiją. kur 
studijavo diplomatiją ir Bažnyčios bei Valstybės santykius. Vals- 
tybės sekretoriaus tarnybos siųstas, išėjo grūdinimosi mokyklą 
kelių Europos valstybių nunciatūrose, kol monsinjoras Spada jį 
formaliai pakvietė dirbti Užsienio reikalų institute. Tuo metu 
Kuartui ką tik sukako dvidešimt devyneri. Tądien jis nuėjo pas 
Encą Rinaldį ir nusipirko savo pirmąjį kaklaraištį už šimtą pen- 
kiasdešimt tūkstančių lirų. 

Nuo to laiko praėjo dešimt metų, tačiau jis visada turėdavo 
keblumų rišdamasis kaklaraiščio mazgą. Taip, jis žinojo, kaip tai 
daroma: sulenki kaklaraištį kryžmai, mezgi mazgą iš dešinės į 
kairę, paskui dar prakiši ilgesnį galą iš viršaus į apačią. Jis žinojo, 
bet stovėdamas vonios kambaryje priešais veidrodį ir žiūrėda- 
mas į baltą marškinių apykaklę ir mėlyno šilko juostelę rankose 
aiškiai jausdavosi pažeidžiamas. Eiti vakarieniauti su Makarena 
Bruner be stačios apykaklės ir juodų marškinių jam atrodė taip 
pat pavojinga, kaip be šarvų derėtis su mameliukais prie Tiro 
sienų. Toks palyginimas privertė jį nervingai šyptelėti. Žvilg- 
telėjo į laikrodį ant riešo. Dar turi pakankamai laiko apsirengti 
ir nužingsniuoti iki sutarto restorano, kuris, kaip bylojo miesto 
planas, buvo Santa Kruso aikštėje, vos už keleto žingsnių nuo 
senosios arabų sienos. Tai jam sukėlė nemalonių asociacijų, jis 
pasijuto tamplieriumi. 

Lorencas Kuartas buvo punktualus kaip vienas iš tų skus- 
tagalvių, marga uniforma vilkinčių šveicarų robotų, saugančių 
Vatikaną. Visada tiksliai apskaičiuodavo laiką, tarsi galvoje būtų 
nešiojęsis užrašų knygelę. Tai padėdavo išnaudoti kiekvieną jam 
skirto laiko sekundę. Dabar laiko užteko, tad jis prisivertė ir ėmė 
lėtai, kruopščiai rišti kaklaraiščio mazgą. Mėgo judėti lėtai, nes 
jo savitvarda buvo išdidumas; kitas pasaulis jo atmintyje buvo 
paženklintas nuolatinės įtampos: stenkis neišsišokti, nepasakyk 
nereikalingo žodžio. neateik anksti ar per vėlai, nepadaryk ne- 

kantraus judesio, išlaikyk taisyklėse numatytą dvasios ramybę. 
Taisyklės jam buvo svarbiausia. Netgi tada, kai tekdavo nusi- 
žengti kitiems kodeksams, — monsinjoras Spada, neginčijamas 
eufemizmų meistras, tai vadindavo „vaikščiojimu išoriniu teisėtu- 
mo krašteliu“, — moralinių normų jis nepažeisdavo. Jo vienintelis 
tikėjimas buvo kareivio tikėjimas. Ir jam visiškai tiko Kurijoje 
dažnai kartojamas posakis: Tutti i pret1 sono falsi*. Ar visi dvasi- 
ninkai veidmainiai, ar ne, jam visiškai nerūpėjo. Lorencas Kuartas 
buvo ramus ir garbingas tamplierius. 

Galbūt dėl tos priežasties Kuartas, pasižiūrėjęs į savo atvaizdą 
veidrodyje, išardė mazgą ir nusirišo kaklaraištį. Paskui nusivilko 
baltus marškinius ir numetė ant taburetės. Pusnuogis nuėjo prie 
spintos, ištraukė iš stalčiaus juodus dvasininko marškinius sta- 
čia apykakle ir apsivilko jais. Sagstvdamasis užkliudė randą po 
kairiuoju raktikauliu ir prisiminė operaciją, kurią turėjo ištverti 
po to, kai Panamos kare amerikiečių kareivis šautuvo buože su- 
trupino jam petį. Tai buvo vienintelis jo, profesionalo, randas. 
Raudonasis didvyriškumo ženklas arba kankinio palmės šakelė, 
kaip kartais pasišaipydavo monsinjoras Spada. Ir nors ši istorija 
padarė labai didelį įspūdį jo Šviesybei ir Vatikano mėgėjams 
knaisiotis po svetimas biografijas, Kuartas būtų buvęs laiminges- 
nis, jeigu tasai žaliūkas su šalmu, su šautuvu M-16 rankoje ir su 
užrašu Dž. Kovalskis ant neperšaunamos liemenės, — „dar vienas 
lenkas“, kaip vėliau kandžiai pasakė monsinjoras Spada, — būtų 
atidžiau pažiūrėjęs į diplomatinį Vatikano pasą, kuris jam buvo 
pateiktas nunciatūroje tą dieną, kai Kuartas derėjosi dėl generolo 
Noriegos išdavimo. 

Išskyrus šitą smūgį buože, Panamos operacija buvo neprie- 
kaištinga ir URI ją laikė klasikiniu diplomatijos modeliu krizės 
sąlygomis. Praėjus kelioms valandoms po to, kai į Panamą įsiveržė 
amerikiečiai ir generolas Noriega peržengė Vatikano diplomatinės 
atstovybės slenkstį, rizikuodamas gyvybe Kuartas tuojau pat at- 
skrido tenai iš Kosta Rikos. Jo oficiali misija buvo padėti nuncijui, 
o iš tikrųjų jis turėjo kontroliuoti derybų eigą ir tiesiai informuoti 
URI. Kuartas perėmė šią užduotį iš monsinjoro Ektoro Bonino. 
italų kilmės argentiniečio, kuriam buvo svetima diplomato karjera 


* Visi dvasininkai veidmainiai (ital. ). 

ir kuriuo nelabai pasitikėdavo Valstybės sekretorius, kai tvarky- 
davo reikalus su kitų konfesijų atstovais. O Panamoje iš tikrųjų 
buvo susidariusi specifinė situacija: tarp spygliuotos užtvaros ir 
Frizijos arklių užtvaro amerikiečiai buvo pastatę galingą garso 
aparatūrą ir visą parą visu garsu leido sunkųjį roką, kad psicho- 
logiškai išmuštų iš vėžių nuncijų ir kartu pasislėpusius žmones. 
Atstovybės pastate, įkurdinti koridoriuose ir kabinetuose, šiaip 
taip kartu gyvaliojo nikaragvietis, Noriegos kontražvalgybos vir- 
šininkas, penki baskų separatistai, Kubos ekonomikos patarėjas, 
visą laiką grasinęs nusižudyti, jeigu sveikas ir gyvas nebūsiąs 
nugabentas į Havaną, Ispanijos žvalgybos agentas, kuris jautėsi 
kaip namie, eidavo žaisti šachmatais su nuncijumi ir perdavinėjo 
informaciją į Madridą, trys narkotikų prekijai iš Kolumbijos ir 
pats generolas Noriega, už kurio galvą amerikiečiai buvo pažadėję 
nemenką atlyginimą. Atsidėkodamas už prieglobstį, monsinjoras 
Boninas reikalavo, kad jo svečiai kasdien eitų klausyti mišių, ir 
negalėjai be jaudulio žiūrėti, kaip visi šie žmonės linki vienas 
kitam ramybės: kubietis — narkotikų prekijams, baskai — nika- 
ragviečiui, nikaragvietis — ispanui, Noriega meldžiasi ir mušasi 
į krūtinę rūsčiai stebint nuncijui, o Briusas Springstinas iš visų 
jėgų būgnija Born in U.S.A. Kritišką apgulties naktį, kai „Deltos“ 
komandosai, išsitepę suodžiais nosis, mėgino pulti nunciatūrą, 
Kuartas skambino telefonu Niujorko ir Čikagos arkivyskupams 
ir pasiekė, kad prezidentas Bušas atšauktų įsakymą užimti pasta- 
tą. Galop Noriega pasidavė be ypatingų sąlygų, nikaragvietis ir 
baskai buvo paslapčiomis išvežti iš Panamos, narkotikų prekijai 
kažkur dingo patys ir vėliau pasirodė Medeline. Tik kubietis, iš- 
ėjęs paskutinis, turėjo bėdų, kai jūrų pėstininkai užtiko jį Kuarto 
išnuomoto senojo ševrolė bagažinėje: ispanų žvalgybos agentas, 
rizikuodamas savo karjera, bandė jį išvežti iš nunciatūros tiesiog 
iš meilės menui. Susitarimas išvežti buvo slaptas, todėl kareivis 
Kovalskis nieko nežinojo. Nežinomos jam buvo ir diplomatijos 
subtilybės, todėl Kuarto įsikišimas baigėsi sutraiškytu petimi — 
nepadėjo nei stati apykaklė, nei Vatikano pasas. O nervingasis 
kubietis, pavarde Chironas, praleido mėnesį Majamio kalėjime. 
Jis ne tik neįvykdė savo ketinimo nusižudyti, bet išėjęs į lais- 
vę gavo politinį prieglobstį Jungtinėse Valstijose. Tai įvyko po 

interviu žurnalui Reader's Digest, išspausdintu antrašte: Kastras 
mane taip pat apgavo. 


Vestibiulyje sėdėjo kažkoks nepažįstamasis. Kai Kuartas išėjo iš 
lifto, jis atsistojo. Apie keturiasdešimt metų, storas per lieme- 
nį, geibūs laku apipurkšti plaukai sušukuoti taip, kad paslėptų 
plikę. 

— Aš vadinuosi Bonafė, — prisistatė jis. — Onoratas Bonafė. 

Kuartas tyliai pagalvojo, kad nedažnai išgirsi pavardžių, taip 
neatitinkančių žmogaus išorės. Žodžiai „garbingumas“ ir „pa- 
dorumas“ labiausiai nesiderino su pirma laiko žemyn nukarusiu 
pagurkliu, kuris atrodė tarsi skruostų tęsinys, su pabrinkusiais 
vokais, iš po kurių gudrios akutės žvelgė taip, tarsi jų savininkas 
būtų svarstęs, kiek gautų už savo pašnekovo kostiumą ir batelius, 
jei jie atitektų jam ir jis galėtų juos parduoti. 

— Ar mudu galime trumpai šnektelėti? 

Ką ir sakyti, tipas nemalonus, bet dar nemalonesnė jo šypsena: 
sustingusi grimasa, sykiu įteikli ir niekšiška — taip dažniausiai 
šypsosi senosios mokyklos klierikas, kai nori įsiteikti vyskupui. 
Kuartas pagalvojo, kad šitam žmogėnui labiau tiktų sutana iki 
kelių nei suglamžytas smėlio spalvos kostiumas ir odinė ranki- 
nė, dirželiu pritvirtinta prie kairiojo riešo, priklausančio mažai, 
putliai ir suglebusiai rankai; sveikindamasis Bonafė tikriausiai 
atkišdavo tik pirštų galiukus. 

Kuartas tylėdamas sustojo; buvo pasirengęs jį išklausyti ir 
per svečio galvą pažiūrėjo į sieninį laikrodį: iki susitikimo su 
Makarena dar buvo likę penkiolika minučių. Nulydėjęs akimis 
Kuarto žvilgsnį, Bonafė vėl pakartojo, kad jų pokalbis būsiąs labai 
trumpas, ir pakėlęs ranką su rankine beveik palietė dvasininko 
ranką. Kuartas — taip pat žvilgsniu — patarė jam laikytis atokiau. 
Bonafė ranka sustojo pusiaukelėje, pakibo ore, ir tada jis ėmė 
gana painiai kažką aiškinti apie savo ketinimus tokiu bendrininko 
tonu, kad sukėlė Kuartui dar didesnį pasibodėjimą. Bet išgirdęs 
žurnalo O + S pavadinimą, jis sukluso kaip profesionalas. 

— Žodžiu, tėve, aš jūsų paslaugoms ir padarysiu viską, ko tik 
pageidausite. 

Sutrikęs ir išmuštas iš vėžių, Kuartas susiraukė. Tebūnie jis 
prakeiktas, jei tas tipas jam ką tik nemirktelėjo. 

— Dėkui. Bet aš čia nematau jokio ryšio. 

— Nematote. — Bonafė krestelėjo galvą tarsi pritardamas 
šmaikščiam pokštui. — Tačiau viskas taip aišku, tiesa?.. Viskas, 
ką jūs veikiate Sevilijoje. 

Viešpatie šventas! To dar betrūko, kad tipas tokiu snukiu imtų 
kištis į tai, kas Romoje laikoma didžiausia paslaptimi. Gniauž- 
damas apmaudą, Kuartas pagalvojo apie siaubingą informacijos 
nutekėjimą. Tiesiog protu nesuvokiamą. 

— Nežinau, ką turite omenyje. 

Pašnekovas žiūrėjo į jį nė kiek neslėpdamas įžūlumo: 

— Tikrai nežinote? 

Ką gi, pakaks. Kuartas žvilgtelėjo į laikrodį. 

— Atsiprašau. Turiu susitikimą. 

Neatsisveikinęs vestibiuliu nužingsniavo durų link. Tačiau 
Bonafė neatsiliko nė per žingsnį. 

— Ar leisite jus palydėti?.. Pakeliui galėtume pasišnekėti. 

— Aš neturiu ką pasakyti. 

Palikęs raktus portjė, Kuartas išėjo į gatvę. Žurnalistas sekė 
jam įkandin. Lauke dar nebuvo visiškai sutemę, dangaus fone 
gumšojo tamsus Chiraldos siluetas. Tą pat akimirką Virgen de 
los Reyes aikštėje užsidegė žibintai. 

— Manau, manęs nesupratote, — neatlyžo Bonafė traukdamas 
iš kišenės perpus sulenktą O + S egzempliorių. — Aš dirbu šiam 
žurnalui, — ir atkišo jį Kuartui, bet matydamas, kad šis nesusido- 
mėjo, vėl įsibruko į kišenę. — Tik prašau, kad sutiktumėte drau- 
giškai pasikalbėti: jūs man šį bei tą papasakosit, o aš būsiu gerutis. 
Prisiekiu, toks bendradarbiavimas mudviem bus naudingas. 

Jo lūpose žodis „bendradarbiavimas“ nuskambėjo nešvankiai. 
Kuartas vos užgniaužė pasišlykštėjimą: 

— Liaukitės, nebūkit įkyrus. 

— Nagi paklausykit. — Jo tonas išliko draugiškas, bet, regėjosi, 
tuoj pratrūks plūstis. — Būtų laikas ko nors išgerti. 

Jiedu priėjo Arkivyskupijos rumų kampą. Tenai, žibinto švie- 
soje, Kuartas staiga sustojo ir atsisuko į žurnalistą. 

— Klausykit, Buenafė. 

— Bonafė, — pataisė žurnalistas. 

— Gerai, Bonafė, ar kaip pageidaujat. Tai, ką aš veikiu Sevili- 
joje, — ne jūsų reikalas. Be to, man niekad nešautų į galvą mintis 
apie tai visiems pasakoti. 

Žurnalistas ėmė niurzgėti ir susukęs lūpas berti pasaulietiniam 
žmogui būdingas nesąmones: apie priedermę informuoti visuo- 
menę, apie tiesos ieškojimą ir t. t. Publika turinti teisę žinoti, 
paaiškino jis. 

— Be to, — pridūrė kiek pasvarstęs, — jums geriau dalyvauti 
žaidime, negu stebėti jį iš šalies. 

Šie žodžiai nuskambėjo kaip aiškus grasinimas, ir Kuartas 
pradėjo nervintis. 

— Jums?.. Ką turite omenyje? 

— Na, pats suprantat, — taikiai, bet šlykščiai nusišypsojo Bo- 
nafė. — Dvasininkus ir visa kita. 

— Aha. Dvasininkus. 

— Taip. 

— Dvasininkus ir kitką. 

Bonafė pagurklyje susimetė trys riebios raukšlės. Jis viltingai 
linktelėjo galvą: 

— Matau, kad mudu pradedame suprasti vienas kitą. 

Dabar Kuartas žiūrėjo į jį ramiai, susikryžiavęs rankas už 
nugaros: 

— O ką konkrečiai norėtumėte sužinoti? 

— Na, visko po truputį. — Bonafė pasikasė pažastį po švar- 
ku. — Pavyzdžiui, ką Roma mano apie šią bažnyčią. Kokia jos 
klebono padėtis... Ir tai, ką galite man papasakoti apie savo už- 
duotį čia. — Savo žodžius jis palydėjo pusiau vergiška, pusiau 
sąmokslininkiška šypsena. — Aš pasistengsiu palengvinti jums 
šią užduotį. 

— O kas, jei nesutiksiu? 

Žurnalistas pliaukštelėjo liežuviu tarsi leisdamas suprasti, jog 
dabar jų santykiai tokie, kad taip elgtis nederėtų. 

— Be to, reportažą aš vis tiek baigsiu. O kas ne su manim, tas 
prieš mane. — Kalbėdamas ėmė linguoti ant pirštų galų. — Argi 
ne taip parašyta Evangelijoje? 

— Klausykit, Buenafė... 

— Bonafė, — patikslino žurnalistas pakeldamas smilių. — Ono- 
ratas Bonafė. 

Kuartas tylėdamas valandėlę stebėjo jį. Paskui, nutaisęs patiklią 
miną, apsižvalgė į dešinę, į kairę ir žengė žingsnį prie Bonafė. 

Bet žurnalistas kažko išsigando — gal jo ūgio ar akių išraiškos — ir 
atatupstas pasitraukė prie sienos. 

— Apskritai man nusispjaut, kaip jūs vadinatės, — tyliai tarė 
Kuartas, — nes viliuosi, kad mudu daugiau niekad nesusitiksi- 
me. — Priėjo dar arčiau — taip arti, kad Bonafė, pasijutęs nejau- 
kiai, ėmė mirkčioti. — Tik noriu jums pasakyti: aš nežinau, kas 
jūs — akidraska, šantažuotojas, kvailys ar viskas kartu. Bet, šiaip 
ar taip, — ir visai nesvarbu, kad aš dvasininkas, — man nesvetima 
pykčio nuodėmė, tad patarčiau dingti iš akių. Ir kuo greičiau. 

Žibinto šviesa metė vertikalius blyksnius ant žurnalisto veido. 
Šypsena dingo, ir dabar Bonafė varstė Kuartą piktu žvilgsniu. 

— Dvasininkui taip nedera, — burbtelėjo jis, ir jo pagurklis 
virptelėjo. — Turiu omenyje jūsų elgesį. 

— Tikrai? — Dabar šypsojosi Kuartas ir, reikia pasakyti, šypso- 
josi nelabai draugiškai... — Labai nustebtumėte sužinojęs, kad aš 
dar sugebu aibę ir kitų dalykų, visiškai nederamų dvasininkui. 

Atsuko Bonafė nugarą ir nuėjo, svarstydamas, kiek jam kainuos 
ši maža pergalė. Buvo aišku, kad tyrimą reikia baigti anksčiau, 
nei viskas pasidarys, jei dar nepasidarė, pernelyg sudėtinga. Šis 
žurnalistas, šniukštinėjantis po zakristijas, perpildė jo kantrybės 
taurę. Nugrimzdęs į mintis, Kuartas perėjo Virgen de los Reyes 
aikštę nekreipdamas dėmesio į porą, sėdinčią ant suolo. Vyras 
ir moteris bemat atsistojo ir laikydamiesi tam tikro atstumo 
ėmė jį sekti. Vyras buvo storas, jis vilkėjo baltu kostiumu, o 
moteris — taškuota suknele, be to, ant kaktos buvo užsileidusi 
juokingą garbanėlę. Juodu žingsniavo paskui Kuartą susikibę už 
rankų ir atrodė eilinė sutuoktinių pora, išėjusi pasidžiaugti šilta 
pavakare; tačiau priėjusi golfu ir languotu švarku vilkintį vyrą, 
kuris su krapštuku dantyse stovėjo atsirėmęs į „Chiraldos“ baro 
duris, trijulė reikšmingai susižvelgė. Tą akimirką ėmė skalam- 
byti Sevilijos bokštų varpai, žadindami balandžius, jau įmigusius 
jaukioje stogų prieblandoje. 


Kai aukštasis dvasininkas įėjo į restoraną „La Albahaca“, donas 
Ibrahimas įbruko Mėmiui iš Manteletės į saują penkių durų 
monetą ir liepė iš artimiausios telefono būdelės skambinti Per- 
echiliui. Mažiau nei po pusvalandžio Penčo Gaviros parankinis 

pats atėjo įvertinti situacijos. Atrodė pavargęs, nešinas „Marks 
and Spencer“ firmos maišeliu. Jis rado savo kariauną strategiškai 
pabirusią po Santa Kruso aikštę, priešais seną XVII amžiaus vilą, 
paverstą restoranu: Mėmis lyg suakmenėjęs stovėjo atsirėmęs į 
sieną netoli vartų į arabų tvirtovę, Meilutė Punjales sėdėjo prie 
geležinio kryžiaus pjedestalo pačiame aikštės viduryje ir nėrė 
vąšeliu. Stambus dono Ibrahimo šešėlis su lazdele po pažastim 
ir po balta plačiakrašte skrybėle smilkstančiu cigaru lėtai judėjo 
iš vieno posto į kitą. 

—Jis ten, viduj, —atraportavo Perechiliui donas Ibrahimas. — Su 
dama. 

Paskui dar sykį pakartojo informaciją žibinto šviesoje žiūrė- 
damas į laikrodį, kurį buvo išsiėmęs iš liemenės kišenėlės. Prieš 
dvidešimt minučių buvo nusiuntęs į restoraną Meilutę neva par- 
davinėti gėlių, paskui įėjo ir pats pirktis cigaro — to paties, kuris 
dabar kyšojo jam iš burnos, — ir net šnektelėjo su padavėju. Po- 
relė sėdėjo patogiausiame kamputyje, vienoje iš trijų restorano 
salikių — su keliais staliukais ir rinktine publika, po gan neprasta 
Velaskeso „Girtuoklių“ kopija. Dama buvo užsisakiusi jūros šu- 
kučių salotų su triufeliais ir baziliku, o dvasiškasis tėvas — keptų 
žąsies kepenėlių acto ir medaus padaže. Juodu gėrė „Lanjaron“ 
negazuotą mineralinį vandenį ir raudonąjį „Pesąuera de la Ribera 
del Duero“ vyną, tačiau kurių metų, jam nepavykę sužinoti, pa- 
aiškino Perechiliui donas Ibrahimas, mat pernelyg smalsaudamas 
galėjęs sukelti tarnų įtarimą. 

— O apie ką jie kalbasi? — paklausė Perechilis. 

Buvęs advokatas apsišaukėlis pompastiškai mostelėjo ranko- 
mis — atseit, čia aš bejėgis. 

— Tai, — paaiškino jis, — pranoksta mano galimybes. 

Perechilis susimąstė: padėtis kontroliuojama; donas Ibrahi- 
mas su dviem bendrais puikiai pasidarbavo, ir kortos, kurias jie 
davė jam, Perechiliui, į rankas, atrodė visai neblogos. Jo pasau- 
lyje, kaip ir daugumoje įmanomų pasaulių, informacija visada 
reiškė pinigus, tik reikėjo žinoti, ant kokios kortos statyti, kad 
gautum jų kuo daugiau. Žinoma, kraštutiniu atveju Perechilis 
būtų mieliau turėjęs reikalų su Penču Gavira, nes juk, šiaip ar 
taip, jis jo viršininkas ir svarbiausias suinteresuotasis asmuo; net 

dvigubai suinteresuotas — kaip bankininkas ir kaip vyras. Tačiau 
skradžiai prasmegę šeši milijonai ir skola palūkininkui Rubenui 
Molinai trukdė jam aiškiai mąstyti. Keletą dienų beveik nesu- 
dėjo bluosto ir vėl atsinaujino opa. Stovėdamas rytais vonioje 
priešais veidrodį ir iš kelių plaukų ręsdamas architektūros statinį 
su sklastymu virš kairės ausies, Perechilis puldavo į juodą neviltį, 
nes visada matydavo į save spoksantį rūškaną snukį. Jis vis labiau 
pliko, kankinosi nuo opos, buvo skolingas šešis milijonus savo 
viršininkui, beveik dvigubai daugiau — palūkininkui, be to, įtarė, 
kad po paskutinės audringos sueities su Juodąja Dolores jam ėmė 
kažkaip nerimastingai gelti kiaušius ir visa kita. Tik to betrūko. 
Ką čia kalbėti, gyvenimas — šlykštus mėšlas. 

Ir to mėšlo darosi vis daugiau. Perechilis metė žvilgsnį į nu- 
rodymų laukiantį baltą dono Ibrahimo siluetą, paskui į žibintų 
šviesoje mezgančią Meilutę Punjales ir į prilipusį prie sienos 
Mėmį iš Manteletės. Jo gyvenimas eina vis sudėtingyn, o čia dar 
nauji rūpesčiai ir nemalonumai: trijų bendrų gauta informacija 
jau paleista į apyvartą, todėl ją reikia kuo greičiau parduoti. Šį 
vakarą Onoratas Bonafė, O + S direktorius, išrašė Perechiliui 
dar vieną čekį — šįsyk atsilygino už kai kurią slaptą informaciją 
apie dvasininką iš Romos, apie esamą ar buvusią jo viršininko 
žmoną ir apie Ašarų Dievo Motinos bažnyčios bylą. Kai dedasi 
tokie dalykai, pagunda labai didelė: bet kuris Sevilijos žurna- 
las pirmame puslapyje išspausdins informaciją apie Makareną 
Bruner ir elegantiškąjį dvasininką. O toji vakarienė restorane 
„La Albahaca“ ir galimi jos padariniai — gal net patys nekalčiau- 
si — tiesiog aukso lobis Perechiliui. Tačiau nors ir gerai moka, 
Bonafė nenuspėjamas ir pavojingas tipas. Parduoti jam vieną ar 
kelis dvasininkus — anokia čia nuodėmė. Tačiau antrąkart parduoti 
savo viršininko žmoną — jau kiauliška niekšybė. Pinigai — gerai, 
tik jie gali išlįsti pro gerklę. 

Tačiau, žinoma, nieko neatsitiks, jei viską smulkiausiai nu- 
matysi. Kaip buvęs privatus seklys, Perechilis prisiminė vieną 
taisyklę: planus reikia kurti atsižvelgiant į pačias tikėtiniausias 
prielaidas, o atsargumo priemones — į pačias pavojingiausias ir 
nepalankiausias. Pavojingiausia — kai neturi nė vieno kirčio, o 
kitų rankose vien koziriai ir tūzai. Tad norėdamas išgyventi rinko 

informaciją, kuri jam atstojo draudpinigius. Su tokiomis mintimis 
atsigręžė į šešėlyje laukiantį doną Ibrahimą: šit stovi jis rimta veido 
išraiška, panosėj smilksta cigaras, po pažastim paspausta lazdelė, 
pirštai sukišti į liemenės prakarpas. Perechilis patenkintas ir juo, 
ir jo kolegomis. Jį užplūdo mažne džiugi nuotaika ir jau buvo 
bekišąs ranką į kišenę, kad sumokėtų už dono Ibrahimo cigarą, 
bet laiku susilaikė. Nereikia jų pratinti prie blogų dalykų. Be to, 
donas Ibrahimas tikriausiai melavo pirkęs cigarą čia. 

— Gerai padirbėjot, — pagyrė Perechilis. 

Donas Ibrahimas neatsakė į pagyrimą, tik keliskart paptelėjo 
cigarą ir dėbtelėjo į Meilutę Punjales ir į Mėmį tarsi leisdamas 
Perechiliui suprasti, kad šios šlovės nusipelnė ir jie. 

— Noriu, kad ir toliau taip darbuotumėtės, — pridūrė Penčo 
Gaviros parankinis. — Apie dvasininką noriu žinoti viską — net 
kur ir kada šlapinasi. 

— O dama? 

Dėl damos. Ji kur kas didesnė rakštis. Perechilis nervingai 
prikando apatinę lūpą. 

— Jokių kvailysčių, — galop paaiškino. — Mane tik domina, ką 
ji rezga su šituo dvasininku ar su anuo, senesniu. Apie tai noriu 
žinoti absoliučiai viską. 

— O kas dar? 

— Kas „kas dar?“ 

— Na, nežinau. Kas dar, ir viskas. 

Susinepatoginęs donas Ibrahimas žvalgėsi aplink. Jis kasdien 
skaitydavo ABC, bet retkarčiais užmesdavo akis ir į O + S, kurį 
Meilutė Punjales pirkdavo kartu su Hola, Semana ir Diez Mi- 
nutos, nors, buvusio advokato apsišaukėlio nuomone, O + 5 
labiau už kitus mėgo pasmaguriauti prasto skonio sensacijomis. 
Pavyzdžiui, ponios Bruner ir toreadoro nuotraukos atrodė visiškai 
neskoningai. Juk, šiaip ar taip, ji priklauso žinomai šeimai, be 
to, ištekėjusi. 

— Tik dvasininkai, — pakartojo Perechilis. — Jums turi rūpėti 
tik dvasininkai. 

Staiga prisiminęs, ką turi krepšyje, išsitraukė iš jo fotokamerą 
„Canon“ su 80—200 milimetriniu „zum“ objektyvu. Ką tik jį 
pirko naudotų prekių parduotuvėje ir vylėsi, kad šios išlaidos, ge- 
rokai pratuštinusios kvėpsinčią piniginę, galiausiai pasiteisins. 

— Ar mokate fotografuoti? 

Donas Ibrahimas nutaisė įsižeidusio žmogaus miną. 

— Žinoma, —ir dūrė sau į krūtinę ranka, kuria laikė prispaudęs 
lazdelę. — Jaunystėje pats buvau fotografas Havanoje. — Valandėlę 
pagalvojęs, paaiškino: — Taip pelnydavausi duoną studijoms. 

Silpnoje aikštės žibintų šviesoje ant buvusio advokato apsi- 
šaukėlio pilvo Perechilis pastebėjo blizgant auksinę grandinėlę 
su Hemingvėjaus laikrodžiu. 

— Studijoms? 

— Taip. 

— Advokato studijoms, tiesa? 

Prieš kelerius metus apie jo mokslus rašė laikraščiai, ir jiedu, 
kaip ir visa Sevilija, tai puikiai žinojo. Donas Ibrahimas nu- 
rijo seilę ir nutaisęs rimtą veidą didvyriškai atlaikė pašnekovo 
žvilgsnį. 

— Žinoma. — Oriai patylėjo, paskui įžūliai pridūrė: — Kitos 
profesijos aš neturiu. 

Netardamas nė žodžio Perechilis atidarė krepšį. Šiaip ar taip, 
pamanė, kiekvienas sukasi kaip išmano. Gyvenimas — skęstantis 
laivas, ir jeigu pats iš jo neišsikapanosi, niekas nepadės. 

— Man reikia nuotraukų, —įsakmiai pareiškė jis. — Kaskart, kai 
tik tas kunigas susitiks su dama — nesvarbu kur, — nufotografuo- 
kite juos. Tik atsargiai, aišku?.. Kad nepastebėtų. Štai jums dvi 
labai jautrios juostelės tam atvejui, jei būtų nelabai šviesu. Tik 
nesumanykit fotografuoti su blykste. 

Jie nuėjo po žibintu, ir donas Ibrahimas apžiūrėjo krep- 
šio turinį. 

— Mums nė į galvą nebūtų atėję, — nusistebėjo jis. — Juk čia 
nėra jokios blykstės. 

Degdamasis cigaretę, Perechilis dėbtelėjo į jį ir gūžtelėjo 
pečiais: 

— Nenusišnekėk! Pigiausia blykstė kainuoja penkis tūkstančius 
dolerių. 


„La Albahaca“ buvo sena XVII amžiaus vila. Dabartiniai savininkai 


gyveno trečiame aukšte, o trys pirmojo aukšto salės buvo paverstos 
restoranu. Nors visi staliukai buvo užimti, metrdotelis — Makarena 

Bruner jį vadino Diegu — laikė jiems vietą geriausioje salėje, šalia 
didžiulio židinio po vitražiniu langu švininiais rėmais, atsiveriančiu 
į Santa Kruso aikštę. Į restorano salę jie įžengė lydimi lankytojų 
žvilgsnių: abu vilkėjo juodai, greta tamsaus ir aukšto Lorenco 
Kuarto silueto Makarena Bruner su švarkeliu ir trumpu sijonu at- 
rodė tiesiog nuostabiai. „La Albahaca“ buvo viena iš tų vietų, kur 
tam tikros klasės seviliečiai vesdavosi svečius, atvykusius iš kitų 
vietų, kad galėtų juos parodyti kitiems ir patys pasirodyti, tad del 
Nuevo Ekstremo kunigaikštienės įžengimas į restoraną su kunigu 
neliko nepastebėtas. Eidama per salę Makarena pasisveikino su 
keletu pažįstamų, o prie gretimų staliukų sėdintys žmonės naujuo- 
sius lankytojus tiesiog ryte rijo akimis. Suglaudę galvas, jie tyliai 
šnabždėjosi, žvakių šviesoje blykčiojo brangūs papuošalai. Rytoj, 
pagalvojo Kuartas, apie šią vakarienę žinos visa Sevilija. 

— Nebuvau Romoje nuo vestuvinės kelionės, — pasakojo 
Makarena, regis, visiškai abejinga tokiam dėmesiui. — Popiežius 
surengė mums specialų priėmimą. Nuo galvos iki kojų vilkėjau 
juodai, su mantilija ant pečių ir didelėmis šukomis plaukuose. 
Tikrų tikriausia ispanė... Kodėl jūs taip žiūrite į mane? 

Kuartas lėtai sukramtė paskutinį žąsų kepenėlių gabaliuką ir 
padėjo peilį ir šakutę ant lėkštės — truputį įstrižai, prie dešinio 
krašto. Per žvakės liepsną Makarena sekė kiekvieną jo judesį. 

— Jūs nepanaši į ištekėjusią moterį. 

Ji nusijuokė, ir žvakės šviesa nudažė jos akis medaus spalvos 
atspalviais. 

— Manote, kad gyvenu taip, kaip nedera gyventi ištekėjusiai 
moteriai? 

Kuartas atsirėmė alkūne į stalą, palenkė galvą ir išsisukinė- 
damas atsakė: 

— Aš neturiu teisės spręsti apie tokius dalykus. 

— Bet atėjote su stačia apykakle, o ne su žadėtuoju kakla- 
raiščiu. 

Juodu ramiai pažvelgė vienas į kitą. Dabar virš žvakės švytinti 
aureolė slėpė nuo Kuarto apatinę moters veido dalį, bet iš bliz- 
gančių akių Kuartas suprato, kad ji šypsosi. 

— Nedarau iš savo gyvenimo jokių paslapčių, — paaiškino 
Makarena Bruner. — Aš palikau savo vyro namus. Taip pat turiu 

draugą toreadorą. O prieš toreadorą buvo kitas vyras. — Pauzė 
buvo puikiai apskaičiuota, bet Kuartą vis tiek sužavėjo jos savit- 
varda... — Ar tai jūsų nepiktina? 

Kuartas pirštu palietė lėkštėje gulinčio peilio rankeną ir tyliai 
pakartojo, kad jo darbo pobūdis neleidžiąs jam piktintis tokiais 
dalykais, tai esą veikiau tėvo Fero, ponios nuodėmklausio, sritis. 
Dvasininkai taip pat turį savo veiklos sritis. 

— O kokia jūsų sritis?.. Skalpų medžiotojas, kaip sako arki- 
vyskupas? 

Ji ištiesė ranką ir pastūmė į šalį žvakidę, stovinčią stalo viduryje. 
Dabar Kuartas galėjo matyti jos burną —stambią ir tobulą: širdele 
sudėta viršutinė lūpa, balti dantys, blizgantys kaip dramblio kaulo 
vėrinys ant įdegusios kaklo odos. Ant natūralaus šilko palaidinės 
su gilia iškirpte Makarena vilkėjo juodą švarkelį. Sijonas buvo 
labai trumpas, apačioje apkraštuotas nėriniais, kojinės juodos, 
žemakulniai bateliai taip pat juodi. Visas jos apdaras tik dar la- 
biau išryškino pernelyg ilgas, tarsi ištekintas kojas, kurios galėjo 
sudrumsti bet kurio dvasininko, įskaitant ir Kuarto, ramybę; tik 
jis, žinoma, buvo labiau patyręs ir užsigrūdinęs nei dauguma jo 
pažįstamų kolegų. Beje, ši aplinkybė dar nieko nereiškė ir nuo 
nieko neapsaugojo. 

— Mudu kalbėjomės apie jus, — priminė jis, mintyse džiaug- 
damasis, kad kažkoks instinktas verčia jį šalintis šios temos: taip 
būdavo anksčiau, kai dvikovos dalyviai atsistodavo į priešininką 
šonu, kad išvengtų kulkos. 

Dabar Makarenos Bruner akyse šmėstelėjo pašaipūs žibu- 
riukai. 

— Apie mane? Kas gi dar galėtų jus dominti?.. Mano ūgis — 
metras septyniasdešimt keturi, amžius — trisdešimt penkeri, 
nors man tiek neduotum; esu baigusi universitetą, priklausau 
Švč. Mergelės draugijai, Sevilijos mugėje niekada nepamatysite 
manęs apsirengusios flamenko šokėja, nes dažniausiai būnu su 
trumpu kostiumėliu ir kordobietiška skrybėle. — Ji valandėlę 
patylėjo, lyg norėdama kažką prisiminti, ir žvilgtelėjo į auksinę 
apyrankę ant kairiojo riešo, nors laikrodžio ten nebuvo. — Kai 
ištekėjau, motina man perdavė grafienės de Azaaros titulą, ku- 
riuo nesinaudoju, o po jos mirties paveldėsiu dar trisdešimt ti- 

tulų — tarp jų dvylika priklauso Ispanijos aristokratams. Taip pat 
„Casa del Postigo“ su baldais bei paveikslais ir šiek tiek turto, kad 
galėčiau išlaikyti tam tikrą aukštuomenės damos dekorą. Turėsiu 
išsaugoti tai, kas dar liko, ir sutvarkyti šeimos archyvus. Šiuo metu 
rašau knygą apie del Nuevo Ekstremo kunigaikščių gyvenimą 
valdant Habsburgų dinastijai... Manau, pasakoti apie visa kita 
nėra prasmės. — Ji paėmė vyno taurę ir pakėlė prie lūpų. — Pats 
galite pavartyti bet kokį žurnalą. 

— Regis, jums pačiai tai nelabai rūpi. 

Ji gurkštelėjo vyno ir, neatitraukdama lūpų nuo taurės, žiūrėjo 
į Kuartą. 

— Tiesa, man tai nerūpi. Norite, kad viską papasakočiau 
atvirai? 

Kuartas palingavo žilą galvą. 

— Nežinau, — atsakė jis nuoširdžiai ir ramiai. Tačiau ir viltin- 
gai, jausdamas, kad jo protas kažkoks keistai, netgi žaismingai, 
blaivus. Pamanė, kad tikriausiai nuo vyno, kurio beveik nepa- 
ragavo. — Tiesą sakant, nė nežinau, kodėl mane pasikvietėte šios 
vakarienės. 

Makarena Bruner dar sykį gurkštelėjo vyno — lėtai, susi- 
mąsčiusi. 

— Man regis, turiu keletą priežasčių, — pagaliau tarė ji, staty- 
dama taurę ant stalo. — Pavyzdžiui, jūs nepaprastai mandagus ir 
jūsų manieros nėra šleikščiai saldžios kaip kai kurių dvasininkų... 
Jūsų mandagumas — tarsi būdas laikyti pašnekovus per atstu- 
mą. — Greitu žvilgsniu ji įvertino apatinę veido dalį, toptelėjo 
Kuartui, paskui nužvelgė akis ir rankas, riešais besiremiančias į 
staliuką, abipus lėkštės, kurią padavėjas jau ketino nunešti. — Be 
to, jūs nedaugžodžiaujate, nesistengiate priblokšti lyg koks mugės 
šarlatanas. Šiuo atžvilgiu man primenate doną Priamą... — Pada- 
vėjas su lėkštėmis nuėjo, ir ji nusišypsojo Kuartui. — Be to, jūsų 
plaukai per anksti pražilę, ir kerpatės trumpai kaip kareivis, kaip 
vienas iš mano mėgstamų personažų — seras Marholtas, senas ir 
drąsus riteris iš Džono Steinbeko romano Karaliaus Artūro ir 
jo kilniųjų riterių žygdarbiai. Šią knygą perskaičiau dar būdama 
mergaičiukė ir tiesiog įsimylėjau Marholtą. Ar dar reikia kitų 
priežasčių?.. Ir dar: kaip pasakė Grisė, jūs iš tų dvasininkų, kurie 

moka skoningai rengtis. Jei norite žinoti, esate įdomiausias iš 
visų, kuriuos man teko sutikti... — Ji paskutinį kartą žvilgtelėjo į 
Kuartą, ir tas žvilgsnis buvo ilgas, penkiomis sekundėmis ilgesnis 
nei turėjo būti, ir Kuartas pasijuto nepatogiai. — Ar tai norėjote 
sužinoti? 

— Turėdamas omenyje, kas esu — ne per labiausiai. 

Įvertindama šį ramų atsakymą, Makarena Bruner linktelėjo. 

— Ir dar, — kalbėjo ji toliau, — jūs man primenate mano vie- 
nuolyno mokyklos kapelioną. Visi žinodavo, kada jis laikys 
mišias, nes likus iki jų kelioms dienoms, sukeldavo ant kojų 
visas motinėles. Galop pabėgo su viena iš jų, pačia storiausia, 
dėsčiusia mums chemiją. Argi nežinote, kad vienuolės kartais 
įsimyli kunigus?.. Taip kažkada atsitiko ir Grisei. Santa Barbaroje, 
Kalifornijoje, kur ji buvo universitetinio koledžo direktorė. Vieną 
dieną pasibaisėjusi suprato mylinti savo vyskupijos vyskupą. Kai 
tik buvo pranešta, kad jis aplankys jos koledžą, ji prišoko prie 
veidrodžio, puolė pešiotis antakius ir vos nepasidažė paakių... 
Na, ką pasakysite? 

Žiūrėjo į Kuartą laukdama jo reakcijos, bet jis liko šaltas ir 
abejingas. Makarena Bruner būtų nustebusi, jei būtų sužinojusi, 
kiek panašių meilės ir neapykantos istorijų bylų guli Užsienio 
reikalų institute. Tad jis nieko neatsakė, tik gūžtelėjo pečiais tarsi 
laukdamas istorijos tęsinio. Jei ji norėjo jį priblokšti, prašovė pro 
šalį. Ir labai smarkiai. 

— Ir kuo viskas baigėsi? 

Makarena pakėlė ranką, pajudino, ir blykčiodama žvakės 
šviesoje auksinė apyrankė nuslinko nuo riešo iki alkūnės. Nuo 
gretimų staliukų tuzinas akių sekė kiekvieną jos krustelėjimą. 

— Kumščiu trenkė į veidrodį, sudaužė jį ir persipjovė veną. Pa- 
skui nuėjo pas savo ordino viršininkę ir pasiprašė duoti jai truputį 
laisvo laiko pamąstyti. Nuo tos dienos prabėgo keleri metai. 

Prie jos stovėjo metrdotelis — šaltas ir abejingas, sakytum, ne- 
būtų girdėjęs nė vieno jos žodžio. Jis išreiškė viltį, kad svečiams 
nieko netrūksta, ir pasidomėjo, ar ponia pageidautų dar ko nors. 
Makarena buvo užsisakiusi tik salotų, Kuartas taip pat nenorėjo 
nei antrojo patiekalo, nei deserto, kuriuo firma apgailestaudama, 
kad kunigaikštienė ir šventasis tėvas neturi apetito, ketino juos 
pavaišinti nemokamai. 


Laukdami kavos, jie nusprendė išgerti vyną. 

— Ar seniai pažįstate seserį Marsalą? 

— Kaip jūs juokingai ją pavadinote... Sesuo Marsala... Aš taip 
niekad jos nevadinu. 

Jos taurė buvo veik tuščia. Kuartas paėmė butelį nuo greta sto- 
vinčio staliuko ir įpylė vyno. Jo taurė stovėjo beveik nepaliesta. 

— Grisė už mane vyresnė, — toliau kalbėjo ji, — bet mudvi su- 
sidraugavome jau seniai. Čia, Sevilijoje. Ji dažnai atvažiuodavo 
su savo mokiniais amerikiečiais į užsieniečių vasaros kursus stu- 
dijuoti dailės... Susipažinome, kai jie atliko praktiką — restauravo 
vasaros valgomąjį mano namuose. Supažindinau ją su tėvu Feru 
ir pasiekiau, kad ji būtų įtraukta į projektą, kai dar santykiai su 
arkivyskupu buvo draugiški. 

— Kodėl jus taip domina ši bažnyčia? 

Ji pažvelgė į jį taip, tarsi gyvenime nebūtų girdėjusi kvailes- 
nio klausimo. Šią bažnyčią pastatė jos giminė. Joje palaidoti jos 
protėviai. 

— Bet jūsų vyrui, regis, ji nelabai rūpi. 

— Žinoma, nerūpi. Penčo galva užimta kitais dalykais. 

Ji pakėlė taurę prie lūpų, ir vynas žvakės šviesoje sublykčiojo 
raudonais atšvaitais. Šį kartą patraukė gerą gurkšnį, ir Kuartas 
buvo priverstas taip pat gurkštelėti iš savo taurės. 

— O ar tiesa, — paklausė jis šluostydamasis lūpas servetėlės 
kampu, — kad jūs jau negyvenate kartu, nors nesate išsiskyrę? 

Ji klausiamai pažvelgė į jį. Šį vakarą ji nesitikėjo išgirsti klau- 
simų apie savo vedybinį gyvenimą, be to, dviejų iškart. Medaus 
spalvos akyse sublizgo pašaipios ugnelės. 

— Taip, tiesa, — atsakė kiek patylėjusi. — Mudu negyvename 
kartu. Bet nė vienas iš mūsų nepareikalavo nei skyrybų, nei 
dalybų, nieko. Gal jis tikisi mane susigrąžinti, todėl ir vedė 
visiems plojant katučių? Mūsų vedybos buvo jo visuomeninis 
įšventinimas. 

Kuartas nužvelgė prie gretimų staliukų sėdinčius žmones, 
paskui truputį pasilenkė prie jos ir paklausė: 

— Atleiskit, aš nelabai supratau. Kam plojant? 

— Argi nepažįstate mano krikštatėvio? Donas Oktavijus Ma- 
čuka buvo mano tėvo draugas, jis nepaprastai myli ir kunigaikš- 


tienę, ir mane. Sako, kad aš jam tarsi dukra, kurios jis niekad 
neturėjo. Tad norėdamas užtikrinti man ateitį. labai pritarė mano 
vestuvėms su jaunu ir pačiu talentingiausiu banko „Cartujano“ 
tarnautoju, kuris greitai, kai tik Oktavijus išeis į pensiją, užims 
jo vietą. 

— Todėl ir ištekėjote? Kad užsitikrintumėt ateitį? 

Jis paklausė labai tiesiai ir stačiokiškai. Plaukų vilnis nuslydo 
nuo Makarenos Bruner pečių uždengdama pusę veido, ir ji at- 
bloškė juos atgal. Žiūrėjo į Kuartą stengdamasi suprasti, kodėl 
jis taip domisi šia tema. 

— Ką gi, Penčas patrauklus vyras. Be to, kaip sakoma, turi 
nuostabią galvą. Ir dar vieną savybę: jis drąsus. Vienas iš nedau- 
gelio man žinomų vyrų, gebančių viską pastatyti ant kortos, kad 
įgyvendintų savo svajonę ar patenkintų garbės troškimą. O mano 
dabartiniam arba buvusiam vyrui — vadinkit, kaip norit — svajonė 
ir garbėtroška neatskiriamos sąvokos. — Ji šyptelėjo. — Manau, kad 
tekėdama už jo buvau jį įsimylėjusi. 

— Tai kas atsitiko? 

Ji pažvelgė į jį tokiu pat žvilgsniu kaip anksčiau, tarsi norėdama 
suprasti, kokią jo klausimo dalį sudaro asmeninis domėjimasis. 

— Apskritai nieko, — atsakė ji abejingu balsu. — Aš vaidinau 
savo vaidmenį, jis — savo. Bet jis padarė klaidą. Arba keletą klaidų. 
Viena iš jų — kad nenorėjo palikti mūsų bažnyčios ramybėje. 

— Mūsų? 

— Mano. Tėvo Fero bažnyčios. Bažnyčios tų žmonių, kurie 
kasdien ateina klausyti mišių. Kunigaikštienės bažnyčios. 

Šįsyk nusišypsojo Kuartas: 

— Ar jūs visada vadinate savo motiną kunigaikštienė? 

— Visada, kai kalbuosi apie ją su trečiaisiais asmenimis. — Ji 
švelniai nusišypsojo — labai švelniai, taip šypsantis Kuartas dar ne- 
buvo jos matęs. — Jai patinka. Ji taip pat mėgsta geranijas, Mocartą, 
senus užsigrūdinusius kunigus ir kokakolą. Kokakola — neįprastas 
daiktas, tiesa? — septyniasdešimtmetei moteriai, kuri kartą per 
savaitę miega nenusisegusi perlų karolių ir tebevadina vairuotoją 
mechaniku... Judu dar nepažįstami? Jei pageidaujate, kviečiu 
jus rytoj išgerti su mumis kavos. Donas Priamas mus lanko kas 
vakarą — kartu kalbame rožinį. 

— Abejoju, ar tėvui Ferui bus malonu mane matyti. Aš jam, 
regis, nelabai patinku. 

— Palikite tai sutvarkyti man. Arba mano motinai. Ji su donu 
Priamu puikiai sutaria. Gal tai bus gera proga judviem pasikalbėti 
kaip vyrui su vyru... „Kaip vyrui su vyru...“ Ar galima taip sakyti 
kalbant apie dvasininkus? 

Kuartas atlaikė jos žvilgsnį abejinga veido išraiška ir tarė: 

— O dėl jūsų vyro... 

— Jūs vis klausinėjat ir klausinėjat. Manau, kad tik dėl šių 
klausimų ir atėjote. 

Makarena ištarė šiuos žodžius ironiškai, tarsi apgailestaudama. 
Ji žiūrėjo į Kuarto rankas kaip per pirmąjį jųdviejų susitikimą 
viešbučio vestibiulyje, ir jis, pasijutęs nepatogiai, porą kartų buvo 
nukėlęs jas nuo stalo, bet galop nusprendė palikti ramiai gulėti 
ant staltiesės. 

— Ką jūs norite žinoti apie Penčą? — vėl paklausė ji. — Kad jis 
apsiriko manydamas, jog nusipirko mane? Kad ši bažnyčia — vie- 
na iš karo paskelbimo jam priežasčių? Kad kartais jis geba elgtis 
kaip tikras bjaurybė?.. 

Pasakė šiuos žodžius labai ramiai, visiškai abejingu tonu. Prie 
gretimo staliuko atsistojo keletas žmonių, kai kurie jų pasisvei- 
kino su Makarena. Visi smalsiai žiūrėjo į Kuartą, ypač moterys, 
šviesiaplaukės ir nudegusios, išdidžios ir kilmingos Andalūzijos 
moterys, niekad gyvenime nepatyrusios alkio. Makarena atsakė 
į sveikinimus galvos linktelėjimu ir šypsena. Kuartas įdėmiai 
stebėjo ją. 

— Kodėl nereikalaujate skyrybų? 

— Nes aš katalikė. 

Negalėjai suprasti, kalba ji rimtai ar juokauja. Abu nutilo, jis 
lėtai atsirėmė į kėdės atkaltę ir tebestebėjo moterį. Vėrinys ir 
natūralaus šilko palaidinukė po juodu švarkeliu išryškino įdegusią 
odą ir iškirptę, nutviekstą auksinės žvakės šviesos. Jis pažvelgė 
į didžiules, ramiai į jį žiūrinčias tamsias akis ir suprato, kad jo 
sielos ramybė sudrumsta, jeigu, žinoma, — priėjęs iki šios vietos 
protas ir instinktas visada jį apgaudavo. — tarsime, kad jo sielos 
ramybė priklauso nuo išorinių svyravimų kaip vertybinių popierių 
kursas biržoje. Gal šis palyginimas ir turi kokią nors prasmę, bet 
šiam atvejui jis visiškai netiko. 


Jis prasižiojo ir kažką pasakė — tiesiog turėjo kažką pasakyti, 
kad išsklaidytų tylą. Tinkamu tonu pasakė kažką, kas tiko šiam 
atvejui, ir po valandėlės užmiršo savo žodžius, kuriais jam pavy- 
ko užpildyti tuštumą. Dabar Makarena Bruner vėl ėmė kalbėti, 
ir Kuartas prisiminė monsinjorą Spadą. Maldos ir šaltas dušas, 
šypsodamasis jam patarė Mastifas, kai jiedu stovėjo ant Ispanijos 
aikštės laiptų. 

— Yra dalykų, kuriuos norėčiau jums paaiškinti, — kalbėjo 
ji, — bet bijau, kad nesugebėsiu... — Ji žiūrėjo kažkur per Kuarto 
petį, ir jis nežinia kodėl pritardamas linktelėjo. Svarbiausia, da- 
bar jis vėl galėjo atidžiai jos klausytis. — Tie, kuriems gyvenime 
daug duota, kartais už tai turi brangiai mokėti. Penčas taip pat 
moka. Jis vienas iš tų, kurie prašo sąskaitos nesutrikusiu veidu, 
be to, dar beldžia krumpliais į barą norėdamas sužinoti, kiek 
skolingas. Tikras toreadoras, — ironiškai pajuokavo ji. — Bet jis 
labai jautrus ir žino, kad tai žinau ir aš. Sevilija — didelis kaimas, 
mes čia mėgstame liežuvauti. Kiekvienas garsas, kuris pasiekia 
jo ausis, kiekviena dviprasmiška šypsena už nugaros — smūgis 
jo išdidumui. — Ji išsiblaškiusi apsidairė po salę. — Įsivaizduo- 
kite, ką jam kalbės žmonės, kai sužinos, kad aš vakarieniauju 
su jumis. 

— Vadinasi, tik dėl to ir pasikvietėte mane? — Kuartas vėl at- 
gavo savitvardą. — Kad parodytumėte mane kaip trofėjų. 

Ji pažiūrėjo į jį pavargusio, amžių nugyvenusio Žmogaus 
žvilgsniu. 

— Galbūt. Mes, moterys, labai sudėtingos būtybės, mūsų ne- 
galima lyginti su vyrais, kurie tiesiai meluoja ir painiojasi lyg vai- 
kai... Jie nuosekliai daro savo niekšybes. — Kavą jiems atnešė pats 
metrdotelis: su pienu —jai, juodą — jam. Makarena Bruner įsidėjo 
į puodelį gabalėlį cukraus ir susimąsčiusi nusišypsojo. — Galite 
būti tikras, kad Penčas apie mudviejų susitikimą viską žinos jau 
rytoj ryte. Dievo valia būna sąskaitų, kurias reikia susimokėti 
neskubant. — Ji gurkštelėjo kavos ir neapsilaižiusi drėgnų lūpų 
pažiūrėjo į Kuartą. — Gal man nereikėjo sakyti „Dievo valia“, 
tiesa? Skamba kaip prakeiksmas. Neminėk Dievo vardo be reikalo 
ir taip toliau. 

Kuartas atsargiai padėjo šaukštelį prie savo puoduko. 

— Nesigraužkit, — nuramino ją. — Kartais ir aš miniu be reikalo 
Dievo vardą. 

— Įdomu. — Ji pasirėmė alkūnėmis, truputį pasilenkė, ir 
lengvo šilko palaidinukė palietė stalo kraštą. Valandėlę Kuartas 
įsivaizdavo jos krūtis: sunkias, švelnias, įdegusias. Jis turės ne 
sykį išsimaudyti duše, kad jas pamirštų. — Pažįstu doną Priamą 
jau dešimt metų — nuo tada, kai atsikėlė į šią parapiją, bet neįsi- 
vaizduoju kunigo vidinio pasaulio ir jo minčių. Niekad anksčiau 
nesusimąstydavau, galvoti apie tai ėmiau tik dabar, žiūrėdama į 
jus. — Vėl pažvelgė į Kuarto rankas, paskui pakėlė akis į stačią 
apykaklę. — Kaip jūs susitvarkote su savo įžadais? 

Jeigu būna netinkamų klausimų, galvojo jis, dabar pats laikas 
juos pateikti. Dirstelėjo į vyno taurę ir ėmė melstis, kad jo ne- 
apleistų šaltakraujiškumas. 

— Kiekvienas tvarkosi kaip gali. Kai kurie duoda nuolankumo 
ir skaistybės įžadus, gyvena visiškam skurde. 

Jis kilstelėjo taurę tarsi norėdamas sakyti tostą, bet negėrė, 
pastatė ją ant staltiesės ir ėmė sriūbčioti kavą. Makarena Bruner 
taip nuoširdžiai ir skambiai nusikvatojo, kad Kuartas vos ne- 
prunkštelėjo. 

— O jūs? — paklausė tebešypsodama. — Ar jūs klusnus? 

— Taip, paprastai esu klusnus, — atsakė, pastatė puodelį ant 
lėkštutės ir nusišluostė lūpas; tada kruopščiai sulankstė servetėlę 
ir padėjo ant stalo. — Tiesa, aš mėgstu mąstyti, bet visada paklūstu 
disciplinai. Yra dalykų, kurie neįmanomi be disciplinos, o mano 
darbas kaip tik toks. 

— Turite omenyje doną Priamą? 

Kuartas nutaisė abejingą miną ir suraukė antakius. Iš tikrųjų jis 
nieko neturėjęs omenyje, paaiškino, ji pati paminėjusi tėvą Ferą, 
šis Dievo tarnas esąs kaip tik toks pavyzdys, kuriuo nereikėtų 
sekti. Švelniai tariant, pernelyg savarankiškas. O juk katekizmas 
moko, kad tai mirtiniausia nuodėmė. 

— Jūs visiškai nieko nežinote apie jo gyvenimą, todėl negalite 
ir teisti. 

— Nė nemanau jo teisti, — suraukęs antakius atsakė Kuar- 
tas. — Tik noriu suprasti. 

— Jūs nė nesistengiate jo suprasti, — karšai paprieštaravo 
ji. — Pusę gyvenimo jis praleido kaimo parapijoje Pirėnuose, 
Dievo užmirštame kaimelyje... Žiemą ištisus mėnesius būdavo 
užverstas sniegu ir atskirtas nuo išorinio pasaulio, kartais jam 
tekdavo klampoti aštuonetą ar dešimt kilometrų, kad suteiktų 
paskutinį patepimą mirštančiajam. Ten gyveno tik seniai, ir jie 
pamažu išmirė. Vieną po kito laidojo juos savo rankomis, kol 
galiausiai išmirė visi. Nuo viso to jį ėmė įkyriai persekioti tam 
tikros mintys apie gyvenimą, mirtį ir apie vaidmenį, kurį jūs, 
dvasininkai, vaidinate pasaulyje... Ši bažnyčia jam labai svarbi. 
Jis mano, kad ji reikalinga žmonėms, ir tvirtina, jog uždaryta ar 
prarasta bažnyčia — tai prarastas gabalėlis dangaus. Bet niekas jo 
neklauso, todėl užuot pasidavęs, kovoja. Sako kalnuose pralai- 
mėjęs pernelyg daug mūšių. 

Visa tai puiku, pritarė Kuartas. Ir labai jaudinama. Panašia 
tema jis net matęs porą filmų. Tačiau tėvas turįs paklusti Baž- 
nyčios disciplinai. Mes, dvasininkai, pridūrė jis, negalime laisvai 
eiti per gyvenimą ir skelbti nepriklausomas respublikas. Mūsų 
laikais tai nepriimtina. 

Ji nesutiko: 

— Jūs nepakankamai jį pažįstate. 

— Jis pats neleidžia man geriau jo pažinti. 

— Rytoj tai sutvarkysime. Prižadu. — Ji vėl ėmė apžiūrinėti jo 
rankas. — O jei jau kalbame apie turtą, tai jūs atrodote karališkai. 
Jis beveik negeria vyno... Palyginti su tėvu Feru, jūs rengiatės 
labai gerai. Aš gebu atpažinti brangius drabužius, net jeigu jais 
rengiasi dvasininkas. 

— Tam tikru atžvilgiu tai susiję su mano darbu. Turiu bendrauti 
su žmonėmis. Vakarieniauti su gražiomis Sevilijos kunigaikštie- 
nėmis. — Juodu pažvelgė vienas į kitą, bet nė vienas nenusišyp- 
sojo. — Laikykite mano brangų apdarą savotiška uniforma. 

Stojo trumpa tyla. Ir nė vienas nenorėjo jos nutraukti. Kuartas 
ramiai laukė. Po valandėlės ji paklausė: 

— Jūs irgi turite sutaną? 

— Žinoma. Bet velkuosi ją retai. 

Padavėjas atnešė sąskaitą. Kuartas norėjo susimokėti, bet Ma- 
karena Bruner neleido. 

— Juk aš jus pasikviečiau, — tvirtai pareiškė ji, ir Kuartui teliko 
žiūrėti, kaip ji traukia iš rankinės auksinę „American Express“ 
kortelę. — Aš visada persiunčiu sąskaitas savo vyrui, — nuėjus 
padavėjui, vylingai paaiškino moteris. — Tai jam atsieina pigiau, 
nei mokėti našlės pensiją po skyrybų. 

— Beje, mudu dar neaptarėme jūsų trečiojo įžado, — po valan- 
dėlės pridūrė ji. — Nekaltybės. Jūs laikotės ir jo? 

— Bijau, kad taip. Laikausi jo labai tvirtai. 

Lėtai linktelėjusi, ji nužvelgė salę, paskui vėl ėmė žiūrėti į jį. 
Dabar stengėsi įvertinti jo lūpas ir akis. 

— Tik nesakykit, kad niekada nebuvote su moterimi. 

Yra klausimų, į kuriuos neįmanoma atsakyti vienuoliktą va- 
landą Sevilijos restorane, degant žvakei. Bet, regis, ji nelaukė 
atsakymo. Išsiėmusi iš rankinės cigarečių pakelį, vieną cigaretę 
įsikišo į burną, paskui natūraliai ir sykiu begėdiškai kaire ranka 
pasirausė dešinėje iškirptės pusėje ir išsitraukė plastikinį žiebtuvė- 
lį, kurį nešiojosi po liemenuko petnešėle. Kuartas stebėjo, kaip ji 
degasi cigaretę, ir stengėsi apie nieką negalvoti. Ir tik vėliau leido 
sau pasvarstyti: į kokią, po paraliais, draikalynę aš painiojuosi? 

Iš tikrųjų Romoje įgytas išsiauklėjimas ir pastarųjų dešimt- 
ies metų saviugdos pastangos suformavo visiškai kitokį Kuarto 
požiūrį į seksą, jis skyrėsi nuo to požiūrio, kurį dvasininkams 
primeta seminarijoje viešpataujančios paskalos, nešvankybė ir 
bendros bažnytinės įstaigos gyvenimo normos. Uždarame pa- 
saulyje, valdomame kaltės sąvokos, pasaulyje, draudžiančiame 
ryšį su moterimi, pasaulyje, kuriame vienintelė pusiau oficiali 
išeitis — masturbacija arba slaptas seksas, vėliau išperkamas at- 
gaila, diplomato gyvenimas ir darbas Užsienio reikalų institute 
palengvino tai, ką monsinjoras Spada, didysis eufemizmų specia- 
listas, apibūdino kaip taktinį atsitraukimą. Aukščiausiuoju tikslu 
laikoma visuotinė Bažnyčios gerovė kartais pateisindavo kai kurias 
priemones, ir šiuo požiūriu, jei koks nors nunciatūros sekretorius 
savo stotu patraukdavo ministrų, finansininkų ar ambasadorių 
žmonų dėmesį ir jos neatsispirdavo instinktyviam norui globoti 
jaunus ar įdomius dvasininkus, jam atsiverdavo nemažai durų, 
kurių slenksčio nebuvo lemta peržengti senesniems ir rūstesniems 
monsinjorams bei eminencijoms. Prisimindamas du persona- 


žus — Fabricijų del Dongo ir Žiuljeną Sorelį, monsinjoras Spada 
tai vadino Stendalio sindromu, ir vos tik Kuartui pradėjus dirbti 
Užsienio reikalų institute, patarė jam būtinai pasiskaityti apie 
jų gyvenimo peripetijas. Mastifo nuomone, kultūra gali puikiai 
sutarti su dresavimu. Ir jis leisdavo kiekvienam spręsti savaran- 
kiškai, vadovaujantis savu protu ir sava moralės samprata; juk, 
šiaip ar taip, kiekvienas dvasininkas — Dievo pasiuntinys mūšio 
lauke, kur jo ginklas tėra malda ir sveikas protas, nes sykiu su 
pranašumu, kurį teikdavo galimybė klausytis svetimų išpažinčių 
per priėmimus, privačius pokalbius ir klausyklose, šioje sistemoje 
slypėjo ir pavojų. Daugelis moterų kreipdavosi į dvasininką kaip į 
emocinį trokštamo, bet nepasiekiamo ar abejingo vyro pakaitalą, 
o niekas taip netrikdo senojo Adomo, būdraujančio po daugelio 
dvasininkų sutanomis, kaip jaunos merginos nekaltybė ar nusi- 
vylusios moters išpažintis. Trumpai tariant, galėjai tikėtis, kad 
vyresnybė daugmaž buvo pasiryžusi atleisti nuodėmes, — Petro 
valtis buvo sena, daug patyrusi ir išmintinga, — jei tik išvengdavai 
skandalo ir pasiekdavai veiksmingų rezultatų. 

Paradoksalu, bet kaip žmogus, apdovanotas tik profesionalaus 
kareivio tikėjimu, Kuartas buvo visiškai kitoks. Tiesa, nekalty- 
bė jam buvo tik išdidumo nuodėmė, o ne dorybė; tačiau tokia 
buvo taisyklė, pagal kurią jis tvarkė savo gyvenimą. Ir tarsi kokia 
šmėkla, išdygusi prieš akis tamsoje, tasai tamplierius su kardu 
jam buvo vienintelė atrama po dangumi be Dievo, ir jis turėjo 
laikytis šios taisyklės, jeigu norėjo oriai pasitikti nuo Hatino 
kalvos besiartinančią saracėnų kavalerijos ataką. 

Kuartas vargais negalais grįžo į dabartį. Makarena Bruner rūkė 
alkūne atsirėmusi į stalą, parėmusi smakrą ant cigaretę laikančios 
rankos delno. Staiga nežinia kodėl jis pajuto jaudinantį jos kojų 
artumą. Tamsiose jos akyse blykčiojo auksiniai žvakės liepsnos 
atspindžiai. Jam tereikėjo ištiesti ranką ir paliesti pirštais jos odą 
po juodais plaukais, vėl dengiančiais pečius, ir po dramblio kaulo 
vėriniu, ir po auksine apyranke. Pro pravertas lūpas švelniai bliz- 
gėjo balti dantys. Tada, tarsi būtų laukęs tos akimirkos, tą pačią 
ranką, kurios pirštų galiukus knitino geismas, jis įkišo į vidinę 
švarko kišenę, ištraukė kapitonui Ksalokui adresuotą atviruką ir 
padėjo stalo viduryje tarp savęs ir sėdinčios priešais moters. 

— Papasakokite apie Karlotą Bruner. 

Akimirksniu viskas pasikeitė. Ji užgesino cigaretę peleninėje 
ir sutrikusi įsmeigė į jį akis. Medaus spalvos atspindžiai dingo. 

— Kur radote šį atviruką? 

— Kažkas paliko jį mano kambaryje. 

Makarena Bruner ilgai žiūrėjo į pageltusios bažnyčios atvaizdą. 
Paskui papurtė galvą. 

— Tai mano atvirukas. Iš Karlotos skrynios. Nesuprantu, kaip 
jis atsidūrė pas jus. 

— Pati matot, aš turiu jį. — Kuartas paėmė atviruką dviem 
pirštais ir apvertė prirašyta puse. — Kodėl ant jo nėra pašto ant- 
spaudo? 

Sutrikusios moters akys lakstė nuo atviruko prie Kuarto. Jis 
pakartojo klausimą, ji linktelėjo, bet atsakė po trumpos tylos. 

— Nes jis niekada nebuvo išsiųstas. — Paėmė atviruką ir ati- 
džiai apžiūrėjo. — Karlota buvo mano senelės sesuo. Įsimylėjusi 
Manuelį Ksaloką, neturtingą jūreivį. Grisė sakė papasakojusi jums 
šią istoriją... — Ji palingavo galvą, tarsi norėdama kažką paneigti, 
nors šis judesys galėjo reikšti bejėgiškumą, nusivylimą ar liūde- 
sį. — Kai kapitonas Ksalokas emigravo į Ameriką, daugelį metų 
kas savaitę ji rašydavo jam po laišką ar atviruką. Tačiau jos tėvas, 
kunigaikštis, mano prosenelis Luisas Bruneris, nusprendė jai su- 
trukdyti. Jis papirko miesto pašto tarnautojus. Per šešerius metus 
ji negavo nė vieno laiško ir, manome, jis taip pat. Kai Ksalokas 
grįžo ieškoti Karlotos, ji jau buvo išprotėjusi. Dienų dienom 
sėdėdavo prie lango ir žiūrėdavo į upę. Ji nepažino jo. 

Kuartas parodė į atviruką. 

— O laiškai? 

— Niekas nedrįso jų sunaikinti. Jie atsidūrė skrynioje, į kurią po 
Karlotos mirties 1910 metais buvo sudėti jos daiktai. Vaikystėje 
ši skrynia buvo tiesiog mane užbūrusi: matuodavausi sukneles, 
agato karolius... —- Makarena šyptelėjo, bet jos akys vėl užkliu- 
vo už atviruko, ir šypsena dingo. — Jaunystėje Karlota su mano 
seneliais buvo nuvykusi į Pasaulinę parodą Paryžiuje, į Tunisą, 
kur aplankė Kartaginos griuvėsius, ir parsivežė senų monetų... 
Skrynioje taip pat yra brošiūrų iš kelionių, laivų ir viešbučių: 
visas gyvenimas, saugomas tarp senų nėrinių ir kandžių sukapotų 

muslinų. Įsivaizduokite, kokį įspūdį tatai darė man, dešimtmetei 
ar dvylikametei mergytei: vieną po kito perskaičiau visus laiškus, 
ir mane užbūrė romantiška mano prosenelės asmenybė. Ji tebežavi 
mane ir šiandien. 

Ji ėmė nagais braižyti staltiesę aplink atviruką. Po valandėlės 
liovėsi ir susimąstė. 

— Graži meilės istorija, — pridūrė pakeldama akis į Kuartą. — Ir 
nelaiminga — kaip visos gražios meilės istorijos. 

Bijodamas ją pertraukti, Kuartas tylėjo. Tylą sudrumstė pada- 
vėjas, atnešęs kredito kortelę. Kuartas stebėjo jos parašą: nervingą, 
kampuotą, panašiom į durklus raidėm. Nugrimzdusi į mintis, 
Makarena dabar žiūrėjo į užgesusią nuorūką peleninėje. 

— Yra labai graži daina pagal Antonijaus Burgoso eiles, — po 
valandėlės prašneko ji, — ją dainuoja Karlosas Kanas: „Dar menu 
tą mergaitę Sevilijoj ir skambantį josios pianiną...“, ir kaskart, kai 
ją išgirstu, noriu verkti... Ar žinote, kad apie Karlotą ir Manuelį 
dar pasakojama legenda? — Pagaliau ji nusišypsojo — nelauktai, 
nedrąsiai, ir Kuartas suprato, kad ji tiki tąja legenda. — Mėne- 
sėtomis naktimis Karlota prieina prie lango tuo metu, kai vai- 
duokliškas jos mylimojo burlaivis pakelia inkarą ir ima plaukti 
Gvadalkivyru žemyn. — Makarena pasakojo šią legendą palinkusi 
prie staliuko, jos akyse vėl žaidė auksiniai blyksniai, o Kuartą vėl 
suėmė nerimas, kad sėdi pernelyg arti. — Vaikystėje kiauras naktis 
sėdėdavau savo kambaryje norėdama juos pamatyti. Ir vienąsyk 
pamačiau. Pamačiau šviesų Karlotos siluetą lange ir baltas bures 
upėje, apsisiautusioje rūko skraiste: senas burlaivis lėtai plaukė 
tol, kol dingo iš akių. 

Staiga ji nutilo. Atsirėmė į kėdės atkaltę. Kuartą ir ją vėl iš- 
skyrė atstumas. 

— Po sero Marholto, — pridūrė ji, — mano antroji meilė buvo 
kapitonas Ksalokas... — Dabar ji žvelgė provokuojamai. — Ši is- 
torija jums tikriausiai atrodo kvaila? 

— Visai ne. Visi mes turime savų vaiduoklių. 

— O kokie jūsų? 

Dabar nusišypsojo Kuartas — iš tolo, labai iš tolo. Iš tokių to- 
lių, kur Makarena Bruner niekada nebūtų galėjusi jo pasiekti ir 
sužinoti, kas juose dedasi ir ką jie slepia — net tada, jei Kuartas 

savo šypseną būtų palydėjęs žodžiais. Tuose toliuose buvo vėjas, 
saulė ir lietus. Druskos skonis burnoje. Liūdni prisiminimai apie 
varganą jaunystę, apie drėgna žeme išteptus kelius ir ilgą ilgą 
laukimą ant jūros kranto. Į ankštus disciplinos rėmus įspraustos 
jaunystės šmėklos, skurdūs prisiminimai apie draugystę ir apie 
trumpas patenkintos savimylos valandėles. Vienatvė oro uoste, 
vienatvė su knvga, vienatvė viešbučio kambaryje. Baimė ir pa- 
nieka kitų žmonių akyse: bankininko Luparos, Nelsono Koronos, 
Priamo Fero. Slegiantys jo sąžinę lavonai — tikri ar įsivaizduotini, 
buvę ar būsimi. 

— Apskritai nieko ypatinga, — abejingai atsakė jis. — Taip pat 
esti laivų, kurie pakelia inkarą, išplaukia ir negrįžta. Ir žmogus. 
Tamplierių riteris šarviniais marškiniais, stovintis vidury dykros, 
atsirėmęs į kardą. 

Ji pažvelgė į jį kažkaip keistai, tarsi matytų jį pirmą kartą, ir 
nieko neatsakė. 

— Tik vaiduokliai, — pridūrė kiek patylėjęs Kuartas, — nepalieka 
atvirukų viešbučių kambariuose. 

Makarena Bruner palietė atviruką, gulintį ant stalo prirašyta 
puse į viršų: Čia aš kasdien meldžiuosi už tave... — Jos lūpos tyliai 
skaitė žodžius, kurie niekad nepasiekė kapitono Ksaloko. 

— Nesuprantu, — nusistebėjo ji. — Atvirukas buvo mano na- 
muose, skrynioje su kitais Karlotos daiktais. Kažkas jį paėmė 
iš ten. 

— Kas? 

— Neturiu nė menkiausio supratimo. 

— Kiek žmonių žino apie šiuos laiškus? 

Makarena tebežiūrėjo į jį tarsi gerai neišgirdusi klausimo ir 
laukė, kad pakartotų, bet jis tylėjo. Buvo matyti, kad ji įtemptai 
mąsto. 

— Ne, — pagaliau padarė išvadą. — Tai pernelyg absurdiška. 

Kuartas pakėlė ranką ir pamatė, kad Makarena Bruner pamažu 
lošiasi krėsle ir baimingai seka jo judesį tarsi kažko bijodama. Tuo 
tarpu jis paėmė atviruką ir parodė jame bažnyčios nuotrauką. 

— Čia nieko nėra absurdiška, — paprieštaravo jis. — Tai vieta, 
kur palaidota Karlota Bruner — visai šalia kapitono Ksaloko perlų. 
Jūsų vyras nori šį pastatą nugriauti, o jūs jį ginate. Tai vieta, dėl 

kurios atvažiavau į Seviliją, vieta, kur — atsitiktinai ar ne — žuvo 
du žmonės. — Jis pakėlė akis į moterį. — Bažnyčia, kuri, paslap- 
tingojo kompiuterių pirato, pasivadinusio Mišparais, žodžiais 
tariant, žudo, kad apsigintų. 

Ji norėjo nusišypsoti, bet nepavyko. Veidą iškreipė nerimas- 
tinga, mąsli grimasa. 

— Taip nekalbėkit. Aš bijau. 

Jos balsas buvo veikiau sudirgęs nei išsigandęs. Kuartas žvilg- 
telėjo į plastikinį žiebtuvėlį. kurį ji vartaliojo pirštais, ir suprato, 
kad Makarena Bruner sumelavo. Ji buvo ne iš tų moterų, kurios 
išsigąsta dėl niekų. 


Nuo tada, kai prieš savaitę Mišparai apsireiškė Popiežiaus kom- 
piuteryje, tėvas Ignasijus Aregis ir jėzuitų, informatikos specia- 
listų, komanda ėmė paeiliui budėti, dvylika valandų stebėdama 
centrinę Vatikano kompiuterinę sistemą. Tą naktį, kai iki pirmos 
valandos ryto buvo likę dešimt minučių, Aregis nuėjo į korido- 
rių prie kavos aparato. Automatas prarijo dvi monetas po šimtą 
lirų ir teišstūmė tuščią plastikinį puodelį ir žiupsnelį cukraus. 
Jėzuitas skambiai nusikeikė žiūrėdamas į tamsų Belvederio rūmų 
siluetą kitapus gatvės, apšviestos žibintų, po kuriais ką tik keitėsi 
naktinė šveicarų sargyba. Pasirausęs kišenėse, Aregis surado dar 
dvi monetas. Dabar kavą jis gavo, bet be cukraus, todėl turėjo 
pasinaudoti pirmuoju puodeliu — šis, laimė, stovėjo neapvirtęs 
šiukšliadėžėje, — kad galėtų pasisaldinti gėrimą. Paskui grįžo į 
kompiuterinę, jausdamas, kaip karštas puodelis jam degina pirš- 
tus — nykštį ir smilių. 

— Jis vėl pasirodė, tėve. 

Airis Kujis klyneksu valėsi akinių stiklus ir susijaudinęs žiūrėjo 
į kompiuterio ekraną. Kitas jaunas jėzuitas, italas Garofis, įnirtin- 
gai barbeno pirštais į antrojo kompiuterio klavišus stengdamasis 
pagauti įsilaužėlį. 

— Mišparai? — paklausė Aregis. Per Kujo petį jis žiūrėjo į 
ekraną, kuriame mirgėjo raudoni ir mėlyni ženkliukai ir greitai 
slinko rinkmenos, kurias skaitė įsilaužėlis. Šis kompiuteris kar- 
tojo hakerio judesius, o Garofio kompiuteris bandė jį atpažinti ir 
išsiaiškinti jo buvimo vietą. 

— Manau, taip, — dėdamasis akinius švariais stiklais atsakė 
airis. — Jis jau žino kelią ir juda į priekį labai greitai. 

— Ar jau pasiekė SS? 

— Kai kuriuos. Bet jis gudrus, stengiasi neįkliūti. 

Tėvas Aregis gurkštelėjo kavos ir nusiplikino liežuvį. 

— Tebūnie jis prakeiktas. 

SS —sadukiejų spąstais — Vatikano komanda žargoniškai vadino 
savotiškus informacijos labirintus, kurių tikslas buvo išmušti iš 
kelio piratus arba priversti juos išsiduoti, kad būtų galima atpa- 
žinti. SS, pastatyti prieš Mišparus, turėjo priversti jį atidengti 
žaidimo kortas ir padaryti pažeidžiamą. 

— Jis ieško INMAVAT'o, — pareiškė Kujis. 

Jo balse vėl nuskambėjo susižavėjimo gaidelės, ir tėvas Are- 
gis metė niūrų žvilgsnį į jaunojo specialisto kaklą ir sprandą. Jis 
sėdėjo pasilenkęs prie ekrano su pele dešinėje rankoje ir sekė įsi- 
laužėlio kelią. Nieko nepadarysi, baigdamas gerti kavą pagalvojo 
jis. Juk ir pats neįstengdavo užgniaužti profesionalo jaudulio, 
žiūrėdamas, kaip dirba kuris nors iš jo brolijos narių, ypač jei 
jis būdavo toks pat sumanus ir paslaptingas kaip Mišparai. Tada 
nebūdavo svarbu, ar jis nusikaltėlis, ar piratas, dėl kurio jie ne- 
miegodavo ištisą savaitę. 

— Pagaliau, — tarė airis. 

Net Garotis liovėsi barškinti klavišais ir įsmeigė akis į ekra- 
ną. Jame bėgo INMAVAT'o eilutės — archyvas, kuriuo galėdavo 
naudotis tik aukščiausi Kurijos nariai. 

— Taip, Mišparai, — pasakė Kujis kaip žmogus, atpažinęs senojo 
bičiulio parašą. 

Stojusioje tyloje tėvas Aregis sutraiškė plastikinį puodelį su 
tokiu garsu, kad atrodė, jog kažkas sprogo. Garofio kompiute- 
ryje mirksėjo skaitytuvo žymiklis, sujungtas tiesiai su policija ir 
Vatikano telefono tinklu. 

— Darbuojasi kaip ir praėjusį kartą, — tarė italas. — Norėda- 
mas nuslėpti įsilaužimo vietą, šokinėja iš vienos telefono linijos 
į kitą. 

Tėvas Aregis stebeilijosi į žymiklį, stryksintį čia aukštyn, čia 
žemyn aštuoniasdešimt keturių INMAVAT 'o vartotojų sąrašu. Jo 
komanda darbavosi keletą dienų, kad pastatytų vienus iš dauge- 

lio sadukiejų spąstų tam, kas norės įsiskverbti į V. „A, asmeninį 
Šventojo Tėvo kompiuterį. Spąstai suveikdavo tik tuo atveju, 
jeigu būdavo įsilaužiama iš išorės: piratui peržengus INMAVAT'o 
slenkstį, įsijungdavo slaptas ir, aišku savaime, jam nežinomas ko- 
das. Kažkas panašaus į nematomą kliūtį. Kai piratas prasibraudavo 
iki V „A, šis signalas neleisdavo jam ten patekti ir nukreipdavo 
klaidingu adresu — V „ATS, kuriam jokie jo veiksmai neįsteng- 
davo padaryti žalos, bet kur jis palikdavo žinutę, manydamas 
paliekąs ją asmeniniame Popiežiaus kompiuteryje. 

Mirksintis žymiklis sustojo prie V. „A. Ištisas dešimt ilgų 
sekundžių trys jėzuitai sėdėjo užgniaužę kvapą, įsmeigę akis į 
antrąjį kompiuterį. Galiausiai lengvai spragtelėjęs žymiklis išnyko 
ir ekrane pasirodė laikrodukas — laukimo ženklas. 

— Jis laužiasi į kompiuterį. — Šiuos žodžius Kujis ištarė taip 
tyliai, tarsi Mišparai būtų galėjęs jį išgirsti. Jo veidas išraudo, vėl 
aprasojusiuose akinių stikluose atsispindėjo ekranas. 

Tėvas Aregis kandžiojosi apatinę lūpą, čia užsisegdamas, čia 
atsisegdamas sutanos sagą. Jeigu spąstai neveikia arba Mišpa- 
rai įtaria juos esant, piratas gali supykti. O tokiame subtiliame 
INMAVAT'o archyve piratas gali elgtis nenuspėjamai. Šiaip ar 
taip, Vatikano specialistai turėjo dar vieną slaptą kozirį: tereikė- 
jo nuspausti vieną klavišą ir pašalinti INMAVAT'ą iš sistemos. 
Tačiau tokiu atveju Mišparai suprastų, kad jis persekiojamas, 
ir akimirksniu dingtų. Arba — dar blogiau — vieną dieną grįžtų 
parengęs kitokią, netikėtą taktiką. Pavyzdžiui, įvestų programą 
žudikę, kuri sugadintų ir sunaikintų viską, kas tik pasitaikytų 
jos kelyje. 

Laikrodukas dingo, ir ekrano formatas pasikeitė. 

— Jis tenai, — atsiduso Garotfis. 

Mišparai dabar buvo V „A viduje, ir trys sutrikę ir išsigandę 
jėzuitai įsistebeilijo į monitorių norėdami nustatyti, į kokį ar- 
chyvą jis pateko: tikrą ar klaidingą? Ekrane pasirodė kodo raidės 
ir skaičiai, ir Kujis prislopintu balsu ėmė skaityti. 

— Vė-nulis-vienas -a-tė-es. 

Paskui jo veidą nušvietė plati, išdidi, laiminga šypsena. Mišpa- 
rai pateko į sadukiejų spąstus, ir asmeninis Popiežiaus kompiuteris 
jam tapo nepasiekiamas. 

— Garbė Dievui, — ištarė tėvas Aregis. 
Suspaudęs delne ištrauktą sagą, pasilenkė ir pradėjo skaityti 
ekrane pasirodžiusią žinutę. 


Priešas išniekino tavo šventovę. Tavo priešai rėkavo tavo sueigų 
vietoje, jie paliko ten savo ženklus. Tie atrodė lyg kirtėjai, kirviais 
kertantys medžius. Savo kirviais ir kūjais jie sudaužė visus drožtus 
jos papuošimus. Su žeme sulygino tavo šventovę ir padegė, išniekino 
tavo Artumo buveinę. Ar dar ilgai mus žemins priešas? 


Tada Mišparai išsijungė, ir jo signalas dingo iš ekrano. 

— Jo neįmanoma pagauti, —tėvas Garofis pelės žymikliu veltui 
daigstė ekraną. — Jis sunaikino visus savo pėdsakus. Šitas hakeris 
gerai išmano savo darbą. 

— Ir psalmes, — įsiterpė tėvas Kujis įjungdamas spausdintuvą, 
kad atspausdintų Žinutę. — Juk tai šešiasdešimt trečioji psalmė, 
tiesa? 

Tėvas Aregis papurtė galvą. 

— Septyniasdešimt ketvirtoji. Septyniasdešimt ketvirtoji 
psalmė, — pakartojo nenuleisdamas susirūpinusio žvilgsnio nuo 
Garofio kompiuterio. — Rauda prie suniokotos šventyklos. 

— Apie jį mes žinome ir dar kai ką, — staiga tarė tėvas Ku- 
jis. — Šis piratas turi humoro jausmą. 

Kiti du kunigai pažiūrėjo į švytintį monitorių. Nuolat daugin- 
damiesi po visą ekraną šokinėjo rutuliukai, panašūs į stalo teniso 
kamuoliukus. Kai atsimušdavo į sienelę, iš jų pasidarydavo du, 
o kai susidurdavo vienas su kitu, ekrane pasirodydavo tarsi koks 
mažas atominis „grybas“, kurio viduryje atsirasdavo žodis bum. 

Aregis buvo pasipiktinęs. 

Staiga supratęs, kad tebelaiko kumštyje sutanos sagą, sviedė 
ją į šiukšlių dėžę. Tėvas Kujis ir tėvas Garofis, nenuleisdami akių 
nuo kompiuterio, tyliai sukikeno. 

„Anis del Mono“ butelis 


Tais tolimais laikais, kai mes, studijuodami aukštąjį Mokslą, 
palinkdavome prie slogių mįslių kupinos paslapties. 


FULCANELLI. 
Katedrų paslaptis 


Buvo truputį po aštuonių ryto, kai Kuartas perėjo aikštę ir pa- 
suko Ašarų Dievo Motinos bažnyčios link. Saulė apšvietė pilką 
varpinę, bet dar nebuvo užliejusi šviesia ochra arba baltai dažytų, 
po stoginėm pasislėpusių namų sienų. Šešėlių vėsa dar mėgavosi 
ir apelsinmedžiai, kurių aromatas lydėjo Kuartą iki pat bažny- 
čios durų ir prie kurių ant akmeninių plokščių sėdėjo elgeta ir 
prašė išmaldos. Šalia, atremti į sieną, stovėjo ramentai. Kuartas 
jam davė monetą, peržengė slenkstį ir valandėlę pastovėjo prie 
votais apkabinėto Jėzaus Nazariečio. Mišių aukos liturgija dar 
nebuvo prasidėjusi. 

Kuartas nuėjo iki paskutinių klauptų ir atsisėdo. Priešais jį 
meldėsi per dvidešimt parapijiečių, ir jie užėmė beveik pusę 
centrinės navos. Tušti klauptai tebestovėjo sustumti prie sienos, 
tarp pastolių. Virš didžiojo altoriaus degė šviesa; stovėdamas 
prie Ašarų Dievo Motinos kojų po šventųjų statulėlėmis ir pa- 
veikslais, donas Feras laikė mišias, o tėvas Oskaras jam patarnavo. 
kukliai apsirengę kaimynai, pakeliui į darbą bažnyčion užsukę 
tarnautojai, pensininkai ir namų šeimininkės. Kai kurios mote- 
rys šalia buvo pasidėjusios pintines arba pasistačiusios pirkinių 
vežimėlius. Keletas senučių vilkėjo juodai, viena klūpojo greta 
Kuarto apsiklėtusi mišių skraiste, išėjusia iš mados jau prieš dvi- 
dešimt metų. 

Tėvas Feras išėjo į priekį skaityti Evangelijos. Jis vilkėjo baltais 
bažnytiniais drabužiais, ir Kuartas pastebėjo, kad po arnotu ir stula 
dar matyti humerolas — senoviška drobė, kurią, prisimindami 
Kristaus veidą dengusią drobulę iki Vatikano Antrojo Susirinkimo 
kunigai užsimesdavo ant pečių per mišias. Šiandien šia skraiste 
gobiasi tik labai seni arba griežtai tradicijų besilaikantys dvasi- 
ninkai; bet tai nebuvo vienintelis tėvo Fero rengimosi ir elgesio 
anachronizmas. Jis vilkėjo senu, atviru iš šonų, vadinamuoju 
„gitaros“ tipo arnotu, 0 ne nauju ir įprastesniu modeliu, kur kas 
patogesniu ir lengvesniu. 

— Tada Jėzus tarė savo mokiniams... 

Tėvas Feras skaitė tekstą, kurį šimtus sykių kartojo savo visą 
ilgą gyvenimą, skaitė beveik nežiūrėdamas į atverstą ant pulto 
knygą, įsmeigęs akis į neapibrėžtą erdvės tašką, skiriantį jį nuo 
bažnyčioje, — ir jo stiprus, ramus, be jokių moduliacijų ir at- 
spalvių balsas valdingai skambėjo bažnyčioje tarp pastolių ir po 
pajuodusiomis lubų freskomis. Čia nebuvo vietos nei ginčams, 
nei dvejonėms: be šių žodžių, tariamų Kito vardu, kitkas buvo 
nesvarbu ir neturėjo jokios reikšmės. Tai buvo tikėjimo žodis. 

— Iš tiesų, iš tiesų sakau jums: jūs verksite ir vaitosite, o pasaulis 
džiūgaus. Jūs liūdėsite, bet jūsų liūdesys pavirs džiaugsmu... Bet aš 
jus vėl pamatysiu, ir tada jūsų širdys džiūgaus, ir jūsų džiaugsmo 
niekas iš jūsų nebeatims... 


Dievo žodis, tarė jis grįždamas prie altoriaus; parapijiečiai su- 
kalbėjo „Tikiu“. Ir tada, per daug nenustebęs, Kuartas pamatė 
Makareną Bruner. Ji sėdėjo priekyje per tris suolus nuo jo: tamsūs 
akiniai, džinsai, ant pakaušio į „arklio uodegą“ suimti plaukai. 
Palenkusi galvą, moteris meldėsi. Vėl pažvelgęs į altorių, Kuarto 
žvilgsnis susitiko su tėvo Oskaro akimis. Jaunojo dvasininko vei- 
das buvo neįžvelgiamas, o greta jo donas Priamas Feras, abejingas 
viskam, kas nesusiję su jam įprastu mišių ritualu, meldėsi: 

— Benedictus est, Domine, deus univėrsi, guia de tua largitate 
accepimus panem...* 


* Garbė tau, Dieve, visatos Kūrėjau! Iš tavo dosnumo mes turime duonos... 


(lot. ). 

Ir tik dabar nustebęs Kuartas atkreipė dėmesį, kad klebonas 
mišias laiko lotyniškai. Iš tikrųjų, tas mišių dalis, kurios nebuvo 
skirtos besimeldžiantiems arba kurių nereikėjo kartoti choru, 
tėvas Feras skaitė sena kanoniškąja Bažnyčios kalba. Žinoma, 
tai nebuvo rimtas pažeidimas; kai kurios bažnyčios turėjo tokią 
išskirtinę teisę ar ypatingą privilegiją, be to, ir pats Popiežius 
dažnai laikydavo mišias lotyniškai. Tačiau dar popiežiaus Pauliaus 
VI laikais buvo nutarta, jog mišios turėtų būti laikomos gimtąja 
dalyvautų. Buvo aišku, kad tėvas Feras nelabai stengiasi žengti į 
koją su šiuolaikine Bažnyčia. 

— Per huius ague et vini mystėrium...* 

Kuartas įdėmiai stebėjo mišias aukojantį senuką. Sudėjęs 
liturginius reikmenis ant drobulės, klebonas iškėlė į dangų ant 
patenos padėtą ostiją, paskui, sumaišęs keletą vandens lašų su 
vynu, kurį ant padėklo jam atnešė tėvas Oskaras, iškėlė ir taurę. 
Tada atsigręžė į mišių tarną, šis padavė jam mažą padėkliuką su 
sidabriniu ąsotėliu, ir tėvas Feras ėmė plautis rankas. 

— Lavame, Domine, ab iniguitūate mea**. 

Kuartas žiūrėjo, kaip kruta jo lūpos tyliai tardamos lotyniškas 
frazes. Rankų plovimo ceremonija, nors ir priimtina laikant mi- 
šias, buvo vienas iš nykstančių papročių. Kuartas pastebėjo dar 
keletą anachroniškų smulkmenų, kurių jam neteko matyti nuo 
tada, kai būdamas dešimties ar dvylikos metų berniukas patarnavo 
savo parapijos klebonui. Pavyzdžiui, po vandens srovele, kurią 
jam pylė ant rankų tėvas Oskaras, tėvas Feras sujungė pirštų 
galiukus, o paskui, kai rankos išdžiūvo, tebelaikė kartu žiedu 
sudėtus nykščius ir smilius, kad jie prie nieko neprisiliestų; net 
maldaknygės puslapius jis vertė trim pirštais jų nesulenkdamas. 
Visa tai priminė žilą senovę — taip elgdavosi tik senieji dvasininkai, 
nenorintys pripažinti, kad laikai pasikeitė. Trūko tik vieno daly- 
ir atsisukęs veidu į retabulą bei Švč. Mergelės atvaizdą — jau tris 
dešimtmečius taip nesielgė joks kunigas. Bet, pamanė Kuartas, 
tėvo Fero tai nebūtų nė kiek trikdę. Jis pažvelgė į palenktą atkaklią 


* Slėpiningu vandens ir vyno susiliejimu suvienyk mus... (lot. ). 
** Nuplauk, Viešpatie, mano kaltybę (lot. ). 

galvą ir į pasišiaušusius, netvarkingai žirklėmis pakirptus plaukus. 
Te igitur, clementissime Pater*. Įtraukęs prastai nuskustą smakrą į 
arnoto apykaklę, klebonas tyliu balsu, tačiau labai gerai girdimu 
visiškoje bažnyčios tyloje, tarė žodžius, kuriuos per pastaruosius 
trylika šimtmečių iki jo kalbėjo kiti, gyvi ar mirusieji: 

— Per ipsum, et cum ipso, et in ipso, est tibi Deo Patri omni- 
potėnti** 

Kad ir nenorom, nors ir grumdamasis su skepticizmu, būdingu 
kiekvienam savo darbą išmanančiam žmogui, ir panieka, kurią jam 
kėlė tėvo Fero išorė, Lorenco Kuarto širdyje tūnantis dvasininkas 
su jauduliu žiūrėjo į iškilmingą ir nepakartojamą ritualą, sekė 
kiekvieną senojo klebono judesį ir klausėsi kiekvieno jo žodžio. 
Tarsi simboliškas persikūnijimas, vykstantis virš altoriaus, būtų 
pakeitęs visą netašyto provincijos dvasininko išorę ir suteikęs jam 
orumo; charizma vertė užmiršti seną ir purviną sutaną, nevaly- 
tus batus, nutrintą apykaklę ir nuo laiko nublukusius auksinius 
arnoto siūlus bei puošinius. Vieną mirksnį Dievas, kuris, reikia 
manyti, buvo pasislėpęs — jei iš tikrųjų ten buvo —už paauksuotų 
barokinių raižinių, supančių Ašarų Dievo Motinos figūrą, uždėjo 
ranką ant peties senajam niurzgliui, kuris, palinkęs prie ostijos ir 
taurės, baigė paslaptingojo įsikūnijimo ir Dievo sūnaus mirties 
maldą. Be to, dar pamanė Kuartas žvelgdamas į besimeldžiančiųjų 
veidus, — taip pat ir į Makarenos Bruner veidą, kuri, kaip ir visi, 
užgniaužusi kvapą nenuleido akių nuo klebono rankų, — dabar 
buvo visai nesvarbu, ar kur nors yra Dievas, pasirengęs girti ir 
bausti, smerkti ar dovanoti amžinąjį gyvenimą. Tyloje, kurioje 
stiprus tėvo Fero balsas tarė liturgijos žodžius, svarbūs buvo tik ši- 
tie veidai — rimti, ramūs, susikaupę žiūrintys į jo rankas ir kartu su 
juo šnabždantys žodžius, suprantamus ar nesuprantamus, bet nu- 
sakomus vienu vieninteliu žodžiu: paguoda. Žodžius, reiškiančius 
šilumą šaltyje arba tamsoje ištiestą draugišką ranką. Ir klūpodamas 
kartu su šiais žmonėmis, alkūnėmis atsirėmęs į priekinio klaupto 
atkaltę ir dėl nepatogios pozos vis pasirangydamas, Kuartas tyliai 
kartojo tuos pačius perkeitimo žodžius — kartojo suvokdamas, 


* Todėl Tave, švelnusis Tėve (lot.). 
** Per jį, su juo ir jame tau, visagali Dieve... (Iot.). 

jog ką tik šią akimirką pradėjo suprasti šį bei tą daugiau apie šią 
bažnyčią, apie jos kleboną, Mišparų atsiųstą žinutę ir tai, ką jis 
čia dabar veikia. Jis suvokė, kad daug lengviau niekinti tėvą Ferą, 
nei žiūrėti į jį, mažą ir pasišiaušusį, vilkintį ssnamadišku arnotu 
ir senosios paslapties žodžiais kuriantį kuklią užuovėją. kurioje 
dvi dešimtys pavargusių, susenusių nuo metų ir nuo gyvenimo 
naštos sulinkusių žmonių su baime, pagarba ir viltimi žvelgia į 
duonos gabalėlį, kurį išdidžiai laiko senojo klebono rankos. Ir į 
vyną — vynuogyno ir žmogaus triūso vaisių, kurį jis pakelia į viršų 
pasidabruotoje žalvarinėje taurėje, o paskui nuleidžia žemyn jau 
virtusį krauju Jėzaus, kuris vakarienės pabaigoje taip pat davė jo 
savo mokiniams kalbėdamas tokius pat žodžius, kuriuos dabar, 
praėjus dvidešimčiai amžių, nekeisdamas nė vienos raidės kalbėjo 
tėvas Feras stovėdamas po Karlotos Bruner ir kapitono Ksaloko 
ašaromis papuošta Dievo Motina: Hoc facite in meam commemo- 
rationem. Tai darykite mano atminimui. 


Mišios baigėsi. Bažnyčia ištuštėjo. Nejudėdamas Kuartas liko 
sėdėti klaupte ir po to, kai donas Priamas Feras ištarė: Ite, missa 
est* ir išėjo nė sykio nežvilgtelėjęs į jo pusę. Parapijiečiai pamažu 
išsivaikščiojo, tarp jų ir Makarena Bruner: su tamsiais akiniais ji 
praėjo pro Kuartą, bet apsimetė jo nematanti. Skraiste apsigobusi 
sena davatka kurį laiką buvo vienintelė moteris, pasilikusi su 
Kuartu bažnyčioje. Kol ji meldėsi, iš zakristijos išėjęs tėvas Oska- 
ras užgesino žvakes, išjungė šviesą virš retabulo ir nepakeldamas 
akių nuo grindų pasišalino. Po valandėlės išėjo ir senutė, ir URI 
agentas liko vienas tuščios bažnyčios prieblandoje. 

Nors Kuartas dirbo specifinį darbą ir griežtai laikėsi Bažnyčios 
įstatymų, jo protas išliko blaivus.. Šis blaivumas atrodė it koks 
ramus prakeiksmas, neleidžiantis pripažinti visiškai įprastų daly- 
kų, bet ir neduodantis mainais nieko, kas tokį žinojimą padarytų 
pakenčiamą. O kadangi buvo dvasininkas, — nors tai būdinga bet 
kuriai profesijai, verčiančiai žmogų tikėti mitu, kad jis užimąs 
privilegijuotą vietą harmoningoje Visatoje, — tai buvo nemalonu 
ir pavojinga. Mažai kas gali ištverti mintį, kad žmogaus gyveni- 


* Eikite, mišios baigtos (lot.). 

mas neturi jokios prasmės. Tik įkūnyta į discipliną, valios jėga 
leido Kuartui laikytis atstu nuo pavojingos ribos, kur žmones 
gundo nuoga tiesa, beveik linkusi reikalauti, kad jie užsimokėtų 
silpnumu, apatija ar neviltimi. Galbūt kaip tik dėl šios priežasties 
jis ir toliau tebesėdėjo klauptuose po juodu skliautu, kvepiančiu 
vašku ir senu vėsiu akmeniu. Žiūrėjo į pastolius, stovinčius pa- 
lei sienas, į apdulkėjusius votus, apkarstytus apie Jėzų Nazarietį 
natūraliais purvinais plaukais, į paauksuotą, tamsoje blizgantį 
retabulo medį, į grindų plokštes, kurias nutrynė žmonių, mirusių 
prieš šimtą, du šimtus ar tris šimtus metų, kojos. Taip pat matė 
blogai nuskustą ir niūrų tėvo Fero veidą, palinkusį prie altoriaus, 
tariantį mįslingas frazes dvidešimčiai besimeldžiančiųjų, kurių 
žmogiškosios lemties išvargintuose veiduose švietė viltis, kad 
juos išgelbės visagalis Tėvas, viltis, kad jie ras paguodą ir geresnį 
gyvenimą ten, kur teisuoliams bus atlyginta, o neteisieji susi- 
lauks atpildo. Ši uždara šventovė buvo labai toli nuo scenų po 
atviru dangumi, nuo milžiniškų televizorių ekranų, nuo įprastų 
tautinių, bet akį rėžiančių margaspalvių bažnyčių, kur į apyvartą 
buvo paleista viskas: Gebelso technika, roko muzika, pasaulio 
futbolo čempionatų dialektika, net elektroniniai švęsto vandens 
šlakstytuvai. Tad panašiai kaip tie pėstininkai, apie kuriuos kal- 
bėjo Grisė Marsala, jau abejingi mūšiams, kurių garsas rimo 
jiems už nugaros, palikti likimo valiai ir nežinodami, ar dar liko 
bent vienas karalius, už kurį reikėtų kautis, — kai kurios figūros 
rinkosi šachmatų lentoje savąjį langelį, savąją vietą mirti. Tėvas 
Feras pasirinko savo langelį, ir Lorencui Kuartui, ištreniruotam 
Romos kurijos skalpų medžiotojui, nereikėjo daug pastangų jį 
suprasti. Galvoje jis jautė kaži kokią painiavą sėdėdamas klaupte 
vienišos apgriuvusios bažnytėlės, kurią senasis klebonas pavertė 
savo Prakeiktuoju bokštu-redutu, saugančiu paskutines aveles 
nuo vilkų, klaidžiojančių lauke aplink jo sienas ir pasirengusių 
atimti iš jų paskutinius nekaltybės likučius. 

Ilgai apie tai mąstė Kuartas sėdėdamas klaupte. Paskui atsistojo 
ir centrine nava nužingsniavo prie didžiojo altoriaus klausydama- 
sis, kaip aidi jo žingsniai po elipsiniu skliautu. Sustojęs priešais 
retabulą, prie degančios Švenčiausiojo lempelės, ėmė apžiūrinėti 
skulptūras, klūpančias abipus Ašarų Dievo Motinos statulos. Ji 

stovėjo po baldakimu, apsupta daugybės kerubinų ir šventųjų, 
tarp niekučių ir paauksuoto medžio puošinių ir buvo ryškiai 
apšviesta įstrižų saulės spindulių, krintančių pro geometrinį pa- 
stolių konstrukcijos statinį. Buvo labai graži ir liūdna: galva tarsi 
priekaištas kiek pakelta, rankos ištiestos į priekį tuščiais, į viršų 
atverstais delnais, sakytum klausianti: kodėl iš manęs atėmėte 
sūnų? Dvidešimt kapitono Ksaloko perlų spindėjo ant jos veido, 
ant žvaigždžių vainiko ir ant žydros skraistės, iš po kurios buvo 
matyti basa koja, primynusi ant pusmėnulio žalčio galvą. 

—...Aš sukelsiu priešiškumą tarp tavęs ir moters, tarp tavo ainijos 
ir jos ainijos... 

Išgirdęs už nugaros balsą, cituojantį „Pradžios knygos“ eilu- 
tes, Kuartas atsigręžė, ir jo žvilgsnis susitiko su šviesiomis Grisės 
Marsalos akimis. Jis negirdėjo, kaip ji įėjo ir tyliai žengdama 
teniso bateliais prisiartino. 

— Jūs vaikščiojate kaip katė, — tarė Kuartas. 

Ji nusijuokė purtydama galvą. Plaukus kaip visada buvo susi- 
pynusi į trumpą kasą, vilkėjo apsmukusiu polo ir dažais bei gipsu 
ištepliotais džinsais. Kuartas įsivaizdavo, kaip ši moteris dažosi 
prieš veidrodį laukdama vyskupo ir kaip jos šaltų akių atspindys 
akimirksniu virsta daugybe atspindžių sudaužyto stiklo skevel- 
drose. Ieškodamas rando, jis pažvelgė į jos rankas. Štai jis: blyškus 
trijų centimetrų brūkšnelis vidinėje dešiniojo riešo pusėje. Gal 
ji tai padarė tyčia? — pagalvojo jis. 

— Tik jau nesakykit, kad klausėtės mišių, — tarė ji. 

Kuartas linktelėjo. Ji šyptelėjo keista, nenusakoma šypsena. 
Jis vėl žvilgtelėjo į ranką, ir Grisė Marsala, pagavusi jo žvilgsnį, 
pasuko ranką delnu į save. 

— Tai bent klebonas, — nusistebėjo Kuartas. 

Norėjo dar kažką pridurti, bet nieko nepasakė, tarsi ir taip 
viskas būtų aišku. Po valandėlės Grisė Marsala vėl nusišypsojo, tik 
šį kartą dar nesuprantamesne šypsena, tarsi sau, tarsi atsakydama 
į žodžius, kurių Kuartas neištarė: 

— Taip, — sušnabždėjo ji. — Tai svarbiausia. 

Regis, ji pajuto palengvėjimą ir liovėsi slėpusi ranką. Paskui 
paklausė, ar Kuartas buvo susitikęs su Makarena Bruner, ir jis 
linktelėjo. 


194 


— Ji čia ateina kasryt aštuntą, — patikslino amerikietė. — Ket- 
virtadieniais ir sekmadieniais. Kartu su motina. 

— Nemaniau, kad ji tokia pamaldi. 

Šiuos žodžius jis ištarė paprastai, be ironijos, bet Grisė Marsala 
neiškentė neatsikirtusi: 

— Taip nekalbėkit. Man nepatinka jūsų tonas. 

Jis pasivaikščiojo priešais retabulą, apžiūrėjo Dievo Motinos 
skulptūrą. Paskui vėl atsigręžė į moterį ir tarė: 

— Tikriausiai jūs teisi. Bet vakar mudu vakarieniavome, ir aš 
dar esu sutrikęs. 

— Žinau, kad vakarieniavote. — Šviesios akys jį apžiūrinėjo 
įdėmiai, gal net smalsiai. — Makarena mane pažadino pirmą va- 
landą ir išlaikė prie telefono beveik pusvalandį. Be kitų dalykų, 
pasakė, kad ateisite pasiklausyti mišių. 

— Iai neįmanoma, — paprieštaravo Kuartas. — Aš pats nebuvau 
tikras, ar ateisiu. 

— Galbūt, bet ji buvo tikra. Ji pasakė, kad galbūt dabar pra- 
dėsite suprasti. — Ji nutilo ir klausiamai žiūrėjo į jį. — Na, ar jau 
pradėjote suprasti? 

Kuartas šaltakraujiškai tebežiūrėjo į ją. 

— O ką dar ji pasakė? 

Paklausė atsainiu, beveik ironišku tonu, bet nebaigęs sakinio 
pasigailėjo jį pradėjęs. Jam iš tikrųjų buvo įdomu, ką Makarena 
Bruner galėjo papasakoti savo draugei vienuolei, ir Kuartas su- 
sinervino, kad jo susidomėjimas labai akivaizdus. 

Susimąsčiusi Grisė Marsala apžiūrinėjo jo stačią marškinių 
apykaklę. 

— Pasakė daug ką. Pavyzdžiui, kad jai patinkate. Ir kad esate 
panašus į doną Priamą labiau, nei jums atrodo. — Dabar jos akys 
nužvelgė jį nuo galvos iki kojų ir šaltakraujiškai įvertino. — Dar 
pasakė, kad iš visų jos matytų kunigų jūs jai atrodote labai pa- 
trauklus, tiesiog sexy. — Ji iššaukiamai šypsojosi. — Ji taip ir pasakė: 
sexy. Na, kaip jums patinka? 

— Kam jūs man visa tai pasakojate? 

— Kaip kam? Pasakoju, nes pats prašėte. 

— Netraukit manęs per dantį. — Jis palietė smilkinį smiliu- 
mi. — Mano plaukai tokie pat pražilę kaip ir jūsų. 


— O man patinka trumpai kirpti jūsų plaukai. Makarenai 
irgi. 

— Jūs neatsakėte į mano klausimą, sesute Marsala. 

Ji nusijuokė, ir apie akis susimetė daugybė mažuliukių rauk- 
šlelių. 

— Dėl Dievo, nevadinkit manęs taip. — Juokdamasi ji dūrė 
pirštu į savo nešvarius džinsus, paskui mostelėjo į pastolių 
pusę. — Nežinau, ar visa tai dera vienuolei. 

Visiškai nedera, pagalvojo Kuartas. Nei tai, nei jos elgesys 
keistame trikampyje, kurį sudarė juodu ir Makarena Bruner; 
o gal kvartete, jei į jį priimsime neišvengiamąjį tėvą Ferą. Bet 
neįsivaizdavo šios moters ir vienuolyne, su abitu. Nuo Santa 
Barbaros iki Sevilijos ji nuėjo ilgą kelią. 

— Ar galvojate kada nors grįžti namo? 

Ji neskubėjo atsakyti. Žiūrėjo į bažnyčios gilumą, ten, kur prie 
durų buvo sukrauti klauptai. Nykščius laikė susikišusi į užpaka- 
lines džinsų kišenes, ir Kuartas pamanė, kad tikriausiai atsirastų 
nedaug vienuolių, kurios galėtų nešioti tokius aptemptus džinsus 
kaip Grisė Marsala. Ji atrodė kaip jauna lieknutė mergaičiukė. 
Sendino ją tik veidas ir plaukai, užtat ji judėjo taip savotiškai 
žaviai, kad negalėjai atitraukti nuo jos akių. 

— Nežinau, — atsakė ji išsiblaškiusi. — Tai priklauso nuo šios 
vietos, nuo to, kas čia dedasi. Manau, todėl ir neišvažiavau. — Ji 
kalbėjo kreipdamasi į Kuartą, bet nežiūrėdama į jį, prisimerkusi 
nuo saulės šviesos, jau besiskverbiančios pro atvirų durų stačia- 
kampį. — Arjums niekada neteko staiga pajusti tuštumos ten, kur, 
jūsų manymu, yra širdis?.. Ji staiga spragteli ir akimirką sustoja. 
Be jokios priežasties. Paskui vėl ima plakti kaip anksčiau, bet 
jūs žinote, kad kažkas negerai, ir sunerimęs klausiate save, ar iš 
tikrųjų kažkas jai negerai. 

— Tikitės atsakymą rasti čia? 

— Nežinau, bet yra vietų, kuriose slypi atsakymai. Toji intuicija 
verčia mus klaidžioti aplink ir būdrauti kažko laukiant. Ar jums 
taip neatrodo? 

Jausdamasis nepatogiai, Kuartas mindžikavo nuo vienos kojos 
ant kitos. Jis nemėgo tokių pokalbių, bet jam reikėjo žodžių. Bet 
kuriame jų galėjo būti siūlo galiukas. 

— Aš manau, kad visą gyvenimą mes klaidžiojame apie savo 
kapą. Galbūt tai ir yra atsakymas. 

Jis šyptelėjo, kad jo žodžiai neatrodytų pernelyg rimti. Bet 
moteris nekreipė dėmesio į jo šypseną. 

— Aš buvau teisi. Jūs ne toks, kaip kiti dvasininkai. 

Nepaaiškino kodėl, nepasakė, kas tie kiti, o Kuartas nenorėjo 
gilintis į smulkmenas. Stojo tyla, ir nė vienas nenorėjo jos nu- 
traukti. Greta ėmė žingsniuoti per bažnyčią. Kuartas apžiūrinėjo 
sienas, apsilaupiusius dažus ir apiblukusius karnizų paauksavimus. 
Grisė Marsala žengė šalia, tylėdama, įsiklausydama į jo žingsnių 
aidą. Galop vėl prašneko: 

— Būna tokių dalykų... būna tokių žmonių ir būna tokių 
vietų, kuriomis neįmanoma eiti nebaudžiamam... Žinot, apie 
ką aš kalbu? — Valandėlę stabtelėjo, pažvelgė į Kuartą, paskui, 
linguodama galva, nuėjo toliau. — Manau, kad dar nežinote. Aš 
turiu omenyje šį miestą. Šią bažnyčią. Taip pat doną Priamą ir 
Makareną. Būtų gerai, jei žinotumėt, į ką painiojatės. 

— Galbūt aš neturiu ko prarasti. 

— Gražiai pasakėte. Makarena tvirtina, kad tai įdomiausia jūsų 
asmenybės dalis. Jūsų gebėjimas daryti įspūdį. — Dabar juodu 
stovėjo prie durų, ir šviesios moters akių rainelės susitraukė nuo 
saulės. — Taip, atrodytų, kad jūs, kaip ir donas Priamas, nelabai 
turite ką prarasti. 


Padavėjas sukiojo tento rankeną tol, kol šešėlis uždengė staliuką, 
prie kurio šnekučiavosi Penčas Gavira ir Oktavijus Mačuka. Sė- 
dėdamas prie senojo bankininko kojų, batų valytojas tepė kremu 
jo batą. Paskui, perbraukęs šepečiu per delną, paprašė: 

— Dabar prašom kitą, pone. 

Mačuka klusniai nukėlė dešinę koją nuo dėžės, papuoštos 
paauksuotomis vinutėmis ir veidrodėliais, ir uždėjo ant jos 
kitą. Batų valytojas pakišo po viršutiniu bato krašteliu specialią 
plokštelę, kad nesuteptų kojinių, ir sąžiningai ėmėsi darbo. Buvo 
labai liesas, čigoniško gymio, persiritęs per penktą dešimtį vyras 
tatuiruotomis rankomis. Iš marškinių kišenės jam kyšojo vėslas 
loterijos bilietų. Už šešiasdešimt durų jis kasdien išblizgindavo 
batus „Cartujano“ banko prezidentui, kol tasai sėdėdavo prie 

staliuko „La Campana“ cukrainės kampe ir stebėdavo, kaip pro 
šalį bėga gyvenimas. 

— Na ir karštis, — nusiskundė batų valytojas. 

Atgalia ranka, ištepta batų tepalu, nusišluostė nosimi žliaugan- 
čius prakaito lašus. Penčas Gavira užsidegė cigaretę, kitą padavė 
valytojui, ir šis, nesustodamas blizginti šepečiu Mačukos bate- 
lių, užsikišo ją už ausies. Ant staliuko priešais senąjį bankininką 
stovėjo puodelis kavos, šalia gulėjo ABC žurnalas, o jis pats 
patenkintas stebėjo, kaip darbuojasi batų valytojas. Kai šis baigė 
darbą, Mačuka padavė jam tūkstantinį banknotą. Sutrikęs batų 
valytojas pasikasė pakaušį. 

— Neturiu grąžos, pone. 

„Cartujano“ banko prezidentas kaip visada nusišypsojo ir su- 
kryžiavo ilgas kojas. 

— Na, tada rytoj atsiimsi ir už šiandienos darbą, Rafita. Kai 
turėsi grąžos. 

Batų valytojas grąžino jam banknotą, atsisveikino lyg kariškis 
pridėdamas du pirštus prie kaktos ir pasuko link Pergalės kuni- 
gaikščio aikštės nešinas dėže ir suoliuku. Penčas Gavira matė, kaip 
jis praėjo pro Perechilį, per pagarbų atstumą lūkuriuojantį prie 
batų parduotuvės vitrinos, už kelių žingsnių nuo tamsiai mėlyno 
mersedeso, stovinčio prie pat šaligatvio. Kanovasas, Mačukos 
sekretorius, sėdėjo prie gretimo staliuko ir peržiūrinėjo popierius, 
tyliai ir drausmingai laukdamas šeimininko nurodymų. 

— Na, Penčai, kaip bažnyčios reikalai? 

Jis paklausė įprastu tonu — tokiu tonu teiraujamasi apie orus 
ar giminaičio sveikatą. Rankose senasis Mačuka laikė laikraštį 
ir vartė jį be jokio susidomėjimo, kol užkliuvo už nekrologų. 
Tada labai atidžiai pradėjo juos skaityti. Gavira atsilošė į kėdės 
atkaltę ir ėmė apžiūrinėti saulės dėmes, šliaužiančias prie jo kojų 
iš Sierpes gatvės pusės. 

— Dabar mudu imsimės reikalo, — tarė jis. 

Neatitraukdamas akių nuo nekrologų, Mačuka prisimerkė. Jį, 
tokio garbingo amžiaus žmogų, guosdavo mintis, kad štai kažkas 
iš jo pažįstamų jį aplenkė. 

— Tarybos nariai praranda kantrybę, — tarė jis tebeskaityda- 
mas laikraštį. — Tiksliau pasakius, vieni praranda kantrybę, o 


198 


kiti laukia, kada tu nusisuksi sprandą. — Pervertė puslapį ir puse 
lūpų šypsodamas peržvelgė ilgą sąrašą vaikų, vaikaičių ir kitų 
giminaičių, besimeldžiančių už šviesiausiąjį senjorą doną Luisą 
Chorcherą de la Sintačą, iškilų Sevilijos sūnų, Manjaros ordi- 
no komandorą, Amžinojo Gailestingumo karališkosios brolijos 
metrdotelį, palaidotą su visomis bažnytinėmis apeigomis ir t. t. 
Mačuka, kaip ir visa Sevilija, žinojo, kad tasai šviesiausiasis nu- 
mirėlis buvo didžiausias begėdis, pirmaisiais pokario metais pra- 
turtėjęs iš penicilino kontrabandos. — Iki tavo projekto svarstymo 
liko keletas dienų. 

Neištraukdamas cigaretės iš burnos, Gavira linktelėjo. Svars- 
tymas prasidės praėjus dvidešimt keturioms valandoms po to, kai 
Saudo arabai iš „Sun OGafer Alley“ nusileis miesto oro uoste ir 
galų gale nupirks „Puerto Targą“. O kai jau ant stalo gulės pasi- 
rašyta sutartis, niekas nedrįs nė išsižioti. 

— Aš užsukinėju paskutinius varžtus, — paaiškino jis. 

Mačuka dukart lėtai linktelėjo. Jo akys su didžiuliais tamsiais 
ratilais atsitraukė nuo laikraščio ir ėmė apžiūrinėti gatve einan- 
čius Žmones. 

— Tasai kunigas, — tarė jis. — Tasai senis. 

Gavira įtempė ausis, bet bankininkas tylėjo, tarsi iki galo ne- 
sugalvodamas ką sakyti. O gal tik provokavo savo įpėdinį. Šiaip 
ar taip, Gavira tylėjo. 

— Jis čia svarbiausias, — vėl prašneko Mačuka. — Kol nepa- 
siduos, meras neparduos, arkivyskupas nesekuliarizuos, o tavo 
žmona ir jos motina laikysis savo. Tos ketvirtadieninės mišios 
tau gadina visą reikalą. 

Jis ir toliau vadino Makareną Bruner Gaviros žmona, ir nors 
formaliai tai buvo teisinga, pastarajam sudarė tam tikrų nepato- 
gumų. Mačuka buvo šių vestuvių liudytojas ir dabar užsispyręs 
nenorėjo pripažinti, kad santuoka iširo. Be to, tai buvo perspė- 
jimas: jaunasis finansininkas neturės tvirtos žemės po kojomis, 
kol tęsis toji dviprasmiška šeimos padėtis, kurią Makarena tiesiog 
prikišamai pabrėžia. Sevilijos aukštoji visuomenė, priėmusi į savo 
tarpą Gavirą po jo santuokos su del Nuevo Ekstremo dukra, kai 
kurių dalykų tiesiog jam neatleido. Makarena buvo viena iš jų, 
ir jiems visai nerūpėjo, su kuo ji miega — su toreadorais ar dva- 

sininkais. Tačiau to negalėjai pasakyti apie Gavirą. Be žmonos 
jis buvo tiesiog akiplėša prašalaitis su maišu pinigų. 

— Kai tik baigsiu tvarkytis su bažnyčia, — tarė jis, — imsiuosi 
jos. 

Skeptiškasis Mačuka vertė laikraščio puslapius. 

— Aš nesu toks tikras. Pažįstu ją nuo kūdikystės. — Jis pasi- 
lenkė ir gurkštelėjo kavos. — Jei išmesi iš šio žaidimo kleboną ir 
nugriausi bažnyčią, būtinai pralaimėsi kitą mūšį. Makarena į tai 
žiūri kaip į asmeninį dalyką. 

— O kunigaikštienė? 

— Krus labai gerbia dukters sprendimus. Kovoje dėl bažnyčios 
ji palaiko ją. 

— Ar pastaruoju metu matėtės su ja? Turiu omenyje jos 
motiną. 

— Žinoma. Aš matausi su ja kiekvieną trečiadienį. 

Tai buvo tiesa. Kartą per savaitę, pavakare, Oktavijus siųsdavo 
savo automobilį paimti Krus Bruner, o pats laukdavo jos Marijos 
Luizos parke. Paprastai jie tenai vaikštinėdavo po gluosniais arba 
leidžiantis saulei sėdėdavo ant suolo Bekerio pavėsinėje. 

— Juk tu pažįsti savo uošvę. — Dabar Mačukos veidą nušvietė 
platesnė šypsena. — Mudu su ja kalbamės tik apie orą, apie gėles, 
augančias jos kieme ir parke, apie Kampoamoro eiles... Ir kaskart, 
kai aš padeklamuoju: „Dukros moterų, kurias mylėjau kadaise, 
dabar bučiuoja mane šaltai kaip paveikslą šventą“, ji juokiasi kaip 
maža mergytė. Kalbėtis su ja apie jos žentą, apie bažnyčią ar apie 
nesėkmingas dukters vedybas jai atrodytų vulgaru. — Jis mostelėjo 
ranka į žlugusį „Levante“ banką, stovintį Švč. Marijos Malonin- 
gosios gatvės kampe. — Drįsčiau lažintis, jog ji nė nežino, kad 
judu išsiskyrę. 

— Neperdėkite, donai Oktavijau. 

— Aš nė kiek neperdedu. 

Gavira tylėdamas gurkštelėjo alaus. Žinoma, Mačuka perdeda, 
bet jis gerai apibūdino senąją damą, kuri gyvena „Casa del Posti- 
go“ kaip vienuolė vienuolyne tarp šešėlių ir prisiminimų pačioje 
senamiesčio širdyje, senuosiuose rūmuose, kur jau pernelyg daug 
erdvės ir jai, ir jos dukrai: marmuras, glazūruotos plytelės, pinu- 
čiai, vidiniai kiemeliai, supamosios kėdės, kanarėlės, popietinis 

pogulis ir pianinas. Jai buvo nė motais, kas dedasi už jos namų 
sienų. kurias palikdavo tik kartą per savaitę eidama pasivaikščioti 
ir prisiminti praeitį su savo amžiną atilsį vyro draugu. 

— Aš neketinu kištis į tavo asmeninį gyvenimą, Penčai. — Pro 
pusiau nuleistus vokus senio akys pasalūniškai žvelgė į pašneko- 
vą. — Bet dažnai klausiu savęs, kas atsitiko Makarenai. 

Gavira ramiai palingavo galvą. 

— Patikėkit manim, nieko ypatinga. Manau, įtampa atsirado 
dėl mano darbo, dėl gyvenimo apskritai... — Jis paptelėjo cigaretę 
ir išleido dūmus pro nosį ir burną. — Be to, jūs žinote, kad iškart 
po vedybų ji norėjo kūdikio. — Valandėlę padvejojo. — Aš gru- 
miuosi dėl savo vietos gyvenime, donai Oktavijau. Neturiu laiko 
žindukams, todėl paprašiau ją palaukti... — Staiga jis pajuto, kad 
jam džiūva burna, ir vėl nugėrė gurkšnį alaus. — Truputį palaukti, 
ir viskas. Maniau, ją įtikinau ir dabar viskas gerai. — Bet ji vieną 
dieną —braukšt, ir išėjo. Išėjo trinktelėdama durimis. Ir paskelbė 
man karą, kuris tęsiasi ir šiandien. Gal tai sutapimas — kaip tik 
tada mudu ėmėme nesutarti dėl bažnyčios — arba dar kai kas. — Jis 
susiraukė. — Nežinau. Gal sutapo viskas. 

Mačuka stebeilijosi į jį įdėmiai, šaltai ir beveik smalsiai. 

— Toji istorija su toreadoru, — priminė jis, — tai klastingas 
smūgis. 

— Labai klastingas. — Tai, kad jis ištraukė šią istoriją į dienos 
šviesą, taip pat buvo klastingas smūgis, bet Gavira to nepasa- 
kė. — Nors jūs žinote, kad vos tik jai išėjus buvo dar keletas tokių 
pat klastingų smūgių. Kažkokie seni draugai, kuriuos ji pažinojo 
dar tada, kai buvo netekėjusi. O tasai Kuras Maestralis, regis, jau 
seniai flirtuoja su ja. — Jis numetė cigaretę ant grindų ir piktai 
sumaigė kulnu. — Ji, sakytum, puolė atsiimti to laiko, kurį pra- 
leido gyvendama su manimi. 

— Arba norėjo atsikeršyti. 

— Gali būti. 

— Tu kažką jai padarei, Penčai, — įsitikinęs savo teisumu pa- 
lingavo galvą senasis bankininkas. — Makarena ištekėjo už tavęs 
iš meilės. 

Gavira pažvelgė į vieną pusę, paskui į kitą beveik nematydamas 
gatve einančių Žmonių. 

— Prisiekiu, kad ir pats nesuprantu, kodėl taip atsitiko, — pa- 
galiau atsakė jis. — Ir nemanau, kad tai kerštas. Vedęs pirmąkart 
susipainiojau su kita moterimi tik praėjus daugiau nei mėnesiui 
po Makarenos išėjimo, kai ji liovėsi susitikinėjusi su Viljalta, 
vynininku iš Chereso. Beje, donai Oktavijau, tada jūs leidote 
man neduoti jam kredito. 

Mačuka mostelėjo išdžiūvusia it grobuonies letena ranka ir 
tarsi nušlavė visus Gaviros pasakytus žodžius. Jis buvo informuo- 
tas apie neseną ir trumpą savo įpėdinio ryšį su žinomu modeliu ir 
žinojo, kad Gavira sako tiesą. Šiaip ar taip, Makarena buvo kilusi 
iš pernelyg kilmingos šeimos, kad keltų viešus skandalus dėl 
kiekvienos savo vyro moters. Jeigu taip imtų elgtis visi, kaip tada 
atrodytų Sevilija? Dėl bažnyčios bankininkas negalėjo pasakyti 
nieko aiškaus, nes nežinojo, ar ji kliuvinys, ar tik dingstis. 

Jausdamasis nepatogiai, Gavira palietė kaklaraiščio mazgą. 

— Dabar mudu, donai Oktavijau, abu labu tokiu. Du bė- 
džiai — krikštatėvis ir vyras. 

— Tik yra vienas skirtumas. — Po smaila Mačukos nosimi pa- 
sirodė žiauri šypsena. — Ir bažnyčia, ir vedybos — tavo reikalas... 
Tiesa? Aš tik stebėtojas. 

Gavira žvilgtelėjo į Perechilį, einantį sargybą prie mersedeso. 
Jo žandikauliai išsišovė. 

— Spustelsiu dar kiečiau. 

— Savo žmoną? 

— Dvasininką. 

Pasigirdo krenkščiantis senojo bankininko juokas. 

— Kurį? Pastaruoju metu jie dauginasi kaip triušiai. 

— Kleboną. Tėvą Ferą. 

— Aha. — Mačuka iš padilbų dėbtelėjo į Perechilį, paskui giliai 
atsiduso. — Viliuosi, būsi toks malonus ir neimsi man pasakoti 
smulkmenų. 

Pro šalį praėjo japonų turistai su didžiulėmis kuprinėmis ant 
pečių ir vos nealpstantys iš troškulio: Mačuka padėjo laikraštį 
ant staliuko ir valandėlę tylėjo atsirėmęs į kėdės atkaltę. Galop 
atsisuko į Gavirą. 

— Sunku gyventi nežinioje, tiesa? — Seno plėšraus paukščio 
akyse sublizgo pašaipios ugnelės. — Aš taip gyvenau metų me- 

tus. Penčai. Nuo tada, kai per Gibraltarą perplukdžiau pirmąją 
kontrabandos partiją. Tai buvo pasibaigus karui. Arba tada, kai 
nusipirkau banką ir paklausiau save, kur lendu. Bemiegės naktys, 
akyse — visos pasaulio baimės... — Jis papurtė galvą. — Ir staiga 
vieną dieną suvoki, kad peržengei ribą ir tau į viską nusispjaut. 
Ir kad jau neįkąs joks šuo, kad ir kiek jis lotų ar lakstytų aplink. 
Tik tada imi mėgautis gyvenimu arba tuo, kas tau iš jo liko. 

Jo lūpas iškreipė pašaipi, o gal bodi grimasa, kampučiuose 
sustingo ledinė šypsena. 

— Tikiu, kad ir tu peržengsi tą ribą, Penčai, — pridūrė jis. — O 
kol tai atsitiks, mokėk procentus ir nemurmėk. 

Gavira atsakė ne iš karto. Rankos mostu pasikvietė padavėją, 
užsakė dar vieną bokalą alaus ir dar vieną puodelį baltintos kavos, 
delnu perbraukė ant dešinio smilkinio kruopščiai užšukuotus 
plaukus ir metė išsiblaškiusį žvilgsnį į gatve einančios moters 
kojas. 

— Aš niekad ir nemurmėjau, donai Oktavijau. 

— Žinau. Užtat ir sėdi prašmatniame kabinete Arenalyje, o 
prie šio staliuko tavo kėdė stovi šalia manosios. Daviau tau ka- 
binetą ir užleidau savo kėdę. O aš, kaip matai, skaitau laikraštį 
ir Žiūriu į tave. 

Padavėjas atnešė alų ir kavą. Mačuka įmetė į ją cukraus gabalėlį 
ir pamaišė šaukšteliu. Pro šalį praėjo dvi vienuolės rudais abitais 
ir baltais vualiais. 

— Beje, — staiga paklausė bankininkas. — O ką žinai apie kitą 
dvasininką? — Jis žvilgsniu nulydėjo vienuoles. — Tą, kuris vakar 
vakarieniavo su tavo žmona. 

Tokiomis akimirkomis Penčas Gavira parodydavo ypač puikią 
savitvardą. Stengdamasis nuraminti kraujo tvinksnius smilkiniuo- 
se, jis įsistebeilijo į važiuojantį automobilį ir lydėjo jį akimis 
tol, kol šis dingo už gatvės kampo. Tai truko maždaug dešimt 
sekundžių. Paskui suraukė antakius ir tarė: 

— Mano žiniomis, nieko įdomaus. Jis tęsią tyrimą — vykdo 
Romos užduotį. Aš nenuleidžiu nuo jo akių. 

Mačuka dar sykį pritariamai linktelėjo. 

— Tikiuosi. Penčai. Tikiuosi, kad iš tikrųjų nenuleidi nuo jo 
akių. — Iš malonumo kažką murmėdamas, Mačuka pakėlė puo- 

delį prie lūpų. — Graži vietelė „La Albahaca“. — Vėl gurkštelėjo 
kavos. — Jau seniai ten nesilankau. 

— O Makareną aš susigrąžinsiu. Pažadu jums. 

Bankininkas vėl linktelėjo. 

— Iš tikrųjų paskyriau tave viceprezidentu tik todėl, kad 
vedei ją. 

— Žinau, — nusišypsojo Gavira pro dantis. — Niekad dėl to 
neturėjau iliuzijų. 

— Suprask ir mane. — Mačuka atsigręžė į jį. —- Turi puikią 
galvą. Makarena negalėjo svajoti apie geresnę ateitį kaip tik su 
tavimi. Tai supratau iš pat pradžių... — Dabar viena ranka — sausa 
ir kaulėta — jis švelniai atsirėmė į Gaviros ranką. — Manau, kad aš 
vertinu tave, Penčai. Galbūt tu esi žmogus, geriausiai tinkantis 
mūsų bankui. Bet dalykas tas, kad tasai bankas man nė velnio 
nerūpi. — Atitraukė ranką ir įsmeigė akis į Gavirą. — Geriausiu 
atveju man rūpi tavo žmona. Arba jos motina. 

Gavira nusuko akis į laikraščių kioską, stovintį ant gatvės kam- 
po. Dažnai jis jausdavosi kaip žuvis tinkle, niekaip nebegalinti 
ištrūkti į laisvę. Minti pedalus, pakartojo mintyse. Kai važiuoji 
dviračiu, visąlaik turi minti pedalus, kad nenuvirstum. 

— Na, jeigu leisite man pasakyti, bažnyčia — irgi abiejų mote- 
rų ateitis. 

— Bet visų pirma — tavo, Penčai. — Mačuka vylingai žvilgte- 
lėjo į Gavirą. — Ar atsisakytum tos bažnyčios ir „Puerto Targa“ 
operacijos už galimybę susigrąžinti žmoną? 

Gavira neskubėjo atsakyti. Žinojo geriau už bet ką, kad tai 
svarbiausias klausimas. 

— Jeigu praleisiu šį šansą, — atsakė išsisukinėdamas, — prara- 
siu viską. 

— Ne viską. Tik savo autoritetą ir mano paramą. 

Gavira nesutriko ir atsakė ramiai šypsodamasis: 

— Jūs labai griežtas, donai Oktavijau. 

— Galbūt. — Senis stebeilijosi į Andalūzijos lombardo rekla- 
mą. — Bet teisingas: juk tu pats viską suplanavai — ir operaciją su 
bažnyčia, ir savo vedybas. Aš tik truputį tau padėjau. 

— Tada norėčiau jūsų kai ko paklausti. — Gavira padėjo ant 
stalo pirma vieną ranką, paskui kitą. — Jeigu jums tokia brangi 

Makarena ir jos motina, kodėl nepadedate man dabar?.. Už- 
tektų tik vieno pokalbio, ir jos imtų į šį reikalą žiūrėti kur kas 
protingiau. 

Mačuka labai lėtai atsigręžė į jį. Taip prisimerkęs, kad beveik 
nesimatė vyzdžių. 

— Gal taip, o gal ir ne, — tarė jis, kai Gavira jau nelaukė atsa- 
kymo. — Bet tokiu atveju aš juk galėjau leisti Makarenai ištekėti 
už paskutinio kvailio. Nežinau, ar tu supranti, Penčai: aš esu 
panašus į žmogų, kuris turi arklį, boksininką ar gerą gaidį. Man 
patinka žiūrėti, kaip tu kovoji. 

Pasakęs šiuos žodžius, jis užsičiaupė ir tylėdamas davė ženklą 
sekretoriui. Audiencija buvo baigta. Sagstydamasis švarką, Gavira 
atsistojo. 

— Žinote ką, Oktavijau? — Užsidėjęs tamsius itališkus aki- 
nius, dabar jis stovėjo priešais bankininko staliuką nusiraminęs 
ir elegantiškas. — Kartais man atrodo, kad jūsų visiškai nedomina 
konkretus rezultatas... Tarsi iš esmės jums nerūpėtų nei Maka- 
rena, nei bankas, nei aš. 

Kitapus gatvės pasirodė ilgakojė mergina trumpu sijonėliu 
su kibiru ir kempine ir ėmė plauti gatavų drabužių parduotuvės 
cokolį. Susimąstęs senasis Mačuka stebėjo merginos judesius. 
Galop, labai ramus, atsigręžė į Gavirą. 

— Penčai... Ar tu niekad nesusimąstei, kodėl aš čia ateinu 
kiekvieną dieną? 

Gavira, įsikišęs vieną ranką į kišenę, žiūrėjo į jį ir nežinojo, 
ką atsakyti. Kur jis lenkia, pagalvojo. Prakeiktas senis! 

— Ką jūs, donai Oktavijau, — sutrikęs sumurmėjo jis. — Ne- 
drįsau nė pagalvoti. Noriu pasakyti, kad... 

Primerktose bankininko akyse šmėstelėjo pašaipios ugnelės. 

— Kartą, prieš daugelį metų, man sėdint šioje pačioje vietoje, 
pro šalį praėjo moteris. — Mačuka vėl žvilgtelėjo į merginą už 
parduotuvės, tarsi tas prisiminimas buvo skirtas jai. — Labai graži 
moteris, tokia graži, kad man užėmė kvapą... Mudviejų žvilgsniai 
susitiko. Ji ėjo pro šalį, ir aš pamaniau, kad turėčiau atsistoti ir 
ją sulaikyti. Bet nesulaikiau. Nugalėjo vyraujančios socialinės 
normos ir mintis, kad Sevilijoje esu labai žinomas žmogus... Aš 
jos nesulaikiau, neužkalbinau, ir ji nuėjo. Guodžiausi mintimi, 

kad ji sugrįš, dar sykį pereis šia gatve. Bet toji moteris niekada 
daugiau nėjo šia gatve. Niekada. 

Jis papasakojo šią istoriją nė kiek nesijaudindamas — tiesiog 
pateikė ją kaip kadaise objektyviai įvykusį faktą. Su segtuvu po 
pažastimi prie jų jau ėjo Kanovasas; šaltai linktelėjęs Gavirai, jis 
klestelėjo ant kėdės, kurią ką tik jam paliko Gavira. Atsilošęs į 
savo kėdės atkaltę, Mačuka apdovanojo „Cartujano“ banko vi- 
ceprezidentą dar viena šalta šypsena ir tarė: 

— Aš esu labai senas, Penčai. Per savo gyvenimą vienus mū- 
šius laimėjau, kitus pralaimėjau, bet dabar visi mūšiai, kuriuos 
turėčiau laikyti savais, man svetimi. — Liesose rankose, panašiose 
į grobuonių letenas, jis laikė pirmąjį dokumentą, kurį jam padavė 
sekretorius. — Dabar mano smalsumas kur kas didesnis už norą 
laimėti. Žinai, būna ir taip: kažkas įkiša į vieną stiklainį skorpioną 
ir vorą ir stebi juos... Nejausdamas simpatijos nė vienam iš jų. 

Jis įniko į dokumentus, ir Gavira, tyliai atsisveikinęs, išėjo 
į lauką prie savo automobilio. Kaktą jam vagojo gili statmena 
raukšlė, o po kojom, regis, siūbavo šaligatvio plytelės. Pamatęs 
ateinant šeimininką, Perechilis liovėsi glostyti plaukus ant plikės 
ir nusuko akis į šalį. 


Saulės šviesa auksiniais kamuoliukais šokinėjo nuo baltai ir 
geltonai dažytų Palaimintųjų ligoninės sienų. Kitapus gatvės, 
po plakatu, skelbiančiu ateinantį sekmadienį Maestransos are- 
noje įvyksiančią koridą, du baltaodžiai turistai sėdėjo kavinėje 
prie staliuko ir alpo nuo karščio. „Casa Roman“ salėje, į kurią 
nepatekdavo nei šviesa, nei pragariškas karštis, Simeonas Nava- 
chas kruopščiai nuvalė krevetę ir laikydamas rankoje pažvelgė 
į Kuartą. 

— Kompiuterių piratų paieškos grupė neturi ničnieko, kas 
galėtų būti naudinga jums. Ničnieko. 

Ištaręs šiuos žodžius, suvalgė krevetę ir ištuštino pusę bokalo 
alaus. Jis visąlaik kažką žiaumojo, gėrė aperityvus, šlamštė su- 
muštinius bei įvairias užkandėles, ir Kuartas. žiūrėdamas į mažą 
liesą komisaro pavaduotoją, svarstė, kur jam viskas telpa. Net 
„Magnum-357“ taip pūpsojo ant jo kūno, kad jis nešiojosi jį 
per petį permestame krepšyje; krepšys buvo mauriškas, odinis, 

su įspaustais ornamentais ir kutais; tebedvokė arabišku turgumi 
ir blogai išdirbta kupranugario oda. Su tuo krepšiu, plike, kasele 
ant sprando, apskritais akiniais plieniniais rėmeliais ir plačiais gė- 
lėtais, ryto saulėje blizgančiais apačų genties indėno marškiniais 
Navachas atrodė labai savitai. Ypač greta juodai apsirengusio 
aukšto, lieso ir rūstaus dvasininko. 

— Mūsų archyvuose, — kalbėjo toliau policininkas, — nėra 
jokių duomenų apie jus dominančius žmones... Yra šis tas 
apie žalią jaunimėlį, mėgstantį paišdykauti su kompiuteriais, 
yra gausybė Žmonių, pardavinėjančių piratiškas programų ko- 
pijas, ir pora tam tikro lygio tipelių, kartais mėgstančių lįsti 
ten, kur nereikia. Prieš porą mėnesių vienas bandė įsilaužti į 
Pietų banko einamąsias sąskaitas ir persivesti pinigus. Bet to, 
ko ieškote, pas mus nėra. 

Jiedu stovėjo prie baro bufeto po palubėj kabančių dešrų gir- 
liandomis. Policininkas paėmė iš lėkštės kitą krevetę, nutraukė jai 
galvą, mėgaudamasis iščiulpė, paskui įgudusia ranka ėmė lukštenti 
tai, kas buvo likę. Kuartas žvilgtelėjo į savo bokalą — beveik ne- 
paliestą, aprasojusį. 

— Ar išsiaiškinote, ko prašiau, — apie bendroves ir ypač apie 
Ispanijos telefonų kompaniją. 

— Taip, — pilna burna atsakė Navachas. — Iš jūsų sąraše minimų 
komercinių įmonių nė viena neįsigijo — bent savo vardu — mo- 
dernios informacinės įrangos. Be to, telefonų kompanijos sau- 
gumo viršininkas — mano draugas. Jo manymu, Mišparai — ne 
vienintelis asmuo, patyliukais prisijungęs prie telefono tinklo, 
kad galėtų pakeliauti po pasaulį, pavyzdžiui, Vatikaną ar kitur. 
Taip elgiasi visi piratai. Vienus pavyksta pagauti, kitų — ne. Jū- 
siškis, regis, labai mitrus. Įsilaužia į internetą ir išeina iš jo kada 
tik užsigeidžia, jis, atrodo, naudojasi kažkokia sudėtinga schema 
arba palieka programas, ištrinančias jo pėdsakus, ir supainioja 
visas sekimo sistemas. 

Jis suvalgė krevetę, išgėrė alų ir užsisakė dar. Usuose jam 
įstrigo gyvio kojelė. 

— Štai ir viskas, ką galiu jums papasakoti. 

Kuartas nusišypsojo. 

— Ne kažin kas, bet vis tiek esu jums dėkingas. 

— Nėra už ką man dėkoti, — atsakė Navachas ir ėmėsi kitos 
krevetės, lukštų krūvelė po jo kojomis augo svaiginamu greičiu. — 
Iš tikrųjų norėčiau jums padėti, bet mano viršininkas pareiškė 
labai aiškiai: neoficialiai — taip. padėk, kiek gali. Taip sakant, 
asmeniškai, kaip draugui. Prisimindamas senus laikus. Tačiau jie 
nenori sunkinti sau gyvenimo bažnyčiomis, kunigais, Roma ir 
visu kitu. Kita šneka, jeigu kas nors būtų įvykdęs — anksčiau ar 
dabar — konkretų nusikaltimą priklausantį mano darbo sričiai... 
Bet tas dvi mirtis teisėjas priskyrė nelaimingiems atsitikimams. O 
kad kažkoks hakeris iš Sevilijos neduoda ramybės Popiežiui — ne 
mūsų reikalas. — Garsiai čepsėdamas iščiulpė krevetės galvą ir 
pažiūrėjo į Kuartą per akinių viršų. — Prašyčiau man atleisti. 


Virš Gvadalkivyro lėtai slinko saulė; nedvelkė nė menkiausias 
vėjelis, ir palmės kitame upės krante panėšėjo į sustingusius 
sargybinius, saugančius Maestransos areną. Iš šono žiūrint, už 
lango atspindžiais švytuliuojančios upės fone Mėmis iš Manteletės 
atrodė it statula: su cigarete dantyse ir ramus kaip iš bronzos iš- 
lietas jo mokytojas Chuanas Belmontė. Donas Ibrahimas sėdėjo 
už staliuko valgomajame, ir jo šnerves kuteno kiaušinienės su 
kraujine dešra kvapas, sklindantis iš virtuvės kartu su daina, kurią 
niūniavo Meilutė Punjales. 


Kodėl pabudus naktį aš klajoju 
Žvilgsniu po tuščią, nykią gatvę? 
Kodėl jaučiu, kad man tarytum kryžių 
Atneši tu nelaimę ir vienatuę?.. 


Buvęs advokatas apsišaukėlis dusyk linktelėjo galvą į taktą; jo 
lūpos krutėjo po ūsais, be garso šnabždėdamos Meilutės taria- 
mus žodžius. Ji dainavo tyliai tylutėliai, užkimusiu nuo degtinės 
balsu mažutėje virtuvėlėje, kur su mentele rankoje, pasirišusi ant 
taškuotos suknelės prikyštę, kepė leistinę, didžiaakę kiaušinie- 
nę — tokią, kokią mėgo donas Ibrahimas. Kai trijulė nesišlaisty- 
davo po Trianos barus, paprastai ko nors užkąsti susirinkdavo pas 
Meilutę Betis gatvėje, kukliame kambarėlyje trečiame aukšte, pro 
kurio langus buvo matyti —o tai jau didelis pranašumas! — mažne 

visa Sevilija: beveik ranka pasiekiamas stovėjo Arenalis, visai čia 
pat — Auksinis bokštas ir Chiralda; už pasimėgavimą tokiu vaizdu 
karaliai, milijonieriai ir kino žvaigždės būtų pakloję visus pinigus. 
Tasai langas į Gvadalkivyrą buvo vienintelis Meilutės Punjales 
lobis: tą butuką ji pirko labai seniai už menkutes santaupas, pra- 
ėjusios šlovės trupinius, ir guodėsi, kad niekam neskolinga. Už 
butą nemokėjo jokios nuomos, turėjo keletą baldų, blizgančią 
žalvarinę lovą, ant sienos kabojo Švč. Mergelės atvaizdas, Migelio 
de Molinos dovanota nuotrauka su keliais paskyrimo žodžiais, ir 
komoda, kur gulėjo nuo laiko pageltusios lovatiesės, siuvinėtos 
staltiesės ir paklodės — niekam nereikalingas jos kraitis. Toks 
gyvenimo būdas leido jai dalį savo varganų santaupų kas mėnesį 
nunešti į „Saulėlydžio“ akcinę bendrovę: jau prieš dvidešimt 
metų ji susimokėjo už kuklią nišą ir paminklinį antkapį pačiame 
saulėčiausiame San Fernando kapinių kamputyje. Nes Meilutė 
buvo baisi šaltmirė — nenorėjo šalti po mirties. 


Tu pažiūrėjai, 

Ir daina mana 
Tau meilės žodžiais 
Išsiliejo... 


Donas Ibrahimas mechaniškai sušnabždėjo „bravo“ ir vėl 
stropiai ėmėsi darbo. Jo skrybėlė, striukė ir lazdelė gulėjo ant 
gretimo stalo, buvo vienmarškinis, o marškinių rankoves aukščiau 
alkūnių prilaikė gumytės. Po pažastimis plytėjo drėgni ratilai nuo 
prakaito, apykaklė buvo atsegta, o kaklaraiščio mazgas mėlynais ir 
raudonais dryžiais atleistas — buvęs advokatas apsišaukėlis tvirtino, 
kad jį už Naująjį Testamentą ir butelį „Four Roses“ jam pado- 
vanojęs išstypėlis anglas Grehemas Grynas, kai buvo atvažiavęs į 
Havaną rašyti eilinio romano apie šnipus, ir tas kaklaraištis esąs ne 
tik vertingas prisiminimas, bet tikras, iš Oksfordo. Tačiau donas 
Ibrahimas ir Mėmis iš Manteletės skyrėsi nuo Meilutės tuo, kad 
neturėjo gyvenamosios vietos. Mėmis buvo susiradęs prieglobstį 
plaukiojančiame name — pusiau apleistame turistiniame laive, kurį 
jam paliko senas bičiulis, toks pat toreadoras nevykėlis. O rubuilis 
buvęs advokatas apsišaukėlis gyveno Altosane, kukliame pensione 

su kitais šios įstaigos gyventojais — vyriškas kojines pardavinė- 
jančiu komivojažieriumi ir prisirpusia gražuole, abejotinos — o 
gal neabejotinos — profesijos dama, žandaro. kurį kažkur šiaurėje 
užmušė baskų separatistai, našle. 


Ar nematai, 

Kaip tave myliu, 

Kaip beprotiškai plyšta 
Iš meilės širdis ?.. 


Jai neprilygsta jokia Konča Piker, jokia Pastora Imperijo, jai 
neprilygsta niekas pasaulyje, galvojo donas Ibrahimas klausyda- 
mas, kaip temperamentingai it tikra čigonė dainuoja Meilutė, ir 
kad nieko verti tie pašlemėkai impresarijai, kritikai ir niekingi 
liežuvautojai, jau kuris laikas atkakliai atsisakantys ją pripažin- 
ti. Reikia tik paklausyti, kaip ji dainuoja per Didžiąją savaitę; 
kai užtraukia saetą Švč. Mergelės ar jos sūnaus garbei, nutyla 
būgnai, o procesijos dalyviams nugara nubėga šiurpuliai. Nes 
Meilutė Punjales — flamenko dainos siela, gyvoji Ispanija, bet 
ne ta pigi beskonė Ispanija, skirta turistams ir metisams, o tikra 
iki kaulų smegenų. Tavernos dūmais kvepianti Ispanija, žvel- 
gianti jos gyvenimo vyro žaliom akim ir kvepianti jo prakaitu. 
Dramatiška atmintis tautos, liejančios savo skausmą dainomis ir 
sutinkančios patį velnią rankovėje slepiamais nevilties peiliais, 
blizgančiais it jaunas mėnuo, kuriam šviečiant kažkada Mėmis 
iš Manteletės pusnuogis peršokdavo bulių žardo tvorą, kad ne- 
susiplėšytų vienintelių marškinių, juk tada buvo tikras, kad už- 
kariaus visą pasaulį, o savo gyvenimo kelią nuklos tūkstantiniais 
banknotais. Tai buvo dar prieš tai, kai bulių ragai jam išvagojo 
kaklą randais, o akių kampučiuose pasirodė pralaimėjimo ženklai. 
Ta pati Ispanija, kuri nutrynė nuo afišų Meilutės Punjales vardą, 
geriausią Andalūzijos ir amžiaus balsą, nedavusi jos savininkei 
nė bedarbio pašalpos. Tai buvo tolimoji tėvynė, apie kurią savo 
karibietiškos jaunystės naktimis svajodavo donas Ibrahimas ir 
į kurią svajojo grįžti taip, kaip kadaise iš Amerikos grįždavo 
praturtėję emigrantai — su kadilaku nukeliamu viršum ir cigaru 
dantyse; toji pati tėvynė, kurioje dėl anos nelemtos istorijos su 

apsišaukėlio Havanos advokato titulu jis liko nesuprastas, paže- 
mintas ir paniekintas. Tačiau net prostitučių vaikai lieka skolingi 
savo motinoms, mąstė donas Ibrahimas. Ir myli jas. Šioje ne- 
dėkingoje Ispanijoje yra tokių vietų kaip Sevilija, tokių kvartalų 
kaip Triana, barų kaip „Casa Cuesta“, tokių ištikimų širdžių kaip 
Mėmio ir tokių nuostabių ir tragiškų balsų kaip Meilutės. Jeigu 
tik jiems bent kiek pasiseks, vien dėl tokio balso šiame bare jie 
įrengs tablao — flamenko klubą, tikrą Dainos šventovę, apie kurią 
tiek kartų svajojo sėdėdami tabako dūmuose, gerdami cheresą 
ir mansaniliją, įsivaizduodami tą klubą labai rimtą ir iškilmin- 
gą, su švendrinėm kėdėm, su senais mažakalbiais padavėjais, su 
Ramiuoju Mėmiu, salės administratorium, su buteliais ant stalų, 
su jupiteriu, nukreiptu į sceną, ir gitara, pritariančia šaižiam ir 
jausmingam Meilutės Punjales balsui. Savininkai pasiliktų teisę 
įleisti lankytojus savo nuožiūra, turistų grupėms ir drimboms su 
mobiliaisiais įeiti būtų apskritai draudžiama. O donui Ibrahimui 
būtų didžiausia laimė atsisėsti prie staliuko tamsiame salės kampe, 
sriūbčioti kokį gėrimėlį su rūkstančiu cigaru rankoje ir su gumulu 
gerklėje klausytis dainuojančios Meilutės Punjales. Na ir, žinoma, 
kad kasa nebūtų tuščia. Kad malonumas dar ir atsipirktų. 

Jis įpylė į butelį dar truputį benzino — atsargiai, kad neišsi- 
laistytų. Stalą uždengė laikraščio lapu, kad nesugadintų lako, ir 
nušluostė skysčio lašus, besiritančius ornamentiniu butelio stiklu 
ir „Anis del Mono“ etikete. Benzinas buvo be švino, aukščiausios 
rūšies, 58 oktanų, nes, kaip teisingai pasakė Meilutė Punjales, 
jie neketino nežinia kokiu pliurzalu svilinti šventintą bažnyčią. 
Tad Mėmį su tuščia karbonelio alyvos skardine jie nusiuntė į 
artimiausią degalinę parnešti benzino. Vieno litro pakaks, labai 
rimtai tarsi specialistas pareiškė donas Irbahimas. Jis tvirtino, kad 
jiedviem begeriant alų Santa Klaroje, pats Če Gevara paaiškinęs, 
kaip pasidaryti Molotovo kokteilį, kurį išradęs kažkoks rusas, 
pavarde Karlas Marksas. 

Butelio kakliuke susidarė burbulas ir dalis benzino išsiliejo ant 
stalo. Donas Ibrahimas apšluostė butelį jau gerokai permirkusiu 
skuduru ir, sulankstęs jį, padėjo į stovinčią ant stalo peleninę. 
Padegamąją bombą turėjo susprogdinti paprastas, bet efektyvus 
mechanizmas, kurio išradimu donas Ibrahimas labai didžiavosi: 


211 


plonas žvakigalis, degtukai, paprastas mechaninis žadintuvas, du 
metrai špagato ir butelis. Skystis butelyje užsidegsiąs tada, kai 
trijulė sėdės bare ir visi juos matys: taip jie turėsią alibi. Prie sienos 
sustumti, nuo karščio perdžiūvę mediniai klauptai ir senos sijos 
užsiplieksią iš karto. Juk duodamas nurodymus Perechilis sakė, 
kad visiškai suniokoti bažnyčios nesą jokio reikalo. Ją reikią tik 
mažumėlę apgadinti. Bet jei pastatas sugriūsiąs — juo geriau. Ta- 
čiau svarbiausia, pabrėžė neramiai žiūrėdamas jiems į akis, viską 
reikia atlikti taip, kad būtų panašu į nelaimingą atsitikimą. 
Donas Ibrahimas įpylė dar šiek tiek benzino, ir jo tvaikas aki- 
mirksniu užgožė kiaušinienės kvapą. Mielai užsirūkytų cigarą, 
tačiau su benzinu ir juo permirkusiu skuduru peleninėje juo- 
kauti negalima. Iš pradžių Meilutė Punjales visokiausiais būdais 
priešinosi padegimo idėjai — juk, šiaip ar taip, tai kėsinimasis į 
šventą vietą. Tačiau jie perkalbėjo ją primindami, kad už pinigus, 
kuriuos ji gausianti, galėsianti užsakyti daugybę mišių kitose 
bažnyčiose ir išpirkti savo kaltę. Be to, visi trys jie esą tik kito 
žmogaus užsakyto nusikaltimo vykdytojai, o kadangi tasai kitas 
žmogus — Perechilis — nusikaltimo priežasties priežastis, tad ir 
kaltė už padarytą blogį gulsianti ant jo pečių. Ir vis dėlto — nors 
ir kaip griežtai teisiškai jie pagrindė savo nusikaltimą, Meilutė 
Punjales tebesispyriojo, kartojo nedalyvausianti „pačiame pa- 
degimo veiksme“, ir operaciją paremsianti tik užnugaryje — iš- 
kepsianti kiaušinienę su kraujine dešra. Donas Ibrahimas gerbė 
jos pasirinkimą, nes buvo sąžinės laisvės šalininkas. O Mėmio 
mąstymo mechanizmą buvo sunku perprasti. Jei apskritai jis tu- 
rėjo kokį nors mąstymą žadinantį mechanizmą. Kad ir apie ką 
būtų kalbama, jis kartkartėm linktelėdavo galvą kaip tikras iš- 
didus fatalistas, visada laukiantis gongo signalo arba trimito, kad 
jį išgirdęs pašoktų kaip automatas iš savo kampo ar priedangos. 
Jis neprieštaravo, kai donas Ibrahimas prašneko apie bažnyčios 
padegimą. Keista: Mėmis nebuvo religingas žmogus, — donas 
Ibrahimas žinojo, kad visi toreadorai tiki Dievą, — bet Didįjį 
penktadienį visada užsivilkdavo seną tamsiai mėlyną kostiumą, 
pirktą dar savo nelaimingoms vestuvėms, baltus, iki paskutinės 
sagos susagstytus marškinius be kaklaraiščio, kruopščiai susišu- 
kuodavo plaukus su odekolonu ir, degant žvakėms bei tratant 

būgnams žingsniuodavo Sevilijos gatvėmis kartu su Meilutė 
paskui Viltingosios Mergelės Marijos sostą. Donas Ibrahimas, 
kuriam laisvamanybė trukdė dalyvauti obskurantiškuose ritua- 
luose, brėkštant rytui stebėdavo pro langą, kaip jo bičiuliai eina 
paskui Švč. Mergelės statulą: Meilutė Punjales su juoda mantilija 
ant galvos ir pečių, o Mėmis iš Manteletės, kaip visada tylus ir 
ištikimas, prilaikydavo ją už parankės. 

Žiūrėdamas į lango fone išryškėjusį jo profilį, donas Ibrahimas 
tėviškai švelniai nusišypsojo. Jis didžiavosi Mėmio ištikimybe. 
Daugelis šios žemės viešpačių ištikimybę nusipirkdavo tik už 
pinigus. Jeigu kada nors, gyvenimo saulėlydyje, kas nors dono 
Ibrahimo paklaustų, ką šiame pasaulyje jis padaręs ir ką būtų 
verta prisiminti, aukštai iškėlęs galvą atsakytų, kad turėjo ištikimą 
bičiulį —- Mėmį iš Manteletės, ir girdėjo, kaip Meilutė Punjales 
dainuoja Auksinai raudoną apsiaustą. 

— Prie stalo, — pakvietė Meilutė Punjales pro virtuvės duris. 

Ji šluostėsi rankas į prikyštę. Kaip visada ant kaktos jai puikavo 
juoda tvarkingai susukta garbanėlė, ant veido pūpsojo dirbtinis 
apgamas, akį traukė raudonu karminu išdažytos lūpos, tik pjaus- 
tant svogūną nuo ašarų buvo kiek išskydęs akių makiažas. Donas 
Ibrahimas pastebėjo, kad ji, vis dar nepritardama jų sumanymui, 
kritišku žvilgsniu žiūri į „Anis del Mono“ butelį. 

— Juk negalima iškepti kiaušinienės, — paaiškino jis taikiu 
tonu, — nesumušus keleto kiaušinių. 

— Taip, bet tie, kuriuos aš iškepiau, jau baigia atšalti, — piktai 
atkirto Meilutė. 

Donas Ibrahimas nuolankiai atsiduso pildamas į butelį pa- 
skutinius benzino lašus. Nušluostęs butelį, skudurą vėl įdėjo į 
peleninę, paskui, iš visų jėgų atsirėmęs į stalą, ėmė keltis. 

— Tikėk, moterie, tikėk. 

— Bažnyčių negalima deginti, — neatlyžo Meilutė raukydama 
kaktą po garbanėle. — Taip elgiasi tik eretikai ir komunistai. 

Kaip visada nešnekus, Mėmis iš Manteletės pasitraukė nuo 
lango ir pakėlė ranką prie lūpų, iš kurių kyšojo beveik užgesusi 
cigaretė. Rekėtų jam pasakyti, kad nesiartintų prie benzino, 
šmėstelėjo galvoje donui Ibrahimui, vis dar tebegalvojančiam 
apie Meilutę. 

— Viešpaties keliai nežinomi, — atsakė jis, kad tik kažką at- 
sakytų. 

— Bet šis kelias lemia nelaimę. 

Doną Ibrahimą užgavo Meilutės Punjales nesupratimas. Juk jis 
nepanašus į viršininką, primetantį savo įsakymus kareiviams: jis 
bando juos pagrįsti. Juk, šiaip ar taip, jie — jo gentis, jo klanas. Ir 
jo šeima. Jis kaip tik mąstė, kaip būtų galima šį subtilų klausimą 
atidėti vėlesniam laikui, kai jie suvalgys kiaušinienę, ir staiga 
pastebėjo, kad Mėmis eina į virtuvę kaip tik pro stalą ir nieko ne- 
galvodamas kelia ranką norėdamas peleninėje užgesinti cigaretę. 
Toje pačioje, kurioje guli benzinu permirkęs skuduras. 

Kokia kvailystė, pagalvojo jis. Kaip jam galėjo šauti į galvą 
tokia mintis? Bet, nerimo apimtas, vis tiek atsigręžė. 

— Ei, Mėmi! — sušuko. 

Bet pamatė, kad Mėmis jau meta cigaretę į peleninę. Donas 
Ibrahimas puolė norėdamas jam sutrukdyti ir alkūne apvertė 
„Anis del Mono“ butelį. 


VIII 


Andalūzijos dama 


— Ar užuodi, kaip kvepia jazminai? 

— Kokie jazminai, jei čia nėra jokių jazminų? 
— Tie, kurie čia kadaise žydėjo. 

ANTONIO BURGaAS. 

Sevilija 


Jeigu pasaulyje apskritai būna mėlyno kraujo, tai Marijos Krus 
Euchenijos Bruner de Lebricha i Alvares de Kordoba, del Nuevo 
Ekstremo grafienės ir dvylikakart Ispanijos grandės kraujas tikriau- 
siai buvo ne tik mėlynas, bet tamsiai mėlynas. Makarenos Bruner 
protėviai dalyvavo Granados apsiaustyje ir Amerikos užkariavime, 
ir tik dvi senosios Ispanijos aristokratų šeimos — Albos ir Medinos- 
Sidonijos — pranoko ją kilme. Tačiau jos titulai jau seniai buvo tapę 
beverčiais niekučiais. Laikas ir istorija prarijo žemes ir turtą, tad 
jos šakotas, herbais papuoštas genealoginis medis atrodė panašus į 
vėrinį iš tuščiavidurių balkšvų kriauklių, kokių jūra dažnai išmeta 
į paplūdimius. Senajai poniai, sėdinčiai priešais Lorencą Kuartą 
vidiniame rūmų „Casa del Postigo“ kieme ir gurkšnojančiai koka- 
kolą, po mėnesio ir septynių dienų turėjo sukakti septyniasdešimt 
metų. Iš Sevilijos į Kadisą jos protėviai keliaudavo neperžengdami 
savo valdų sienų; virš krikštinės ją laikė karalius Alfonsas XIII ir 
karalienė Viktorija Eugenija, ir net generolas Frankas, nors ir kaip 
nekentęs senosios Ispanijos aristokratijos, po pilietinio karo buvo 
priverstas pabučiuoti jai ranką šiame pačiame Andalūzijos kieme- 
lyje, ir labai jau nenorom pasilenkė prie mozaikos, puošiančios 
grindis nuo tų laikų, kai prieš keturis šimtus metų ji buvo atvežta 
čionai tiesiai iš Italikos griuvėsių. Tačiau laikas bėga nenumaldo- 
mai, kaip bylojo užrašas ant angliško sieninio laikrodžio, mušančio 

valandas ir valandų ketvirčius galerijoje su mudecharų kolonomis ir 
arkomis, išpuoštoje Alpucharos kilimais ir apstatytoje XVI amžiaus 
Toledo baldais, kuriuos šeimos draugas Oktavijus Mačuka išgel- 
bėjo nuo liūdno likimo — Sevilijos aukcionų. Iš buvusio spindesio 
liko tik šis kiemas, kupinas kvapų ir pilnas vazonų su geranijomis, 
aspidistrais ir paparčiais, platereskiniai pinučiai, sodas, vasaros 
valgomasis su marmuriniais romėnų biustais ir keletas baldų ir 
paveikslų ant sienų. Ir visame name, kuriame vietoj dvidešimties 
tarnų, čia plušėjusių jos vaikystės metais, dabar buvo likusi viena 
tarnaitė, sodininkas ir virėja, regis, viskam abejinga, panaši į ramų 
šešėlį, palinkusį prie savo prisiminimų knygos, gyveno sena žilap- 
laukė dama su perlų karoliais ant kaklo. Ta pati dama, kuri dabar 
siūlė Kuartui dar įsipilti kavos, vėduodamasi nuzulinta vėduokle, 
kurią kadaise jai asmeniškai ištapė ir papuošė dedikacija Chulijus 
Romeras de Toresas. 

Kuartas įsipylė kavos į įskilusį Vest Indijos kompanijos puo- 
duką. Sėdėjo vienmarškinis, nes kunigaikštienė taip prašė, kad 
jis nusivilktų švarką ir nesikankintų nuo karščio, jog jam neliko 
nieko kita, tik paklusti ir pakabinti jį ant kėdės atkaltės. Jis vilkėjo 
juodus marškinius trumpomis rankovėmis ir nepriekaištingai kieta 
apykakle, išryškinančius stiprias įdegusias rankas. Trumpai kirpti 
pražilę plaukai ir sportiška išvaizda darė jį panašų į tvirtą ir sveiką 
misionierių, o šalia ant kėdės sėdintis tėvas Feras atrodė tikra prie- 
šingybė — mažas, paniuręs, įsispraudęs į tą pačią nudrengtą dėmėtą 
sutaną. Ant žemo staliuko, pastatyto greta centrinio fontano, buvo 
patiekta kavos, šokolado ir stovėjo neįprastos formos butelis su 
kokakola. Senoji kunigaikštienė ką tik prisipažino nekenčianti 
skardinių. Jos turinčios kažkokį keistą metalinį prieskonį. Net 
burbuliukai kerpą liežuvį visiškai kitaip. 

— Dar šokolado, tėve Ferai? 

Nežiūrėdamas į Kuartą, klebonas linktelėjo, pastūmė puodelį, 
ir Makarena Bruner, motinai pritariant, vėl pripylė jį šokolado. 
Regis, kunigaikštienei buvo malonu, kad pas ją svečiuojasi du 
dvasininkai. Jau daugelį metų tėvas Feras punktualiai čia ateidavo 
penktą valandą vakaro kasdien, išskyrus trečiadienius, kartu pasi- 
melsti su senąja ponia. Paskui visada būdavo kviečiamas valgyti 
pavakarių: gražiu oru — sode, lietingomis dienomis — vasaros 
valzomajame. 

— Kokia laimė gyventi Romoje, — kalbėjo kunigaikštienė, čia 
suskleisdama, čia išskleisdama vėduoklę. — Taip arti Jo Švente- 
nybės. 

Pagal amžių jos protas buvo labai guvus ir skvarbus. Plaukai 
baltut baltutėliai, melsvoko atspalvio, plaštakas, rankas iki dilbio 
ir kaktą puošė senatvės dėmės. Buvo mažutė, liesa, kampuotų 
veido bruožų, susiraukšlėjusia it razina oda. Plonytė karmino 
linija paryškino veik nematomas lūpas, ausyse kabojo auskarai su 
mažyčiais perlais, tokiais pat kaip ir karolių. Akys buvo tamsios 
kaip dukters, tačiau laikas jas sudrėkino ir apvedžiojo rausvais 
ratilais. Tačiau tik kartais jų blizgesį it praplaukiantis debesis 
užtemdydavo prisiminimai, mintys ar seniai patirti išgyvenimai. 
Vaikystėje ir jaunystėje buvo šviesiaplaukė — Kuartas tuo ga- 
lėjo įsitikinti Žiūrėdamas į Zuloagos paveikslą, kabantį mažoje 
svetainėje šalia vestibiulio, — ir visiškai nepanaši į dukterį; tik 
akys tokios pat. Juodus plaukus Makarena, be abejo, paveldėjo 
iš tėvo, kurio įrėminta fotografija kabojo greta Zuloagos tapy- 
to paveikslo. Juodbruvas, baltadante šypsena, jos bendražygis 
kunigaikštis puikavo plonais ūsais, aukštu sklastymu perskirtais 
plaukais ir auksiniu segtuku, prilaikančiu marškinių apykaklės 
kampučius po kaklaraiščiu. Jeigu, pamanė Kuartas, visus šiuos 
duomenis įvestum į kompiuterį, gautum tikrąjį „Andalūzijos 
senjoro“ portretą. Jis jau buvo pakankamai susipažinęs su Ma- 
karenos Bruner šeimos istorija ir žinojo, kad Rafaelis Guardiola 
Fernandesas Garvėjus buvo patraukliausias vyras Sevilijoje, be 
to, kosmopolitas, elegantas, per penkiolika vedybinių gyvenimo 
metų sugebėjęs apmažinti žmonos turtus. Krus Bruner buvo 
Istorijos vaisius, o kunigaikštienės vyras — Sevilijos aristokratijos 
ydų įsikūnijimas. Visi jo pradėti verslai baigdavosi triukšmingais 
bankrotais, ir tik draugystė su bankininku Oktavijumi Mačuka, 
kuris visada atskubėdavo jam į pagalbą, išgelbėdavo del Nuevo 
Ekstremo kunigaikštį nuo bankroto. Jis baigė gyvenimą neturė- 
damas nė duro kišenėje, galutiniai subankrutavęs po paskutinio 
mėginimo auginti veislinius žirgus ir susigadinęs sveikatą nuo 
vakaro iki paryčių lėbaudamas flamenko baruose, maukdamas 
litrais mansaniliją ir surūkydamas keturiasdešimt cigarečių bei 
tris Havanos cigarus per dieną. Mirdamas kunigaikštis šaukėsi 
kunigo norėdamas išpažinti nuodėmes kaip senuose filmuose ir 

romantiškuose romanuose. Po išpažinties ir paskutinio patepimo 
buvo palaidotas su Karališkosios draugijos kavalieriaus uniforma, 
sultonu ir kardu, o į jo laidotuves susirinko gedulingai apsirengusi 
visa vietos aukštuomenė. Pusę laidotuvių dalyvių, kaip pikta- 
vališkai parašė aukštuomenės gyvenimo kronikininkas, sudarė 
raguoti vyrai, norintys įsitikinti, ar jis tikrai ramiai ilsisi karste. 
Kita gedėtojų pusė buvo kreditoriai. 

— Kartą mane buvo priėmęs Šventasis Tėvas, — prisipažino 
Kuartui senoji kunigaikštienė. — Taip pat ir Makareną — netrukus 
po vestuvių. 

Palenkusi galvą, ji susimąstė žiūrėdama į savo tamsios su- 
knelės piešinį, sakytum tarp smulkių raudonų ir geltonų gėlių 
stengdamasi įžiūrėti praėjusių laikų pėdsakus. Nuo jos ir dukters 
apsilankymo Romoje praėjo trečdalis amžiaus, pasikeitė keli po- 
piežiai, tačiau ji kalbėjo apie Jo Šviesybę taip, tarsi jis būtų buvęs 
tas pats Popiežius, ir Kuartas tarė sau, kad, šiaip ar taip, tai logiška. 
Kai žmogus sulaukia septyniasdešimt metų, kai kurie dalykai 
keičiasi pernelyg greitai arba visiškai nesikeičia. 

Tėvas Feras atkakliai stebeilijo į šokolado puodelio dugną, o 
Makarena Bruner stebėjo Kuartą. Del Nuevo Ekstremo kuni- 
gaikštienės dukra mūvėjo džinsus ir vilkėjo mėlynus languotus 
marškinius, nepasidažiusi, plaukus susirišusi į „arklio uodegą“: 
Vaikščiojo lėtai, rami ir pasitikinti savimi, su ąsotėliu šokolado 
ar kavinuku rankoje, atidi motinai ir svečiams, bet ypač Kuartui. 
Regėjosi, ši situacija jai teikia pramogą. 

Krus Bruner sriūbtelėjo gurkšnelį kokakolos ir maloniai nu- 
sišypsojo statydama stiklinę ant kelių, kur jau gulėjo vėduoklė. 

— Kokia jums pasirodė mūsų bažnyčia, tėve? 

Nors senyvo amžiaus, ji kalbėjo tvirtu balsu. Neįprastai tvir- 
tu ir ramiu. Dabar, laukdama atsakymo, žiūrėjo į Kuartą. Taip 
pat jausdamas į save nukreiptas Makarenos Bruner akis, Kuartas 
mandagiai šyptelėjo. 

— Labai miela, — atsakė vildamasis, kad toks atsakymas paten- 
kins abi puses. Akies krašteliu stebėjo tamsią ir tykią tėvo Fero 
figūrą. Šioje neutralioje teritorijoje, stebimi kunigaikštienės ir 
jos dukters, jiedu pasikeitė keliomis tokiam atvejui tinkamomis 
frazėmis. Likusį laiką stengėsi nesikreipti vienas į kitą, bet Kuartas 

juto, kad ši tyla —tik laikinas prologas. Niekas nesikviečia į svečius 
skalpų medžiotojo ir jo tariamos aukos šiaip sau, be tikslo. 

— Ar nemanote, kad būtų gaila ją prarasti? — toliau kamanti- 
nėjo kunigaikštienė. 

Nuramindamas ją, Kuartas palingavo galvą. 

— Viliuosi, kad to niekad nebus. 

— O mes manėme, - tarė Makarena Bruner, — kad jūs tik dėl 
to ir atvažiavote į Seviliją. 

Ant nuogo kaklo, pro prasegtą marškinių apykaklę, akį traukė 
dramblio kaulo vėrinys ir Kuartas pagalvojo: įdomu, ar ir šįkart, 
kaip aną vakarą, po liemenuko petnešėle ji laiko plastikinį žieb- 
tuvėlį? Mielai praleistų keletą mėnesių skaistykloje už galimybę 
pamatyti, kokiu veidu tėvas Feras žiūri, kaip ji degasi cigaretę. 

— Jūs klystate, — atsakė jis. — Aš čia todėl, kad mano viršininkai 
nori susidaryti kuo tikslesnę nuomonę apie situaciją. — Jis gurkš- 
telėjo kavos ir atsargiai pastatė puodelį ant mozaikinio staliuko 
gulinčios lėkštutės. — Niekas neketina iškeldinti tėvo Fero iš šios 
parapijos. 

Tėvas Feras atsitiesė ant kėdės. 

— Niekas? — Jo randuotas veidas po žilais, nelygiai pakirptais 
plaukais žiūrėjo kažkur į viršutinio aukšto galerijas, tarsi vilda- 
masis vietoj atsakymo ten išvysti kažkokią šmėklą. — Net ilgai 
negalvodamas galiu pasakyti keletą vardų ir pavadinimų. Pavyz- 
džiui: arkivyskupas. „Cartujano“ bankas. Ponios kunigaikštienės 
žentas... — Į Kuartą įsispunksojo tamsios nepatiklios akys. — Tik 
jau neskieskit, kad Romoje kažkas nemiega naktimis galvodamas, 
kaip apginti bažnyčią ir kleboną. 

Pažįstu jus kaip nuluptus, bylojo jo akys. Ir tik nepasakokit 
man pasakų. Pajutęs į save nukreiptą Makarenos Bruner žvilgsnį, 
Kuartas taikiai mostelėjo ranka. 

— Romai svarbi kiekviena bažnyčia ir kiekvienas kunigas. 

— Nejuokinkit manęs, — atrėžė tėvas Feras. Ir nusišiepė pro 
dantis. 

Krus Bruner švelniai palietė jam ranką vėduokle. 

— Esu tikra, kad tėvas Kuartas visiškai neketino jūsų juokinti, 
donai Priamai. — Ji žiūrėjo į Kuartą prašydama patvirtinti jos Žo- 
džius. — Jis atrodo labai teisingas dvasininkas, o jo misija, manau, 

labai svarbi. Kadangi jam reikia informacijos, mes turėtume padė- 
ti. — Greitai žvilgtelėjusi į dukrą pavargusiais rankų mostais kelis 
kartus pasivėdavo vėduokle. — Tiesa niekad niekam nekenkia. 

Klebonas nuleido galvą pagarbiai, bet sunkiai tvardydamasis. 

— Ak, kad taip iš jūsų lūpų Dievui į ausį. — Sriūbtelėjo šoko- 
lado, ir rudas lašelis pakibo ant balkšvų ir pilkų blogai nuskustos 
barzdos šerių. Donas Priamas išsitraukė iš kišenės didžiulę su- 
skretusią nosinę ir nusišluostė. — Bet aš bijau, kad Bažnyčioje, 
kaip ir visame pasaulyje, beveik visos tiesos — melas. 

— Nekalbėkit taip! — pasipiktino kunigaikštienė pusiau rimtai, 
pusiau juokais. — Nes atsidursite pragare. 

Ji pakėlė priešais akis vėduoklę ir ėmė vėduotis čia išskleis- 
dama ją, čia suskleisdama. Ir tada Lorencas Kuartas pirmą kartą 
pamatė tėvą Ferą šypsantį. Pamatė geraširdišką skeptišką grima- 
są — tokią grimasą nutaiso lokys, kai jam įgrįsta lokiukai. Toji 
grimasa sušvelnino šiurkščius jo veido bruožus, ir netikėtai jis 
pasirodė kur kas žmogiškesnis — panašiai kaip toje polaroidinėje 
nuotraukoje, kuri dabar gulėjo viešbutyje, Kuarto kambaryje, ir 
buvo daryta šiame pačiame kiemelyje. Kuartas išsyk pagalvojo 
apie monsinjorą Spadą, savo viršininką. Jie abu, ir arkivysku- 
pas, ir klebonas, šypsojosi vienodai, tarytum seni gladiatoriai, 
kuriems visiškai nesvarbu, kur nukreiptas nykštys — aukštyn ar 
žemyn. Kuartas tyliai paklausė savęs: įdomu, ar kada nors ir aš 
taip šypsosiuosi? Makarena Bruner tebežiūrėjo į jį ir, regis, jau 
žinojo šios šypsenos paslaptį. 

Kunigaikštienė pirma pažvelgė į dukterį, paskui į Kuartą. 

— Klausykit, tėve, — tarė kiek pagalvojusi. — Ši bažnyčia svarbi 
mano šeimai... Ir ne tik todėl, kad ji man labai daug reiškia, bet 
ir dėl to, jog, dono Priamo žodžiais tariant, sugriauta bažny- 
čia — tai dingęs dangaus lopinėlis. Ir aš nenoriu, kad toji vieta, 
į kurią ketinu keliauti, sumažėtų. — Ji pakėlė prie lūpų stiklinę 
su kokakola, ir kai burbuliukai pakuteno jai nosį, iš malonumo 
prisimerkė. — Viliuosi, kad mūsų klebonas padės man tenai pa- 
tekti tinkamu laiku. 

Tėvas Feras triukšmingai išsišnypštė į nosinę. 

— Jūs tenai pateksite, ponia. — Ir dar sykį išsišnypštė. — Pri- 
žadu jums. 

Įsikišo nosinę į kišenę žiūrėdamas į Kuartą tarsi sakytų: nagi 
įrodyk, kad aš negaliu duoti tokių pažadų. Patenkinta Krus Bru- 
ner kelissyk pliaukštelėjo vėduokle sau per delną. 

— Matot? —]Ji nusišypsojo Kuartui. — Argi nenaudinga vaišinti 
kleboną pavakariais šešis kartus per savaitę?.. Gauni kai kurių pri- 
vilegijų. — Jos drėgnos akys, sykiu rimtos ir pašaipios, dėkingai 
pažvelgė į tėvą Ferą. — Kai kurių garantijų. 

Kuartas tylėjo, ir klebonas nejaukiai pasimuistė ant kėdės. 

— Patektumėt tenai ir be manęs, — šiurkščiai atkirto jis. 

— (Gal patekčiau, o gal ir ne. Bet aš esu įsitikinusi — jeigu mane 
ten sunkiai įsileis, jūs iškelsit jiems tokį skandalą... — Senoji dama 
metė žvilgsnį į agatinį rožinį, gulintį šalia maldaknygės ant staliu- 
ko, nukrauto žurnalais ir laikraščiais, ir viltingai atsiduso. — Mano 
amžiuje tai teikia ramybės. 

Iš sodo, kitapus pinučių, atidarytų po viena iš arkos galerijų, 
sklido strazdų giesmė. Švelni skambi melodija kaskart baigdavosi 
dviem aukštomis trelėmis. Gegužė — poravimosi metas, paaiškino 
kunigaikštienė pasisukusi šonu, kad visi girdėtų. Strazdai paprastai 
sutūpdavo palei plūktinę tvorą, už kurios buvo moterų vienuoly- 
nas, ir dažnai jų giesmė susiliedavo su seserų giesmėmis. Kuni- 
gaikštienės tėvas, Makarenos senelis, paskutiniuosius gyvenimo 
metus praleido įrašinėdamas šių paukščių balsus. Magnetofono 
juostos ir plokštelės buvo kažkur išmėtytos po namus. Kartais 
pro paukščių treles girdėdavosi senelio, vaikštinėjančio žvyruotais 
sodo takeliais, žingsniai. 

— Mano tėvas, — pridūrė kunigaikštienė, — buvo senų pažiūrų 
žmogus. Tikras senjoras. Jam nepatiktų, jei pamatytų, kuo tapo jo 
pažįstamas pasaulis, — kalbėdama ji nuleido galvą, ir buvo aišku, 
kad ir jai nepatinka dabartinis pasaulis. — Dar prieš pilietinį karą 
išėjo knyga Ispanijos dvarai. Joje parašyta, kad mano šeima — vie- 
na turtingiausių visoje Andalūzijoje. Bet jau tais laikais ji buvo 
turtinga tik popieriuje. Pinigai perėjo į kitas rankas: stambūs 
dvarai dabar priklauso bankams ir finansininkams — tiems, kurie 
apsitvėrė savo sodybas elektrifikuotomis tvoromis, prisipirko 
Prašmatnių visureigių ir toliau supirkinėja visus Chereso vyno 
rūsius. Apsukrūs žmonės, sugebėję praturtėti per keturias dienas, 
kaip sako mano žentas. 

— Mama... 

Kunigaikštienė rankos mostu nutildė dukterį. 

— Leisk man pasakyti, ką noriu. Nors Penčas niekad nepatiko 
donui Priamui, aš jam simpatizuoju. Ir nors tu išsiskyrei su juo, 
tai nieko nekeičia. — Ji vėl ėmė vėduotis vėduokle su energija, 
nebūdinga jos amžiui. — Bet pripažįstu, kad reikalus, susijusius 
su šia bažnyčia, jis tvarko ne džentelmeniškai. 

Makarena Bruner gūžtelėjo pečiais. 

— Penčas niekad ir nebuvo džentelmenas. — Dabar ji išsiblaš- 
kiusi čiulpė cukraus gabalėlį. Kuartas žiūrėjo į ją tol, kol ji pakėlė 
akis ir pažvelgė į jį. — Jis ir nesistengia būti džentelmenas. 

— Žinoma, ne, — staiga pareiškė senoji dama su karčia ironija 
balse. — O tavo tėvas buvo. Jis buvo tikras Andalūzijos džentel- 
menas. — Ji susimąstė, pirštų galiukais braukdama per plyteles, 
supančias kiemo fontaną. — Šios glazūruotos plytelės, — netikė- 
tai ėmė aiškinti Kuartui, — šešioliktojo amžiaus. Sudėtos pagal 
griežčiausius heraldikos dėsnius: visame kieme nerasite vietos, 
kur greta eitų raudona ir žalia spalva arba auksinė ir sidabrinė. 

— Andalūzijos džentelmenas, — valandėlę patylėjusi pakartojo 
ji, ir karminė suvytusių, veik nepastebimų lūpų linija virptelėjo, 
panaši į karčią šypseną, kuria ji niekada nesišypsodavo žmonių 
akivaizdoje. 

Makarena Bruner linktelėjo galvą, tarsi motinos tylėjimas 
būtų buvęs skirtas jai. 

— Penčui ši bažnyčia nieko nereiškia, — tarė ji, regis, kreipda- 
masi į Kuartą, o ne į motiną. — Jam ji reiškia kvadratinius metrus 
žemės, kurią reikia pelningai panaudoti. Mes negalime reikalauti, 
kad jis pritartų mūsų požiūriui. 

— Žinoma, — vėl įsiterpė į pokalbį kunigaikštienė. — Jei būtum 
ištekėjusi už savo luomo vyro... 

Jos dukteriai šie žodžiai nepatiko. Dabar ji žiūrėjo į ją labai 
griežtai. 

— Tu ištekėjai už savo luomo vyro. 

— Tu teisi, — vėl liūdnai šyptelėjo senoji moteris. — Bet, šiaip 
ar taip, tavo vyras — tikras vyras nuo galvos iki kojų. Drąsus, 
įžūlus, kliaujasi tik savo jėgomis... — Ji greitai žvilgtelėjo į klebo- 
ną. — Nors mums nepatinka, kaip jis elgiasi su mūsų bažnyčia. 

— Kol kas jis dar nieko nepadarė, — paprieštaravo Makare- 
na. — Ir nepadarys, jei aš įstengsiu jam sukliudyti. 

Krus Bruner prikando lūpą. 

— Tu verti jį brangiai už tai mokėti, dukrele. 

Pokalbis krypo tokia linkme, kuri senajai damai pasirodė ne- 
maloni, ir jos žodžiuose pasigirdo priekaišto gaidelė. Makarena 
žiūrėjo į tuštumą per Kuarto petį, ir jis apsidžiaugė, kad šis 
žvilgsnis skirtas ne jam. 

— Jis dar nesusimokėjo iki galo, — sušnabždėjo Makarena. 

— Šiaip ar taip, — priekaištingai tarė motina, — jis visada bus 
tavo vyras, gyveni su juo ar ne. Tiesa, donai Priamai?.. — Kuni- 
gaikštienė susitvardė, ir jos drėgnos akys su pašaipia išraiška vėl 
nukrypo į Kuartą. — Tėvui Ferui nepatinka mano žentas, bet jis 
mano, kad santuoka neardoma. Bet kuri santuoka. 

— Tikra teisybė, — keletas šokolado lašų buvo nukritę ant 
klebono sutanos, ir dabar jis piktai trynė juos delnu. — Tai, ką 
kunigas sujungia žemėje, negali išardyti nė pats Dievas. 

Kaip sunku, mąstė Kuartas, objektyviai atskirti išdidumą ir 
dorybę. Tiesą ir klaidą. Nusprendęs nesikišti į pokalbį, jis žvelgė 
po kojomis į romėnišką mozaiką, atvežtą iš Italikos Makarenos 
Bruner protėvių. Laivas su žuvimis aplink ir dar kažkas, prime- 
nantis salą su medžiais ir stovinčią ant kranto moterį su ąsočiu 
ar amfora. Mozaikoje taip pat buvo pavaizduotas šuo su užrašu 
Cave canem* ir susiglaudę moteris ir vyras. Keletas mozaikos 
akmenėlių buvo iškritę, ir jis koja pastūmė juos į vietą. 

— O ką apie tai sako bankininkas Oktavijus Mačuka? — pa- 
klausė jis ir išsyk pamatė, kaip kunigaikštienės veido bruožai 
sušvelnėjo. 

— Oktavijus — mano senas geras draugas. Geriausias iš visų, 
kuriuos kada nors pažinojau. 

— Jis įsimylėjęs kunigaikštienę, — paaiškino Makarena. 

— Nekalbėk kvailysčių. 

Senoji dama vėdavosi vėduokle nepritariamai žiūrėdama į duk- 
terį. Makarena laikėsi savo, paskui pradėjo juoktis, ir kunigaikštie- 
nė turėjo pripažinti, kad Oktavijus Mačuka iš tikrųjų truputį jai 


* Saugokis šuns (lor.). 


223 


meilinosi, kai apsigyveno Sevilijoje ir kai ji dar nebuvo ištekėjusi. 
Tačiau tais laikais panašios vedybos buvo neįmanomos. Paskui 
ji ištekėjo, o bankininkas niekada nevedė, bet niekad ir nesiėmė 
jokių neleistinų veiksmų prieš Rafaelį Guardiolą, savo draugą. 
Visą šią istoriją kunigaikštienė papasakojo tarsi guosdamasi ar 
kažko gailėdamasi, ir Kuartas nesuprato, ką ji turėjo galvoje. 

— Jis prašė tavęs tekėti už jo, — patikslino Makarena. 

— Tai buvo vėliau, kai jau tapau našle. Bet aš nusprendžiau, 
kad geriau viską palikti taip, kaip yra. Dabar kiekvieną trečiadienį 
vaikštinėjame parke. Mudu esame seni geri bičiuliai. 

— O apie ką judu kalbatės? — susidomėjo Kuartas, šypsena 
stengdamasis sušvelninti nelabai taktišką klausimą. 

— Apie nieką, — atsakė duktė. — Aš juos šnipinėjau. Juodu 
tiesiog tylėdami koketuoja. 

— Nekreipkit į ją dėmesio. Aš atsiremiu jam į ranką, ir mudu 
kalbamės apie viską. Apie praėjusius laikus. Apie tuos laikus, kai 
jis buvo jaunas nuotykių ieškotojas, kol tapo solidus ir rimtas. 

— Donas Oktavijus jai deklamuoja Kampoamoro Ekspresą. 

— Iš kur Žinai? 

— Pats man pasakojo. 

Krus Bruner atsitiesė tarsi prisiminusi jaunystę ir koketiškai 
pasitaisė karolius. 

— Taip, tiesa. Jis žino, kad man patinka šis eilėraštis. „Manasis 
laiškas skris pas jus laimingas ir pasakys, kad apie jus galvoju...“ — 
padeklamavo ji melancholiškai šypsodama. — Be to, mudu dar 
kalbamės apie Makareną. Jis myli ją kaip savo dukrą ir buvo jos 
svotas per vestuves... Žiūrėkit, kokį veidą nutaisė tėvas Feras... 
Jis irgi nemėgsta Oktavijaus. 

Klebonas piktai susiraukė. Galėjai pagalvoti, kad pavydi tų pa- 
sivaikščiojimų. Trečiadieniais del Nuevo Ekstremo kunigaikštienė 
melsdavosi viena ir nekviesdavo jo valgyti pavakarių. 

— Man jis nei patinka, nei nepatinka, ponia, — sutrikęs pa- 
aiškino. — Bet manyčiau, kad dono Oktavijaus Mačukos elgesys 
Ašarų Dievo Motinos bažnyčios atžvilgiu smerktinas. Penčas 
Gavira —jo pavaldinys, ir jis galėtų jam uždrausti kišti pirštus prie 
šventų dalykų. — Iš apmaudo visas jo randuotas veidas atrodė dar 
šiurkštesnis. — Šiuo požiūriu jis jums nė kiek nepadeda. 

— Oktavijus žiūri į gyvenimą nepaprastai praktiškai, — paaiški- 
no Krus Bruner. — Bažnyčia jam visiškai nerūpi. Jis gerbia mūsų 
jausmus, bet taip pat mano, kad mano žentas priėmė tinkamą 
sprendimą. - Jos žvilgsnis užkliuvo už didikų herbų, iškaltų kiemo 
arkų antrvoltuose. — Ateityje Makarenai svarbiausia, — kalbėjo 
ji, — ne stengtis išsilaikyti vandens paviršiuje įsikibus į sudužusio 
laivo liekanas, o persėsti į prašmatnią jachtą. O tai jai gali suteikti 
tik mano žentas. 

— Šiaip ar taip, — įsiterpė į pokalbį duktė, — reikia pasakyti, kad 
donas Oktavijus nėra nei už, nei prieš. Jis laikosi neutraliai. 

Donas Priamas Feras grėsmingai pakėlė į dangų pirštą, tarsi 
pranašaudamas pasaulio pabaigą. 

— Negali būti jokio neutraliteto, kai kalbame apie Dievo 
namus. 

— Prašau jūsų, tėve, — švelniai nusišypsojo Makarena. — Žiū- 
rėkit į tai ramiai. Ir prašom dar šokolado. 

Klebonas oriai atsisakė trečiojo puodelio ir niūriai įsistebeilijo 
į savo didžiulių nevalytų batų galus. Jau žinau, ką jis man pri- 
mena, — pagalvojo Kuartas. — Džoką, urzgiantį peštuką fokster- 
jerą iš Ponios ir valkatos, tik kur kas piktesnį. Pažvelgęs į senąją 
kunigaikštienę, tarė: 

— Jūs ką tik kalbėjote apie kunigaikštį, savo tėvą... Ar jis buvo 
Karlotos Bruner brolis? 

Senoji dama nustebo. 

— Jūs žinote šią istoriją? — Ji pažaidė su vėduokle, pažvelgė į 
dukterį, paskui į Kuartą. — Karlota buvo mano teta, vyriausioji 
mano tėvo sesuo. Kaip tikriausiai žinote, tai labai liūdnas šeimos 
padavimas... Nuo pat vaikystės Makarena buvo pamišusi dėl šios 
istorijos. Ji leisdavo kiauras dienas rausdamasi Karlotos skrynioje, 
skaitydama laiškus, kurie niekad nepasiekė adresato, matuodamasi 
sukneles prie to paties lango, pro kurį, kaip pasakojo žmonės, 
žiūrėjusi Karlota. 

Kažkas aplinkui vėl pasikeitė. Sutrikęs tėvas Feras nusuko akis, 
tarsi ši tema būtų jį trikdžiusi. Makarena atrodė sunerimusi. 

— Tėvas Kuartas, — tarė ji, — turi vieną Karlotos atviruką. 

— Tai neįmanoma, — nustebo kunigaikštienė. — Jie visi skry- 
nioje, karvelidėje. 

— Ir vis dėlto jis turi jį. Tą, kuriame matyti bažnyčia. Kažkas 
jį paliko jo viešbučio kambaryje. 

— Kokia kvailystė. Kas galėjo tai padaryti? — Senoji dama metė 
į Kuartą trumpą, įtarų žvilgsnį. — Ar jis tau jį grąžino? — paklausė 
dukterį. 

Duktė lėtai papurtė galvą. 

— Leidau jį pasilikti. Kol kas. 

Kunigaikštienė atrodė sutrikusi. 

— Nesuprantu, kaip tai galėjo atsitikti. Į karvelidę niekas nei- 
na — tik tu ir tarnai. 

— Taip. — Makarena žiūrėjo į kleboną. — Ir dar donas Pri- 
amas. 

Tėvas Feras vos nepašoko nuo kėdės. 

— Dėl Dievo meilės, ponia, — atsakė jis įsižeidęs, nustebęs ir 
pasipiktinęs. — Tikiuosi, jūs nenorite pasakyti, kad aš... 

— Aš pajuokavau, tėve, — atsakė Makarena su tokia išraiška vei- 
de, kad Kuartas pagalvojo, ar ji iš tikrųjų pajuokavo, ar ne. - Bet 
aišku, kad atvirukas atsidūrė viešbučio „Dona Mana“ kambaryje. 
Ir tai paslaptis. 

— O kas toji karvelidė? — paklausė Kuartas. 

— Iš Čia jos nematyti, tik iš sodo, — paaiškino Krus Bruner. — 
Taip mes vadiname mūsų namo bokštą, nes kadaise jame iš tik- 
rųjų buvo karvelidė. Mano senelis Luisas, Karlotos tėvas, didelis 
astronomijos mėgėjas ten buvo įsirengęs observatoriją. Ilgainiui ji 
virto kambariu, kuriame mano vargšelė teta praleido paskutinius 
gyvenimo metus... Dabar ten dirba tėvas Priamas. 

Kuartas pažvelgė į kleboną neslėpdamas nuostabos. Dabar 
paaiškėjo, iš kur jo kambaryje tiek daug astronomijos knygų. 

— Nežinojau, kad jūs domitės tuo mokslu. 

— Domiuosi, — susinervinęs atsakė klebonas. — Ir jums visai 
nebūtina tai žinoti: ne jūsų ir ne Romos reikalas. Ponia kuni- 
gaikštienė maloniai leidžia man naudotis observatorija. 

— Taip, — patenkinta patvirtino Krus Bruner. — Tiesa, tenai visi 
instrumentai labai seni, bet tėvas juos gerai prižiūri ir jais nau- 
dojasi. Ir pasakoja man apie savo stebėjimų rezultatus. Žinoma, 
jis nieko nauja neatranda. bet vis tiek malonu. — Šypsodama ji 
kelissyk švelniai paplekšnojo vėduokle sau per kelius. — Aš ne- 
turiu jėgų ten užlipti, bet Makarena kartais užsuka. 

Staigmena po staigmenos, pagalvojo Kuartas. Tasai tėvas Feras 
čia turi įsteigęs visą klubą. Keistas derinys — neklusnus dvasinin- 
kas ir astronomas. 

— Jūs man irgi nieko apie tai nepasakojote. — Jis pažvelgė į 
tamsias Makarenos akis, stebėdamasis, kokių dar netikėtumų jos 
slepia. — Apie savo susidomėjimą astronomija. 

— Mane domina ramybė, — paprastai atsakė ji. — O ten viršuje, 
netoli žvaigždžių, ramu. Tėvas Feras dirba ir leidžia man būti 
šalia. Aš ramiai stebiu, ką jis daro, arba skaitau. 

Kuartas pažvelgė į plytintį virš jų galvų dangų: žydras stačiakam- 
pis, įspraustas tarp andalūzietiško kiemelio sienų. Tolumoje buvo 
matyti debesis — mažas, vienišas ir sustingęs kaip tėvas Feras. 

— Kažkada, — tarė jis, — šis mokslas buvo uždraustas dvasinin- 
kams. Jis pernelyg racionalus, todėl pavojingas sielai. — Dabar 
jis nuoširdžiai šypsojosi senajam klebonui. — Inkvizicija būtų jus 
įmetusi į kalėjimą. 

Klebonas panarino galvą — kaip piktas užsispyręs bulius. 

— Inkvizicija, —sumurmėjo jis, — mane būtų įmetusi į kalėjimą 
už daugelį kitų dalykų, ne tik už astronomiją. 

— Bet dabar ji jau taip nesielgia, — tarė Kuartas, prisiminęs 
kardinolą Ivaškievičių. 

— Tikriausiai ne vien todėl, kad nenori. 

Pirmą kartą visi nusijuokė kartu — net tėvas Feras, iš pradžių 
nenorom, paskui taip pat geraširdiškai, kaip ir anksčiau. Sakytum 
kalbėdamas apie astronomiją Kuartas sugebėjo šiek tiek su juo 
suartėti: Makarena tai suprato ir atrodė laiminga. Žiūrėjo čia į 
vieną, čia į kitą dvasininką, ir jos akys vėl sušvito medaus spalvos 
atspalviais, ji atrodė laiminga ir juokėsi skambiu, nuoširdžiu, 
berniokišku juoku. Paskui užsiminė tėvui Ferui, kad šis parodytų 
Kuartui karvelidę. 


Žalvarinis teleskopas spindėjo šalia mudecharų arkų, sudarančių 
galeriją, iš visų pusių juosiančią bokštą. Žemai plytėjo Santa 
Kruso čerpių stogai. Tolumoje, tarp televizijos antenų ir į vi- 
sas puses skraidančių balandžių pulkų, buvo matyti Chiralda, 
Auksinis bokštas ir lopinėlis Gvadalkivyro su melsvai žydinčiais 
palisandramedžiais ant jo krantų. Kitus vaizdus, į kuriuos prieš 
šimtą metų taip ilgesingai žiūrėjo Karlota Bruner, dabar pakeitė 

šiuolaikiniai statiniai iš betono, plieno ir stiklo. Akiratyje nesi- 
matė nė vienos baltos burės, nei jokio ant vandens besisupančio 
laivo, o keturi smailūs Vest Indijos archyvo bokšteliai priminė 
pamirštus sargybinius, saugojančius buvusių, bet jau praėjusių 
laikų popierių, dulkes ir atmintį. 

— Nuostabi vieta, — tarė Kuartas. 

Tėvas Feras neatsakė. Išsitraukęs iš kišenės nešvarią nosinę, 
ėmė valyti teleskopo vamzdį pūsdamas į jį kvapą. Teleskopas buvo 
azimutinis, labai senas, beveik dviejų metrų ilgio, pastatytas ant 
medinio trikojo. Ilgas žalvarinis vamzdis ir visos metalinės dalys 
buvo kruopščiai išblizgintos ir spindėjo nuo saulės, kuri, pakibusi 
virš Trianos kvartalo, dabar lėtai ritosi į kitą Gvadalkivyro krantą. 
Įdomesnių dalykų karvelidėj buvo nedaug; du odiniai, nuo laiko 
sueižėję krėslai, rašomasis stalas su daugybe stalčių, lempa, XVII 
amžiaus Sevilijos graviūra ant sienos ir keletas oda įrištų kny- 
gų — Tolstojus, Dostojevskis, Kevedas, Heinė, Galdosas, Blaskas 
Ibanjesas, taip pat keli kosmografijos, dangaus mechanikos ir 
astrofizikos traktatai. Kuartas priėjo pažiūrėti arčiau: Ptolemėjus, 
Porta, Alfonsas Kordobietis. Kai kurie leidiniai buvo labai seni. 

— Niekada nebūčiau pagalvojęs, — nusistebėjo jis. — Turiu 
omenyje ir jus, ir visa tai, ką dabar matau. 

Jis kalbėjo taikiu tonu ir nuoširdžiai. Per pastarąsias valandas 
jo požiūris į tėvą Ferą ėmė greitai keistis. Tuo tarpu klebonas 
taip trynė teleskopą, tarsi tame žalvariniame vamzdyje būtų 
miegojęs genijus, saugantis atsakymus į visus klausimus. Tik 
praėjus valandėlei po Kuarto žodžių klebonas gūžtelėjo pečiais 
po sutana, tokia nunešiota ir tokia pilna dėmių, kad atrodė vei- 
kiau pilka nei juoda. Keistas kontrastas, pamanė Kuartas: mažas, 
nevalyvas klebonas ir didžiulis prietaisas, kurį jis taip kruopščiai 
blizgina nosine. 

— Man patinka žiūrėti į dangų naktį, — pagaliau tarė jis. — Po- 
nia kunigaikštienė ir jos duktė leidžia čia praleisti kasdien porą 
valandų po vakarienės. Užlipu čionai tiesiai iš kiemo ir niekam 
netrukdau. 

Kuartas palietė vienos knygos nugarėlę. Della celeste fisionomia*, 
1616. Šalia stovėjo Tabulae Astronomicae**, apie kurias niekad 


* Apie dangaus fizionomiją (lot.). 
** Astronomijos lentelės (lot.). 

gyvenime nebuvo girdėjęs. Netašytas kaimo klebonas, taip api- 
būdino jį Jo Šviesybė Akilinas Korvas. Vartydamas astronominių 
lentelių puslapius, Kuartas prisiminė šiuos žodžius ir šyptelėjo. 

— Kada pamėgote astronomiją? 

Tėvas Feras, regis, pagaliau patenkintas teleskopu, įsikišo 
nosinę į kišenę ir atsigręžęs į Kuartą ėmė įtariai stebėti jo jude- 
sius. Ilgai nelaukdamas, ištraukė jam iš rankų knygą ir padėjo 
į vietą. 

— Daugelį metų gyvenau kalnuose. Naktimis, kai sėdėdavau 
ant bažnyčios slenksčio, galėdavau leisti sau tik vienintelę pra- 
mogą — žiūrėti į žvaigždes. 

Staiga nutilo, tarsi pasakęs daugiau, nei reikalavo aplinkybės. 
Buvo nesunku įsivaizduoti jį sėdintį po akmeniniu kaimo baž- 
nyčios portiku ir stebintį dangaus skliautą, kur jokia žmogaus 
šviesa negalėjo sutrikdyti Visatoje besisukančių sferų harmonijos. 
Kuartas paėmė Heinės Kelionių vaizdų tomelį ir atsitiktinai atsi- 
vertė puslapį, pažymėtą raudona juostele: 


Gyvenimas ir pasaulis — tai sapnas, kurį susapnavo girtas die- 
vas, tyliai pabėgęs iš dieviškosios puotos ir nuėjęs miegoti į vienišą 
žvaigždę nė nežinodamas, kad kuria visa tai, ką regi sapne... Šio 
sapno vaizdai kartais margi ir įmantrūs, kartais darnūs ir protingi... 
„Iliada“, Platonas, Maratono mūšis, Medičių Venera, Miunsteris iš 
Strasbūro, Prancūzijos revoliucija, Hėgelis ir garlaiviai — tai atskiros 
to ilgo sapno mintys. Tačiau vieną dieną dievas pabus trindamasis 
užmiegotas akis, nusišypsos, ir mūsų niekad neegzistavęs pasaulis 
nugrims į nieką... 


Pūtė lengvas šiltas brizas. Iš kiemų ir gatvių, plytinčių po jų 
kojomis, nuo rudačerpių stogų ir terasų iki pat karvelidės atsklis- 
davo aukščio ir atstumo prislopinti garsai. Už gretimos mokyklos 
langų vaikiški balsai choru kartojo pamoką, eilėraštį ar giesmę. 
Kuartas įsiklausė geriau: kažkas apie lizdus ir paukščius. Staiga 
rečitatyvas baigėsi. pasigirdo garsūs šauksmai ir juokas. Reales 
Alkasares — Karališkųjų rūmų — pusėje triskart suskalambijo var- 
pai. Be penkiolikos minučių šešios. 

— Bet kodėl žvaigždės? — paklausė Kuartas dėdamas Heinės 
tomelį į vietą. 

Tėvas Feras išsitraukė iš kišenės pailgą žalvarinę dėžutę, išsi- 
ėmė iš jos tamsaus tabako prikimštą cigaretę be filtro ir, sudrė- 
kinęs jos galą lūpomis, įsikišo į burną. 

— Jos švarios, — atsakė jis. 

Užsidegė cigaretę degtuku, nuo vėjo pridengdamas ją del- 
nu ir palenkdamas nelygiai apkirptą galvą; jo kakta dar labiau 
susiraukšlėjo, o veide iššoko seni randai. Dūmai pasklido po 
galerijos arkomis, kartus ir stiprus tabako kvapas mušė Kuartui 
į šnerves. 

— Suprantu, — tarė Kuartas, ir įdurtose į jį klebono akyse su- 
spindo susidomėjimo ar smalsumo kibirkštėlė, o lūpose ėmė 
megztis kažkas panašaus į šypseną, bet neužsimezgė. Pasijutęs 
nejaukiai ir nesuvokdamas, kokie jausmai jį užplūdo — gailestis 
ar džiaugsmas, — Kuartas tik suprato, kad kažkas pasikeitė. Toji 
nešališka, tarp dangaus ir žemės įrengta karvelidė truputį išsklaidė 
abipusį nepasitikėjimą, tarsi pagal seną paprotį jie būtų prisilietę 
prie kažko švento. Akimirką impulsyviai jį užplūdo bičiulystės 
jausmas, dažnai pasitaikantis — nors jam taip nutikdavo retai — tarp 
dvasininkų. Tarp pasiklydusių vienišų kareivių, atpažįstančių vie- 
nas kitą priešo akivaizdoje, pačiame mūšio įnykyje. 

— Kiek laiko praleidote ten, kalnuose? 

Klebonas žiūrėjo į jį su degančia cigarete lūpose. 

— Per dvidešimt metų. 

— Tikriausiai mažytėje parapijoje. 

— Labai mažytėje. Kai ten atvykau, joje gyveno keturiasdešimt 
du žmonės. O kai išvažiavau, nebuvo likę nė vieno — visi išmirė 
ar išsikraustė kitur. Mano paskutinė parapijietė buvo aštuoniasde- 
šimtmetė senučiukė, bet ir ji neištvėrė paskutinės žiemos sniego 
ir šalčio. 

Ant galerijos turėklų nutūpė balandis ir ėmė vaikščioti pir- 
myn atgal šalia tėvo Fero. Jis valandėlę žiūrėjo į paukštį, tarsi vil- 
damasis, kad šis atneš kažkokią žinią, raštelį, pririštą prie kojos. 
Bet kai balandis nuskrido garsiai plakdamas sparnais, klebono 
žvilgsnis liko įsmeigtas ten, kur ką tik tupėjo paukštis. Nerangūs 
tėvo Fero judesiai, jo nevalyvumas priminė Kuartui nekenčiamą 
jo vaikystės kunigą; bet dabar tarp jųdviejų jis gebėjo įžvelgti 
nemažų skirtumų. Jis manė, kad tėvo Fero šiurkštumas — pri- 
mityvios prigimties vaisius. Kad jis tik antraeilis, niekingas 

priedas prie savo profesijos, nesugebantis — kaip ir tas tolimas 
kunigas, niekaip neišeinantis Kuartui iš atminties — įveikti savo 
vidutiniškumo ir neišprusimo. Tačiau ši karvelidė padėjo jam 
pamatyti visiškai kitokį dvasininką: savarankiškai atsitraukusį, 
atsisakiusį puikios kunigo karjeros, visai sąmoningai žengusį 
žingsnį atgal. Į akis krito tai, kad kadaise tėvas Feras buvo — ir 
kažkokiu būdu, beveik slaptai, toks ir liko — didesnis už šiurkštų 
kaimo kunigą arba už tą niūrų uždarą kleboną, ikibažnytine 
lotynų kalba laikantį mišias Ašarų Dievo Motinos bažnyčioje. 
Čia buvo svarbiausia ne amžius ir kultūros stoka, o požiūris. 
Kuartas pagalvojo: jeigu turėsime omenyje, kad kiekvienas mūsų 
privalome pasirinkti savo vėliavą, tai bus aišku, jog tėvas Feras 
savąją jau seniai pasirinkęs. 

Ant stalo gulėjo atverstas sąsiuvinis su pieštuku nubraižytais 
žvaigždynais. Kuartas įsivaizdavo, kaip tėvas Feras naktį priglunda 
prie teleskopo ir susimąstęs žvelgia į ramų dangų, lėtai besisukantį 
kitame vamzdžio gale, o greta, atsisėdusi į vieną iš senų krėslų, 
Makarena Bruner skaito Ang Kareniną arba Sonetus apie lempos 
šviesą skraidant naktiniams drugeliams. Staiga Kuartui užėjo no- 
ras nusikvatoti. Šis vaizdas jam sukėlė baisų pavydą. 

Pakėlęs akis, jis sutiko susimąsčiusį tėvo Fero žvilgsnį, tarsi jo 
veido išraiška būtų nugramzdinusi senuką į apmąstymus. 

— Orionas, — pasakė jis, ir Kuartas ne iškart suprato, kad tėvas 
Feras kalba apie brėžinį sąsiuvinyje. — Šiuo metų laiku įmanoma 
matyti tik viršutinę Medžiotojo kairiojo peties žvaigždę. Ji vadi- 
nasi Betelgeizė ir pasirodo va ten. — Jis parodė tašką horizonte, 
dar mėlyname danguje. — Šiaurės vakaruose. 

Klebonas tebelaikė cigaretę burnoje, ir prasto tabako žarijos 
krito ant sutanos krūtinės. Kuartas pavartė brėžinių sąsiuvinio 
puslapius, primargintus pastabų, piešinių ir skaičių. Įstengė at- 
pažinti tik Liūto žvaigždyną, savo zodiako ženklą, nuo kurio 
metalinio kūno, kaip byloja legenda, atšokdavo Heraklio ietys. 

— Ar jūs vienas iš tų, kurie tiki, kad viskas parašyta Žvaigž- 
dėse? 

Klebonas susuko grimasą, visiškai nepanašią į šypseną. 

— Prieš tris ar keturis šimtmečius, — atsakė jis, — dėl tokių 
klausimų kunigams lėkdavo galvos. 

— Aš jau sakiau, kad atvažiavau su taikiais ketinimais. 

Papasakok tai savo senelei, bylojo Priamo Fero akys. Jis tyliai, 
sarkastiškai juokėsi. Keistu, gergždžiančiu garsu. 

— Jūs kalbate apie astrologiją, — galop tarė jis, — o aš užsiimu 
astronomija. Viliuosi, kad apie šį skirtumą parašysite Romai savo 
ataskaitoje. 

Jis nutilo, bet smalsiai tebežiūrėjo į Kuartą, tarsi po pirmojo 
nesėkmingo įspūdžio norėdamas dar sykį jį įvertinti. 

— Nežinau, kur tai parašyta, — pridūrė po ilgo tylėjimo. — Nors vos 
pažiūrėjęs į jus gali suprasti, kad mudu skaitome skirtingą raštą. 

— Paaiškinkite. 

— Čia beveik nėra ko aiškinti. Tikite tuo ar netikite, bet jūs 
tarnaujate daugiatautei organizacijai, kurios įstatai remiasi visa 
ta demagogija, kurios mūsų galvas prikišo krikščioniškasis hu- 
manizmas ir Švietimas: aukštesnę stadiją žmogus pasiekiąs tik 
per kančią, žmogaus giminei skirta keistis, gera valia gimdanti 
gerą valią... — Jis nusigręžė į langą, o cigaretės žarijos tebekrito 
jam ant krūtinės. — Arba tai, kad egzistuojanti Tiesa iš didžiosios 
raidės, ir ji patenkinanti save. 

Kuartas papurtė galvą. 

— Jūs manęs nepažįstate, — paprieštaravo jis. — Jūs nieko apie 
mane nežinote. 

— Aš pažįstu tuos, kuriems jūs dirbate, ir man to gana. 

Vėl nuėjo prie teleskopo — pažiūrėti, ar kur nors neliko dulkių, 
susikišo rankas į kišenes tarsi norėdamas išsitraukti nosinę, bet 
daugiau jų iš ten neišsitraukė. 

— Ką jūs žinote, — vėl prabilo jis, — ir ką žino jūsų vadai 
Romoje, mąstantys kaip valdininkai?.. Ką jie Žino apie meilę 
ir neapykantą, be teologinių sąvokų ir šnabždesių klausyklo- 
je? — Kalbėdamas tebelaikė rankas kišenėse ir mindžikavo nuo 
kulno ant pirštų. — Užtenka tik pažiūrėti į jus: jūsų kalbėjimo 
maniera, kiekvienas jūsų judesys... Jūs tos pačios veislės kaip ir 
televizijos ekranų pamokslautojai, besielės bažnyčios ganytojai, 
kalbantys su tikinčiaisiais ta pačia kalba, kurią vartoja televizija 
kreipdamasi į žiūrovus. 

— Jūs klystate, tėve. Mano darbas... 

Pro klebono dantis vėl išsiveržė į juoką panašus gargždesys. 

— Jūsų darbas! — Jis staiga atsigręžė į Kuartą. — Štai dabar man 
pasakysite, kad savo darbe kartais išsitepate rankas, tiesa?.. Nors 

per gyvenimą einate visada toks valyvas ir švarutėlis. Bet aš esu 
įsitikinęs, kad visada turėjote daugybę pasiteisinimų ir alibi. Jūs 
jaunas, stiprus, turite viršininkus, kurie jums duoda lovą ir mai- 
tinimą, galvoja už jus ir mėto jums kaulus, kad apgraužtumėte. 
Jūs puikus galingos korporacijos, tariamai tarnaujančios Dievui, 
policininkas. Tikriausiai jums niekada neteko mylėti moters, ne- 
apkęsti vyro, užjausti nelaimėlio. Tikriausiai nė vienas vargšas 
nešlovina jūsų už duonos kąsnį, nė vienas ligonis — už paguodą, 
nė vienas nusidėjėlis — už viltį išsigelbėti... Jūs tik vykdote įsa- 
kymus — štai ir viskas. 

— Aš vykdau bažnyčios nuostatus, — tarė Kuartas ir akimirksniu 
pasigailėjo savo žodžių. 

— Vykdote nuostatus? — klebonas žiūrėjo į jį neslėpdamas 
ironijos. — Ką gi, sėkmės! Vadinasi, jūs išgelbėjote savo sielą. 
Tie, kurie vykdo nuostatus, visada patenka į dangų. — Perkreipęs 
lūpas porą kartų paptelėjo cigaretę, išėmė iš burnos nuorūką ir 
pridūrė: — Kad galėtumėt pasimėgauti Dievo draugija. 

Išmetė nuorūką pro langą ir žiūrėjo, kol ji nukrito ant 
žemės. 

— Aš abejoju, — rūsčiai tarė Kuartas, — ar jūs pats dar ką nors 
tikite. 

Jo lūpose šie žodžiai nuskambėjo kaip nesąmonė, ir jis pats 
tai gerai žinojo. Be to, jo užduotis nereikalavo tokių klausimų, 
labiau tinkančių juodiesiems Inkvizicijos šunims. Monsinjoras 
Spada būtų pasakęs, kad URI rūpi ne žmonių mintys, o jų darbai. 
Stenkimės būti geri centurionai, o lįsti į žmonių širdis palikime 
jo Eminencijai kardinolui Ivaškievičiui! 

Bet Kuartas vis tiek laukė atsakymo — laukė ilgai, nes po jo 
žodžių įsivyravo ilga tyla. Klebonas lėtai priėjo prie teleskopo, ir 
jo tamsaus silueto atspindys nuslinko ilgu išblizgintu žalvariniu 
vamzdžiu. 

— Dar - laiko prieveiksmis. 

Pagaliau jis prašneko — šiurkštus, rūškanas, užsisklendęs sa- 
vyje, — bet ir vėl nutilo, tikriausiai mąstydamas apie laiką, o gal 
apie laiko prieveiksmius. Regėjosi, jis ir toliau vynioja savo pa- 
slaptingų minčių giją. Paskui, tarsi baigdamas anksčiau pasakytą 
mintį, pridūrė: 

— Bet aš atleidžiu nuodėmes ir padedu žmonėms ramiai mirti. 

Šie žodžiai tikriausiai turėjo viską paaiškinti, bet Kuartas toli 
gražu nė neįsivaizdavo, ką jis turi omenyje. Tik jautė, kad labai 
nori išlieti savo įtūžį. 

— Nuodėmes atleidžiate ne jūs, — kandžiai atsikirto jis. — Tai 
gali padaryti tik Dievas. 

Klebonas pažvelgė į jį ir, regis, nustebo, matydamas jį dar čia. 

— Būdamas jaunas kunigas, — staiga tarė jis, — perskaičiau visą 
antikos filosofiją, nuo Sokrato iki šv. Augustino. Ir užmiršau ją 
irgi visą: liko tik saldžiarūgštis liūdesio ir nusivylimo prieskonis. 
Dabar, būdamas šešiasdešimt ketverių, apie žmones žinau tik 
vieną dalyką: kad jie prisimena, kad bijo ir kad miršta. 

Tikriausiai Kuarto veide atsispindėjo keista, kupina nuosta- 
bos ir sumišimo išraiška, nes tėvas Feras linktelėjo nuverdamas 
jį rūsčiu žvilgsniu tarsi kviesdamas patikėti jo žodžiais. Paskui 
atsigręžė veidu į dangų. Tas pats vienišas debesis — o gal jau 
kitas — buvo nuplaukęs pasitikti besileidžiančios saulės, ir dabar 
tolimų pastatų siluetus gaubė rausva spindinti skraistė. 

— Labai ilgai, — vėl prabilo klebonas, — ieškojau Jo ten, aukšty- 
bėse. Man patikdavo kalbėtis su Juo — tai buvo panašu į sąskaitų 
suvedinėjimą. Aš mačiau daug kenčiančių ir mirštančių žmo- 
nių... Pamirštas savo vyskupo ir jo aplinkos, gyvenau žiaurioje 
vienatvėje, iš kurios kas sekmadienį išeidavau laikyti mišių ma- 
žoje, beveik tuščioje bažnytėlėje, arba tada, kai tekdavo minkyti 
purvą žingsniuojant per sniegą ir lietų, kad suteikčiau paskutinį 
patepimą senukui ar senutei, laukiantiems manęs, kad galėtų 
numirti. Ketvirtį amžiaus sėdėdavau mirštančiųjų galvūgalyje, 
ir jie laikydavosi įsikibę man į rankas, nes aš buvau vienintelė 
jų paguoda; ir visą tą laiką kalbėdavau tik jiems, ir niekad nesu 
sulaukęs jokio atsakymo. 

Jis nutilo, regis, vildamasis, kad atsakymas pagaliau pasigirs; 
tačiau buvo girdėti tik miesto garsai, užgožti atstumo, ir balandžių 
burkavimas ant bokšto stoginės. Galop prabilo Kuartas: 

— Arba mes gimstame pagal kažkokį planą, arba gimstame ir 
mirštame atsitiktinai. 

Ši sena teologijos citata nebuvo nei patvirtinimas, nei at- 
sakymas. Tik kvietimas tęsti pertrauktus samprotavimus. Pirmą 
kartą Kuartas suprato priešais save stovintį žmogų ir matė, kad tas 

žmogus irgi supranta. Senojo klebono veide sužibo dėkingumo 
kibirkštėlės. 

— Kaip tada išsaugoti, — toliau kalbėjo klebonas, — gyvybės ži- 
nią pasaulyje, paženklintame mirties antspaudu?.. Žmogus miršta, 
žino, kad miršta ir kad apie jį neišliks jokio prisiminimo, nes jis 
nėra nei karalius, nei popiežius, nei generolas. Turi būti kai kas 
daugiau, taria jis sau. Antraip Visata tėra tik prasto skonio pokštas: 
beprasmiškas chaosas. Ir tikėjimas tampa savotiška vilties forma. 
Paguoda. Tikriausiai dėl tos priežasties dabar jau nė Šventasis 
Tėvas netiki Dievu. 

Kuartas nusijuokė, ir jo juokas pabaidė būrį balandžių. 

— Todėl jūs ir ginate savo bažnyčią visomis jėgomis. 

— Žinoma, — piktai susiraukė tėvas Feras. — Koks skirtumas, 
tikiu ar netikiu“.. Tiki tie, kurie ateina pas mane. Ir tai visiškai 
pateisina Ašarų Dievo Motinos bažnyčios buvimą. Atkreipkit 
dėmesį, kad ši bažnyčia neatsitiktinai barokinio stiliaus. Tai kontr- 
reformacijos menas, tarsi bylojantis žmonėms: jūs negalvokit, 
tegu galvoja teologai, o patys žvelkit į raižinius ir paauksavimus, 
į prašmatnius altorius, į tas aistras, kurios dar nuo Aristotelio 
laikų tėra svarbiausia priemonė masėms užburti... Svaiginkitės 
Dievo šlove. Jei imsite per daug analizuoti, prarasite tikėjimą, 
sunaikinsite pačią jo sąvoką. Tik mes esame toji tvirta žemė, 
ant kurios jūs galite rasti išsigelbėjimą nuo audringo gyvenimo 
srauto. Tiesa nužudo anksčiau nei laikas. 

Kuartas pakėlė ranką. 

— Bet, tėve, — tarė jis, — yra vienas moralinio pobūdžio prie- 
štaravimas. Jis vadinamas susvetimėjimu. Žvelgiant šiuo požiūriu, 
jūsų bažnyčia atrodo it kokia septyniolikto amžiaus televizija. 

— Nair kas? — Klebonas niekinamai patraukė pečiais. — O kas 
gi kita buvo religinis baroko menas, jeigu ne mėginimas atitraukti 
žmones nuo Liuterio ar Kalvino?.. Be to, sakykit, mielasis, kas 
liktų iš šiuolaikinio popiežiaus be televizijos? Nuogas tikėjimas 
negali išsilaikyti savaime. Žmonėms reikia simbolių, kad jie galėtų 
juose pasislėpti, nes lauke pernelyg šalta. Mes atsakingi už savo 
paskutiniąsias nekaltas aukas, už tuos, kurie visą laiką mumis 
tikėjo, kuriuos, kaip Anabazyje, mes vedėme į jūrą ir namo. Bent 
jau mano senieji akmenys, mano retabulas ir mano lotynų kalba 

vertingesni už visas tas giesmes su megafonu rankoje, už milži- 
niškus ekranus ir už šventas mišias, paverstas spektakliu liaudies 
masėms, apkvaišusioms nuo elektronikos. Jūs taip manote išsau- 
goti klientūrą, bet darote didelę klaidą mus žemindami. Mūšis 
pralaimėtas, dabar ateina netikrų pranašų metas. 

Jis nutilo ir tarsi jautis nunarino galvą leisdamas suprasti, kad 
pokalbis baigtas. Paskui priėjo prie lango ir, atsirėmęs į palangę, 
ėmė žiūrėti į upę. Po valandėlės ir Kuartas, nežinodamas, nei 
ką daryti ar sakyti, priėjo prie jo ir taip pat atsirėmė į palangę. 
Pirmą kartą jiedu stovėjo taip arti vienas prie kito; klebono galva 
vos siekė jam pečius. Nepratardami nė žodžio, jiedu prastovėjo 
gana ilgai — kol Sevilijos bokštų laikrodžiai išmušė šešias valan- 
das. Vienišas debesis išsisklaidė, o saulė lėtai artėjo prie laidos, 
auksindama vakarinį dangų. Tada donas Priamas vėl prabilo: 

— Aš žinau tik vieną dalyką: kai baigsis gundymas, baigsimės 
ir mes, nes logika ir protas reiškia pabaigą. Tačiau kol bent viena 
vargšė moteris nori atsiklaupti ieškodama vilties ar paguodos, 
mano bažnytėlė turi stovėti. — Išsitraukęs iš kišenės purviną no- 
sinę, garsiai išsišnypštė. Saulėlydžio šviesoje dar labiau krito į 
akis jo Žili, prastai nuskusti barzdos šeriai. — Nors tokie kunigai 
kaip aš jums atrodo vargšai, ir gal tai tiesa, bet vis dėlto mes 
reikalingi... Mes esame sena ir sulopyta oda to būgno, kuris dar 
garsiai skelbia Dievo šlovę. Ir tik beprotis gali pavydėti panašios 
paslapties. Mes pažįstame... — jo randais išmargintas veidas susi- 
raukė į niūrią, tarsi sau skirtą grimasą, — angelą, kuris turi raktą 
nuo bedugnės. 


IX 


Pasaulis yra ankštas 


Ji verta juodbruvės Sevilijos dukros vardo. 


CAMPOAMOR. 
Ekspresas 


Katedrą apšviečiantys prožektoriai buvo sukūrę savotišką nerea- 
lią erdvę tarp nakties ir šviesos. Šio kontrasto sutrikdyti, apduję 
balandžiai laigė visom kryptim, čia staiga išnirdami iš tamsos, čia 
vėl prasmegdami joje, jie skraidė tarp daugybės darnų ansamblį 
sudarančių kupolų, bokštelių ir arkbutanų, virš kurių stūksojo 
Chiraldos bokštas. Beveik fantastiška, pagalvojo Lorencas Kuartas. 
Užpakalinis planas toks pat nuostabus kaip ir senuose Holivudo 
superfilmuose, kuriuose būdavo naudojama daug tapytos drobės ir 
papjėmašė. Skirtumas tik tas, kad Virgen de los Reyes aikštė buvo 
tikra, sumūryta iš plytų ir šimtmečių, — seniausioji jos dalis buvo 
pradėta statyti XII amžiuje, — ir jokia pasaulio studija su visais 
savo pinigais ir didžiausiais talentais nebūtų galėjusi atkurti to 
įspūdingo vaizdo. Šios dekoracijos vienintelės ir nepakartojamos, 
o scena tobula. Ypač kai žengusi ja keletą žingsnių, Makarena 
Bruner sustojo aikštės centre po didžiuliu žibintu ir liko stovėti 
nejudėdama auksinėje akmens ir prožektorių šviesoje. Aukšta, 
liekna, su dramblio kaulo vėriniu ant įdegusios odos, surištais į 
arklio uodegą plaukais. Juodos akys ramiai žvelgė į Kuartą. 

— Tokių vietų gal daugiau niekur nėra, — tarė ji. 

Tai buvo tiesa, ir žmogus iš Romos suprato, kad ši moteris tik 
dar labiau paryškina kerintį šios vietos žavesį. Kunigaikštienės del 
Nuevo Ekstremo duktė vilkėjo tais pačiais drabužiais kaip ir vakar 

„Casa del Postigo“ rūmų kieme. Dabar ant pečių buvo užsime- 
tusi lengvą švarkelį, o rankoje laikė odinę rankinę labai panašią 
į medžiotojo kuprinę. Iki aikštės juodu atėjo beveik tylėdami po 
to, kai Kuartas paliko tėvą Ferą observatorijoje ir atsisveikino su 
kunigaikštiene. Apsilankykite pas mus dar kada nors, maloniai 
pakvietė senoji ponia, ir atminimui padovanojo mažą glazūruotą 
plytelę iš senosios rūmų apdailos: tai buvo paukštis, kurį kadaise 
mudecharų architektai įmūrijo į vidinio kiemo sieną, tačiau per 
1843 metų bombardavimą jis iškrito ir pusantro šimtmečio iš- 
gulėjo kartu su kitomis duženomis ir apgadintomis plytelėmis 
netoli senų arklidžių. Paskui, kai Kuartas su plytele kišenėje 
išėjo į gatvę, prie vartelių jį sustabdė Makarena. Ji ir pasiūlė pa- 
sivaikščioti, o paskui pavakarieniauti kokioje nors Santa Kruso 
smuklėje. Jeigu tik jūs neturite kitų reikalų, pridūrė žiūrėdama 
į jį tamsiomis ramiomis akimis. Pavyzdžiui, su vyskupu ar dar su 
kuo nors. Segiodamasis švarką, Kuartas nusijuokė, ir ji vėl nu- 
žvelgė jo rankas, paskui burną, paskui dar sykį rankas ir taip pat 
nusijuokė nepaprastai nuoširdžiu skambiu balsu, kokiu juokiasi 
vaikėzai. Ir štai dabar juodu stovi Virgen de los Reyes aikštėje 
priešais apšviestą katedrą, virš kurios tarp šviesos ir tamsos skraido 
balandžiai. Makarena tebežiūri į Kuartą, o jis — į ją. Ir visa tai, 
ramiai ir blaiviai mąstė jis, nė kiek nepadeda išlaikyti išganingos 
dvasios ramybės, kurią rekomenduoja šventos taisyklės, skirtos 
amžinajam dvasininko išganymui. 

— Noriu jums padėkoti, — tarė ji. 

— Už ką? 

— Už doną Priamą. 

Į naktį nuskrido dar vienas balandžių pulkas. Dabar juodu 
žingsniavo Karališkojo Alkasaro ir apatinėje sienos dalyje iškirs- 
tos arkos link. Makarena atsigręžė į Kuartą ir Žiūrėjo lengvai ir 
žaismingai šypsodamasi. 

— Man regis, judu ganėtinai suartėjote, — pridūrė ji. — Gal 
dabar įstengsite suprasti. 

Kuartas dviprasmiškai linktelėjo. Taip, jis galįs suprasti kai ku- 
riuos dalykus, atsakė. Pavyzdžiui, kleboną arba jo nepalenkiamą 
požiūrį į bažnyčią ir į tai, ką jis joje veikia. Bet tai tik problemos 
dalis. Jo, Kuarto, misija Sevilijoje — apskritai informuoti apie čia 

susiklosčiusią situaciją ir, jei tai įmanoma, išsiaiškinti Mišparų 
asmenybę. O dėl kompiuterių pirato galįs pasakyti, kad tyrimas 
kol kas nedavė jokių rezultatų. Tėvas Oskaras greit išvažiuos, o 
Kuartas dar neišsiaiškino, ar jis susijęs, ar nesusijęs su šiuo reikalu. 
Taip pat turįs susipažinti su policijos ataskaitomis ir Arkivyskupi- 
jos tyrimu dėl dviejų mirčių bažnyčioje. Kuartas pirštais palietė 
sau krūtinę ties vidine švarko kišene, kur gulėjo Karlotos Bruner 
atvirukas, ir pridūrė: „Be to, reikėtų išsiaiškinti paslaptį ir pra- 
smę šito atviruko ir citatos iš Naujojo Testamento, kurią kažkas 
pažymėjo mano viešbučio kambaryje gulinčioje knygoje“. 

— O kas įtariamieji? — paklausė Makarena. 

Jie stovėjo po sienos arka greta barokinio altorėlio su 
Švč. Mergelės statulėle stiklinėje urnoje, ir Kuarto juokas aidu 
atsimušė po skliautu. Šiurkštus juokas, be krislelio humoro. 

— Visi, — atsakė jis žiūrėdamas į Švč. Mergelės atvaizdą taip, 
tarsi dvejodamas, priskirti ar nepriskirti prie visų įtariamųjų ir 
šią statulėlę. — Donas Priamas Feras, tėvas Oskaras, jūsų draugė 
Grisė Marsala... Net jūs. Čia visi įtartini — ir nusikaltimo vyk- 
dytojai, ir stebėtojai. — Juodu kaip tik įžengė į Alkasaro vėliavų 
kiemą, ir jis greitai apsižvalgė į dešinę ir į kairę, tarsi būgštauda- 
mas, kad kuris nors jo paminėtų žmonių tyko čia. — Esu tikras, 
kad jūs visi dengiate vienas kitą. — Žengęs keletą žingsnių, vėl 
stabtelėjo ir dar sykį apsižvalgė aplink. — Jeigu kas nors iš jūsų 
pasišnekėtų su manimi atvirai bent trisdešimt sekundžių, mano 
tyrimas būtų baigtas. 

Spausdama rankinę prie krūtinės, Makarena Bruner stovėjo 
šalia ir įdėmiai žiūrėjo į jį. 

— Jūs taip manote? 

Visas kiemas kvepėjo apelsinmedžių žiedais, ir Kuartas giliai 
įkvėpė jų aromato. 

— Esu tikras, — atsakė jis. — Visiškai tikras. Manau, kad Mišpa- 
rai — kažkas iš jūsų, ir jis pasiuntė tą Žinutę norėdamas atkreipti 
Romos dėmesį ir padėti tėvui Ferui išsaugoti bažnyčią... Jis mano, 
jog kreipimasis į Popiežių padės jam atkurti tiesą ir jos spindesį. 
Tiesa, kaip sako mūsų naivusis piratas, negali pakenkti teisingam 
reikalui. Ir štai į Seviliją atskrendu aš ir pradedu ieškoti tiesos, 
kuri domina Romą, bet galbūt nesutampa su jūsų tiesa. Gal todėl 

niekas man ne tik nepadeda, bet stengiasi vieną paslaptį pridengti 
kita paslaptimi, ir taip toliau, pavyzdžiui, užmindami mįslę su 
tuo Karlotos atviruku. 

Juodu vėl leidosi žingsniuoti, šįkart per aikštę. Kartais atsidur- 
davo taip arti vienas prie kito, kad Kuartas užuosdavo Makarenos 
kvepalų aromatą: kažką panašaus į jazminų ir apelsinmedžių žiedų 
mišinį. Makarena Bruner kvepėjo kaip šis miestas. 

— Galbūt jų visų tikslas — ne padėti jums, — po valandėlės tarė 
ji, — o padėti kitiems. Galbūt viskas daroma tik tam, kad jūs pa- 
galiau suprastumėte, kas čia vyksta. 

— Sutinku: aš galiu suprasti tėvo Fero elgesį. Tačiau iš šio 
mano supratimo jums nėra jokios naudos. Jūs pasiuntėte žinutę, 
vildamiesi, kad jums atsiųs gerą kunigą, kupiną meilės ir supra- 
timo, o atsiuntė kareivį su Jozuės kardu. — Jis liūdnai palingavo 
galvą. — Nes aš lygiai toks pat kareivis kaip tasai seras Marholitas, 
kuris jums taip patiko jaunystėje. Aš tik informuoju apie faktus 
ir ieškau už juos atsakingų žmonių. Supratimas ir sprendimai, jei 
jie įmanomi, priklauso nuo kitų. — Jis patylėjo, paskui šyptelėjęs 
pridūrė: — Beprasmiška gundyti pasiuntinį. 

Jie įžengė į perėjimą, jungiantį vėliavų kiemą su Santa Kruso 
kvartalu. Jų šešėliai, iškreipti įstrižai krintančios šviesos, ėmė 
slinkti plytų sienomis. Tai sukūrė keistą intymumo pojūtį, ir 
Kuartas pajuto palengvėjimą, kai juodu vėl išėjo į lauką, į plyną 
naktį. 

— Vadinasi, jūs taip manote? — paklausė Makarena Bruner. — 
Kad aš bandau jus sugundyti? 

Kuartas neatsakė. Juodu tylėdami nužingsniavo palei sieną ir 
pasuko į vieną iš siaurų gatvelių, vedančių į žydų kvartalą. 

— Seras Marholtas, — po valandėlės tarė ji, — taip pat visada 
kovojo už teisingą reikalą. 

— Buvo kiti laikai. Be to, jūsų serą Marholtą sugalvojo Džonas 
Steinbekas. Dabar jau nebėra teisingų reikalų. Net mano reikalas 
ne toks. — Jis patylėjo, tarsi svarstydamas, ar pasakė teisybę. — Bet 
jis mano. 

— Jūs užmirštate tėvą Ferą. 

— Jo reikalas taip pat nėra teisingas. Tai asmeninis reikalas. 
O kiekvienas savo asmeninius reikalus tvarko taip, kaip sugeba. 

Kuartas žingsniavo žiūrėdamas į priekį, bet nuspėjo, kad ji 
nekantriai mostelėjo ranka. 

— Dėl Dievo! Aš žiūrėjau Kasablanką gal dvidešimt kartų. Tik 
šito man betrūko: dvasininko, vaidinančio nusivylusį herojų. — Ji 
aplenkė jį, atsistojo priešais ir įrėmė piktą paniekinamą žvilgs- 
nį. — Hamfrį Bogartą. 

— Ne. Aš aukštesnis. Ir jūs klystate. Jūs nieko nematėte ir nie- 
ko nežinote apie mane. — Kol ji kalbėjo, jam norėjosi sugriebti 
jai už peties ir sustabdyti, bet jis susilaikė. — Jūs nežinote, kodėl 
aš tapau dvasininku, nežinote, kodėl aš čia ir ką padariau, kad 
čia atsidurčiau. Nežinote, kiek tokių priamų ferų man teko su- 
tikti ir kaip aš pasielgdavau su jais, kai gaudavau tam tikrus nu- 
rodymus. 

Šiuos žodžius jis ištarė su kartėliu, bet jie krito į tuštumą. 
Makarena Bruner negalėjo žinoti. Staiga ji atsigręžė į jį. 

— Atrodo, jūs apgailestaujate, kad neturite galvos, kurią galė- 
tumėte pasiųsti į Romą artimiausiu paštu. — Pasakė šiuos žodžius 
piktai, truputį palinkusi į priekį. — Manėt, viskas bus lengva, 
tiesa?.. O aš buvau tikra, kad viskas pasikeis, kai tik artimiau 
susipažinsite su auka. 

— Jūs klystate, — atlaikydamas jos žvilgsnį atrėžė Kuartas. — 
Nuo to, kad aš geriau pažįstu tėvą Ferą, niekas nepasikeitė, bent 
formaliai. 

— O visa kita? — Ji pirštu palietė sau kaktą. — Turiu omenyje 
jūsų Mintis. 

— Visa kita — mano reikalas. Įsidėmėkit, kad aš artimai pažino- 
jau daugelį savo aukų, kaip jūs sakote, bet tai nieko nekeičia. 

Ji paniekinamai atsiduso: 

— Manau, kad nekeičia. Manau, kad dėl to jums užsakomi 
drabužiai pas gerus siuvėjus, kad avite brangiais bateliais, kad 
piniginėje visada turite kredito kortelių ir nešiojate stulbinamai 
prašmatnų laikrodį. — Dabar ji įžūliai, tiesiog iššaukiamai varstė 
jį akimis nuo galvos iki kojų. — Ir visa tai tikriausiai gavote už 
trisdešimt skatikų. 

Ji elgėsi pernelyg agresyviai. Kalbėjo pernelyg paniekinamai, 
kad galėjai pamanyti, jog jai į viską nusispjaut, ir nevilties apimtas 
Kuartas pagalvojo: ko ji siekia iš tikrųjų? Jie stovėjo vienas priešais 

kitą siauroje gatvelėje, apšviestoje kaldintos geležies žibintų, o virš 
jų galvų rikiavosi balkonai, pilni vazonėlių ir žydinčių gėlių. 

— Sveikinu, kad taip manote, nes taip ir yra. — Dviem pirštais 
Kuartas kilstelėjo švarko atlapą, kad ji geriau matytų. — Šie dra- 
bužiai, šie batai, šios kredito kortelės ir šitas laikrodis labai nau- 
dingi, kai reikia padaryti įspūdį serbų generolui arba amerikiečių 
diplomatui. Yra dvasininkų darbininkų, yra vedusių dvasininkų, 
yra dvasininkų, laikančių mišias aštuntą valandą ryto, ir yra tokių 
dvasininkų kaip aš. Ir man sunku pasakyti, kas kam skolingas už 
savo egzistavimą. — Jis karčiai nusišypsojo, bet jo mintys jau buvo 
nuskridusios toli nuo tariamų žodžių: Makarena Bruner stovėjo 
pernelyg arti šioje pernelyg siauroje gatvelėje. — Tačiau mudu 
su tėvu Feru esame kažkuo panašūs: nė vienas neturim iliuzijų 
dėl savo profesijos. 

Jis nutilo, nes staiga išsigando, kad turės jai teisintis. Jie stovėjo 
vieni gatvėje, tolimo žibinto šviesoje, ir ji žiūrėjo į jį, labai graži, 
pravertomis lūpomis, pro kurias buvo matyti balti dantys. Alsavo 
lėtai, ramiai, kaip graži moteris, žinanti, kad ji graži. Nuo veido 
buvo dingusi panieka, ji tarsi išnyko kartu su ištartais žodžiais, o 
Kuartą suėmė baimė —tikra, vyriška, fizinė, labai panaši į svaigulį. 
Tokia, jog turėjo tvardytis, kad nereikėtų žengti atatupstam ir 
atsiremti nugara į sieną. 

— Kodėl man nepapasakojate, ką žinote? 

Jis suprato, kad ji galbūt laukė kitų žodžių, kitų veiksmų. Mo- 
ters akys, kurių ji iki šios akimirkos nenuleido nuo Kuarto akių, 
dabar nuslydo jo veidu ir stačia juodų marškinių apykakle. 

— Norit — tikėkit, norit — ne, bet aš Žinau labai nedaug, — at- 
sakė ji po ilgos, nepaprastai ilgos pauzės. — Gal kai ką nujaučiu, 
bet jums nesakysiu. Dirbkite savo darbą, kol kiti dirba savąjį. 

Ištarusi šiuos žodžius, vėl nutilo ir tarsi apmirė laukdama at- 
sakymo. Bet Kuartas nieko neatsakė, apsigręžė ir nužingsniavo 
siaura gatve; Makarena nuėjo jam įkandin, spausdama prie krū- 
tinės odinę rankinę. 


Baro „Las Teresas“ palubėje kabojo kumpiai, ant lentynėlių 
stovėjo išrikiuoti „La Guita“ buteliai, sienos buvo aplipdytos 


Didžiosios savaitės ir Balandžio mugės švenčių plakatais, nu- 

kabinėtos liesų ir rimtų kadų kadės žuvusių toreadorų įstiklin- 
tomis nuotraukomis su pageltusiomis nuo laiko dedikacijomis. 
Padavėjai užrašinėjo patiekalų kainas ant medinio prekystalio, o 
jų šefas Pepė dideliu ir aštriu it skustuvas peiliu pjaustė plonais 
griežinėliais Chabugo kumpį ir dainavo: 


Koks skanumėlis, 
Mano broleli, 
Koks skanumėlis 
Serano kumpio, 
Aukso bryzelio... 


Dainavo pro dantis apie garsiuosius Sevilijos kumpius, o 
Kuarto palydovę pavadino donja Makarena, ir jiems nespėjus 
nieko paprašyti pastatė priešais kiekvieną po lėkštę su kumpiu, 
pomidorais, pievagrybiais ir po ilgakoję taurę, beveik pilną auk- 
saspalvės mansanilijos. Prie pat durų, greta Kuarto, atsirėmęs į 
prekystalį stovėjo kažkoks nuolatinis baro lankytojas jau gerokai 
įraudusia fizionomija ir veik nesustodamas tuštino vieną po kitos 
raudonojo vyno taures; tebepjaustydamas kumpį, Pepė kartkar- 
tėm pertraukdavo savo vokalizes ir persimesdavo su juo vienu 
kitu žodžiu apie netrukus įvyksiančias futbolo rungtynes tarp 
„Sevilijos“ ir „Betis“ komandų. 

— Nenusakoma, — su tikru alkoholiko entuziazmu pakartoda- 
vo vyras burokiniu veidu, o kai Pepė linktelėdavo ir vėl imdavo 
dainuoti, vyras vėl įbesdavo nosį į vyno taurę. Iš viršutinės jo 
švarko kišenės kartais nosį iškišdavo pelytė, tikrų tikriausia ir 
gyvų gyviausia, ir jis kartais atgnybdavo sūrio gabalėlį iš priešais 
stovinčios lėkštės ir ją vaišindavo. Graužikas greitai prarydavo 
sūrį, ir niekas bare, regis, tuo nesistebėjo. 

Makarena neskubėdama gurkšnojo mansaniliją. Alkūne 
atsirėmusi į baro bufetą, ji jautėsi tokia pat pasitikinti savimi 
kaip savo namuose, „Casa del Postigo“ rūmuose. Iš tikrųjų. 
pastebėjo Kuartas, ji vaikščioja po Santa Krusą lyg po savo 
namus. Tam tikru atžvilgiu čia ir buvo jos namai, arba jie 
buvo jos namai keletą šimtmečių. Krito į akis, kad čia kiek- 
vienas kampelis įspaustas į jos genetinę atmintį. tapęs savos 

teritorijos instinktu. Kuartas dar sykį įsitikino — ir tai nė kiek 
nenuramino URI agento, — kad sunku įsivaizduoti šį kvartalą, 
visą šį miestą be šios moters ir be to, ką ji šiam miestui reiškia. 
Juodi plaukai, surišti į arklio uodegą ant sprando, balti dantys, 
tamsios akys. Jis vėl prisiminė Romero de Toreso paveikslus, 
tabako fabriko pastatą, dabar paverstą universitetu. Ir tabako 
fabriko darbininkę, juodbruvę moterį, pirštais ritinėjančią 
tabako lapus vidine šlaunies puse ir sukančia juos į tūteles. 
Jis pakėlė akis ir Žvilgsniu susitiko su jos akimis — ramiomis, 
mąsliomis, su medaus atspalviais. 

— Ar jums patinka Sevilija? — staiga paklausė Makarena. 

— Labai, — sutrikęs atsakė jis, svarstydamas, ar ji suprato jį 
apėmusius jausmus. 

— Ypatinga vieta. — Ji tebežiūrėjo į jį vis lasiodama kažką 
lėkštėje; valgė pievagrybį. — Čia praeitis puikiai sugyvena su 
dabartimi. Grisė sako, kad mes, Sevilijos gyventojai, — seni ir 
išmintingi. Čia viskas priimtina, viskas įmanoma. — Makarena 
šnairomis žvilgtelėjo į raudonveidį kaimyną ir nusišypsojo... — Net 
dalytis sūriu su pelyte prie baro prekystalio. 

— Ar jūsų draugė gerai išmano informatiką? 

Ji pažvelgė į jį nustebusi. Veik susižavėjusi. 

— Vis nepasiduodate, tiesa? — Ji pasmeigė dar vieną pievagrybį 
dantų krapštuku ir įsidėjo į burną. — Jus persekioja įkyrios mintys. 
Kodėl nepaklausiate jos? | 

— Jau klausiau, bet ji išsisuko nuo tiesaus atsakymo. Kaip, 
beje, visi. 

Žvilgtelėjęs moteriai per petį, Kuartas pamatė į barą žengiantį 
penkiasdešimtmetį vyrą baltu kostiumu, kurį, kaip jam pasirodė, 
jau buvo kažkur matęs. Eidamas pro Kuartą ir jo palydovę, sto- 
rulis nusiėmė skrybėlę, lyg kažko ieškodamas apsižvalgė po salę 
ir švytuodamas lazdele sidabrine rankena išėjo pro kitas duris. 
Kuartas pastebėjo, kad jo kairysis skruostas paraudęs, tarsi iš- 
teptas kremu ar pomada, o keisti ūsai labai trumpi, regis, ką tik 
apsvilinti. 

— O kaip su tuo atviruku? — paklausė Makareną norėdamas 
palaikyti pokalbį. — Ar Grisė Marsala gali įsigauti į kambarį, ku- 
riame stovi Karlotos, jūsų senelės sesers, skrynia? 

Pralinksminta jo įkyrių minčių, moteris šyptelėjo. 

— Jeigu kalbate apie tą skrynią, tai Grisė, žinoma, buvo kelis- 
syk prie jos priėjusi. Bet pasiųsti žinutę galėjo ir donas Priamas, 
tėvas Oskaras arba aš. Arba mano motina... Ar galite įsivaizduoti, 
kaip kunigaikštienė su atbulai užmaukšlinta ant galvos beisbolo 
kepuraite ir kokakolos buteliu rankoje auštant vieną po kito šif- 
ruoja slaptus Vatikano saugumo sistemos kodus?.. — Ji pasmeigė 
mėsos gabalėlį su pomidoru ir pasiūlė Kuartui: — Bijau, kad jūsų 
tyrimas gali virsti tikru grotesku. 

Kuartas paėmė dantų krapštuką už galo ir jo pirštai palietė 
Makarenos pirštus. 

— Norėčiau užmesti akį į tą skrynią. 

Jis įsidėjo mėsą su pomidoru į burną. Žiūrėdama į jį ir šyp- 
sodamasi, ji paklausė: 

— Tik mudu abu?.. Drąsoka mintis, nors bijau, kad jūsų tikrasis 
tikslas — įsitikinti, ar aš neturiu to piratiško kompiuterio. — Pepė 
padėjo ant prekystalio dar vieną lėkštę su kumpiu, ir ji išsiblaškiusi 
įsistebeilijo į pailgus ir rausvus kumpio griežinėlius, išmargintus 
kvepiančiom lašinių gyslelėm. — O kodėl ne? Apie tai galėsiu 
papasakoti savo draugėms, be to, man labai malonu įsivaizduoti, 
kokią fizionomiją nutaisys arkivyskupas, kai tik sužinos... — Su- 
simąsčiusi net linktelėjo. — Arba mano vyras. 

Kuartas žiūrėjo į sidabrinius auskarus jos ausų speneliuose 
po lygiai atgal sušukuotais ir stipriai į arklio uodegą surištais 
plaukais. 

— Nenorėčiau jums pridaryti dar daugiau rūpesčių. 

Staiga ji ėmė juoktis. 

— Rūpesčių?.. Tikiuosi, Penčas sprogs iš pykčio ir pavydo, 
o kai gerokai pasinervinęs su tąja bažnyčia sužinos, kad čia dar 
įsipainiojęs gražuolis dvasininkas, gali visai išprotėti. — Ji įdėmiai 
pažvelgė į Kuartą. — Ir pasidaryti pavojingas. 

— Jūs mane gąsdinate. — Kuartas ištuštino savo taurę mansa- 
nilijos ir, žinoma, neatrodė nė kiek išsigandęs. 

Makarena susimąstė. 

— Šiaip ar taip, — pagaliau tarė ji, — jūsų mintis dėl Karlotos 
skrynios visai nebloga. Jūs tiesiog geriau suprasite, kas gi yra ir 
ką reiškia toji Ašarų Dievo Motinos bažnvčia. 

— Jūsų draugė Grisė, — dėdamasis į burną kumpio griežinė- 
lį atsakė Kuartas, — skundžiasi, kad jai trūksta pinigų darbams 
tęsti... 

— Tai tiesa. Mudvi su kunigaikštiene šiaip taip verčiamės, o 
parapijos būklė tiesiog apgailėtina. Dono Priamo alga labai maža, 
sekmadieninių aukų neužtenka susimokėti už žvakių vašką. Kar- 
tais jaučiamės kaip naujų žemių atradėjai, virš mūsų galvų taip pat 
suka ratus maitvanagiai... Ypač ketvirtadieniais: tomis dienomis 
vyksta įdomus spektaklis. 

Girkšnodama mansaniliją iš vėl pripiltos taurės, Makarena 
su visomis smulkmenomis Kuartui paaiškino, kad Ašarų Dievo 
Motinos bažnyčia neliečiama tol, kol kiekvieną ketvirtadienį joje 
laikomos mišios už jos protėvio Gasparo Brunero de Lebrichos, 
mirusio 1709 metų tą pačią dieną, vėlę. Todėl kiekvieną ketvir- 
tadienį paskutiniuose klauptuose visada sėdi du žmonės — ar- 
kivyskupo pasiuntinys ir Penčo Gaviros apmokamas advokatas: 
jie atidžiai stebi, ar klebonas nepadarys klaidos ar šiaip ko- 
kio rikto. 

Kuartas nepatikėjo savo ausimis, ir juodu nusikvatojo. Tačiau 
Makarenos juokas užgeso pirma. 

— Atrodo vaikiška, tiesa? — Ji staiga surimtėjo. — Kad viskas 
priklauso nuo šios nesąmonės. — Pakėlė taurę, bet neprinešusi 
prie lūpų vėl pastatė ant prekystalio. — Tuo atveju, jei kuris nors 
kitas kunigas nelaikytų mišių ketvirtadieniais ar prasilenktų su 
ritualu, bažnyčia būtų nugriauta, ir tada laimėtų ir arkivyskupas, ir 
„Cartujano“ bankas... Todėl bijau, kad perkėlę kitur tėvą Oskarą 
jie imsis priemonių ir prieš doną Priamą. 

Ji žiūrėjo į Kuartą nuoširdžiai susirūpinusi, ir jis nežinojo, ką 
manyti. 

— Tai barbariškumas, — galop pasipiktino. — Aš nejaučiu sim- 
patijos monsinjorui Korvui, bet esu tikras: jis niekad neleistų, 
kad... 

Ji instinktyviai pakėlė ranką ir pirštu palietė jam lūpas. Kuar- 
tas nustebo nepajutęs prisilietimo. Makarena, matyt, suprato jo 
žvilgsnio prasmę, todėl atitraukė ranką ir padėjo ją ant prekys- 
talio. 

— Aš kalbu ne apie arkivyskupą. 

Ji žaidė su Kuarto taurės kojele. Tu mane tiesiog painioji, staiga 
tyliai pagalvojo Kuartas. Jis nežinojo, ar ji taip elgiasi impulsyviai, 
ar vykdo kažkieno užsakymą, ar jos tikslas —suvedžioti pasiuntinį 
ar sunaikinti priešą, bet buvo akivaizdu: prasimesdami dingstimi, 
kad nori jam parodyti, kas dedasi kitoje apkasų pusėje, jie stengiasi 
žūtbūt jį suklaidinti. Tau reikia už kažko užsikabinti, pagalvojo 
jis. Už savo darbo, už tyrimo, už bažnyčios, už bet ko. Už datų 
ir faktų, nors jie niekam netinka. Klausyk ir atsakinėk ramiai ir 
šaltai. Būk toks pat ramus kaip ji, kaip moteris, Blogio įrankis, 
klaidinantis švyturys, žmonių giminės ir nemirtingosios sielos 
priešas. Neik pernelyg arti, arba tau galas, Lorencai Kuartai! Kaip 
ten pasakė monsinjoras Spada“.. Jeigu dvasininkas įstengia laikyti 
pinigus kuo toliau nuo kišenės, o kojas — kuo toliau nuo moters 
lovos, jis turi daug šansų išgelbėti savo sielą. Arba nesvarbu ką. 

— O dabar dėl tų pinigų, — tarė jis. Jam reikėjo kalbėti, kelti 
klausimus, nors jie būtų visiškai beprasmiai. Jis čia atvažiavo at- 
likti tyrimo, o ne todėl, kad kažkokia Karmen iš tabako fabriko 
pirštais liestų jam lūpas. — Ar jūs nepagalvojote, kad galbūt rei- 
kėtų parduoti paveikslus iš zakristijos, o gautus pinigus panaudoti 
restauravimui? 

— Tie paveikslai beverčiai. Net Muriljas — visiškai ne Mu- 
riljas. 

— O perlai? 

Ji žiūrėjo į jį taip, tarsi būtų išgirdusi didžiausią nesąmonę. 

— Vatikanas taip pat galėtų parduoti paveikslus iš savo muzie- 
jaus ir išdalyti pinigus vargšams. 

Išgėrusi vyną, ji išsitraukė iš kišenės piniginę ir paprašė sąs- 
kaitos. Kuartas primygtinai norėjo susimokėti už vaišes, bet ji 
neleido. Pepė atsiprašinėjo su šypsena lūpose:jūs jau man atleiskit, 
tėve, bet donja Makarena — mūsų klientė, ir t. t. 

Juodu išėjo į gatvę, žibinto šviesoje jų figūros metė ilgus šešė- 
lius. Mažai apšviestose vietose sargybą toliau ėjo mėnulis, baltas 
ir beveik apskritas, keliaujantis tarp stogų ir balkonų, draugiškai 
susiglaudusių virš jų galvų. Po valandėlės Makarena vėl užsiminė 
apie perlus, ir Kuartui pasirodė, kad ji šaiposi iš jo. 

— Jūs vis dar nieko nesuprantate, — tarė ji. — Perlai — Karlotos 
ašaros. Kapitono Ksaloko testamentas. 

Siaurose gatvelėse žingsniai aidėjo labai garsiai, tad trys sukčiai 
laikėsi atokiau nuo porelės ir, kad nesukeltų įtarimų, vis kaitaliojo 
savo rikiuotę: kartais į priekį išeidavo donas Ibrahimas su Meilute 
Punjales, o Mėmis iš Manteletės žingsniuodavo jiems įkandin, 
kartais priekyje atsidurdavo Mėmis — vienas arba su Meilute už 
parankės, — bet prilaikydavo ją tik sveikąja, nes apdegintoji gu- 
lėjo ant paraištės, — tačiau jie niekada nepamesdavo iš akių nei 
dvasininko, nei jaunosios kunigaikštienės. Tai buvo nelengvas 
uždavinys, nes Santa Kruso kvartalas buvo pilnas vingių vin- 
gelių, lankstų lankstelių ir akligatvių. Vienu tarpu trys bendrai 
turėjo nerti į šešėlius ir be dvasios, ant pirštų galų, apimti pa- 
nikos, atsitraukti, kai Kuartas ir Makarena, atsidūrę kažkokioje 
aklinoje aikštelėje, stabtelėjo, valandėlę pastovėjo šnekėdamiesi 
ir vėl grįžo atgal. 

Dabar viskas ėjosi puikiai. Porelė žingsniavo nelabai vingiuo- 
ta gatvele su daugybe tarpuvarčių, kuriose pasislėpus ir beveik 
nerizikuojant buvo galima ją sekti. Tad pasijutęs laisviau donas 
Ibrahimas — plati šviesi dėmė prieblandoje — išsiėmė iš kišenės 
cigarą ir gosliai pasukinėjęs jį tarp pirštų įsikišo į burną. Sekdami 
kiekvieną dvasininko ir jaunosios kunigaikštienės judesį, už aš- 
tuonių ar dešimt žingsnių priekyje pėdino Mėmis iš Manteletės 
ir Meilutė Punjales. Žiūrėdamas į savo bičiulius, buvęs advokatas 
apsišaukėlis pajuto, kaip jam krūtinę užlieja švelnumo banga. Jie 
vykdė savo pareigą sąžiningai, neatplėšdami akių nuo aukštyn 
gatve žingsniuojančio dvigubo objekto. Ypač tyliose vietose 
Meilutė nusimaudavo aukštakulnius batelius ir nors buvo ne- 
bejauna, eidavo basa labai grakščiai, nešina bateliais ir rankine, 
kurioje gulėjo nėrinys, Perechilio fotoaparatas ir įsivaizduojama 
iškarpa iš laikraščio, kurioje neva buvo rašoma, kad kažkoks 
vyras žaliom it žali kviečių želmenys akim iš meilės jai nužudė 
kitą vyrą. Amžinoji Meilutė taškuota suknele, dažytais plaukais 
ir garbanėle a Ia Estreljita Kastro buvo panaši į flamenko dai- 
nininkę ir šokėją, žingsniuojančią jau neįmanomos scenos link. 
Šalia jos žengė Mėmis — rimtas, vyriškas, pagarbiai vedantis ją 
už parankės kaip žmogus, žinantis ar jaučiantis, kad tai pagarbos 
ženklas, kurį šiame pasaulyje tikras ir garbingas kabaljeras gali 
parodyti tokiai moteriai kaip Meilutė. 

Pasispaudęs lazdelę po pažastimi, donas Ibrahimas palenkė 
galvą, plačiais panamos kraštais pridengė liepsną, užsidegė cigarą 
ir paslėpė kišenėje kaldinto sidabro žiebtuvėlį — suvenyrą sakėsi 
gavęs iš Gabrielio Garsijos Markeso: jiedu susipažinę tada, kai 
romano Pulkininko Paramo niekas nelanko autorius dirbo kukliu 
kronikininku Kolumbijos mieste Kartachenoje, — palietė ten gu- 
lėjusius bilietus į sekmadienio koridą, kuriuos tą patį vakarą jam 
nupirko Mėmis iš Manteletės. Laisvu laiku buvęs toreadoras ir 
boksininkas užsidirbdavo sau duoną prie Trianos tilto talkinda- 
mas artistui manipuliatoriui. Šit rutuliukas, šit jo ir nebėr, pra- 
šom arčiau, ponai, išbandykit laimę. Aplinkui stovėdavo žmonės 
masalai, jie visada laimėdavo, o pora jų bičiulių stypsodavo už 
gatvės kampo, kad galėtų perspėti, kada pasirodys policininkai, 
arba, paprasčiau tariant, farai. Rimta išvaizda ir pernelyg siauras 
languotas Mėmio švarkas kėlė žmonėms pasitikėjimą, tad ir tą 
rytą kartu su savo kolegomis jis padėjo vienam turistui iš Puerto 
Riko atsikratyti nemenko dolerių pako. O norėdamas atsiteisti už 
klaidą, kurią padarė neatsargiai elgdamasis su „Anis del Mono“ 
buteliu, Mėmis nupirko tris bilietus į koridą toje tribūnos pusėje, 
kur neužeina saulė. Tie bilietai atsiėjo visą rytinį uždarbį, nes 
sekmadienį trys žymiausi toreadorai: Kuras Romeras, Espartakas 
ir Enrikė Ponsė, — Kuro Maestralio pavardė be jokio paaiškinimo 
buvo išbraukta iš afišos paskutinę valandą, — turėjo kautis su še- 
šiais buliais. Su šešiais buliais, kuriuos visus parūpino bendrovė 
„Kardenalis ir Murubė“. 

Donas Ibrahimas išleido dūmų tumulą ir pajudino žandikau- 
lius, pasitikrindamas, ar gerai gyja oda, storai ištepta kremu nuo 
nudegimų. Antakiai ir ūsai taip pat buvo apsvilę, tačiau likimu 
jis skųstis negalėjo: ačiū Die, viskas gan gerai baigėsi, nors stalas 
virto nuodėguliais, ant lubų liko suodžių dėmių, be to, jie labai 
išsigando. Mirtinai išsigando, ypač pamatę, kad Mėmis laksto po 
kambarį su liepsnojančia ranka — laimė, jis tikras vyras ir rūko 
laikydamas cigaretę kairėje rankoje, kaip tame Vincento Praiso 
filme apie žmogžudystę vaškinių figūrų muziejuje. Davėsi jis 
ilgai, kol nė kiek nesutrikusi, kartodama „Ak tu Švenčiausioji 
Mergele“, Meilutė nukreipė į jį ir doną Ibrahimą vandens srovę 
iš virtuvėje stovinčio sifono, o paskui užmetė ant stalo antklodę 

ir užgesino ugnį. Tada, žinoma. buvo daug dūmų, aiškinimųsi, 
kaimynų beldimųsi į duris, ir galop pasidarė visai negerai, kai 
atvažiavę gaisrininkai pastebėjo. kad, be degančių trijų bendri- 
ninkų skruostų, daugiau gesinti nėra ko. Tyliu susitarimu, nė 
vienas jų niekada neužsiminė apie tą nelaimingą atsitikimą. Nes, 
kaip pasakė donas Ibrahimas, klasikiniu judesiu iškėlęs pirštą į 
dangų, kai Meilutė Punjales grįžo iš vaistinės su kremo tūbele ir 
marle, gyvenime būna tokių skausmingų skirsnių, kurių geriausia 
niekada neprisiminti. 

Dvasininkas ir jaunoji kunigaikštienė tikriausiai sustojo pa- 
sikalbėti, nes Meilutė su Mėmiu tiesiog plote prisiplojo prie 
vienos kampinio namo sienos. Donas Ibrahimas padėkojo liki- 
mui už šią pauzę — taip ilgai tampyti po miestą šimtą dvidešimt 
kilogramų buvo išties nelengva, — įsistebeilijo į mėnulį, kabantį 
virš siauros gatvelės, ir ėmė mėgautis cigaru, kurio kvapūs dūmai 
vinguriavo aukštyn sidabrinėje šviesoje, užliejusioje visus žibin- 
tų šviesos nepasiekiamus Santa Kruso užkaborius. Net purvo ir 
šlapimo smarvė, sklindanti iš gretimų barų, neįstengė nuvaikyti 
naktinių gražuolių, nustelbti žydinčių apelsinmedžių aromato ir 
kvapo gėlių, kabančių ant balkonų užtrauktomis užuolaidomis, 
pro kurias buvo girdėti prislopinta muzika, pokalbių nuotrupos, 
kino herojų dialogai ar plojimai, skirti kažkokio televizijos kon- 
kurso dalyviams. Iš gretimo namo sklindanti bolero melodija 
priminė donui Ibrahimui kitas mėnesėtas naktis, kitus laikus ir 
kitas gatves, ir jo širdis ėmė ilgėtis dviejų jaunysčių, praleistų prie 
Karibų jūros: vienos tikrosios, kitos įsivaizduojamos, susiliejusios 
su prisiminimu apie nuostabias naktis karštuose San Chuano 
paplūdimiuose, apie ilgus pasivaikščiojimus po Senąją Havaną, 
apie aperityvus Verakruso kavinėje „Los Portales“. marijačiams* 
dainuojant jo bičiulio Vinsentės Dieviškąsias moteris arba Gra- 
žuolę Mariją, prie kurios sukūrimo daug prisidėjo ir jis. O gal, 
pagalvojo giliai įtraukdamas cigaro dūmą, čia tiesiog jaunystės 
ilgesys. Arba svajonių, kurias grobuoniškas gyvenimas vėliau 
sudrasko dantimis. 

Šiaip ar taip, toliau mąstė jis, pamatęs, kad Mėmis ir Meilutė 
atsiplėšė nuo sienos ir ėmė žingsniuoti paskui porelę, jam vi- 

sada liks Sevilija — juk kai kurios jos vietos tokios panašios į jo 
vaikystės ir jaunystės vietas. Šio miesto, kaip jokio kito, gatvių 
kampai, spalvos ir šviesos saugojo lėtai praeinančio laiko virpesį 
ar, veikiau, virpesį sielos, nueinančios kartu su viskuo, į ką ka- 
binasi mūsų gyvenimas ir atmintis. 

Beje, ilgos agonijos turi vieną blogą savybę — jos gali prarasti 
orumą. Donas Ibrahimas dar sykį užsitraukė cigarą ir liūdnai 
palingavo galvą: tarpuvartėje po laikraščiais ir kartono lakštais jis 
išvydo neaiškų miegančio elgetos šešėlį, o greta veikiau nujautė, 
nei pamatė tuščią išmaldos dubenėlį. Instinktyviai įkišęs ranką 
į kišenę, nustūmęs į šalį koridos bilietus ir Garsijos Markeso 
žiebtuvėlį, surado dvidešimties durų monetą ir vargais negalais 
pasilenkęs per didžiulį pilvą, padėjo ją šalia miegančio elgetos. 
Jau nuėjęs dešimt žingsnių prisiminė, jog nepasiliko smulkmės 
paskambinti Perechiliui, ir net pamanė, kad gal reikėtų grįžti ir 
pasiimti pinigus, bet negrįžo vildamasis, jog smulkių tikriausiai 
turėsią jo bičiuliai — Mėmis arba Meilutė. Šiaip ar taip, jei nori 
daryti kilnius darbus, turi elgtis garbingai. 


Pasaulis yra ankštas, bet po tos nakties Selestinas Perechilis dau- 
gelį sykių savęs klausė, ar jo viršininko Penčo Gaviros susitikimas 
su jaunąja kunigaikštiene ir su dvasininku iš Romos buvo atsitik- 
tinis, ar ji surengė jį tyčia, labai gerai žinodama, kad tuo metu jos 
vyras, buvęs vyras ar velniai žino kas, visada užsuka į barą „Loco 
de la Colina“ išmesti taurelės. Buvo taip: Gavira su drauge sėdėjo 
sausakimšoje terasoje, o saugantis jį Perechilis — prie durų baro 
viduje. Viršininkas jam buvo užsakęs porciją škotiško salyklinio 
viskio su daug ledo, ir kaip tik dabar, gardžiuodamasis pirmuoju 
gurkšniu, jis apžiūrinėjo jo draugužę manekenę, patrauklią ir 
aiškiai stokojančią intelekto, bet — kas žino — gal kaip tik dėl tos 
priežasties jau spėjusią išgarsėti viena trumpa fraze, kuria Pietų 
kanalo reklamoje ji apibūdino kažkokią liemenėlių rūšį. Toji 
protinga frazė skambėjo taip: „Mano biustas — mano turtas“, ir 
manekenė, kažkokia Penelopė Haideger, anatomijos požiūriu 
visiškai teisėtai galinti pretenduoti į šios frazės autorystę, ištarė 
ją tiesiog nuostabiai jausmingai. Taip jausmingai, kad Penčas 
Gavira akimirksniu rimtai užsimanė —ir ne pirmą sykį — kartu su 


251 


ja dalytis ir mėgautis jos turtu. Kartu su ja. Juk tai būdas, mąstė 
Perechilis, truputėlį pamiršti „Cartujano“ banką, bažnyčią ir visą 
tą triukšmingą bruzdesį, nešantį juos Kartėlio upe. 

Bankininko sargybinis delnu palygino plaukus ant pakaušio 
ir apsižvalgė. Iš savo posto prie baro prekystalio ir prie durų 
galėjo matyti Plasentines gatvę iki pat kampo ir net gerą dalį 
lykros sijonėliu vos pridengtų Penelopės šlaunų po staliuku, 
greta sukryžiuotų Penčo Gaviros kojų; švarką bankininkas buvo 
užmetęs ant kėdės atkaltės ir sėdėjo vienmarškinis, atsileidęs 
kaklaraiščio mazgą, nes oras buvo maloniai šiltas. Nepaisydamas 
visų tų įvykių, tarsi Damoklo kardas pakibusių jam virš galvos, 
Gavira atrodė puikiai: plaukai sutepti želė, už ausų susukta juoda 
garbanėlė, gražus turtingo vyro stotas ir auksinis laikrodis ant 
stipraus įdegusio riešo. Bare Santana dainavo Europą. Ramus, 
taikus, beveik šeimyninis vaizdelis. Regis, viskas klostosi kuo 
puikiausiai, pagalvojo Perechilis. Niekur nematyti nei Čigono 
Mairenos, nei Viščiuko Mueljaso, o po „Blenox“ flakonėlio 
dingo ir peršulys šlaplėje. Ir kaip tik tuo metu, kai Perechilis 
atsipalaidavo ir nusiramino, įsivaizduodamas, kaip puikiai leidžia 
prisirpusių gražuolių, sėdinčių baro gale, ir net spėjęs pasikeisti 
su jomis keliais žvilgsniais, — kaip tik tą akimirką, kai užsisakė dar 
vieną dvylika metų išlaikyto viskio porciją, kai nerūpestingai, tarsi 
kosmopolitas, pasakė barmenui: tuelf years old, staiga pagalvojo, 
kur dabar galėtų būti donas Ibrahimas, Mėmis ir Meilutė ir kaip 
jiems sekasi. Pagal paskutinius nurodymus, jie turėjo padegti 
bažnyčią, truputį apdeginti ją, kad sutrukdytų ketvirtadienio 
mišias, bet šią valandą apie jokius rezultatus dar nebuvo nieko 
girdėti. Tikriausiai namie, autoatsakiklyje, ras kokią žinutę. Štai 
apie ką mąstė Perechilis sriūbčiodamas iš naujo stikliuko, kurį ant 
prekystalio ką tik pastatė padavėjas. Ir tada iš už kampo pasirodė 
jaunoji kunigaikštienė ir dvasininkas iš Romos, ir Perechilis vos 
nepaspringo ledo gabalėliu. 

Truputį pasitraukęs nuo baro prekystalio, priėjo prie durų, bet 
į gatvę nėjo. Užuodė katastrofą. Kad ir kokia biustinga toji Pene- 
lopė, niekam ne paslaptis, kad Penčas Gavira vis dar pavyduliauja 
savo teisėtos žmonos. O jei nepavyduliauja, O + S viršelis ir jos 

nuotrauka su Kuru Maestraliu teikia jam pakankamai priežasčių 
niršti. Labai niršti. Prie visų nelaimių, šitas dvasininkas iš Romos 
atrodo stulbinamai ir sveikai, žodžiu, klasiškai. Kaip Ričardas 
Čemberlenas viename klasiškame filme. Perechilis ėmė drebėti, 
ypač kai už gatvės kampo pirma pamatė Mėmio iš Manteletės 
galvą, paskui jį patį, įsikibusį į parankę Meilutei Punjales. Po 
valandėlės prie jų prisidėjo ir donas Ibrahimas, o tada trijulė su- 
stojo sutrikusi, nevykusiai apsimesdama, kad nieko nenutiko, ir 
Perechilis tarė sau: „Neturėjo boba bėdos — nusipirko paršelį“. 


Penčui Gavirai smilkiniuose tvinkčiojo kraujas, kai jis atsistojo 
norėdamas susivaldyti. 

— Labą vakarą, Makarena. 

Niekad nieko nedaryk gerai nepagalvojęs, kažkada, bendro jų 
darbo pradžioje, pasakė senasis Mačuka. Padaryk kažką, kas tau 
išvarinėtų adrenaliną, tegu tavo rankos būna užimtos, o mintys 
laisvos ir aiškios. Duok sau truputį laiko. Tad jis užsivilko švarką 
ir žiūrėdamas į akis žmonai kruopščiai susisagstė. Žmonos akys 
buvo šaltos tarytum du tamsiu šerkšnu aptraukti rutuliukai. 

— Labas, Penčai. 

Ji vos vos žvilgtelėjo į jo palydovę, ir beveik nepastebima 
raukšlelė lūpų kampučiuose išreiškė visą panieką ir ankštam si- 
jonui, ir iškirptei, vos įstengiančiai išlaikyti krūtis, jau tapusias 
nacionaliniu turtu. Valandėlę Penčas susimėtė: kas iš jųdviejų 
turi teisę priekaištauti? Į juos spoksojo visa terasa, visas baras ir 
visa gatvė. 

— Gal norėtumėte ko nors išgerti? 

Penčo Gaviros priešai, kurių jis turėjo daug, galėjo apie jį 
šnekėti ką tik nori, bet niekas nebūtų drįsęs pasakyti, kad jis 
karštakošis. Jam net užteko dvasios mandagiai nusišypsoti, nors 
visi jo kūno raumenys buvo įsitempę, akis užklojo raudonas 
šydas, o kraujo tvinksniai smilkiniuose priminė kūjo dūžius. Jis 
susiveržė kaklaraiščio mazgą, pasitaisė marškinių rankogalius, kad 
būtų matyti segučiai, pažvelgė į dvasininką ir ėmė laukti, kada 
jiedu bus supažindinti. Tasai šventeiva vilkėjo labai elegantiškai: 
juodą, tikriausiai pagal užsakymą siūtą kostiumą ir juodo šilko 
marškinius stačia apykakle. Be to, buvo labai aukštas — veik per 

du delnus aukštesnis už jį. Penčas Gavira nekentė ilgšių. Ypač tų, 
kurie valkiojasi naktį po Seviliją su jo žmona. Kažin, pagalvojo 
jis, ar labai šlykščiai atrodyčiau kitų žmonių akyse, jei vožčiau į 
snukį šitam dvasininkui tiesiog baro tarpduryje? 

— Penčas Gavira. Tėvas Lorencas Kuartas. 

Niekas neketino sėstis, ir Penelopė Haideger liko sėdėti 
viena ant savo kėdės, staiga miršta ir pamiršta. Gavira stipriai 
suspaudė dvasininko ranką, bet pajuto, kad atsakomasis paspau- 
dimas toks pat stiprus. Svečio iš Romos akys buvo abejingos 
ir ramios, ir bankininkas pamanė, kad juk, šiaip ar taip, šitas 
žmogus apskritai nieko nežino, kas čia dedasi. Bet atsigręžęs į 
Makareną pamatė, kad jos akys panašios į dvi juodas banderi- 
les. Pajuto, kaip jį ima pilti raudonis, ir jis negali susitvardyti. 
Visų baro lankytojų žvilgsniai buvo įsmeigti į jį — paskalų 
pakaks visai savaitei. 

— Dabar tu susitikinėji su dvasininkais? 

Šitie žodžiai jam tiesiog išsprūdo. Jis visiškai nenorėjo jų iš- 
tarti, bet ištarė. Ir pamatė, kaip Makarenos lūpose šmėstelėjo labai 
lengva šypsena — pergalės šypsenėlė, ir suprato, kad jis pateko į 
spąstus. Ir dar labiau įniršo. 

— Kalbi kaip nepraustaburnis, Penčai. 

Užuomina buvo aiški, ir viskas, ką jis toliau sakys ar darys, 
bus nukreipta prieš jį. Makarena tiesiog ėjo pro šalį — tai galės 
paliudyti visi, sėdintys šioje terasoje. Juk ji gali atsikirsti, kad 
aukštasis dvasininkas — jos dvasinis vadovas. O aukštasis dvasinin- 
kas žiūrėjo į juodu netardamas nė žodžio, apdairiai laukdamas, 
kas toliau. Buvo aišku, kad jis nenori keblumų, bet nebuvo nei 
sunerimęs, nei sutrikęs. Atrodė simpatiškas, tylus, sportiškos 
išvaizdos vyrukas, primenantis krepšininką, Džordžo Armanio 
aprengtą gedulo drabužiais. 

— O kaip su skaistybės įžadais, tėve? 

Dabar vadžias į savo rankas, regis, paėmė kitas Penčas Gavira, 
ir bankininkas pajuto, kad jis nieko negali padaryti. Beveik atsi- 
davęs likimui, nusišypsojo. Plačia ir neramia šypsena. Tebūnie 
prakeiktos visos moterys, bylojo toji šypsena. Dėl šios moters 
kaltės mudu dabar stovime vienas prieš kitą ir varstome kits kitą 


akimis. 

— Ačiū, viskas gerai. — Dvasininkas atsakė ramiai, tvardyda- 
masis, bet Gavira pastebėjo, kad jo priešininkas žingtelėjo į šoną, 
atstatydamas kairįjį petį. Taip pat išsitraukė iš kišenės kairę ranką. 
Šis dvasininkas, pagalvojo bankininkas, jau gerokai mėtytas ir 
vėtvtas. 

— Aš jau seniai noriu pasikalbėti su tavimi. — Gavira kreipėsi 
į Makareną nepamesdamas iš akių ir dvasininko. — O tu neini 
prie telefono. 

Ji paniekinamai gūžtelėjo pečiais. 

— Mudviem nėra apie ką kalbėti, — atsakė ji labai lėtai ir aiš- 
kiai. — Be to, aš buvau užimta. 

— Matau. 

Sėdėdama savo kėdėje, Penelopė Haideger čia užsikeldavo 
vieną koją ant kitos, čia nusikeldavo, suteikdama malonumą pra- 
eiviams, kavinės publikai ir padavėjams. Įpratusi būti dėmesio 
centre, dabar jautėsi nustumta į antrą planą. 

— Ar nepristatysi manęs? — paklausė iš už Gaviros nugaros. 

— Nutilk, — atrėžė bankininkas ir vėl įsistebeilijo į dvasinin- 
ką.— O jūs... 

Akies krašteliu pastebėjo, jog Perechilis dėl viso pikto atsi- 
stojo arčiau durų, kad prireikus galėtų jam padėti. Tuo metu 
gatve praėjo kažkoks tipas languotu švarku, parišta ranka ir su- 
plota boksininko nosimi. Jis greitai žvilgtelėjo į Perechilį tarsi 
laukdamas signalo, bet negavęs atsakymo nužingsniavo žemyn 
gatve ir dingo už kampo. 

— (O aš... — pakartojo Kuartas. Buvo velniškai ramus, ir Gavira 
pagalvojo, ką jis turi daryti, kad oriai ir be skandalo išsisuktų iš 
šios padėties. Stovėdama tarp dviejų vyrų, Makarena mėgavosi 
spektakliu. 

— Sevilija labai apgaulinga, tėve, — tarė Gavira. — Nustebsite 
pamatęs, kokia ji gali būti negailestinga Žmogui, nežinančiam 
jos žaidimo taisyklių. 

— Taisyklių? — Dvasininkas žiūrėjo į jį visiškai ramiai. — Jūs 
mane stebinate, Mončai. 

— Penčas. 

— Ak taip. 

Bankininkas juto. kad jam pradeda suktis galva. 

— Man nepatinka dvasininkai, kurie nenešioja sutanų, — šiurkš- 
čiai pridūrė jis. — Atrodo, tarsi gėdytųsi savo profesijos. 

Kuartas šaltai žvelgė į Gavirą. 

— Jie jums nepatinka, — pakartojo jis, tarsi šie žodžiai jį būtų 
privertę susimąstyti. 

— Visiškai nepatinka, — papurtė galvą bankininkas. — Be to, 
ištekėjusios moterys čia šventos. 

— Nebūk idiotas, — tarė Makarena. 

Išsiblaškęs dvasininko žvilgsnis pirma nuslydo Penelopės 
Haideger šlaunimis, paskui — pašnekovo veidu. 

— Suprantu, — atsakė jis. 

Gavira pakėlė ranką ir nukreipė smilių į Kuarto krūtinę. 

— Ne. — Gavira ištarė šiuos žodžius lėtai, žemu ir grėsliu bal- 
su. Jis graužėsi dėl kiekvieno vos tik ištarto žodžio, bet negalėjo 
sustoti. Visa, kas čia vyko, buvo labai panašu į košmarą. — Jūs 
nesuprantate nieko. Nieko. 

Dvasininkas žiūrėjo į tą pirštą tarsi stebėdamasis, kaip jis atsi- 
dūrė tokioje vietoje. Raudonas šydas, aptraukęs Gaviros akis, tapo 
dar tankesnis, ir jis veikiau ne pamatė, o pajuto, kad Perechilis, iš- 
tikimasis, pasirengęs visada padėti tarnas, priėjo dar arčiau. Dabar 
nerimas pasirodė Makarenos akyse —ji pamatė, kad viskas nuėjo 
kur kas toliau, nei buvo numačiusi. Gavira juto nenumaldomą 
norą aptalžyti abu — pirma ją, paskui dvasininką — ir atsikratyti 
per pastarąsias savaites susikaupusio pykčio ir įniršio dėl vedybų 
krizės, bažnyčios, bendrovės „Puerto Targa“, administracinės 
tarybos, kuri per keletą dienų turės nuspręsti, ar jis taps „Car- 
tujano“ banko vadovu. Prieš akis akimirksniu prabėgo visas jo 
gyvenimas, jo grumtynės už tai, kad galėtų atsitiesti, jo pažintis su 
donu Oktavijumi Mačuka, vedybos su Makarena, nesuskaičiuo- 
jami atvejai, kai reikėjo lošti va bank ir laimėti. Ir štai dabar, kai 
pergalė taip arti, pačiame Santa Kruso centre tarsi povandeninė 
uola iškilo Ašarų Dievo Motinos bažnyčia. Arba — arba: arba jis 
išplauks, arba nuskęs. Tądien, kai liausiesi mynęs pedalus, nuvirsi 
nuo dviračio, mėgo kartoti senasis Mačuka. 

Didžiulėmis valios pastangomis jis stengėsi įveikti save, kad 
tik nepakeltų kumščio ir nesmogtų aukštajam dvasininkui. Ir 
tada pamatė, jog šis paėmė nuo staliuko jo taurę — jo, Gaviros, 

taurę — ir laiko ją dviem pirštais tarsi išsiblaškęs, bet labai arti nuo 
krašto, į kurį lengvu rankos judesiu galėtų ją sudaužyti. Ir Gavira 
suprato, kad šis dvasininkas ne iš tų, kurie atsuka kitą skruostą. 
Todėl greitai nusiramino ir smalsiai pažvelgė į priešininką. Net 
savotiškai pagarbiai. 

— Čia mano taurė, tėve. 

Ištarė šiuos žodžius beveik trūkčiojančiu balsu. Švelniai nusi- 
šypsojęs, dvasininkas atsiprašė ir padėjo taurę ant staliuko, į kurį 
Penelopė Haideger barbeno rožiniu atspalviu nulakuotais nagais. 
Paskui linktelėjo atsisveikindamas ir netardamas nė žodžio kartu 
su Makarena nuėjo toliau. Penčas Gavira pakėlė prie lūpų taurę 
su viskiu, truktelėjo gerą gurkšnį ir susimąstęs, beveik dėkingas, 
nulydėjo akimis tolstančias figūras; ir už nugaros stovintis Per- 
echilis lengviau atsiduso. 

— Parvežk mane namo, — susukusi snukutį paprašė Hai- 
deger. 

Neatitraukdamas akių nuo gatvės kampo, už kurio dingo jo 
žmona ir dvasininkas, jis net neatsigręžė. Ištuštinęs taurę, vos 
susilaikė nesviedęs jos į grindis. 

— Pareisi pati. 

Paskui padavė savo taurę Perechiliui, nužvelgdamas jį žvilgs- 
niu, prilygstančiu įsakymui, ir Perechilis, dar sykį nuolankiai 
atsidusęs, sviedė stiklą į grindis sau po kojom ir kiek įmanydamas 
tyliau ją sutraiškė. Tačiau dūžtančio stiklo garsas vis tiek privertė 
krūptelėti kaip tik tuo metu pro barą einančią keistą porą: storulį 
baltu kostiumu, su skrybėle ir lazdele, ir įsikibusią jam į parankę 
moterį taškuota suknele, su Estreljitos Kastro garbanėle ant kaktos 
ir fotoaparatu rankoje. 


Už kampo visi trys susirinko į krūvą po arabų mečetės portiku, 
ant laiptų, dvokiančių arklio mėšlu ir visais įmanomais Sevilijos 
kvapais. Donas Ibrahimas pasirėmė lazdele ir vargais negalais 
atsisėdo, cigaro pelenais apsikrėsdamas didžiulį pilvą. 

— Mums pavyko, — tarė jis. — Buvo pakankamai šviesu foto- 
grafuoti. 

Jie nusipelnė kelių minučių poilsio: donas Ibrahimas buvo 
puikiai nusiteikęs ir labai patenkintas atliktu darbu. Audace for- 

tuna llevat* ir taip toliau, nors veiksmažodį tikriausiai pavartojo 
ne visai teisingai. Barškindama auskarais ir apyrankėm Meilutė 
Punjales atsisėdo šalia, su fotoaparatu ant kelių. 

— Noriu pasakyti, — prabilo ji kimiu pragertu balsu. Jos ba- 
teliai stovėjo šalia, o ji trynėsi kaulėtas, išsiplėtusiomis venomis 
išraizgytas kulkšnis. — Šį kartą Perechilis negali skųstis. Prisiekiu 
jo protėviais — negali. 

Donas Ibrahimas vėdavosi panama ir glostėsi apsvilusius ūsus. 
Šią triumfo akimirką Havanos cigaro aromatas jam atrodė tikra 
palaima. 

— Negali, — linksmai pakartojo jis. — Negali. Pats gali paliudy- 
ti, kad viskas padaryta nepriekaištingai, beveik kariškai. Ar ne, 
Mėmi? Planas, užuomazga ir atomazga. Taip elgiasi komandosai 
filmuose. 

Stovėdamas, nes niekas jam nepasiūlė sėstis, Mėmis iš Man- 
teletės pritariamai linktelėjo: 

— Tikrai, — patvirtino jis. — Svarbiausia planas ir visa kita. 

— O kurgi nuėjo mūsų balandėliai? — susidomėjo buvęs ad- 
vokatas apsišaukėlis vėl voždamasis skrybėlę. 

Mėmis pažvelgė į gatvę ir atraportavo, kad jie žingsniuoja 
Arenalio link ir pavyti juos būsią nesunku. Gelsvoje žibintų 
šviesoje jo veidas suplota nosim atrodė dar rūstesnis. Donas 
Ibrahimas paėmė fotoaparatą nuo Meilutės kelių ir padavė 
Mėmiui. 

— Išimk juostelę, tik nesugadink. 

Mėmis klusniai, padėdamas sau parišta ranka, atidarė aparatą, 
kol donas Ibrahimas ieškojo kitos juostelės. Pagaliau rado, per- 
plėšė kartoninę dėžutę ir padavė bičiuliui. 

— Tikiuosi, pervyniojai ją, — dėl viso pikto burbtelėjo donas 
Ibrahimas. — Prieš atidarydamas aparatą. 

Mėmis surimtėjo, tarsi ringo teisėjas ką tik būtų liepęs jam 
taip žemai nenuleisti galvos, ir nemirksėdamas įsistebeilijo į doną 
Ibrahimą. Staiga klapt ir uždarė aparato dangtelį. 

— (O ką reikėjo persukti? — įtariai paklausė kilstelėdamas vieną 
antakį. 


* Sėkmė lydi drąsuolius (lot.). 


258 


Vienoje rankoje laikydamas naują juostelę, kitoje — cigarą, 
donas Ibrahimas ilgai žiūrėjo į jį. 
— Velniai rautų, — nusikeikė jis. 


Iki Arenalio jie žingsniavo tylėdami. Kuartas pastebėjo, kad Ma- 
karena kartkartėm paslapčiomis žvilgteli į jį, bet nei vienas, nei 
kitas nepratarė nė žodžio. O ir kalbėti nebuvo apie ką — nebent 
apie tai, ar susitikimas su jos vyru buvo atsitiktinis, ar numatytas. 
Bet, pagalvojo, jis to niekad nesužinos. 

— Iš čia, — pagaliau pasakė Makarena, kai juodu priėjo upę. 

Kuartas apsidairė aplink. Dabar jie stovėjo prie seno arabų 
bokšto, žinomo Auksinio bokšto pavadinimu. Nuo jų kojų iki 
Gvadalkivyro molų leidosi platūs laiptai. Oras buvo tykus ramus, 
ir mėnulio šviesoje grindinio plyteles klojo sustingę palmių, pa- 
lisandramedžių ir bugenvilių šešėliai. 

— Kas „iš čia“? 

— Iš čia, iš šios vietos išplaukė kapitonas Ksalokas. 

Krantas buvo tuščias, juodi turistiniai garlaiviai stovėjo nejudė- 
dami prie betoninių pontonų. Juodame vandenyje kitapus kranto, 
kurio apybraižas paryškino per Izabelės II ir San Telmo tiltus 
lekiančių automobilių šviesos, atsispindėjo Trianos žiburiai. 

— Čia senasis Sevilijos uostas, — paaiškino Makarena. Ant pečių 
buvo užsimetusi švarkelį, o prie krūtinės, kaip ir anksčiau, spaudė 
odinę rankinę. — Viso labo prieš šimtą metų čia išmesdavo inkarą 
garlaiviai ir buriniai laivai. Čia dar buvo likę senosios Sevilijos 
liekanų — Sevilijos, didžiojo prekybos su Amerika centro, ir lai- 
vai nuplaukdavo upe iki Sanlukaro, paskui — į Kadisą, ir tik tada 
leisdavosi per Atlantą. — Žengusi keletą žingsnių, ji sustojo prie 
laiptų. besileidžiančių prie pat upės. — Senose to meto nuotrau- 
kose galima išvysti brigantinų, škunų, valčių — įvairiausių laivų, 
išsirikiavusių prie abiejų krantų... Tolėliau švartuodavosi žvejų 
valtelės ir nedidukai laivai su baltomis burėmis, kurie gabendavo 
į tabako fabriką darbininkes iš Trianos. Čia, ant šito molo, stovėjo 
uosto sandėliai, kranai ir parduotuvės. 

Ji nutilo ir tylėdama žiūrėjo į Arenalio alėją, Maestransos 
kupolą, į šiuolaikinius pastatus, už kurių tolumoje bolavo silpnai 
apšviesta Chiralda ir paslaptingasis Santa Krusas. 

— Tai buvo tikras stiebų ir burių miškas, — kiek patylėjusi pri- 
dūrė ji. — Tokį vaizdą matydavo Karlota iš karvelidės bokšto. 

Žengdami per medžių šešėlius, juodu patraukė palei molą. 
Šviesos apskritime, kurį metė geležinis žibintas, bučiavosi jauna 
porelė, ir Kuartas pastebėjo. kad Makarena žiūri į ją mįslingai 
šypsodamasi. 

— Man regis, jūs ilgitės, — tarė jis, — tos Sevilijos, kurios nie- 
kada nepažinojote. 

Moteris vėl šyptelėjo, paskui jos veidas dingo prieblandoje. 

— Klystate. Aš labai gerai ją pažinojau. Ir pažįstu. Apie šį miestą 
daug skaičiau, daug svajojau. Kai ką pasakojo senelis, kai ką — 
motina. O apie kai kuriuos dalykus niekas nepasakojo. — Pirštu 
palietė riešą, kur plakė pulsas. — Jaučiu juos čia, kraujyje. 

— O kodėl pasirinkote būtent Karlotą Bruner? 

Makarena truputį paėjėjo į priekį ir atsakė: 

— Tai Karlota pasirinko mane. — Ji atsigręžė į Kuartą. — Arjūs, 
dvasininkai, tikite vaiduokliais? 

— Nelabai. Vaiduoklius blogai veikia elektros šviesa, atominė 
energija... Ir kompiuteriai. 

— Gal tuo jie mus ir žavi. Aš tikiu jais — bent kai kuriais iš 
jų. Karlota buvo romantiška mergina, ji skaitė romanus. Buvo 
išlepinta, gyveno netikrame pasaulyje, tikrojo pasaulio ji nepa- 
žinojo. Ir štai vieną dieną susipažino su vyru. Su tikru vyru. Prie 
jos kojų tarsi trenkė žaibas, ir ji jau niekada negalėjo susitaikyti 
su likimu. Nelaimė, Manuelis Ksalokas irgi ją pamilo. 

Kartais jie praeidavo sustingusį žvejo šešėlį, žybsinčią cigare- 
tės ugnelę, pamatydavo blyksint valą meškerės gale, išgirsdavo 
pliuškesį ramiame vandenyje. Vienąsyk ant molo prie jų kojų 
šoktelėjo žuvis, ir šlapi jos Žvynai sužaižaravo mėnulio šviesoje. 
Paskui ją sugriebė tamsi ranka ir įmetė į kibirėlį, iš kurio buvo 
iššokusi prieš agoniją. 

— Papasakokite man apie Ksaloką, — paprašė Kuartas. 

— Jis buvo jaunas ir neturtingas kapitono padėjėjas. Turėjo 
trisdešimt metų ir tarnavo viename garlaivyje, plaukiojančiame 
tarp Sevilijos ir Sanlukaro. Juodu susipažino per vieną kelionę, 
kai Karlota iškylavo garlaiviu su savo tėvais. Kalbama, kad jis 

buvęs dailus, ir aš manau, jog jam labai tiko uniforma. Žinot, 
uniforma dažnai tinka jūreiviams, kariškiams... 

Regis, ji norėjo pridurti „ir kai kuriems dvasininkams“, bet 
nepasakė. Dabar jie ėjo pro turistinį laivą, juodą ir tuščią, prisi- 
švartavusį prie molo. Mėnesienoje Kuartas perskaitė jo pavadi- 
nimą: Canela Fina. 

— Ir atsitiko taip, — toliau pasakojo Makarena, — kad Manuelis 
Ksalokas buvo pastebėtas prie „Casa del Postigo“ pinučių, ir 
mano prosenelis Luisas pasiekė, jog jis būtų atleistas iš tarnybos. 
Be to, prosenelis panaudojo visus savo ryšius — jie buvo labai 
platūs, — kad jis niekur nerastų darbo. Praradęs viltį, Ksalokas 
nusprendė plaukti į Ameriką ir ten praturtėti. Karlota prisiekė 
jo laukti. Idealus siužetas bulvariniam romanui, tiesa? 

Juodu žingsniavo greta, kartais taip arti vienas kito, kad susi- 
liesdavo pečiais. Tamsoje Makarena vos neatsitrenkė į geležinę 
dėžę ir atsitokėjusi atsirėmė į Kuartą. Pirmą kartą ji buvo taip arti 
jo. Jam pasirodė, kad praėjo amžinybė, kol ji atsitraukė. 

— Ksalokas išplaukė iš šios vietos, — pridūrė ji. — Škuna, pava- 
dinimu Nausikaja. Karlotai net nebuvo leista su juo atsisveikinti. 
Iš karvelidės ji matė, kaip burlaivis plaukia upe žemyn, ir nors 
per tokį atstumą žmogus nieko nemato, ji visada tvirtino mačiusi 
laivo paskuigalyje stovintį Ksaloką ir mojuojantį nosine tol, kol 
laivas dingęs iš akių. 

— Kaip jam sekėsi jūrininkauti? 

— Gerai. Netrukus jis tapo laivo vadu ir ėmė vežioti kontra- 
bandą tarp Meksikos, Floridos ir Kubos pakrantės. — Makarenos 
balse nuskambėjo susižavėjimo gaidelė, ir Kuartas trumpai išvydo 
tarp dviejų šviesų ant kapitono tiltelio stovintį Manuelį Ksaloką, 
o horizonte — jį besivejančio laivo dūmus. — Žmonės pasakojo, 
kad jis nebuvęs šventuolis ir taip pat piratavęs. Susidūrę su juo 
kelyje, kai kurie laivai būdavo apiplėšiami ir paliekami dreifuoti 
jūroje arba be pėdsakų nuskandinami. Manau, kad jis skubėjo 
prisiplėšti kuo daugiau pinigų ir grįžti. Šešerius metus vagojo 
Karibų jūrą ir tapo autoritetu. Amerikiečiai net buvo paskyrę 
nemenką sumą už jo galvą. Ir štai vieną dieną jis išsilaipina čia, 
šioje pačioje vietoje su ištisu lobiu banknotais ir aukso moneto- 

mis, be to, aksominiam maišelyje parveža jai dvidešimt nuostabių 
perlų — vestuvinę dovaną. 

— Nors ir negavęs iš Karlotos jokių žinių? 

— Taip. — Juodu sustojo ant pontoninio molo, kurio atramos 
buvo apsemtos vandens, o tarp jų žėlė nendrės ir kiti auga- 
lai. — Manau, kad Manuelis Ksalokas taip pat buvo romantiškas 
ir pagrįstai įsivaizdavo, kad mano prosenelis pasistengs Karlotą 
izoliuoti. Bet jis tikėjo meile. Juk ji pasakė: „Aš tavęs lauksiu“. 
Tam tikru atžvilgiu Manuelis neapsiriko. Nenuleisdama akių 
nuo upės, Karlota jo laukė bokšte. — Makarena taip pat žiūrėjo į 
tamsią vandens srovę po molu. — Likus dvejiems metams iki jo 
sugrįžimo, ji pamišo. 

— Ar jie susitiko? 

— Taip. Nors ši nelaimė visiškai sužlugdė mano prosenelį, bet 
iš pradžių jis vis dar spyriojosi. Buvo arogantiškas niekšas ir dėl 
šios nelaimės kaltino Ksaloką. 

Galop, gydytojų patartas ir žmonos prašymų paveiktas, leido 
juodviem susitikti. Ir vieną vakarą kapitonas atėjo pas ją vilkė- 
damas laivyno karininko uniforma: tamsiai mėlynas kitelis, pa- 
auksuotos sagos... Įsivaizduojate, kaip jis atrodė? Oda nudeginta 
saulės, ūsai ir žandenos pražilę. Žmonės kalbėjo, kad jis atrodė 
dvidešimčia metų senesnis nei iš tikrųjų buvo. Karlota jo nepa- 
žino. Žiūrėjo kaip į svetimšalį ir nieko nekalbėjo. Po dešimties 
minučių suskambo varpai, ir ji pasakė: „Turiu eiti į bokštą. Jis 
gali tuoj sugrįžti“. Ir nuėjo. 

— O ką pasakė Ksalokas? 

— Neištarė nė žodžio. Mano prosenelė verkė, o prosenelis 
graužėsi iš nevilties. Pasiėmęs kepurę, Ksalokas išėjo. Nuėjo į 
bažnyčią, kurioje svajojo susituokti, ir atidavė klebonui dvide- 
šimt Karlotos perlų. Visą naktį jis klaidžiojo po Santa Krusą, o 
auštant išplaukė pirmuoju laivu, pakėlusiu bures. Šįkart niekas 
jo nematė mojuojančio nosine. 

Ant žemės gulėjo tuščia alaus skardinė. Makarena paspyrė 
ją koja, ir skardinė nukrito į vandenį. Pasigirdo negarsus tekš- 
telėjimas, ir abu nulydėjo akimis mažą tamsią dėmelę, nešamą 


srovės. 

— Visa kita, — toliau kalbėjo Makarena, — galima perskaityti 
to meto laikraščiuose. Ėjo tūkstantis aštuoni šimtai devyniasde- 
šimt aštuntieji metai, ir kai Ksalokas plaukė į Ispaniją, Havanoje 
buvo susprogdintas amerikiečių šarvuotlaivis Maine. Ispanijos 
vyriausybė leido pradėti korsarų karą prieš Jungtines Valstijas, ir 
Ksalokas išsirūpino patentą. Jis tapo Manigua jachtos kapitonu. 
Tai buvo labai greita ir gerai apginkluota jachta, kurios komandą 
sudarė Antilų salose surinkti padugnės. Su tąja jachta jam ne sykį 
pavyko pralaužti amerikiečių blokadą. 1398 metais ji užpuolė 
ir Meksikos įlankoje paskandino du prekybinius laivus. Kartą, 
naktį, ji susitiko su kanoniere Sheridan, ir iš šio mūšio abu laivai 
pasitraukė gerokai aplamdyti... 

— Jūs kalbate apie tai didžiuodamasi. 

Makarena nusijuokė. Žinoma, atsakė ji. Ji didžiuojasi tuo, 
kuris galėjo būti jai prodėdė, jeigu ne kvailas jos šeimos aklu- 
mas. Manuelis Ksalokas buvo tikras vyras ir toks liko iki galo. Ar 
Kuartas žino, kad jis įėjo į istoriją kaip paskutinis ispanų korsaras 
ir apskritai vienintelis korsaras, kovojęs Kubos kare?.. Paskutiniu 
savo žygdarbiu jis pralaužė Santjago uosto blokadą ir įsiveržė į 
miestą su paštu ir maisto atsargomis, skirtomis admirolui Ser- 
verai. O liepos trečiosios rytą vėl išplaukė į jūrą su kitais laivais. 
Galėjo pasilikti uoste, nes Manigua priklausė prekybos laivynui 
ir jis nebuvo pavaldus eskadrai, kuri, kaip visi gerai žinojo, buvo 
pasmerkta: seni, prastai ginkluoti, gendančiais varikliais laivai ne- 
įstengė varžytis su amerikiečių šarvuotlaiviais ir kreiseriais. Bet 
Ksalokas išplaukė į jūrą — paskutinis, kai visi ispanų laivai, išplaukę 
anksčiau, jau buvo paskandinti arba degė. Ksalokas nė nebandė 
bėgti: jis nukreipė savo laivą tiesiai į priešo laivus — visu greičiu, 
iškėlęs juodą vėliavą greta Ispanijos vėliavos. Jau grimzdama į 
vandenį, Manigua stengėsi taranu pramušti šarvuotlaivį Indiana. 
Niekas neliko gyvas. 

Ant Makarenos veido švelniai virpčiojo nuo upės atsimušę 
Trianos šviesų atspindžiai. 

— Matau, — tarė Kuartas, — kad ši istorija jums gerai žinoma. 

Jos lūpose ėmė lėtai skleistis šypsena, bet užgeso neišsisklei- 
dusi. 

— Taip, puikiai ją žinau. Skaičiau daugybę pasakojimų apie tą 
mūšį. Skrynioje net saugau to meto laikraščių iškarpas. 

— O Karlota? Ar ji niekad nesužinojo, kas nutiko? 

— Ne. — Makarena atsisėdo ant akmeninio suolo priešais 
plaukiojančią prieplauką ir rankinėje ėmė ieškoti cigarečių. — Ji 
laukė jo dar dvylika metų stovėdama prie lango ir žiūrėdama į 
Gvadalkivyrą. Laivų vis mažėjo, uostas pamažu nyko. Upe jau 
nebeplaukiojo škunos. Vieną dieną Karlota taip pat nepasirodė 
lange. — Makarena įsikišo cigaretę į burną, įprastu judesiu pa- 
nardino ranką iki riešo į iškirptę prie kairiojo peties ir išsitraukė 
žiebtuvėlį. — Pamažu jos ir kapitono Ksaloko istorija virto le- 
genda. Jau pasakojau, kad žmonės apie juos ėmė kurti dainas. 
Ji buvo palaidota bažnyčios, kurioje turėjo tuoktis, kriptoje. 
O mano senelio Pedro, tapusio šeimos galva po Karlotos tėvo 
mirties, nurodymu dvidešimt perlų tarsi ašarų papuošė Dievo 
Motinos statulą. 

Ji užsidegė cigaretę delnu pridengdama žiebtuvėlio liepsną, 
palaukė, kol jis atvės, ir vėl įsikišo į tą pačią vietą, nepastebėda- 
ma, kad Kuartas seka akimis kiekvieną jos judesį. Vis dar buvo 
nugrimzdusi į prisiminimus apie kapitoną Ksaloką. 

— Mano senelis, — pagaliau tarė ji laikydama degančią cigare- 
tę pirštais, — pagerbė atminimą sesers ir vyro, galėjusio tapti jo 
svainiu. Dabar bažnyčia — viskas, kas iš jų liko. Bažnyčia, prisi- 
minimai apie Karlotą, laiškai ir kitkas. — Staiga tarsi prisiminusi, 
kad jis čia, ji pažvelgė į Kuartą. — Ir šis atvirukas. 

— Jūs taip pat likote — jūs ir jūsų atmintis. 

Ryškioje mėnulio šviesoje Kuartas pastebėjo, kad Makarena 
šypsosi. Bet tai nebuvo nei džiaugsmo, nei laimės šypsena. 

— Aš numirsiu, kaip numirė kiti, — tyliai pasakė ji. — O skrynia 
su visu savo turiniu galop atsidurs aukcione tarp kitų apdulkėjusių 
daiktų. — Ji užtraukė dūmą ir greitai, beveik piktai išpūtė. — Viskas 
kada nors baigiasi. 

Kuartas atsisėdo šalia jos. Jų pečiai lengvai susilietė, bet jis 
nė nesistengė persėsti toliau. Buvo malonu sėdėti visiškai šalia. 
Jis užuodė švelnų jazminų aromatą, sumišusį su šviesiojo tabako 
kvapu. 

— Todėl jūs ir kovojate šią kovą. 


264 


Ji lėtai palingavo galvą: 

— Taip. Ne tėvo Fero, o savo. Kovą su laiku ir užmaršti- 
mi. — Kaip ir anksčiau ji kalbėjo tyliai, taip tyliai, jog Kuartas 
turėjo įtempti klausą, kad suprastų jos žodžius. — Aš žinau, kad 
priklausau nykstančiai kastai, ir tai beveik gerai, nes pasaulyje jau 
nėra vietos nei tokiems žmonėms. kokie buvo mano šeimoje, nei 
tokiai atminčiai, kaip mano... Nei gražioms tragiškoms istorijoms, 
tokioms kaip Karlotos Bruner ir kapitono Ksaloko... — Tamsoje 
vėl žybtelėjo cigaretės žarija. — Aš tik kovoju savo kovą ir ginu 
savo erdvę. — Ji ėmė kalbėti garsiau ir jau neatrodė nugrimzdusi 
į savo mintis. Dabar atsigręžė į Kuartą. — Kai viskas baigsis, gūž- 
telėsiu pečiais ir sutiksiu finalą ramia sąžine; kaip tie kareiviai, 
kurie pasiduoda tik iššovę paskutinį šovinį. Bet pirma atliksiu 
pareigą savo giminės vardui ir tiems, kuriuos myliu: Ašarų Dievo 
Motinos bažnyčiai ir Karlotos atminimui. 

— Bet kodėl viskas turi baigtis kaip tik taip? — tyliai paklausė 
Kuartas. — Jūs galite turėti vaikų. 

Moters veidą kažkas tarsi peršniojo šmaikščiu. Stojo trikdanti, 
labai ilga tyla. Pagaliau ji vėl prabilo: 

— Nejuokinkit manęs. Mano vaikai būtų tarsi svetimų planetų 
gyventojai, jie sėdėtų prie kompiuterių apsirengę kaip jankių 
televizijos komedijų herojai, o kapitono Ksaloko vardas jiems 
skambėtų kaip animacinio filmuko pavadinimas. — Ji numetė 
cigaretę į upę, ir Kuartas sekė akimis šviečiančią žariją tol, kol ji 
išnyko vandenyje. — Todėl aš pasistengsiu išvengti tokio finalo. 
Tai, kas turi mirti, mirs su manimi. 

— O jūsų vyras? 

— Nežinau. Jūs ką tik matėte jį geroje draugijoje. — Ji trumpai 
nusikvatojo — taip žiauriai ir paniekinamai, jog Kuartas pagalvojo: 
nenorėčiau, kad kažkas taip juoktųsi iš manęs. — Mes priversime 
jį mokėti visas sąskaitas... Šiaip ar taip, Penčas iš tų, kurie patys 
beldžia krumpliais į prekystalį reikalaudami sąskaitos, o paskui 
išeina aukštyn pakelta galva. — Ji palenkė galvą, ir tas judesys 
Kuartui pasirodė panašus į pranašystę ar grasinimą. — Bet šįsyk 
sąskaita bus labai didelė. Pernelyg didelė. 

— Ar jis turi šansų? 

Moteris pažvelgė į jį su pašaipia nuostaba. 

— Kokių dar šansų? Jūs turite omenyje bažnyčią? Ar tą men- 
kystą didelėm krūtim?.. O gal mane? — Jos akyse sublizgo tolimos 
šviesos ir blyškios mėnesienos atšvaitai. — Bet kuris vyras turi jų 
daugiau. Net jūs. 

— Na, manęs nepainiokit, — atsikirto Kuartas. Jo tonas tik- 
riausiai buvo labai įtikinamas, nes moteris palenkė galvą į šoną 
aiškiai susidomėjusi. 

— O kodėl? Tai būtų gražus kerštas. Ir malonus. Bent aš to 
tikiuosi. 

— Kerštas kam? 

— Penčui. Sevilijai. Viskam. 

Kapodamas kito kranto šviesas, žemyn upe praplaukė tylus 
plokščias vilkikas. Netrukus pasigirdo duslus variklių kalenimas, 
regis, sklindantis ne iš vilkiko, nes atrodė, kad jis slysta vandeniu 
be jokių pastangų, šviesos nešamas. 

— Jis panašus į laivą vaiduoklį, — tarė Makarena. — Kaip toji 
škuna, kuria išplaukė kapitonas Ksalokas. 

Virš kairiojo laivo borto švietė vienintelis žibintas, ir jo at- 
spindžiai raudonai nudažė moters veidą. Ji lydėjo jį akimis, kol jis 
ėmė sukti už upės vingio ir dešiniajame jo borte pasirodė žalias 
žibintas. Tada raudonasis žibintas palengva išnyko ir liko tik žalias 
taškas, kuris toldamas mažėjo, mažėjo ir galop dingo. 

— Jis atplaukia tokiomis naktimis kaip ši, — po valandėlės 
paaiškino Makarena. — Šviečiant tokiam mėnuliui. Norite ją 
pamatyti? 

— Ką? 

— Karlotą. Mudu galime nueiti iki sodo ir palaukti. Kaip aš 
elgdavausi vaikystėje. Ar nenorėtumėte eiti su manimi? 

— Ne. 

Ji ilgai tylėdama žiūrėjo į jį. Atrodė nustebusi. 

— Aš klausiu save, — pagaliau tarė ji, — iš kur jūs semiatės to 
prakeikto šaltakraujiškumo. 

— Mano kraujas ne toks šaltas, kaip manote. — Kuartas tyliai 
nusijuokė. — Štai dabar man dreba rankos. 

Tai buvo tiesa. Jis turėjo tvardytis, kad atsispirtų pagundai 
apkabinti jomis moters sprandą po plaukais ir prisitraukti ją prie 
savęs. Dieve šventas! Kažkur, iš tolimo sąmonės kampučio, jį pa- 

siekė monsinjoro Spados kvatojimas. Niekingi padarai. Salomėja, 
Jezabelė, Šėtono išperos. Ji pakėlė ranką ir supynė savo pirštus 
su Kuarto pirštais, kad įsitikintų, jog jie iš tikrųjų virpa. Ranka 
buvo karšta ir drungna; pirmąkart jų rankos lietė viena kitą ne 
sveikindamosi. Kuartas išlaisvino savąją ir iš visų jėgų kumščiu 
trenkė į akmeninį suolą, ant kurio juodu sėdėjo. Skausmo banga 
plūstelėjo iki peties. 

— Manau, mums laikas grįžti, — tarė jis stodamasis. 

Ji sutrikusi pažvelgė į jo ranką, paskui į veidą. Tada, netardama 
nė žodžio, atsistojo, ir juodu lėtai nužingsniavo link Arenalio, 
labai stengdamiesi nepaliesti vienas kito. Kuartas kramtėsi lūpas, 
kad nesudejuotų iš skausmo. Jautė, kaip iš sumuštų krumplių 
pirštais sunkiasi kraujas. 


Kai kurios naktys esti pernelyg ilgos, ir šioji taip pat dar nesibai- 
gė. Kai Kuartas grįžo į viešbutį „Dona Maria“ ir pasiėmė raktą iš 
apsnūdusio portjė, išvydo vestibiulio krėsle sėdintį ir jo laukiantį 
Onoratą Bonafė. Iš daugelio nemalonių šio tipo bruožų, pamanė 
prastai nusiteikęs dvasininkas, pats nemaloniausias — kad šis ponas 
visada pasirodo netinkamu laiku. 

— Gal galėtume valandėlę pasikalbėti, tėve? 

— Ne, negalėtume. 

Sužeistą ranką įsikišęs į kišenę, o kita laikydamas raktą, Kuartas 
jau buvo bežengiąs prie lifto, bet Bonafė jam užtvėrė kelią. Jis 
šypsojosi tokia pat gličia šypsena kaip ir per ankstesnį susitikimą 
ir vilkėjo tą patį suglamžytą smėlio spalvos kostiumą; po riešu 
ant dirželio tabalavosi rankinė. Kuartas nužvelgė iš viršaus laku 
apipurkštus žurnalisto plaukus, per anksti nukarusį riebų pagurklį 
ir gręžiančias gudrias akutes. Nežinia kokie ketinimai jį čia at- 
vedė, bet tikriausiai jie nebuvo geri. 

— Aš atlikau žurnalistinį tyrimą, — paaiškino Bonafė. 

— Nešdinkitės. — trumpai atšovė Kuartas, ketinantis prašyti 
portjė, kad išmestų akiplėšą lauk. 

— Jums neįdomu, ką sužinojau? 

— Neįdomu ir nenoriu turėti su jumis nieko bendra. 

Įsižeidęs Bonafė sučiaupė drėgnas lūpas, kuriose žaidė šlykščiai 
įteikli šypsena. 


— Gaila, — atsakė jis, — galėtume susitarti. Juk aš atėjau pas 
jus su kilniu pasiūlymu. — Jis koketiškai palingavo storu lieme- 
niu. — Jūs man papasakosite šį bei tą apie bažnyčią ir jos kleboną, 
o aš jums pateiksiu kai kurių naujų duomenų... — Jis dar plačiau 
išsišiepė. — Ir mes nė žodeliu neužsiminsime apie jūsų naktinius 
pasivaikščiojimus. 

Kuartas tiesiog nustėro netikėdamas savo ausimis. 

— Apie ką jūs čia šnekate? 

Žurnalistas liko patenkintas, kad jam pagaliau pavyko sužadinti 
jo susidomėjimą. 

— Apie tai, ką sužinojau apie tėvą Ferą. 

— Ne, aš kalbu, — Kuartas ištarė šiuos žodžius labai ramiai, žiū- 
rėdamas jam tiesiai į akis, — apie naktinius pasivaikščiojimus. 

Bonafė mostelėjo maža rankute manikiūrininko nudailintais 
nagais, tarsi sakydamas: ak, tai ne taip jau ir svarbu. 

— O ką norėtumėt išgirsti? Juk pats viską žinot. — Jis mirk- 
telėjo. — Jūs taip aktyviai įsitraukėt į visuomeninį Sevilijos gy- 
venimą... 

Sveikoje rankoje Kuartas suspaudė raktą, svarstydamas, ar 
netrenkus juo akižargai. Bet tai neįmanoma. Neįmanoma, kad 
dvasininkas — net toks, kuriam, kaip Lorencui Kuartui, beveik 
visiškai svetimas krikščioniškasis nuolankumas ir kurio darbas 
susijęs su tokia įtampa, — imtų muštis su kažkokiu žurnalistėliu 
dėl garsiai neištarto moters vardo, juoba naktį, vos per dvidešimt 
metrų nuo Sevilijos arkivyskupijos, praėjus kelioms valandoms po 
scenos, kurią jam iškėlė pavydus vyras. Už tai ar net už mažesnį 
prasižengimą URI bendradarbis būtų išsiųstas į Antarktidą mokyti 
katekizmo vietinių pingvinų. Tad nežmoniškomis pastangomis 
Kuartas susitvardė ir užgniaužė pyktį. Teoriškai tas, Kuris aukš- 
tybėse, kažkada pasakė, kad kerštas — jo darbas. 

— Siūlau jums sandėrį, tėve, — neatstojo Bonafė. — Mudu pa- 
pasakosime vienas kitam ką žinom, aš duosiu jums ramybę, ir 
mes išsiskirsime kaip geriausi draugai. Galit manimi pasikliauti. 
Jeigu esu Žurnalistas, dar nereiškia, kad neturiu moralinio kodek- 
so. — Jis teatrališkai prispaudė ranką prie krūtinės, tuo tarpu po 
išpurtusiais vokais ciniškai blykčiojo mažos akutės. — Juk. šiaip 
ar taip, mano religija — Tiesa. 

— Tiesa, — pakartojo Kuartas. 

— Būtent. 

— Ir kokią tiesą tu nori man papasakoti apie tėvą Ferą? 

Žmogėnas vėl plačiai nusišypsojo. Įteikliai, kaip bendrinin- 
kas. 

— Na... — pradėjo stebeilydamasis į savo išblizgintus nagus. — 
Klebonas turėjo bėdų. 

— Mes visi jų turime. 

Bonafė familiariai pliaukštelėjo liežuviu. 

— Bet ne tokių. — Jis prislopino balsą. kad neišgirstų port- 
jė. — Tarnaujant ankstesnėje parapijoje jam prireikė pinigų, ir 
jis pardavė vieną kitą vertingą ikoną, keletą paveikslų... Žodžiu, 
tinkamai nesirūpino Viešpaties vynuogynu... — Jis susijuokė iš 
savo sąmojo. — Arba išgėrė jo vyną. 

Kuartas nė nemirktelėjo. Jau seniai buvo įgudęs pirma įsi- 
sąmoninti informaciją, paskui ją analizuoti. Bet, šiaip ar taip, 
jo išdidumas buvo nemaloniai užgautas. Jei tai tiesa, jis turi ją 
žinoti, bet niekas jam to nesakė. 

— O ką visa tai turi bendra su Ašarų Dievo Motinos baž- 
nyčia? 

Bonafė sučiaupė lūpas ir kiek patylėjęs atsakė: 

— Iš esmės — nieko. Bet jūs turbūt sutiksite su manimi, kad 
tai kvepia gražiu skandalu. — Dabar jis šypsojosi kaip tikras pa- 
šlemėkas. — Žurnalistika jau tokia, tėve: truputį šio, truputį ano, 
ir titulinį puslapį jau turim. Galbūt paskui tą informaciją reikės 
paneigti ar papildyti, bet per savaitę žmonės vis tiek išgrobstys 
apie du šimtus tūkstančių egzempliorių. 

Kuartas nuvėrė jį paniekinamu žvilgsniu. 

— O prieš kelias minutes sakėte, kad jūsų religija — Tiesa. 

— Taip sakiau?.. — Kuartas sukaupė visą savo panieką ir neapy- 
kantą, bet žurnalistas, regis, buvo prisidengęs šypsena it plieni- 
niais šarvais. — Tėve, juk aš, žinoma, kalbėjau apie tiesą, rašomą 
didžiąja, o ne mažąja raide. 

— Nešdinkitės. 

— Atsiprašau? 

Bonafė jau.nesišypsojo. Žengė žingsnį atatupstas, įtariai žvelg- 
damas į aštrų rakto, kurį jo pašnekovas laikė suspaudęs kairės 

rankos pirštais, galiuką. Kuartas ištraukė ir dešinę ranką sutinusiais 
krumpliais, apėjusiais sudžiūvusia kraujo plutele, ir žurnalisto 
akys ėmė neramiai lakstyti nuo vienos rankos prie kitos. 

— Sakau, nešdinkitės iš čia, nes liepsiu jus išmesti. Arba pamir- 
šiu, kad esu dvasininkas, ir išmesiu pats. — Jis žengė prie Bonatfė, 
ir šis atsitraukė per du žingsnius. — Tiesiog išspirsiu. 

Žurnalistas vos girdimai kažką burbtelėjo neatitraukdamas 
baimės kupinų akių nuo sužeistosios Kuarto rankos. 

— Jūs neišdrįsit... — sulemeno. 

Bet sakinio baigti nespėjo. Evangelija nestokoja panašių pa- 
vyzdžių: prekijų išvarymas iš šventyklos, ir visa kita. Šia tema 
net buvo vienas išraiškingas bareljefas vos už keleto metrų nuo 
čia, ant mečetės durų, tarp šv. Petro ir šv. Pauliaus, kuris, beje, 
buvo pavaizduotas su kardu rankoje. Tad sveikąja ranka Kuar- 
tas griebė žurnalistą už kupros ir tarsi minkštą skudurinę lėlę 
nuvilko durų link. Išsibudinęs naktinis portjė stebėjo šią sceną 
nuostabos kupinomis akimis. Sutrikęs Bonafė ketino pasitaisyti 
suglamžytus drabužius, bet paskutinis kumštelėjimas išsviedė jį 
pro praviras duris į gatvę. Jo rankinė nutrūko nuo riešo ir nu- 
krito ant grindinio. Kuartas pasilenkė, paėmė ją ir numetė ant 
šaligatvio prie Bonafė kojų. 

— Nenoriu jūsų daugiau matyti, — šūktelėjo jis. — Niekada. 

Gatvės žibinto šviesoje Žurnalistas stengėsi atgauti buvusį 
orumą. Jam drebėjo rankos, plaukai buvo išsitaršę, veidas baltas 
iš pažeminimo ir įniršio. 

— Mudu dar susitiksim, — galop iškošė pro dantis. Staiga jo 
balsas užlūžo, virto kone moterišku kūkčiojimu. — Šunsnukis. 

Kadangi taip buvo apšauktas ne pirmą kartą, Kuartas tik gūžte- 
lėjo pečiais. Paskui, tarsi leisdamas Bonafė suprasti, kad šis reikalas 
jam daugiau neberūpi, apsigręžė ir vestibiuliu nužingsniavo lifto 
link. Už registratūros staliuko stovintis ir vis prie telefono ranką 
laikantis naktinis portjė, — prieš valandėlę jis svarstė, ar nevertėtų 
skambinti policijai, —stebeilijosi į jį didžiulėmis it lėkštės akimis. 
Jeigu nebūčiau matęs savo akimis, už nieką nepatikėčiau, regis, 
bylojo jo žvilgsnis, kuriame mišo nuostaba ir pagarba. Tai bent 
kunigėlis. 

Nors dešinės rankos krumpliai buvo subraižyti ir ištinę, sąnariai 
lankstėsi gerai. Tad garsiai keikdamas savo kvailumą, Kuartas nu- 
sivilko švarką ir nuėjęs į vonią nusiplovė žaizdą multidermolio 
skysčiu. Paskui į nosinę suvyniojo visą ledą, kurį tik įstengė rasti 
savo kambario minibare, ir uždėjo jį ant žaizdos. Tada valandėlę 
pastovėjo prie lango, žvelgdamas į Virgen de los Reyes aikštę ir 
katedrą, apšviestą Arkivyskupijos rūmų pakraigėje įtaisytų pro- 
žektorių. Tačiau iš galvos jam neišėjo Onoratas Bonafė. 

Kai ledas galutinai ištirpo, ranka jau atrodė geriau. Prieš ka- 
bindamas švarką į spintą, Kuartas išėmė iš jo kišenių ir sudėjo ant 
komodos viską, kas tik jose buvo: piniginę, automatinį rašiklį, 
užrašų korteles, popierines nosines, keletą monetų. Kapitono 
Ksaloko atvirukas gulėjo nuotrauka į viršų, joje buvo matyti 
pageltusi bažnyčia, vandens pardavėjas su asiliuku, beveik ne- 
įžiūrimas, panašus į vaiduoklį nuotrauką gaubiančioje aureolėje. 
Staiga jam prieš akis iškilo Makarenos Bruner paveikslas, jis vėl 
išgirdo jos balsą, pajuto jos kvapą. Ir visa tai laikiusi užtvanka 
sugriuvo. Bažnyčia, jo misija Sevilijoje, Bonafė ištirpo kaip van- 
dens pardavėjo siluetas, liko tik ji: jos lengva šypsena prietemoje 
ant Gvadalkivyro molų, medaus atspalviai tamsiose akyse, šiltas 
kvapas, švelni šlaunies oda, ant kurios Karmen, tabako fabriko 
darbininkė, pasikėlusi ir užsikišusi už juosmens sijono padurką, 
ritino drėgnus tabako lapus... Šiltas vakaras, nuogas, įdegęs Ma- 
karenos kūnas ant baltų paklodžių, pro žaliuzių plyšelius prasi- 
skverbę saulės dryžiai, smulkutėliai prakaito lašeliai juodų plaukų 
pašaknėse, ant tamsios gaktos ir blakstienų. 

Karštis vis neatlėgo. Buvo beveik pirma valanda ryto, kai 
Kuartas atsuko dušo čiaupą ir mesdamas vieną po kito drabužius 
po kojomis, ėmė lėtai rengtis. Rengdamasis žvilgtelėjo į spintos 
veidrodį ir pamatė jame nepažįstamąjį. Aukštą vyrą niūriu žvilgs- 
niu, kuris pamažu avėsi batelius, puskojines, nusivilko marški- 
nius, paskui, nuoga krūtine, pasilenkė ir atsisegė diržą. Kelnės 
nuslinko ant grindų. Tada per šlaunis nusitraukė medvilninės 
trumpikes ir apnuogino lytį, sujaudintą Makarenos prisiminimo. 
Valandėlę Kuartas stebėjo nepažįstamąjį, atidžiai žiūrintį į jį iš 
kitapus veidrodžio. Lieknas, plokščiapilvis, siauromis šlaunimis, 
raumeninga krūtine, ryškia pečių ir rankų linija. Šis tylus vyras 


atrodė patrauklus, panašus į nenusakomo amžiaus nenusakomos 
epochos kareivį be šarvų ir ginklų. Ir jis paklausė savęs. kokia 
jam, po velnių, nauda iš to patrauklumo. 

Vandens šniokštesys ir sąmoningas savojo kūno suvokimas 
pažadino prisiminimą apie kitą moterį. Tai atsitiko 1992 metų 
rugpjūtį Sarajeve per trumpą, bet pavojingą Kuarto kelionę į 
Bosnijos sostinę, kai jis turėjo susitarti dėl monsinjoro Franjo 
Paveličo, Popiežiaus Voitylos labai gerbiamo kroatų arkivysku- 
po, evakuacijos; į jo gyvybę kėsinosi ir Bosnijos musulmonai, ir 
serbai. Tada prireikė šimto tūkstančių vokiečių markių, kurias 
Kuartas atgabeno Jungtinių Tautų sraigtasparniu — lagaminėly- 
je, grandine prikaustytame prie riešo ir saugomame prancūzų 
„Mėlynųjų berečių“, — kad ir vieni, ir kiti leistų išvežti prelatą į 
Zagrebą ir nenušautų jo gatvėje per patikrinimą, kaip buvo pa- 
sielgta su jo vikaru monsinjoru Jesičiumi, žuvusiu nuo snaiperio 
kulkos. Tada Sarajeve buvo baisus metas: bombos, sproginėjan- 
čios eilėse prie vandens ir duonos, kasdien dvidešimt užmuštų 
ir šimtai sužeistų, kurie gulėjo vos ne vieni ant kitų be šviesos 
ir vaistų Kosovo ligoninės koridoriuose; kai nebelikdavo vietos 
kapinėse, aukas laidodavo futbolo stadionuose. Jasmina nebuvo 
prostitutė! Norėdamos išgyventi, kai kurios merginos siūlydavo 
savo paslaugas kaip žurnalistų ir diplomatų vertėjos „Holiday 
Inn“ viešbutyje ir kartais tos paslaugos būdavo ne vien žodinės. 
Jasminos kaina buvo tokia pat santykinė kaip ir viskas šiame mies- 
te: dėžutė konservų, pakelis cigarečių. Ji priėjo prie Kuarto susi- 
domėjusi bažnyčios tarno apdaru ir papasakojo jam istoriją, kuri 
apgultame mieste nebuvo labai originali: invalidas tėvas, tabako 
stygius, karas ir alkis. Kuartas jai pažadėjo parūpinti cigarečių 
ir šiek tiek maisto, ir ji vėl atėjo pas jį naktį juodai apsirengusi, 
kad nepastebėtų snaiperiai. Už saują markių Kuartas gavo pusę 
pakelio „Marlboro“ ir paketėlį kareivių maisto davinio. Tą naktį 
viešbutyje buvo paleistas karštas vanduo, ir ji paprašė leisti jai 
išsimaudyti po dušu — pirmą kartą per mėnesį. Jasmina nusi- 
rengė žvakės šviesoje ir atsistojo po vandens srove, o jis stovėjo 
atsirėmęs į durų staktą ir žiūrėjo kaip užburtas. Moters plaukai 
buvo šviesūs, oda blyški, krūtys — didelės ir stangrios. Stovėdama 
po bėgančiu vandeniu, atsigręžė į Kuartą dėkingai šypsodama 

ir kviesdama. Bet jis tik šyptelėjo atsakydamas į jos šypseną ir 
nė nekrustelėjo iš vietos. Ne, tąkart jis mąstė ne apie bažnyčios 
įstatymus. Paprasčiausiai yra dalykų, kurių negali daryti už pusę 
pakelio cigarečių ir už maisto davinį. Paskui, kai ji nusišluostė 
ir apsirengė, juodu nusileido į viešbučio barą ir lauke krintant 
serbų bomboms žvakės šviesoje išgėrė pusę butelio konjako. Tada, 
pasiėmusi cigaretes ir maistą, Jasmina greitai pabučiavo Kuartą į 
lūpas ir išbėgo į šešėliuotą naktį. 

Šešėliai ir moterų veidai. Šaltas vanduo, bėgantis per veidą ir 
pečius, atgaivino Kuartą. Kad vandens srovė nepasiektų sužeistos 
rankos, jis atsirėmė į sienos plyteles ir valandėlę pastovėjo, jus- 
damas, kaip šiurpsta oda. Paskui išėjo iš dušo, ir nuo visu kūnu 
tekančio vandens ant grindų plytelių liko drėgnas pėdsakas. 
Kuartas lengvai apsitrynė rankšluosčiu ir griuvo aukštielninkas 
ant lovos. Moterų veidai ir šešėliai. Ant paklodės nuogas kūnas 
paliko drėgną atspaudą. Jis padėjo sužeistą ranką tarp šlaunų ir 
pajuto, kaip jo stiprus kūnas standėja nuo minčių ir prisiminimų. 
Tarsi pro miglą toli išvydo auštant einančio žmogaus siluetą. 
Tai buvo vienišas tamplierius, žingsniuojantis po dangumi be 
Dievo. Sunerimęs užsimerkė. Pabandė melstis mesdamas iššūkį 
kiekviename žodyje slypinčiai tuštumai. Juto begalinę vienatvę. 
Ramų, beviltišką liūdesį. 


X 


In Ictu Oculi 


Pažvelkit į šį namą. Šventoji dvasia pastatė jį. 


Stebuklingosios užtvaros saugo jį. 


Mirusiųjų knvga 


Buvo vėlyvas rytas, kai Kuartas, jau spėjęs apsilankyti Arkivys- 
kupijoje ir pas komisaro padėjėją Navachą, įžengė į Ašarų Dievo 
Motinos bažnyčią. Bažnyčia buvo tuščia, tik prie altoriaus degė 
Švenčiausiojo Ilempelė — vienintelis gyvybės ženklas. Atsisėdęs į 
klauptus, Kuartas ilgai žiūrėjo į pastolius palei sienas, į pajuodusias 
lubas, į prietemoje blizgančius retabulo puošinius. Iš zakristijos 
išėjęs Oskaras Lobatas nė kiek nenustebo išvydęs jį bažnyčioje. Jis 
tiesiog priėjo ir atsistojo priešais Kuartą, klausiamai žvelgdamas 
į jį. Vikaras vilkėjo pilkais bažnyčios tarno marškiniais, mūvėjo 
džinsais ir avėjo sportiniais bateliais. Nuo jų paskutinio susitikimo 
atrodė susenęs. Šviesūs plaukai buvo susivėlę, po akiniais aplink 
akis buvo matyti nuovargio ratilai. Veido oda atrodė riebi — pa- 
staruoju metu jam tikriausiai teko ilgai vakaroti ar išvis būdrauti 
naktimis. 

— Mišparai vėl puola, — tarė Kuartas ir parodė jam faksu at- 
siųstą žinutę, kurią Roma gavo apie pirmą valandą ryto: tą pačią 
valandą, kai Kuartas ginčijosi su Bonafė viešbučio „Dona Maria“ 
vestibiulyje. Tačiau URI agentas tėvui Oskarui apie tai nieko 
neužsiminė; neužsiminė ir apie tai, kad, kaip ir anksčiau, tėvo 
Aregio komandai pavyko nuvilioti piratą į gretimą archyvą, kur jis 
ir paliko žinutę, manydamas, jog palieka ją asmeniniame Šventojo 
Tėvo kompiuteryje. Tėvas Garofis susekė jo signalą, nuvedusį 


jėzuitus į Sevilijos centre stovinčios universalinės parduotuvės 
„Corte Inglės“ telefono liniją; bet čia įsilaužėlis padarė gudrią 
elektroninę kilpą ir dingo. 


Dievo šventykla yra Dievo laukas ir jo kūrinys. Jei kas Dievo 
šventyklą niokoja, tą Dievas suniokos. nes Dievo šventykla šventa. 


— Pirmasis laiškas korintiečiams, — tarė tėvas Oskaras, grąžin- 
damas popieriaus lapą Kuartui. 

— Ar jūs apie tai ką nors žinote? 

Nusiminęs vikaras pažiūrėjo į jį, ketino kažką sakyti, bet tik 
palingavo galvą ir atsisėdo šalia Kuarto. 

— Jūs tebešaudote aklai, — galop tarė jis. 

Valandėlę patylėjo, paskui nepatenkintas pridūrė: 

— O sakėt, kad esat geras žmogus. 

Kuartas paslėpė Mišparų žinutę kišenėje. 

— Kada išvažiuojate? 

— Rytoj vakare. 

— Man regis, jūsų naujoji vieta bjauri. 

— Labai bjauri, — liūdnai nusišypsojo tėvas Oskaras. — Ten 
lyja tik pusantros dienos per metus. Tai būtų tas pat, jei mane 
išsiųstų į Gobio dykumą. 

Iš padilbų dėbtelėjo į Kuartą tarsi kaltindamas. Kuartas pakėlė 
ranką ir parodė tuščią delną. 

— Aš toli nuo viso to, — švelniai atsakė jis. 

— Žinau. — Oskaras Lobatas perbraukė pirštais plaukus atgal ir 
kurį laiką žiūrėjo į degančią altoriaus lempelę. — Tai monsinjoras 
Akilinas Korvas asmeniškai suvedinėja su manimi sąskaitas. Jis 
mano, kad aš išdaviau jį. — Piktai nusijuokęs, atsigręžė į Kuartą. — 
Žinote?.. Jis manimi pasitikėjo, man buvo pažadėta graži ateitis. 
Todėl ir paskyrė prie dono Priamo. O aš perėjau į priešo pusę. 

— Valstybės išdavimas, — pasufleravo Kuartas. 

— Taip. Kai kurių dalykų bažnyčios hierarchai niekada neat- 
leidžia. 

Kuartas linktelėjo. Tai jis patyrė savo kailiu. 

— Kodėl jūs taip pasielgėte?.. Juk geriau nei kas kitas žinojote, 
kad šis mūšis bus pralaimėtas. 


Vikaras sukryžiavo kojas ant medinio klaupto ir įsistebeilijo 
į savo batelius. 

— Manau, kad atsakiau į šį klausimą per paskutinį mūsų 
pasikalbėjimą. — Akiniai jam visąlaik nuslysdavo ant nosies 
galo, ir tai tik dar labiau pabrėžė jo bejėgiškumą. — Anksčiau 
ar vėliau donui Priamui reikės palikti parapiją ir tada ateis pre- 
kijų metas... Bažnyčia bus nugriauta ir prasidės lažybos dėl jo 
tunikos. — Jis ir vėl nusijuokė su nesuprantama išraiška veide 
ir vėl įsistebeilijo priešais save. — Tačiau aš dar abejoju, ar šis 
mūšis jau pralaimėtas. 

Jis giliai ir tyliai atsiduso, svarstydamas, ar verta apie tai kal- 
bėtis su Kuartu. Paskui pakėlė akis į altorių ir skliautą ir sustingo. 
Atrodė labai pavargęs. 

— Dar vos prieš keletą mėnesių buvau puikus klierikas, — galop 
pridūrė. — Man tereikėjo laikytis arčiau arkivyskupo ir nelaidyti 
burnos... Bet čia aš pajutau savo orumą — kaip žmogus ir kaip 
dvasininkas. — Apsižvalgė aplink ir ant sienų, apstatytų pasto- 
liais, regis, išvydo slaptas priežastis, paskatinusias ištarti šiuos 
žodžius... — Paradoksalu, ar ne, kad šito mane išmokė senas ne- 
kenčiamas klebonas iš Aragono, nepasižymintis nei patrauklia 
išvaizda, nei manieromis, užsispyręs it mulas, lotynų kalbos ir 
astronomijos mėgėjas. — Atsirėmė į klauptų atkaltę, susikryžiavo 
rankas ir vėl atsigręžė į Kuartą. — Ko tik nebūna šiame pasaulyje... 
Anksčiau likimas, kuris manęs laukia, būtų atrodęs kaip tragedija. 
Šiandien žiūriu į jį visiškai kitaip. Dievas yra visur, bet kuriame 
kampelyje, nes jis visada su mumis. Juk ir Kristus badavo ke- 
turiasdešimt dienų dykroje. Monsinjoras Korvas to nežino, bet 
tik dabar iš tikrųjų aš pradedu suprasti, kad esu kunigas, turiu 
už ką kovoti ir niekad nepasiduoti. Ši tremtis tik suteikia man 
jėgų grumtis. — Ir vėl nusišypsojo — liūdnai, kaip praradęs viltį 
žmogus. — Ji tik sustiprino mano tikėjimą. 

— Tai jūs — Mišparai? 

Tėvas Oskaras nusiėmė akinius ir ėmė šluostyti į marškinius. 
Trumparegės akys įtariai žiūrėjo į Kuartą. 

— Jums svarbu tik tai, ar ne?.. Bažnyčia, tėvas Feras, aš. Jums 
svarbu tik tai. — Jis niekinamai pliaukštelėjo liežuviu. — Jūs turite 
užduotį ir įvvkdysite ją. 

Lėtai, išsiblaškęs nušluostė vieną akinių stiklą, paskui kitą. Jo 
mintys, regis, klajojo toli. 

— Kas tie Mišparai, — galop pridūrė, — visiškai nesvarbu. Tai 
perspėjimas, arba kreipimasis į tai, kas dar liko kilnaus toje dir- 
voje, kurioje mudu darbuojamės. Priminimas, kad dar gyvuoja 
garbė ir padorumas. 

Kuartas nedraugiškai nusišypsojo. 

— Kiek jums metų? Dvidešimt šešeri?.. Na, ilgainiui tai 
praeis. 

Tėvas Oskaras paniekinamai susiraukė. 

— Šitą cinizmą jums įdiegė Romoje, o gal jau toks gimėte?.. — 
Jis palingavo galvą. — Nebūkit kvailys. Tėvas Feras — garbingas 
žmogus. 

Kuartas vos susilaikė sarkastiškai nenusijuokęs. Prieš valandą 
lankėsi Arkivyskupijoje ir gerokai pasirausė archyvuose, kur 
saugoma visa dono Priamo Fero byla. Byla, kurios tam tikrus 
faktus jam papunkčiui patvirtino monsinjoras Korvas trumpame 
pokalbyje, vykusiame Prelatų galerijoje, po Jų Šviesybių Gas- 
paro Borchos (1645) ir Augustino Spinolos (1640) portretais. 
Prieš dešimtmetį tėvas Feras turėjo duoti paaiškinimus byloje 
Ueskos vyskupijoje dėl neleistino bažnyčios turto išpardavimo. 
Jau baigiantis jo tarnystei Pirėnuose, Siljas de Anso parapijoje, iš 
jo bažnyčios dingo paveikslas ir Nukryžiuotasis. Nukryžiuotasis 
nebuvo labai vertingas, bet XV amžiuje ant medžio tapytu pa- 
veikslu, priskiriamu Maestro de Retaskono teptukui, susidomėjo 
vietos vyskupas. Šiaip ar taip, parapija buvo trečiarūšė ir tokių 
nutikimų būta tais laikais, kai klebonai galėjo beveik visiškai 
laisvai elgtis su jiems patikėtu bažnyčios turtu. Tėvas Feras tada 
atsipirko labai lengvai — vyresnybės papeikimu. 

Šie faktai visiškai sutapo su Bonafė pateikta informacija, ir 
Kuartas nujautė, kad arkivyskupas Korvas, anksčiau nelinkęs į 
atvirumą, visai neprieštaravo, jog apie šį tamsų tėvo Fero praeities 
darbelį sužinotų visuomenė. Kuartas net pagalvojo:įdomu, ar tik 
tos informacijos šaltinis nėra — tiesiogiai ar netiesiogiai — žmogus, 
mūvintis vyskupo žiedą ir vilkintis purpuriniu apvadu papuoš- 
tą sutaną? Šiaip ar taip, istorija, nutikusi Siljas de Anse, buvo 
tikra; Kuartas tuo visiškai įsitikino po to, kai komisaro padėjėjas 

Navachas telefonu pasikalbėjo su savo kolega iš Madrido, vyriau- 
siuoju inspektoriumi Feichu, komandos, tiriančios meno kūrinių 
grobstymo bylas, viršininku. Maestro Retaskono retabulą, tokį 
pat, koks dingo Siljas de Anse, legaliai įsigijo Madrido filialo 
firma „Claymore“, paskui pardavė aukcione už ganėtinai aukštą 
kainą. Firmos „Claymore“ direktorius, žinomas komersantas 
Franciskas Montegrifas, iš tikrųjų savo parašu patvirtino, kad 
tam tikra suma buvo sumokėta tūlam klebonui donui Priamui 
Ferui Ordasui. Suma išties juokinga, šešeriopai mažesnė už pa- 
siūlytąją aukcione. Bet, kaip pažymėjo Montegrifas pokalbyje su 
vyriausiuoju inspektoriumi Feichu, o šis —su komisaro padėjėju 
Navachu, tai jau pasiūlos ir paklausos dalykas. 

— O apie tėvo Fero garbingumą pasakysiu jums štai ką, — tarė 
Kuartas vikarui. — Jūs neturite įrodymų, kad jis visada buvo 
garbingas. 

Oskaras Lobatas nesmagiai žvilgtelėjo į jį. 

— Nežinau, ką tuo norite pasakyti, bet man nusispjaut. Aš 
gerbiu žmogų, kurį pažįstu. Tad ieškokit savo Judo kitur. 

— Čia jūsų paskutinis žodis?.. Galbūt mes dar turime laiko. 

Jis nepasakė, kam jie turi laiko. Oskaras Lobatas žiūrėjo į jį 
neslėpdamas smalsumo ir priešiškumo. 

— Dar turime laiko? Tai atrodo panašu į siūlymą atleisti nuo- 
dėmes. Jūs būsite man geras, jei aš sutiksiu bendradarbiauti? — Pa- 
purtė galvą tarsi netikėdamas tuo, kas čia dedasi, ir atsistojo. — Jūs 
labai sąmojingas. Donas Priamas po pokalbio, kuris, regis, vyko 
tarp judviejų kunigaikštienės sode, pasakė, kad jūs galbūt pra- 
dedate kai ką suprasti. Bet man visiškai nesvarbu, suprantate ar 
nesuprantate. Jus domina tik vienas dalykas — susidoroti su žinutės 
autoriumi, tiesa?.. Jums ir jūsų vadams bloga ne pati problema, o 
tai, kad kažkas drįsta apie ją kalbėti garsiai. Čia svarbiausia galva, 
kurią reikia nukirsti. 

Vėl papurtė galvą, paskui, dar sykį paniekinamai žvilgtelėjęs 
į Kuartą, nužingsniavo zakristijos link. Tačiau, staiga kažką pa- 
galvojęs. sustojo pusiaukelėje. — Gal Mišparai ir klysta, — pasakė 
garsiai pasisukęs į Kuartą, ir jo balsas atsimušė po skliautu. — Gal 
net Šventasis Tėvas nevertas jo žinučių. 

Saulės spindulys labai lėtai slinko iš kairės į dešinę per nudrengtas 
crindų plokštes prie didžiojo altoriaus. Kuartas valandėlę jį ste- 
bėjo, paskui pakėlė akis į vitražą, pro kurį sklido šviesa: vitražas 
vaizdavo Nuėmimą nuo kryžiaus. Kristaus liemeniui, galvai ir 
kojoms trūko spalvotų stikliukų, tad atrodė, kad šventasis Jonas 
ir Dievo Motina kelia nuo kryžiaus tik dvi tuštumoje kybančias 
rankas, o švininis kontūras be silueto primena vaiduoklio pėdsaką: 
tas, kuris ką tik buvo, dingo, todėl motinos ir mokinio pastangos 
ir kančios tapo bergždžios. 

Kuartas atsistojo ir nužingsniavo prie didžiojo altoriaus ir prie 
kriptos durų. Šalia geležinių grotelių, už kurių į tamsą leidosi 
laiptai, delnu palietė iš akmens iškaltą kaukolę; kaip ir anksčiau, 
nuo to prisilietimo riešu pajuto kraują stingdantį akmens šaltį. 
Stengdamasis nuslopinti nemalonų jausmą, kurį jam sukėlė baž- 
nyčioje viešpataujanti tyla, tamsūs laiptai ir drėgnas uždusęs oras, 
Kuartas prisivertė ir valandėlę pastovėjo ramiai, nė nekrustelė- 
damas, įrėmęs žvilgsnį į juoduojančią kriptą. Į paslaptingą vietą, 
kurios pavadinimas kilęs iš graikiško žodžio kriptos, sumurmėjo 
jis. Žiūrėjo ten, kur akmuo slėpė kitų laikų ir kitų gyvenimų 
paslaptis. Ir kur ilsėjosi del Nuevo Ekstremo kunigaikščių kaulai 
ir Karlotos Bruner šešėlis. 

Trindamasis užtirpusį riešą, Kuartas atsigręžė į didžiojo alto- 
riaus retabulą, švelniai nutviekstą pro vitražus besiskverbiančios 
šviesos: vidines detales slėpė prietema, dar labiau išryškindama 
reljefus, rudens lapus ir angeliukus bei nuleidusias galvas ir bes- 
imeldžiančias Gasparo Brunero de Lebrichos ir jo žmonos figūras. 
O centre, nišoje po baldakimu, už metalinių pastolių vamzdžių, 
laikančių nedidukę platformą, stovėjo Dievo Motina ir žiūrėjo į 
dangų; kapitono Ksaloko perlai ašarom blizgėjo ant jos veido ir 
melsvos skraistės. Stovėdama ant pusmėnulio, ji basa koja mygo 
žalčio galvą — žalčio, atėmusio iš žmonių Rojų ir pasirinkusio 
blaivų protą; į tą medūzą, kurią išvydę jie pavirto akmenimis, 
kad išsaugotų baisiąją paslaptį. Izidė ar Cerera, Astartė, Tanit ar 
Marija: vardas nesvarbu, svarbu, kad jame telpa tokios sąvokos 
kaip prieglobstis, motina, tamsos baimė, šaltis ir niekas. Tiesiog 
galva sukasi, pamanė Kuartas, kiek simbolių galima sutalpinti į šį 
atvaizdą, įvairiuose amžiuose ir įvairiose religijose įgaunantį vis 

kitą prasmę! Moters figūra, stovinti ant pusmėnulio su melsva 
skraiste, simbolizavo nakties šviesulio ir šešėlių spalvas, kurias 
heraldikoje atitinka juoda — žemės ir mirties spalva. 

Saulės spindulys dabar buvo apšvietęs kitą plytelę, dešiniau, 
ir jau susiaurėjęs, kai Užsienio reikalų instituto agentas nuėjo iki 
bažnyčios vidurio ir ėmė apžiūrinėti karnizą po pastoliais — tą 
patį, nuo kurio atskilęs gabalas užmušė arkivyskupo sekretorių. 
Paskui, priėjęs prie metalinių konstrukcijų, bandė jas pajudinti, 
bet dabar jos laikėsi tvirtai. Kuartas atsistojo maždaug į tą vietą, 
kurioje stovėjo tėvas Urbisu, gavęs smūgį į galvą. Dešimt kilog- 
ramų alebastro nukrito maždaug iš dešimties metrų aukščio ir, 
aišku savaime, jį užmušė. Ant pastolių šalia karnizo buvo pa- 
kankamai vietos, todėl numesti jį galėjo bet kas; tačiau policijos 
ataskaita tokią galimybę neigė. Taigi ši, be to, dar kita istorija 
su municipaliteto architektu, paslydusiu ant stogo — šįkart ma- 
tant liudytojams, su palengvėjimu pagalvojo Kuartas, — regis, 
bylojo, kad abi mirtys įvyko be žmogaus įsikišimo ir, Mišparų 
bei tėvo Fero nuomone, buvo ne kas kita, kaip Dievo rūstybės 
rezultatas. O gal Likimo, nes, pamanė Kuartas, tai puikiai ati- 
tiko užgaidas kosminio laikrodininko, kuriam kasryt, vos tik 
pakirdus iš miegų, labai maga paišdaigauti. O gal taip juokauja 
Rablė dievai, apsimiegoję ir nerangūs, panašūs į Heinės apra- 
šytuosius, kuriems pusryčiaujant sumuštinis visada nukrisdavo 
sviestu žemyn. 

Dabar Kuartui buvo net labai gerai suprantami naivūs Mišparų 
motyvai. Savo žinutėmis jis norėjo atkreipti dėmesį į teisingumą ir 
pažadinti sveiką Romos protą; tai buvo senojo klebono, kovojan- 
čio savo paskutinę kovą užmirštame šachmatų lentos kamputyje, 
šauksmas. Tačiau tėvas Oskaras buvo teisus dėl vieno dalyko: 
siųsdamas žinutes Mišparai suklydo. Roma jų neįstengė suprasti, 
o monsinjoras Spada pasiuntė netinkamą žmogų. Kompiuterių 
piratas kreipėsi į tai, ko jau seniai nebebuvo: nei tokio pasaulio, 
nei tokių idėjų. Viskas vyko tarsi po Žemę nuniokojusio atominio 
karo: likę vieni begalinėje kosminėje erdvėje, ištikimi ir tylūs 
palydovai tebesiuntė į mirusią planetą bergždžius signalus. 

Kuartas žengė kelis žingsnius atatupstas ir ėmė atidžiai apžiū- 
rinėti pastolius ir ištrupėjusius vitražus kairėje bažnyčios sienoje. 

Paskui atsigręžė į navą ir beveik kaktomuša susidūrė su stebinčia 
jį Grise Marsala. 


Kai miesto meras paskelbė apie parodos „Religinis menas baroki- 
nėje Sevilijoje“ atidarymą, „Cartujano“ banko kultūrinio fondo 
salėse nuaidėjo plojimai. Paskui tuzinas padavėjų baltais švarkais 
ėmė nešioti padėklus su gėrimais ir sviestainiais, o kviestiniai 
svečiai puolė žavėtis šedevrais, dvidešimčiai dienų papuošusiais 
Arenalį. Stovėdamas tarp Chuano de Mesos Mirusiojo Kristaus, 
kurį paskolino universitetas, ir Muriljo Šventojo Leandro, at- 
gabento čia iš katedros didžiosios zakristijos, Penčas Gavira, 
šypsodamasis į visas puses, sveikinosi su vyrais ir bučiavo rankas 
damoms. Vilkėjo nepriekaištingu morengo spalvos kostiumu, 
o pomada išteptų plaukų sklastymas buvo toks pat tobulas kaip 
balti rankogaliai ir marškinių apykaklė. 

— Labai gerai pakalbėjai, mere. 

Manolas Almansoras, Sevilijos meras, ir bankininkas dėkingai 
patapšnojo vienas kitam per nugarą. Meras, drūtas ūsuotas vyras, 
dėl garbingo žmogaus veido pelnęs seviliečių palankumą ir dukart 
perrinktas į valdžią, įsivėlė į skandalą: jam buvo priekaištaujama 
dėl keleto neteisėtų sutarčių, dėl neaiškiu būdu praturtėjusio 
svainio, dėl seksualinio priekabiavimo, kuriuo jį kaltino trys iš 
keturių sekretorių, todėl dabar, likus mažiau nei mėnesiui iki 
municipalinių rinkimų, jam grėsė atstatydinimas. 

— Ačiū, Penčai. Bet viešai aš kalbu paskutinį kartą. 

—- Mudu dar sulauksime geresnių laikų, — šypsodamasis pa- 
guodė jį bankininkas. 

Meras liūdnai palingavo galvą, aiškiai abejodamas tokia per- 
spektyva. Šiaip ar taip, Gavira šiek tiek sušvelnino jo atsisveiki- 
nimą su politika. Už tai, kad jis padėjo užglaistyti visą tą reikalą 
su Ašarų Dievo Motinos bažnyčia, bankininkas ketino nurašyti 
Almansorui nemenką kredito sumą, už kurią meras buvo ką tik 
nusipirkęs namą brangiausiame ir prašmatniausiame Sevilijos 
rajone. Šaltakraujiškai it pokerio lošėjas šį sandorį prieš keletą 
dienų jam pasiūlė „Cartujano“ banko direktorius per vakarienę 
restorane „Beccera“:sielvartas, brangusis mere, ne toks skaudus, 
kai turi duonos kąsnį. 

Pro šalį praėjo padavėjas su padėklu: Gavira paėmė šalto che- 
reso taurę ir vos sudrėkinęs lūpas ėmė žvalgytis aplink. Damos 
vilkėjo kokteilio vakarui tinkamomis suknelėmis. vyrai ryšėjo 
kaklaraiščius — siuntinėdamas kvietimus į „Cartujano“ banko 
viešus priėmimus, Gavira nepamiršdavo paminėti. kad ši tualeto 
detalė pageidautina. Priėmime dalyvavo ir antrasis frontas — dva- 
sininkai. Jo Šviesybė Sevilijos arkivyskupas vaikštinėjo po salę 
su Oktavijumi Mačuka ir, regis, dalijosi įspūdžiais apie Valdeso 
Lealio paveikslą, kurį parodai paskolino Gailestingumo ligoni- 
nė. In Ictu Oculi*: mirtis, gesinanti žvakę priešais imperatoriaus 
karūną, vyskupo ir popiežiaus tiaras. Tačiau Gavira žinojo, kad 
jiedu kalbasi apie kitką. 

— Šunsnukiai, — išgirdo šalia savęs mero balsą. 

Manolas Almansoras turėjo omenyje ne arkivyskupą ir ne 
bankininką. Gavira pastebėjo, kad jis dairosi aplink, į svečius, 
demonstratyviai atsukančius jam nugarą. Visa Sevilija žinojo, kad 
mero kėdėje jis sėdės mažiau nei mėnesį. Kandidatas į jo vietą, 
politikas, priklausantis tai pačiai partijai ir kilęs iš Andalūzijos, 
vaikštinėjo po salę ir atsargiai šypsodamasis klausėsi išankstinių 
sveikinimų. Gavira padrąsinamai mirktelėjo Almansorui: 

— Išgerk taurelę, mere. 

Jis paėmė nuo padėklo taurę viskio, ir meras vienu mauku 
išgėrė pusę, primušto šuns žvilgsniu dėkingai žiūrėdamas į ban- 
kininką. Tiesiog nuostabu, pagalvojo Gavira, kaip greitai apie 
vaikščiojančius numirėlius susidaro tuštuma. Kadaise garbin- 
tas, dabar Manolas Almansoras dvokė kaip politinis lavonas, ir 
niekas, bijodamas socialinių padarinių, nedrįso prie jo prieiti. 
Tokios žaidimo taisyklės: jų pasaulyje niekas nesigailėjo nu- 
galėtųjų. geriausiu atveju egzekucijos išvakarėse jiems buvo 
leidžiama išgerti gurkšnelį viskio. Tas pats Gavira stovėjo šalia 
jo ir, privertęs jį atidaryti šią parodą, vaišino „Cartujano“ banko 
sąskaita iš dalies todėl, kad šio žmogaus jam reikėjo, o iš dalies 
dėl to, kad buvo jį nupirkęs ir jo išdidumas savotiškai vertė už 
jį atsakyti. Įdomu, ar man kada nors kas nors taip pat pasiūlys 
taurelę? — pagalvojo jis. 


* Akies mirksniu (lot. ). 

— Nugriauk tą bažnyčią, Penčai. — Nesitverdamas pykčiu, 
meras ištuštino taurę. — Statyk jos vietoj ką nori, kas užeis ant 
seilės, ir tegu visi eina po velnių. 

Išsiblaškęs Gavira linktelėjo vėl mąstydamas apie porą, šneku- 
čiuojančią prie Valdeso Lealio paveikslo. Atsiprašęs Almansoro, 
ėmė prie jos brautis, bet ne tiesiai, o zigzagais, nukrypdamas nuo 
maršruto čia į kairę, čia į dešinę, panašus į manevruojantį burlai- 
vį. Pakeliui šypsojosi reikalingiems žmonėms, vyrams spaudė, o 
moterims bučiavo rankas, vienai net dukart pakštelėjo į dažytus 
skruostus. Mandagus, pasitikintis savimi, jis traukė pavydžių 
vyrų ir susižavėjusių moterų žvilgsnius, kurios iškart ėmė prie 
jo artintis, vos tik jis atsitraukė nuo mero. Kažkas už nugaros 
dukart sušnabždėjo Makarenos vardą, bet valios pastangomis jis 
tebešypsojo. Pastatęs taurę ant padėklo, palietė kaklaraiščio maz- 
zą ir po valandėlės jau stovėjo šalia monsinjoro Korvo ir dono 
Oktavijaus Mačukos. 

— Gražus paveikslas, — tarė jis, nežinodamas, ką daugiau sa- 
kyti. 

Arkivyskupas ir bankininkas pažiūrėjo į drobę tarsi pirmą kartą 
ją matytų. Kaulėtoje rankoje mirtis laikė dalgį, o po pažastim — 
karstą. Po jos kojomis gulėjo pasaulio žemėlapis, kardas, keletas 
Knygų ir pergamentų, simbolizuojančių pergalę prieš gyvenimą, 
šlovę, mokslą ir žemės malonumus. Kita kaulėta ranka gesino 
žvakės liepsną, o tuščios akiduobės jos kaukolėje žvelgė tiesiai į 
žiūrovą. In Ictu Oculi. Gavira nemokėjo lotyniškai, tačiau paveik- 
slas buvo labai gerai žinomas Sevilijoje, o jo prasmė — akivaizdi. 
Mirtis mus ištinka akimirksniu. 

— Gražus? — Arkivyskupas ir senasis Mačuka susižvelgė. Lai- 
kydamasis pastarojo meto Popiežiaus nurodymų, kaip prelatai 
turį elgtis viešumoje, Akilinas Korvas vilkėjo sutaną su kukliu 
raudonu apsiuvu, išraiškingai papildančiu auksinio kryžiaus ant 
krūtinės ir geltonojo akmens ant rankos, gulinčios po kryžiumi, 
blizgesį... — Tik jaunuolis taip gali kalbėti apie šią baisią sce- 
ną. — Jis atsilošė, rūsčiai žiūrėdamas į paveikslo vyskupo tiarą, kaip 
du vandens lašai panašią į jo. — Žvelgiant iš jūsų perspektyvos, 
brangusis Gavira, viskas atrodo labai toli. Tuo tarpu mums pa- 

veikslas regisi kur kas artimesnis... Ar jums taip neatrodo, donai 
Oktavijau? 

Senasis bankininkas primerkė grobuoniškas akis ir palingavo 
galvą. Iš tikrųjų monsinjoras Korvas buvo beveik dvidešimčia 
metų jaunesnis už jį, bet Sevilijos arkivyskupas mėgdavo su- 
reikšminti save, suteikti sau orumo. 

— Penčas — tikras nugalėtojas, — paprieštaravo Mačuka. — Jis 
nebijo, kad kažkas jam gali užgesinti žvakę. 

Jo akys po primerktais vokais vylingai blizgėjo. Viena ranka 
gulėjo seno kirpimo dvieilio švarko kišenėje, o kita kabojo pa- 
lei šoną, tokia pat kaulėta, kaip ir ta, kuri gesino žvakių liepsną 
Valdeso Lealio paveiksle. Arkivyskupas draugiškai nusišypsojo. 

— Visi mes Dievo valioje, — atsakė jis bažnyčios profesiona- 
lo tonu. 

Gavira, per daug nesigilindamas į pokalbį, pritariamai link- 
telėjo. Jis nenuleido akių nuo senojo bankininko, ir šis suprato, 
ką reiškia jo žvilgsnis. 

— Mudu kalbėjomės apie tavo bažnyčią. 

Ištarus žodį „tavo“, Akilino Korvo šypsena nepasikeitė, ir Gavi- 
ra pamanė, kad tai geras ženklas. Juk, šiaip ar taip, Arkivyskupijai 
bus neprastai atsilyginta, be to, „Cartujano“ bankas įsipareigojo 
pastatyti bažnyčią kitoje vietoje. Maža to, arkivyskupas gudriai 
pakišo dar vieną mintį — steigti specialų čigonų bendruomenės 
fondą. Ką gi, juk kažkas turi sumokėti už indą, kuriame maz- 
gojosi rankas Pilotas. 

— Kol kas ši bažnyčia priklauso Jo Šviesybei, — mandagiai patik- 
slino Gavira, niekad niekam neužtveriantis visų kelių. Jis žinojo, 
kaip gali būti pavojinga užkirsti galimybę oriai atsitraukti. 

Monsinjoras Korvas padėkojo jam už dėmesį mostelėdamas 
ranka, ant kurios blizgėjo žiedas. Kalbama apie bažnyčią, vadinasi, 
iš jo tikimasi oficialaus paaiškinimo. 

— Skausmingas konfliktas, — tarė jis po valandėlės, per kurią, 
matyt, ieškojo tinkamos frazės. 

— Bet neišvengiamas, — pridūrė Gavira. 

Norėdamas sušvelninti ištartų žodžių prasmę, jis nutaisė už- 
uojautos kupiną veidą. Jo rimtas tonas turėjo reikšti štai ką: mudu 
vyrai ir suprantame, kad pažangos labui kartais reikia priimti 

skausmingus sprendimus. Akies krašteliu jis stebėjo, kaip po pri- 
merktais vokais sužibo Oktavijaus Mačukos akys, ir prisiminė. 
kad senis puikiai žino vieną dalyką: tarp Jo Šviesybei pateiktų 
„Cartujano“ banko siūlymų yra ir slapta ataskaita apie keletą jo 
vyskupijos klierikų, kurių elgesys prieštarauja celibatui. Visus 
juos labai mėgo parapijiečiai, tad paskelbus tokią ataskaitą su 
nuotraukomis ir informacija būtų sukelta tikra sumaištis. Šiai 
problemai spręsti Korvas neturėjo nei priemonių, nei galios, skan- 
dalas paskatintų jį priimti sprendimus, kurių niekas nepageidauja. 
Tie dvasininkai buvo geri žmonės, o šiais permainų laikais, kai 
toks pašauktųjų stygius, bet koks neapgalvotas sprendimas galėtų 
turėti neigiamų, tiesiog apgailėtinų padarinių. Todėl monsin- 
joras palengvėjusia širdim sutiko su Gaviros siūlymu nupirkti 
ir užblokuoti šią informaciją. Katalikų Bažnyčios atveju atidėti 
problemą jau reiškė ją išspręsti. 

Šiaip ar taip, padarė išvadą Gavira, vargu ar Oktavijus Mačuka 
žino visas šios operacijos smulkmenas, nors senojo bankininko 
žvilgsnis bylojo, kad vis dėlto jis informuotas. Ganėtinai kebli 
situacija, turint omenyje, kad Gavira pats sumokėjo vienam 
privačiam detektyvui už tokio pranešimo parengimą, o paskui 
pasinaudojo savo ryšiais spaudoje ir pateikė arkivyskupui kaip 
paslaugą tai, kas iš tikrųjų buvo tik nepriekaištingas šantažas. 

— Jūsų Šviesybė įsipareigoja nesikišti, — paaiškino Mačuka ste- 
bėdamas Gaviros reakciją. — Tačiau jis ką tik man papasakojo, 
kad drausminis tėvo Fero bylos nagrinėjimas vyksta labai lėtai. 
Tikriausiai, — jis suraukė vokus, ir jo akys visiškai susiaurėjo, 
virsdamos siauručiais plyšeliais, — Romos siųstam dvasininkui 
nepavyko surinkti prieš jį pakankamai įrodymų. 

Monsinjoras Korvas pakėlė ranką leisdamas suprasti, kad nori 
kai ką patikslinti. Ganytojo romumas Gavirą trikdė. Viskas yra 
truputį kitaip, paaiškino monsinjoras gerai nustatytu balsu, taip 
įtaigiai skambančiu iš sakyklos. Tėvo Lorenco Kuarto vizito į 
Seviliją tikslas — ne imtis kažkokių priemonių prieš Ašarų Dievo 
Motinos bažnyčios kleboną, o pateikti Romai specialią ataskaitą. 
Išraiškingai moduliuodamas balsą prelatas priminė pašnekovams, 
kad grynai formaliais sumetimais Sevilijos arkivyskupija negalinti 
veikti atvirai, ir pareiškė, jog sprendžiant šią problemą reikėtų 

atsižvelgti į kai kuriuos sunkumus: klebono amžių, discipliną ir 
kita. Roma, paaiškino jis, jau turinti savo nuomonę, bet ji dar nėra 
vieninga. Šiuo kalbos momentu Akilinas Korvas, išvengęs Gaviros 
žvilgsnio, pažiūrėjo į Oktavijų Mačuką tarsi tyliai klausdamas. ar 
galima kalbėti toliau. Tačiau senio veidas buvo neįžvelgiamas, tad 
Jo Šviesybė patikslino, kad tėvas Lorencas atlieka jam patikėtą 
užduotį, hm, kaip čia pasakius — ne taip uoliai, kaip norėtųsi, ir 
jis, arkivyskupas, jau asmeniškai apie tai informavęs savo vado- 
vybę, tačiau šiuo klausimu nelabai ką galįs padaryti. Jei leistų sau 
pavartoti pasaulietišką palyginimą, pasakytų, kad jis tiesiog stebi 
koridą iš žiūrovų tribūnos. Tačiau viliasi suprantamai paaiškinęs 
susidariusią padėtį. 

— Ar tai reiškia, — piktai suraukė antakius Gavira, — kad tėvas 
Feras artimiausiu metu nebus nušalintas nuo savo pareigų? 

Šįkart arkivyskupas pakėlė abi rankas, tarsi sakydamas: Ite, 
missa est. 

— Taip, daugmaž taip ir yra. — Dabar jis stengėsi žiūrėti į Gavi- 
ros kaklaraištį. — Žinoma, jis bus nušalintas, bet ne per dvi ar tris 
dienas. Galbūt prireiks poros savaičių. — Jis nesmagiai nusikrenkš- 
tė. — Veikiausiai po mėnesio. Jau sakiau: aš čia nedaug ką galiu 
padaryti. Nors, žinoma, simpatizuoju jums iš visos širdies. 

Stengdamasis nusiraminti, Gavira pakėlė akis į Valdeso Lealio 
paveikslą. Norėjo susikandžioti lūpas ar kumščiu trenkti į nosį 
arkivyskupui. Stebeilydamasis į tuščias Mirties akis, suskaičiavo 
iki dešimt, paskui prisivertė nusišypsoti. Mačuka nenuleido nuo 
jo akių. , 

— Pernelyg ilgai, tiesa? — paklausė bankininkas. 

Atrodė, jis kreipėsi į arkivyskupą, bet jo plėšrios akys buvo 
įsmeigtos į Gavirą. Monsinjoras sumetė, kad atsakyti turi jis. — 
Mano galimybės tokios, — patikslino, — kad kol neateis įsakymas 
iš Romos ir tėvas Feras laikys mišias ketvirtadieniais, padaryti 
nieko neįmanoma. 

Gavira neįstengė nuslėpti susierzinimo. 

— Galbūt Jūsų Šviesybei nereikėjo informuoti Romos, — rūsčiai 
pareiškė jis. — Šį reikalą galėjote sutvarkyti savo atsakomybe, kol 
dar ne vėlu. 

Išgirdęs tokį priekaištą, arkivyskupas išblyško. 

— Galbūt. — Atsitiesė iš padilbų žvelgdamas į Mačuką. — Jūs 
man atleiskit. pone Gavira, bet mes, prelatai, taip pat turime 
sąžinę. 

Rūsčiai linktelėjęs, nepatenkintas prasispraudė tarp dviejų ban- 
kininkų ir nužingsniavo tolyn. Mačuka dukart pakinkavo galvą, 
bet Gavira nesuprato, ar ši scena jį nuvylė, ar pralinksmino. Šiaip 
ar taip, pagalvojo jis, aš padariau klaidą. Klaida — viskas, kas ne- 
duoda greitos ar bent greitai numanomos naudos. 

— Tu įžeidei jo, kaip ganytojo, orumą, — šelmiškai paprie- 
kaištavo Mačuka. 

Gniauždamas norą išsikeikti — tai būtų buvusi antra klai- 
da, — Gavira nekantriai mostelėjo ranka. 

— Monsinjoro orumas, kaip ir visa kita, turi savo kainą. Kainą, 
kurią aš galiu sumokėti. — Pažvelgęs į senąjį bankininką, pasi- 
taisė: — Kurią gali sumokėti „Cartujano“ bankas. 

— Bet kol kas klebonas vis dar čia. — Mačuka padarė trijų se- 
kundžių pauzę. Neįtikėtinai niekšišką pauzę. — Aš turiu omenyje 
senąjį kleboną. 

Jis smalsiai stebėjo Gavirą, ir šis viską puikiai suprato. Apsi- 
žvalgė, palietė kaklaraiščio mazgą, marškinių rankogalius. Pro šalį 
praėjo graži moteris ir jis išsiblaškęs jai nusišypsojo. 

— O tos bažnyčios, — toliau kalbėjo Mačuka žvilgsniu lydė- 
damas tolstančią moterį, — labiausiai įsikibusios ir Makarena, ir 
tavo uošvė. Kol kas. 

Beprasmiška. Gavira jau susitvardė ir pasiruošė mūšiui. Be- 
jausmis kovotojas. 

— Nesirūpink, — atsakė jis. — Man pavyks. 

— Labai viliuosi, nes tavo laikas baigiasi. Kiek dienų tau liko 
iki posėdžio?.. Savaitė? 

— Jūs puikiai žinote, kiek. — Senis pasakė „tau liko“ ir „laikas 
baigiasi“. Kaip šlykštu, pagalvojo Gavira, justi, kad esi verčiamas 
laikyti vieną egzaminą po kito, ir kiekvienas egzaminas — pa- 
skutinis. — Aštuonios dienos. 

Mačuka lėtai palingavo galvą. 

— „Infarktinis finalas“, kaip sako žmonės iš komandos „Be- 
tis“. — Apsidairė, sakytum jo galva būtų užimta kitais dalykais. 
Staiga atsigręžė į Gavirą: — Žinai ką, Penčai?.. Man iš tikrųjų 

smalsu pamatyti, kaip tu visa tai išsrėbsi. Taryba ant tavęs griežia 
dantį. — Jis šypsojosi pergamentinėm lūpom ir panėšėjo į gyvatę, 
ketinančią išsinerti iš odos. — Bet jei tau pavyks — puiku! Žmogui 
naudinga viskas, kas jo nenuvaro į kapus. 

Sulig šiais žodžiais Mačuką pasišaukė kažkokie pažįstami, ir 
Gavira liko vienas po Valdeso Lealio paveikslu. Netoli stovėjo 
storas putnus žmogėnas riebiu, su skruostais susiliejančiu pa- 
gurkliu, lakuotais plaukais ir ant riešo tabaluojančia rankine. Jų 
žvilgsniai susitiko, ir nepažįstamasis priėjo prie Gaviros. 

— Aš Onoratas Bonafė iš žurnalo O + S, — prisistatė ir atkišo 
ranką. — Ar galėtume šnektelėti? 

Gavira apsimetė, kad nemato atkištos rankos, suraukė kaktą 
ir pagalvojo: įdomu, kas įleido šį tipą? 

— Atimsiu iš jūsų tik kelias minutes. 

— Paskambinkit mano sekretorei, — šaltai atsakė bankininkas 
ir nusisuko. — Šiomis dienomis. 

Jis žengė keletą žingsnių, įsimaišė tarp žmonių, norėdamas 
pabėgti nuo žurnalisto, bet nustebęs pamatė, kad Bonafė tipena 
šalia: sučiaupęs lūpas, įteiklus, patenkintas savimi. Menkysta, pa- 
galiau toptelėjo Gavirai, ir jis sustojo. Menkysta — štai kaip tiksliai 
būtų galima apibūdinti šį poną. 

— Aš rengiu reportažą, — greitai išpyškino Bonafė, kol dar 
Gavira neprasižiojo ir nenuvijo šalin. — Apie jus dominančią 
bažnyčią. 

— O ko norit iš manęs? 

Bonafė pakėlė mažą putlią ranką — tą pačią, kurios nenorėjo 
paspausti bankininkas. 

— Matot... — Jis ramiai tebesišypsojo. — Jeigu turėsim omeny- 
je, kad „Cartujano“ bankas labiausiai suinteresuotas, jog Ašarų 
Dievo Motinos bažnyčia būtų nugriauta, manau, pokalbis ar 
pareiškimas... Na, suprantat. 

Gavira buvo nepalenkiamas. 

— Ne, nesuprantu. Visiškai nieko nesuprantu. 

Saldžiai seilėdamasis ir labai kantriai Onoratas Bonafė trum- 
pai jam nupiešė visą vaizdą: „Cartujano“ bankas, bažnyčia ir 
jos sklypo perskirstymas. Klebonas, mažumėlę įtartinas tipas, 

pešasi su Sevilijos arkivyskupu, jam gresia drausminė nuobauda 
ar kažkas panašaus. Dvi atsitiktinės — arba neaiškios — mirtys. 
Specialusis pasiuntinys iš Romos. Ir — hm — gražuolė žmona, ar 
buvusi žmona, kunigaikštienės del Nuevo Ekstremo duktė. Ir 
štai ji ir tas dvasininkas iš Romos... 

Staiga jis sustojo pamatęs Gaviros veido išraišką. Bankininkas 
jau buvo prišokęs prie jo ir žiūrėjo jam tiesiai į akis. 

— Na, jūs mane suprantate... — ėmė trauktis žurnalistas, kai 
jiedu paėjėjo toliau. — Pasakoju jums todėl, kad įsivaizduotumėt, 
kaip atrodys: antraštė riebiom raidėm, viršelis ir visa kita. At- 
spausdinsime šią istoriją kitą savaitę. Ir, žinoma, jūsų nuomonė 
ar jūsų žodžiai čia būtų labai svarbu. 

Bankininkas tylėdamas žiūrėjo į jį. Onoratas Bonafė, raukyda- 
mas rausvas lūpas, norėjo nusišypsoti, parodydamas, kaip kantriai 
laukia atsakymo, bet nenusišypsojo. 

— Jūs, — pagaliau prabilo Gavira, — norite, kad papasako- 
čiau... 

— Taip. 

Pro šalį praėjo Perechilis ir, pamačius Bonafė, jo žvilgsnyje, 
kaip pasirodė Gavirai, atsimušė nerimas. Gavira norėjo jį pasi- 
šaukti ir paklausti, ar jis turi ką bendra su žurnalisto pasirodymu 
parodoje, bet suprato, kad šiuo metu akistata neįmanoma. Dabar 
jis norėjo tik vieno dalyko — kaip reikiant apspardyti šį putlų 
storulį šantažuotojo manieromis ir išgrūsti lauk. 

— O ką aš gausiu, jei pasišnekėsiu su jumis? 

Pagaliau Bonafė nusišypsojo įžūlia savimi patenkinto žmo- 
gaus šypsena. Čia tai vyriška šneka, bylojo kiekviena jo lūpų 
raukšlelė. 

— Ką gi. Jūs galite kontroliuoti informaciją. Pateikti savąją 
įvykių versiją... — Bonafė padarė reikšmingą pauzę. — Kad būtų 
aiškiau, pasakysiu: mes irgi pasistengsime. 

— O jeigu nesutiksiu? 

— Tada kita šneka. Reportažas vis tiek bus išspausdintas, bet 
jūs praleisite savo šansą. 

Dabar nusišypsojo Gavira, bet jo šypsena priminė grėsmingai 
Iššieptus Arenalio ryklio nasrus. 

— Tai panašu į grasinimą. 

Žurnalistas palingavo galvą — jis tikriausiai nežinojo, kaip 
šypsosi rykliai. 

— Ak ne, saugok Viešpatie. Aš tiesiog kloju savo kortas ant 
stalo. — Kiauliškos jo akutės po patinusiais vokais sublizgo iš go- 
dumo. — Aš žaidžiu su jumis garbingą žaidimą, pone Gavira. 

— O kodėl žaidžiate su manimi garbingai? 

— Na... nežinau. — Bonafė timptelėjo žemyn suglamžyto švar- 
ko skvernus. — Gal todėl, kad visuomenei jūs keliate simpatiją. 
Įsivaizduokit: jaunas bankininkas, įkūnijantis naują stilių ir t. t. 
Be to, gerai išeinate nuotraukose ir patinkate ponioms. Žodžiu, 
esate paklausi prekė. Dabar jūs madingas, ir mano žurnalas gali 
labai pasistengti, kad ir toliau liktumėt madingas. Vadinkit tai 
įvaizdžio kūrimo operacija. — Jis priderino šiuos žodžius prie 
tinkamos veido išraiškos. — O štai jūsų žmona... 

— O ką mano žmona? 

Šie žodžiai nuskambėjo tarsi šalti ledo gabalėliai, bet Bonafė, 
regis, nepastebėjo artėjančio pavojaus. 

— Ji taip pat labai fotogeniška, — tarė jis drąsiai atlaikydamas 
pašnekovo žvilgsnį. — Nors, man regis, tas toreadoras... Na, pats 
žinot... Tai jau praeitis. Dabar jai patinka dvasininkas iš Romos... 
Žinot, ką turiu omeny? 

Gavira mąstė labai greitai, pasverdamas visus „už“ ir „prieš“. 
Jam reikėjo tik savaitės atokvėpio, paskui — nusispjaut. Ir kainą 
šitas tipas pasakė labai aiškiai. 

— Taip, suprantu, — vis dar užsigalvojęs atsakė jis. — Sakykite, 
o kiek man kainuos šita simbolio palaikymo operacija? 

Pakėlęs abi rankas, Bonafė sunėrė pirštus tarsi melsdamasis ar 
dėkodamas. Pajuto palengvėjimą. Ir palaimą. 

— Na gerai, — tarė jis. — Aš svarsčiau galimybę pasikalbėti su ju- 
mis apie šią bažnyčią. Taip sakant, mudu pasidalytume įspūdžiais. 
O paskui... Nežinau. — Nutaisęs reikšmingą žvilgsnį, įsispoksojo 
į bankininką. — Gal norėtumėt šiek tiek investuoti į spaudą. 

Tarsi atsitiktinai permetęs žvilgsniu abu pašnekovus, pro šalį 
vėl praėjo Perechilis. Gavira pastebėjo, kad jo padėjėjas susirū- 
pinęs. Dar sykį — paskutinį — nusišypsojęs, nors niekas nebūtų 

palaikęs šios šypsenos draugiška, atsigręžė į Bonafė. Žurnalistui, 
matyt, irgi taip pasirodė, nes jis neramiai sumirksėjo. 

— Aš jau seniai investuoju į spaudą, — tarė Gavira. — Tik man 
dar neteko turėti reikalų su tokiais žmonėmis kaip jūs. 

Bonafė sučiaupė lūpas, paskui vyptelėjo it bendrininkas, ir 
jo riebus pagurklis sudrebėjo tarsi želė. Stebėdamas jį, Gavira 
pagalvojo: Onoratas Bonafė kaip tik toks gličiai šlykštus tipas, 
kurie paprastai žudomi filmuose. 


— Europa, — tarė Grisė Marsala, — mane labiausiai žavi ilga at- 
mintimi. Vos tik įžengi į tokią vietą kaip ši ar pažvelgi į bet kokį 
peizažą, atsiremi į seną sieną ir išvysti viską — savo praeitį, prisi- 
minimus, pačią save. 

— Todėl jums ir neduoda ramybės ši bažnyčia? — paklausė 
Kuartas. 

— Ne tik ji. 

Juodu stovėjo šventoriuje priešais Jėzaus Nazariečio statulą 
su tikrais plaukais ir aplink ant sienos kabančiais apdulkėjusiais 
votais. Bažnyčios gilumoje, po pastoliais prietemoje, gaubiančioje 
Dievo Motinos bei besimeldžiančias del Nuevo Ekstremo kuni- 
gaikščių figūras, švelniai blizgėjo paauksuoti retabulo raižiniai. 

— Kad tai suprastum, tikriausiai turi būti amerikietis, — po 
valandėlės pridūrė Grisė Marsala. — Amerikoje kartais tau susi- 
daro įspūdis, jog viską pastatė svetimi. O vieną dieną atvažiuoji 
čia ir supranti, kad čia tavo asmeninė istorija. Kad tu pati savo 
protėvių rankomis dėjai akmenį ant akmens. Gal taip būtų galima 
paaiškinti daugelio mano tėvynainių domėjimąsi Europa. — Ji 
nusišypsojo Kuartui, o gal savo mintims. — Netikėtai pasuki už 
kampo ir prisimeni. Manei, esi našlaitė, o pasirodo, kad ne. Tik- 
riausiai todėl dabar aš ir nenoriu grįžti. 

Ji stovėjo atsirėmusi į baltą sieną prie dubens su švęstu vande- 
niu. Žili plaukai kaip visada buvo supinti ant sprando į kaselę, o 
seni tamsiai mėlyni polo marškinėliai truputį atsidavė prakaitu. 
Nykščius laikė susikišusi į užpakalines džinsų, išteptų gipsu ir 
kalkėmis, kišenes. 

— Žmonių valia našlaite buvau tapusi keletą kartų, — toliau 
kalbėjo ji. — O našlaičio dalia — vergystė. Atmintis tau suteikia 

pasitikėjimo savimi, tu žinai, kas esi ir kur eini. Arba kur neini. 
Be jos priklausai nuo pirmo sutiktojo, pavadinusio tave savo 
dukra, malonės. O ką apie tai manote jūs? — Ji Žiūrėjo į savo 
pašnekovą ir laukė, kol šis tyliai pritardamas linktelės. — Ginti 
atmintį, vadinasi, ginti laisvę. Tik angelai gali sau leisti prabangą 
būti stebėtojais. 

Kuartas linktelėjo — padarė tai, ko iš jo buvo tikimasi, ir tiek. 
Šią valandėlę galvojo apie informaciją, kurią apie šią moterį gavo 
iš Romos ir kuri dabar gulėjo ant stalo jo viešbučio kambaryje. 
Kai kurias pastraipas jau buvo pasibraukęs raudonai. Būdama 
aštuoniolikos, ji įstojo į vienuolyną. Architektūrą ir dailę stu- 
dijavo Los Andželo universitete, paskui lankė specialiuosius 
kursus Sevilijoje, Madride ir Romoje. Mokėsi puikiai. Šešerius 
metus dėstė meną, ketverius vadovavo universitetiniam religijos 
koledžui Santa Barbaroje. Išgyveno asmeninę krizę, turėjusią 
padarinių sveikatai. Laikinai atleista iš darbo. Jau treji metai 
Sevilijoje, kur užsidirba pragyvenimui mokydama dailės dalykų 
amerikiečių vaikus. Santūri, niekuo neišsiskirianti iš kitų, beveik 
nepalaikanti jokių ryšių su vietiniu savo ordino skyriumi. Gyvena 
privačiame bute. Niekad nepageidavo išeiti iš vienuolyno. Apie 
specialias informatikos studijas duomenų nėra. 

Kuartas pažiūrėjo į vienuolę. Lauke, aikštėje, darėsi vis karš- 
čiau. Ačiū Dievui, kad bent vėsu bažnyčioje. 

— Vadinasi, jus čia laiko atgautoji atmintis. 

— Daugmaž. 

Grisė Marsala liūdnai nusišypsojo žiūrėdama į karo medalį, 
pririštą prie išdžiūvusios vestuvinės puokštės, kabančios tarp kitų 
votų aplink Nazariečio statulėlę — žalvarinių ir vaškinių kojų, 
rankų ir kitokių figūrėlių, — ir, regis, pagalvojo: įdomu, kur da- 
bar tos rankos, atnešusios šias gėles? Šviesios, išorinio spindesio 
nutviekstos akys staiga tapo rūsčios. 

— Futuristai, — kiek patylėjusi tarė ji, — siūlė dinamitu susprog- 
dinti Veneciją ir sunaikinti modelį. Tai. kas tada atrodė snobiškas 
paradoksas, tapo realybe architektūroje ir literatūroje. Taip pat 
teologijoje. Bombarduoti miestus ir lyginti juos su žeme — kraš- 
tutinis pavyzdys, brutalus būdas greitai pasiekti tikslą. — Ji žiūrėjo 
į sudžiūvusią nuotakos puokštę liūdnai ir mįslingai šypsodama- 
si. — Yra kur kas subtilesnių metodų. 


292 


— Jūs neįstengsite laimėti, — švelniai tarė Kuartas. 

— Mes*.. — Nustebusi vienuolė pažvelgė į jį. — Juk kalbama 
ne apie kažkokį klaną ar sektą. Yra tik grupelė žmonių, besi- 
telkiančių apie šią bažnyčią, ir kiekvienas jų turi asmeninių 
motyvų. kurie skiriasi nuo kitų. — Ji papurtė galvą: juk viskas 
taip aišku. — Pavyzdžiui, tėvas Oskaras. Jis jaunas, jis susirado 
idealą ir pamilo jį tarsi kokią moterį ar Išlaisvinimo teologiją... 
O donas Priamas man primena nuostabią vieno ispano kny- 
gą — ispano Ramono Sendero, kurio paskaitų man teko klausy- 
tis universitete. Knyga vadinasi taip: Lope de Agirės lygiadienio 
nuotykis. Tas mažutis konkistadoras buvo labai nepatiklus ir 
užsispyręs, šlubčiojo nuo senų žaizdų ir visada vaikščiojo gin- 
kluotas, nes niekuo nepasitikėjo!.. Kaip ir jis, mūsų klebonas 
taip pat nusprendė sukilti prieš tolimą ir nedėkingą karalių ir 
pradėjo asmeninį karą. Netašytas ir nemandagus?.. Prieš tokius 
tipus kaip Agirė karaliai irgi siuntė tokius žmones kaip jūs ir 
liepė jiems uždaryti juos į kalėjimą arba nubausti mirtimi. — Ji 
atsiduso, valandėlę patylėjo, galop tarė: — Tikriausiai tai neiš- 
vengiama. 

— Papasakokite man apie Makareną. 

Išgirdusi šį vardą, Grisė Marsala įdėmiai pažvelgė į Kuartą. Jis 
ramiai atlaikė žvilgsnį. 

— Makarena, — pagaliau tarė vienuolė, — gina savąją atmintį: 
prisiminimus, savo senelės sesers skrynią, knygas ir dokumentus, 
padariusius jai įtaką vaikystėje. Ji atkakliai grumiasi už tai, ką juo- 
kaudama vadina Budenbroko reiškiniu: suvokdama, kad pasaulis 
miršta ir norėdama išgyventi, ji kaip katė stengiasi susidraugauti 
su atėjūnais. Tai galima pavadinti proto neviltimi. 

— Papasakokite dar ką nors. 

— Kad nelabai yra ką. Viskas kaip ant delno. — Grisė Marsala 
pažiūrėjo pro pravertas duris į saulės nutviekstą aikštę. — Ji pa- 
veldėjo pasaulį, kurio jau nebėra. Štai ir viskas. Ji irgi našlaitė, 
besikabinanti į sudužusio laivo nuolaužas. 

— O kokį vaidmenį čia vaidinu aš? 

Dar nespėjęs ištarti šių žodžių, jis pasijuto nesmagiai, bet 
moteris, regis, išklausė juos gana abejingai. Tik gūžtelėjo pečiais 
po gipsu išteptais polo marškinėliais. 

— Nežinau. Jūs tapote liudytoju. — Patylėjo, pagalvojo, tada 
pridūrė:— Visi tokie vieniši, kad nori, jog kažkas tai įformintų 
kokiu nors dokumentu. Įsivaizduoju. kad jie nori, jog juos su- 
prastumėte, ar bent suprastų tie, kurie jus čia atsiuntė. Agirė taip 
pat širdyje troško, kad jį suprastų jo karalius. 

— Makarena irgi? 

Šįkart Grisė Marsala atsakė kiek pagalvojusi. Ji žiūrėjo į nu- 
brozdintus Kuarto pirštų krumplius. 

— Jūs jai patinkate, — galop paprastai tarė ji. — Kaip vyras. Ir 
tai manęs nestebina. Nežinau, ar pats suvokiate, bet jūsų at- 
vykimas į Seviliją šiai bylai suteikė ypatingą atspalvį. Manau, 
Makarena savaip stengiasi jus sugundyti. — Ji nusišypsojo ir 
tapo panaši į išdykėlį vaikiščią. — Aš, žinoma, turiu omenyje 
ne kūnišką gundymą. 

— Ar jums tai svarbu? 

Vienuolė metė į jį smalsų, bet ramų žvilgsnį. 

— Kodėl man turi būti svarbu?.. Aš ne lesbietė, tėve Kuartai. 
Sakau tai tam atvejui, jeigu jums kelia nerimą mano draugystės 
su Makarena pobūdis. — Ji prunkštelėjo ir laisvai atsirėmė į senas 
ąžuolines duris. O Kuartas vėl pagalvojo: nors pražilusi, nors su 
ratilais po akimis, nors mūvi šlaunis aptempusius džinsus ir avi 
lengvus sportinius batelius, atrodo kaip liauna guvi mergaičiu- 
kė. — O dėl vyrų apskritai ir dėl patrauklių dvasininkų atskirai 
pasakysiu jums štai ką: man keturiasdešimt šešeri ir aš esu skaisti 
mergelė ir pagal įžadus, ir pagal savo valią. 

Pasijutęs nepatogiai, Kuartas pažvelgė per jos petį į aikštę. 

— O kokie Makarenos ir jos vyro santykiai? 

— Ji myli jį. — Moteris atrodė nustebusi, tarsi viskas būtų savai- 
me aišku. Paskui atidžiai pažvelgė į Kuartą, ir jos lūpose pasirodė 
ironiška šypsena. — Nesistebėkit, tėve Kuartai. Matyti, kad retai 
užsukat į klausyklą. Ir nieko neišmanot apie moteris. 

Kuartas išėjo į lauką ir saulė švinu prislėgė jam pečius po 
juodu švarku. Grisė irgi išėjo. Apėjęs krūvą smėlio ir žvyro, jis 
sustojo prie betonmaišės. Tada pakėlė akis į bažnyčios varpinę 
ir jo žvilgsnis užkliuvo už begalvės Dievo Motinos statulos 
virš durų. 

— Norėčiau apsilankyti jūsų namuose, sesele Marsala. 

Žingsnių garsas už jo nugaros nutilo. 

— Tai bent staigmena! 

— Nemanau. 

Stojo tyla. Atsigręžęs Kuartas pamatė, kad ji pusiau piktai, 
pusiau linksmai stebi jį. 

— Neapkenčiu šitų žodžių: seselė Marsala. O gal tai tik būdas 
suteikti prašymui oficialų toną?.. — Ji ironiškai kilstelėjo anta- 
kius. — Šiaip ar taip. jūs prašotės į namus, kuriuose gyvena vieniša 
vienuolė. Nebijote, ką pasakys žmonės? Pavyzdžiui, monsinjoras 
Korvas. Arba jūsų viršininkai Romoje... — Ji juokingai pliaukšte- 
lėjo sau per šlaunį, tarsi tik dabar viską supratusi. — Nors, žinoma, 
jūs pats informuojate savo vadovybę Romoje. 

Kuartas valandėlę dvejojo, kaip jam pasielgti: suraukti antakius 
ar nusijuokti. Jis nusijuokė. 

— Tai tik pasiūlymas, — tarė jis. — Tokia mintis. Aš stengiuosi 
sudėti krūvon galvosūkio detales. — Jis apsižvalgė, paskui dar sykį 
pažvelgė į pastoliais apsuptą varpinę, į subjaurotą Švč. Mergelės 
statulėlę, paskui vėl į moterį. — Jeigu pamatyčiau, kaip jūs gyve- 
nate, geriau viską suprasčiau. 

Dabar jis žiūrėjo tiesiai jai į akis. Kalbėjo nuoširdžiai, ir Grisė 
Marsala tai suvokė. 

— Suprantu. Ieškote nusikaltimo pėdsakų, tiesa? 

— Taip. 

— Su Roma sujungtų kompiuterių ir taip toliau. 

— Visiškai teisingai. 

— O jeigu atsisakysiu jus įsileisti, vis tiek įsibrausite pas mane, 
kaip įsibrovėte į dono Priamo namus? 

— Iš kur žinote? 

— Tėvas Oskaras sakė. 

Aplink klaidžioja per daug informacijos, susinervinęs pa- 
galvojo Kuartas. Savo keistame klube jie viską pasakoja vieni 
kitiems, ir tik jis vienintelis turi traukte traukti kiekvieną Žodį. 
Staiga pasijuto nežmoniškai pavargęs nuo visko, bet ypač nuo 
šios negailestingos saulės, svilinančios galvą ir pečius; staiga 
užsimanė atsisagstyti stačią apykaklę ar nusimesti švarką, bet 
stovėjo nejudėdamas, laikydamas ranką kišenėje, ir laukė. 

Grisė Marsala lėtai apėjo aplink betonmaišę ranka braukdama 
per jos kraštą. Žiūrėjo į jos angą, tarsi tikėdamasi joje išvysti 
kažką, ką jau buvo pamiršusi. Ji susimąsčiusi šypsojosi. 

— O kodėl ne? — galop tarė. — Per šiuos trejus metus į mano 
namus nebuvo įžengęs joks vvriškis. Būtų neblogai patikrinti, 
kaip tokiu atveju jaučiasi moteris. — Ji permetė Kuartą ilgu žvilgs- 
niu ir šyptelėjo. — Tikiuosi, nepulsiu ant jūsų vos tik uždariusi 
duris... O ką darytumėte jūs — gintumėtės kaip šventoji Marija 
Goreti ar suteiktumėte man kažkokią galimybę? — paklausė ir 
padarė keistą judesį — pakėlė smilių ir pavedžiojo juo per raukšlės 
aplink akis, nosį, burną. — Nors labai bijau, kad būdama tokio 
amžiaus jau neįstengčiau išbandyti jokio viengungio nekaltybės... 
O žinote, tai išbandymas bet kuriai moteriai: sunku suvokti, kad 
jau niekad nebūsi patraukli. — Šviesių akių žvilgsnis vėl tapo 
rūstus, nuo akinamos aikštės šviesos vyzdžiai, regis, susitraukė, 
dingo. — Ypač vienuolei. 


— Įsikurkite patogiai, — paprašė Grisė Marsala. 

Tai buvo aiški ironija. Patogumų šiame kambarėlyje beveik 
nebuvo. Trečias aukštas, siauras balkonėlis, apstatytas vazonais su 
gėlėm ir apsaugotas nuo šviesos pinta demblio stogine. Langai 
vėrėsi į Šv. Jokūbo gatvę, esančią netoliese Kūno vartų. Juo- 
du užtruko vos dešimt minučių, kol iš Ašarų Dievo Motinos 
bažnyčios parėjo iki baltumo įkaitusiomis gatvėmis, žeidžiami 
negailestingos, į kiekvieną kampelį besiskverbiančios šviesos. Se- 
vilija — pirmiausia šviesa. Baltos sienos ir visi šviesos atspalviai, 
pagalvojo Kuartas žingsniuodamas šalia Grisės Marsalos. Jie ėjo 
savotiškais zigzagais, ieškodami paunksnės po stoginėm ir gatvės 
kampuose, kaip kadaise Sarajeve — tada Kuartas ir monsinjoras 
Paveličius irgi bėginėjo iš priedangos į priedangą, slėpdamiesi 
nuo snaiperių. 

Kuartas sustojo kambario viduryje, įsidėjo saulės akinius į 
vidinę švarko kišenę ir apsižvalgė. Viskas buvo nepriekaištingai 
švaru ir tvarkinga. Audiniu apmušta sofa su vąšeliu nertomis 
servetėlėmis ant ranktūrių ir atkaltės, televizorius, nedidelė len- 
tyna su knygomis ir muzikos kasetėmis, darbo stalas, nukrauta 
pieštukais, rašikliais keraminiuose puodeliuose, popieriais ir 

aplankais. Ir asmeninis kompiuteris. Jausdamas į save įsmeigtą 
Grisės Marsalos žvilgsnį, Kuartas priėjo prie AK: 486-asis pro- 
cesorius su spausdintuvu. Jo pakaktų Mišparams, bet niekur ne- 
simatė modemo, o telefonas kitame kambario gale turėjo seną 
jungiklį, stovėjo įspraustas į sieną ir visiškai nebuvo priderintas 
prie kompiuterio. 

Kuartas priėjo pažiūrėti muzikos įrašų ir knygų. Daugiausia 
čia buvo barokinės muzikos, bet taip pat pastebėjo nemažai kla- 
sikinio ir modernaus flamenko įrašų ir, žinoma, visą Kameroną. 
Knygos — iš meno ir restauravimo srities, technikos vadovėliai 
ar studijos apie Seviliją. Dvi iš jų — Sančo Korbačo Barokinė 
Sevilijos architektūra ir Vadovas po menines Sevilijos ir jos apy- 
linkių įžymybes — buvo pilnos lapelių su puslapius žyminčiomis 
pastabomis. Čia stovėjo ir vienintelė religinio turinio knyga — oda 
įrišta Jeruzalės Biblija gerokai apgadinta nugarėle. Ant sienos, po 
stiklu, kabojo kažkokio paveikslo reprodukcija. Kuartas žvigtelėjo 
į užrašą: Piteris Van Huisas, Šachmatų partija. 

— Kalta ar nekalta? — paklausė Grisė Marsala už Kuarto nu- 
garos. 

— Kol kas nekalta, — atsakė jis. — Dėl įrodymų stokos. 

Dar nespėjęs atsigręžti į ją, išgirdo jos juoką ir taip pat nu- 
sišypsojo. O atsigręžęs už jos nugaros pamatė savo atvaizdą ant 
sienos kabančiame veidrodyje labai tamsiais mediniais rėmais. 
Tai buvo vienintelis daiktas, nederantis šiame kukliame kamba- 
ryje, ir Kuartas atkreipė į jį dėmesį. Veidrodis tikriausiai labai 
brangus, pagalvojo. 

Vienuolė taip pat pažiūrėjo į veidrodį. 

— Patinka? — paklausė. 

— Labai. 

— Norėdama jį nusipirkti, keletą mėnesių maitinausi vien 
duona ir vandeniu. — Ji žvilgtelėjo į veidrodį ir patraukė pečiais. 
Paskui nuėjo į virtuvę ir grįžo nešina dviem stiklinėmis šalto 
vandens. 

— O kuo jis ypatingas? — paklausė Kuartas padėjęs tuščią 
stiklinę ant stalo. 

— Veidrodis?.. — Grisė Marsala valandėlę dvejojo. — Galite jį 
laikyti savotišku asmeniniu revanšu. Simboliu. Tai vienintelė 

prabanga, kurią sau leidau nuo tada, kai gyvenu Sevilijoje. — Ji 
šelmiškai pažvelgė į Kuartą. — Na ir dar šitas vyriškio vizi- 
tas — kad ir dvasininko — į mano namus. — Ji palenkė galvą prie 
peties tarsi kažką skaičiuodama. — Ne tiek daug silpnybių per 
trejus metus, tiesa? 

— Bet juk jūs nešokote ant manęs, — tarė Kuartas. — Jūs puikiai 
tvardotės. 

— Nes mes, vienuolės veteranės, užgrūdintos. 

Dėdamasi baisiai susikrimtusi, atsiduso ir šypsena atsakė į 
Kuarto šypseną. Paskui tebešypsodama paėmė abi stiklines ir nu- 
ėjo į virtuvę. Pasigirdo iš čiaupo bėgančio vandens šniokštimas, 
ir ji netrukus grįžo — susimąsčiusi, šluostydamasi rankas į polo 
marškinėlius. Pažiūrėjo į veidrodį, į savo mažą svetainę, galop 
vėl į Kuartą. 

— Nuo tos akimirkos, kai tampi vienuole naujoke, tau imama 
aiškinti, kad veidrodis vienuolės celėje — pavojingas dalykas, — tarė 
ji. — Pagal vienuolyno regulą, tavo atvaizdas turi atsispindėti tik 
rožinio karoliukuose ir maldaknygėje. Tu nieko neturi savo: 
drabužius, baltinius, net higienos paketėlius gauni iš bendruo- 
menės. Kad išganytum savo sielą, privalai atsisakyti visko — ir 
individualybės, ir asmeninės nuomonės. 

Ji nutilo tarsi pasakiusi viską, ką norėjo pasakyti, ir priėjusi 
prie lango truputį kilstelėjo demblį. Šviesa užliejo kambarį apa- 
kindama Kuartą. 

— Visą gyvenimą aš sąžiningai laikiausi bažnyčios nuosta- 
tų, — pridūrė ji. — Ir čia, Sevilijoje, taip pat jų laikausi, tik nusi- 
žengiu neturto įžadams. — Ji priėjo prie veidrodžio ir ilgai žiūrėjo 
į savo veidą. — Turėjau vieną problemą. Jūs ją žinote — Makarena 
sakėsi jums papasakojusi. Tai buvo daugiau dvasios nei kūno 
problema. Buvau Santa Barbaros universitetinio koledžo direk- 
torė. Su savo vyskupijos vyskupu visada kalbėdavausi tik apie 
profesijos dalykus. Tačiau aš įsimylėjau jį, arba įsivaizdavau, kad 
įsimylėjau. Tai juk tas pat... Ir tą dieną, kai atsistojusi priešais 
veidrodį ėmiau santūriai dažytis akis, nes jis ketino aplankyti 
mūsų koledžą, supratau, kas vyksta. Tada man buvo keturiasde- 
šimt metų. — Pažvelgusi į randą ant riešo, veidrodyje jį parodė 
Kuartui. — Tai nebuvo mėginimas nusižudyti, kaip įtarė mano 

kolegės. o pykčio priepuolis. Nevilties priepuolis. Ir kai išėjau iš 
ligoninės ir paprašiau superiores patarimo, jos nieko kita nesu- 
galvojo, tik pasiūlė melstis, laikytis drausmės ir sekti šventosios 
Teresės iš Lizjė pavyzdžiu. 

Ji patylėjo ir ėmė brūžinti riešus, tarsi norėdama nutrinti 
randą. 

— Ar jūs, tėve, prisimenate Teresę iš Lizjė? — paklausė ji, ir 
Kuartas tvlėdamas linktelėjo. — Nors ji sirgo džiova ir miegojo 
ledinėje celėje, niekada neprašė antklodės, kad galėtų įveikti 
nakties šaltį, ir kukliai kentė ligos sukeltus skausmus... Ir gerasis 
Dievas apdovanojo ją už kančias pasiimdamas į dangų tada, kai 
ji teturėjo dvidešimt ketverius metus! 

Ji labai tyliai nusijuokė pro dantis, prisimerkusi, tarsi žiūrėda- 
ma į kažką labai tolima, ir mažos raukšlelės jos veide dar labiau 
išryškėjo. Kažkada ji buvo patraukli moteris, pagalvojo Kuartas. 
Tam tikru atžvilgiu ir dabar dar graži. Jis susimąstė: kažin ar 
daugeliui vienuolių, vyrų ir moterų, būtų užtekę drąsos padaryti 
tai, ką padarė ji. 

Grisė Marsala atsisėdo į krėslą, o Kuartas liko stovėti — atsi- 
sagstęs švarką, rankas susikišęs į kišenes, stovėjo atsirėmęs į spintą 
su knygomis ir muzikos įrašais ir žiūrėjo į ją. Ji pažvelgė į jį su 
nenusakomai karčia šypsena lūpose. 

— Arjūs kada nors lankėtės kapinėse, kur palaidotos vienuo- 
lės, tėve Kuartai?.. Mažyčių, visiškai vienodų lentelių eilės. O 
jose — vardai. Bet ne tie, krikšto, o tie, kuriuos gavo vienuolyne. 
Nesvarbu, kas jos buvo, bet dabar visiškai priklausė tam tikram 
ordinui. Visa kita neturi reikšmės Dievo akyse. Pasaulyje nėra 
liūdnesnių kapų. Tai panašu į karo nekropolius su tūkstančiais 
kryžių, ant kurių parašyta: „Nežinomas“ Žiūrėdamas į juos, junti 
nepakeliamą vienatvę. Ir vis klausi ir klausi save: „Kam viso to 
reikėjo?“ 

Jos pirštai maigė nertą servetėlę ant sofos ranktūrio, ir Kuartui 
ji staiga pasirodė visų apleista, praradusi pasitikėjimą savimi, kuris 
ką tik sklido iš kiekvieno jos žodžio ir judesio. Norėjo atsisėsti 
šalia, bet ne, jis turi rodyti ne gailestingumą, o pasinaudoti ja. 
Galbūt jam daugiau nepasitaikys geresnės progos pažvelgti į tam- 
siąsias Grisės Marsalos sielos kerteles. Ir jis ėmė kalbėti — labai 

atsargiai, kaip žvejys, kuris stengiasi pernelyg neįtempti valo, 
kad žuvis neišsigąstų ir nepabėgtų. 

— Tokios normos. Jūs tai žinojote duodama įžadus. 

Ji pažiūrėjo į jį taip, tarsi jis būtų prabilęs svetima kalba. 

— Duodama įžadus nežinojau prasmės tokių žodžių kaip 
„tramdymas“, „nepakantumas“ ar „nesupratimas“. — Ji papurtė 
galvą. — O tokios normos esti iš tikrųjų. Panašiai kaip Orvelo 
romane 1984-ieji, kai tave visą laiką stebi Didžioji Sesuo. Ir juo 
esi jaunesnė ir patrauklesnė, juo blogiau. Paskalos, grupelės, 
mėgstamiausios draugės, pavyduliavimas ir pavydas... Tikriausiai 
girdėjote seną patarlę: ir gyvena be meilės, ir skiriasi be ašarų... 
Jeigu kada nors liausiuosi tikėti Dievą, viliuosi, kad dar tikėsiu 
Paskutiniuoju Teismu. Kaip norėčiau sutikti jame kai kurias savo 
draugužes ir visas superiores! 

— Kodėl tapote vienuole? 

— Tai vis labiau primena išpažintį. Atsivedžiau jus čia ne tam, 
kad palengvinčiau savo sąžinę... O kodėl jūs tapote dvasininku?.. 
Sena istorija apie despotišką tėvą ir pernelyg mylinčią motiną? 

Kuartas papurtė galvą. Pasijuto nejaukiai. Jis visiškai nenorėjo 
aptarinėti su ja šios temos. 

— Tėvo netekau dar būdamas vaikas, — atsakė jis. 

— Aišku. Dar vienas Edipo komplekso atvejis, kaip pasakytų 
tas senas kuilys Froidas. 

— Nemanau. Aš dar svajojau tapti kariškiu. 

— Tiesiog kaip romane. Raudona ir juoda. — Ji pasidėjo serve- 
tėlę ant kelių ir ėmė žaisti su ja, čia kruopščiai ją sulenkdama pu- 
siau, čia vėl išlygindama. — Mano tėvas buvo pavydus ir valdingas 
žmogus. Bijojau jį nuvilti. Jeigu iš esmės panagrinėsite priežastis, 
paskatinusias kai kurias moteris — ypač gražias mergaites — rinktis 
vienuolių kelią, nustebsite pamatę, kad daugelis jų gyveno nuo- 
lat tėvo ujamos ir persekiojamos minties, kad visi vyrai nori to 
paties ir t. t. Daugumai vienuolių, tarp jų ir man, nuo vaikystės 
buvo kartojama, kad reikia saugotis vyrų ir niekad nepamesti 
galvos jų akivaizdoje... Jūs nė neįtariate, kiek seksualinių fantazijų 
vienuolės prisigalvoja gražuolės ir pabaisos tema. 

Juodu ilgai žiūrėjo vienas į kitą. Žodžių nereikėjo. Kuartas 
suvokė, kad jaučia tą patį, ką ir ji —tai buvo maloniausias jausmas 

iš visų, kurį gali patirti žmogus, vienaip ar kitaip tarnaudamas 
savo reikalui. Šis nepaprastas solidarumas įmanomas tik tarp 
bažnyčios tarnų, atpažįstančių kits kitą sudėtingame pasaulyje. 
Bičiulystės jausmas, susidedantis iš ritualų, užuominų, intuicijos, 
grupės instinkto ir panašios, abiem suprantamos, bendrai patirtos 
vienatvės. 

— Ir ką čia padarysi? — pridūrė Grisė Marsala. — Sulaukusi ke- 
turiasdešimties metų vienuolė staiga supranta, kad ji — vis ta pati 
mergytė, slegiama tėvo autoriteto... Padarėlis, nenorintis nuvilti 
tėvo ir nenusidėti, užsikrauna ant pečių pačią sunkiausią naštą ir 
padaro didžiausią nuodėmę — atsisako gyventi savo gyvenimą... 
Pasielgė ji gerai, ar, priešingai, neatsakingai ir kvailai, kai sulauku- 
si aštuoniolikos metų atsisakė žemiškosios meilės, susidedančios 
iš tokių žodžių kaip „pasitikėjimas“, „atsidavimas“, „seksas“? — Ji 
žiūrėjo į Kuartą tarsi iš tikrųjų laukdama atsakymo. — Ką daryti, 
jei šios mintys aplanko tave pernelyg vėlai? 

— Nežinau, — atsakė jis draugiškai ir nuoširdžiai. — Aš tik eili- 
nis pėstininkas, turintis per mažai atsakymų. — Jis darsyk apmetė 
žvilgsniu kambarį, kuklius baldus, kompiuterį, paskui, pažiūrėjęs 
jai į akis, šyptelėjo. — Gal reikia sudaužyti veidrodį, o paskui nu- 
sipirkti naują. — Jis patylėjo. — O tam reikia daug drąsos. 

Grisė Marsala kurį laiką nepratarė nė žodžio. Paskui, lėtai iš- 
lanksčiusi servetėlę, tvarkingai padėjo ją ant sofos ranktūrio. 

— Galbūt, — pagaliau atsakė. — Tačiau jo atspindys jau bus 
visiškai kitoks. — Kai vėl pakėlė akis į Kuartą, jos žvilgsnis buvo 
kupinas ironijos. — Gyvenime mažai tokių tragiškų dalykų — pa- 
stebėti kažką per vėlai. 


Jie laukė jo bare „Casa Cuesta“: atėjo tiksliai sutartu laiku, atsi- 
sėdo prie staliuko po garlaivių linijos Sevilija—Sanlukaras—Jūra 
reklama ir laukė sutrikę, nukabinę nosis, pasistatę „La Ina“ 
butelį. 

— Jūs tikri nevykėliai, — tarė Selestinas Perechilis. — Jūs mane 
gyvą nuvarysite į kapus. 

Donas Ibrahimas žiūrėjo į savo cigaro pelenus, kurie, regis, 
tuoj tuoj nukris ant baltos liemenės. Sėdėjo suraukęs antakius, 
pirštu nedrąsiai glostydamasis apdegintus ūsus. Perechilis dėjo 

juos į šuns dienas. Šalia Mėmis iš Manteletės spoksojo į stalą. į 
kažkokį tašką tarp jo kairės rankos, vis dar sutvarstytos ir ištep- 
tos tepalu nuo nudegimų, ir šlapio skrituliuko nuo vyno taurės, 
kurią kaip tik kėlė prie lūpų. Iš visos kompanijos tik Meilutė 
Punjales nebuvo nusiminusi — sėdėjo juodas akis įsmeigusi į 
pageltusią afišą ant sienos, — 1947 metų korida Linareso arenoje. 
Kaunasi Chitaniljas iš Trianos, Manoletė ir Dominginas, — ir ant 
ilgų, tamsių ir kaulėtų rankų pirštų, ryškiai ryškiai kaip jos lūpos 
ir auskarai raudonavo nagai, o sidabrinės apyrankės ant riešų 
dzingsėdavo kaskart, kai ji siekdavo bokalo ar butelio. Ji viena 
išgėrė daugiau nei pusę. 

— Tebūnie prakeikta valanda, kai nusprendžiau patikėti šį 
reikalą jums, — pridūrė Perechilis. 

Buvo įsiutęs, velniškai įsiutęs. Kaklaraiščio mazgas nusisukęs 
į šoną, veidas ir plikė blizga labiau nei paprastai, lakuotas įman- 
trios architektūros statinys ant galvos visiškai susiplojęs. Dar prieš 
valandą — net mažiau nei prieš valandą — Penčas Gavira užkūrė 
jam tikrą pirtį: „Man reikia rezultatų, idiote. Aš tau moku už 
rezultatus, o tu visą savaitę dykinėji. Sukišau šešis milijonus, o 
ką padarei? Be to, tasai rašeiva, tasai Bonafė gali sugadinti mums 
visas mišias. Beje, Perechili, kai turėsime laiko, būtinai man papa- 
sakosi, kas bendra tarp tavęs ir to tipo. supratai? O šiam reikalui 
sutvarkyti duodu laiko iki trečiadienio. Iki trečiadienio, girdi? 
Nes ketvirtadienį į šią bažnyčią neturi niekas įkelti kojos — nė 
pats Dievas. Antraip šešis milijonus iššiksi su krauju. Tu tiesiog 
idiotas. Sumautas idiotas“. 

— Aš visada sakiau, kad jei su klebonu susidėsi, bėdų turė- 
si, — įkišo trigrašį donas Ibrahimas. 

Perechilis nuvėrė jį rūsčiu žvilgsniu. 

— Su jumis man vien bėdos. 

Mėmis palenkė galvą —taip jis elgdavosi ringe, kai jį įspėdavo 
teisėjas arba kai didvyriškai kęsdavo publikos patyčias ir įžeidi- 
nėjimus. 

— Tas triukas su benzinu, — tarė Meilutė Punjales, — buvo 
Dievo perspėjimas. Skaistyklos liepsna. 

Susimąsčiusi ji tebespoksojo į paskutinę Manoletės afišą, o 
musė, prisisiurbusi vyno liekanų iš taurės, rėpliojo jos sidabrinė- 

mis apyrankėmis. Švelnumo apimtas, donas Ibrahimas nužvelgė 
jos čigonišką profilį, tirštai išdažytus paakius, — juodas tušas buvo 
sueižėjęs paakių raukšlėse kaip ir raudoni dažai ant lūpų, — ir 
vėl pajuto nemaloniai jį slegiančią atsakomybės naštą. Mėmis 
pakėlė galvą ir dėbtelėjo į ją ištikimo šuns akimis. Žinoma, jis 
jau buvo suvirškinę tą „su jumis man vien bėdos“ ir dabar laukė 
bent kokio signalo, norėdamas suprasti, ką jie dabar turės daryti. 
Donas Ibrahimas nuramino jį žvilgsniu, paskui nukreipė akis į 
cigaro pelenus, o tada, nutaisęs melancholišką veido išraišką, — į 
panamą, kabančią ant kėdės atkaltės greta lazdelės, kurią kadaise 
jam dovanojo Marija Feliks. Taip kažkada Odisėjas, — prisiminęs 
klasiką, liūdnai pagalvojo jis, — nakties tamsoje stovėdamas savo 
laive ant kapitono tiltelio, klausėsi priekyje į rifus dūžtančių ban- 
gų ir žinojo, kad į jį nukreiptos pasitikėjimo kupinos argonautų 
akys. Jeigu argonautai dabar atspėtų jo mintis, iššoktų per bortą. 
Bet pirmasis iššoktų jis, donas Ibrahimas. 

— Dangaus ženklas, — pakartojo jis palaikydamas Meilutės 
prielaidą iš pagarbos ir dar todėl, kad neturėjo kitų argumentų 
ir stengėsi atrodyti taip pat oriai kaip Homero herojus. — Juk, 
šiaip ar taip, su stichija kovoti neįmanoma. 

— Aha. 

Savo nuomonę apie dangaus ženklus Perechilis apibendrino 
tokiu ilgu ir riebiu keiksmažodžiu, — kažkokia nešvankybe apie 
Švč. Mergelės kelnaites — kad privertė pakelti galvą net už pre- 
kystalio indus plaunantį padavėją. 

— Jūs norit pasakyti, — atgavęs kvapą paklausė Perechilis, — kad 
nešate kudašių? | 

Donas Ibrahimas nepriekaištingai oriai padėjo ant krūtinės 
ranką, papuoštą netikro aukso žiedu su antspaudu. Darant šį 
judesį, žiupsnelis tabako pelenų pagaliau nukrito jam ant pilvo. 

— Niekas čia neneša kudašiaus. 

— Niekas, — aidu pakartojo apie ringo brezentą užsisvajojęs 
Mėmis. 

— Jau girdėjau jūsų litaniją, — atšovė Perechilis. — Laikas bai- 
giasi. Kitą ketvirtadienį šioje bažnyčioje niekas neturi laikyti 
mišių. 

Buvęs advokatas apsišaukėlis pakėlė ranką. 


— Jeigu jau negalime užsiimti turiniu, imkimės formos. Nors 
dėl sąžinės sumetimų nusprendėme nesikėsinti į šventą vietą, 
niekas mums netrukdo imtis žmogiškojo elemento. — Jis pa- 
čiulpė Havanos cigarą ir akimis nulydėjo ore besisklaidančius 
dūmus. — Aš kalbu apie dvasininką. 

— Apie kurį iš trijų? 

— Apie senį, — paslaptingai šypsodamasis atsakė donas Ibrahi- 
mas. — Remiantis informacija, kurią Meilutė gavo iš kaimynų ir 
davatkų, jaunasis vikaras išvažiuoja rytoj, antradienį, ir parapijos 
galva lieka vienas pavojaus akivaizdoje. — Jo liūdnos paraudusios 
akys, po epizodo su benzinu likusios be blakstienų, nukrypo į 
Penčo Gaviros parankinį. — Tu seki mano mintį, drauguži Per- 
echili? 

— Seku, seku, — susidomėjęs Perechilis pakeitė pozą. — Tik 
nežinau, kur ji tave nuves. 

— Tu... ar kažkas kitas... nenorite, kad ketvirtadienį būtų lai- 
komos mišios? Teisingai? 

— Teisingai. 

— Bet jei nebus klebono, nebus ir mišių. 

— Žinoma. Tačiau neseniai man sakėte, kad sąžinė jums ne- 
leidžia laužyti seniui kojų. O man, atvirai šnekant, jūsų sąžinė 
stovi skersai gerklės. 

— O kam keliauti taip toli? — Buvęs advokatas apsišaukėlis 
apsižvalgė aplink, paskui pažiūrėjo į Meilutę ir Mėmį ir prislo- 
pino balsą. — Įsivaizduokit, kad šis orus klebonas, šis gerbiamas 
Viešpaties tarnas dingsta dviem trim dienom visai nepatirdamas 
jokių fizinių nuostolių. 

Vilties spindulys nušvietė Perechilio veidą. 

— Ar jūs galite imtis šio reikalo? 

— Žinoma. — Donas Ibrahimas vėl paptelėjo cigarą. — Reikalas 
švarus, be komplikacijų. be sužalojimų ir kaulų laužymo. Tik jis 
tau kainuos truputį brangiau. 

Perechilis nepatikliai dirstelėjo į jį. 

— Kiek brangiau? 

— Visai nedaug. — Donas Ibrahimas greitai žvilgtelėjo į savo 
bendrus ir ryžosi pasakyti skaičių: — Po pusę milijono kiekvienam. 
Pragyvenimui ir maistui. 

Šiomis aplinkybėmis puspenkto milijono kaip tik buvo „visai 
nedaug, tad Perechilis mostelėjo ranka leisdamas suprasti, kad 
neprieštarauja. Šiuo metu jo piniginė buvo tuščia kaip niekad, 
bet jei viskas pavyks, Penčas Gavira pinigų nepašykštės. 

— Ką jūs sugalvojote? 

Donas Ibrahimas žiūrėjo pro langą į baltą siaurą arką Inkvizi- 
cijos skersgatvyje, abejodamas, ar leistis į smulkmenas. Jam buvo 
karšta, labai karšta, ir nors gėrė šaltą vyną, pasiutiškai norėjo 
nusivilkti švarką ir giliai atsikvėpti. Paėmęs Meilutės vėduoklę, 
pasivėdavo. Kas žino, kaip dar pasibaigs ši istorija. 

— Upėje yra viena vieta, — atsargiai prašneko jis. — Laivas, 
kuriame gyvena Mėmis. Jeigu nori, tenai galime palaikyti tą 
dvasininką iki penktadienio. 

Perechilis pažvelgė į abejingas Mėmio akis ir suraukė an- 
takius. 

— O keblumų nebus? 

Donas Ibrahimas linktelėjo dar sykį. Rimtai ir užtikrintai. Šiaip 
ar taip, mąstė jis, gyvenime esti akimirkų, kai žmonės tampa savo 
poelgių kaliniai. Jis vėl pasivėsino vėduokle ir kilstelėjo galvą, kad 
galėtų įkvėpti daugiau oro, dvokiančio Verakruso paplūdimiuose 
įkaitusių laivų išgaromis. 

— Viskas bus gerai. 

Visi žmonės, trokštantys patikėti sėkme, atgauna dvasios 
ramybę, tad nusiramino ir Perechilis. Išsitraukė pakelį šviesių 
amerikietiškų cigarečių ir užsirūkė. 

— Jūs tikrai nesužalosite senio?.. O kas bus, jei jis priešinsis? 

— Malonėkit! — Donas Ibrahimas metė skersą neramų žvilgsnį 
į Meilutę, paskui uždėjo ranką Mėmiui ant peties. — Juk jis senas 
klebonas. Šventas vyras. 

Perechilis sutiko, bet priminė, kad bet kuriuo atveju jie ne- 
turį paleisti iš akių to dvasininko iš Romos ir... hm... ponios. Ir 
nuotraukų. Svarbiausia neužmiršti nuotraukų. 

— Žinot, gerai sugalvojote, — pridūrė kiek patylėjęs, matyt, 
prisiminęs kleboną. — Kaip jums atėjo tokia mintis? 

Glostydamasis ūsų likučius, donas Ibrahimas nusišypsojo — 
kukliai ir savotiškai įteikliai. 

— Ogi vakar per televiziją rodė tokį filmą — Zendos kalinį. 

— Man regis, aš jį mačiau. — Perechilis sugriebė už ausies už- 
kritusią plaukų sruogą ir uždengė plikę. Dabar atrodė linksmes- 
nis. Net davė ženklą padavėjui atnešti dar vieną butelį. Meilutė 
Punjales abejingai sekė butelio kelią iki staliuko it agatas bliz- 
gančiomis akimis, ilgais apsilaupiusiais nagais glostydama tuščios 
taurės stiklą. — Ar tas filmas apie vaikiną, kurį bičiuliai patupdo 
už grotų, o jis išeina į laisvę, randa lobį ir visiems atsikeršija? 

Donas Ibrahimas palingavo galvą. Padavėjas atkimšo butelį, 
ir tyliai kliuksėdamas vynas ėmė pamažu lietis į taures. Meilutė 
stebėjo šį procesą tylėdama, krutindama lūpas. 

— Ne, — pataisė jį buvęs advokatas apsišaukėlis. — Tu kalbi apie 
Grafą Montekristą. O šiame filme vieną karalių pagrobia pikta- 
darys brolis, kad užimtų sostą, bet pačiu laiku pasirodo Stiuartas 
Grendžeris ir išgelbsti tikrąjį karalių. 

— Ką tu sakai! — Perechilis pritariamai palingavo galvą, dėkin- 
gai žiūrėdamas į Mėmį. — Gryna teisybė — iš televizoriaus gali 
išmokti daugybę gerų dalykų. 


Onoratas Bonafė iš tikrųjų turėjo keletą kiaulėms būdingų savy- 
bių, ir ne tik savo charakterio moralumo požiūriu. Kai jis pasiekė 
Ašarų Dievo Motinos bažnyčią ir įžengė į prietemoje skendintį 
šventorių, jo marškinių apykaklė buvo visa permirkusi prakaitu, 
žliaugiančiu rožinės spalvos pagurkliu. Išsiėmęs iš kišenės nosi- 
nę, smulkiais baltų putnių pirštų judesiais ėmė šluostytis, sykiu 
smalsiai apžiūrinėdamas ant sienos kabančius votus, į šoninę navą 
sustumtus bažnyčios klauptus, pastolius prie sienų ir didįjį altorių. 
Santa Kruse temo. Pro ištrupėjusius vitražus besiskverbiančioje 
paskutinėje rausvoje vakaro šviesoje apsilaupiusios ir dulkinos iš 
medžio išskobtos šventųjų figūros buvo apgaubtos paslaptinga 
aureole. Du angelai buvo įsmeigę akis į tuštumą, o retabulo 
šešėlyje palinkusios besimeldžiančių del Nuevo Ekstremo ku- 
nigaikštienės ir kunigaikščio figūros atrodė tikros. 

Žurnalistas žengė keletą netvirtų žingsnių įsmeigęs akis į 
skliautą, į sakyklą ir į klausyklą, kurios durys buvo atviros. Nie- 
ko nebuvo nei klausykloje, nei zakristijoje. Bonafė priėjo prie 
kaldintos geležies grotelių, saugančių įėjimą į kriptą, nužvelgė 
tamson besileidžiančius laiptus, paskui atsigręžė į altorių. Dievo 

Motinos statula stovėjo savo nišoje, apsupta pastolių vamzdžių 
ir platformų. Bonafė kurį laiką žiūrėjo į ją iš apačios, paskui 
ryžtingai, kaip viską iš anksto apgalvojęs žmogus, užsiropštė ant 
pastolių ir užlipo iki pat statulos, maždaug į penkių metrų aukštį. 
Pro vitražus besiskverbianti rausva šviesa apšvietė jos barokinę 
figūrą, durklais pervertą širdį ant krūtinės ir į dangų pakeltas akis. 
Ant jos skruostų, ant mėlynos skraistės ir ant žvaigždžių vainiko 
apie galvą spindėjo kapitono Ksaloko perlai. 

Bonafė vėl išsitraukė iš kišenės nosinę, darsyk nusišluostė 
prakaitą nuo kaktos ir pagurklio, paskui ta pačia nosine nuvalęs 
dulkes nuo perlų, ėmė atidžiai juos apžiūrinėti. Tada atsigręžė, 
apmetė akimis tuščią bažnyčią, išsiėmė iš kišenės mažą lenktinį 
peiliuką ir atsargiai atlenkė. Paskui peiliuko galiuku lengvai pa- 
krapštė vieną perlą ant statulos skraistės ir susimąstęs kurį laiką 
žiūrėjo į jį. Dar kiek padvejojęs, labai atsargiai pakišo po perlu 
peilio galiuką ir spaudė jį tol, kol perlas atsiskyrė nuo aptaiso. 
Perlas buvo stambus, didumo sulig turkiška pupele; valandėlę pa- 
laikė jį delne, paskui patenkintas nusišypsojo ir įsidėjo į kišenę. 

Saulėlydžio šviesa veržėsi į bažnyčią pro bekūnį vitražo Kristų, 
raudonai nudažydama prakaito lašus ant putlios Bonafė kaktos. 
Jis dar sykį išsitraukė nosinę ir nusišluostė veidą. Ir tą akimirką 
už nugaros išgirdo silpną šnaresį. Pastoliai lengvai virptelėjo. 


XI 


Karlotos Bruner skrynia 


Tų vaškinių lėlių akyse telpa visa pasaulio išmintis. 


VaLERY LARBAUD. 
Eilėraščiai 


Angliškas laikrodis išmušė dešimt dūžių, kai jie baigė valgyti 
desertą, ir Krus Bruner pasiūlė gerti kavą kieme, gryname ore. 
Lorencas Kuartas padavė ranką kunigaikštienei ir juodu kartu 
išėjo iš vasaros valgomojo, kur vakarieniavo tarp marmurinių 
biustų, parvežtų iš Italikos griuvėsių su mozaika, puošiančia 
pagrindinio vidinio kiemo grindis. Perėjo supančia jį galerija 
stebimi baltais žabo ir tamsiais drabužiais pasipuošusių sinjorų iš 
paveikslų, kabančių ant sienų po kesoninėmis lubomis. Vilkinti 
juoda suknia su baltom gėlytėm puošta apykakle ir rankogaliais, 
senoji dama, remdamasi į Kuarto ranką, pažindino jį su savo 
protėviu — generolu, Okeanijos jūros admirolu, Nyderlandų 
gubernatoriumi ir Vest Indijos vietininku. Einant pro Kordobos 
žibintus, tarp galerijos arkų šalia smulkučio ir palinkusio kuni- 
gaikštienės šešėlio dvasininko šešėlis atrodė labai ilgas ir laibas. 
Už jų, apsiavusi sandalais, apsivilkusi kulkšnis siekiančia lengva 
tamsia suknele, laikydama pagalvėlę motinai, tyliai šypsodamasi 
žingsniavo Makarena Bruner. 

Jie susėdo ant geležinių, baltai dažytų kėdžių: Kuartas — tarp 
abiejų moterų, šalia fontano, iškloto glazūruotomis plytelėmis 
pagal griežčiausias heraldikos taisykles. Visas kiemas buvo pilnas 
vazonėlių su gėlėmis ir dekoratyviniais augalais, ore sklandė švel- 
nus jazminų kvapas. Kai tarnaitė atnešė ir ant inkrustuoto staliuko 

pastatė padėklą, Makarena atleido ją ir pati įpylė kavos: Kuartui 
juodos, sau baltintos; motinai — vasarodrungnės kokakolos. 

— Jau žinote, kad kokakola — mano narkotikas, — paaiškino 
senoji dama atsakydama į susidomėjusį Kuarto žvilgsnį. — Kavą 
man draudžia gydytojai. 

Susikrimtusi Makarena gūžtelėjo pečiais ir pažvelgė į Ku- 
artą: 

— Ji labai mažai miega, o jeigu gula anksti, pabunda trečią 
ketvirtą valandą ryto. Kokakola leidžia atsigulti vėliau. Todėl ir 
geria ją su kofeinu. Mes visi jai sakome, kad tai negerai, bet ji 
neklauso. 

— O kodėl turėčiau? — paklausė Krus Bruner. — Šis gėrimas — 
vienintelis amerikietiškas dalykas, kuris man patinka. 

Makarena pažiūrėjo į ją švelniai priekaištaujamu žvilgsniu. 

— Grisė irgi tau patinka, mama. 

— Teisybė, — sutiko senoji dama porą kartų gurkštelėjusi ko- 
kakolos. — Bet ji iš Kalifornijos, vadinasi, beveik ispanė. 

Makarena atsigręžė į Kuartą, kuris laikė lėkštutę ir puodelį 
rankoje ir šaukšteliu maišė kavą. 

— Kunigaikštienė mano, kad Kalifornijoje žemvaldžiai tebevilki 
meksikietiškais kostiumais sidabrinėm sagom, brolis Chuniperas 
sako pamokslus bažnyčiose, o Zoro tebešuoliuoja pirmyn atgal 
ant žirgo mosuodamas kardu ir kaudamasis už vargšus. 

— O argi ne taip? — linksmai paklausė Kuartas. 

Krus Bruner energingai linktelėjo. 

— Tikriausiai, — tarė ji žiūrėdama į dukterį taip, tarsi dvasininko 
žodžiai būtų galutinai patvirtinę jos žodžius. — Šiaip ar taip, tavo 
proproprosenelis Fernandas buvo Kalifornijos gubernatoriumi, 
kol jos iš mūsų neatėmė. 

Ji ištarė šiuos žodžius su visišku pasitikėjimu, kuris buvo 
įaugęs į kraują jai ir visiems tiems kabaljerams, kabantiems pa- 
auksuotuose rėmuose; ištarė taip, tarsi Kalifornija buvo atimta 
tiesiog iš jos ir jos šeimos. Apskritai su žmonėmis Krus Bruner 
elgėsi familiariai ir atlaidžiai, bet sykiu žiūrėjo į juos savotiškai 
iš aukšto: juk jos šviesiomis, liūdnomis, paraudusiomis akimis 
į pašnekovą žvelgė ilga atmintis. O kartais jose sublyksėdavo 
šypsena, panaši į sudužusio stiklo šukeles. Kuartas žiūrėjo į 

raukšlėtą veidą ir į raukšlėtas rankas, nusėtas tamsių dėmelių, 
į sausą odą, į vos pastebimą rausvų dažų liniją, išryškinančią 
įsivaizduojamas nuvytusias lūpas. Melsvo atspalvio balti plau- 
kai, smulkių perlų karoliai ant kaklo ir Romero de Toreso vė- 
duoklė. Tokių moterų kaip ji jau beveik nebėra. Jis pažinojo 
keletą panašių ilgaamžių — vienišų damų, gyvenančių praeitimi 
ir liūdesiu mažuose Žydrojo Kranto miesteliuose, matronų, 
priklausančių senai juodajai italų aristokratijai, išdžiūvusių 
mumijų iš Centrinės Europos su skambiomis austrų-vengrų 
pavardėmis, dievobaimingų Ispanijos senjorų, ir žinojo, kad 
tikrų originalų likę labai mažai. O Krus Bruner buvo viena iš 
originalų. Jų sūnūs ir dukros buvo visiški pilkūnai, pliki kaip 
tilvikai, geriausiu atveju — penas geltonajai spaudai; jeigu jie 
nedirbo nuo devintos ryto iki šeštos vakaro kokiame kabinete 
ar banke, tai neišlįsdavo iš restoranų, parduotuvių ar madingų 
diskotekų, ir giedojo ditirambus finansininkams ir politikams, 
nuo kurių materialiai priklausė. Jie mokėsi Amerikoje, su 
Niujorku susipažino anksčiau nei Paryžiumi ar Venecija, ne- 
mokėjo kalbėti prancūziškai ir tuokėsi su išsiskyrusiais vyrais 
ar moterimis, manekenėmis, ar prasisiekėliais, nieko daugiau 
neprisimenančiais, tik vienintelį numerį einamosios sąskaitos, 
kurią jiems pavyko atidaryti po sėkmingos spekuliacijos ar ne- 
tikėtai nusišypsojus fortūnai. Su šypsenėle lūpose apie tai per 
vakarienę užsiminė pati kunigaikštienė. 

— Aš, kaip tie banginiai ir ruoniai, —tarė ji, —taip pat priklausau 
mirštančiai rūšiai: aristokratijai. Kai kurie pasauliai išnyksta be 
žemės drebėjimų, be didelių sukrėtimų. — Kunigaikštienė dvejo- 
dama pažvelgė į Kuartą. regis, svarstydama, ar jis įstengs suprasti 
jos žodžius. — Jie užgęsta tyliai, ištardami vos girdimą „ak“. 

Pasitaisė pagalvę po nugara ir kurį laiką tylėjo klausydamasi. 
Sode, šalia akmeninės gretimo vienuolyno sienos, čirškė svirpliai, 
ir lengvas sidabrinis spindesys danguje bylojo. kad netrukus pa- 
tekės mėnulis. 

— Tyliai, — pakartojo kunigaikštienė. 

Kuartas pažvelgė į Makareną. Ji sėdėjo nugara į žibintais ap- 
šviestą areną, ir pusę jos veido dengė laisvai ant peties krintantys 
plaukai. Sandalais apautas basas kojas buvo susikryžiavusi po tam- 

sia ilga medvilnine suknele. Ant kaklo švelniai bolavo dramblio 
kaulo vėrinys. 

— Tačiau to negalėtum pasakyti apie Ašarų Dievo Motinos 
bažnyčią, — išdrįso paprieštarauti Kuartas. — Ji miršta gana triukš- 
mingai. 

Makarena nieko neatsakė, o jos motina lengvai papur- 
tė galvą. 

— Ne visi pasauliai susitaiko su savo išnykimu, — sušnabž- 
dėjo ji. 

— Jūs neturite palikuonių, — tarė Kuartas. 

Šiuos žodžius jis pasistengė ištarti nešališku tonu, tarsi jie būtų 
išsprūdę atsitiktinai. Kad neatrodytų kaip provokacija ar įžūlybė, 
nors jie sykiu ir provokavo, ir buvo įžūlūs. Tačiau Makarena abe- 
jingai tylėjo. Žiūrėdama į dukrą, jam atsakė Krus Bruner. 

— Jūs teisus. Neturiu. 

Įsiviešpatavo tyla, bet jis atlaikė ją, vildamasis, kad neprašovė 
pro šalį. Makarena pasilenkė, ir mėnulio šviesoje Kuartas pamatė 
priešišką, į jį nukreiptą žvilgsnį. 

— Tai ne jūsų reikalas, — galop labai tyliai ištarė ji. 

— Gal ir ne mano, — gelbėdama savo svečią, prisipažino kuni- 
gaikštienė. — Bet vis tiek gaila. 

— Kodėl turėtų būti gaila? — Makarenos tonas buvo aštrus kaip 
peilis, ir nors ji kreipėsi į motiną, tebežiūrėjo į dvasininką. — Kar- 
tais geriau nepalikti nieko. — Staigiu, netikėtu rankos judesiu 
nubloškė nuo veido plaukus. — Laimingi kareiviai, kurie eina į 
karą pasiėmę viską, ką turi: arklį ir kardą arba šautuvą. Tada jie 
neturi dėl ko graužtis ir kentėti. 

— Kaip ir kai kurie dvasininkai, — pridūrė Kuartas, taip pat 
nenuleisdamas nuo jos akių. 

— Galbūt. — Makarena nenorom nusijuokė, bet jos juokas 
toli gražu nebuvo nei nuoširdus, nei berniokiškas. — Tikriausiai 
nuostabu jaustis tokiam atsakingam ir tokiam egoistiškam. Ir 
turėti galimvbę pačiam rinktis tai, ką myli ar kas tau tinka, kaip 
pasielgė Grisė. Arba jūs. O ne tai, ką paveldėjai iš kitų, ar tai, ką 
kažkas tau primetė. 

Paskutiniai Makarenos žodžiai nuskambėjo su kartėlio gaidele. 
Krus Bruner sunėrė pirštus ant vėduoklės rankenėlės. 


— Niekas tavęs nevertė rūpintis šia bažnyčia, dukrele. Nei šį 
rūpestį dėtis į širdį. 

— Prašau, mama. Tu geriau nei kas kitas Žinai, kad esti prie- 
dermių, kurių nesirenki: jos tiesiog tave užgriūna. Esti skrynių, 
kurių negali atidaryti nebaudžiamas... Esti gyvenimų, kuriuos 
rikiuoja vaiduokliai. 

Kunigaikštienė garsiai pliaukštelėjo išskleisdama vėduoklę. 

— Jūs pats girdėjote, tėve. Kas pasakė, kad šiame pasaulyje 
nebeliko romantiškų herojų?.. — Kažką mąstydama, ji susklei- 
dė vėduoklę ir keliskart ja pasivėdavo. Užsigalvojusi nužvelgė 
nubrozdintus Kuarto krumplius. — Tačiau vaiduokliai skaudina 
tik jaunystėje. Tiesa, ilgainiui jų daugėja, bet laikas sušvelnina 
padarinius: skausmas virsta melancholija. Visi mano vaiduokliai 
plaukiojo ramiame užutėkyje. — Ji lėtai apsidairė aplink, nužvelgė 
kiemą puošiančias mudecharų arkas, glazūruotų plytelių fontaną 
ir mėnulį, kybantį melsvai juodame dangaus stačiakampyje. — Jau 
niekas manęs neskaudina. — Ji pažvelgė į dukrą. — Gal tik tu. 
Trupučiuką. 

Senoji dama palenkė galvą į šoną — panašiai darydavo Makare- 
na, ir staiga Kuartas pamatė, kad jos veido bruožai labai panašūs į 
dukters. Ši trumpa keista vizija akimirksniu nunešė jį trisdešimt 
keturiasdešimt metų į priekį, jis įsivaizdavo, kaip ši graži šalia 
sėdinti moteris žiūri į jį ir klausosi motinos. Viskas ateina, tarė 
sau Kuartas. Ir viskas praeina. 

— Tam tikrą laiką aš dėjau dideles viltis į dukters vedybas, — to- 
liau kalbėjo Krus Bruner. — Tai mane guosdavo, kai pagalvodavau, 
kad anksčiau ar vėliau turėsiu palikti ją vieną. Mudu su Okta- 
vijumi Mačuka sutarėme, kad Penčas — idealus vyras: protingas, 
išvaizdus, turintis puikią ateitį... Buvo labai įsimylėjęs Makareną, 
ir aš esu tikra, kad tebemyli ją, nors atsitiko daug visokių daly- 
kų. — Kunigaikštienė suraukė belūpę burną. — Bet staiga viskas 
ėmė keistis. — Ji metė skubų žvilgsnį į dukterį. — Mano mergytė 
paliko jo namus ir vėl grįžo pas mane. 

Senosios damos balse pasigirdo priekaišto gaidelė, bet Ma- 
karena sėdėjo šalta ir abejinga. Kuartas išgėrė paskutinį gurkšnį 
kavos ir padėjo puodelį ant stalo. Visą laiką jam atrodė, kad tiesa 
čia pat, tik jis niekaip negali jos pasiekti. 

— Aš nedrįstu, — atsargiai tarė jis, — paklausti kodėl. 

— Jūs nedrįstate, — pakartojo Krus Bruner mojuodama 
vėduokle ir ironiškai žiūrėdama į Kuartą. — Aš irgi nedrįstu. 
Anksčiau tai būčiau pavadinusi nelaime, bet dabar jau nė ne- 
žinau, kas geriau... Esu priešpaskutinė iš savo giminės, man 
už nugaros — beveik trys ketvirtadaliai amžiaus ir ištisa galerija 
portretuose apsigyvenusių protėvių, kurių jau niekas nebijo, 
negerbia ir neprisimena. 

Dabar mėnulis kabojo pačiame dangaus stačiakampio viduryje. 
Krus Bruner liepė užgesinti visus žibintus. Mėlyna ir sidabrinė 
šviesa išvaikė šešėlius, ir visi mozaikinių grindų ir glazūruotų 
plytelių piešiniai, kaip ir kėdės, tapo matomi kaip dieną. 

— Sakytum peržengtumei kažkokią liniją, — vėl prašneko kuni- 
gaikštienė, ir Kuartas suprato, kad ji tęsia pertrauktą pokalbį. — O 
iš ten visas pasaulis atrodo kitoks. 

— O kas ten, už linijos? 

Senoji dama pažvelgė į jį apsimestinai nustebusi. 

— Dvasininko lūpose šis klausimas skamba kažkaip nerimastin- 
gai... Mano kartos moterys visada tikėjo, kad jūs turite atsakymus 
į visus klausimus. Kai savo senojo, dabar jau mirusio, nuodėm- 
klausio paprašydavau patarti, kaip sutramdyti savo išsišokėlį vyrą, 
jis visada man liepdavo susitaikyti su likimu, daugiau melstis 
ir patikėti savo nerimą Jėzui Kristui. Sakydavo, kad asmeninis 
Rafaelio gyvenimas — viena, o mano sielos gelbėjimas — kita ir 
kad viena su kita niekaip nesusiję. 

Kalbėdama žiūrėjo čia į dukterį, čia į Kuartą, ir jis pagalvojo: 
įdomu, kaip tvarkyti vedybinį gyvenimą Makarenai patarė donas 
Priamas Feras? 

— Šiapus linijos, — vėl stengėsi sumegzti nutrauktą pokalbio 
giją Krus Bruner, — jauti kažkokį abejingą smalsumą. Kažkokį 
pakantų švelnumą tiems, kurie anksčiau ar vėliau atsidurs čia, 
bet jie to dar nežino. 

— Kaip jūsų duktė? 

Senoji dama valandėlę galvojo. 

— Pavyzdžiui, mano duktė, — pagaliau atsakė ji ir susidomėjusi 
pažvelgė į Kuartą. — Arba kaip jūs pats. Juk ne visada būsite dailus 
kunigas, traukiantis parapijiečių žvilgsnius. 

Į šiuos žodžius Kuartas neatsakė. Jis jautė. kad tiesa čia pat, 
bet jis negali jos pasiekti. 

— O kaip tai susiję su tėvu Feru?.. Ką jis regi iš anapus? 

Senoji dama gūžtelėjo pečiais. Šis pokalbis. matyt, jau pra- 
dėjo jai įgristi. 

— To turėtume paklausti jo. Man regis, donas Priamas nėra nei 
švelnus, nei pakantus. Bet jis garbingas dvasininkas, o dvasininkais 
aš tikiu. Tikiu Romos apaštališkąja katalikų Bažnyčia ir viliuosi 
išgelbėti savo sielą amžinajam gyvenimui. — Ji palietė smakrą 
suskleistos vėduoklės kraštu. — Tikiu net tokiais dvasininkais 
kaip jūs, kurie nelaiko mišių ir kitų apeigų kaip tėvas Oskaras, 
kurie mūvi džinsus ir avi teniso batelius. Tame jau išnykusiame 
pasaulyje dvasininkas kai ką dar reiškė. Be to, — ji žvilgtelėjo į 
dukterį, — Makarena labai myli doną Priamą, o ja aš taip pat tikiu. 
Man patinka žiūrėti, kaip ji kovoja savo asmeninius mūšius, nors 
kartais jos nesuprantu. Kai buvau jos amžiaus, tokie mūšiai buvo 
tiesiog neįmanomi. 

Klausydamasis jos Kuartas mąstė apie Ašarų Dievo Motinos 
bažnyčios klebono sąžiningumą. Per pastarąsias dvi dienas jau 
antrąkart girdėjo liaupsinant jo garbingumą, bet tai visiškai kir- 
tosi su informacija apie Siljaso de Anso parapiją. Jis pažiūrėjo į 
laikrodį. 

— Ar tėvas Feras dabar observatorijoje? 

— Dar pernelyg anksti, — atsakė Krus Bruner. — Paprastai jis 
užlipa tenai vėliau, apie vienuoliktą... Gal galėtumėte jo pa- 
laukti? 

— Taip. Noriu pasikalbėti su juo apie porą dalykų. 

— Puiku. Tad mudvi galėsime ilgiau pasimėgauti jūsų drau- 
gija. — Vėl sučirškė svirpliai, ir senoji dama, atsigręžusi į sodelio 
pusę, ėmė atidžiai klausytis. — Ar jau žinote, kaip jums į rankas 
pateko mūsų atvirukas? 

Ji atsisuko į jį tik po to, kai nuskambėjo klausimas. Tada Kuar- 
tas įkišo ranką į vidinę švarko kišenę ir padėjo ant stalo atviruką, 
kurio niekad negavo kapitonas Ksalokas. 

— Neturiu nė menkiausio supratimo, — atsakė Kuartas, jaus- 
damas, kad jį stebi Makarena. — Bet dabar bent žinau, kas buvo 
tie žmonės ir ką visa tai reiškia. 

— Iš tikrųjų žinote? — Krus Bruner kelis sykius išskleidė ir 
suskleidė vėduoklę ir galop kotelio galiuku palietė ant stalo 
gulintį atviruką. — Tad dabar, kol laukiate dono Priamo, galbūt 
tinkamiausias momentas padėti jį į Karlotos skrynią. 

Sutrikęs Kuartas pažvelgė į abi moteris. Makarena atsistojo 
ir liko stovėti su atviruku rankoje; mėnulio šviesa apšvietė jos 
galvą ir pečius. Kuartas taip pat atsistojo ir nuėjo įkandin jos per 
kiemą ir sodą. 


Kai juodu užlipo į karvelidę, apatinį mėnulio kraštą jau dengė 
debesys, ir nuo šydu aptrauktos šviesos miestas po jų kojomis 
atrodė vaiduokliškas. Santa Kruso stogai kilo aukštyn pakopomis 
tarsi teatro dekoracijos visa eile šešėlių, kartais pertraukiamų čia 
lango šviesos, čia tolimo žibinto, išplėšusio iš tamsos siauros gat- 
velės dalį, suspaustą tarp dviejų namų siluetų, čia terasos, kurioje 
it drobulės bolavo ant virvės išdžiaustyti skalbiniai. Tolumoj į 
dangų kilo apšviesta Chiralda it nupiešta tamsios uždangos fone, o 
Ašarų Dievo Motinos varpinė atrodė labai arti, beveik pasiekiama 
ranka už baltų užuolaidėlių, kurias lengvai judino vėjas. 

— Brizas pučia ne nuo upės, o nuo jūros, nuo Sanlukaro, — pa- 
aiškino Makarena. — Jis pakyla naktį. 

Įkišusi ranką po kairiąja iškirptės puse, ji išsitraukė žiebtuvėlį 
ir užsidegė cigaretę. Dūmai nuvinguriavo pro arkas ir spiečių 
naktinių vabzdžių, plevenančių apie degančią lempą, šviesoje, 
kurioje stovėjo atvožta skrynia. 

— Tai viskas, kas liko iš Karlotos Bruner, — tarė Makarena. 

Skrynioje gulėjo lakuotos dėžutės, gagato rožiniai, kažkokia 
porcelianinė statulėlė, sulaužytos vėduoklės, labai sena nudėvėta 
šviesi mantija, skrybėlės smeigtukai, banginio ūso korsetai, ranki- 
nė iš smulkių sidabrinių grandelių, perlamutrinis teatro binoklis, 
keletas nublukusių medžiaginių, popierinių ir vaškinių skrybėlai- 
tės gėlių, albumai su nuotraukomis ir atvirukais, seni iliustruoti 
žurnalai, įvairios odinės ir kartoninės dėžutės, neįprastai ilgos 
zomšinės pirštinės, suskaitytos eilėraščių knygos ir mokykliniai 
sąsiuviniai, mediniai nėrimo virbalai, labai šviesios kaštoninės 
spalvos daugiau nei pusmetrio ilgumo kasa, Parvžiaus pasaulinės 
parodos katalogas, koralo gabalėlis, miniatiūrinė gondola, senas 

turisto vadovas po Kartaginos griuvėsius, vėžlio kaulo šukos, 
stiklinė prespapjė su jūrų arkliuku viduje, keletas senovinių ro- 
mėniškų monetų ir keletas ispaniškų sidabrinių, su Izabelės II ir 
Alfonso XII atvaizdais. Tenai gulėjo ir storas laiškų paketas, per- 
rištas kaspinu. Kuartas sumetė, kad jų gali būti pusšimtis; beveik 
du trečdalius sudarė vokai su trigubai sulenktais lapeliais viduje, 
visa kita — atvirukai. Nuo laiko popierius pagelto ir tapo trapus, 
rašalas išbluko, tad raidės jau buvo ne juodos ir ne mėlynos, o 
rudos, kai kur neįskaitomos. Visi laiškai ir atvirukai — be pašto 
antspaudų — buvo parašyti Karlotos ranka gulsčiomis raidėmis. 
Ir visi — tuo pačiu adresu: kapitonui donui Manueliui Ksalokui, 
Havanos uostas, Kuba. 

— O iš jo nėra nė vieno? 

— Ne. — Atsiklaupusi priešais skrynią, Makarena paėmė ke- 
letą laiškų ir laikydama pirštais rūkstančią cigaretę apžiūrinėjo 
juos. — Mano prosenelis sudegindavo juos tuojau pat, kai tik 
gaudavo iš pašto. Gaila. Mes žinome, ką rašė ji, bet nežinome, 
ką jai pasakojo jis. 

Sėdėdamas viename iš senų krėslų, nugara į pilnas knygų 
lentynas, Kuartas apžiūrinėjo atvirukus. Visi buvo su Sevilijos 
vaizdais. Trianos tiltas, uostas su Auksiniu bokštu ir prisišvar- 
tavusia škuna. Viename puikavo mugės afiša, kitame — vieno 
katedros paveikslo reprodukcija. Laukiu tavęs, lauksiu tavęs vi- 
sada, mylimasis, laukiu naujienų, tave mylinti Karlota. Jis paėmė 
vieną voką, ištraukė laišką. Pirmiausia išvydo datą: 1896 metų 
liepos 11 d. 


Brangus Manueli! 

Negaliu gyventi negaudama iš tavęs jokios žinutės. Esu tikra, 
kad mano šeima perima tavo laiškus, nes aš žinau, kad tu manęs 
nepamiršai. Kažkas mano širdyje tiksi kaip tavo laikrodis ir sako, 
kad mano laiškai ir mano viltis keliauja ne į tuštumą. Pasiysiu tau 
šį laišką per tarnaitę, kuria pasitikiu, ir manau, kad jis pasieks tave. 
Tegu jis perduos tau mano meilės žodžius ir mano pažadą laukti tavęs 
visada, kol galiausiai grįši. 

Koks ilgas šis laukimas, mielasis! Laikas bėga, o aš vis laukiu, 
kad viena iš baltų burių, plaukiančių aukštyn upe, parplukdys ir 

tave. Galų gale gyvenimas turi būti dosnus tiems, kurie, dėdami į 
jį savo viltis, taip kenčia. Kartais mane apleidžia jėgos, aš raudu, 
mane apima neviltis ir tada imu manyti, kad tu niekada negrįši. 
Kad pamiršai mane, nors žadėjai niekad nepamiršti. Matai, kokia 
aš galiu būti neteisi ir kvailutė? 

Laukiu tavęs visada, kasdien, bokšte, iš kurio mačiau tave iš- 
plaukiant. Per siestą, kai visi miega ir namas nugrimzta į tylą, aš 
užlipu čionai, atsisėdu į supamąją kėdę ir žiūriu į upę, kuria tu grįši. 
Čia labai karšta ir vakar man pasivaideno, kad tie paveiksluose nu- 
tapyti galionai sujudėjo ir ėmė plaukti. Dar man prisisapnavo vaikai, 
žaidžiantys paplūdimyje. Manau, jog tai geri ženklai. Galbūt šią 
minutę tu jau plauki pas mane. 

Grįžk greičiau, meile mano. Noriu išgirsti tavo juoką, pamatyti 
tavo baltus dantis, tavo tvirtas įdegusias rankas. Noriu pamatyti, kaip 
tu žiūri į mane, kaip tik tu temoki. Ir vėl pajusti tavo bučinį — vie- 
nintelį tavo bučinį. Prašau tave, grįžk. Maldauju. Grįžk arba aš 
mirsiu. Jaučiu, kad širdies gilumoje aš jau mirštu. 

Meile mano. 

Karlota 


— Manuelis Ksalokas niekada neperskaitė šio laiško, — tarė 
Makarena. — Kaip ir kitų. Ji išlaikė sveiką protą dar pusmetį, pa- 
skui užslinko tamsa. Karlota neperdėjo: ji iš tikrųjų merdėjo iš 
vidaus. Ir kai pagaliau, užsivilkęs savo tamsiai mėlyną uniformą 
auksinėmis sagomis atėjo jos aplankyti ir atsisėdo kieme, ji jau 
buvo mirusi. Toji, kuri vaikščiojo priešais jį ir nepažino jo, buvo 
tik Karlotos šešėlis. 

Kuartas sulenkė laišką ir vėl grąžino jį į pageltusio popieriaus 
kapines, kur vokai buvo tarsi antkapių plokštės ant laiškų, paleistų 
aklai į tamsą ir tuštumą. Jautėsi lyg nesavas, net kaltas, kad įsibro- 
vė, įsiterpė į šį neaiškų dialogą, susidedantį iš pagalbos šauksmų 
ir meilės žodžių, į kuriuos niekad nebuvo atsakyta. Perskaitęs šį 
laišką, pajuto nenusakomą gėdą ir begalinį liūdesį. 

— Ar norite dar paskaityti? — paklausė Makarena. 

Kuartas papurtė galvą. Brizas, atkeliavęs iš Sanlukaro Gvadal- 
kivyro upe, judino užuolaidas, todėl retkartėmis už jų pasiregė- 
davo niūrus bažnyčios varpinės siluetas. Makarena dabar sėdėjo 

ant grindų, nugara atsirėmusi į skrynią, ir dar sykį skaitinėjo kai 
kuriuos laiškus lempos šviesoje, kurioje tamsiais atspindžiais su- 
žėrėdavo jos plaukai, dengiantys pusę veido. Susižavėjęs Kuartas 
nenuleido akių nuo jos kaklo linijos, nuo tamsios odos, kurią dar 
labiau paryškino suknelės iškirptė, ir nuo basų kojų odiniuose 
sandaluose. Nuo jos sklido tokia šiluma, jog jis tik vargais ne- 
galais tvardėsi, kad nepaliestų pirštais jai kaklo. 

— Nagi pažiūrėkit, — tarė ji. 

Ji parodė jam popieriaus lapą. Jame buvo nupieštas laivas, o 
po juo — keletas eilučių, parašytų Karlotos ranka. Viršuje buvo 
užrašyta: Šarvuota „Manigua“ jachta, o apačioje pateikta techninė 
laivo charakteristika. Buvo aišku, kad ir piešinys, ir duomenys 
nukopijuoti nuo kažkokio to meto žurnalo. 

— Šis aplankas ne toks senas, — tarė Makarena paduodama 
jam juostelėmis surištą aplanką. — Mano senelis padėjo jį čia po 
Karlotos mirties. Tai dar vienos istorijos epilogas. 

Kuartas atidarė aplanką. Jame gulėjo keletas iškarpų iš laikraš- 
čių ir iliustruotų žurnalų, ir visos jos buvo susijusios su Kubos 
karo pabaiga ir 1898 metų liepos 3 dieną jūroje įvykusia drama. 
Žurnalo La Ilustraciėn viršelyje buvo meniškai pavaizduotas 
admirolo Serveros eskadros žūties epizodas. Be to, viename 
puslapyje buvo išspausdintas pasakojimas apie šį mūšį, Santjago 
de Kubos pakrantės planas ir šiame mūšyje žuvusių vyriausiųjų 
vadų ir karininkų portretai. Tarp jų Kuartas rado tai, ko ieškojo. 
Tiesa, piešinys nebuvo labai aiškus ir, kaip bylojo užrašas, „at- 
liktas remiantis patikimų liudytojų parodymais“. Jis vaizdavo 
dailų liūdno veido vyrą, vilkintį ant baltos kaklaskarės susags- 
tytą durtinį. Buvo vienintelis su civilio drabužiais ir atrodė, jog 
dailininkas tarsi norėjo pabrėžti, kad šis žmogus nepriklauso 
admirolo Serveros eskadronui. Trumpai kirpti plaukai, platūs 
ūsai, vešlios žandenos. Užrašas bylojo: Prekybos laivo kapitonas 
donas Manuelis Ksalokas Ortega, jachtos „Manigua“ vadas. Jo 
žvilgsnis — per Kuarto petį — buvo nukreiptas kažkur į tolį, į 
neaiškų tašką, tarsi širdyje jam buvo visiškai nusispjaut, kad 
jis — vienas iš Kubos karo didvyrių. Žemiau, tame pačiame 
puslapyje, buvo toks tekstas: 


318 


„Tuo metu. kai „Infanta Maria Teresa“, beveik visą valandą 
apšaudoma sutelktinės amerikiečių eskadros ugnies ir apimta liepsnų 
užplaukė ant seklumos, kiti ispanų laivai vienas po kito traukėsi iš 
Santjago uosto ir, vos tik išplaukdavo iš El Moro ir Sokapos fortų, 
juos pasitikdavo tanki Sempsono šarvuočių ir kreiserių ugnis, kur 
kas pranokstanti ir ispanų artileriją. ir gynybinį jų laivų pajėgumą. 
Sudaužytais bokštais, suvarpytas kulkų, su daugybe sužeistų ir už- 
muštų korsarų, degančiu kairiuoju bortu, „Oguendo“ praplaukė pro 
vietą, kurioje, užplaukęs ant seklumos, stovėjo eskadros laivas. Ne- 
įstengdamas plaukti toliau. be to, netekęs savo vado (pirmojo rango 
kapitono Losagos), laivas užplaukė ant seklumos viena mylia šiauriau 
į vakarus, kad nepakliūtų į priešininko rankas. 

„Biskaja“ ir „Kristupas Kolumbas“ paleido visu greičiu variklius 
ir ėmė plaukti palei krantą, prie kurio juos spaudė uraganinė ame- 
rikiečių artilerijos ugnis. Jie praplaukė pro skęstančius savo draugų 
laivus, kurių gyvi likę komandos nariai stengėsi plaukte pasiekti 
krantą. Greitesnis „Kolumbas“ išsiveržė į priekį, o nelaimingoji 
„Biskaja“ tapo visų priešo patrankų taikiniu. Laivas užsidegė ir po 
nesėkmingo savo vado (pirmojo rango kapitono Eulatės) mėginimo 
taranuoti amerikiečių šarvuotį „Brukliną“, užplaukė ant seklumos, 
tankiai apšaudomas „Ajovos“ ir „Oregono“, su degančia ant stiebo 
vėliava, kuri nebuvo nuleista. Paskui atėjo „Kolumbo“ eilė (pirmojo 
rango kapitonas Diasas Moreu), kuris pirmą valandą dienos, ke- 
turių amerikiečių laivų puolamas, beginklis, nes neturėjo sunkiosios 
artilerijos, įsirėžė į krantą ir buvo savojo ekipažo paskandintas. Tuo 
pat metu, pavėlavę ir neturėdami jokios vilties išlikti, iš uosto vienas 
po kito pajudėjo lengvieji eskadrilės laivai — eskadrinių minininkų 
naikintuvai „Plutonas“ ir „Furoras“, prie kurių paskutinėmis valan- 
domis prisidėjo ginkluota jachta „Manigua“; jos vadas (Prekybinio 
jūrų laivyno kapitonas Ksalokas) atsisakė likti saugiame uoste, kur jo 
laivas buvo užgrobtas kartu su pasiduodančiu miestu. Šie nedideli lai- 
vai. žinodami, kad neįmanoma pabėgti, išplaukė sutikti amerikiečių 
šarvuočių ir kreiserių. „Plutonas“ (kapitonas leitenantas Vaskesas), 
perkirstas pusiau iš „Indianos“ paleisto stambaus kalibro sviedinio, 
užplaukė ant seklumos, „Furorą“ (vadas Viljaamilis) paskandino to 
paties šarvuočio ir „Glosterio“ ugnis. Tik lengvas greitaeigis „Ma- 
nigua“ išplaukė iš Santjago uosto paskutinis, kai jau visas krantas 


319 


buvo pilnas užplaukusių ant seklumos ir degančių ispanų laivų; 
pakėlęs neįprastą juodą vėliavą šalia Ispanijos vėliavos, apšaudomas 
priešo, jis apiplaukė „Deimantą“ ir nedvejodamas pasuko tiesiai į 
amerikiečių laivą, kuris pasirodė esąs ne kas kitas, o „Indiana“. Tad 
laviruodamas ir stengdamasis išvengti pragariškos ugnies, „Manigua“ 
nuplaukė tris mylias, priartėjo prie šarvuočio ir nuskendo pirmą 
valandą trisdešimt minučių dienos, visas apimtas liepsnų, suniokotu 
deniu, tačiau vis dar stengdamasis taranuoti priešą. 


Kuartas įkišo iškarpą į aplanką, surišo jį ir padėjo kartu su 
kitais dokumentais. Dabar jis žinojo, kur įsmeigtos abejingos 
kapitono Ksaloko akys žurnale išspausdintame paveiksle: į šar- 
vuočio „Indiana“ patrankas. Akimirką išvydo jį ant kapitono 
tiltelio, apgaubtą degančio laivo dūmų bei patrankų kanonados 
ir pasiryžusį baigti savo ilgą kelionę į niekur. 

— Ar Karlota apie tai sužinojo? 

Makarena vartė seno nuotraukų albumo puslapius. 

— Nežinau. 1898 metų liepos mėnesį ji jau buvo visiškai iš- 
protėjusi, todėl nežinau, kaip visa tai suprato. Manau, kad nuo 
jos viskas buvo slepiama. Šiaip ar taip, ji kasdien kopė į bokštą 
ir laukė — iki pat mirties. 

— Kokia liūdna istorija. 

Laikydama atverstą vieną albumo puslapį, parodė Kuartui. 
Jame buvo įklijuota sena nuotrauka — stačiakampis kartono ga- 
balėlis su fotostudijos antspaudu kampe. Nuotraukoje stovėjo 
mergina šviesia vasarine suknele, su suskleista vėduokle rankoje 
ir plačiakrašte skrybėle, papuošta gėlėmis, panašiomis į medžia- 
gines ir vaškines gėles, gulinčias skrynioje. Nuotrauka buvo labai 
pageltusi ir išblukusi, bet vis tiek įstengei įžiūrėti laibas rankas, 
laikančias pirštinę ir vėduoklę, šviesius, ant pakaušio suimtus 
plaukus, blyškų veido ovalą, liūdną šypseną ir sustingusį žvilgsnį. 
Ji nebuvo gražuolė, bet veidas atrodė mielas — švelnus ir ramus. 
Kuartas jai būtų davęs ne daugiau nei dvidešimt metų. 

— Gal ji nusifotografavo jam, — tarė Makarena. 

Stipresnis brizo gūsis sujudino užuolaidas, ir už jų, visai arti, 
Kuartas vėl pamatė Ašarų Dievo Motinos bažnyčios varpinę. 
Norėdamas atsikratyti nemalonaus nerimo, atsistojo, priėjo prie 

vienos iš mosarabų arkų, nusivilko švarką, padėjo ant palangės 
ir ilgai Žiūrėjo į tamsoje gumšantį bažnyčios stogą. Pajuto tokį 
vienatvės jausmą, kokį tikriausiai juto Manuelis Ksalokas, kai pa- 
skutinį kartą išėjo iš „Casa del Postigo“ rūmų, pasuko į bažnyčią 
ir ten paliko perlus, kuriais Karlota Bruner jau niekada nepapuoš 
savo vestuvinės suknelės. 

— Man labai gaila, — sušnabždėjo į naktį, nežinodamas, kam 
skirtas šis atsiprašymas. Jis net nežinojo, už ką atsiprašo, bet tu- 
rėjo tai padaryti. Juto, kaip riešus jam persmelkia kriptos arkos 
šaltis, juto, kaip šnypščia žvakės, degdamos per tėvo Fero laiko- 
mas mišias, juto bergždžios praeities kvapą, dvelkiantį iš atdaros 
skrynios. Ir vienišas tamplierius, dykumoje bejėgiškai atsirėmęs 
į savo kalaviją, išvydo, kaip 1898 metų liepos 3 dieną priešais jo 
akis lėtai praplaukia ginkluota jachta Manigua ir pasuka į jūrą, 
išvydo sustingusį siluetą ant kapitono tiltelio, ir greta Ispanijos 
vėliavos juodą kaip neviltis kitą vėliavą. 

Kuartas pajuto lengvą prisilietimą. Šalia stovėjo Makarena ir 
taip pat žiūrėjo į Ašarų Dievo Motinos bažnyčios bokštą. 

— Dabar, — tarė ji, — jūs žinote viską, ką būtina žinoti. 

Ir tai buvo nenuginčijama tiesa. Kuartas žinojo daugiau, nei 
norėjo žinoti — Mišparai pasiekė savo bergždžią tikslą. Tačiau 
viso to nebuvo įmanoma perteikti oficialia ataskaitos, kurios taip 
laukė URI, proza. O monsinjoras Spada, Jo Eminencija Jeržis 
Ivaškievičius ir Jo Šviesybė Popiežius norėjo žinoti tik vieną 
dalyką — kas yra tasai kompiuterių piratas ir kokia skandalo, su- 
sijusio su mažyte Sevilijos bažnyčia, galimybė. Svarbu buvo tik 
tai. Visa kita — istorijos ir gyvenimai, susiradę prieglobstį už šios 
bažnytėlės sienų, — niekam nerūpėjo. Jaunatviška tėvo Oskaro 
aistra pašnibždėjo jam teisingą atsakymą: Ašarų Dievo Motinos 
bažnyčia pernelyg toli nuo Romos. Ji, kaip ir kapitono Ksaloko 
Manigua —tik mažas laivelis. besistengiantis išlaviruoti nulemto 
likimo akivaizdoje, įžūlaus ir besielio plieninio šarvuočio aki- 
vaizdoje. 

Makarena uždėjo ranką jam ant alkūnės, ant sužeistosios ran- 
kos alkūnės, ir jis nė nekrustelėjo, neatstūmė jos rankos, nors 
moteris pajuto, kaip nuo jos prisilietimo įsitempė jo raumenys. 

— Aš išvykstu iš Sevilijos, — pagaliau sušnabždėjo Kuartas. 

Ji atsakė ne iš karto. Tik po valandėlės jis pajuto. kad ji atsi- 
gręžusi Žiūri į jį. 

— Manote, kad Roma jus supras? 

— Nežinau. Supras ar nesupras — nesvarbu. — Kuartas mostelėjo 
į skrynios pusę, į varpinę, į tamsų, po kojom plytintį miestą. — Juk 
jie čia nebuvo. Tai tik mažytis taškelis žemėlapyje, į kurį įžūlus 
kompiuterių piratas trumpam atkreipė jų dėmesį. Jie perskaitys 
mano ataskaitą ir po keleto minučių padės į archyvą. 

— Tai neteisinga, — nesutiko Makarena. — Juk čia ypatinga 
vieta. 

— Klvstate. Pasaulyje tokių vietų daugybė: kiekvienas kam- 
pelis, kiekviena istorija turi prie lango laukiančią savo Karlotą, 
savo seną užsispyrusį kleboną, savo griūvančią bažnyčią... Jūs ne 
tokie svarbūs, kad Popiežius negalėtų miegoti. 

— O jūs? 

— Tai neturi reikšmės. Aš ir anksčiau mažai miegodavau. 

— Suprantu. — Ji atitraukė ranką. — Jūs nenorite veltis į šį rei- 
kalą, ar ne?.. Nebent tada, kai reikia vykdyti įsakymus. — Staigiu 
judesiu atmetusi atgal plaukus, ji atsistojo taip, kad jis buvo pri- 
kodėl aš palikau-savo vyrą? 

— Ne, neketinu. Mano ataskaitai tai nesvarbu. 

Pasigirdo tylus, paniekos kupinas juokas. 

— Man nusispjaut į jūsų ataskaitą. Jūs čia atvažiavote klausinėti, 
todėl dabar negalite sakyti, kad išvažiuojate neišgirdęs kitų atsa- 
kymų... Jūs domėjotės visų gyvenimais, tad dabar pasidomėkit ir 
manuoju. — Ji siurbte įsisiurbė akimis į Kuartą. Balsas tapo tylus 
ir rūstus, tarsi ilgai gniaužtas ir tramdytas. — Žinote, aš norėjau 
kūdikio... Norėjau atsikratyti jausmo, kad tarp mano kojų ir be- 
dugnės nieko nėra... Aš norėjau kūdikio, o Penčas — ne. — Dabar 
tonas tapo sarkastiškas. — Įsivaizduokit jo argumentus: per anksti, 
blogi laikai, lemiamas mūsų gyvenimo etapas, reikia kaupti jėgas 
ir energiją, mudu dar turime daug laiko... Aš nepaklausiau jo ir 
tapau nėščia. Kodėl sukate akis į šalį, tėve Kuartai?.. Tai jus šo- 
kiruoja? Įsivaizduokit, kad sėdite klausykloje. Juk, šiaip ar taip, 
tai jūsų darbas. 

Staiga pajutęs pasitikėjimą savimi, Kuartas ėmė purtyti galvą. 
Taip, teisybė. Jam liko tik vienas aiškus dalykas. Jo darbas. 

— Jūs vėl klystate, — švelniai paprieštaravo jis. — Bet tai ne mano 
darbas. Jau sykį sakiau, kad nenoriu klausyti jūsų išpažinties. 

— Niekur nedingsit, tėve. — Kuartas pajuto jos balse apmaudą 
ir ironiją. — Laikykit mane kenčiančia siela, kurios jūsų prie- 
dermė neleidžia atstumti. — Ji patylėjo. — Be to, aš neprašau, kad 
atleistumėte man nuodėmes. 

Jis gūžtelėjo pečiais, tarsi to būtų pakakę nuo visko atsiriboti. 
Bet jos akys buvo kupinos šviesos atspindžių, mėnulio ir nakties, 
ir ji, regis, nieko nepastebėjo. 

— Aš pastojau, — kalbėjo ji tuo pačiu tonu, — ir ši naujiena 
Penčui buvo kaip perkūnas iš giedro dangaus. Pernelyg grei- 
tai, per daug nereikalingų problemų, kartojo jis. Jis engė mane 
kaip niekad gyvenime... Primygtinai reikalavo, kad pasidaryčiau 
abortą. 

Šit kaip. Pagaliau, nors ir pamažu, savo tuščias apmąstymų 
mozaikos vietas Kuartas galėjo užpildyti trūkstamomis detalėmis. 
Makarena tylėjo, todėl nenorom teko kalbėti jam. 

— Ir jūs pasidarėte, — tarė jis. 

Tai nebuvo klausimas. Atsigręžęs į ją, jis pamatė, kad ji karčiai 
šypsosi — taip šypsantis dar nebuvo jos matęs. 

— Pasidariau. — Jos akyse atsispindėjo Santa Krusas, visas 
balkšvas, mėnulio šviesos užlietas. — Esu katalikė ir priešinausi 
kiek įstengiau. Bet aš tikrai mylėjau savo vyrą. Nors dono Pri- 
amo atkalbinėjama, atsiguliau į kliniką ir praradau kūdikį. Tačiau 
viskas susikomplikavo: man perforavosi gimda, prasidėjo arterinis 
kraujavimas, ir ją reikėjo kuo skubiausiai pašalinti... Ar žinote, ką 
tai reiškia? Kad aš niekad negalėsiu tapti motina. — Ji pakėlė akis, 
jos prisipildė mėnulio šviesos, ir ši viską ištrynė. — Niekada. 

— O ką sakė tėvas Feras? 

— Nieko. Jis senas žmogus ir šiame pasaulyje matė pernelyg 
daug dalykų. Kai paprašau, jis, kaip ir anksčiau, leidžia man 
prieiti komunijos. 

— Motina žino? 

— Ne. 

— O jūsų vyras? 

Ji nusijuokė — trumpai ir atšiauriai. 

— Irgi ne. — Ji perbraukė delnu per palangę, prie pat Kuarto 
rankos, bet šįkart jos nepalietė. — Niekas nežino —tik tėvas Feras 
ir Grisė. O dabar — ir jūs. 

Valandėlę dvejojo, tarsi norėdama pridurti dar vieną vardą. 
Kuartas pažvelgė į ją nustebęs. 

— Ar sesuo Marsala pritarė jūsų sprendimui darytis abortą? 

— Atvirkščiai. Aš vos nepraradau draugės. Bet kai ligoninėje 
viskas komplikavosi, ji atskubėjo pas mane... Tuo tarpu Penčui 
neleidau važiuoti į ligoninę, ir jis visąlaik manė, kad abortas pa- 
vyko. Grįžau namo, pasveikau, ir jam atrodė, jog viskas puiku. 

Valandėlę tylėjo žiūrėdama į tolumoje apšviestą Chiraldą, 
paskui atsigręžė į Kuartą. 

— Yra dar vienas... Žurnalistas. Kažkoks Bonafė. Tas pats, kuris 
praėjusią savaitę išspausdino keletą nuotraukų... 

Ji nutilo, be abejo, tikėdamasi kažkokio paaiškinimo, bet 
Kuartas nieko neatsakė. „Alfonso III“ viešbučio nuotraukos — ne 
svarbiausia. Nerimą jam sukėlė Makarenos ištartas Onorato Bo- 
nafė vardas. 

— Nemalonus tipas, — pridūrė kiek patylėjusi. — Kažkoks 
minkštas, nešvarus... Iš tų, kuriems niekad nepaduosi rankos, 
nes žinai, kad jo ranka visada drėgna. 

— Aš pažįstu jį, — galop tarė Kuartas. 

Makarena metė į jį įtarų žvilgsnį klausdama savęs, kaip jis gali 
būti pažįstamas su tokiu žmogumi. Paskui nuleido galvą, ir juos 
išskyrė juodų plaukų banga. 

— Šį rytą jis buvo atėjęs pas mane. Tiesą sakant, tykojo manęs 
prie durų, nes aš niekad nebūčiau jo priėmusi šiuose namuose. 
Nusiunčiau jį po velnių, bet prieš išeidamas burbtelėjo kažką apie 
kliniką... Jam, matyt, pavyko kai ką sušniukštinėti. 

Viešpatie šventas! Įsivaizduodamas tą sceną, Kuartas nepa- 
tenkintas susiraukė. Dabar gailėjosi, kad per paskutinį susitikimą 
su tuo Bonafė per švelniai elgėsi. Apgailėtina žiurkė. Siaubingai 
troško grįžęs į viešbutį vėl jį susitikti ir nutrinti jam nuo veido 
tą šlykščią šypseną. 


— Man truputėlį neramu, — prisipažino Makarena. 

lr tokio balso, tokio susirūpinimo Kuartas taip pat niekad 
anksčiau nebuvo girdėjęs. Jis nesunkiai įsivaizdavo, kaip Bonafė 
ketina panaudoti gautą informaciją. 

— Pasidaryti abortą Ispanijoje, — tarė jis, — dabar ne problema. 

— Ne. Bet šis Žmogus ir jo žurnalas minta skandalais. 

Ji sukryžiavo rankas, tarsi ją staiga būtų ėmęs krėsti šaltis. 

— Ar jūs žinote, kaip daromas abortas, tėve Kuartai?.. — Ji 
įdėmiai pažiūrėjo jam į veidą ieškodama atsakymo, paskui, su- 
pratusi, kad jis neatsakys, niekinamai susiraukė. — Ne, manau, 
kad nežinote. Noriu pasakyti, kad nežinote, kaip tai vyksta iš 
tikrųjų. Toji šviesa, tos baltos lubos, išskėstos kojos. Ir noras 
mirti... Ir šalta, begalinė, baisi vienatvė... — Ji staiga pasitraukė 
nuo lango. — Tebūnie prakeikti visi vyrai, ir jus kartu. Tebūnie 
prakeikti visi iki vieno. 

Ji giliai įkvėpė, paskui iškvėpė orą taip, tarsi jis būtų skau- 
dinęs jai plaučius. Šviesos ir šešėlis ant jos veido ją sendino. O 
gal veidas atrodė toks rūstus ir susidėvėjęs dėl to, kad ji kalbėjo 
lėtai, su kartėliu balse? 

— Aš nenorėjau nieko galvoti, — tarė patylėjusi. — Nenorėjau 
mąstyti apie tai, kas atsitiko. Gyvenau kažkokiame keistame 
sapne, iš kurio stengiausi pabusti... Ir vieną dieną, praėjus trims 
mėnesiams po mano grįžimo iš ligoninės, įėjau į vonios kambarį 
tuo metu, kai Penčas maudėsi duše po mūsų pirmosios meilės. 
Muilinosi stovėdamas po bėgančiu vandeniu, o aš atsisėdau ant 
vonios krašto ir ėmiau į jį žiūrėti. Staiga jis nusišypsojo ir tą aki- 
mirką man pasirodė visiškai svetimas... Neturintis nieko bendra 
su tuo žmogumi, kurį mylėjau, dėl kurio praradau galimybę 
turėti vaikų... 

Ji vėl nutilo, ir Kuartas sudirgo — nors meilijo nieko nežinoti, 
tebegaudė kiekvieną jos žodį. Akimirką jam pasirodė, kad Ma- 
karena daugiau nieko nepasakys, bet ji vėl priėjo prie lango ir 
pusiaukelėje tarp savęs ir dvasininko padėjo ranką ant palangės, 
ant dvilinkai sulenkto švarko. 

— Pasijutau labai tuščia ir labai vieniša, — toliau kalbėjo ji. — Dar 
blogiau nei klinikoje. Tada susikroviau daiktus ir parvažiavau 
čia, į šiuos namus... Penčas niekad nieko nesuprato. Ir dabar 
nesupranta. 


Kuartas lėtai įkvėpė oro — penkis ar šešis kartus. O ji, regėjosi, 
laukė, ką jis pasakys. 

— Todėl jį ir skaudinate, — pagaliau tarė jis. Bet tai nebuvo 
klausimas. 

— Skaudinu?.. Jo niekas negali įskaudinti. Jo egoizmas ir mani- 
jos tarsi apsaugoti šarvų. Bet aš galiu priversti susimokėti aukštą 
socialinę kainą: ši bažnyčia —jo, finansininko, prestižas ir vyriškas 
pasididžiavimas. Sevilija labai lengvai pereina nuo plojimų prie 
švilpimo... Aš turiu omenyje savo Seviliją — tą Seviliją, kurios 
pripažinimo taip trokšta Penčas. Ir jis susimokės už tai. 

— Jūsų draugė Grisė tebemano, kad jūs vis dar mylite jį. 

— Kartais ji per daug plepa. — Ji vėl nusijuokė su ankstesniu 
kartėliu balse. — Galbūt esmė ir yra ta. kad aš myliu jį. Arba ne- 
myliu. Šiaip ar taip, tai nieko nereiškia. 

— O aš?.. Kodėl visa tai man pasakojate? 

Mėnulis žvelgė į Kuartą. Blausus baltas diskas. 

— Nežinau. Pasakėt, kad išvažiuojate, ir staiga man tapo ne- 
jauku. — Dabar ji stovėjo taip arti, kad pūstelėjus vėjeliui jos 
plaukai palietė Kuarto veidą. — Gal šalia jūsų jaučiuosi ne tokia 
vieniša; regis, pats to nežinodamas, jūs įkūnijate tą atavistinį 
dvasininko paveikslą, kurį moterys visada troško matyti: stiprų ir 
išmintingą žmogų, kuriuo galima patikėti ar pasitikėti... Galbūt 
visa esmė — jūsų juodas kostiumas ir stati apykaklė, o gal dėl to, 
kad, be kita ko, dar esat ir patrauklus vyras. Gal aš susidomėjau 
jumis todėl, kad atvažiavote iš Romos ir kad jai atstovaujate. 
Galbūt aš esu jūsų Mišparai. Gal aš stengiuosi palenkti jus į savo 
pusę, o gal todėl, kad padėsite man dar sykį įskaudinti Penčą ar 
pažeminti jo orumą... (Gal aš taip elgiuosi tik dėl kai kurių mi- 
nėtų priežasčių, o gal dėl visų iš karto. Tėvas Feras ir jūs — tokie 
skirtingi ir papildantys vienas kitą — dabartiniam mano gyvenimui 
suteikėte atvangos lopinėlį. 

— Štai kodėl ginate šią bažnyčią, — padarė išvadą Kuartas. — 
Jums jos reikia kaip ir kitiems. 

Ji pakėlė rankas ir delnais suėmusi plaukus subloškė juos ant 
sprando, atidengdama švelnią ir tamsią kaklo liniją nuo pat ausų 
spenelių iki pečių. 

— Gal ir jums ji reikalinga labiau, nei įsivaizduojate. — Ji at- 
gniaužė delnus ir plaukai juoda banga nukrito žemyn paslėpdami 
kaklą ir pečius. — O aš pati visiškai nežinau, ko noriu. Gal man 
iš tikrųjų reikia šios bažnyčios, kaip jūs sakote. Gal man reikia 
gražaus ir tylaus vyro, kuris priverstų mane užmiršti arba bent 
padėtų vėl atgauti abejingumo dovaną. Gal man reikalingas ir 
tas kitas vyras, senas ir išmintingas, kuris atleistų mane nuo pa- 
reigos ieškoti užmaršties. Ar jūs žinote?.. Prieš du šimtmečius 
būti katalike buvo tikra laimė. Tai išspręsdavo viską — tereikėdavo 
atvirai išsipasakoti kunigui ir laukti. O dabar net jūs, dvasininkai, 
netikite savimi. Yra toks filmas Dženė... Ar mėgstate kiną?.. Tame 
filme Džozefas Kotenas, dailininkas, sako Dženifer Džouns: „Be 
tavęs aš jaučiuosi tarsi paklydėlis“. Ir ji atsako: „Nekalbėkit taip. 
Juk mudu abu negalime būti paklydėliai“. Ar jūs iš tikrųjų toks 
paklydėlis kaip atrodote, tėve Kuartai? 

Palikęs švarką ant palangės, jis atsigręžė į ją, bet jo lūpose ne- 
buvo atsakymo. O mėnulis — dvigubas blyškus atspindys — juokėsi 
jam tiesiai į veidą. Ir jis paklausė savęs: ar įmanoma, kad moters 
lūpos šypsotųsi taip pašaipiai ir taip švelniai, taip begėdiškai ir 
taip nedrąsiai, ir taip arti. Ir tą akimirką, kai jis ketino prasižioti ir 
kažką sakyti — pats nežinodamas ką — kažkur netoliese virš stogų 
pasigirdo vienuolika laikrodžio dūžių, ir Kuartas tarė sau, kad tai, 
be abejonės, savo budėjimą baigė Šventoji Dvasia. O Viešpatie. 
Jis pakėlė ranką — sužeistąją — ir ištiesė ją į moters veidą, bet 
įstengė susitvardyti, ir ranka sustojo pusiaukelėje. Ir tada, pats 
nesuprasdamas, ką jaučia — nusivylimą ar palengvėjimą, — pamatė 
tarpduryje stovintį ir žiūrintį į juos doną Priamą Ferą. 


— Mėnulio šviesa pernelyg ryški, — tarė tėvas Feras. Jis stovėjo 
prie teleskopo ir stebėjo dangų. — Netinkamas metas dirbti. 

Makarena nulipo laiptais žemyn, palikdama juos vienus 
karvelidėje. Kuartas pasilenkė, užvožė Karlotos skrynią, paskui 
atsitiesęs ėmė žiūrėti į išdžiūvusią figūrą su juoda sutana, atsu- 
kusią jam nugarą. 

— Užgesinkit šviesą, — paprašė klebonas. 

Kuartas pakluso, ir viskas — knygų nugarėlės, Karlotos skrynia 
ir kabanti ant sienos XVII amžiaus Sevilijos graviūra susiliejo su 

tamsa. Dabar lango siluetas atrodė vientisesnis ir aiškesnis. Naktis 
išryškino ypatingą šešėlių Žaismą. 

— Noriu pasikalbėti su jumis, — tarė Kuartas. — Aš palieku 
Seviliją. 

Tėvas Feras nieko neatsakė. Ramiai žiūrėjo į dangų ir mėnulio 
apšviestas jo siluetas išsiskyrė lango fone. 

— Berenikė, — galop tarė jis. — Matau Berenikės garbanas. 

Kuartas priėjo prie jo. Juos skyrė teleskopas, nukreiptas į 
dangų. 

— Štai trylika žvaigždžių, — parodė tėvas Feras. — Šiaurės ry- 
tuose. Berenikė paaukojo garbanas, kad išgelbėtų savo kariuo- 
menę. 

Kuartas žiūrėjo ne į dangų, o į tamsų, dangun atsuktą klebono 
profilį. Tarsi pavėluotai įvykdydamas jo norą, apšviestas Chiraldos 
bokštas staiga užgeso, sakytum išgaravo naktyje. Po valandėlės, 
kai Kuarto akys priprato prie naujos situacijos, jo tamsios apy- 
braižos vėl ėmė ryškėti mėnulio šviesoje. 

—O ten tolėliau, —aiškino tėvas Feras, — beveik zenite, matyti 
Skalikų žvaigždynas. 

Jis ištarė šį pavadinimą su begaline panieka svetimšaliams, 
įsibrovusiems į mylimą teritoriją. Šįkart Kuartas pažvelgė aukš- 
tyn ir tolėliau šiaurėje pamatė didelę žvaigždę, o netoli jos kitą, 
mažėlesnę, ir jos, regėjosi, kartu keliavo erdve. 

— Jums jos nesimpatiškos, — tarė jis. 

— Ne. Neapkenčiu skalikų. Ypač tada, kai jie medžioja kitiems... 
O šitie skalikai, beje, dar ir mėgsta pataikauti. O toji didžiulė 
žvaigždė — Cor Caroli*. Halėjus ją taip pakrikštijo todėl, kad ji 
švietė labai ryškiai tą dieną, kai Karolis II grįžo į Londoną. 

— Tada skalikas nekaltas. 

Pasigirdo prislopintas ir gergždžiantis klebono juokas. Pagaliau 
jis atsigręžė į Kuartą ir per petį nužvelgė jį nuo kojų iki galvos. 
Mėnulio šviesa išryškino žilus, nelygiai nukirptus plaukus. Jie 
atrodė beveik švarūs. 

— Jūs man atrodote labai įtarus, tėve Kuartai. O pačiu įtariausiu 
čia esu laikomas aš. — Ir vėl tyliai nusijuokė. — Aš kalbėjau tik 
apie žvaigždes. 


* Karaliaus širdis (lot.). 

Jis įkišo ranką į sutanos kišenę ir iš skardinio išsipūtusio port- 
sigaro išsitraukė cigaretę. Kai pasilenkė prie delnu pridengtos 
ugnelės, rausva šviesa nušvietė randus ir raukšles jo pavargusiame 
veide, žilus ir juodus plaukus, jau spėjusius užaugti ant smakro, 
ir dėmes ant sutanos apykaklės ir rankovių. 

— Kodėl išvažiuojate? — Jis užgesino degtuką, ir dabar jo 
griežto tamsaus profilio fone ruseno tik cigaretės žarija. — Ar 
jau suradote Mišparus? 

— Mišparai — ne svarbiausia, tėve. Juo galėjo būti bet kas iš 
jūsų, arba visi, arba niekas. Jo asmenybė nieko nekeičia. 

— Norėčiau žinoti, ką papasakosite Romoje. 

Kuartas paaiškino: abi mirtys — apgailėtini nelaimingi atsiti- 
kimai, o jo išvados sutampančios su policijos versija; kita vertus, 
senasis klebonas kovojąs savo asmeninę kovą, ir jį palaiką kai 
kurie parapijiečiai. Sena kaip pasaulis istorija, kuri, jo nuomone, 
Kurijoje nieko nešokiruosianti. Jeigu ne tas kompiuterių piratas 
ir jo memorandumas Jo Šviesybei, byla niekad nebūtų išėjusi už 
Sevilijos ribų. Štai, trumpai tariant, ir viskas. 

— O kąjie darys su manimi? 

— Manau, nieko ypatinga nesiims. Monsinjoras jau pradėjo 
drausmės procedūrą, po jos prisidės mano ataskaita, tad įsivaiz- 
duoju, kad jūs ramiai ir taikiai būsite išvarytas į pensiją... Gal 
jums bus pasiūlyta tapti kapelionu moterų vienuolyne, nors įti- 
kinamesnė versija — kad būsite apgyvendintas kokioje nors senų 
Dievo tarnų prieglaudoje. Žinot, kad pailsėtumėte. 

Cigaretės žarija virptelėjo. 

— O bažnyčia? 

Kuartas ištiesė ranką į savo švarką ant palangės, palygino jį, 
vėl sulenkė perpus ir padėjo į tą pačią vietą. 

— Tai jau ne mano sritis, — tarė jis. — Bet atsižvelgiant į susi- 
klosčiusią padėtį, ateitis nėra labai džiuginanti. Sevilijoje per daug 
bažnyčių ir per mažai kunigų. Be to, Jo Šviesybė donas Akilinas 
Korvas jau patvirtino savo antspaudu: reguiescat*. 

— Bažnyčia ar aš? 

— Abu. 


* Tesilsie ramybėje (lot. ). 


Pasigirdo gergždžiantis klebono juokas. 

— Matau, kad jūs turite atsakymus į visus klausimus. — tarė 
jis. 

Kuartas valandėlę mąstė apie jo žodžius. 

— Tiesą sakant. man trūksta tik vieno atsakymo. — galop 
paaiškino. — Jūsų asmeninėje byloje yra vienas dalykas, bet aš 
nenorėčiau jo minėti ataskaitoje neišklausęs jūsų versijos... Kai 
klebonavote kalnuose, Aragone, turėjote vieną bėdą. Su tokiu 
Montegrifu. Nežinau, ar prisimenate. 

— Aš labai gerai prisimenu poną Montegrifą. 

— Jis sako jūsų parapijoje pirkęs paveikslą. 

Tėvas Feras valandėlę tylėjo. Kuartas šnairomis matė jo tam- 
sų, į dangų atsuktą profilį su beveik užgesusia cigarete lūpose. 
Šliauždamas petimi, mėnulio spindulys apšvietė vieną jo ranką, 
gulinčią ant žalvarinio teleskopo vamzdžio. 

— Toji bažnyčia buvo romaninė ir maža, — ilgai tylėjęs prašneko 
klebonas. — Sutręšusios sijos, sueižėjusios sienos. Joje lizdus sukosi 
varnos ir veisėsi žiurkės... Tai buvo labai neturtinga parapija, tokia 
neturtinga, jog kartais neturėdavau už ką nusipirkti mišių vyno. 
O mano parapijiečiai gyveno keleto kilometrų spinduliu nuo baž- 
nyčios. Jie buvo vargšai piemenys ir valstiečiai. Pagyvenę, ligoti, 
neišsilavinę, be ateities. Ir aš kasdien stovėdavau prieš griūvantį 
nuo drėgmės, nuo kapsinčio vandens, nuo kinivarpų retabulą ir 
laikydavau mišias —šiokiadieniais sau, sekmadieniais jiems. Ispa- 
nijoje buvo daugybė tokių vietų, kur niekieno nesaugomi meno 
kūriniai patekdavo į prekijų rankas, žūdavo nuo ugnies, lietaus, 
skurdo dėl to, kad ant jų užkrisdavo supuvęs stogas... Vienądien 
pas mane atėjo svetimšalis, jau lankęsis ir anksčiau: su juo buvo 
dar vienas tipas — elegantiškas, išsipustęs, prisistatęs kaip vieno 
Madrido aukciono direktorius. Jiedu pasiūlė parduoti jiems Nu- 
kryžiuotąjį ir nediduką altoriaus retabulą. 

— Retabulas buvo vertingas, — įsiterpė Kuartas. — Penkiolikto 
amžiaus. 

Klebonas suirzo. Vėl sublykčiojo cigaretės žarija. 

— Kuo čia dėtas amžius?.. Jie sumokėjo už jį. Žinoma, ne die- 
vaižin kiek, bet už tuos pinigus buvo galima atnaujinti bažnyčios 
stogą, o svarbiausia, padėti parapijiečiams. 

— Todėl ir pardavėte? 

— Žinoma, pardaviau. Nė kiek nedvejodamas. Už tuos pinigus 
sutaisiau stogą, nupirkau vaistų ligoniams, be to, man pavyko 
atlyginti nuostolius, kuriuos jie buvo patyrę dėl šalnų ir galvijų 
ligų... Padėjau žmonėms gyventi ir mirti. 

Kuartas parodė į tamsų varpinės siluetą: 

— O dabar ginate šią bažnyčią. Kai kas čia nedera. 

— Kodėl ne?.. Man Ašarų Dievo Motinos bažnyčios meninė 
vertė tokia pat svarbi kaip jums arba vyskupui. Ja tegu rūpinasi 
jie man brangesni už išdažytą lentą. 

— Vadinasi, jūs netikite... — buvo besakąs Kuartas. 

— Kuo? Penkiolikto amžiaus paveikslais? Barokinėmis bažny- 
čiomis? Aukščiausiuoju Mechaniku, kuris ten, viršuje, vieną po 
kito užsukinėja mūsų varžtus?.. 

Cigaretės žarija blykstelėjo paskutinį kartą, ir tėvas Feras iš- 
metė nuorūką pro langą. 

— Argi tai svarbu? — paklausė jis. Nežiūrėdamas į teleskopą, 
klebonas sukinėjo jo vamzdį tarsi kažko ieškodamas dangu- 
je. — Tiki jie. 

— Tasai retabulas suteršė jūsų asmeninę bylą, — tarė Kuartas. 

— Žinau. — Klebonas tebesukinėjo teleskopą. — Net turėjau 
nemalonų pasimatymą su savo vyskupu... Jei kažkas būtų taip 
pasielgęs Romoje, atsakiau jam, jie imtų skambinti visai kitais 
varpais. O čia visąlaik girdim dzingsint tik švento Petro raktus. 
Toliau — tik ašaros ir Ouo vadis Domine*, ir nukryžiuok mane 
žemyn galva; o mes liekam lauke ir išsižadam savo sąžinės, kol 
Pretorijoje skaldomi antausiai. 

— Na, kiek suprantu, šventas Petras jums taip pat nelabai 
simpatiškas. 

Vėl pasigirdo tylus gergždžiantis juokas. 

— Jūs teisus. Jam reikėjo leistis užmušamam Getsemanės sode, 
kai apnuogino kardą gindamas Mokytoją. 

Dabar nusijuokė Kuartas: 

— Tokiu atveju mes būtume likę be pirmojo Popiežiaus. 


* Kur eini, Viešpatie (lot. ). 

— Tai jūs taip manote. — Klebonas papurtė galvą. — Mūsų pro- 
fesijoje popiežių į valias. Trūksta tik drąsuolių. 

Jis pasilenkė. prikišo akį prie teleskopo ir ėmė sukti vamzdį. 
Šis lėtai pakilo ir pasisuko į kairę. 

— Kai stebi dangų, — neatitraukdamas akių nuo okuliaro kalbėjo 
tėvas Feras, — matai, kaip viskas lėtai sukasi ir sukasi, kol užima 
kitą vietą Visatoje... Ar žinot, kad mūsų mažąją Žemę nuo Saulės 
skiria tik šimtas penkiasdešimt milijonų varganų kilometrėlių, 
o Plutonas nutolęs penkis tūkstančius devynis šimtus milijonų 
kilometrų? Ir kad Saulė — tik mažutė dėmelė, palyginti su vi- 
dutinio dydžio žvaigžde, pavyzdžiui, Artūru?.. Jau nekalbu apie 
Aldabaraną, nutolusį per trisdešimt šešis milijonus kilometrų. 
Arba apie dešimt kartų didesnę Betelgeizę. 

Teleskopas nubrėžė trumpą kreivę į dešinę. Tėvas Feras pakėlė 
galvą ir parodė Kuartui vieną iš žvaigždžių. 

— Žiūrėkit, tai Altayras. Turint galvoje, kad ji juda tris šimtus 
tūkstančių kilometrų per sekundę greičiu, jos šviesa pasiekia mus 
per šešiolika metų... Kas gali garantuoti, kad per tą laiką ji ne- 
sprogo ir mes tematome užgesusios žvaigždės šviesą*.. Kartais, kai 
žvelgiu į Romos pusę, mane apima jausmas, kad žvelgiu į Altayrą. 
Ar esate tikras, kad grįžęs viską rasite taip, kaip palikote? 

Jis mostelėjo Kuartui prieiti ir pažiūrėti į teleskopą, ir Kuartas 
pasilenkė prie okuliaro. Kuo labiau tolo nuo mėnulio šviesos, 
tuo tankiau tarp žvaigždžių knibždėjo nesuskaičiuojami šviesos 
taškeliai ir dulkės, mirguliavo sustingę rausvi, melsvi ar balti ūkai. 
Vienas taškelis vis tolo ir tolo, kol galop išnyko apakintas kito 
taškelio šviesos; gal tai buvo meteoritas ar dirbtinis palydovas. Pa- 
sitelkęs menkas astronomijos žinias, Kuartas susirado Didžiuosius 
Grįžulo Ratus ir mintyse pratęsė įsivaizduojamą liniją, jungiančią 
Meraką ir Dubhę, į aukštį, keturis (o gal penkis — tiksliai ne- 
prisiminė) kartus didesnį nei atstumas tarp jų. Tenai, didžiulė ir 
pasitikinti savimi, spindėjo Poliarinė žvaigždė. 

— Tai Poliarinė, — pasakė tėvas Feras, sekantis teleskopo ju- 
dėjimą. — Paskutinė Mažųjų Grįžulo Ratų riba, visada rodanti 
nulinę Žemės platumą. Tačiau ir ji nėra nekintanti. — Jis parodė 
į dešinę, kviesdamas Kuartą nukreipti vamzdį ten. — Prieš penkis 
tūkstančius metų egiptiečiai garbino kitą šiaurės sergėtoją — Dra- 

koną... Jos ciklas — penki tūkstančiai aštuoni šimtai metų, iš kurių 
praėjo tik trys tūkstančiai. Tad po dvidešimt dviejų amžių ji vėl 
pakcis Poliarinę žvaigždę. — Pirštais belsdamas į žalvarinį vamzdį, 
žvilgrelėjo aukštyn... — Ir aš klausiu save; ar iki to laiko Žemėje 
bus likęs bent vienas žmogus, galintis įvertinti šią permainą? 

— Galva sukasi, — tarė Kuartas atitraukdamas akis nuo oku- 
liaro. Klebonas linktelėjo pliaukštelėdamas liežuviu. Regis, 
svaigulys, kurį pajuto Kuartas, suteikė jam malonumą kaip 
patyrusiam chirurgui, pamačiusiam išblyškusius studentus per 
lavono skrodimą. 

— Įdomu, tiesa?.. Visata — įdomus dalykas. Poliarinė žvaigž- 
dė, kurią ką tik stebėjote, yra už keturių šimtų septyniasdešimt 
šviesmečių nuo Žemės. Tai reiškia, kad mes matome šviesą, 
kurią žvaigždė paskleidė šešioliktame amžiuje, ir jai reikėjo be- 
veik penkių šimtmečių, kad mus pasiektų. — Jis vėl parodė į kitą 
nakties tašką. — O štai tenai — plika akimi to nepamatysi — Katės 
Akies ūkuose koncentriniai dujų sluoksniai, žiedai ir dujų pa- 
vidalo auselės sudaro galutinę prieš tūkstantį metų užgesusios 
žvaigždės fosiliją — mirusių planetų liekanas, besisukančias apie 
mirusią žvaigždę. 

Jis pasitraukė nuo teleskopo, nuėjo prie kitos, labiau apšvies- 
tos bokšto arkos, ir sustojo — mažutis, išdžiūvęs, su per trumpa 
sutana, iš po kurios kyšojo didžiuliai batai. Atsigręžęs į Kuartą, 
vėl prabilo: 

— Pasakykite man, kas mes tokie. Kokį vaidmenį vaidiname 
čia, šioje scenoje, plytinčioje virš mūsų galvų. Ką reiškia mūsų 
apgailėtini gyvenimai, mūsų troškimai? — Nežiūrėdamas ranka 
parodė į dangų. — Ką šioms žvaigždėms reiškia jūsų ataskaita, 
bažnyčia, Šventasis Tėvas, jūs arba aš?.. Kurioje šio dangaus vie- 
toje gyvena mūsų jausmai, užuojauta, viltis, mūsų apgailėtini 
gyvenimai?.. — Jis vėl nusijuokė rūsčiu, neramiu juoku... — Net 
jei sužibs supernovos ir užges senos žvaigždės, mirs ir gims pla- 
netos, viskas tebesisuks ir toliau išoriškai nepakitę, kai mūsų jau 
nebebus. 

Klausydamasis jo, Kuartas vėl pajuto tą instinktyvų solida- 
rumą, kuris Bažnyčios tarnų pasaulyje kartais atstoja draugystę. 
Nusikamavę kariai, kiekvienas ant savo šachmatų lentos, toli 


nuo karalių ir princų, besigrumiantys su nežinomybe tik savo 
jėgomis kaip sugeba. Jis panoro prieiti prie šio mažo senuko ir 
uždėti ranką jam ant peties, bet susilaikė. Kiekvieno vienatvė 
taip pat buvo numatyta Bažnyčios nuostatuose. 

— Tokiu atveju, — lėtai tarė jis, — astronomija man nepatinka. 
Ji beveik tolygi nevilčiai. 

Tėvas Feras valandėlę žiūrėjo į jį tylėdamas. Atrodė nu- 
stebęs. 

— Nevilčiai?.. Visiškai atvirkščiai, tėve Kuartai. Ji teikia ramybę. 
Mums sunku prarasti tik tai, kas svarbu, vertinga, transcenden- 
tiška... Niekas negali atsilaikyti prieš negailestingą suvokimą, kad 
esi tik mažytis jūros vandens lašelis raudoname Visatos saulėly- 
dyje. — Jis nutilo ir pro brizo judinamas užuolaidas ėmė žiūrėti 
į bažnyčios varpinę. — Gal tik draugiška ranka, teikianti mums 
susitaikymą ir paguodą, kol viena po kitos užges mūsų žvaigždės 
ir užslinks baisus šaltis. Ir tada viskas bus baigta. 

Tėvas Feras daugiau neištarė nė žodžio. Kuartas ištiesė ranką 
į lempos jungiklį. Užsidegė šviesa, ir žvaigždės išnyko. 


Užsimetęs švarką ant peties, Kuartas nulipo į sodą traukdamas 
nakties aromatą. Makarena laukė prie kampo; mėnulio šviesa 
išplėšė jos veidą ir pečius iš šešėlio, kurį metė bugenvilių ir 
apelsinmedžių lapai. 

— Nenoriu, kad išeitumėte, — tarė ji. — Dar nenoriu. 

Jos akys blizgėjo, pro praviras lūpas buvo matyti nepaprastai 
balti dantys, ant įdegusio kaklo bolavo dramblio kaulo vėrinys. Iš 
Kuarto lūpų išsiveržė gilus prislopintas atodūsis, panašus į vaikišką 
dejonę ar protestą. Buvo karšta. Pro užuolaidas plūstanti vakaro 
šviesa auksinėm plonytėm gijom išmargino tamsią moters odą: 
Karmen suko tabako lapus ritindama juos ant vidinės šlaunies pu- 
sės, visai arti ant tamsios, garbiniuotos. drėgnos gaktos blykčiojo 
smulkučiai prakaito lašeliai. Pūstelėjo vėjelis. Apelsinmedžių ir 
bugenvilių lapai sujudėjo ant Makarenos Bruner veido, ir mėnulio 
šviesa it šarviniai marškiniai nuslydo dvasininko Lorenco Kuarto 
pečiais. Tamplierius atsitiesė ir apsižvalgė; pavargęs. klausyda- 
masis, kaip prie Hatino, kur boluoja frankų riterių kaulai, caksi 
saracėnų arklių kanopos. Sykiu girdėjo riaumojant įnirtusią jūrą, 


334 


besidaužančią į švyturio uolą, ir kaip priedangos ieško trapūs 
laiveliai. Moteris gedulo drabužiais laikė vaiko ranką, kuria tarsi 
ašaros ritosi lietaus lašai. Prikaistuvyje kvepėjo verdanti sriuba, 
o prie židinio senas klebonas linksniavo: rosa, rosae. Vaiko, pa- 
siklydusio pasaulyje, kuris ieškojo kelio vadovaudamasis penkių 
šimtmečių senumo žvaigždės šviesa, šešėlis atsispindėjo ant 
plonos sienos, saugančios jį nuo baisaus lauke viešpataujančio 
šalčio. Ir dabar tas pats šešėlis artėjo prie kito šešėlio, laukiančio 
po bugenviliais ir apelsinmedžiais, ir priartėjo tiek, kad galėjo 
kvėpti jos aromatą, jos šilumą, jos alsavimą. Bet akimirką prieš 
supindamas savo pirštus su jos plaukais, kad vienai nakčiai pabėgtų 
nuo vienatvės — raudoni mažytėlaičiai lašeliai neišmatuojamame 
pavakaryje, — šešėlis, vaikas, vyras, žiūrintis į nuogą moters kūną, 
išmargintą pro užuolaidas besidriekiančiais šviesos dryžiais, be- 
ginklis pavargęs tamplierius, visi jie kartu atsisuko ir pažvelgė 
atgal ir į viršų, į vos apšviestą karvelidės bokšto langą. Ten, kur 
senas, niūrus, įtarus, skeptiškas ir narsus klebonas šifravo baisią 
bejausmio dangaus paslaptį drauge su moters, ieškančios hori- 
zonte baltų burių, šmėkla. 


XII 


Dievo rūstybė 


Jis dingo mums iš akių, bet kaip — nesupratome. 


GASTON LEROUX. 
Operos vaiduoklis 


Net pro pypkės dūmą buvo matyti, kokiu pasitenkinimu švyti 
Sevilijos arkivyskupo akys. 

— Vadinasi, Roma pasiduoda, — tarė jis. 

Kuartas padėjo puodelį ant lėkštutės ir nusišluostė lūpas vie- 
nuolių siuvinėta servetėle. Jo šypsena panėšėjo į atodūsį. 

— Viskas priklauso nuo požiūrio, Jūsų Šviesybe. 

Monsinjoras Korvas išleido dar vieną dūmų tumulą. Jiedu 
sėdėjo vienas priešais kitą, atskirti žemo staliuko su dviem stalo 
įrankių komplektais. Arkivyskupas turėjo įprotį savo pirmąjį rytinį 
lankytoją kviestis pusryčių. Iš tikrųjų kava su skrudinta duona, 
sviestu ir karčiųjų apelsinų džemu buvo skirta katedros dekanui, 
tačiau netikėtas Kuarto vizitas — jis atėjo atsisveikinti — privertė 
jį pakeisti protokolą. Arkivyskupas nepakentė šaltos kavos. 

— Aš juk sakiau jums, kad šį reikalą bus sunku išspręsti. 

Kuartas atsirėmė į kėdės atkaltę. Mielai būtų atėmęs iš arki- 
vyskupo malonumą išlydėti jį sarkastiškais žodžiais ir šypsenėle, 
atsiduodančia anglišku tabaku, bet taisyklės vertė jį atsisveikinant 
pareikšti jam pagarbą. Ką gi, etiketas yra etiketas. 

— Leisiu sau priminti Jūsų Šviesybei, kad atvažiavau čia ne 
reikalų spręsti, o tik informuoti Romą apie padėtį. Tai aš ir ke- 
tinu padaryti. 

Monsinjoras Korvas buvo sužavėtas. 

— Taip ir neišsiaiškinęs, kas tie Mišparai, — patikslino. 

— Taip, tiesa. — Kuartas pažiūrėjo į laikrodį. — Bet problemos 
esmė — ne tik Mišparai. Kompiuterių piratas — paprasčiausiai 
anekdotiškas atvejis, ir jo asmenybė anksčiau ar vėliau bus nu- 
statyta. Svarbiausia —tėvo Fero ir Ašarų Dievo Motinos bažnyčios 
padėtis... Kad ir koks sprendimas bus priimtas Romoje, mano 
ataskaita padės jį priimti išmaningai. 

Prelatas staiga kilstelėjo ranką ir ant jo piršto sublizgo gelto- 
nasis akmuo. 

— Ak, nepasakokit man savo jėzuitiškų įmantrybių, tėve. Ši 
byla jums neišdegė. — Pypkės dūmų uždanga vos įstengė paslėpti 
jo piktdžiugišką žvilgsnį. — Mišparai pasišaipė ir iš Romos, ir 
iš jūsų. 

Kuartą erzino arkivyskupo maniera pastebėti krislą tik sveti- 
moje akyje. 

— Tai tik vienas iš galimų požiūrių, Jūsų Šviesybe, — sutiko jis 
neslėpdamas paniekos. — Bet kad jau apie tai prašnekote, leisiu 
jums priminti, jog nei Roma, nei aš nebūtumėme įsikišę, jeigu 
jūs, Šventasis Tėve, būtumėte pats pasidomėjęs šiuo reikalu... 
Ir Ašarų Dievo Motinos bažnyčia, ir tėvas Feras priklauso jūsų 
vyskupijai. O kaip pasakyta Evangelijoje, kol piemuo miega, 
avys palaidos. 

Išgirdęs šiuos žodžius, monsinjoras Korvas vos nepašoko 
iš krėslo. Nors ši citata laikoma apokrifine, jis vis tiek baisiai 
įširdo. URI agentas pastebėjo, kaip piktai monsinjoras sukando 
pypkės kandiklį. 

— Paklausykite, Kuartai, — rūsčiai iškošė pro dantis, — čia vie- 
nintelė palaida avis — jūs. Nelaikykite manęs kvailiu. Aš žinau ir 
apie jūsų apsilankymus „Casa del Postigo“ rūmuose, ir apie visa 
kita. Net apie pasivaikščiojimus bei vakarienes. 

Ir neatsikvėpdamas, tarsi jo viduje būtų prasiveržusi kažkokia 
užtvanka, monsinjoras Korvas, — jo, kaip pamokslininko, talentas 
buvo labai vertinamas vyskupijoje, — savo pyktį ir apmaudą nuo- 
stabiai susumavo pusantros minutės trukusioje kalboje, kurios 
pagrindinė tezė buvo tokia: URI pasiuntinys pateko į Ašarų Die- 
vo Motinos bažnyčios klebono ir jo asmeninės „Greenpeace“ 
organizacijos, kurią sudaro vienuolės, aristokratės ir davatkos, 

tinklus ir buvo taip apraizgytas, kad prarado perspektyvos jausmą 
ir išdavė savo misiją Sevilijoje. Prie tų apžavų prisidėjusi ir del 
Nuevo Ekstremo kunigaikštienės duktė, kuri, beje, — pridūrė jis 
kandžiai, — kol kas vis dar ponia de Gavira. 

Kuartas šaltakraujiškai išklausė kaltinamąją kalbą, bet paskutinė 
užuomina privertė jį susiraukti. 

— Būčiau labai dėkingas monsinjorui, kad tai, ką turite pasakyti 
šiuo atskiru klausimu, išdėstytumėte raštu. 

— Žinoma, išdėstysiu, — atsikirto Akilinas Korvas, patenkintas, 
kad pagaliau pavyko įgelti Kuartui. — Jūsų viršininkams Vatikane. 
Ir nuncijui. Ir aukštesnei valdžiai. Tai padarysiu raštu, telefonu, 
faksu, net pritardamas gitara ir kastanjetėm. — Jis išsiėmė pypkę 
iš burnos ir plačiai nusišypsojo. — Jūs prarasite reputaciją, kaip 
aš praradau sekretorių. 

Čia daugiau nebuvo apie ką kalbėti. Kuartas sulankstė serve- 
tėlę, numetė ant padėklo ir atsistojo. 

— Jeigu garbusis tėvas daugiau nieko nepageidauja... 

— Nieko, —arkivyskupas žiūrėjo į jį pašaipiu žvilgsniu, —sūnau 
mano. 

Jis tebesėdėjo žiūrėdamas į savo ranką, tarsi dvejodamas: gal 
pabaigti šį sunkų darbą iki galo ir priversti Kuartą pabučiuoti 
ganytojo žiedą? Bet tuo metu suskambo telefonas, ir arkivysku- 
pas jį atleido rankos mostu, nes jau buvo atsikėlęs nuo kėdės ir 
ėjo prie stalo. 

Kuartas susisagstė švarką ir išėjo į koridorių. Jo žingsniai 
nuaidėjo po venecijietiškomis Prelatų galerijos freskomis, pa- 
skui nukaukšėjo pagrindinių laiptų marmuru. Pro langus matė 
Chiraldą — ji stovėjo už vidinio kiemo, kur kažkada buvo Paros 
kalėjimas, į kurį Sevilijos arkivyskupai uždarydavo neklusnius 
dvasininkus. Ir pagalvojo: prieš porą amžių tėvas Feras ir galbūt 
jis pats būtų turėję nemažai galimybių ten apačioje pasidalyti 
įspūdžiais, kol monsinjoras Korvas įprastu keliu, tai yra labai lėtai, 
pateiks Romai savąją įvykių versiją. Kuartas mąstė apie telefono 
ir kitų šiuolaikinių technikos priemonių pranašumus, kai staiga, 
jau stovėdamas paskutinėje laiptų aikštelėje, išgirdo savo vardą. 

Sustojo ir pažvelgė aukštyn. Persisvėręs per laiptų turėklus, jį 
šaukė arkivyskupas. Jis jau nepanėšėjo į žmogų, ką tik grąžinusį 
seną skolą. 

— Lipkite aukštyn, tėve Kuartai. Mudviem reikia pasikalbėti. 

Susidomėjęs Kuartas ėmė kopti laiptais. Ir jau iš tolo pamatė 
išblyškusį arkivyskupo veidą. Jis laikė pypkę rankoje ir išsiblaškęs 
stukseno į ją kitos rankos pirštais. Pelenai ir žarijos biro ant juodo 
ir rausvo grindų marmuro, bet jis, regis, nepastebėjo. 

— Jūs negalite išvažiuoti, — tarė jis Kuartui, kai šis priėjo ar- 
čiau. — Bažnyčioje atsitiko dar viena nelaimė. 


Kuartas prasispraudė pro betonmaišę ir du policijos automobilius. 
Ašarų Dievo Motinos bažnyčia buvo pilna civiliai apsirengusių 
ir uniformuotų policininkų. Kuartas jų suskaičiavo tuziną: vieni 
saugojo duris, kiti buvo viduje ir fotografavo, ieškojo pirštų at- 
spaudų ar apžiūrinėjo grindis, klauptus ir pastolius. Po skliautais 
atsimušė jų žingsnių ir tylių pašnekesių aidas. 

Grisė Marsala sėdėjo viena ant didžiojo altoriaus laiptelių. 
Kuartas pasuko prie jos centrine nava, ir kai jau buvo pusiaukelėje, 
jo pasitikti išėjo Simeonas Navachas. Komisaro padėjėjas plaukus 
kaip visada buvo susirišęs į kaselę, virš didžiulių ūsų blykčiojo 
apskriti akiniai; šįsyk vilkėjo ryškiai raudonus garibaldiečio marš- 
kinius, per petį kabojo odinis mauriškas krepšys, kuriame, pama- 
nė Kuartas, tikriausiai guli „Magnum-357“. Jam šovė absurdiška 
mintis, kad Navachas šioje scenoje labai nedera: nedera nei prie 
policininkų apšviesto barokinio altoriaus, nei prie aptrupėjusių 
vitražų ir lubų freskų, nei prie tamsios medinės klausyklos šalia 
įėjimo į zakristiją, nei prie votais apkarstytos Kristaus statulos 
netoli durų. Jiedu paspaudė vienas kitam ranką. Pamatęs Kuartą, 
Navachas, regis, apsidžiaugė. 

— Jau trys, pateri. 

Šiuos žodžius ištarė beveik lengvabūdišku tonu, tarsi pa- 
tvirtindamas ankstesniuose pokalbiuose išsakytą mintį apie ga- 
limus naujus mirties atvejus Ašarų Dievo Motinos bažnyčioje. 
Jis stovėjo ranka laisvai atsirėmęs į klaupto atkaltę, ir Kuartas, 
pažvelgęs virš jo galvos, pamatė, kad iš klausyklos kyšo dvi su- 
stingusios kojos. 

Tylėdamas priėjo artvn; Navachas nusekė jam iš paskos. Klau- 
syklos durys buvo atdaros. Kuartui pasirodė, kad kojų padėtis labai 
keista. Paskui jis pastebėjo suglamžytas smėlio spalvos kelnes. 

Kūną dengė mėlyno brezento gabalas, bet viena ranka atverstu 
viršun delnu buvo likusi neuždengta; visą delną nuo riešo iki 
smiliaus vagojo žaizda. Ranka buvo gelsva it senas vaškas. 

— Keista vieta, tiesa? — Komisaro padėjėjas eklektiškai patylėjo 
žiūrėdamas čia į lavoną, čia į dvasininką, pasirengęs išklausyti bet 
kokią vertingą nuomonę. — Mirti. 

— Kas jis? 

Klausimas, kurį Kuartas pateikė užkimusiu abejingu balsu, 
buvo visiškai nereikalingas. Jis atpažino batelius, smėlio spalvos 
kelnes, mažą putlią ranką. Policininkas abejingai pasiglostė ūsus, 
tarsi negyvėlio asmenybė jam būtų rūpėjusi mažiausiai, nes jis 
mąstė apie kitus dalykus. 

— Jo vardas Onoratas Bonafė. Žinomas Sevilijos žurnalistas. 

Kuartas linktelėjo. Pernelyg daug klausimų, pagalvojo jis. Ir 
pernelyg daug netinkamų vizitų. Žiūrėdamas į jį Navachas pa- 
klausė: 

— Pažįstate jį, tiesa?.. Taip ir maniau. Žmonės kalba, kad ne- 
laimėlis šiomis dienomis per daug blaškėsi šen bei ten... Ar norite 
jį apžiūrėti, tėve? 

Pusiau įsispraudęs į klausyklą — jo kaselė viksėjo kaip vikrios 
voveraitės uodegytė, — Navachas kilstelėjo kūną dengiantį brezen- 
tą. Bonafė, labai ramus ir labai geltonas, pusiaugulom tysojo ant 
medinio klausyklos suolelio pakaušiu atsirėmęs į kampą; smakras 
skendėjo riebiose kaklo raukšlėse. Akys buvo užmerktos, ant 
kairiojo žando į akis krito violetinė hematoma. Veidas buvo ra- 
mus, o gal pavargęs. Panosėje ir burnos kamputyje buvo matyti 
sudžiūvusių kraujo srovelių, o ant kaklo ir marškinių apykaklės 
jos buvo išsiliejusios plačia dėme. 

— Jį ką tik apžiūrėjo mūsų gydytojas. — Komisaro padėjėjas 
parodė į jauną vyrą, sėdintį klaupte ir kažką užsirašinėjantį. — Jis 
sako, kad lavonas visas sudaužytas iš vidaus. Tarsi nuo stipraus 
smūgio ar nuo kritimo. Mes nesuprantame tik vieno dalyko — kaip 
jis čia atsidūrė. Arba kaip buvo čia įgrūstas. 

Paklusdamas tikro profesionalo refleksui ir įveikęs pasišlykš- 
tėjimą, kurį jam buvo sukėlęs šis žmogėnas, kai dar buvo gyvas, 
Kuartas tyliai sukalbėjo maldą už mirusiuosius ir peržegnojo 

lavoną. Stovėdamas už nugaros, Navachas jį stebėjo labai susi- 
domėjęs. 

— Jumis dėtas taip nesivarginčiau, tėve. Jis čia guli jau senokai. 
Tad jeigu ir norėjo kur pakliūti. — rankomis jis pavaizdavo du 
aukštyn plasnojančius sparnelius, — jau seniai pakliuvo. 

— Kada mirė? 

— Apie tai dar per anksti kalbėti. — Jis vėl parodė į gydyto- 
ją. — Mūsų specialistas apytikriai paskaičiavo, kad maždaug prieš 
dvylika ar keturiolika valandų. 

Keletas policininkų, stovinčių ant pastolių šalia Dievo Mo- 
tinos statulos, gyvai šnekučiavosi, jų balsai aidėjo po bažnyčios 
skliautu. Komisaro padėjėjas švilptelėjo jiems kalbėti tyliau, ir 
jie pakluso sutrikę tarsi berniukai, paprašyti laikytis tvarkos mo- 
kyklos koplyčioje. Kuartas atsigręžė į Grisę Marsalą, tebesėdinčią 
ir žiūrinčią į jį. Pirmą kartą ji pasirodė jam trapi, labai vieniša ir 
rami ant altoriaus laiptelių. Vėl traukdamas brezentą ant Bonafė, 
policininkas pasakė, kad lavoną aptikusi vienuolė, ankstų rytą 
atėjusi į bažnyčią. 

— Norėčiau su ja pasikalbėti. 

— Žinoma, pateri. — Viena ranka taisydamas brezentą ant lavo- 
no, Navachas kita suko ūsus ir linksmai šypsojosi, tarsi sakydamas, 
kad jis viską supranta. — Tačiau jei neprieštaraujate, norėčiau, 
kad pirma papasakotumėte, iš kur pažįstate numirėlį... Taip jūsų 
parodymai bus savarankiškesni ir aiškesni. — Jis pažvelgė į Kuartą 
per apskritų akinių viršų. — Ar sutinkate? 

— Kaip norit. Bet pirmiausia jums reikėtų pasikalbėti su kle- 
bonu. 

Policininkas valandėlę žiūrėjo jam į akis nieko nesakydamas, 
paskui energingai linktelėjo. 

— Taip, aš irgi taip manau. Tik blogai, kad šį rytą dono Priamo 
niekas niekur neranda. Keista, tiesa? 

Jis apsidairė aplink tarsi tikėdamasis išvysti tėvą Ferą tarp pa- 
stolių arba vienam iš tamsių bažnyčios kampų. 

— Ar buvote jo namuose? — paklausė Kuartas. 

Navachas atsigręžė ir pažiūrėjo į jį su tokia išraiška, tarsi būtų 
išgirdęs nesąmonę. Atrodė nusivylęs — matyt, tikėjosi iš Kuarto 
didesnės pagalbos. 


— Iš to, ką girdėjau, — tarė jis, — tapo aišku, kad senis dingo. 
Išvažiavo pranašo Elijo vežimu. 


Kuartas papasakojo Simeonui viską, ką žinojo apie Onoratą 
Bonafė, taip pat ir tai, ką prisiminė apie savo susitikimus su juo 
viešbutyje „Dona Maria“. Jų pokalbį dukart pertraukė mobiliojo 
telefono pypsniai, ir Navachas turėjo du kartus traukti jį iš savo 
mauriškojo krepšio ir atsiprašinėti. Pirmasis skambutis patvirtino, 
kad apie tėvą Ferą nėra jokių žinių. Kaip ir kiekvieną vakarą jis 
buvo užsukęs į „Casa del Postigo“ karvelidę, — šį faktą patvirti- 
no ir Kuartas, net pasakė laiką, kada jiedu atsisveikino, — paskui 
dingo be pėdsakų. O klebono butą tvarkanti moteris tvirtino, 
kad praėjusią naktį klebono lova net nebuvusi paklota. O vika- 
ras, tėvas Lobatas, vėlai vakare autobusu išvažiavęs į savo naująją 
paskyrimo vietą. Jo kelionė būsianti ilga, nes jis turėsiąs keletą 
kartų persėsti iš vieno autobuso į kitą. Jo ieškanti policija ir 
žandarmerija... Įtariamieji? — Baigęs kalbėti, komisaro padėjėjas 
vėl įsikišo telefoną į krepšį. — Kol nenustatyta mirties priežastis, 
niekas nieko neįtaria. Arba, kitaip tariant, įtariami visi. — Jis 
žiūrėjo į Kuartą per akinių viršų, ir tankiuose jo ūsuose žaidė 
šilta atsiprašanti šypsena. — Nors, žinoma, vieni kelia daugiau 
įtarimų, kiti mažiau. 

— O kaip šįsyk dėl procentų? — pasidomėjo Kuartas. 

Navachas pasikasė nosies galiuką. 

— Ką gi... Tarp mūsų kalbant, pateri, pasakyčiau, kad šį kartą 
kažkas padėjo bažnyčiai. 

Kuartas nenustebo. Žinoma, jis nebuvo lavonų specialistas, 
nors teko matyti ne vieną. O į Bonafė tereikėjo tik žvilgtelėti 
vieną kartą, kad suprastum, kas jam nutiko. 

— Žmogžudystė? 

Iš tikrųjų jis paklausė tik norėdamas paskatinti komisaro pa- 
dėjėją papasakoti daugiau. Navachas suprato, kur jis suka, nusi- 
šypsojo, pakėlė ranką prie sprando ir parodė į kaselę. 

— Lažinuosi iš šio apendikso. — Paskui surimtėjęs gūžtelėjo 
pečiais. — Ir jūsų kolega klebonas turi ganėtinai daug šansų. 

— Nes dingęs? 

— Žinoma. Jei tik mūsų gydvtojas nepakeis nuomonės. 

Priėjo vienas policininkas, norėdainas pasikalbėti su Navachu, 
ir šis nuėjo su juo. Kuartas nužingsniavo prie didžiojo altoriaus, 
kur tebesėdėjo Grisė Marsala. 

— Kaip jaučiatės? 

Moteris sėdėjo apkabinusi rankomis kelius ir padėjusi ant jų 
smakrą. 

— Manau, esu sukrėsta. — Ji kalbėjo šiurkščiu amerikietišku 
akcentu, dar šiurkštesniu nei paprastai. — Bet man viskas gerai. 

— Ar policija jums sugadino daug nervų? 

Nekeisdama pozos, vienuolė valandėlę galvojo. 

— Ne, — galop atsakė. — Su manimi jie elgiasi maloniai. 

Kaip visada vilkėjo polo marškinėlius ir mūvėjo gipsu išteptus 
džinsus. Kasa buvo surišta gumele. Čia, sėdinti prie altoriaus, 
atrodė dar vienišesnė ir labiau sutrikusi nei paprastai, ypač 
bažnyčioje, pilnoje pirmyn atgal vaikštinėjančių policininkų, 
šurmulio ir balsų. 

— Jie ieško tėvo Fero. — Kuartas atsisėdo šalia. Bet staiga jam 
pasirodė, kad šie žodžiai nuskambėjo per daug kategoriškai, tad 
po valandėlės pridūrė: — Ir tėvo Lobato. 

Ji linktelėjo susimąsčiusi, neatitraukdama akių nuo klausyklos. 
Kartkartėm sumirkčiodavo, kaip žmogus, mėginantis nubrėžti 
ribą tarp sapno ir tikrovės. Po valandėlės giliai atsiduso ir dar 
sykį linktelėjo. 

— Gali būti, — pagaliau tarė ji, — kad pakeliui į Almeriją Oska- 
ras užsuko aplankyti tėvų, gyvenančių nedideliame kaimelyje... 
Todėl jie jo ir neranda. 

Juos apakino ryškus blyksnis. Vienas policininkas už jų nu- 
garos kažką fotografavo ant grindų. Kuartas atsisagstė švarką ir 
sunėręs pirštus pasilenkė prie jos. 

— O donas Priamas? 

Ji laukė šito klausimo, kurį, be abejo, jau ne sykį buvo gir- 
dėjusi anksčiau. 

— Nežinau. Atėjau šįrvt kaip visada. devintą valandą. Ir radau 
bažnyčią uždarytą... Paprastai ją atidarydavo vienas katras iš jų 
pusę aštuonių, nes aštuntą prasideda mišios. Bet šiandien niekas 
mišių nelaikė. 


— Navachas sako, kad jūs jį ir radote. 

— Taip. Pirmiausia nuėjau į tėvo Fero namus, bet ten niekas 
neatsiliepė. Tada įėjau per zakristiją — juk turiu raktą. — Sutrikusi 
papurtė galvą, patraukė pečiais. — Iš pradžių nieko nemačiau. Tada 
užlipau ant pastolių —toje vietoje, kur vitražas, — uždegiau šviesą 
ir susiruošiau darbui. Bet viskas man atrodė labai keistai, tad 
nusprendžiau paskambinti Makarenai ir paklausti, ar tėvas Feras 
kartais nepasiliko karvelidėje padirbėti naktį... Ir tada, eidama 
pro zakristiją, pamačiau tą žmogų klausykloje. 

— Ar pažinojote jį? 

Šviesių akių žvilgsnis akimirksniu tapo rūstus. 

— Taip. Oskarą ir mane vieną jis kartą buvo užkalbinęs gatvėje. 
Klausinėjo apie darbus bažnyčioje ir apie doną Priamą. Oskaras 
jį pasiuntė velniop. 

Kuartas žiūrėjo į jos sportinius batelius, į blyškią kulkšnies 
odą, į randą ant riešo. Ji sėdėjo ta pačia poza, padėjusi smakrą ant 
kelių. Visų šių žmonių įsiveržimas į bažnyčią, regis, sutrikdė ją, 
išmušė jai iš po kojų įprastą, saugų pagrindą. Kuartas nejaukiai 
pasipurtė. Jis turėjo padaryti daugybę dalykų — dar nebuvo su- 
sisiekęs nė su Roma, — bet nesiryžo palikti jos vienos. Parodė į 
Simeoną Navachą, kuris vaikštinėjo į priekį ir atgal prižiūrėdamas 
dirbančius žmones. 

— Bijau, kad komisaro padėjėjas jus dar trukdys. Trys mirtys — 
tai jau per daug. Šįkart prielaida apie nelaimingą atsitikimą neat- 
rodo tikėtina... Gal norit, kad paskambinčiau jūsų konsului? 

Atsakydama į šį pasiūlymą, ji dėkingai nusišypsojo. 

— Nemanau, kad tai būtina. Policininkai elgiasi su manim 
labai gerai. 

— Ar kalbėjotės su Makarena? 

Tardamas šį vardą Kuartas pasijuto labai sutrikęs — iki šiol 
stengėsi nepasiduoti šiam jausmui. Bijojo, kad gali neišlaikyti 
ir pasileisti įkandin šių keturių skiemenų, kuriuos dar tik prieš 
kelias valandas tarė jo lūpos, siurbdamosi į moters lūpas. Paskui 
buvo prietema, švelniai blizgėjo dramblio kaulo vėrinys ir švelnus 
kūnas; jo aromatą dar tebesaugojo rankos, oda ir lūpos, kurias ji 
sukandžiojo iki kraujo. Tarsi iš jo svajonių materializavęsis įdegęs 
kūnas, šviesos ir tamsos dėmės ant nenusakomai baltos paklodės, 
priėmusios juos tarsi sniego ar druskos dykuma. Ji, įsitempusi. 

liauna, besigrumianti su juo tarsi norėtų ištrūkti, pabėgti, kad 
pasiliktų, atmetusi galvą ir abejingą, pasikeitusį, gražų, egoistišką 
tarsi kaukė veidą. Dejuojanti, besiraitanti tvirtai ją laikančiame 
glėbyje, prigludusi prie vyro kūno, nuogomis šlaunimis apka- 
binusi jo šlaunis. Sunkiai atgaunanti kvapą. karštis, prakaitas, 
seilės ant drėgnos odos, vilgšna lytis ir vilgšna burna, ir vilgšnas 
duburėlis tarp jos krūtų ir jo krūtinės, ir karštas kaklas, ir smak- 
ras, ir vėl lūpos ir dejonė, ir vėl įtemptos šlaunys, atsivėrusios 
jam kaip iššūkis ir priebėga. Ilgos ramybės ir audringos kovos 
valandos, prabėgusios akimirksniu, nes kiekvieną sekundę jis 
žinojo, kad tai, kas vyksta, turi ribą ir pabaigą. O pabaiga at- 
ėjo su aušra, su paskutiniu ilgu, kurtinamu šio mūšio sprogimu 
pilkoje nedėkingoje šviesoje, jau besiskverbiančioje pro „Casa 
del Postigo“ langus. Ir Kuartas staiga vėl atsidūrė vienas tuščiose 
Santa Kruso gatvėse, nežinodamas, — jei, žinoma, kas nors, be 
išsekusio kūno, jame dar buvo likę, — ką jis padarė su savo siela: 
pražudė ar išgelbėjo ją. 

Papurtė galvą vydamas šalin prisiminimą. Neviltis — štai 
tinkamiausias žodis. Ir nenorėdamas jai pasiduoti ėmė dairytis 
aplink, — bažnyčia, pastoliai, dabar apšviesta Dievo Motinos 
statula, prie Onorato Bonafė lavono gyvai šnekučiuojantys po- 
licininkai, — kad tragedijos artumas padėtų susitvardyti. Vėliau, 
įtempęs valią tarė sau. Galbūt vėliau. O dabar reikia galvoti apie 
tai, kas vyksta čia. Ir pajuto palengvėjimą, jam net pasirodė, kad 
beveik pavyko tai pamiršti. 

— Šįryt mudvi dar nesikalbėjome. 

Grisė Marsala atsigręžusi įdėmiai žiūrėjo į jį, ir jis tik po kurio 
laiko prisiminė, kad ji pati atsakė į savo pačios klausimą. Kuartas 
pagalvojo: įdomu, ką ji dar žino apie tai, kas nutiko per pastarąsias 
valandas — ir bažnyčioje, ir tarp jųdviejų su Makarena. 

— Bet pas ją nuėjo policija, — pridūrė vienuolė. — Man regis, 
„Casa del Postigo“ rūmuose dabar yra keletas policininkų. 

Dvasininkas apsiniaukė; Simeonas Navachas ne iš tų, kurie 
leidžia laiką veltui. Tad ir jis neturi atsilikti. Prieš pusvalandį ar- 
kivyskupijoje monsinjoras Korvas jam viską labai aiškiai išdėstė, 
kaip išvengti nesusipratimų: susijęs šis reikalas su Mišparais ar 
nesusijęs — tai išskirtinis Romos, arba, kitaip tariant, Lorenco 

Kuarto reikalas, o Jo Šviesybė nusiplaunąs rankas. Ši muzika 
tiems, kurie ją užsakė, o užsakė ją ne Sevilijos vyskupas. Žinoma, 
Kuartas ir Užsienio reikalų institutas galį pasikliauti jo parama, 
maldomis ir taip toliau. Tad geros jums kloties ir sudiev. 

— Kur tėvas Feras? 

Nelaukdamas Grisės Marsalos atsakymo, Kuartas mintyse 
ėmė analizuoti susidariusią situaciją. Simeonas Navachas turė- 
jo pranašumą, bet finišą juodu privalėjo pasiekti kartu, Roma 
labai blogai sutiks žinią apie dvasininko suėmimą, jei Kuartas 
apie viską nepraneš pats ir nesušvelnins smūgio. Nors būtų iš- 
vis idealu, kad iniciatyvą perimtų Bažnyčia. O tai reiškia, kad 
tėvui Ferui reikia rasti gerą advokatą ir apginti jo nekaltumą, 
kol nebus įrodyta priešingai; o jei pasirodys, kad jis iš tikrųjų 
kaltas, Kuartas kiek tik galėdamas padės pasaulietiniam teisin- 
gumui. Reikėjo, kaip visada, išlaikyti formą. Kuartui reikėjo 
nuspręsti ir dėl savo paties sąžinės ir požiūrio, bet tai galima 
atidėti geresniems laikams. 

— Apie doną Priamą aš žinau tiek pat kiek ir jūs. — Grisė 
Marsala pažvelgė į jį labai įdėmiai, stebėdamasi, kaip menkai jį 
domina jos atsakymai. — Mačiau jį trumpai vakar po vidurdienio. 
Atrodė įprastai. 

Pats Kuartas matė jį apie vidurnaktį, tada irgi viskas atrodė kaip 
visada, bet per tą laiką Onoratas Bonafė atsisveikino su pasauliu. 
Sunerimęs Kuartas žvilgtelėjo į laikrodį. Lenktyniauti su Simeonu 
Navachu buvo keblu todėl, kad policininkas turi geresnių prie- 
monių, be to, dar neatliktas skrodimas, galintis padėti išaiškinti 
nusikaltėlį ar bent pakreipti tyrimą viena ar kita linkme. Kad ir 
ko Kuartas imsis artimiausiomis valandomis, viską turės daryti 
aklai, vadovaudamasis tik intuicija. 

— Kas užrakino bažnyčios duris? 

(srisė Marsala sutriko: 

— Katras — laukujes ar zakristijos? 

— Laukujes. 

— Aš, kaip visada. — Ji suraukė kaktą stengdamasi prisimin- 
ti. — Dabar aš dirbu kol šviesu, iki šeštos ar septintos vakaro. Taip 
buvo ir vakar... Zakristijos duris devintą valandą paprastai uždaro 
Oskaras arba donas Priamas. 

Oskaras Lobatas buvo nepasiekiamas. tad Kuartui teko išbrauk- 
ti jį dėl praktinių priežasčių. Informaciją apie jį galės suteikti tik 
Navachas. Kuartas galėjo guosris tik tuo, jog Bažnyčia turi pra- 
našumą kitais klausimais. Bet reikėjo skubiai skambinti į Romą, 
užsukti į „Casa del Postigo“, nepaleisti iš akių Grisės Marsalos, 
o svarbiausia — surasti kleboną. Nes skaudžiausias smūgis bus 
smogtas iš tos pusės. 

Pirštu parodė į klausyklą: 

— Ar vakar matėte šį žmogų slampinėjant čia? 

— Iki pusės aštuonių — ne. Aš visą tą laiką buvau bažnyčio- 
je. — Vienuolė valandėlę pagalvojo. — Tikriausiai įėjo vėliau, per 
zakristiją. 

— Tarp pusės aštuonių ir devintos, — primygtinai patikslino 
Kuartas. 

— Manau, taip. 

— O kas užrakino zakristiją?.. Tėvas Lobatas? 

— Nemanau. Oskaras atsisveikino su manimi jau temstant, o 
jo autobusas turėjo išvažiuoti devintą. Tad jis negalėjo užrakinti 
zakristijos durų. Tikriausiai jas užrakino tėvas Feras. Tik nežinau 
kelintą valandą. 

— Šiaip ar taip, jis būtų pamatęs Bonafė klausykloje. 

— Labai įmanoma, kad nebūtų. Šį rytą aš jį pamačiau irgi ne 
iš karto. Gal donas Priamas išvis nebuvo įėjęs į bažnyčią, o duris 
užrakino iš koridoriaus, susisiekiančio su jo butu. 

Kuartas pamėgino sumegzti galus. Alibi pasirodė esąs labai 
silpnas, bet kol kas vienintelis: jeigu po skrodimo paaiškės, kad 
Bonafė mirė tarp pusės aštuntos ir devintos valandos vakaro, 
galimybių bus kur kas daugiau, juoba kad klebonas galėjo užra- 
kinti duris neįėjęs į bažnyčią. Bet jei mirtis Bonafė ištiko vėliau, 
dėl šių užrakintų durų kils daug keblumų. O svarbiausia — tėvas 
Feras kažkur dingo, vadinasi, įtarimas kris ant jo. 

— Kurjis galėtų būti? — sušnabždėjo Grisė Marsala. 

Iš jaudulio ir nerimo ispaniškai ji ėmė kalbėti su amerikie- 
tišku akcentu. Nežinodamas ką atsakyti, Kuartas tik skėstelėjo 
rankomis, be to, dabar jis galvojo apie kitus dalykus. Jo galva 
dirbo kaip laikrodis: rodyklės lakstė pirmyn ir atgal, žymėdamos 
valandas ir alibi. Dvylika ar keturiolika valandų, pasakė Navachas. 

Teoriškai su žmogžudyste galėjo būti susiję ir visiškai nepažįstami 
žmonės, bet daryti prielaidas šiuo požiūriu būtų beprasmiška. 
Užtat artimiausios aplinkos žmonių sąrašas, atvirkščiai, nebuvo 
labai ilgas. Jei imsime įtarinėti visus, Bonafė nužudyti galėjo ir 
tėvas Oskaras. Nužudė ir išvažiavo. Nužudyti Bonafė laiko turėjo 
ir tėvas Feras: galėjo jį nužudyti, užrakinti zakristijos duris, tada 
nueiti į karvelidę, tiksliai vienuoliktą valandą nakties susitikti su 
Kuartu, o paskui dingti. Bet, šiaip ar taip, tėvas Feras dingo ir 
policininko logika Simeonui Navachui pašnibždėjo, kad dėl to 
fakto klebonas atsidūrė pačiame įtariamųjų sąrašo viršuje. Toliau. 
Įtariamųjų sąrašą gali papildyti ir pati Grisė Marsala, gebanti 
vaikščioti po bažnyčią tyliai kaip katė. Pagrindinės durys užra- 
kintos, zakristija atdara iki devynių, ir niekas, be pačios Grisės 
Marsalos, negali patvirtinti jos žodžių. O Makarena Bruner? 
Devintą valandą ji buvo pasikvietusi Kuartą į savo namus vaka- 
rienės, vadinasi, tą valandą su motina buvo namie. Iš esmės tai 
leido išbraukti ją iš įtariamųjų sąrašo; bet iki devynių ji turėjo 
pusantros valandos ir per tą laiką galėjo patekti į rizikos zoną. Be 
to, ji bijojo Bonafė šantažo. 

O Viešpatie. Įniršęs ant savęs, Kuartas vėl turėjo suimti save į 
nagą. Makarenos paveikslas blaškė jo mintis, traukė logikos giją, 
jungiančią bažnyčią, lavoną ir jam žinomus šios istorijos perso- 
nažus. Dabar jis atiduotų viską, kad tik galva būtų rami, kad jis 
galėtų į nieką nekreipti dėmesio. 

Atvyko tardytojas. Policininkai susibūrė aplink klausyklą, pa- 
sirengę pakelti lavoną. Kuartas pastebėjo, kad Simeonas Navachas 
tyliai kalbasi su tardytoju ir retkarčiais žvilgčioja į jo ir Grisės 
Marsalos pusę. 

— Galimas daiktas, jums teks atsakyti į naujus klausimus, — tarė 
jis vienuolei, — ir aš norėčiau, kad nuo šios akimirkos tai dary- 
tumėte dalyvaujant advokatui. Kol rasime tėvą Ferą ir vikarą, 
turėtumėte elgtis atsargiai. Jūs sutinkate? 

— Sutinku. 

Vizitinėje kortelėje Kuartas parašė kažkokią pavardę ir padavė 
jai. 

— Šiuo kanoninės ir baudžiamosios teisės specialistu galima 
visiškai pasitikėti. Jis vadinasi Arsė. Jau ne sykį dirbo mums. 

Skambinau jam iš arkivyskupijos. Vidurdienį atskris iš Madrido... 
Papasakokite jam ką žinote ir griežtai laikykitės jo nurodymų. 

Grisė Marsala pažvelgė į lapelyje parašytą pavardę. 

— Jūs kviečiate advokatą ne tik dėl manęs. 

Neatrodė išsigandusi, tik be galo liūdna. Tarsi bažnyčia iš 
tikrųjų būtų sugriuvusi jos akyse. 

— Žinoma, ne. — Kuartas ištarė šiuos žodžius šypsodamasis, 
norėdamas ją padrąsinti. — Veikiau dėl mūsų visų. Tai labai sub- 
tilus reikalas, čia dalyvauja teisingumo organai. Bus geriau, jei 
mums patarinės specialistas. 

Ji kruopščiai sulankstė kortelę ir įsikišo į užpakalinę džinsų 
kišenę. 

— Kur donas Priamas? — vėl paklausė ji. Šviesios akys žvel- 
gė priekaištingai, beveik kaltino Kuartą dėl klebono dingimo. 
Kuartas palingavo galvą. 

— Neturiu menkiausio supratimo, — tyliai atsakė jis. — Ir tai 
didelis keblumas. 

— Jis ne iš tų, kurie bėga. 

Širdyje Kuartas jai pritarė, bet nieko neatsakė. Jis žiūrėjo į 
klausyklą. Policininkai nudengė mėlyną brezentą ir ištraukė 
Bonafė kūną; paskui įkišo jį į metalo plastiko maišą ir paguldė 
ant neštuvų. Kalbėdamasis su tardytoju, Simeonas Navachas visą 
laiką stebėjo juos. 

— Žinau, kad jis ne iš tų, kurie bėga, — galop atsakė Kuar- 
tas. — Ir tai dar vienas keblumas. 


Atstumą tarp Ašarų Dievo Motinos bažnyčios ir „Casa del Po- 
stigo“ Kuartas įveikė mažiau nei per penkias minutes. Jis niekada 
neprakaitavo, bet šį rytą juodi marškiniai po švarku jam lipo prie 
pečių ir nugaros. Paskambino, tarnaitė atidarė duris, ir vos spėjęs 
pasiteirauti Makarenos, po kiemo arkomis pamatė ją kalbantis su 
dviem policininkais — vyru ir moterimi. Išvydusi Kuartą, labai 
ramiai pažiūrėjo į jį, paskui, atsisveikinusi su policininkais, pri- 
ėjo. Buvo su marškiniais mažais mėlynais langeliais, su džinsais ir 
praėjusios nakties sandalais. Nepasidažiusi, palaidais, dar drėgnais 
plaukais. Kvepėjo dušo žele. 
— Jis to nepadarė, — tarė ji. 

Ir pradžių Kuartas neatsakė. O kai jau ketino atsakyti, vos ne- 
paklausė, ką ji turi omenyje. Kiemas kvepėjo baziliku, kažkokia 
žole, ir ryto saulė, atsispindinti viršutinio aukšto stikluose, metė 
šviesos stačiakampius ant ilgų žalių paparčio lapų, ant vazonėlių 
su geranijomis, stovinčių ant visai neseniai nuplautų mozaikinių 
grindų. Toji šviesa tamsias moters akis pripildė medaus lašelių, 
ir tai buvo viskas; tai, ant ko laikėsi Kuarto pasitikėjimas savimi, 
kažkur nuplaukė dar sykį, ir išmušė jį iš vėžių. 

— Kur jis? — galop paklausė. 

Makarena palenkė susirūpinusį veidą ir žiūrėjo į jį iš pa- 
dilbų. 

— Nežinau. Bet jis nieko nenužudė. 

Juodu buvo labai toli nuo nakties, nuo sodo po apšviestu kar- 
velidės langu, nuo apelsinmedžių lapų ir bugenvilių, metančių 
šešėlius ant jos veido ir pečių. Toli nuo prieblandos ir nuo mįs- 
lingos mėnulio kaukės. Dramblio kaulas jau atrodė kitoks ant ką 
tik nuplautos odos, ir jau nebuvo nei paslapties, nei juos siejusio 
jausmo, nei šypsenos. Pavargęs tamplierius apsižvalgė mažumą 
sutrikęs, jausdamasis nuogas po saule: jo kalavijas — sulaužytas, 
šarviniai marškiniai — suplėšyti. Jis mirtingas kaip kiti mirtin- 
gieji ir toks pat pažeidžiamas ir paprastas kaip jie. Pasiklydęs, 
kaip labai tiksliai pasakė Makarena prieš atlikdama su jo kūnu 
juodąjį, stebuklingąjį ritualą. Nes buvo parašyta: Ji sunaikins tavo 
širdį ir tavo valią. O senos knygos išmintingos. Subtili, nekalta 
piktadarystė, susieta su moters griaunamosiomis galiomis, turėjo 
dar vieną tikslą: palikti savo aukai blaivų protą, kad ji galėtų pa- 
matyti, kokius nuostolius patyrė pralaimėdama. O Kuartui kaip 
tik užteko šito blaivumo suprasti, kad jis atsidūrė akis į akį su 
savo lemtimi, nenorom įpainiotas į tai, į ką nenorėjo painiotis, 
ir prarado visus alibi, galinčius nuraminti jo sąžinę. 

Jis pažiūrėjo į laikrodį, bet nepamatė valandų, palietė stačią 
marškinių apykaklę, pačiupinėjo švarką prie kišenės, kurioje ne- 
šiojosi korteles užrašams. Atlikdamas visus šiuos įprastus, gerai 
žinomus judesius, stengėsi surinkti paskutinius šaltakraujiškumo 
likučius. Makarena žiūrėjo į jį ir kantriai laukė. Reikia kalbėti, pa- 
galvojo jis. Kalbėti toli toli nuo sodo, nuo jos odos ir nuo mėnulio. 
Yra paslaptis, ir ją reikia atskleisti — dėl to čia ir atvažiavo. 


— O tavo motina? 

Pirmąkart ištaręs „tu“ saulės šviesoje, pasijuto nejaukiai. Bet 
Kuartas, nors jau nebūdamas geras kareivis, neapkentė dvasinin- 
ko, kurį pribloškė jo paties elgesys. Tačiau Makarena neaiškiai 
mostelėjo ranka į viršutinės galerijos pusę. 

— Ji viršuje, ilsisi. Ji nieko nežino. 

— Kas čia dedasi? 

Makarena palingavo galvą. Vandens lašeliai, besiritantys nuo 
šlapių plaukų, paliko drėgnus dryžius ir ant marškinių pečių. 

— Aš nežinau, kas čia dedasi. — Ji turėjo omenyje tėvą Ferą, o 
ne Kuartą. — Tačiau donas Priamas to niekad nepadarytų. 

— Net dėl savo bažnyčios? 

— Net dėl jos. Policininkai sako, kad tasai Bonafė mirė vėlai 
vakare. O vakar vakare tu buvau su donu Priamu. Ar manai, kad 
jis galėjo ramiai ateiti čia ir žiūrėti į žvaigždes po to, kai užmušė 
žmogų? — Ji skėstelėjo rankomis tarsi kviesdama neužmiršti sveiko 
proto, paskui nuleido jas. — Tai juokinga. 

— Bet jis pabėgo. 

Makarena nepatikliai suraukė antakius. 

— Aš nesu tuo tikra. Ir tai man kelia nerimą. 

— Tada duok man kitą paaiškinimą. Ar padėk jį rasti. 

Dabar ji susimąsčiusi įsistebeilijo į piešinius ant grindų. Kuar- 
tas stebėjo jos veidą, švelnias kūno linijas, prasidedančias žemiau 
nuo kaklo po atsagstytais marškiniais ir po balta liemenėlės petne- 
šėle. Jis pajuto tvinksnius pirštų galiukuose — jie taip pat prisiminė 
šį tamsų ir drungną kelią — ir sykiu neviltį, kad viskas prarasta. 
Makarena Bruner buvo tobulai graži ir dienos šviesoje. 

— Policininkai atėjo prieš valandą ir aš beveik neturėjau kada 
pagalvoti... Bet kai kas čia yra. Kai kas nesiderina. — Ji suraukė 
antakius, tarsi taip dalydamasi savo nerimu su Kuartu. — Akimirką 
įsivaizduok, kad donas Priamas nekaltas. Todėl vakar jis ir elgėsi 
taip natūraliai. 

— Bet jis negrįžo namo nakvoti, — atsikirto Kuartas. — Todėl 
darome prielaidą, kad užrakino bažnyčią su lavonu viduje. 

— Negaliu patikėti. — Makarena dabar rėmėsi Kuartui į alkū- 
nę. — O jeigu kažkas atsitiko ir jam?.. Gal išėjo iš čia, o paskui... 
Nežinau. Kartais gyvenime būna visko. 


Kuartas žengė žingsnį į šalį ir išsivadavo iš jos rankos, bet ji, 
abejinga viskam, išskyrus savo nerimą, net nepastebėjo. Buvo 
girdėti, kaip tyliai čiurlena glazūruotomis plytelėmis išpuošto 
fontano vanduo. 

— Tu apie kažką galvoji, — tarė jis. — Apie kažką, ko aš nežinau. 
Kur buvai vakar prieš vakarienę? 

Šie žodžiai ją sugrąžino iš tolių, kur ji buvo nuklydusi. 

— Su motina. — Šis klausimas, regis, ją nustebino. — Juk tu 
matei mus čia, kartu. 

— O dar anksčiau? 

— Pasivaikščiojau po miesto centrą, apžiūrėjau keletą parduo- 
tuvių... — Staiga nutilo ir nustebusi pažvelgė į jį. —- Ar nenori 
pasakyti, kad įtari ir mane? 

— Tai, ką aš įtariu, neturi reikšmės. Man neramu dėl po- 
licijos. 

Ji kurį laiką Žiūrėjo į jį, paskui iškvėpė plaučiuose susikaupusį 
orą. Neatrodė sutrikusi, tik sumišusi. 

— Policininkai kvaili, —sumurmėjo ji. — Bet gal ne tokie kvaili, 
kaip mums atrodo. Bent aš to tikiuosi. 

Darėsi labai karšta. Kuartas atsisagstė švarką ir nejudėdamas 
stovėjo priešais Makareną. Tai buvo vienintelė korta, teikianti 
jam šiokio tokio pranašumo prieš Simeoną Navachą; tačiau šis 
atstumas kas minutę trumpėjo. Gal jie jau rado Oskarą Lobatą 
ir susipažino su jo įvykių versija. 

— O rytoj ketvirtadienis, — tarė ji. 

Nusiminusi atsirėmė į fontano kraštą; iš jos veido Kuartas 
staiga suprato, apie ką ji galvojo visą laiką nuo tos akimirkos, kai 
kieme pasirodė policininkai ir papasakojo apie tai, kas nutiko: 
jeigu rytoj niekas nelaikys mišių, Ašarų Dievo Motinos bažnyčia 
praras teisę į žemę. Sevilijos arkivyskupas, merija ir „Cartujano“ 
bankas kaip maitvanagiai puls prie savo grobio. 

— Bažnyčia dabar ne pats svarbiausias dalykas, — tarė jis su- 
irzęs. — Jeigu tėvas Feras pasirodys, labai įmanoma, kad rytoj 
bus suimtas. 

— O jeigu jis neturi nieko bendra su... 

— Pirmiausia reikia jį rasti. Ir paklausti jo paties. Geriau mes 
nei policija. 

Makarena papurtė galvą tarsi sakydama, kad svarbiausia — ne 
tai. Pakėlusi ranką prie burnos, susimąsčiusi ėmė kramtyti nykščio 
nagą. Kuartas bijojo ją išgąsdinti, pertraukti jos apmąstymus. Ji 
buvo vienintelė jo viltis. 

— Rytoj ketvirtadienis, — vėl pakartojo Makarena susimąs- 
čiusi. 

Ištarė šiuos žodžius jau kitokiu tonu nei pirmą kartą. Dabar 
jos balse skambėjo tikras įniršis ir grasinimas, nukreiptas prieš 
kažką ar kai ką. Ir Kuartas pamatė, kaip ji paniuro ir labai lėtai 
linktelėjo. 


Batų valytojas baigė blizginti Oktavijui Mačukai batus, pardavė 
jam loterijos bilietą ir pasibrukęs dėžę po pažastimi nuėjo niū- 
niuodamas kažkokią dainelę. Saulė kabojo tiesiai virš galvos, ir 
vienas iš cukrainės „La Campana“ padavėjų girgždindamas suko 
tento rankeną, kad jo šešėlis uždengtų terasoje stovinčius staliu- 
kus. Sėdėdamas šalia Mačukos, Penčas Gavira pasigardžiuodamas 
gėrė šaltą alų. Šviesos blyksniai, atsimušę nuo priekinių auto- 
mobilių stiklų, atsispindėjo ir nuo jo akinių, ir nuo blizgančių 
juodų plaukų, sušukuotų su briliantinu. 

Senasis bankininkas kažką pasakojo apie paskutinį akcininkų 
susirinkimą ir pasigręžęs į jį išsiblaškęs Gavira jam pritardamas 
linksėjo galva, nors klausėsi nelabai įdėmiai. Mačukos sekretorius 
jau buvo išėjęs, o pats „Cartujano“ banko prezidentas turėjo ne- 
trukus eiti pietauti į „Casa Robles“ restoraną. Kartkartėm Gavira 
slapta pasižiūrėdavo į laikrodį. Jo laukė darbinis susitikimas: pietūs 
su trimis patarėjais, kitą savaitę nulemsiančiais jo ateitį. Gavira 
visada manė, kad į smūgį reikia atsakyti smūgiu, todėl paskutinė- 
mis valandomis paleido švelnų spaudimo mechanizmą. Iš devynių 
tarybos narių trys užkibo ant tinkamai pateiktų argumentų; buvo 
dar ir ketvirtas, kurio tam tikros intymaus gyvenimo smulkme- 
nos, — vieno šokėjo, mėgstančio nejaunus bankininkus ir kokainą, 
jachtoje darytos nuotraukos, — leido numanyti, kad jis taip pat 
daugmaž entuziastingai sutiks bendradarbiauti. Tad, pamiršęs 
savo įpročius. šį pusdienį Gavira šefo ir globėjo žodžių klausėsi 
nelabai atidžiai — tik kartais linktelėdamas tarp dviejų gurkšnių 
alaus. Buvo susikaupęs it samurajus prieš mūšį ir jau mąstė, kur 


353 


kas sėdės per pietus, ir apie tai, kokiais žodžiais jis išdėstys reikalo 
esmę, galvojo apie pokalbio kulminaciją ir galimus atomazgos 
variantus. Gavira iš savo patirties labai gerai žinojo, kad papirkti 
tris banko tarybos narius toli gražu ne tas pat, kas papirkti kažkokį 
plunksnagraužį. Nors iš tikrųjų su tarybos nariais buvo lengviau, 
čia reikėjo kitokio stiliaus, o dekoracijos kainavo mažiau. 
Mačukos plepėjimą pertraukė padavėjas: jis pranešė, kad 
donas Fulchensijus Gavira kviečiamas prie telefono. Atsiprašęs 
viršininko, Gavira nuėjo į kavinę pakeliui nusiimdamas saulės 
akinius. Tikriausiai skambino Perechilis, kažkur pradingęs visą 
rytą. Priėjęs prie baro prekystalio kampo, Gavira paėmė iš kasi- 
ninkės rankų telefoną. Tai buvo ne Perechilis, o jo sekretorė, ir 
skambino ji iš Arenalio kabineto. Tris minutes Gavira klausėsi 
tylėdamas, be komentarų. Paskui padėkojo ir pakabino ragelį. 
Iki durų ėjo visą amžinybę pešiodamas kaklaraiščio mazgą, 
tarsi ketindamas jį atleisti. Norėjo surikiuoti mintis, bet jos miz- 
go —jas trikdė karštis, pokalbių gausmas, ryškios šviesos ir auto- 
mobilių triukšmas. Jam buvo sunku įvertinti, ar tai, kas įvyko, 
gerai ar blogai, bet jo planai iširo, ir dabar reikėjo sugalvoti kitus. 
Tačiau, šiaip ar taip, Gavira nestokojo šaltakraujiškumo; dar ne- 
priėjęs durų, jau buvo spėjęs žvilgtelėti į laikrodį ir suvokė, kad 
numatytų pietų neįmanoma atidėti, keikė Perechilį, kad jo nėra 
šalia, kai labiausiai reikia, ir rado bent tris svarias priežastis, kodėl 
tai, kas atsitiko, gali būti naudinga. Tad išėjęs į terasą ir vis dar 
laikydamas saulės akinius rankoje, buvo nusiteikęs optimistiškai 
ir mąstė, kaip viską papasakoti Oktavijui Mačukai. Tačiau senis 
buvo ne vienas. Jis kaip tik stovėjo ir bučiavo Makareną, kurią čia 
atlydėjo aukštasis dvasininkas iš Romos. Visi trys žiūrėjo į Gavirą. 
Tada pro dantis jis iškošė skambų keiksmažodį papiktindamas dvi 
pagyvenusias damas, su kuriomis prasilenkė prie durų. 


Beveik viską papasakojo pati Makarena. Ji sėdėjo ant kėdės krašto 
priešais Mačuką, truputį palinkusi į jo pusę. Kalbėjo susikaupusi, 
niūria veido išraiška. Lorencas Kuartas žiūrėjo į jos profilį, įrė- 
mintą krintančių plaukų, į vyriškai paraitotas mėlynų languotų 
marškinių rankoves, atidengiančias įdegusias ilgas tobulas rankas, 
kuriomis ji skėsčiojo prie pat senojo bankininko kelių. Kart- 

kartėm šis paimdavo vieną ranką į savo išdžiūvusias, panašias į 
plėšraus paukščio gniaužtus ir švelniai suspausdavo, stengdamasis 
nuraminti pašnekovę. Ji atrodė ne tiek susijaudinusi, kiek su- 
nerimusi. Tai buvo jos teritorija, jos vyras, jos krikštatėvis. Jos 
meilės ir fobijos, atmintis ir žaizdos. Kuartui nieko kito neliko, 
tik stovėti nuošalyje, leisti jai veikti ir klausytis stebint abu vyrus, 
kurių rankose, šiaip ar taip, buvo Ašarų Dievo Motinos bažnyčios 
likimas. Galop Makarena baigė ir atsilošė kėdėje piktai šnairuoda- 
ma į Penčą Gavirą, kuris sėdėjo susikryžiavęs kojas ir tylėdamas 
rūkė. Atrodė šaltakraujiškas, čia suglausdavo, čia išskėsdavo saulės 
akinių ieneles ir retkarčiais tylėdamas pažvelgdavo į Kuartą. Dabar 
visi žiūrėjo į jį. Pirmasis prašneko senasis Mačuka. 

— Ką tu apie tai Žinai, Penčai? 

Kuartas pastebėjo, kad Gaviros ranka jau nebeknebinėja 
akinių. Dabar ji ryžtingai pakilo prie lūpų, ištraukė cigaretę ir 
suspaudė pirštais. 

— Nekalbėkit kvailysčių, donai Oktavijau. Iš kur aš galiu 
žinoti? 

Alus, jau be putos, šilo bokale. Priėjo elgeta prašyti išmaldos, 
ir Mačuka rankos mostu jį nuvijo. 

— Mes kalbame ne apie numirėlį, — tarė Makarena, — o apie 
dono Priamo dingimą. 

Gavira dar sykį užsitraukė cigaretę, ir praėjo visa amžinybė, 
kol išpūtė dūmą. Jis tebežiūrėjo į Kuartą. 

— Man regis, tarp tų dviejų dalykų turi būti kažkoks ryšys. 

Makarena sugniaužė kumštį tarsi ketindama juo trenkti į stalą. 
Arba savo vyrui. 

— Tu juk žinai, kad nėra jokio ryšio. 

— Klysti. Aš nieko nežinau. — Gavira žiauriai nusiviepė. — Juk 
tu esi bažnyčių ir kunigų žinovė. -— Jis parodė į Kuartą. — Nė 
žingsnio negali žengti be savo dvasinio vadovo. 

— Būk prakeiktas. 

Oktavijus Mačuka pakėlė liesą ranką, kad nuramintų įsilieps- 
nojusias aistras. Kuartas, tyliai stebintis sceną ir nesikišantis į 
pokalbį. pastebėjo, kad primerktos senojo bankininko akys visą 
laiką stebi Gavirą. 

— Tiesą. Penčai. — tarė Mačuka. — Aš noriu išgirsti tiesą. 


Gavira dar sykį užsitraukė dūmą ir nusviedė cigaretę ant 
šaligatvio po kojų loterijos bilietų pardavėjui. kuris ką tik ėjo 
artvn, ketindamas pasiūlyti jiems savo prekę. Paskui pažiūrėjo 
savo viršininkui į akis. 

— Donai Oktavijau. Prisiekiu, kad nieko nežinau apie tą nu- 
mirėlį bažnyčioje. Žmonės kalba, kad jis buvo tikras kiaulė. Taip 
pat nežinau, kur. po velnių, dingo tasai klebonas. — Jis ištiesė 
ranką norėdamas pažaisti su akinių ienelėmis, bet ši. nepasiekusi 
jų, sustojo. — Tik žinau, ką prieš kelias minutes man papasakojo 
mano sekretorė: yra lavonas, įtariamas tėvas Feras, jo ieško po- 
licija. — Jis vėl pažiūrėjo į Makareną, paskui į Kuartą. — O visa 
kita — tik kliaučių ieškojimas. 

— Tu įsipainiojęs į šitos bažnyčios reikalus, — neatlyžo Ma- 
karena. — Tu visą laiką rezgi kažkokias machinacijas. Negaliu 
patikėti, kad nesusijęs su ja. 

— Įsivaizduok, nesusijęs, — labai ramiai atsakė Gavira. — Ne- 
slėpsiu, kai ką iš tikrųjų buvau sumanęs. Vykdydamas mano 
nurodymus, vienas žmogus lankėsi bažnyčioje norėdamas ištirti 
padėtį. — Jis atsigręžė į Mačuką tarsi kviesdamas vadovautis sveiku 
protu. — Atkreipkit dėmesį, donai Oktavijau, aš nuoširdus: net 
prisipažįstu svarstęs galimybę paveikti kleboną žiauresnėmis prie- 
monėmis... Viską išnagrinėjau, pasvėriau visus „už“ ir „prieš“. 
Bet daugiau nieko. O dabar pasirodo, kad tėvas Feras įsivėlė į 
nemalonų reikalą, kad bažnyčios teisė į žemę pakibo ore ir kad 
visa tai man labai paranku... — Jo veidą nušvietė Arenalio ryklio 
šypsena. — Tad ką norite išgirsti? Kad man gaila klebono ir kad 
džiaugiuosi dėl savęs. — Mostelėjo ranka, norėdamas atkreipti 
Mačukos dėmesį. — Dėl savęs ir dėl „Cartujano“. Dėl šios baž- 
nyčios niekas neišlies nė ašaros. 

Makarena metė į jo pusę paniekinamą žvilgsnį. 

— Tai padarysiu aš. 

Priėjo gėlininkė siūlydama jazminų poniai, bet Gavira ją pa- 
varė šalin. Dabar jis drąsiau žiūrėjo Žmonai į akis. 

— Šioje istorijoje man gaila tik vieno dalyko. Tavo ašarų. — Jo 
balsas švelniai virptelėjo. — Aš nesuprantu, kas mums atsitiko. — 
Rūsčiai pažvelgė į Kuartą. — Kaip ir to, kas atsitiko paskui. 

Ji papurtė galvą nenorėdama liesti šios temos. 

— Jau per vėlu kalbėti apie mus. Mudu su tėvu Kuartu atėjome 
tavęs paklausti, ką žinai apie doną Priamą. 

Juodos Gaviros akys sublizgėjo. 

— Man jau ima lįsti pro gerklę nuolatiniai susitikimai su tėvu 
Kuartu. 

— O man su jumis, — atkirto Kuartas, kurio profesionalo 
kuklumas jau galutiniai išseko... — O viskas dėl to, kad lendate į 
bažnyčias, į kurias niekas jūsų nekvietė. 

Staiga bankininko lūpos persikreipė iš įniršio, ir Kuartas pa- 
manė, kad dabar jis puls jį. Jo pulsas ėmė daužytis nuo adrenalino 
pertekliaus, bet Gavira jau šypsojosi — vėl ramus ir pavojingas. 
Tai įvyko mirksniu, be nereikalingų judesių ir grasinimų. Dabar 
Gavira kreipėsi į Makareną: 

— Prisiekiu, kad neturiu nieko bendro su šiuo reikalu. 

— Ne. — Ji vėl pasilenkė į priekį ir alkūnėmis atsirėmė į stalą. 
Jos veidas buvo mirtinai rūstus. — Aš tave pažįstu, Penčai. Ne- 
mokėčiau paaiškinti, bet esu tikra, kad meluoji. Todėl įsimink 
mano žodžius: net jeigu dabar kalbi nuoširdžiai, vis tiek meluoji. 
Yra dalykų, kurių nepaaiškinsi kitaip, tik tavo įsikišimu. Net jeigu 
neturi nieko bendra su visu šiuo reikalu, dono Priamo dingi- 
mas — ir kaip tik šiandien — tavo darbas. Čia tavo stilius. 

Kuartas pastebėjo, kad Gavira akimirką sutriko. Tik akimirką 
jo tamsiose bejausmėse akyse žaibu šmėstelėjo abejonių šešėlis. 
Jo pirštai dukart išskleidė ir suskleidė gulinčių ant stalo akinių 
ienutes ir vėl apmirė. 

— Ne, — tarė jis. 

Regis, tai pasakė ne jiems, o savo mintims. Stebėdamas savo 
pavaldinį, Oktavijus Mačuka dar labiau suraukė antakius. Ir tada, 
tą akimirką Kuartas suprato, kad Makarena šaudė ne veltui. 

— Penčai, — tarė Mačuka. 

Tai buvo tyliai ištartas priekaištas ir prašymas. Gaviros veidas 
vėl tapo neįžvelgiamas. Jis lėtai pakėlė ranką tarsi prašydamas 
leisti jam valandėlę ramiai pagalvoti. Kažkoks vairuotojas, su- 
sinervinęs, kad jam trukdo ne vietoje pastatytas automobilis, 
apkurtino juos šaižiu klaksono signalu. 

— Jei tu kažkaip susijęs, Penčai... — pakartojo Mačuka. Dabar 
atrodė iš tikrųjų susirūpinęs ir neramiai žvilgčiojo į Makareną 
ir Kuartą. 


— Tokių atsitiktinumų nebūna, — burbtelėjo Gavira, nu- 
grimzdęs į savo mintis, sklandančias kažkur labai toli nuo šios 
kavinės. 

Paskui, tarsi žmogus, balansuojantis ant neaiškios ribos, ski- 
riančios sapną nuo tikrovės, pirma pažvelgė į Kuartą, paskui į 
Makareną, regis, vildamasis, kad jie patvirtins garsiai neišsakytas 
jo mintis. Prasižiojo norėdamas kažkas sakyti, o gal tik įkvėpti 
oro. Kaip ir anksčiau laikėsi tvirtai, bet pasitikėjimas savimi jau 
buvo dingęs. Šviesoforas staiga iš raudonos šviesos persijungė į 
žalią, ir pro šalį plūstelėjo automobilių srautas, visus apakindamas 
saulės atspindžiais ir blyksniais. Gavira sumirksėjo ir stipriai iš- 
raudo. Netikėtai nutvilkytas karščio bangos. 

— O dabar prašyčiau man atleisti, — atsiprašė jis. — Turiu da- 
lykinius pietus. 

Pakėlė kumštį ir prispaudė prie smakro, tarsi ketindamas 
smogti pats sau. Stodamasis apvertė alaus bokalą. 


XIII 


Canela Fina 


— Ak, Vatsonai. — tarė Holmsas. — Gal ir jūs elgtumėtės 
nelabai elegantiškai, jeigu staiga netektumėte 


ir ŽMoNOS, ir turto. 


A. COoNAN DovYLeE. 
Šerloko Holmso nuotykiai 


Garsiakalbis sustiprino gido balsą, tyliai skambant pasodoblio 
muzikai kažką plepantį apie aštuonių šimtmečių senumo Auksi- 
nio bokšto istoriją. Po keleto minučių turistinio katerio variklis 
jau tarškėjo tolėliau upėje, o jo sukeltos bangos atsirito iki pat 
Canela Fina borto ir ėmė supti prie molo prisišvartavusį laivą. 
Kajutė dvokė pelėsiais ir prakaitu; dažytos pertvaros buvo medi- 
nės, o geležinės jų dalys nusėtos rūdžių dėmėmis. Klausydamasis 
tolstančio variklio ir muzikos, donas Ibrahimas akimis sekė, kaip 
pro praviras duris prasimušęs saulės spindulys lėtai slystelėjo nuo 
kairiojo borto į dešinįjį per staliuką su valgio likučiais, išskėlė 
keletą sidabrinių kibirkščių iš Meilutės Punjales apyrankių ir vėl 
lėtai grįžo į kairįjį bortą, kur apmirė ant blogai paslėptos Per- 
echilio plikės. 

— Galėjai paieškoti mažiau judančios vietos, — burbtelėjo 
Perechilis. 

Jo plaukai buvo išsitaršę ant šlapio pakaušio, ir jis šluostėsi 
kaktą nosine. Siūbuojantys paviršiai nebuvo jo stichija: akys ap- 
siblausė, tapo panašios į ramaus buliaus, laukiančio arenoje, kada 
bus nudurtas, akis, veidas išblyško tokiu būdingu atspalviu, iš 
kurio visada pažinsi žmogų, sergantį jūrlige. Turistinių katerių 
buvo daug, ir kaskart, kai jie plaukdavo pro šalį, Perechilis pasi- 
jusdavo dar prasčiau. 

Donas Ibrahimas nieko neatsakė. Gyvenimas išmokė jį gerbti 
žmones ir atleisti jiems silpnybes. Ar šiaip Žiūrėsi, ar taip, mūsų 
gyvenimas — nuolatiniai potvyniai ir atoslūgiai, ir nesvarbu, koks 
esi — visų didžiausias ar mažiausias, — galop vis tiek baigsi jį kaip 
visi suklupdamas ant paskutinio laiptelio. Todėl donas Ibrahimas 
tylėdamas nuplėšė popierinį žiedelį nuo eilinio „Montecristo“ 
cigaro ir švelniai paglostė minkštą, plonom gyslelėm išvagotą 
tamsaus tabako lapo paviršių. Paskui nupjovė jo galą Orsono 
dovanotu peiliuku, įsikišo cigarą į burną ir gosliai pavartaliojo 
liežuviu, mėgaudamasis šio tobulo meno kūrinio aromatu. 

— Kaip elgiasi klebonas? — paklausė Perechilis. 

Supimas baigėsi, tad dabar jis vėl atgavo šiokį tokį pasitikėjimą 
savimi, nors veidas tebebuvo blyškus kaip bažnyčios, trijų samdi- 
nių dėka laikinai likusios be ganytojo, žvakė. Su dar neuždegtu 
cigaru burnoje donas Ibrahimas linktelėjo rimtu veidu — juk, 
šiaip ar taip, reikalas neeilinis, kalbama apie bažnyčios vertą tarną; 
šventą vyrą, kurio padėtis ir amžius reikalauja, kad pagrobėjai 
elgtųsi su juo pagarbiai. Šito jis išmoko Lotynų Amerikoje, kur 
net šaudydami žmogų budeliai kreipdavosi į jį „jūs“. 

— Jis elgiasi puikiai. Labai vyriškai ir ramiai. Tarsi niekas jo 
nebūtų pagrobęs. 

Atsirėmęs į stalą ir stengdamasis nežiūrėti į maistą, Per- 
echilis sukaupė visas jėgas ir vargais negalais išspaudė geibią 
šypsenėlę. 

— Kietas senis. 

— Aha, — pritarė Meilutė. — Vyras su kiaušais. 

Ji nėrė — dabar keturias užmetam, dvi praleidžiam, —ir vąšelis 
šmėkščiojo jos rankose skimbčiojant apyrankėms. Kartkartėm 
pasidėdavo nėrinį ant kelių ir ištiesdavo ranką į aukštą mansani- 
lijos taurę, stovinčią šalia pustuščio butelio. Nuo karščio aplink 
akis buvo paplaukusi tamsi makiažo dėmė, todėl Meilutės akys 
atrodė dar didesnės; be to, mansanilija gerokai praskiedė ir lūpų 
karminą. Laivui susiūbavus, tilin tilin sutilindžiuodavo ir ilgi 
koralo auskarai. 

Donas Ibrahimas patvirtino Meilutės Punjales žodžius surauk- 
damas antakius. Kalbėdama apie kleboną, ji nė kiek neperdėjo. 
Jie pastojo jam kelią jau po vidurnakčio, skersgatvyje prie „(Casa 

del Postigo“ sodo vartelių, ir turėjo paprakaituoti, kol užmetė 
ant galvos antklodę ir kol surišo jam rankas pakeliui į išnuomotą 
furgonėlį, laukiantį prie gatvės kampo. Per susirėmimą sulūžo 
Marijos Feliks donui Ibrahimui dovanota lazdelė, Mėmis užsi- 
dirbo mėlynę po akimi, o Meilutei išlėkė dviejų dantų plombos. 
Kas būtų pagalvojęs, kad toks mažutis išdžiūvęs seneliukas, be 
to, dar ir dvasininkas, taip gins savo kailį. 

Be jūrligės, Perechilį dar kankino ir nerimas. .Užpulti kunigą 
ir laikyti jį dvi dienas uždarytą — nusikaltimas, kurio nepateisintų 
jokie teisėjai. Donas Ibrahimas irgi nerimavo, bet aiškiai suvokė, 
kad trauktis per vėlu. Be to, tai buvo jo mintis, o tokie žmonės 
kaip jis puola nė nemirksėdami. Juoba jei šio žygio kaina — sim- 
patiška sumelė: keturi su puse milijono visiems kartu. 

Perechilis, kaip ir donas Ibrahimas, sėdėjo be švarko. Tik buvęs 
advokatas apsišaukėlis vilkėjo baltus marškinius su gumelėm ties 
alkūnėmis, o Penčo Gaviros parankinio marškiniai atrodė kažkoks 
baltų ir mėlynų juostelių rezginys su lašišos spalvos apykakle, o 
ant krūtinės kabojo nuvytusią puokštę primenantis kaklaraištis, 
išmargintas žaliomis, raudonomis ir dedešvinėmis chrizantemo- 
is. Ant Perechilio kaklo blizgėjo prakaito drėgmė. 

— Tikiuosi, kad neketinate keisti plano. 

Įsižeidęs donas Ibrahimas pažvelgė į jį priekaištingu žvilgs- 
niu. Jis ir jo draugužiai visada darbuojasi tiksliai kaip chirurgas 
skalpeliu — jis atsargiai perbraukė pirštu per šerius ir apdegintą 
odą, — išskyrus tokius nenumatytus atvejus kaip epizodas su ben- 
zino buteliu arba tokias gamtos keistenybes, kai tau netikėtai 
apsišviečia fotojuostelės ir tampa niekam netinkamos. Be to, ir 
pats operacijos planas ne per daug sudėtingas: reikia tik išlaikyti 
kleboną uždarytą dar pusantros paros, o paskui paleisti. Papra- 
sta, gerai ir pigiai, su elegancijos polėkiu. Jiems negalėtų nieko 
prikišti nei Stiuartas Grendžeris ir Džeimsas Meisonas, nei Ro- 
landas Kolmanas ir Duglasas Ferbenksas Jaunesnysis, — juk donas 
Ibrahimas, Mėmis ir Meilutė tam tyčia ėjo į diskoteką, kad gautų 
abi versijas ir tinkamai pasirengtų operacijai. 

— O dėl atlyginimo... 

Buvęs advokatas apsišaukėlis taktiškai nebaigė sakinio ir su- 
sikaupęs ėmė degtis cigarą. Kalbėti apie pinigus garbių žmonių 

draugijoje nedera. Tiesa, Perechilis to garbingumo turėjo tiek. 
kiek, tarkim. gaigalas savo kiaušiuose, bet argi sunku padaryti 
žmogui malonumą — neatimti iš jo galimybės abejoti? Tad donas 
Ibrahimas prinešė žiebtuvėlio ugnelę prie cigaro galiuko, ir kai 
burna bei šnervės prisipildė pirmojo nenusakomai skanaus dūmo, 
ėmė laukti savo pašnekovo ištartos frazės tęsinio. 

— Kai tik paleisite dvasininką, — jau kiek drąsiau pareiškė Per- 
echilis, — aš atsiskaitysiu su jumis. Po pusantro milijono kiekvie- 
nam be pridedamojo vertės mokesčio. 

Nusijuokė pro dantis iš savo sąmojo, išsitraukė iš kišenės no- 
sinę ir nusišluostė kaktą, o Meilutė Punjales valandėlę atsitraukė 
nuo nėrinio ir dėbtelėjo į jį iš po netikrų, tušu paryškintų blaks- 
tienų. Donas Ibrahimas taip pat žvilgtelėjo į Gaviros parankinį 
pro havajietiško cigaro dūmus, bet jo žvilgsnis buvo susirūpinęs. 
Jam nepatiko šis žmogus, o dar mažiau patiko jo juokas ir staiga 
jį persmelkė net įtarimas: o kas, jei Perechilis turi nepakankamai 
pinigų jų honorarams išmokėti ir dabar tiesiog pučia miglą į akis? 
Fatališkai atsidusęs, antrą kartą paptelėjo cigarą ir ištiesęs ranką į 
švarką, kabantį ant kėdės atkaltės, už grandinėlės galo išsitraukė 
laikrodį. Nelengva būti viršininku, pagalvojo. Nelengva vaizduoti 
pasitikintį savimi žmogų, įsakinėti arba duoti nurodymus taip, 
kad nesuvirpėtų balsas, pridengti savo abejones tam tikrais jude- 
siais, žvilgsniu, šypsena. Tikriausiai ir Ksenofontui, vadovavusiam 
dešimčiai ar penkiolikai tūkstančių graikų, — ar kas jie ten tokie 
buvo, — ir Kolumbui ar Pisaro taip pat teko pasijusti taip, kaip 
pasijunta žmogus, kuris dažo lubas ir staiga susivokia, kad iš po 
kojų jam slysta kopėčios, ir tada nieko kita nelieka, tik laikytis 
už teptuko kaip tūlo Mortadelo komiksuose. 

Donas Ibrahimas švelniai pažiūrėjo į Meilutę Punjales. Jam 
kėlė nerimą tik vienintelis dalykas — jei kartais tektų atsidurti už 
grotų, juodu turėtų išsiskirti... kas tada ja rūpintųsi? Kas, be Mė- 
mio ir be jo, dar galėtų sušukti: „Olė!“ prieš jai uždainuojant, kas 
pagirtų jos sekmadieninius pietus, nusivestų vakare į Maestransą, 
kai ten būna gera korida, kas paduotų jai ranką, kai ji padaugintų 
mansanilijos kokiame bare. —be jų vargšelė numirtų kaip iš narvo 
išleistas paukštelis. Be to, reikia žūtbūt įsirengti flamenko klubą, 
kur ji viešpatautų kaip karalienė. 

— Pakeisk Mėmį, Meilute. 

Be garso krutindama lūpas Meilutė padarė keletą kilpų vąše- 
liu, kad greičiau baigtų eilutę, ištuštino mansaniliją iš taurės ir 
žvalgydamasi pro praviras dureles pasitaisė taškuotą suknelę. Už 
geranijos kuokštų, augančių konservų dėžutėse ir visiškai nu- 
geibusių, nors Mėmis iš Manteletės jas laistė kiekvieną vakarą, 
buvo matyti senoji prieplauka, pora prisišvartavusių laiviūkščių, 
o tolėliau, jų fone — Auksinis bokštas ir San Telmo tiltas. 

— Mums negresia joks pavojus. 

Paskui, pasiėmusi nėrinį, šiugždėdama iškrakmolytais rauk- 
tinukais, perėjo kubriką apduodama Perechilį stipriu kvepalų 
„Maderas de Oriente“ aromatu. Jai atidarius kajutės dureles, 
donas Ibrahimas spėjo pamatyti kleboną:jis sėdėjo ant kėdės nu- 
gara į duris, akys buvo užrištos šilkine Meilutės nosine, rankos 
priklijuotos prie kėdės atkaltės plačiu pleistru, pirktu iš vakaro 
Pureso gatvės vaistinėje. Klebonas sėdėjo taip, kaip jie buvo jį pa- 
likę: ramiai ir tyliai. Prasižiodavo tik tada, kai būdavo klausiamas, 
ar nenorįs užkąsti, gerti ar šlapintis, bet ir tada jis pavarydavo 
juos po velnių. 

Meilutė įėjo, o iš kajutės, uždaręs duris, išėjo Mėmis iš Man- 
teletės. 

— Kaip jis ten? — paklausė Perechilis. 

— Kas? 

Mėmis sustojo prie stalo sutrikusiu veidu. Per naktinį susi- 
rėmimą pamušta akis beveik visai užtino. Drėgni nuo prakaito 
marškinėliai buvo prilipę prie liesos, bet raumeningos krūtinės, 
kairė ranka sutvarstyta. Ant dešinės rankos, greta skiepo žymės, 
mėlynavo tatuiruotė — moters galva su legionieriaus kepuraite, 
o žemiau — neįskaitomas vardas. Donas Ibrahimas niekada ne- 
klausė, kas ta moteris — gal kokia neištikimoji, visų jo nelaimių 
priežastis, o pats Mėmis niekad apie ją nepasakojo. Be to, nė 
neprisiminė. Šiaip ar taip, kiekvieno žmogaus gyvenimas — jo 
asmeninis reikalas. 

— Klebonas, — pakartojo Perechilis geibiu balsu. — Kaip jis? 

Buvęs toreadoras ir boksininkas ilgai mąstė prieš atsakydamas. 
Linguodamas nuo kulno ant pėdos, jis raukėsi, kramtė lūpas ir 
galop pažvelgė į doną Ibrahimą: taip kurtas, gavęs įsakymą iš 

svetimo Žmogaus, žiūri į savo šeimininką laukdamas, kad šis dar 
svkį jį pakartotų. 

— Gerai, — galop atsakė, iš savo viršininko ir bendražygio 
akių supratęs, kad tas jau nepriekaištauja. — Sėdi tylus ir nieko 
nešneka. 

— Ar ko klausinėjo? 

Mėmis dviem pirštais pasitrynė suplotą nosį stengdamasis iš 
visų jėgų prisiminti. Karštis buvo atbukinęs ir jo refleksus. 

— Nieko, — pagaliau išstenėjo. — Truputį atsagsčiau jam sutaną, 
kad galėtų lengviau kvėpuoti, o jis nė necyptelėjo! — Gerokai 
pagalvojęs, pridūrė: — Gal jis nebylys? 

— Žinoma, — įkišo savo trigrašį donas Ibrahimas. — Juk jis 
bažnyčios tarnas. Jo orumas įžeistas. 

Nusipurtė marškinių aptemptą pilvą, ant kurio jau buvo nu- 
kritę pirmieji cigaro pelenai, tuo tarpu Mėmis valandėlę spoksojo 
į uždarytas kajutės duris, paskui lėtai linktelėjo, matyt, galiausiai 
išsiaiškinęs, kas jį taip buvo sudominę. — Taip, orumas. 

Perechilis, išbalęs ir suprakaitavęs, žiopčiojo gaudydamas orą. 
Nosinė jau buvo šlapia it kempinė. 

— Aš einu, — tarė jis. Cigaro dūmai ir supimas jį galutinai pri- 
baigė. — O jūs tiksliai laikykitės mano nurodymų. 

Ir ėmė stotis, mechaniškai brukdamas plaukus ant plikės. 
Tuo metu Canela Fina laiviūkštųį vėl įsiūbavo dar vieno pro šalį 
plaukiančio turistinio katerio banga, ir saulės spindulys, prasi- 
skverbęs pro kubriko duris ir pro geranijas, vėl įveikė atstumą 
nuo kairiojo borto iki dešiniojo. Perechilis, dar labiau išbalęs ir 
apsipylęs šaltu prakaitu, burna vėl ėmė gaudyti orą kaip išmesta 
į krantą žuvis, žiūrėdamas į doną Ibrahimą ir Mėmį beveik pa- 
klaikusiomis akimis. 

— Atleiskit, — sumurmėjo prislopintu balsu ir nėrė pro duris 
trapo link. 


Tai buvo prasčiausi pietūs jo gyvenime. Penčas Gavira vos pa- 
ragavo pupelių su kalmarais, suvalgė gabalėlį lašišos ir tik pa- 
sitelkęs visą savo šaltakraujiškumą, įstengė iki deserto išlaikyti 
veide šypseną: prabėgdavo penkios minutės, ir jis jau norėdavo 
šokti iš užstalės ir skambinti sekretorei, po visą Seviliją ieš- 

kančiai Perechilio. Kartais, pačiame pokalbio su „Cartujano“ 
banko tarybos nariais įkarštyje, bankininkas staiga nutildavo 
stebindamas pašnekovus, ir tik milžiniškomis valios pastangomis 
jam pavykdavo taip susikaupti, kad sėkmingai baigtų pradėtą 
nagrinėti klausimą. Iš tikrųjų daug laiko jam reikėjo apmąstyti 
situacijai, susidariusiai dingus Ašarų Dievo Motinos bažnyčios 
klebonui, ir sumesti, ką ir kaip daryti, juoba kaip elgtis, turint 
omenyje, kad nėra Perechilio; tačiau laiko jis neturėjo. Šitas 
susitikimas buvo lemtingas jo ateičiai, todėl jis negalėjo numoti 
ranka į savo svečius. Dabar jis kovojo dviem frontais: taip kadaise 
Vaterlo mūšyje Napoleonui reikėjo grumtis ir su anglų, ir su 
prūsų kariuomene. Tad jis privalėjo šypsotis, sriūbčioti „Rioja“ 
vyną ir per tą laiką, kol degėsi cigaretę, kažką sumąstyti. Pama- 
žu tarybos nariai pasidavė; bet didžiausią nerimą jam kėlė tai, 
kad vis dar nėra jokių žinių iš Perechilio. Gavira buvo tikras, 
kad jo parankinis susijęs su klebono dingimu, taip pat — nuo 
tos minties jį išpildavo šaltas prakaitas — ir su Bonafė mirtimi. 
Nugara jam lakstė šiurpuliukai, bet bankininkas vis dėlto liko 
ramus ir nesutrikęs. Kitas, ne toks ryžtingas žmogus, būtų įsi- 
kniaubęs į staltiesę ir pravirkęs. 

Laviruodamas tarp stalų artinosi metrdotelis, ir iš jo žvilgsnio 
Gavira suprato, kad jis eina būtent prie jo. Užgniaužęs instinkty- 
vų norą šokti nuo kėdės ir pulti jam priešais, bankininkas baigė 
pradėtą sakinį, užgesino cigaretę peleninėje, gurkštelėjo mine- 
ralinio vandens, kruopščiai nusišluostė lūpas servetėle, atsistojo 
ir nusišypsojo tarybos nariams. 

— Atleiskite, aš tik valandėlei. 

Ir, įsikišęs ranką į kišenę, kad nedrebėtų, galvos linktelėjimu 
pasisveikinęs su keliais pažįstamais, nužingsniavo vestibiulio link. 
Tuštuma skrandyje dar padidėjo, kai išvydo Perechilį pasišiaušu- 
siais ant plikės plaukais ir su siaubingu kaklaraiščiu. 

— Turiu gerų naujienų, — išpyškino parankinis. 

liedu buvo vieni. Gavira beveik stumte įstūmė jį į vyrų tualetą 
ir įsitikinęs, kad jame nieko nėra, uždarė duris. 

— Kur tu buvai? 

Patenkintas Perechilis vyptelėjo: 

— Rūpinausi, kad rytoj nebūtų mišių. 

Visa įtampa, visas susikaupęs nerimas sprogo Gaviros viduje 
tarsi uždelsto veikimo bomba. Jei būtų galėjęs. būtų užmušęs 
Perechilį čia pat vietoje. Savo rankomis. 

— Ką tu padarei, gyvuly? 

Šypsena dingo nuo Perechilio lūpų. Sutrikęs jis ėmė mirk- 
čioti. 

— K3 padariau... — sumurmėjo. — Tą, ką liepėt. Neutralizavau 
kleboną. 

— Kleboną? 

Gaviros spaudžiamas, Perechilis prisiplojo prie kriauklės. Ne- 
ono šviesoje po pasišiaušusiais plaukais virš kairės ausies blizgė- 
jo plikė. 

— Taip, — patvirtino jis. — Mano bičiuliai, taip sakant, išėmė jį 
iš apyvartos iki rytojaus. Sveiką sveikutėlį. 

Sutrikęs stebėjo savo viršininką, nesuprasdamas, kodėl šis stai- 
ga pasidarė toks agresvvus. Kažką skaičiuodamas, Gavira žengė 
žingsnį atatupstas. 

— Kada tai įvyko? 

— Vakar vakare. — Perechilis išdrįso palydėti šiuos žodžius 
šypsena, kartu stebėdamas viršininko reakciją. — Jis saugioje 
vietoje, su juo gerai elgiamasi. Penktadienį jį paleisime, ir baig- 
tas kriukis. 

Gavira palingavo galvą. Kažkas čia nesiderino. 

— O kitas? 

— Kas kitas? 

— Bonafė. Žurnalistas. 

Jis pamatė, kaip Perechilis paraudo, tarsi jam į veidą kas būtų 
pripumpavęs litrą kraujo. 

— Ak, tas... — Parankinio veidas atrodė persimainęs. Jis pa- 
kėlė į viršų rankas, tarsi kažką brėždamas ore. — Na... Patikėkit 
manimi, aš galiu viską paaiškinti. — Neono šviesoje jo dirbtinė 
šypsena atrodė it tamsus plyšys veido viduryje. — Istorija ganėtinai 
sudėtinga. bet aš galiu viską paaiškinti. Prisiekiu. 

Gavirą užliejo panikos banga. Jeigu jo parankinis susijęs su 
Onorato Bonafė mirtimi, vadinasi, bėdos tik prasideda. Jis žengė 

baltų glazūruotų plytelių vaizdas tik dar labiau sustiprino visiškos 
tuštumos jausmą. Jis vėl pažvelgė į Perechilį. 

— Tada pasistenk, kad tavo paaiškinimas būtų įtikinamas. Šito 
klebono ieško policija. 

Tačiau ši žinia nepadarė Perechiliui tokio įspūdžio, kokio ti- 
kėjosi. Jo veide veikiau atsispindėjo palengvėjimas, kad pokalbis 
pakrypo kita linkme. 

— Kokie jie greiti. Bet jums nėra ko jaudintis. 

Gavira nepatikėjo savo ausimis. 

— Man nėra ko jaudintis? 

— Visiškai. — Jo parankinis nervingai šyptelėjo. — Tik jums 
papildomai kainuos penkis šešis milijonus. 

Gavira vėl žengė prie jo. Jis nežinojo, ką daryti — trenkti 
kumščiu ir patiesti jį ant grindų, suspardyti jam suknistą kiaušą 
ar kamantinėti toliau. Susitvardęs paklausė: 

— Ar tu kalbi rimtai, Perechili? 

— Visiškai. Nesijaudinkit. 

— Klausyk. — Stengdamasis susitvardyti, bankininkas delnais 
suspaudė smilkinius. — Tu tiesiog šaipaisi iš manęs. 

— Niekad man neateitų į galvą tokia mintis, viršininke. — Per- 
echilis nuoširdžiai šypsojosi. — Net jei būčiau persigėręs. 

Gavira vėl ėmė žingsniuoti po tualetą. 

— Na, na... Nori pasakyti, kad pagrobei ir laikai uždaręs 
kleboną, kurio policija ieško dėl žmogžudystės, ir nori, kad aš 
nesijaudinčiau? 

Perechiliui nutįso žandikaulis. 

— Kaip dėl žmogžudystės? 

— Kaip girdėjai. 

Gaviros šnipas pažiūrėjo į uždarytas tualeto duris, paskui į 
kabinos duris, tada vėl į Gavirą. 

— Dėl kokios dar žmogžudystės! 

— Dėl įvykusios žmogžudystės. Dėl kurios ir kaltinamas tavo 
prakeiktas klebonas. 

— Ką jūs kalbate... — Perechilis nusikvatojo. Jo veide atsispin- 
dėjo visiška neviltis. — Nejuokaukit taip su manim, viršininke. 

Gavira priėjo prie jo taip arti, kad Perechilis beveik turėjo 
atsisėsti ant kriauklės. 


— Pažiūrėk man į akis. Ar aš atrodau kaip juokdarys? 

Viršininkas nejuokavo, ir Perechilio veidas pabalo kaip gla- 
zūruotos tualeto plytelės. 

— Tai žmogžudystė? 

— Būtent. 

— Tikra žmogžudystė? 

— Taip, velniai tave griebtų. Ir visi kalba, kad tai padarė tavo 
klebonas. 

Perechilis pakėlė ranką prašydamas duoti jam laiko, kad galėtų 
viską suvirškinti. Buvo toks sutrikęs, kad net nepajuto, kaip ilgos 
plaukų sruogos užkrito jam ant ausų. 

— Iki ar po to, kai mes jį sučiupome? 

— Iš kur aš galiu žinoti. Manau, iki. 

Perechilis nurijo seilę — sunkiai ir garsiai. 

— Palaukit, viršininke, išsiaiškinkim. Ką gi jis vis dėlto nu- 
žudė? 


Palikęs vemiantį į unitazą Perechilį, Penčas Gavira atsisveikino 
su tarybos nariais, sėdo į mersedesą, laukiantį priešais restoraną, 
liepė vairuotojui įjungti kondicionierių, paskui nueiti ko nors 
užkąsti, o pats, laikydamas rankoje mobilųjį telefoną, susimąstė. 
Buvo įsitikinęs, kad jo padėjėjas jam papasakojo tiesą, ir dabar, 
praėjus panikai, šis įvykis suteikė visam jo sumanymui kitą pra- 
smę. Buvo sunku pasakyti, ar tai atsitiktinumų virtinė, ar Per- 
echilio žmonės iš tikrųjų pagrobė kleboną mažne iškart po to, 
kai šis nužudė žurnalistą. Faktas, kad, policijos manymu, Bonafė 
mirė vėlai vakare, o senis, kaip liudija Makarena ir tas dvasinin- 
kas iš Romos, dingo jau po vidurnakčio, palieka Priamą Ferą be 
jokio alibi. Bet, šiaip ar taip, kaltas jis ar ne, tai keičia visą planą. 
Kunigas įtariamas, jo ieško policija ir laikyti jį ilgiau būtų pa- 
vojinga. Gavira buvo įsitikinęs, kad klebono paleidimas nė kiek 
nesukliudys jo planams. Net veikiau padės juos įgyvendinti, nes 
apklausa ir visos kitos nesąmonės nepaliks seniui nė valandėlės 
laisvo laiko. Jeigu senį paleistų nakčia, daugiau nei tikėtina, kad 
žmogus, kuriam policija lipa ant kulnų, jokiu būdu kitą dieną 
nedrįs eiti į Ašarų Dievo Motinos bažnyčią ir laikyti mišių. Stip- 
riausias smūgis turi būti netikėtas. Dabar svarbiausia — atsikratyti 

klebono ir grąžinti jį į visuomenės gyvenimą tvarkingai, švariai ir 
be skandalų. Ar jis paspruks, ar pasiduos policijai, jam, Gavirai, 
visiškai nesvarbu. Šiaip ar taip, Priamas Feras turi laiku pasitraukti 
iš Žaidimo, o tai padaryti padėtų anoniminis skambutis, skundas 
ar kas nors panašaus. Sevilijos arkivyskupas neskubės ieškoti jam 
pamainos, o donui Oktavijui Mačukai, pragmatiškam bankinin- 
kui, viskas gerai, kas gerai baigiasi. Dar liko Makarena, bet čia 
naujoji situacija jam irgi palanki. Būtų idealu pateikti jai klebono 
išlaisvinimą kaip paslaugą ir atsiprašyti, esą Perechilis čia tiesiog 
persistengęs. Jis pasiteisintų jai maždaug tokiais žodžiais: „Kai tik 
apie viską sužinojau, tuojau pat įsikišau“, ir taip toliau. Kadangi 
istorija su tuo Bonafė gali visiems pridaryti nemalonumų, ypač 
jos gerbiamam donui Priamui, ji tikriausiai elgsis protingai. Tai 
gal net padėtų jiems vėl suartėti. O klebono tegu imasi Maka- 
rena ir dvasininkas iš Romos — su policija ar be jos. Asmeniškai 
jis, Gavira, ant klebono negriežia danties: jam nesvarbu, kaip jis 
pasielgs — pasiduos policijai ar emigruos. Jei tik likimas bus bent 
truputėlį palankus, seniui bus galas. Kaip, beje, ir jo bažnyčiai. 

Tyliai murkdamas kondicionierius mersedeso viduje palaikė 
idealią temperatūrą. Atsipalaidavęs Gavira atsilošė ant juodos 
sėdynės, atrėmė galvą į atkaltę ir ėmė patenkintas apžiūrinėti 
save veidrodyje. Ką gi, šiandien jau ne tokia bloga diena. Ren- 
kant „Casa del Postigo“ numerį, jo veide švietė Arenalio ryklio 
šypsena. 


Padėjusi ragelį, Makarena Bruner vėl įsmeigė akis į Kuartą. At- 
rodė susimąsčiusi ir sėdėjo labai rami atsirėmusi į laikraščiais ir 
knygomis užverstą stalą, stovintį kampe viename iš viršutinio 
aukšto kambarių. pertvarkytų į kabinetą. Tai buvo ypatingas 
kabinetas: glazūruotom plytelėm su augalų motyvais ir Maltos 
kryžiais išpuoštos sienos, pajuodusios lubų sijos, didžiulis juodo 
marmuro židinys. Tai buvo Makarenos kabinetas, ir visur buvo 
matyti jos pėdsakų: televizorius su vaizdo grotuvu, nedidelis mu- 
zikinis centras, meno ir istorijos knygos, senoviškos bronzinės 
peleninės, patogūs krėslai, apmušti tamsiu velvetu, išsiuvinėtos 
pagalvėlės. Ant plačios lentynos sumišai gulėjo senų rankraščių 
ryšuliai, stori knygų tomai, įrišti į pageltusį pergamentą, vaiz- 

dajuostės, ant sienų kabojo pora gerų paveikslų: Alonso Vaskeso 
„Šventasis Petras“ ir nežinomo autoriaus drobė, vaizduojanti 
Lepanto mūšio sceną. Prie lango, saugoma nuo dulkių stikliniu 
gaubtu, stovėjo medinė niūraus angelo figūra su iškeltu kardu 
rankoje. 

— Šit kaip, — tarė Makarena. 

Kuartas atsistojo — įsitempęs, pasirengęs veikti, tačiau ji sėdėjo 
kaip sėdėjusi, tarsi būtų dar ne viską pasakiusi. 

— Tai buvo klaida, ir jis prašo jam atleisti. Jis tvirtina su šiuo 
reikalu visiškai nesusijęs ir nežinojęs, kad netiesiogiai jam dir- 
bantys žmonės gerokai perlenkė lazdą. 

Kuartui visa tai buvo nė motais. Dar turės laiko išsiaiškinti, 
kas kaltas, o kas ne. Dabar svarbiausia — nusigauti iki klebono 
greičiau už policiją. Kaltas ar nekaltas, jis Bažnyčios tarnas, o 
Bažnyčia negali tenkintis vien stebėtojos vaidmeniu. 

— Kur jie laiko jį? 

Nukreiptame į jį Makarenos žvilgsnyje šmėstelėjo abejonė; 
bet labai trumpai. 

— Jis gyvas ir sveikas kažkokiame laive, prisišvartavusiame prie 
senojo Arenalio molo... Penčas paskambins, kai viską sutvar- 
kys. — Ji žengė keletą žingsnių, paėmė nuo stalo cigaretę, paskui 
įkišo ranką į iškirptę ir išsitraukė žiebtuvėlį. — Taikos labui jis 
siūlo perduoti jį man, o ne policijai, nors ta jo policija — aiškus 
prasimanymas. 

Kuartas su palengvėjimu atsikvėpė. Bent jau šis uždavinys 
išspręstas. 

— Ar ketini pasakyti motinai? 

— Ne. Bus geriau, jei ji nieko nežinos, kol viskas susitvarkys. 
Ši žinia gali ją nužudyti. 

Ji liūdnai šyptelėjo. Rankoje tebelaikė žiebtuvėlį ir neuždegtą 
cigaretę, kurią, regis, buvo pamiršusi. 

— Jeigu tik būtum girdėjęs, ką šneka Penčas, — pridūrė ji. — Ati- 
dus, mielas, dėl manęs pasirengęs viskam... Žino, kad beveik 
laimėjo šią partiją ir nori mums parduoti alternatyvą, kurios nėra. 
Kai bus išlaisvintas, donas Priamas niekur negalės pabėgti. 

Šiuos žodžius ji ištarė šaltai, susirūpinusi tik dėl vieno dalyko: 
klebono likimo. Klausantis jos Kuartą ėmė neviltis, bet ne dėl 

jos žodžių. Kaskart, kai kažkoks Makarenos judesys sužadindavo 
nesenus prisiminimus, jį užplūsdavo beribis, beviltiškas liūdesys. 
Po to, kai juodu buvo taip suartėję ir kartu nukeliavę į žemę, kur 
išnyksta visos ribos ir viskas, išskyrus abipusę vienatvę ir švelnu- 
mą, praranda prasmę, ji vėl tolo nuo jo. Dar neatėjo laikas spręsti, 
ką dvasininkui Kuartui davė ir ką iš jo atėmė šiltas šios moters 
kūnas, bet išduoto tamplieriaus figūra šmėsčiojo jam prieš akis 
kaip sąžinės priekaištas. Viskas — didžiuliai seni spąstai ir toji rami 
upė, kuria plaukė nieko nepaisantis arba anksčiau ar vėliau žmo- 
nių likimus lemiantis laikas. Laikas, nusinešantis gerųjų kareivių 
vėliavas. Per labai trumpą laiką Sevilija iš Kuarto atėmė pernelyg 
daug ir nieko nedavė mainais, tik leido skausmingai suvokti save. 
Jis troško būgno tratėjimo, kuris grąžintų jam ramybę. 

Grįžęs į tikrovę, pamatė įsmeigtą į jį tamsių ir egoistiškų Ma- 
karenos akių žvilgsnį. Bet ją domino ne Kuartas. Jis nematė jos 
akyse nei medaus atspalvių, nei mėnulio šviesos, virpčiojančios 
bugenvilių ir apelsinmedžių lapuose. Jose nebuvo nieko, kas būtų 
susiję su juo. Ir URI agentas staiga pagalvojo: ką, po velnių, jis 
dar veikia šių svetimų akių atspindyje? 

— Nesuprantu, kodėl tėvas Feras turėtų kažkur bėgti, — tarė jis, 
didžiulėmis pastangomis vėl grįždamas prie žodžių ir drausmės, 
kurią jie reiškė. — Jeigu jo dingimo priežastis — pagrobimas, tai 
sušvelnina jam metamus įtarimus. 

Tačiau šis argumentas, regis, jos nė kiek nenuramino. 

— Tai nieko nekeičia. Jie pasakys, kad jis užrakino bažnyčią 
su lavonu viduje. 

— Taip, bet kaip pasakė tavo draugė Grisė, jis galės įrodyti, 
kad jo nematė. Bus geriau visiems, jei viskas galiausiai išaiškės. 
Geriau tau ir man. Ir jam. 

Ji papurtė galvą. 

— Turiu pasikalbėti su donu Priamu anksčiau už policiją. 

Ji priėjo prie lango. Atsirėmusi į palangę, ėmė žiūrėti į 
kiemą. 

— Aš irgi, —tarė Kuartas eidamas prie jos. — Ir bus geriau, jeigu 
į policiją jis nueis pats — kartu su manimi ir advokatu, kurį išsi- 
kviečiau iš Madrido. — Jis pažiūrėjo į laikrodį. — Dabar advokatas 
tikriausiai su Grise policijos nuovadoje. 


— Ji niekada neapkaltins dono Priamo. 

— Žinoma, ne. 

Ji atsigręžė į Kuartą. Tamsiose akyse atsimušė nerimas. 

— Jie suims jį, tiesa? 

Jis norėjo pakelti ranką ir pirštais paliesti jos lūpas, bet ji 
galvojo ne apie jį, o apie kitą. Kokia nesąmonė pavydėti seno, 
mažo, purvino klebono; ir vis dėlto jis pavyduliavo. Į jos klausimą 
atsakė tik po valandėlės. 

— Nežinau. — Sudvejojęs nusuko žvilgsnį nuo kiemo. Apačioje, 
prie glazūruotų plytelių fontano, abejinga viskam, sėdėjo Krus 
Bruner ir skaitė knygą. — Sprendžiant iš to, ką mačiau bažnyčioje, 
labai gali būti, kad suims. 

— Manai, kad tai padarė jis, tiesa? — Makarena taip pat pažiūrėjo 
į motiną. Su beribiu liūdesiu. — Nors jis dingo ne savo valia, tu 
vis tiek manai, kad tai padarė jis. 

— Aš nieko nemanau, — piktai išsisuko nuo atsakymo Kuar- 
tas. — K3 nors manyti — ne mano darbas. 

Jis prisiminė vieną psalmę iš Biblijos apie Uzą: „...kuris ištiesė 
ranką į Dievo Skrynią. norėdamas ją prilaikyti, nes jaučiai suklupo. 
Viešpats supyko ant Uzos. Dievas parbloškė jį ten dėl to, kad jis pa- 
lietė ranka Skrynią, ir jis numirė ten šalia Skrynios...“ 

Makarena nuleido galvą. Tarp pirštų tebelaikė neuždegtą 
cigaretę, ir tabako trupiniai krito prie jos kojų. 

— Donas Priamas niekad to nepadarytų. 

Kuartas papurtė galvą, bet nieko nepasakė. Galvojo apie ne- 
gyvą Onoratą Bonafė klausykloje, užmuštą Visagalio rūstybės. 
Ir įsivaizdavo, kad užmušti jį galėjo tik tėvas Feras. 


Be penkiolikos minučių vienuolika. Atsirėmęs į žibinto stulpą 
po Trianos tiltu, Selestinas Perechilis klausėsi laikrodžio dūžių 
nenuleisdamas akių nuo šviesų, atsispindinčių tamsiame upės 
vandenyje. Tiltu važiuojančių automobilių šviesos šliaužė ge- 
ležiniais turėklais, arkomis ir akmeninėmis atramomis, taip pat 
Kristupo Kolumbo alėjos krūmais šalia Maestransos arenos. Ta- 
čiau apačioje, krante, buvo ramu. 

Perechilis leidosi žingsniuoti po tiltu besidriekiančia esplanada 
senųjų Arenalio molų link. Nuo Sanlukaro papūtęs brizas ėmė 


švelniai šiaušti tamsų Gvadalkivyro paviršių, ir nuo nakties vėsos 
Gaviros parankinis pasijuto žvaliau. Po pastarųjų valandų jaudulio, 
viskas, atrodo. vėl grįžo į savo vėžes. Net opa, regis, nusprendė 
duoti jam ramybę. Susitikimas buvo numatytas netoli laivo, kur 
jo laukė donas Ibrahimas ir jo draugai, ir net pats Gavira nešykš- 
tėjo jam patarimų bei pamokymų, kad viskas praeitų sėkmingai: 
ateisią ponia ir aukštasis dvasininkas, ir jis turįs prižiūrėti, kad 
jiems be jokių keblumų būtų perduotas senis. Jie turėjo pa- 
imti jį iš Canela Fina laivo ir paslėpti viename iš apleistų uosto 
sandėlių — raktas nuo jo gulėjo Perechilio kišenėje. Norėdamas 
iškaulyti pinigų trims niekšams, jis, Perechilis, turėjo gerokai 
pasistengti, kad įkalbėtų viršininką pakrapštyti piniginę; uždavinį 
jam palengvino skuba ir bankininko noras kuo greičiau atsikratyti 
klebonu. Šypsodamasis iš laimės Perechilis paplekšnojo sau per 
pilvą: pusantro milijono dešimtatūkstantiniais banknotais jis buvo 
paslėpęs po marškiniais ir prispaudęs pinigus trumpikių gumele; 
namie gulėjo dar penki šimtai tūkstančių, kuriuos jam pavyko 
išprašyti iš viršininko paskutinę akimirką prasimetus dingstimi, 
jog turįs susimokėti kai kurias būtinas išlaidas, kad šis reikalas 
būtų baigtas laiku. Tokia pinigų suma vertė jį žingsniuoti labai 
tiesiai, tarsi būtų su korsetu. 

Ėmė linksmai švilpauti. Be porelės ir vienišo žvejo, krantinė 
iki prieplaukos būtų buvusi visiškai tuščia. Kranto nendrėse kur- 
kė varlės, ir Perechilis net sustojo pasiklausyti jų muzikos. Virš 
Trianos patekėjo mėnulis, ir pasaulis atrodė tiesiog nuostabus. 
Buvo be penkių vienuolika. Jis paspartino žingsnį. Norėjo kuo 
greičiau baigti šį reikalą ir traukti tiesiai į kazino pažiūrėti, ką 
gi galima jame nuveikti turint kišenėje pusę milijono. Beje, pa- 
galvojo jis, penkis tūkstančius durų reikia pasilaikyti vakarėliui 
su Juodąja Dolores. 

— Dieve šventas, Perechilis! Tai bent staigmena! 

Jis sustojo tarsi įbestas. Dvi žmogystos, sėdinčios ant vieno iš 
akmeninių suolų, atsistojo vos tik pamačiusios jį einant pro šalį. 
Viena liesa, aukšta, grėsminga: Čigonas Mairena. Kita nedidukė, 
elegantiška, tiksliais it balerinos judesiais: Viščiukas Muelasas. 
Debesys užklojo mėnulį, o gal Perechilio akis užtraukė migla. 
Prieš akis jam ėmė šokinėti juodi taškiukai, mirksniu pabudusi 


373 


opa pradėjo šokti pasiutpolkę. Kojos tapo vatinės. „Tuoj apalp- 
siu. — pagalvojo jis. — Tuoj pat apalpsiu ir išsitiesiu kaip kartis“. 

— Spėk, kokia šiandien diena. 

— Trečiadienis, — atsakė jis silpnu, vos girdimu balsu, bet ne- 
labai patenkintas. — Aš turiu dar vieną dieną. 

Du šešėliai priėjo arčiau. Tamsoje — vienas aukščiau, kitas 
žemiau — švietė du cigaretės žiburiukai. 

— Blogai skaičiuoji, — tarė Čigonas Mairena. — Tau liko valan- 
da, nes ketvirtadienis prasideda šiąnakt, lygiai dvyliktą valandą. — 
Jis uždegė degtuką, ir ugnies liežuvėlis išplėšė iš tamsos ranką 
su nukirstu mažuoju pirštu ir laikrodžio ciferblarą. — Valanda ir 
penkios minutės. 

— Aš susimokėsiu, — išlemeno Perechilis. — Prisiekiu. 

Pasigirdo draugiškas Viščiuko Muelaso juokas. 

— Žinoma. Todėl mes visi trys štai susėsime čia, ant šito suolo. 
Palaikysim tau draugiją, palauksim ketvirtadienio. 

Apakęs iš panikos, Perechilis apsižvalgė aplink. Upės van- 
denys — ne prieglobstis, bet taip pat beviltiška bandyti bėgti 
tuščia krantine. Iš esmės suma, kurią jis turėjo, galėjo laikinai 
išspręsti problemą, bet buvo du „bet“: pirma, ji negalėjo visiškai 
padengti Perechilio skolos palūkininkui, antra, jis nesugebės pa- 
aiškinti Penčui Gavirai, kur padėjo pinigus, nes jam iš viso jau 
buvo skolingas vienuolika milijonų. O kur dar senojo klebono 
pagrobimas, pasimatymas su ponia ir aukštuoju dvasininku, o 
kokias marmūzes nutaisys donas Ibrahimas, Mėmis iš Manteletės 
ir Meilutė Punjales, jei vietoj pinigų gaus špygą? O dar numirėlis 
bažnyčioje, policija ir visas tas jovalas, susikaupęs jam virš galvos? 
Vėl žvilgtelėjo į juodą upės paviršių. Dieve šventas, būtų kur kas 
paprasčiau šokt į vandenį ir nusiskandinti. 

Jis giliai, labai giliai atsiduso ir išsiėmė cigarečių pakelį. Susi- 
taikęs su likimu, pažvelgė į aukštąjį šešėlį, paskui į mažąjį. Bala 
nematė, pagalvojo jis, kas bijo rizikos, tas negeria šampano. 

— Ar turit ugnies? 

Čigonas Mairena dar nespėjo brūkštelėti degtuko, o Perechilis 
jau galvotrūkčiais skuodė molu Trianos tilto link, tarsi tas tiltas 
būtų buvęs vienintelis jo išsigelbėjimas. Bet taip juk buvo iš 
tikrųjų. 

Akimirką pamanė išsigelbėjęs. Bėgo stengdamasis vienodai 
kvėpuoti — viens du, viens du, kraujas daužėsi smilkiniuose, o 
plaučiai degė taip, tarsi kas būtų juos plėšęs iš krūtinės ir vertęs 
lauk kita puse. Bėgo beveik aklom tamsoje, girdėdamas už nu- 
garos ilgus besivejančiųjų žingsnius, Čigono Mairenos keiksmus, 
Viščiuko Muelaso šnopavimą. Porą kartų pasirodė, kad jį jau 
griebia už pečių ir kojų ir paklaikęs iš siaubo ėmė lėkti šuoliais, 
jausdamas, kaip didėja atstumas tarp jo ir persekiotojų. Tiltu 
greitai artėjo automobilių šviesos. Laiptai, neaiškiai prisiminė jis. 
Ten, kažkur kairėje, yra laiptai, o viršuje — gatvės, ugnys, maši- 
nos, žmonės. Jis pasuko į dešinę įstrižai artėdamas prie sienos; 
kažkas jam trenkė į nugarą, ir Perechilis, surikęs iš baimės, ėmė 
bėgti greičiau. Štai jie, laiptai: jis veikiau atspėjo, nei pamatė juos 
tamsoje. Dar sykį sukaupė paskutines pastangas. bet jam darėsi vis 
sunkiau derinti kojų judesius. Jos kabinosi už kažko, prarasdavo 
pagrindą, tačiau kūnas tebebėgo į priekį, į tuštumą. Plaučiai tapo 
viena gyva žaizda, jiems stigo oro. Taip jis pasiekė laiptų papėdę 
ir neaiškiai pagalvojo: gal vis dėlto man pavyks. Tada jį apleido 
jėgos ir jis suklupo tarsi pašautas. 

Buvo vos gyvas. Sudrėkę nuo prakaito banknotai po marški- 
niais lipo prie kūno. Jis parvirto aukštielninkas, atlošė galvą ant 
pirmojo laiptelio, ir visos žvaigždės ėmė suktis kartu su tamsiu 
dangumi tarsi kokiame mugės atrakcione. Kur dingo visas deguo- 
nis, pagalvojo jis viena ranka laikydamas širdį, kad ji neiššoktų pro 
pražiotą burną. Greta jo, atsirėmę į sieną, stengdamiesi atgauti 
kvapą, šnopavo Čigonas Mairena ir Viščiukas Muelasas. 

— Tikras šunsnukis. — pasigirdo pridusęs Čigono balsas. — Lekia 
kaip kulka. 

Viščiukas Muelasas atsitūpė švogždamas ir švilpčiodamas it 
skylėtas dūdmaišis. Tilto žibintas apšvietė jo simpatišką šypseną. 

— Tu tikras drąsuolis, Perechili. Tikrai. — ištarė beveik švelniai, 
tapšnodamas jam per skruostą. — Tikras kietuolis, garbės žodis. 

Paskui vargais negalais atsistojo ir nesiliaudamas šypsotis dar 
sykį draugiškai patapšnojo Perechiliui per skruostą. Tada užšoko 
jam ant dešinės rankos ir ši traškėdama lūžo pusiau. Tai buvo 
pirmasis kaulas, kurį Perechiliui jie sulaužė tą naktį. 


Makarena Bruner jau turbūt dešimtą kartą pažiūrėjo į laikrodį. 
Buvo be dvidešimties minučių dvylika. 

— Kažkas blogai, — tyliai tarė ji. 

Kuartas buvo tikras, kad čia kažkas blogai, bet nieko neatsakė. 
Juodu laukė tamsoje šalia uždarytos, vandens slidininkams skirtos 
krantinės. Virš jų galvų, už palmių ir bugenvilių, už tuščių Are- 
nalio terasų buvo matyti apšviestas Maestransos arenos kupolas ir 
„Cartujano“ banko kampas. Žemiau, už trijų šimtų metrų, šalia 
San Telmo tilto, budėjo Auksinis bokštas. Ir kaip tik pusiaukelėje, 
prisišvartavusi prie molo, stovėjo Canela Fina. 

— Kažkas atsitiko negerai, — pakartojo Makarena. 

Ant pečių buvo užsimetusi megztinį priekyje surištomis ran- 
kovėmis. Įsitempusi, susijaudinusi, nenuleido akių nuo molo, 
kur turėjo pasirodyti Penčo Gaviros žmogus. Laivas, kuriame, 
pasak jos vyro, ar buvusio vyro, buvo laikomas tėvas Feras, 
stovėjo tamsus ir tylus, be gyvybės ženklų. Kurį laiką — laimė, 
laiko jie turėjo — Kuartas galvojo apie tai, kad bankininkas gal 
bus juos apgavęs; tačiau ilgiau pagalvojęs šią mintį atmetė. 
Susiklosčiusiomis aplinkybėmis Gavira to nebūtų galėjęs pa- 
daryti. 

Nuo brizo dvelktelėjimo sugirgždėjo prieplaukos lentos. Tarp 
tilto atramų švelniai teliūskavosi vanduo. Kad ir kas būtų atsitikę, 
kažkas tikriausiai pakeitė planą. Iškilo grėsmė, kad įvykiai gali 
plėtotis audringiau, nei buvo numatyta. Kuartas instinktyviai 
juto, kad ši grėsminga tyla žada naujų netikėtumų. Jeigu tėvas 
Feras iš tikrųjų šiame laive, — o apie tai jie žinojo tik iš Gaviros 
žodžių, — jeigu nepasirodys tariamasis tarpininkas, išgelbėti jį 
bus sunku. Kuartas pažiūrėjo į tamsų laivo pusėn atsuktą profilį, 
paskui prisiminė komisaro padėjėją Navachą. Galbūt jie nuėjo 
per toli. 

— Gal vertėtų pakviesti policiją, — švelniai pasiūlė Kuartas. 

— Nė negalvok apie ją, — neatitraukdama akių nuo tuščio molo 
atsakė Makarena. — Pirma turime pasikalbėti su donu Priamu. 

Kuartas dirstelėjo į vieną pusę, paskui į kitą, taip pat pažvelgė 
į pakrantėje augančius akacijų krūmus. 

— Niekas neina. 

— Ateis. Penčas žino, kas jam gresia. 

Tačiau į susitikimą niekas neatėjo. Laikrodis išmušė dvylika, 
įtampa tapo nepakeliama. Makarena nervingai vaikštinėjo palei 
prieplaukos tvorą. Be to, buvo užmiršusi cigaretes. Palikusi Kuar- 
tą saugoti laivo, ji nuėjo į krantinėje stovinčią telefono būdelę 
skambinti vyrui. Bankininkas prisiekinėjo, kad Perechilis žadėjo 
būti tiksliai vienuoliktą valandą su išpirkos pinigais. Pasakė negalįs 
suprasti, kaip galėjo įvykti toks nesusipratimas, bet po ketvirčio 
valandos pats ateisiąs pas juos. 

Ir iš tikrųjų netrukus pasirodė prieplaukoje. Buvo apsivilkęs 
polo marškinėlius po švarku, mūvėjo lengvas kelnes ir avėjo 
sportinius batelius. 

— Negaliu suprasti, kas atsitiko Perechiliui, — tarė jis užuot 
pasisveikinęs. 

Neatsiprašinėjo, nieko neaiškino. Keliais žodžiais jam buvo 
papasakota apie susiklosčiusią situaciją. Bankininkas labai susi- 
nervino, kad nėra jo parankinio, ir buvo pasirengęs viską pa- 
daryti, kad tik išvengtų policijos įsikišimo. Bus vienas dalykas, 
jei policija imsis tėvo Fero šiam esant laisvėje, ir visai kas kita, 
jeigu jai teks jį gelbėti iš pagrobėjų, kurie — nors ir labai netie- 
siogiai — susiję su pačiu Gavira. Jiems kalbantis, Kuartą sužavėjo 
jo šaltakraujiškumas: jis nesigaikščiojo, nevaidino nekaltos avelės, 
nesistengė nieko įtikinti. Jis atsinešė cigarečių, ir juodu su Ma- 
karena surūkė po vieną delnu pridengdami žarijas. Bankininkas 
daugiau klausėsi nei kalbėjo, linkčiojo galvą ir puikiai tvardėsi. 
Regėjosi, jis jaudinasi tik dėl vieno dalyko — kad viskas baigtųsi 
ir visi liktų patenkinti. 

Galop tiesiai pažvelgė į Kuartą. 

— O ką jūs manote? 

Šįkart jo balse nesigirdėjo nei pykčio, nei pagiežos. Paklausė 
paprastai ir ramiai, kaip žmogus, kuris prieš pradėdamas veikti 
nori gauti techninės informacijos. Lygiai su briliantinu sušukuo- 
tuose jo plaukuose atsispindėjo upės šviesos. 

Kuartas abejojo tik valandėlę. Jis irgi nenorėjo, kad tėvas Fe- 
ras iš pagrobėjų rankų tiesiai patektų į komisaro padėjėjo rankas 
nespėjęs pasidalyti įspūdžiais su juo ir Makarena. Jis pažvelgė į 
Canela Fina pusę. 

— Man regis, turime ten patekti, — tarė Gavira. 

— Tad eime, — ryžtingai pritarė Makarena. 

— Palaukit, — sustabdė juos Kuartas. — Iš pradžių reikėtų išsi- 
aiškinti, kas ten mūsų laukia. 

Gavira paaiškino. Jo žiniomis, gautomis iš Perechilio, šutvę 
sudaro trys žmonės. Jų vadeiva — stambus ir aukštas penkiasde- 
šimtmetis storulis. Be to, ten yra moteris ir buvęs boksininkas. 
Jis gali būti pavojingas. 

— Ar pažįstate laivą iš vidaus? — paklausė Kuartas. 

Gavira atsakė nepažįstąs. bet Canela Fina — tipiškas turistinis 
kateris: denis su keliomis suolų eilėmis, kapitono tiltelis, apačioje 
pustuzinis kajučių. mašinų skyrius ir kubrikas. Laivas jau seniai 
nurašytas, beveik apleistas. Kartą jau buvo atkreipęs į jį dėmesį, 
kai gurkšnojo vyną vienoje iš Arenalio terasų. 

Aiškėjant veiksmų planui, šmėklos, per pastarąsias dienas ne- 
davusios ramybės Kuartui. pamažu traukėsi. Naktis, skendintis 
tamsoje laivas, susidūrimo neišvengiamybė, pripildė jį beveik 
džiaugsmingo, truputį vaikiško laukimo. Tai reiškė, kad jis vėl 
turi įsitraukti į žaidimą. vėl prisiminti senus žinomus judesius, 
savitvardą ir vieną po kito įveikti nuostabaus žaidimo, vadina- 
mo gyvenimu, langelius. Vėl atpažino savo teritoriją, atsidūrė 
neaiškioje, bet įprastinėje gvvenimo scenoje ir vėl tapo savimi. 
Makarenos buvimas šalia staiga jam padėjo susigrąžinti tikslią 
daiktų tvarką, ir pasitikėjimą praradęs tamplierius atgavo gero 
kareivio ramvbę. Net Penčas Gavira — kad ir kaip tai atrodė 
keista susiklosčiusioje situacijoje — tapo netikėtu bendražygiu, 
kurį jūros ir upės vandenimis, tyliai ir lėtai plaukiančiais jam prie 
kojų, atpūtė brizas: jis tarsi ištirpdė tą priešiškumą, kurį jam jautė 
anksčiau ir kurį, be abejo, vėl pajus rytoj. Tačiau bent vieną naktį 
visi žuvę tamplieriaus draugai vėl buvo gyvi. Ir jam glostė širdį, 
kad šis, nelauktas draugas, atėjo pėstute niekieno nelydimas, po 
tamsiom kranto akacijom atžingsniavo vienas, nesidangstydamas 
savo baime ir viskuo, ką galėjo prarasti, ir šit dabar, neištaręs nė 
vieno nereikalingo žodžio, ketina pulti laivą. 

— Nagi eime pagaliau, — nekantriai paragino Makarena. Tą 
valandėlę jai nerūpėjo nė vienas. Jos akys buvo įsmeigtos į laivą, 


prisišvartavusį prie molo. 


Gavira žiūrėjo į Kuartą. Tamsiame bankininko veide sub- 
lizgėjo dantys. 

— Tik po jūsų, tėve. 

Jie prisiartino prie laivo stengdamiesi nekelti triukšmo. Dviem 
storais lynais — vienu priekyje, kitu laivagalyje — jis buvo pritvir- 
tintas prie molo. Makarena, Kuartas ir Gavira tyliai užlipo trapu. 
Denis buvo prigriozdintas lynų ritinių. suplėšytų gelbėjimosi 
liemenių, automobilių padangų, stalų ir senų kėdžių. Kuartas 
įsikišo piniginę į kelnių kišenę, nusivilko švarką ir sulankstęs 
padėjo ant vienos iš kėdžių. Gavira tylėdamas padarė tą patį. 

Jie perėjo viršutinį denį. Akimirką jiems pasirodė, kad iš triu- 
mo girdisi neaiškūs garsai, ir staiga, tarsi kažkas būtų pažvelgęs 
iš vidaus pro dureles, sušvito molas. Kuartas sulaikė kvėpavimą 
stengdamasis žengti taip, kaip jį buvo išmokę Italijos specialiųjų 
policijos tarnybų instruktoriai: pirma kulnu, paskui pėdos šonu ir 
galop visa pėda. Nuo įtampos ėmė tvinksėti kraujas smilkiniuose, 
ir jis pasistengė nusiraminti. kad galėtų girdėti, kas dedasi aplinkui 
jį. Jis nusigavo iki kapitono tiltelio, — vairas ir visi įrankiai buvo 
įvilkti į brezentinius apvalkalus, — atsirėmė į geležinę pertvarą ir 
ėmė atidžiai klausytis. Laivas dvokė purvu ir aplaidumu. Jis pa- 
matė, kap Makarena ir Gavira paskui jį užlipo į denį ir įsitempę 
sustojo greta; tolima Arenalio žibintų šviesa išryškino jų šešėlius. 
Bankininkas, visiškai ramus, klausiamai pažvelgė į Kuartą. Lauk- 
dama ženklo, suraukusi antakius Makarena žiūrėjo čia į vieną, 
čia į kitą. Buvo taip ryžtingai nusiteikusi, tarsi visą gyvenimą 
naktimis būtų puldinėjusi laivus. Kuartas pamatė medines duris, 
iš už jų sklido prislopinti radijo garsai. Nuo slenksčio prie kojų 
driekėsi vos matomas šviesos ruoželis. 

— Jeigu kils keblumų, mudu imsimės vyrų, — sušnabždėjo 
Kuartas durdamas pirštu į krūtinę pirma sau, paskui Gavirai. O 
ji, — jis parodė į Makareną, — pasirūpins tėvu Feru. 

— () moteris? — paklausė Gavira. 

— Nežinau. Jeigu ji įsikiš, žiūrėsim. Pagal aplinkybes. 

Bankininkas pasakė, kad jei jis pasišnekėsiąs su jais Perechi- 
lio vardu, galbūt reikalą pavyks sutvarkyti geruoju. Trumpai ir 
tyliai apsvarstę šį variantą, priėjo išvadą: didžiausia bėda, matyt, 
ta, kad pagrobėjai laukia išpirkos, o Gavira turi tik savo korteles. 


Kuartas stengėsi greitai sumąstyti, kaip elgtis, o nuotykio draugai 
žiūrėjo į jį ir laukė; priimti galutinį sprendimą jie patikėjo jam, 
dvasininkui, nes jie turį išvaduoti kitą dvasininką. vadinasi, reikia 
galvoti ir apie tai, kuo jie rizikuoja. Paskutinį kartą pasigailėjęs, 
kad nesikreipė į policiją. Kuartas stengėsi prisiminti, kaip tokios 
problemos sprendžiamos. Jeigu geruoju — žodžiais: elgtis nepa- 
prastai ramiai ir kalbėti, kalbėti. Jeigu bloguoju — veikti greitai, 
netikėtai, šiurkščiai. Abiem atvejais neduoti laiko priešininkui 
galvoti. Priblokšti jį įspūdžių griūtimi, nuslopinti jo gebėjimą 
reaguoti. O blogiausiu atveju, kad Apvaizda —arba tas, kas šiąnakt 
budi, — neleistų gailėtis dėl įvykusių nelaimių. 

— Eime vidun. 

Jau visai juokinga, pagalvojo Kuartas. Paskui nuo naktouzo 
pasiėmė grėsmingai atrodantį pusmetrinį vamzdį. Kas kerta kardu, 
tyliai sušnabždėjo. Kad tik šiandien viskas gerai pavyktų ir niekas 
nieko neužmuštų. Paskui kelissyk giliai įkvėpė, kad plaučiai prisi- 
pildytų deguonies, ir pasuko prie durų. Pusiaukelėje pagalvojo, 
ar nevertėtų persižegnoti. 


Puodelis su kava nukrito donui Ibrahimui ant kelnių. Duryse pa- 
sirodė aukštasis dvasininkas. Buvo be švarko, su marškiniais stačia 
apykakle ir geležiniu strypu rankoje. Vargais negalais — trukdė 
į stalo kraštą įsirėmęs pilvas — buvęs advokatas apsišaukėlis at- 
sistojo ir už dvasininko nugaros pamatė kitą vyrą — įdegusį ir 
gražų; atpažino bankininką Gavirą. Paskui pasirodė ir jaunoji 
kunigaikštienė. 

— Nesijaudinkit, — nuramino aukštasis dvasininkas. — Mes at- 
ėjome pasikalbėti. 

Mėmis iš Manteletės — su marškinėliais, su blizgančia nuo 
prakaito legionieriaus tatuiruote ant peties — pasikėlė lovoje ir 
atsisėdo nukardamas ant grindų basas kojas. Jis žiūrėjo į doną Ib- 
rahimą tarsi klausdamas: šis vizitas numatytas ar nenumatytas? 

— Mes nuo Perechilio, — pareiškė bankininkas. — Viskas ge- 
rai. 

Jeigu viskas būtų gerai, pamanė donas Ibrahimas, jie čia ne- 
stovėtų. Perechilis būtų paklojęs ant stalo puspenkto milijono, 
o aukštasis dvasininkas nelaikytų šito strypo rankoje. Tikriausiai 

kažkur kai kas atsitiko. Panaršė akimis už ką tik atvykusių žmonių 
nugaros vildamasis pamatyti dar ką nors. 

— Mums reikia pasikalbėti, — pakartojo aukštasis dvasininkas. 

(O) mes, pagalvojo donas Ibrahimas, turime kuo greičiau nešti 
iš čia kudašių. Mes visi: aš, Meilutė ir Mėmis. Bet Meilutė sėdi 
kajutėje su senuoju klebonu, o dingti ne taip paprasta, juoba 
kad trys įsibrovėliai kaip tik stovėjo prie durų. Teeinie viskas po 
velnių, tarė jis sau. Tebūnie prakeiktas nedėkingas likimas, visi 
perechiliai ir visi pasaulio kunigai. Vos tik susidedi su tom su- 
tanom, šakės. Reikalas žlugo, o jis pats — sumautas kvailys. 

— Čia kažkoks nesusipratimas, — tarė norėdamas laimėti laiko. 

To kunigėlio, to aukštojo, veidas buvo akmeninis, o pirštai 
įsikirtę į geležinį strypą, kuris prie stačios apykaklės tiko taip, 
kaip Kristui būtų tikę pora pistoletų. Sutrikęs Ibrahimas ramstėsi 
į stalą, o Mėmis Žiūrėjo į jį taip, kaip šuo Žiūri į savo šeimininką 
laukdamas įsakymo: pulti priešininką ar lyžtelėti jam ranką. Jei 
bent galėčiau ištraukti iš čia Meilutę, pagalvojo donas Ibrahimas. 
Kad negautų į kailį, jei kiltų kumštynės. 

Kol gromuliavo šias mintis, įvykiai jį aplenkė. Jaunoji kuni- 
gaikštienė visai neatrodė nei sutrikusi, nei išsigandusi. Atvirkščiai. 
Kibirkščiuojančiom akim dairėsi po kajutę. 

— Kur jį laikote? — paklausė. 

Ir nelaukdama atsakymo žengė prie durų. Tikras spirgutis, 
pagalvojo donas Ibrahimas. Mėmis veikiau instinktyviai stryk- 
telėjo iš vietos ir pastojo jai kelią. Jis neryžtingai spoksojo į savo 
viršininką, bet tas nespėjo sureaguoti. Tada bankininkas Gavira 
priėjo prie moters norėdamas jai padėti. Ir Mėmiui galvoje pa- 
šviesėjo — pamatęs priešais vyrą, su kuriuo lengviau tvarkytis, ir 
prisiminęs, kad jei pulsi pirmas, laimėsi laiko, smogė jam dešine 
taip, kad tas nugara atsitrenkė į pertvarą. Tada užvirė košė. Su- 
luošintos Mėmio atminties kertelėje suskambėjo gongas, ir jis, 
iškėlęs kumščius, ėmė šokinėti po kajutę ir daužyti jais į kairę 
ir į dešinę, tarsi ketindamas apginti lengvojo svorio čempiono 
titulą. Be to, bankininkas Gavira atsitrenkė į lentyną su metali- 
niais puodeliais, ir ši, siaubingai tarškėdama, nuvirto ant grindų. 
Jaunoji kunigaikštienė, išsisukusi nuo dar vieno Mėmio dešinės 
smūgio. ryžtingai prišoko prie kajutės, kur buvo uždarytas kle- 

bonas, durų, o donas Ibrahimas ėmė šaukti visiems nusiraminti, 
nors jo niekas neklausė. 

Ir tada prasidėjo tikra erzelynė. Išgirdusi triukšmą, Meilutė 
Punjales išėjo pasižiūrėti, kas čia darosi, ir susidūrė akis į akį su 
jaunąja kunigaikštiene; tuo metu bankininkas Gavira, tikriausiai 
norėdamas atsikeršyti už smūgius, su pačiais blogiausiais keti- 
nimais puolė doną Ibrahimą. Aukštasis dvasininkas, neryžtingai 
žvilgtelėjęs į geležinį strvpą, kurį laikė rankoje, nusviedė jį ant 
grindų ir žengė kelis žingsnius atatupstas, kad išvengtų kumščių, 
daužančių viską, kas tik juda, įskaitant ir savo šešėlį. 

— Raminkitės! — maldavo donas Ibrahimas. — Raminkitės! 

Meilutei Punjales prasidėjo isterija; nustūmusi šalin jaunąją 
kunigaikštienę, šoko ant bankininko Gaviros, pasirengusi nagais 
išdraskyti jam akis. Pamiršęs džentelmeniškumą, Gavira skėlė jai 
antausį, nuo kurio ji vėl atsidūrė kajutėje ir šlamėdama taškuota 
suknele su visais rauktinukais griuvo prie pat kėdės, ant kurios 
sėdėjo senasis klebonas užrištom akim, vis besistengiantis pasukti 
galvą ir susigaudyti, kas čia darosi. Antausis, kurį gavo Meilutė, 
išvedė doną Ibrahimą iš kantrybės ir paveikė jį kaip raudonas 
skuduras bulių. Priimdamas tai, kas neišvengiama, storasis ad- 
vokatas apsišaukėlis apvertė stalą, palenkė galvą, kaip Havanos 
bare „Florida“ jį išmokė Kidas Tuneras ir donas Ernestas He- 
mingvėjus, ir su karo šūkiu „Tegyvuoja Sapata“* lūpose — pir- 
mieji žodžiai, šovę jam į galvą — puolė visu šimtu dešimt savo 
kilogramų ant bankininko, nėrė galva jam į pilvą, ir tas nulėkė 
į patį tolimiausią kajutės kampą kaip tik tuo metu, kai Mėmis 
galingąja dešine smogė Kuartui į veidą, ir šis turėjo griebtis už 
lempos, kad nepargriūtų. Raunami iš lizdų sukibirkščiavo elektros 
laidai, ir laivas nugrimzdo į tamsą. 

— Meilutė! Mėmi! — dusdamas sušvokštė donas Ibrahimas, 
stengdamasis išsivaduoti iš bankininko Gaviros rankų. 

Kažkas su trenksmu lūžo. Tamsoje iš visų pusių girdėjosi 
šauksmai ir smūgiai. Kažkuris, tikriausiai aukštasis dvasininkas, 
nuvirto ant buvusio advokato ir šiam dar nespėjus atsistoti taip 


* Emilianas Sapata —vienas iš svarbiausių 1910-1917 m. Meksikos valstybės 
veikėjų. 

stuktelėjo alkūne į veidą, kad donui Ibrahimui akyse sužibo 
žvaigždės. Velniai griebtų visus dvasininkus ir jų sapaliojimus apie 
kitą skruostą. ir velniop motiną, kuri juos pagimdė. Jausdamas, 
kaip iš nosies kapsi kraujo lašai, donas Ibrahimas ėmė šliaužti 
keturpėsčias, vilkdamas pilvą grindimis. Buvo siaubingai karšta, 
be to, kvėpuoti jam trukdė ir savi taukai. Tarpduryje akimirką 
pasimatė Mėmio siluetas, kaip ir anksčiau tebekumščiuojantis į 
kairę ir dešinę. Vėl pasigirdo smūgiai, riksmai, vėl pabiro šukės 
ir druzgai. Batelio kulniukas užmynė donui Ibrahimui ant ran- 
kos, paskui ant jo užvirto kažkieno kūnas. Iš sijono rauktinukų 
šiugždesio ir „Maderas de Oriente“ kvepalų atpažino Meilutę. 

— Meilute, prie durų!.. Bėk prie durų! 

Vargais negalais atsikėlė nepaleisdamas rankos, kurią susi- 
rado tamsoje, smogė — stipriai pro šalį — kažkokiai stovylai ant 
kelio, ir kaip nevilties apimtas Žmogus energingai nusitempė 
Meilutę kapitono tiltelio ir denio link. Leisdamas vos ne pa- 
skutinį kvapą, užsiropštė viršun ir pamatė Mėmį, šokinėjantį 
aplink vairą ir kumščiais daužantį jo apvalkalą it boksininko 
kriaušę. Visiškai be jėgų, jausdamas, kad tuoj ištiks širdies smū- 
gis, donas Ibrahimas griebė Mėmį už alkūnės ir nepaleisdamas 
Meilutės rankos nusitempė abu prie trapo. Tada nušoko ant 
molo, ir donas Ibrahimas „nusivarė“ juos toliau priešais save. 
Sukrėsta Meilutė Punjales kūkčiojo. Šalia jos, nuleidęs galvą ir 
švogždamas pro šnerves —uf, uf — Mėmis iš Manteletės tamsoje 
vis dar kumščiavo šešėlius. 


Jie išvedė tėvą Ferą ant denio ir susėdo šalia, susiglamžę, skauda- 
mais šonais, su pasigardžiavimu traukdami į plaučius gaivų nakties 
orą. Susirado žibintą ir jo šviesoje Kuartas išvydo sutinus;į Penčo 
Gaviros skruostą ir jau beveik užburkusią dešinę akį. purviną 
Makarenos veidą su nedideliu įdrėskimu kaktoje ir susivėlusį 
senąjį kleboną bet kaip susagstyta sutana ir beveik dviejų dienų 
barzda, užėjusia senus ir šiurkščius pabalusius randus. Pats Kuartas 
atrodė nė kiek ne geriau: nuo kumščio smūgio, kurį prieš užgęs- 
tant šviesai jam sudavė panašus į boksininką žmogėnas, aptirpo 
apatinis žandikaulis, ausyje nemaloniai spengė. Liežuvio galiuku 
palietė dantis ir jam pasirodė, kad vienas kruta. O Viešpatie. 

Keista situacija. Canela Fina denis, užverstas sulaužytomis 
kėdėmis, Arenalio šviesos virš parapeto, žemiau krante, už akaci- 
jų — apšviestas Auksinis bokštas. Ir Gavira, Makarena ir Kuartas, 
sėdintys aplink tėvą Ferą, kuris iki tol nė karto nesudejavo ir ne- 
ištarė nė žodžio. Net nepadėkojo. Žiūrėjo į tamsų upės paviršių, 
o jo mintys atrodė nukilusios labai toli. 

Pirmasis prašneko Gavira. Tiksliais judesiais, labai ramiai už- 
simetė ant pečių švarką. Nevengdamas savo atsakomybės, papa- 
sakojo apie Selestiną Perechilį ir kaip šis neteisingai supratęs jo 
nurodymus. Todėl Gavira ir atėjęs šiąnakt ištaisyti — jei tai įma- 
noma — padaryto blogio. Jis pasirengęs patenkinti visus klebono 
prašymus, net nuketvirčiuosiąs Perechilį, vos tik jis pasirodysiąs; 
bet geriau kalbėti tiesiai šviesiai: jo požiūris į bažnyčią nė kiek 
nepasikeitė. Viena, pabrėžė jis, yra viena, o kita yra kita. Paskui 
nutilo ir pasičiupinėjęs sutinusį skruostikaulį užsidegė cigaretę. 

— Tad, — pridūrė jis valandėlę tylėjęs, — aš vėl pasitraukiu 
į šalį. 

Ir nepravėrė burnos. Tada prabilo Makarena. Ji smulkiai pa- 
pasakojo viską, kas nutiko dingus klebonui, ir šis išklausė ją nė 
kiek nesusijaudinęs — net tada, kai ji užsiminė apie Onorato Bo- 
nafė mirtį ir apie policijos įtarinėjimus. Paskui įsiterpė Lorencas 
Kuartas. Dabar tėvas Feras atsigręžė ir žiūrėjo į jį. 

— Keblumas tas, — tarė Kuartas, — kad jūs neturite alibi. 

Žibinto šviesoje klebono akys atrodė dar tamsesnės ir visiškai 
neįžvelgiamos. 

— O kam man tas alibi? — paklausė jis. 

— Matote, — Kuartas pasilenkė prie jo remdamasis alkūnėmis 
į kelius, — Bonafė mirties atžvilgiu yra, taip sakant, kritinis laiko 
tarpsnis: tarp septintos arba pusės aštuntos iki devintos valandos. 
Daugmaž. Viskas priklauso nuo to, kelintą valandą užrakinote 
bažnyčią... Jeigu atsirastų liudytojų, kurie patvirtintų, ką veikėte 
visą tą laiką, būtų nuostabu. 

Šitas klebonas tikras kietakaktis, pagalvojo jis laukdamas at- 
sakymo. Tarsi apkramsnoti žili plaukai, plati nosis, veidas, saky- 
tum iškaltas stipriais, bet nelabai tiksliais kalto smūgiais. Žibinto 
šviesoje šie bruožai atrodė dar ryškesni. 

— Jokių liudytojų nėra, — atšovė tėvas Feras. 


384 


Regėjosi, jis spjovė į šių žodžių prasmę. Kuartas susižvelgė su 
tylinčiu Gavira, paskui sutrikęs atsiduso. 

— Jūs mums apsunkinate situaciją. Mudu su Makarena galime 
paliudyti. kad lankėtės „Casa del Postigo“ apie vienuoliktą va- 
landą ir kad jūsų elgesys nekėlė jokių įtarimų. O Grisė Marsala 
patvirtins, kad iki pusės aštuonių viskas atrodė įprasta... Manau, 
policija pirmiausia jus klaus vieno dalyko: kaip nepastebėjote 
Bonafė klausykloje. Bet jūs juk nebuvote įėjęs į bažnyčią, tiesa?.. 
Tai logiškiausias paaiškinimas. Ir, manau, advokatas, kurį jums 
paskirsime, paprašys šį faktą patvirtinti. 

— O kam to reikia? 

Kuartas įsistebeilijo į jį susinervinęs, kad šis nesupranta aki- 
vaizdžių dalykų. 

— Nesjis nori, kad taip pasakytumėte. Juk tai vienintelė įtikima 
versija. Bus sunkiau įrodyti jūsų nekaltumą, jei pasakysite, kad 
užrakinote bažnyčią žinodamas, jog joje yra numirėlis. 

Dono Priamo Fero veide nevirptelėjo nė vienas raumuo, tarsi 
buvo kalbama visai ne apie jį. Tada Kuartas šiurkščiu tonu pri- 
minė, kad praėjo tie laikai, kai valdžia tiesiog patikėdavo kiekvie- 
nu dvasininko žodžiu, juoba tokio dvasininko, kurio bažnyčios 
klausykloje buvo rastas lavonas. Tačiau klebonas jo nesiklausė, 
tik retkarčiais, netardamas nė žodžio, ilgai stebeilydavosi į Ma- 
kareną. Kuartas vėl nutilo, ir klebonas kurį laiką spoksojo į upę. 
Paskui vis dėlto paklausė: 

— Sakykit man vieną dalyką... kas labiau tinka Romai? 

Ko jau ko, o tokio klausimo Kuartas nesitikėjo išgirsti. Jis 
nekantriai sujudėjo ant kėdės. 

— Romą pamirškite, — piktai atsakė jis. — Jūs jai nelabai rūpi- 
te. Bet, šiaip ar taip, kils skandalas. Įsivaizduokite: žmogžudyste 
įtariamas klebonas, ir dar savo bažnyčioje. 

Tačiau tėvas nepasakė, ką įsivaizdavo. Tik pakėlė ranką prie 
veido ir pasikasė barzdą. Keista, bet jis. sakytum, kažko laukė. 
Laukė beveik smagiai nusiteikęs. 

— Gerai, — pagaliau linktelėjo. — Regis, tai, kas atsitiko, priim- 
tina visiems. Jūs atsikratėte bažnyčia, — tarė tylinčiam Gavirai, — o 
jūs, — atsisuko į Kuartą, — atsikratėte manimi. 

Pašokusi ant kojų, Makarena sušuko: 


— Taip nekalbėkit, donai Priamai. Yra žmonių, kuriems reikia 
ir šios bažnyčios, ir jūsų. Jūsų reikia man. Ir kunigaikštienei. — Ji 
įžūliai žvilgtelėjo į savo vyrą. — Be to, nepamirškit, kad rytoj 
ketvirtadienis. 

Akimirką rūstūs tėvo veido bruožai sušvelnėjo. 

— Aš nepamirštu, — tarė jis. — Žibinto šviesoje jo veidas vėl 
tapo panašus į akmeninę kaukę. — Tačiau yra dalykų, kurie jau 
nuo manęs nepriklauso... Sakykit, tėve Kuartai: ar jūs tikite mano 
nekaltumu? 

— Aš tikiu, — išpyškino Makarena, ir jos žodžiai nuskambėjo 
kaip malda. Tačiau klebono akys buvo nukreiptos į Kuartą. 

— Nežinau, — atsakė Kuartas. — Tikrai nežinau. Nors tikiu ar 
netikiu, tai neturi reikšmės. Jūs esate klierikas, mano bičiulis. 
Mano pareiga — padėti jums viskuo, kuo tik galiu. 

Priamas Feras pažiūrėjo į Kuartą taip, kaip dar niekad nežiū- 
rėjo. Pirmą kartą jo žvilgsnis nebuvo rūstus. Galbūt net dėkingas. 
Senuko smakras virptelėjo, tarsi jis būtų norėjęs ištarti žodžius, 
kurių negalėjo ištarti lūpos. Jis staiga sumirkčiojo, sukando 
dantis, nauja išraiška dingo nuo veido, ir visi vėl išvydo mažą 
atšiaurų kleboną, kuris visus nužvelgė priešišku žvilgsniu ir vėl 
įsistebeilijo į Kuartą. 

— Jūs negalite man padėti. Niekas negali... Man nereikia nei 
alibi, nei liudytojų, nes kai aš užrakinau zakristijos duris, tas ne- 
gyvėlis jau gulėjo klausykloje. 

Kuartas trumpai užmerkė akis. Šie žodžiai nepaliko jokios 
išeities. 

— Kaip jūs galite būti toks tikras? — paklausė jis, nors atsakymą 
jau žinojo. 

— Nes aš nužudžiau jį. 

Makarena staiga nusigręžė ir užgniaužusi aimaną įsikibo į tu- 
rėklus virš upės. Penčas Gavira užsidegė dar vieną cigaretę. Tėvas 
Feras atsistojo ir sugrubusiais pirštais ėmė sagstytis sutaną. 

— O dabar, — tarė jis Kuartui, — bus geriau, jei perduosite 
mane policijai. 


Mėnulis lėtai plaukė Gvadalkivyru link Auksinio bokšto, tolu- 
moje atsispindinčio tekančiame vandenyje. Sėdėdamas ant kranto 

ir nuleidęs kojas beveik prie pat vandens, prislėgtas ir nukabinęs 
galvą donas Ibrahimas stengėsi nosine sulaikyti iš nosies kapsintį 
kraują. Jo marškiniai buvo išsipešę iš kelnių ir užsiraitoję ant storo 
pilvo, ištepto kava ir mašinų alyva. Šalia jo. tarsi parkritęs ringe, 
kniūbsčias gulėjo ir tylėdamas į upę stebeilijosi Mėmis iš Man- 
teletės, kuriam, atrodė, jau niekas neberūpėjo, nes ringo teisėjas 
ką tik buvo suskaičiavęs iki dešimt. Jo galvoje sukosi tolimos 
neaiškios svajonės apie arenas, bulius, šlovės vakarus ir plojimus 
prožektorių šviesoje kitapus ringo brezento. Gulėjo nejudėdamas, 
pavargęs, tarsi ištikimas šeimininko laukiantis šuo. 


Ryte vis klausė ankstininkai: 
Ar lauki jos, Marijos... 


Meilutė Punjales sėdėjo akmeninių laiptų papėdėje prie pat 
upės, vilgė vandenyje vieną taškuotos suknelės rauktinuką ir tyliai 
dainuodama šluostėsi juo skruostus. Pro vandens čiurlenimą vos 
girdėjosi jos balsas, užkimęs nuo mansanilijos ir nuo pralaimėji- 
mų. O kitame krante mirksėjo Trianos šviesos, ir brizas, pučiantis 
nuo Sanlukaro ir jūros — pasak žmonių, iš Amerikos, — šiaušė 
vandens paviršių ir bent kiek malšino trijų bičiulių skausmą. 


„Tą bernelį, kur meilę žadėjo, 
Paviliojo jau vėliavos kitos. 


Donas Ibrahimas mechaniškai pakėlė ranką prie krūtinės, pa- 
skui bejėgiškai nuleido ant kelių. Ten, laive Canela Fina, liko 
dono Ernesto Hemingvėjaus laikrodis, Garsijos Markeso žiebtu- 
vėlis, panama ir cigarai. Ir — kartu su paskutiniais orumo ir sąžinės 
likučiais — keturi su puse milijono, kurių jie nematė ir už kuriuos 
ketino įrengti Meilutei flamenko klubą. Dono Ibrahimo gyveni- 
me buvo daug skandalingų sandorių, bet tokio — niekada. 

Jis porą kartų giliai atsiduso ir atsirėmęs į Mėmio petį nerangiai 
atsistojo. Meilutė Punjales jau lipo laiptais nuo upės grakščiai 
pasikėlusi taškuotą sijoną su rauktinukais, ir Arenalio žibintų 
šviesoje buvęs advokatas apsišaukėlis švelniai nužvelgė styran- 
čią ant kaktos garbanėlę, netvarkingai besiplaikstančias plaukų 

sruogas ant smilkinio, išskydusį tušą aplink akis ir suvytusias 
lūpas su nusitrynusiais dažais. Atsistojo ir Mėmis — jis buvo su 
marškinėliais ir petnešomis, — ir donas Ibrahimas pajuto, kaip 
į jį trenkė garbingu vyrišku prakaitu. Ir tada buvusio advokato 
apsišaukėlio skruostu. dar gerokai apsvilusiu po ano atsitikimo su 
„Anis del Mono“ buteliu, nepastebimai nusirito didelė apskrita 
ašara ir pakibo pasmakrėje, jau pamėlusioje nuo šią nelaimingą 
naktį pradėjusios želti barzdos. 

Ką gi, trijulei pavyko išsigelbėti, ir ją supo Sevilija. O sekma- 
dienį Maestransos arenoje kausis Kuras Romeras. Kitapus kranto 
stovėjo iškilusi Triana — apšviesta tarsi priebėga, kurią it abejingas 
sargybinis saugojo bronzinis Chuano Belmontės profilis. O už 
trijų šimtų metrų, Altosane, jų laukė vienuolika barų. Pilni auk- 
saspalvės mansanilijos buteliai žadėjo išmintį, besikeičiantį laiką 
ir niekad nesikeičiantį akmenį. Kažkur netolies kažkas nekan- 
triai pirštais draskė gitaros stygas, laukdamas pritariančio balso. 
Juk, šiaip ar taip, šiame pasaulyje niekas nėra labai svarbu. Kada 
nors visi — ir donas Ibrahimas, ir Meilutė, ir Ispanijos karalius, 
ir Romos popiežius — mirs. Tik šis miestas stovės kaip stovėjęs 
ir pavasarį kvepės apelsinmedžių žiedais, karčiaisiais apelsinais, 
nakties gražuole ir jazminais. Stovės ir žvelgs į upę, kuri atplukdo 
ir nuplukdo tolyn tiek daug gerų ir blogų dalykų, tiek svajonių 
ir gyvenimų. 


Tu žirgą sustabdei, 
Aš atnešiau ugnies. 
Ir pažvelgei akim žaliom 
Kaip žvaigždės gegužės... 


Taip uždainavo Meilutė. Jos daina buvo tarsi signalas, tarsi 
tolimas būgno dundesys arba atodūsis iš už grotų, ir trys drau- 
gai leidosi žingsniuoti petys į petį ir nesidairydami atgal. Jiems 
įkandin vandeniu tyliai plaukė mėnulis ir lydėjo juos tol, kol 
jie dingo tarp šešėlių, palikdami už savęs tik labai tylų Meilutės 
Punjales dainos aidą. 


XIV 


Aštuntinės mišios 


Yra žmonių — jiems priklausau ir aš, — kurie negali 


pakęsti laimingos pabaigos. 


VLADIMIR NABOKOV. 
Pninas 


Sėdėdamas už šarvuoto stiklo pertvaros, policininkas smalsiai 
apžiūrinėjo juodą Lorenco Kuarto kostiumą ir stačią marškinių 
apykaklę. Po kurio laiko atsikėlė nuo kėdės priešais keturis iš- 
orinio stebėjimo monitorius, saugančius policijos nuovados pa- 
statą iš išorės, ir atnešė jam puodelį kavos. Kuartas padėkojo ir 
su malonumu gurkštelėjo karšto gėrimo žiūrėdamas į tolstančią 
nugarą, antrankius ir dvi šovinių apkabas, kabančias prie pistoleto 
rankenos. Sargybinio žingsniai ir užsidarančių jam už nugaros ka- 
binos durų trinktelėjimas aidžiai atsimušė vestibiulyje —šaltame, 
šviesiame, baltame ir maniakiškai švariame. Viskas — marmurinės 
grindys, laiptai su nerūdijančio plieno turėklais — neono šviesoje 
atrodė sterilu ir priminė ligoninę. Ant sienos, šalia uždarytų durų, 
elektroninis laikrodis su raudonais skaičiais juodam ciferblate 
rodė pusę keturių ryto. 

Kuartas čia sėdėjo jau beveik dvi valandas. Išlipęs iš Canela Fina 
laivo, Penčas Gavira nuėjo tiesiai namo, pirma persimetęs keliais 
žodžiais su Makarena. Atsisveikindamas padavė ranką Kuartui, ir 
šis tyliai ją paspaudė. Taika, tėve. Šiuos žodžius ištarė nesišypsoda- 
mas, atidžiai žiūrėdamas Kuartui į akis, paskui apsisuko ant kulnų, 
užsimetė ant pečių švarką ir pasuko laiptais į Arenalį. Neaišku, ką 
jis turėjo omenyje: kleboną ar Makareną. Tačiau, šiaip ar taip, šis 
grynai sportinis judesys bankininkui kainavo labai pigiai. Įsikišęs į 

šį reikalą paskutinę akimirką ir taip nusiėmęs nuo pečių dalį kaltės 
dėl klebono pagrobimo, įsitikinęs, kad nei Makarena, nei Kuartas 
nesudarys jam keblumų ir tik nerimaudamas dėl savo parankinio 
likimo ir išpirkai skirtų pinigų, Gavira nė žodžiu neužsiminė apie 
naująją situaciją, kurioje po paskutinių įvykių atsidūrė Ašarų Dievo 
Motinos bažnyčios atžvilgiu. Po tėvo Fero prisipažinimo „Cartu- 
jano“ banko prezidentas tapo, be jokios abejonės, didžiuoju šios 
nakties triumfatoriumi. Dabar buvo sunku įsivaizduoti, kad dar 
kas galėtų jam atsistoti skersai kelio. 

Tuo tarpu Makarenai viskas atrodė tarsi košmariškas sapnas. 
Kai Canela Fina denyje ji atsigręžė į upę ir su ašarom akyse atsi- 
sveikino su sapnu, grimztančiu į tamsius upės vandenis, Kuartas 
matė, kaip virpa jos pečiai. Daugiau ji nepratarė nė žodžio. Nu- 
vežęs kleboną į policijos nuovadą, Kuartas palydėjo ją taksi iki jos 
namų; tačiau ir tada Makarena nieko nepasakė. Paliko sėdinčią 
tamsiame kieme prie glazūruotų plytelių fontano, ir kai jis nu- 
eidamas neryžtingai sumurmėjo „Iki pasimatymo“, ji žiūrėjo į 
tamsų karvelidės bokštą. Juodo dangaus stačiakampyje naktis 
kaip ir anksčiau atrodė panaši į šviesos taškeliais nusėtą teatro 
uždangą, užtiestą virš „Casa del Postigo“ rūmų. 

Kitame balto vestibiulio gale sutrinksėjo atidaromos durys, 
pasigirdo balsai ir žingsniai, ir Kuartas, vis dar laikydamas puo- 
delį rankoje, sukluso. Bet niekas nepasirodė, ir po akimirkos liko 
vienas vestibiulio tyloje, užlietas neoninės šviesos, sklindančios iš 
didžiulio objektyvo, rodančio nespalvotą iškreiptą gatvės vaizdą 
policijos monitoriuose. Kuartas atsistojo, žengė kelis žingsnius 
į priekį ir atgal, ir kai atsidūrė priešais šarvuoto stiklo plokštę, 
sargybinis jam draugiškai nusišypsojo. Tai jį kiek sutrikdė. Ta- 
čiau jis taip pat nusišypsojo ir pažvelgė į gatvę. Gatvėje buvo 
dar vienas sargybinis su tamsmėle neperšaunama liemene ir per 
petį kabančiu automatiniu šautuvu; aiškiai nuobodžiaudamas, 
jis vaikštinėjo po didžiulėmis, prie durų augančiomis palmėmis. 
Policijos nuovada buvo įsikūrusi šiuolaikinėje miesto dalyje, ir 
šiuo paros metu tuščių gatvių sankryžoje lėtai mainėsi šviesoforų 
šviesos: raudona keitė žalią, žalia gintarinę. 

Kuartas stengėsi negalvoti. Arba galvoti tik apie technines šios 
istorijos aplinkybes. Apie naująją tėvo Fero padėtį, jos teisinį 


390 


pobūdį, ataskaitas, kurias, kai tik prašvis, turės siųsti į Romą... 
Ir dar stengėsi, kad jo neužvaldytų jausmai, netikrumas, nuo- 
jautos ir nesutrikdytų būtinos darbui ramybės. Kažkur už vos 
įžvelgiamos ribos, skiriančios dvi puses, ieškodamos menkiausio 
plyšelio, kad prasiskverbusios pro jį užimtų visą erdvę, senosios 
jo šmėklos iš visų jėgų troško susijungti su naujomis. Tik šįkart 
dvasininkas Lorencas Kuartas būgno lazdelių smūgius jautė ant 
savo odos. Lengva likti nuošalyje, kai kažkas — gal net tavo paties 
mintis — stovi tarp veiksmo ir jo padarinių; bet visiškai nelengva 
priversti širdį pulsuoti ramiai, kai girdi aukos alsavimą. Arba kai 
atpažįsti joje savąjį alter ego, ir tada baisi tikrovė nutrina ribą tarp 
gėrio ir blogio, tarp to, kas teisinga, ir to, kas netinkama. 

Ilgai stebėjo savo atvaizdą tamsiame durų stikle. Žili plaukai 
pakirpti kaip kareivio — gero kareivio, koks jis kadaise buvo. Lie- 
sas veidas, kuriam reikia skutimosi putų ir skustuvo. Stati juoda 
ir balta apykaklė, jau negalinti jo išgelbėti. Tai buvo ilgas kelias 
ir įveikęs jį jis vėl atsidūrė lietaus čaižomame bangolaužyje ir 
vandens lašai vėl ritosi per šaltą ranką, tokią pat beginklę, kaip 
įsikibusi į ją vaiko ranka. Kaip rankos, likusios nuo jau neegzis- 
tuojančio Kristaus, kai viskas virto švinu įrėminta tuštuma vitraže, 
kurį kruopščiai stengėsi sulipdyti Grisė Marsala. 

Kitoje vestibiulio pusėje atsidarė durys, ir Kuartas išgirdo bal- 
sus. Atsigręžęs pamatė ateinantį Simeoną Navachą: jo raudoni 
garibaldiški marškiniai atrodė kaip akį rėžiantis potėpis steriliai 
baltame vestibiulyje. Kuartas atidavė tuščią puoduką sargybiniui 
ir nuskubėjo pasitikti komisaro padėjėjo, kuris eidamas šluostėsi 
rankas į popierinį rankšluostį. Jis ką tik išėjo iš tualeto, ir drėgni 
plaukai buvo lengvai sušukuoti atgal ir surišti į toreadorišką ka- 
selę ant sprando. Aplink Navacho akis matėsi nuovargio ratilai, 
o apskriti akiniai buvo nuslinkę ant nosies galo. 

— Viskas, — tarė jis mesdamas popierinį rankšluostį į šiukšlia- 
dėžę. — Klebonas ką tik pasirašė po savo pareiškimu. 

— Jis ir toliau tvirtina nužudęs Bonafė? 

— Taip, — patraukė pečiais Navachas, tarsi atsiprašydamas, 
kad viskas įvyko kaip tik taip. Taip būna, bylojo šis judesys. 
Nei jūs, nei aš dėl to nekalti. — Apklausėme jį ir dėl kitų dviejų 
mirčių — tiesiog taip, dėl bendros tvarkos: jis nei tvirtina nužu- 

dęs, nei neigia. O gaila, šios bylos jau baigtos, ir dabar vėl teks 
pradėti jų tyrimą... 

Jis įsikišo rankas į kišenes, priėjo prie durų ir sustojo žiūrė- 
damas į šviesas tuščioje gatvėje. 

— Tiesą sakant, — pridūrė, — jūsų kolega nelabai šnekus. Visą 
laiką atsakinėjo tik „taip“ arba „ne“ ar apskritai tylėjo, kaip jam 
patarė advokatas. 

— Ir viskas? 

— Ir viskas. Net tada, kai surengėme akistatą su ponia ar pa- 
nele... na, su sesele Marsala, jis nė nemirktelėjo. 

Kuartas pažvelgė į duris. 

— Ji vis dar ten? 

— Taip. Pasirašinėja paskutinius dokumentus kartu su jūsų 
iškviestu advokatu. Po valandėlės galės eiti namo. 

— Ji patvirtino dono Priamo prisipažinimą? 

Navachas susiraukė: 

— Atvirkščiai. Tvirtina juo netikinti. Sako, kad klebonas ne- 
galėtų nieko nužudyti. 

— O ką sako jis? 

— Žiūri į ją ir tyli. 

Vėl atsidarė durys pačiame vestibiulio gale ir prie jų priėjo 
advokatas Arsė. Atrodė ramus žmogus, vilkėjo tamsų kostiumą 
su auksiniu advokatų kolegijos ženkliuku atlape. Jau daugelį 
metų jis užsiiminėjo teisiniais Bažnyčios reikalais ir buvo įgijęs 
neįprastų, įvairaus pobūdžio situacijų specialisto šlovę. Plėšdavo 
pasakiškus honorarus ir komandiruotpinigius. 

— O ji? — paklausė Navachas. 

— Ką tik pasirašė savo parodymus, — atsakė advokatas, — ir 
paprašė poros minučių atsisveikinti su tėvu Feru. Jūsų kolegos 
neprieštaravo, tad palikau juos pasišnekėti. Žinoma, prižiūrint 
sargybiniams. 

Komisaro padėjėjas įtariai pažvelgė į Kuartą, paskui į ad- 
vokatą. 

— Pora minučių jau praėjo, — prisiminė jis. — Tad būtų geriau, 
jei ją išvestumėte. 

— Klebonas bus laikomas vienutėje? — paklausė Kuartas. 

— Šiandien pernakvos medicinos punkte. — Arsė parodė į 
komisaro padėjėją leisdamas suprasti, kad už šią lengvinančią 

aplinkvbę jie turi būti dėkingi jam. — O rytoj teisėjas nuspręs, 
ką daryti toliau. 

Vėl atsidarė durys ir pasirodė Grisė Marsala su policininku, 
kuris nešėsi krūvą mašinėle spausdintų puslapių. Vienuolė atrodė 
sugniuždyta ir labai pavargusi. Buvo su tais pačiais džinsais ir 
sportiniais bateliais, tik ant mėlynų polo marškinėlių užsimetusi 
džinsinę striukę. Ryškiai baltoje vestibiulio šviesoje atrodė dar 
bejėgiškesnė nei ryte. 

— Ką jis pasakė? — paklausė Kuartas. 

Ji labai lėtai atsigręžė į dvasininką tarsi matydama pirmą 
kartą. 

— Nieko, —taip pat lėtai ir abejingai atsakė ji. Nevilties apimta 
sukiojo galvą į abi puses. — Kartoja jį nužudęs, paskui vėl tyli. 

— Ir jūs tikite juo? 

Kažkurioje pastato dalyje, tolimoje ir tamsioje, trinktelėjo 
daromos durys. Grisė Marsala pažvelgė į Kuartą, bet nieko ne- 
atsakė. Jos šviesiose akyse atsispindėjo begalinė panieka. 


Kai advokatas Arsė ir vienuolė išvažiavo taksi, Simeonas Nava- 
chas, regis, lengviau atsikvėpė. — Negaliu tokių pakęsti, — tyliai 
prisipažino Kuartui. — Su visais jų juridiniais triukais ir visa kita. 
Jie tikra aplaidžia, tėve, o šitas jūsiškis gudrus kaip velnias. — Iš- 
liejęs įtūžį, komisaro padėjėjas metė žvilgsnį į popierius, kuriuos 
atnešė policininkas, ir padavė Kuartui. — Štai jums pareiškimo 
kopija. Apskritai draudžiama tai daryti, todėl būkit malonus ir 
per daug niekam jų nerodykit. Čia tik tarp mūsų... — Navachas 
šyptelėjo. — Jei būčiau galėjęs, būčiau padėjęs jums daugiau. 

Kuartas dėkingai pažvelgė į jį. 

— Jūs man padėjote. 

— Aš ne apie tai. Noriu pasakyti, kad dėl žmogžudystės su- 
laikytas dvasininkas... — Aiškiai jausdamasis nepatogiai, Nava- 
chas patampė kaselę. — Na, suprantate. Tirti tokias bylas nelabai 
malonu. 

Kuartas vartė dokumentų kopijas, parašytas oficialia kalba. 
Sevilijos mieste tokiais metais, tokį mėnesį ir tokią dieną prieš 
tokį tardytoją stoja tūlas donas Priamas Feras Ordasas, gimęs 
Tormose, Ueskos provincijoje. Paskutiniame puslapyje — klebono 
parašas: negrabus braižas, beveik panašus į vaiko keverzonę. 


— Papasakokite man, kaip jis tai padarė. 

Navachas mostelėjo į popierius. 

— Ten viskas parašyta. O dėl viso kito galime daryti tik prie- 
laidas. Regis, Onoratas Bonafė atsidūrė bažnyčioje apie aštuntą 
arba pusę devynių. Tikriausiai pateko pro zakristijos duris. O 
tėvas Feras įėjo į bažnyčią norėdamas ją patikrinti prieš uždary- 
damas ir rado jį ten. 

— Jis visus šantažavo, — įsiterpė Kuartas. 

— Galbūt dėl to. Bet ar jie buvo susitarę dėl susitikimo, ar jis 
įvyko atsitiktinai, visiškai nesvarbu, nes senis sakosi jį nužudęs. 
Daugiau jokių smulkmenų. Tik dar pasakė, kad paskui užrakinęs 
duris ir palikęs jį bažnyčioje. 

— Klausykloje? 

— Apie ją nekalba. Bet mano vyrai atkūrė įvykių eigą. Tikriau- 
siai Bonafė užlipo ant pastolių šalia didžiojo altoriaus, prie Dievo 
Motinos statulos. Sprendžiant iš visų požymių, klebonas taip pat 
užlipo ant pastolių. — Kaip visada jis pasakojo mostaguodamas 
rankomis: dviem pirštais parodė, kaip Bonafė lipa pastoliais ir 
kitais dviem — kaip kažkas kabarojasi jam iš paskos. — Ten jiedu su- 
siginčijo, susimušė ar kažkas panašaus. Faktas, kad Bonafė nukrito 
ar buvo nustumtas iš penkių metrų aukščio. — Navachas sunėrė abi 
pirštų poras ir pavaizdavo, kaip vienas iš besigrumiančiųjų krinta 
žemyn. — Jo delne yra plėštinė žaizda, atsimenate? Tikriausiai 
krisdamas stengėsi užsikabinti už pastolių strypo. Nukrito dar 
gvvas, pašliaužė kelis metrus, paskui bandė atsistoti. — Apim- 
tas nerimo, Kuartas akimis sekė, kaip lėtai šliaužia policininko 
pirštai. — Bet eiti jis negalėjo, o arčiausiai buvo klausykla. Tad 
nusigavo iki jos ir mirė. 

Pirštai, vaizduojantys Bonafė, dabar nejudėdami gulėjo ant 
kitos rankos delno, laikinai vaizduojančio klausyklą. Navacho 
mimika padėjo Kuartui be pastangų įsivaizduoti šią sceną. Bet 
jo galvoje knibždėte knibždėjo visi prieštaravimą reiškiantys 
jungtukai, kurių išmoko mažas mokykloje. Bet. Tačiau. Vis 
dėlto. Visgi. 

— Ar donas Priamas tai patvirtino? 

Navachas nutaisė nuobodžiaujantį veidą. Būtų pernelyg gerai. 
Kuartas per daug nori. 

— Ne. Tyli, ir viskas. — Jis nusiėmė akinius ir apžiūrėjo ne- 
oninėje šviesoje, tarsi švarūs stiklai jam būtų sukėlę profesionalo 
įtarimą. — Pasako, kad nužudė, paskui tyli. 

— Ši istorija kažkokia keista. 

Komisaro padėjėjas nė nemirktelėjęs atlaikė nepatiklų Kuarto 
žvilgsnį. Ir nieko neatsakė tik iš mandagumo. 

— Nesutinku, — pagaliau atsakė. — Kaip dvasininkas, jūs tikriau- 
siai teikiate pirmenybę kitiems faktams arba kitoms aplinkybėms. 
Manau, kad jums kelia šleikštulį moralinė šios žmogžudystės pusė, 
ir aš jus suprantu. Bet mano vietoje įsivaizduokite save. — Jis vėl 
užsidėjo akinius. — Aš policininkas ir neturiu teisės ilgai dvejoti: 
turiu ekspertų išvadas ir žmogų, — nesvarbu, jis dvasininkas ar 
ne, — kuris būdamas sveiko proto prisipažįsta padaręs žmogžudys- 
tę. Žinot, kaip mes čia sakome? Baltos spalvos skystis, supiltas į 
butelį su etiketėje pavaizduota karve, gali būti tik pienas. 

— Gerai. Jūs žinote, kad jis tai padarė. Bet aš noriu žinoti, kaip 
ir kodėl taip pasielgė. 

— Ką gi, pateri. Galų gale tai jūsų reikalas. Nors jums aš galiu 
pasakyti vieną kitą smulkmeną. Ar prisimenate, kad kai klebonas 
užklupo Bonafė, šis stovėjo ant pastolių šalia didžiojo altoriaus? — 
Jis išsitraukė iš kišenės plastikinį maišelį su perliniu rutuliuku 
viduje. — Tad žiūrėkit, ką mes radome apieškoję lavoną. 

— Panašu į perlą. 

— Tai ir yra perlas, — patvirtino Navachas. — Vienas iš dvide- 
šimties perlų, puošiančių Dievo Motinos veidą, mantiją ir karūną. 
Ir Bonafė jį laikė kišenėje. 

Sutrikęs Kuartas žiūrėjo į plastikinį maišelį. 

— Na ir kas? 


— Jis netikras. Kaip ir devyniolika kitų. 


Savo kabinete tarp tuščių stalų komisaro padėjėjas papasakojo 
Kuartui ir daugiau smulkmenų. Per tą laiką pavaišino dvasininką 
dar vienu puodeliu kavos, o pats atsikimšo buteliuką alaus. Ko- 
misaro padėjėjas praleido visą vakarą ir dalį nakties aiškindamasis 
aplinkybes, bet dabar galįs tvirtai pasakyti, kad dar prieš keletą 
mėnesių kažkas pakeitė visus dvidešimt perlų netikrais. Navachas 
sutrikusiam Kuartui davė paskaityti keletą ataskaitų ir faksų. Visą 

tą laiką komisaro padėjėjo draugas vyriausiasis inspektorius Fei- 
chas dirbo Madride ieškodamas perlų pėdsakų. Nors dar nebuvo 
tiksliai nustatyta, bet, regis, visi pėdsakai vedė pas tą patį Fransiską 
Montegrifą. sostinės prekeivį. kuriam tėvas Feras prieš dvidešimt 
metų neteisėtai pardavė Siljaso paveikslą. Ir Montegrifas taip pat 
paleido į apyvartą kapitono Ksaloko perlus. Bent jau jų aprašy- 
mas visiškai sutapo su aprašymu perlų partijos, aptiktos pas vieną 
perpirkėją, Katalonijos juvelyrą, specialistą išplauti brangenybes, 
kurias jis įsigydavo neteisėtai ir kuris buvo dar ir policijos in- 
formatorius. Žinoma, apie Montegrifo tarpininkavimą nebuvo 
jokių tiesioginių įrodymų, bet netiesioginių — kiek tik nori. O 
kalbant apie gautus pinigus, galima pasakyti, kad informatoriaus 
nurodyta data sutampa su restauravimo darbų bažnyčioje pradžia, 
statybinių medžiagų pirkimu ir technikos nuoma. Komisaro pa- 
dėjėjo apklausti tiekėjai tvirtino, kad užsakymų sumos stipriai 
prašoko klebono gaunamą atlyginimą ir bažnyčios reikmėms 

— Tad motyvą mes jau turime, — padarė išvadą Navachas. — Bo- 
nafė kai ką iššniukštinėjo, atėjo į bažnyčią ir įsitikino, kad perlai 
netikri... Bandė šantažuoti kleboną, o gal tėvas Feras išvis jam 
nedavė laiko. — Komisaro padėjėjas vėl pavaizdavo tą sceną, tik 
šįkart pastolius jam atstojo ne stalas, o segtuvas. — Tikriausiai už- 
klupo jį pačiame tyrinėjimo įkarštyje ir nužudė. Paskui užrakino 
zakristiją ir praleido porą valandų „Casa del Postigo“ rūmuose 
mąstydamas, ką daryti toliau. Tada dingo visai dienai. 

Ištaręs paskutinį sakinį, policininkas įsistebeilijo į pašnekovą 
tarsi kviesdamas jį užpildyti pasakojimo spragas. Kuartas nieko 
neatsakė, ir Navachas atrodė nusivylęs. 

— Žinoma, — tęsė pasakojimą Navachas, — tėvas Feras nieko 
nenorėjo kalbėti apie savo dingimą. Ar jums tai neatrodo keis- 
ta?.. — Jis liūdnai pažvelgė į Kuartą per akinių viršų. — Šiuo požiū- 
riu ir jūs, pateri, jeigu leisite pasakyti, nedaug man padėjote. 

Tarsi ieškodamas paguodos, komisaro padėjėjas su kėde nu- 
sistūmė prie nedidelio šaldytuvo, stovinčio už nugaros, pasiėmė 
dar vieną buteliuką alaus ir suvyniotą į foliją sumuštinį su jau- 
tiena, paklausė Kuarto, ar nenorėtų ir jis, ir tarsi išbadėjęs žvėris 
ėmė ryti sumuštinį, o dvasininkas žiūrėjo į jį ir galvojo: įdomu, 

kur vis dėlto telpa tokiam liesam komisaro padėjėjui visas tas 
maistas ir alus? 

— Kad nereikėtų jums meluoti, verčiau patylėsiu, — tarė Kuar- 
tas, kol komisaro padėjėjas žiaumojo sumuštinį. — Antraip sukom- 
promituočiau Žmones, su šia istorija neturinčius nieko bendra. 
Gal vėliau, kai viskas baigsis. Tačiau patikėkit dvasininko žodžiu: 
tarp to, ką aš žinau, ir šios istorijos nėra jokio ryšio. 

Navachas atsikando sumuštinio, gurkštelėjo alaus iš buteliuko 
ir susimąstęs pažvelgė į Kuartą. 

— Išpažinties paslaptis, tiesa“. 

— Galima sakyti ir taip. 

— Gerai. — Jis atsikando dar kąsnelį. — Man nieko kita nelieka, 
tik patikėti jumis, pateri. Be to, esu gavęs iš savo vadovybės nu- 
rodymą tirti šią bylą itin delikačiai... — Jis nusišypsojo pilna maisto 
burna, pavydėdamas Kuartui jo, kaip profesionalo, įtakos. — Nors 
turiu pasakyti, kad vos tik išsiaiškinsiu pačius būtiniausius šios 
bylos faktus, tamsiosios jos pusės galbūt imsiuosi asmeniškai... 
Aš — atleiskit man už šį posakį — esu velniškai smalsus polici- 
ninkas. — Dabar komisaro padėjėjo žvilgsnis už akinių stiklų 
surimtėjo. — Man nepatinka, kai esu pešiojamas. 

Jis patampė kaselę, parodydamas, kad dar turi visus plaukus. 
Paskui susuko foliją į kamuoliuką ir nusviedė į šiukšlių dėžę. 

— Tačiau, šiaip ar taip, aš niekad neužmirštu, kad esu jums 
skolingas. — Staiga, tarsi kažką prisiminęs, pakėlė pirštą. — Beje. Į 
Karalienės Sofijos ligoninę ką tik buvo atvežtas apgailėtinos būk- 
lės vyras. Jį neseniai rado po Trianos tiltu. — Dabar Navachas labai 
įdėmiai tyrinėjo Kuarto veidą. — Tai kažkoks smulkaus kalibro 
detektyvas, dirbantis, kaip sakoma, Penčui Gavirai, ponios Bruner 
jaunesniosios vyrui, o gal ne vyrui, nežinau... Keistų sutapimų 
naktis, tiesa?.. Įsivaizduoju, kad ir apie tai jūs nieko nežinote. 

Kuartas ramiai atlaikė policininko žvilgsnį. 

— Nieko. 

Navachas rakinėjo dantis krapštuku. 

— Taip ir maniau, — burbtelėjo jis. — Ir labai džiaugiuosi, kad 
nieko nežinote, nes iš to tipo telikęs Ecce Homo: abi rankos su- 
laužytos, apatinis žandikaulis irgi. Įsivaizduokit, prie jo reikėjo 
paplušėti pusę valandos, kad išlementų bent keletą žodžių. O kai 
prašneko, pasakė nukritęs nuo laiptų. 

Daugiau nebebuvo apie ką kalbėti. Kuartas buvo vienintelis 
šalia esantis Bažnvčios atstovas, todėl Navachas perdavė jam ke- 
letą oficialių dokumentų, raktus nuo bažnyčios ir klebono namo, 
taip pat paprašė pasirašyti trumpą pareiškimą, kad tėvas Feras 
savanoriškai pasidavė policijai. 

— Be jūsų, niekas iš bažnyčios žmonių čia nebuvo pasirodęs. 
Šį vakarą skambino arkivyskupas ir tokiu būdu gudriai nusiplovė 
rankas. — Policininkas susiraukė. — A, dar jis prašė, kad prie šios 
bylos arti neprileistume nė vieno policininko. 

Išmetęs tuščią buteliuką į šiukšlių dėžę, jis plačiai ir skaniai 
nusižiovavo ir žvilgtelėjęs į laikrodį leido suprasti, kad dabar mie- 
lai nusnaustų. Kuartas paprašė leisti paskutinį kartą pasimatyti su 
tėvu Feru, ir Navachas, minutėlę pagalvojęs, pasakė, kad nematąs 
jokių kliūčių, jei tik tėvas Feras sutiksiąs. Jis nuėjo išsiaiškinti, 
netikrą perlą plastikiniame maišelyje palikęs ant stalo. 

Kuartas žiūrėjo į jį, bet nelietė, įsivaizduodamas, kaip tas perlas 
guli Onorato Bonafė kišenėje. Stambaus perlo viršutinis sluoksnis 
buvo nusilupęs toje vietoje, kuria buvo priklijuotas prie statulos. 
Žudikui, nesvarbu, kas jis buvo, —tėvas Feras, bažnyčia ar kažkas 
iš su ja susijusių Žmonių, — šis perlas, išplėštas iš vietos, kurioje 
buvo, tapo mirties ženklu. To nežinodamas, Bonafė nusprendė 
pasivaikščioti pačios paslapties pakraščiu. Tai buvo kažkas, pra- 
nokstantis policijos kompetenciją. Neišniekinkit mano Tėvo namų. 
Nesikėsinkit į paguodos ieškančiųjų prieglobstį. Pradedant nuo 
čia, į faktus jau nebebuvo įmanoma žiūrėti paprastos moralės 
požiūriu. Reikėjo eiti toliau, į tamsą, sukti į nesvetingus kelius, 
kuriais jau daugelį metų ėjo mažas atkaklus klebonas, ant savo 
pavargusių pečių nešdamas liūdną ir nepakeliamą bejausmio 
dangaus naštą. Ėjo pasirengęs dovanoti ramybę. prieglobstį ir 
gailestingumą. Pasirengęs atleisti nuodėmes ir net — kaip tą nak- 
tį — užsikrauti jas ant pečių. 

Galų gale anokia čia paslaptis. Ir Kuartas lėtai ir liūdnai nusi- 
šypsojo, neatitraukdamas akių nuo netikro Ašarų Dievo Motinos 
perlo; viskas aplink ėmė liūdnai suktis kaip tamsiame skliaute, į 
kurį kasnakt žvelgdavo tėvas Feras, ieškodamas didžiausios, la- 
biausiai sukrečiančios tiesos. Ir Kuartui staiga atsivėrė viskas, ir 
viskas atrodė neįtikėtinai paprasta. Viskas susidėjo į viena: perlas, 

bažnyčia, šis miestas ir tas laiko ir erdvės taškas, kur viskas vyko. 
Žmonės, atsispindintys plačioje, senoje, išmintingoje upėje, be- 
siveržiančioje į neaprėpiamą amžiną jūrą, kuri ir toliau daužysis 
į tuščius paplūdimius, į griuvėsius, apleistus uostus, surūdijusius 
laivus, sustingusius, išmetusius inkarus amžinoje prieplaukoje ir 
tada, kai nė vieno jų jau nebus. 

Erdvė buvo tokia maža, prieglobstis toks laikinas, paguoda 
tokia trapi, kad visiškai nebuvo sunku suprasti tą, kuris apnuogino 
Jozuės kardą ir puolė į mūšį, suteikiantį viskam prasmę, arba tą, 
kuris užsidėjo ant pečių kryžių kartu su svetimomis nuodėmėmis. 
Tai buvo dvi tos pačios monetos pusės: vienintelis įmanomas did- 
vyriškumas, aiški drąsa be vėliavų ir pergalių. Vieniši pėstininkai 
šachmatų lentos kampe, besistengiantys baigti žaidimą oriai ir 
nekreipiantys dėmesio į pralaimėjimą, kaip vadai tų pėstininkų, 
kurių ugnis pamažu užges slėnyje, pilname priešų ir šešėlių. Čia 
mano namelis, čia aš stoviu, čia numirsiu. O kiekvieno namelio 
viduryje — pavargęs būgno dundesys. 

— Kada tik pageidaujate, pateri, — įkišęs galvą pro duris pa- 
reiškė Navachas. 

Tokia esmė. Būtent tokia, ir nesvarbu, kas nustūmė Onora- 
tą Bonafė nuo pastolių. Ištiesęs ranką, Kuartas pirštų galiukais 
palietė plastikinį maišelį su perlu. Žiūrėdamas į netikrą Dievo 
Motinos ašarą, likęs vienas ant Hatino kalvos kareivis atpažino iš 
tolo sklindantį kimų balsą ir išgirdo žvanginant šarvus kitą brolį, 
kovojantį savo šachmatų lentos kampe. Jau nebeliko draugiškų 
rankų, kurios kriptose, apšviestose auksine fakelų, kurias laiko 
strėlininkai, šviesa, laidotų didvyrius tarp besiilsinčių riterių 
statulų su geležinėmis pirštinėmis ir liūtu prie kojų. Dabar saulė 
kabojo zenite, žmonių ir žirgų kaulai buvo išmėtyti kalvos pa- 
pėdėje, kur jau knibždėte knibždėjo šakalų ir maitvanagių. Todėl 
vilkdamas savo kardą pavargęs karys, visas išpiltas prakaito po 
šarvais, atsistojo ir nuėjo paskui Simeoną Navachą ilgu baltu 
koridoriumi. Ten, pačiame gale, kambarėlyje su sargybiniu prie 
durų, ant kėdės sėdėjo tėvas Feras — be sutanos, pilkomis kel- 
nėmis, iš po kurių kyšojo seni nevalyti batai, ir baltais, visomis 
sagomis užsagstytais marškiniais. Iš pagarbos jo rangui, jam ne- 
buvo uždėti antrankiai, bet ir be jų jis atrodė labai mažas ir labai 

vienišas: negrabiai apkirpti plaukai, skruostus ir smakrą, raukšles 
ir randus apėję beveik dvi dienas neskusti šeriai. Tamsios akys 
paraudusiais kampučiais abejingai žvelgė į ką tik įėjusį žmogų. 
Kuartas prisiartino ir suurikusio komisaro padėjėjo ir sargybinio 
akivaizdoje atsiklaupė prieš senąjį kleboną. 

— Tėve, atleiskite man nuodėmes, nes aš nusidėjau. 

Tai buvo-sykiu atsiprašymas, pagarba ir atgaila, ir jis privalėjo 
šią atgailą atlikti viešai. Akimirką klebono žvilgsnyje šmėstelėjo 
nuostaba. Jis sėdėjo ramus, sustingęs, nenuleisdamas akių nuo 
žmogaus, kuris taip pat sustingęs klūpojo prieš jį. Paskui lėtai pa- 
kėlė ranką ir peržegnojo Lorenco Kuarto galvą. Senojo klebono 
akys sudrėko iš dėkingumo, jo pasmakrė ir lūpos virpėjo, kai 
tylėdamas, be žodžių, kalbėjo senus paguodos ir vilties žodžius. 
Ir kai baigė palaiminimą, pagaliau su palengvėjimu nusišypsojo 
visos šmėklos ir visi mirę tamplieriaus draugai. 


Palikęs užpakalyje tris palmes, perėjo tuščią aikštę pro švieso- 
forus, kuriuose pasikeitė šviesos: žalia į raudoną — raudona į 
gintarinę. Tada prospektu pasuko tiesiai San Telmo tilto link. 
Aplink nebuvo nė gyvos dvasios, tik tobula ryto vienatvė ir 
tyla. Stotelėje stovėjo laisvas taksi, bet jis praėjo pro šalį: norėjo 
pasivaikščioti pėstute. Ėjo ir ėjo, o jo šešėlis ant šaligatvio po 
žibintais darėsi vis ilgesnis ir ilgesnis. Artėjant prie Gvadal- 
kivyro, oras tapo drėgnesnis, ir pirmąkart Sevilijoje jam pa- 
sidarė šalta. Pasistatė švarko apykaklę. Šalia tilto, be šviesų ir 
be turistų, tamsoje gumšojo almohadų* bokštas, nugrimzdęs į 
prisiminimus apie praėjusį laiką. 

Perėjo tiltą. Fontanai prie Chereso vartų buvo išjungti. Praėjo 
palei plytinį, glazūruotomis plytelėmis papuoštą Alfonso XIII 
viešbučio fasadą, paskui pro karališkojo Alkasaro sieną; pra- 
leisdami jį, kieme du municipaliteto kiemsargiai nukreipė į šalį 
vandens srovę, trykštančią iš blizgančio varinio žarnos galo. Tada 
jis pasuko Chuderijos arkos link, įkvėpė apelsinmedžio žiedų ir 
drėgnos žemės kvapo; paskui leidosi žingsniuoti siauromis Santa 
Kruso gatvelėmis. Priekyje, blandžioje žibintų šviesoje, atsimušė 


* Almohadai — Vakarų Afrikos gentys, XII amžiuje užkariavusios musulmo- 
niškąją Ispaniją. 

jo žingsnių aidas. Jis nežinojo, kiek laiko eina, bet buvo tikras, 
kad nužingsniavo labai toli, anapus laiko: į kažkokią nežinomą 
vietą, kur — tarsi sapne, tarsi tikrovėje — staiga atsidūrė nedidelėje 
aikštėje, įsispraudusioje tarp ochra ir baltomis kalkėmis dažytų 
namų ir kur buvo šviesu it dieną. Langų grotelės, vazonėliai su 
geranijomis, suolai, išklijuoti glazūruotomis plytelėmis su sceno- 
mis iš Don Kichoto. O gilumoje. tarp pastolių su iškilusia aukš- 
tyn sunykusia varpine, saugoma begalvės Mergelės Marijos, vos 
daugybės prisiminimų apie žmones, radusius paskutinį prieglobstį 
po jos skliautais, stovėjo Ašarų Dievo Motinos bažnyčia. 

Jis atsisėdo ant suolo ir ilgai nejudėdamas žiūrėjo į ją. Greti- 
mame bokšte laikrodis mušė vieną valandą po kitos gąsdindamas 
pulkus apsnūdusių čiurlių ir balandžių, kurie, triukšmingai pa- 
siblaškę ore, vėl susirasdavo prieglobstį po stoginėmis. Mėnulis 
jau buvo dingęs. Danguje mirgėjo tik šaltos žvaigždės, panašios 
į ledo gabalėlius. Auštant rytui šaltis sustiprėjo, ir dvasininkui 
ėmė tirpti kojos ir nugara. Jo siela pamažu rimo, visa tapo aiškiau 
ir labiau apibrėžta. Jis matė, kaip rytinį dangų pamažu užlieja 
šviesa ir kaip jo fone vis labiau ryškėja varpinės siluetas. Laikrodis 
vėl išmušė valandas, ir vėl subruzdo, paskui nurimo čiurliai ir 
balandžiai. Ir tada ryžtingai ėmė dienoti — rausva šviesa stūmė 
tamsą į kitą miesto kraštą, išryškėjo varpinių, aikščių stoginių 
apybraižos, ir žėrinčios spalvos aptaškė auksiniais ir žemės at- 
spalvio blyksniais baltas sienų kalkes. Tada užgiedojo gaidžiai, 
nes Sevilija — vienas iš tų miestų, kur gaidžiai dar sveikina aušrą. 
Tada Kuartas, tarsi sugrįžęs į tikrovę iš ilgo sapno, atsistojo. O 
gal dar sapnavo, kaip būtų pamanęs bet kas, matydamas, kaip jis 
žingsniuoja bažnyčios link. 

Po durų arka jis išsiėmė iš kišenės raktą ir pasukęs jį spynoje 
su girgždesiu atidarė duris. Pro vitražus jau skverbėsi ganėtinai 
šviesos, ir jis drąsiai žengė tarp klauptų, sustumtų prie galinės 
sienos, ir tų, kurie stovėjo abipus pagrindinės navos, prie tam- 
soje stovinčio altoriaus ir retabulo, prie kurio spingsėjo maža 
Švenčiausiojo lempelė. Klausydamasis savo žingsnių aido, jis nu- 
ėjo iki bažnyčios vidurio ir iš ten apžvelgė klausyklą atdaromis 
durelėmis, pastolius palei sienas, numindžiotas grindų plyteles ir 


401 


juodą kriptos angą, kur ilsėjosi Karlotos Bruner palaikai. Paskui 
atsiklaupė viename klaupte ir nejudėdamas laukė, kol visiškai 
prašvis. Nesimeldė, nes nežinojo, kam melstis, be to, jam atrodė, 
kad įprastos apeigos, kurių buvo išmokytas, šioms aplinkybėms 
visiškai netiko. Tad jis tiesiog laukė apie nieką negalvodamas, 
atsidavęs bežadei senų sienų malonei po skliautu, pajuodusiu nuo 
žvakių dūmų, gaisrų ir drėgmės dėmių: auštančios dienos šviesa 
išryškindavo čia barzdoto pranašo veidą, čia angelo sparnus, čia 
debesį, čia neaiškų siluetą, panašu į šmėklą, palikusią pėdsaką 
laiko tyloje. Ir staiga bažnyčios vidun įsigavo pirmasis saulės 
spindulys — kaip tik pro švininiuose rėmuose įspraustas beveik 
nematomo Kristaus apybraižas, — ir retabulas tapo barokine auk- 
sine arabeska, ir iš tamsos išniro gelsvos kolonos, įkūnijančios 
Dievo šlovę. Motinos koja mygo prie žemės gyvatės galvą, ir 
tai, pagalvojo Kuartas, — vienintelis svarbus dalykas. Jis užlipo 
prie choro stalių ir ėmė skambinti varpu. Paskui palaukė ketvirtį 
valandos sėdėdamas ant grindų, po virvės galu su dideliais maz- 
gais, tada atsistojo, vėl paskambino, ir baigė dviem lėtais dūžiais 
su kelių sekundžių pertrauka. Iki aštuntos valandos mišių buvo 
likę penkiolika minučių. 


Jis uždegė šviesą prie retabulo ir šešias žvakes — tris vienoje 
altoriaus pusėje, tris kitoje. Paskui, išdėliojęs knygas ir pastatęs 
padėklą su taurėmis vynui ir vandeniui, nuėjo į zakristiją, nusi- 
prausė rankas ir veidą ir išsitrynė rankšluosčiu drėgnus plaukus. 
Atidaręs spintą ir ištraukęs komodos stalčius, pasiėmė apeigų 
reikmenis ir išsirinko šiai metų dienai tinkamus drabužius. Vis- 
ką pasiruošęs, ėmė lėtai juos vilktis tokia tvarka, kokios buvo 
išmokytas seminarijoje ir kurią visi dvasininkai prisimena visą 
gyvenimą. Pradėjo nuo humerolo — keturkampės berankovės 
baltos lininės skraistės, jau seniai nebedėvimos: mūsų dienomis 
juo siaučiasi tik dvasininkai integristai ar tokie seniai kaip tėvas 
Feras. Laikydamasis ritualo, pabučiavo kryžių humerolo viduryje, 
paskui užsimetė skraistę ant pečių ir susirišo priekyje sukryžiuotas 
juosteles. Spintoje kabojo trys albos — baltas drabužis, dengian- 
tis dvasininką nuo pečių iki kojų; dvi jam buvo per trumpos, 
bet trečioji, kuria, be jokios abejonės, vilkdavosi tėvas Lobatas, 

jam tiko. Jis apsivilko ja, susirišo kaklo raištelius ir susijuosė per 
juosmenį virve. Tada paėmė baltą šilkinę juostą. vadinamąją 
stulą, ir pabučiavęs kryžių jos viduryje, užsimetė ant humerolo. 
Paskui, peržegnojęs ją ant krūtinės, užkišo jos galus už virvės. 
Galop paėmė baltą šilkinį arnotą su baltais nuo laiko išblukusiais 
auksiniais siūlais išsiuvinėta Kristaus anagrama, įkišo galvą pro 
prakirptę, ir arnotas uždengė visą kūną. Jau apsirengęs, stovėjo 
nejudėdamas, abiem rankom atsirėmęs į komodą, ir žiūrėjo į 
Nukryžiuotąjį, stovintį tarp dviejų sunkių sidabrinių žvakidžių. 
Nors buvo neišsimiegojęs, mąstė taip pat aiškiai ir taip pat ramiai, 
kaip tada, kai sėdėjo aikštėje ant suolo. Ramybės jausmas dar 
sustiprėjo prisiminus senus ir žinomus ritualo pradžios judesius. 
Vienatvė tarsi prarado reikšmę, nes jis kartojo judesius, kuriuos 
kiti žmonės, kitos vienatvės, kartojo lygiai taip pat nuo tada, kai 
baigėsi Paskutinė vakarienė, tai yra beveik du tūkstančius metų. 
Ir nesvarbu, kad šventovės sienos sueižėjo ir ėmė griūti, kad 
varpinę ramsto pastoliai, kad skliaute tarsi vaiduokliai baigia iš- 
nykti freskų tapiniai. Ir kad ant sienos kabantis paveikslas, tas, kur 
Marija stovi nedrąsiai nulenkusi galvą prieš angelą, apgadintas, 
sudriskęs, dėmėtas, kad jo dažai sutrūkinėję, o lakas patamsėjęs. 
Arba kad iš viso šito tyčiojasi už milijono šviesmečių kitame tėvo 
Fero teleskopo gale šaltai mirksinčios žvaigždės. 

Galbūt Heinrichas Heinė, tas protingas žydas, buvo teisus 
sakydamas, kad Visata — tai apgirtusio Dievo, nuėjusio miegoti į 
kaži kokią žvaigždę, sapnas. Bet paslaptis buvo gerai saugoma po 
raktu —tuo pačiu, kurį triskart pasukus atsiveria durys į bedugnę. 
Dėl to tėvas Feras ketino sėsti į kalėjimą, ir nei Kuartas, nei kas 
kitas neturėjo teisės atskleisti šios tiesos geriems žmonėms, dabar 
laukiantiems ten, bažnyčioje, iš kurios sklido gausmas — kosė- 
jimas, žingsnių aidas, klauptų girgždesys, kai kažkas klaupėsi 
juose, —sklido iki jo kitapus zakristijos durų per klausyklą, kur, 
išdrįsęs paliesti Tanit skraistę, mirė Onoratas Bonafė. 

Jis žvilgtelėjo į laikrodį. Metas. 


XV 


Mišparai 


Pasinaudoti savo tikruoju vardu būtų reiškę eiti prieš Kodeksą. 


CrouGii 1R MUNGO. 
Artėjant prie nulio 


Praėjus kelioms dienoms po to, kai jis grįžo į Romą ir pateikė 
ataskaitą apie Ašarų Dievo Motinos bažnyčią, Kuartą jo namuose 
Babuino gatvėje aplankė monsinjoras Paolas Spada. Virš miesto 
vėl lijo lietus, kaip ir prieš tris savaites, kai Kuartas gavo įsakymą 
vykti į Seviliją. Dabar, kai jis stovėjo priešais vieną iš didžiulių 
langų, atdarų į terasą, ir žiūrėjo, kaip ant stogų, ant ochra dažy- 
tų namų sienų, ant blizgančių nuo lietaus pilkų tilto akmenų ir 
Ispanijos aikštės laiptų krinta vanduo, pasigirdo durų skambutis. 
Ant slenksčio stovėjo monsinjoras Spada, tvirtai sudėtas, veik 
kvadratinis, apsivilkęs juodu lietpalčiu, nuo kurio čiurkšlėmis 
bėgo vanduo. Jis kratė galvą, stengdamasis nusipurtyti lietaus 
lašus nuo šiurkščių tarsi mastifo kailis plaukų. 

— Važiavau pro šalį, — tarė jis, — ir pamaniau, kad gal pavaišin- 
site mane puodeliu kavos. 

Nelaukdamas atsakymo pakabino lietpaltį ant pakabos, nu- 
ėjo į šykščiai apstatytą nedidukę svetainę ir atsisėdo į krėslą šalia 
terasos. Sėdėjo ilgai tylėdamas ir žiūrėdamas, kaip lyja lietus, 
kol pagaliau Kuartas atnešė iš virtuvės padėklą su garuojančiu 
kavinuku ir dviem puodeliais. 

— Šventasis Tėvas gavo jūsų ataskaitą. 

Kuartas lėtai linktelėjo, įsibėrė į puodelį šaukštelį cukraus ir 
laukė stovėdamas ir maišydamas šaukšteliu kavą. Jo marškinių 

rankovės buvo paraitotos iki alkūnių, o apykaklė be įprastinės 
baltos celuloidinės juostelės atsagstyta. Mastifas, žiūrėdamas per 
puodelio viršų, palenkė sunkią gladiatoriaus galvą. 

— Jis gavo ir kitą ataskaitą, kur taip pat minima jūsų pavardė. 

Lietus sustiprėjo, ir lašų barbenimas į terasos grindis akimir- 
ką patraukė abiejų vyrų dėmesį. Kuartas pastatė tuščią puodelį 
ant padėklo ir nusišypsojo. Liūdnai ir santūriai, tokią šypseną 
žmogus parengia iš anksto, įsitikinęs, kad anksčiau ar vėliau jos 
prireiks. 

— Apgailestauju, kad suteikiau jums tiek rūpesčių, monsin- 
jore. 

Jis ištarė šiuos žodžius įprastu tonu. Drausmingai ir pagarbiai. 
Nors buvo savo namuose, tebestovėjo, tik nebuvo kareiviškai 
pasitempęs. URI direktorius bičiuliškai pažvelgė į jį, paskui pa- 
traukė pečiais. 

— Man jūs nesukėlėte jokių problemų, — švelniai tarė jis. — At- 
virkščiai. Tiksliai ir laiku įteikėte ataskaitą, padarėte sunkų darbą 
ir pagal visas taisykles perdavėte tėvą Ferą policijai. Be to, pasi- 
rūpinote jo gynyba... — Jis patylėjo žiūrinėdamas savo didžiulius 
delnus, tarp kurių beveik nesimatė puodelio. — Viskas būtų buvę 
puiku, jei tuo būtumėt ir apsiribojęs. 

Kuartas dar liūdniau nusišypsojo. 

— Tačiau neapsiribojau. 

Rudų gyslelių išvagotomis seno šuns akimis arkivyskupas įsi- 
stebeilijo į agentą. 

— Taip, neapsiribojote. Galiausiai nusprendėte palaikyti vieną 
pusę. — Akimirką sėdėjo susiraukęs, dvejodamas. — Manau, kad 
čia tinkamiausias žodis būtų „įsivelti“. Jūs įsivėlėte ir tai padarėte 
netinkamiausiu būdu ir netinkamiausiu laiku. 

Kuartas pažvelgė tiesiai arkivyskupui į akis. 

— Man tai buvo pats tinkamiausias būdas ir laikas. 

Arkivyskupas vėl sėdėjo palenkęs galvą ir draugiškai žiūrėjo 
ji 

— Jūs teisus. Atleiskite. Žinoma. Jie jums buvo tinkamiausi. 
Jums. Bet ne URI. — Jis padėjo puodelį ant padėklo greta ant- 
rojo ir smalsiai stebėjo pašnekovą. — Ir ne tam nešališko stebėtojo 
vaidmeniui, kurį turėjote ten vaidinti. 


— Žinojau, kad tai beprasmiška, — nepasidavė Kuartas. — Tie- 
siog simbolis, ir tik. — Jis patylėjo nugrimzdęs į mintis ir prisimi- 
nimus. — Bet būna momentų, kai tokie dalykai tampa svarbūs. 

— Gerai, — sutiko monsinjoras Spada. — Iš tikrųjų tai nebuvo 
visiškai beprasmiška. Mano žiniomis, Madrido nunciatūra ir 
Sevilijos arkivyskupas šį rytą gavo nurodymus išsaugoti Ašarų 
Dievo Motinos bažnvčią ir skirti naują kleboną... — Jis atidžiai 
ištyrinėjo Kuarto veido išraišką, paskui ironiškai, bet geraširdiškai 
mirktelėjo. — Tie jūsų samprotavimai apie išnykstantį dangaus 
gabalėlį, apie sulopytą būgno odą ir visa kita padarė didelį įspūdį. 
Tai labai jaudinama ir įtikinama. Jeigu būtume žinoję jus turint 
tokią iškalbos dovaną, būtume ja pasinaudoję anksčiau. 

Ištaręs šiuos žodžius, Mastifas nutilo. Dabar tavo eilė klausti, 
bylojo ši tyla. Nors kiek palengvink man užduotį. 

— Tai gera naujiena, monsinjore. — Kuartas Žiūrėjo į jį ir ne- 
kantriai laukė tęsinio. — Bet geros naujienos pranešamos telefo- 
nu... O kokia bloga? 

Prelatas atsiduso. 

— Bloga naujiena vadinasi Jeržis Ivaškievičius. — Jis nusuko 
akis į šalį ir dar sykį atsiduso. — Mūsų mylimasis brolis Kristuje 
laikė naguose pelę, o ji pabėgo, todėl laukia kompensacijos... Iš 
Sevilijos arkivyskupo ataskaitos jis išspaudė viską, ką galėjo, ir 
priėjo išvadą, kad jūs viršijote savo įgaliojimus. Be to, Ivaškie- 
vičius patikėjo kai kuriomis monsinjoro užuominomis apie jūsų 
paties elgesį... Trumpai tariant, dėl vieno ir kito malonės jūsų 
padėtis dabar ganėtinai sudėtinga. 

— O jūsų, Šviesybe? 

— Na, matot... — Monsinjoras Spada kilstelėjo ranką, paskui 
parodė į save. — Aš ne toks pažeidžiamas, nes savo rankose tu- 
riu kai kurias bylas ir kitką. Mane iš dalies palaiko Valstybės 
sekretorius... Iš tikrųjų man buvo pasiūlyta taika už nedidelę 
kompensaciją. 

— Mano galvą. 

— Maždaug. — Arkivyskupas atsistojo. pasivaikščiojo po kam- 
barį. Dabar stovėjo už Kuarto nugaros ir apžiūrinėjo nedidelį 
eskizą, įrėmintą ir pakabintą ant sienos. — Supraskite mane tei- 
singai — kalbama tik apie kažkokį simbolį. Apie mišias, kurias jūs 

laikėte praėjusį ketvirtadienį... Žinau, tai neteisinga. Gyvenimas 
neteisingas. Roma neteisinga. Bet yra taip, kaip yra. Tokios mūsų 
žaidimo taisyklės, ir jūs visada tai žinojote. 

Jis apėjo ratą aplink Kuartą ir vėl sustojo priešais jį. Stovėjo 
susimąstęs, rankas susidėjęs už nugaros. 

— Man jūsų truks, tėve Kuartai, — tarė jis. — Ir iki Sevilijos ir po 
jos jūs visada buvote ir likote geras kareivis. Žinau, kad stengėtės 
viską daryti kaip tik įmanoma geriau. Tikriausiai per šiuos metus 
aš užkroviau jums ant pečių per daug šmėklų. Viliuosi, kad bent 
jau dabar brazilo Nelsono Koronos šmėkla ilsisi ramybėje. 

— Kaip jie pasielgs su manimi? 

Tai buvo neutralus, objektyvus klausimas, be menkiausios 
nerimo gaidelės balse. Monsinjoras pakėlė rankas į dangų, duo- 
damas suprasti, kad jis čia nieko negali. 

— Visada gailesčio kupinas Ivaškievičius norėjo jus išsiųsti 
kaip menką valdininkėlį į kažkokį užkampį... — Arkivyskupas 
pliaukštelėjo liežuviu leisdamas suprasti, kad būtų buvęs labai 
nustebęs, jei iš Jo Eminencijos lūpų būtų išgirdęs kitką. — Lai- 
mė, savo rankovėje aš jau turėjau kai kurių kortų. Nedrįsčiau 
sakyti, kad rizikavau dėl jūsų savo galva, bet man pavyko gauti 
jūsų asmeninę bylą ir išryškinti kai kuriuos jūsų nuopelnus, ypač 
Panamos bylą ir istoriją su kroatų arkivyskupu, kurį išvežėte iš 
Sarajevo. Tad Ivaškievičius galų gale tik formaliai nubaudė jus 
kaip URI agentą. — Švarkas ant kvadratinių Mastifo pečių vėl 
kilstelėjo aukštyn. — Tad lenkas suvalgo mano rikį, bet partija 
baigiasi lygiomis. 

— Ir koks nuosprendis? — susidomėjo Kuartas. Jis mąstė apie 
tai, kaip atsidurs toli nuo visa ko. Gal tai ne taip ir sunku, tarė 
sau. Gal ten bus sunkiau ir šalčiau, bet juk šalta ir širdyje. Staiga 
jis paklausė save, ar jam užteks jėgų be visa šito gyventi. Pradėti 
nuo nulio kitoje vietoje be jį saugančio juodo kostiumo, unifor- 
mos, jo vienintelės tėvynės. Bėda ta. kad po Sevilijos liko daug 
mažiau vietų, kur jis galėtų išvykti. 

— Mano draugas Azopardis, Valstybės sekretorius, — vėl pra- 
šneko monsinjoras Spada, —siūlosi mums padėti. Jis žadėjo jumis 
pasirūpinti. Jo mintis tokia: reikia padaryti jums vietą kokioje 
nors nunciatūroje, jei įmanoma. Lotynų Amerikoje. Praėjus tam 

tikram laikui, papūtus palankiems vėjams ir tuo atveju, jei dar va- 
dovausiu URI, vėl jus susigrąžinsiu... — Regis, jis pajuto palengvė- 
jimą nepastebėjęs jokios Kuarto reakcijos. — Laikykite tai laikina 
tremtinio ar tiesiog ilgesne nei paprastai misija. Trumpai tariant, 
dinkit kuriam laikui. Juk nors švento Petro reikalas amžinas, galų 
gale popiežiai ir jų komandos ateina ir išeina. Lenkų kardinolai 
sensta, išeina į pensiją, suserga vėžiu... Na, pats žinot, kaip viskas 
būna. — Jis šyptelėjo lūpų kampučiu. — O jūs jaunas. 

Kuartas priėjo prie terasos lango. Lietus tebebarbeno į plyte- 
les prie jų kojų, gretimų namų stogai buvo tarsi aptraukti pilka 
marška. Jis įkvėpė drėgno oro. Tuščioje gatvėje fasadų ochra ir 
Ispanijos aikštė švytėjo tarsi šviežiai nulakuota aliejiniais dažais 
tapyta drobė. 

— Ar yra kokių nors žinių apie tėvą Ferą? 

Mastifas kilstelėjo antakius tarsi sakydamas: tai jau ne ma- 
no sritis. 

— Sprendžiant iš Madrido nunciatūros pranešimų, advokatas, 
kurį jam suieškojote, bylą veda ganėtinai gerai. Jie mano galėsią 
išlaisvinti tėvą Ferą dėl jo senyvo amžiaus ir dėl įrodymų stokos 
arba blogiausiu atveju jam bus paskelbtas švelnus nuosprendis 
pagal Ispanijos įstatymus. Juk jis senas žmogus ir yra daugybė 
priežasčių, galinčių palenkti teisėjus jo naudai. Šiuo metu jis 
gydosi Sevilijos kalėjimo ligoninėje, jo padėtis gan nebloga, be 
to, yra galimybė prašyti perkelti jį į senų dvasininkų prieglaudą... 
Jaučiu, kad jis atsipirks ganėtinai lengvai, nors nesu tikras, ar 
tokio amžiaus žmogui tai labai svarbu. 

— Taip, — pritarė Kuartas. — Nemanau, kad svarbu. 

Monsinjoras Spada priėjo prie stalo ir dar įsipylė kavos. 

— Tasai klebonas neįtikėtinas žmogus. Jūs iš tikrųjų manote, 
kad tai padarė jis? — Monsinjoras pažvelgė į Kuartą su pilnu 
puodeliu kavos rankoje. — Tačiau iš Mišparų daugiau negavo- 
me nė vienos žinutės. Gaila, kad, šiaip ar taip, jums nepavyko 
išsiaiškinti to pirato asmenybės. Tai man būtų leidę geriau jus 
apginti nuo Ivaškievičiaus. — Kurį laiką sėdėjo paniuręs, paskui 
vėl gurkštelėjo kavos. — Lenkas būtų labai patenkintas, jei gautų 
į dantis šitą kaulą. 

Kuartas tylėdamas linktelėjo. Jis tebestovėjo prie atdaro lango į 
terasą, žiūrėdamas, kaip lyja. ir nuo lauko šviesos jo trumpai kirpti 
plaukai atrodė dar žilesni. Į veidą jam purškė lietaus lašai. 

— Mišparai, — tarė jis. 


Tą paskutinį vakarą nulipęs laiptais į viešbučio vestibiulį, pa- 
matė ją sėdinčią tame pačiame krėsle kaip ir pirmąjį kartą. Nuo 
pirmosios dienos praėjo tiek mažai laiko, bet jam atrodė, kad 
Sevilijoje jis jau visą amžinybę. Kad visą laiką buvo čia kaip toji 
bažnyčia, kaip tie smailūs bokšteliai ir arkbutanai, kaip visas tas 
akmens statinys kitoje gatvės pusėje. Kaip tie balandžiai, bes- 
iblaškantys prožektorių apšviestoje naktyje. Kaip Santa Krusas, 
kaip upė, kaip Almohado bokštas ir Chiralda. Kaip Makarena, 
kuri dabar žiūri, kaip jis eina prie jos... Ir kai ji atsikėlė iš krėslo 
ir atsistojo tuščiame vestibiulyje, Kuartas pamanė, kad ją pamatęs 
jis nenusakomai susijaudino. Laimė, pagalvojo eidamas prie jos, 
kad ji nemyli jo. 

— Atėjau atsisveikinti, — tarė Makarena. — Ir padėkoti. 

Juodu išėjo į gatvę pasivaikščioti. Tai iš tikrųjų buvo atsi- 
sveikinimas: trumpos frazės, vienskiemeniai atsakymai, bendri 
žodžiai, mandagumas, kurį paprastai vienas kitam rodo visiškai 
nepažįstami Žmonės, ir nė žodžio apie juos pačius. Kuartas pa- 
stebėjo, kad ji vėl kreipiasi į jį „jūs“. Ji elgėsi laisvai, kaip jai 
buvo įprasta, bet jos akys vengė susitikti jo akis, ir jos žvilgsnis 
dažnai nepakildavo aukščiau nei dvasininko apykaklė. Pirmąkart 
Makarena atrodė sutrikusi. Juodu kalbėjosi apie tėvą Ferą, apie 
Kuarto išvykimą kitą rytą. Apie mišias, kurias jis laikė Ašarų 
Dievo Motinos bažnyčioje. 

— Niekad nebūčiau pamaniusi, kad pamatysiu jus ten, — tarė 
Makarena. 

Kartais, kaip ir tą naktį, kai jie vaikštinėjo po Santa Krusą, jų 
pečiai atsitiktinai susiliesdavo, ir tada Kuartas tiesiog skausmingai 
fiziškai pajusdavo, ką praradęs, ir jį persmelkdavo tuštumos, neap- 
rėpiamos ir beviltiškos netekties jausmas. Dabar jie ėjo tylėdami, 
nes jau buvo viską vienas kitam pasakę, o pokalbio tęsiniui būtų 
reikėję žodžių, kurių nė vienas nenorėjo ištarti. Žibintų švieso- 
je jų šešėliai nusidriekė iki arabų sienos ir sustojo vienas prieš 

kitą. Kuartas pažvelgė į tamsias akis, į dramblio kaulo vėrinį ant 
šviesios tabako spalvos odos. Jis nejautė pykčio. Leido jai pa- 
sinaudoti savimi visiškai sąmoningai; jis buvo toks pat ginklas 
kaip bet kuris kitas, o Makarena turėjo visišką teisę kovoti už 
reikalą, kurį manė esant teisingą. O Kuarto galvoje mišo mintys 
apie tai, ką jis prarado ir ką gavo, ir jam pamažu palengva grįžo 
paskutinių valandų aiškumas. Greitai liks tik netekties tuštuma, 
kiek sušvelninta išdidumo ir disciplinos. Bet niekas niekada iš jo 
jausmų ir atminties neištrins nei šios moters, nei Sevilijos. 

Jis ieškojo frazės. Bent vieno žodžio, kurį galėtų ištarti anks- 
čiau nei Makarena dings iš jo gyvenimo. Ko nors, ką ji galėtų 
prisiminti, kažką, kas derėtų prie šios šimtametės sienos, prie 
geležinių žibintų, prie tolumoje apšviesto bokšto ir dangaus, 
kuriame spindėjo šaltos tėvo Fero Žvaigždės. Tačiau savo širdyje 
nieko nerado. Tik absoliučią tuštumą. Ir nuovargį — įsisenėjusį, 
objektyvų, išreiškiamą tik žvilgsniu ar šypsena. Ir jis šyptelėjo 
prieblandoje žiūrėdamas į moters akis, kuriose kartą, sode, matė 
atsispindinčius du mėnulius. Ji taip pat žiūrėjo jam į akis, pirmą- 
kart gyvenime, jos lūpos buvo praviros, tarsi iš jų būtų ketinęs 
išskristi žodis, kurio ir ji negalėjo rasti. Tada Kuartas staiga ap- 
sigręžė ir nužingsniavo tolyn nugara jausdamas jos žvilgsnį. Ir 
kaip tikras kvailys nueidamas galvojo, kad jei dabar ji sušuktų aš 
myliu tave, jis nusiplėštų stačią marškinių apykaklę, pultų prie 
jos ir suspaustų glėbyje, kaip nespalvotuose filmuose elgiasi ka- 
rininkai, žlugdantys savo karjerą fatališkų moterų glėbyje, arba 
kaip elgiasi tie naivūs vyrai — Samsonas, Holofernas — iš Senojo 
Testamento. Nuo šios minties jis pašaipiai nusišypsojo pats iš 
savęs. Jis žinojo, visada žinojo, kad Makarena Bruner niekada 
neištars šių žodžių jokiam vyrui. 

— Palaukit! — netikėtai šūktelėjo ji. — Noriu jums kai ką par- 
odyti. 

Kuartas sustojo. Tai nebuvo tie magiški žodžiai, bet jų užteko, 
kad jis atsigręžtų ir pažvelgtų į ją dar sykį. O pažvelgęs pamatė, 
kad ji stovi kaip stovėjusi toje pačioje vietoje, šalia savo šešėlio 
ant sienos. Regis, ji ilgai mąstė, kol ryžosi jį pašaukti. Energin- 
gu galvos judesiu atmetė atgal plaukus, tarsi mesdama iššūkį ne 
Kuartui, 0 sau. 

— Jūs nusipelnėte, — pridūrė ji. 
Ji šypsojosi. 


„Casa del Postigo“ skendėjo tyloje. Galerijoje angliškas laikrodis 
išmušė dvylika dūžių, kai jie ėjo per kiemą su glazūruotų plytelių 
fontanu, geranijomis ir paparčiais. Visos šviesos buvo užgesintos, 
virš mudecharų arkų švietė mėnulis, todėl žengiant jų šešėliai 
slydo mozaikiniu grindiniu, blizgančiu nuo vandens, kuriuo ką 
tik buvo laistytos gėlės. Sode, tamsaus karvelidės bokšto papė- 
dėje, čirškė svirpliai. 

Makarena nusivedė Kuartą per galeriją, pristatytą baldų ir 
išklotą kilimais, paskui jie perėjo nedidelę svetainę, ir ji ėmė 
lipti laiptais medinėmis pakopėlėmis ir geležiniais turėklais, ku- 
rių kampuose blizgėjo bronziniai rutuliai. Taip juodu atsidūrė 
viršutiniame aukšte, įstiklintoje galerijoje, juosiančioje vidinį 
kiemą. Gilumoje buvo matyti uždarytos durys, ir juodu pasuko 
prie jų. Prieš jas atidarydama Makarena sustojo ir rimtu veidu 
pažvelgė į Kuartą. 

— Apie tai, — sušnabždėjo ji, — niekas niekada neturi žinoti. 

Paskui, prispaudusi pirštą prie lūpų, tyliai atidarė duris ir jų 
ausis pasiekė Stebuklingosios fleitos garsai. Kambarys buvo pa- 
dalytas į dvi dalis, pirmoje, neapšviestoje, stovėjo baltais užval- 
kalais apmauti baldai; pro lango užuolaidas skverbėsi mėnulio 
spindulys. Muzika sklido iš kambario gilumos. Ten, tarp dabar 
atidarytos stiklinės pertvaros, halogeninė lempa apšvietė stalą su 
sudėtinga kompiuterine sistema, du „Sony“ monitorius, lazerinį 
spausdintuvą ir modemą. Šalia kompiuterio, ant žurnalų Wired 
krūvos gulėjo Romero de Toreso tapyta vėduoklė ir stovėjo du 
tušti kokakolos buteliai, o priešais jį, įdūrusi akis į ekraną, kuria- 
me šmėkščiojo raidės ir ženkliukai, įsigilinusi į tai, kas kiekvieną 
naktį padėdavo jai pabėgti iš šių namų, iš Sevilijos, nuo savęs 
pačios ir nuo praeities, sėdėjo Mišparai ir tyliai keliavo per be- 
galinę kibernetinę erdvę. 


Ji nenustebo. Lėtai spaudinėjo klavišus neatitraukdama akių nuo 
vieno iš monitorių. Kuartas pastebėjo, kad ji dirba labai atidžiai, 


tarsi bijodama nuspausti ne tą klavišą ir sugadinti kažką labai 

svarbaus. Jis įsižiūrėjo į ekraną: jis mirgėjo nuo kažkokių skaičių 
ir ženklų, kurių prasmės visiškai nesuprato, tačiau atrodė, kad 
kompiuterių piratė orientuojasi tarp jų tiesiog puikiai. Krus Bru- 
ner buvo su tamsiu šilkiniu chalatu ir naktinėmis šlepetėmis be 
kulno, o jai ant kaklo kaip visada žėrėjo gražieji perlų karoliai. 
Sutrikęs Kuartas pažiūrėjo į Makareną, paskui palingavo galvą, 
manydamas, kad tai tik linksmas pokštas, kurį jam iškrėtė Maka- 
rena su motina. Tačiau staiga ženklai ekrane pasikeitė, pasirodė 
kiti, ir Krus Bruner, del Nuevo Ekstremo kunigaikštienės, akys 
sublizgo. 

— Na štai, — išgirdo Kuartas. 

Senosios damos pirštai netikėtai vikriai ėmė bėgioti klaviatūra. 
Ekrane vėl kažkas pasikeitė; po keleto sekundžių ji nuspaudė 
klavišą „entry“ ir laiminga atlošė galvą — laiminga kaip žmogus, 
baigęs ilgą ir sunkų darbą. Jos suvytusios lūpos ėmė šypsotis. 
Paraudusios nuo įtampos akys vylingai blizgėjo, kai ji pagaliau 
pažvelgė į dukrą ir dvasininką. 

— Jūs patys gerai žinote, kad Viešpaties diena užklups lyg vagis 
naktį... — pacitavo ji kreipdamasi į Kuartą. — Argi ne taip, tėve?.. 
Pirmasis laiškas tesalonikiečiams, jeigu gerai prisimenu. Penkta 
dalis, antra eilutė. 

Nepaisant amžiaus, pavargusių akių ir vėlyvo meto, ji atrodė 
kaip niekad protinga ir žvali. Duktė uždėjo jai ranką ant peties 
ir stebėjo Kuartą. 

— Jei būčiau žinojusi, kad sulauksiu tokių vėlyvų svečių, būčiau 
geriau pasipuošusi, — taisydamasi perlų karolius švelniai paprie- 
kaištavo kunigaikštienė. — Bet kadangi jus čia atsivedė Makarena, 
ką gi, bus gerai ir taip. — Ji spustelėjo dukrai ranką. — Dabar jūs 
žinote mano paslaptį. 

Kuartas vis dar negalėjo patikėti tuo, ką mato. Nužvelgė 
tuščius kokakolos butelius, krūvą specialiųjų žurnalų anglų ir 
ispanų kalbomis, pilnus stalčius kompiuterinės technikos vado- 
vėlių, dėžutes su diskeliais. Krus ir Makarena Bruner stebėjo 
jį — viena linksmai, kita rimtai. Išvydęs visa tai savo akimis, jis 
sudėjo lūpas tarsi norėdamas sušvilpti. Bet nesušvilpė. Prie šio 
stalo septyniasdešimtmetė moteris paskelbė šachą Vatikanui. 

— Kaip jums pavyko? — paklausė Kuartas. — Juk tuo niekas 
nepatikės. 

— Ir nereikia, kad patikėtų, — atsakė Krus Bruner. — Tai visai 
nebūtina. Ir neįtikėtina. 

Nukėlusi ranką nuo dukters rankos, senoji dama perbėgo pirš- 
tais kompiuterio klaviatūrą. Tarsi per pianino klavišus, pagalvojo 
Kuartas. Senos kunigaikštienės visą gyvenimą skambina pianinu, 
siuvinėja, neria nėrinius ar supasi mirusiuose laiko vandenyse, bet 
netampa naktinėmis kompiuterių piratėmis, panašiomis į daktarą 
Džekilą ir misterį Haidą. Tai buvo košmaras, ir visai nesvarbu, ar 
jis tylės, kaip prašė Makarena, ar ne. Kunigaikštienė teisi: niekas 
nepatikėtų, jei Kuartas ir papasakotų. 

— Aš turiu omenyje jus, — paprieštaravo jis. — Aš turiu omenyje 
viską. Niekad nemaniau, kad... 

— Kad senė gali taip lengvai tvarkytis su visu šituo?.. — Ji pa- 
kėlė galvą ir susimąstė. — Na gerai. Prisipažįstu, jog tai neįprasta. 
Bet pats matot. Vieną dieną prieini prie jo tiesiog iš smalsumo. 
Paspaudi klavišą ir pamatai, kad šiame ekrane kažkas dedasi. Ir 
kad tu gali nukeliauti į neįtikėtinas vietas ir daryti tokius dalykus, 
apie kuriuos niekada nė nesvajojai... — Pergamentines lūpas vėl 
išlenkė šypsena, ir kunigaikštienės veidas atjaunėjo. — Tai įdomiau 
nei siuvinėti ar žiūrėti Venesuelos televizijos serialus. 

— Ar seniai tai darote? 

— O, nelabai. Trejus ketverius metus. — Ji atsigręžė į dukterį 
tarsi prašydama padėti jai prisiminti. — Visada buvau smalsi mo- 
teris, niekad negalėdavau praeiti pro spausdintas eilutes jų ne- 
perskaičiusi... Kartą Makarena nusipirko kompiuterį darbui. Kai 
ji išeidavo, atsisėsdavau prieš jį, ir jis mane tiesiog pakerėdavo. 
Jame buvo toks žaidimas, panašus į stalo tenisą, ir žaisdama jį 
išmokau naudotis klaviatūra. Jūs žinote, aš sunkiai užmiegu, tad 
galop ėmiau leisti prie kompiuterio valandų valandas... Tapau 
tikra kompiuterio aistruole. 

— Jos metuose, — švelniai tarė Makarena. 

— Taip. — Senutė žiūrėjo į Kuartą tarsi kviesdama jį paneigti 
dukters žodžius. — Bet pats matot... man buvo taip smalsu, kad 
ėmiau skaityti viską. kas susiję su informatika. Angliškai kalbu 
nuo tada, kai dar būdama mergaičiukė mokiausi šios kalbos 

viename Airijos pensione. Galop užsirašiau į neakivaizdinius 
kursus ir ėmiau užsisakinėti specializuotus žurnalus. — Ji trum- 
pai nusijuokė prisidengusi ranka burną tarsi pati sutrikusi dėl 
savo lengvabūdiškumo... — Laimė, nors šiaip jau mano sveikata 
galėtų būti geresnė, galva dar savo vietoje. Labai greitai tapau 
kompiuterių žinove... Ir prisiekiu: mano metuose tai siaubingai 
linksma pramoga. 

— Ji dar ir įsimylėjo, — tarė Makarena. 

Dabar motina ir duktė nusijuokė kartu. Kuartas pagalvojo, 
ar tik joms viskas gerai galvoje. Ar tik nebus pasimaišęs protas? 
Šis miestas tau trenkė į smegenis, staiga pamanė jis. Gerai, kad 
ketini išvažiuoti pačiu laiku. 

— Ji perdeda, — tebesišypsodama paaiškino Krus Bruner. — Iš 
tikrųjų aš įsigijau tinkamą techniką ir pamažu ėmiau brautis į 
išorinį pasaulį. Ir ką gi, kibernetiškai kalbant, įsimylėjau. Kartą 
naktį atsitiktinai įsibroviau į šešiolikmečio hakerio kompiuterį... 
Jūs turite pasižiūrėti į veidrodį, tėve. Gyvenime nesu mačiusi 
tokio paklaikusio veido kaip jūsų. 

— Argi manote, kad visa tai man atrodo normalu? 

— Ne, manau, kad ne. 

Senoji dama ranka parodė krūvą gulinčių ant stalo technikos 
žurnalų, nykščiu brūkštelėjo keletą lapų. paskui mostelėjo į mo- 
demą, prijungtą prie telefono. 

— Įsivaizduokite, — tarė ji, — ką man, beveik septyniasde- 
šimtmetei senei, reiškė atrasti šį pasaulį... Mano bičiulis turėjo 
Pamišėlio Maiko pravardę, arba, informatikos žargonu kalbant, 
slapyvardį, nors kartais naudodavosi ir Vikonto Valmonto pravarde. 
Ir štai manasis vikontas, kurio veido ir balso niekada nepažinsiu, 
tiesiog „paėmė“ mane už rankos ir ėmė vedžioti šio kerinčio pa- 
saulio keliais... Jo kompiuteryje buvo piratiškasis BBS, ir taip aš 
susisiekiau su kitais aukštųjų technologijų mėgėjais. Dažniausiai 
tai buvo berniukai, kurie leidžia vieni valandas savo miegamuo- 
siuose braudamiesi į svetimus kompiuterius. 

Šiuos žodžius ji ištarė išdidžiai, tarsi kalbėdama apie kokį 
rinktinį klubą. Kuarto veide, matyt, vėl atsimušė nuostaba, nes 
Makarena dar sykį šyptelėjo. 

— Paaiškink jam, kas tas BBS piratas, — paprašė ji motinos. 

— Tai tarsi skelbimų lenta. — Senoji dama padėjo ranką ant 
klaviatūros. — Į kompiuterį įvedama speciali programa, sujungta 
su telefono modemu. Jei sugebi į ją patekti, vadinasi, esi pasiekęs 
tam tikrą hakerių lygį. Kai ten kreipiesi pirmą kartą. jie prašo 
pateikti vartotojo pavardę ir telefono numerį; ir tie naivuoliai, 
kurie nurodo savo tikruosius duomenis, nepriimami... Reikia 
įvesti slapyvardį ir netikrą telefono numerį; tam tikra paranojos 
dozė — geriausia hakerio rekomendacija. 

— O koks jūsų slapyvardis? 

— Jums tikrai įdomu?.. Tai prieštarauja taisyklėms, bet jums 
pasakysiu, nes Makarenos dėka šią naktį jūs nužengėte labai toli. 
Pietų karalienė — štai mano slapyvardis. 

Ekrane ėmė kažkas mirksėti, ir nutilusi kunigaikštienė pa- 
spaudė keletą klavišų. Monitoriuje pasirodė ilgas, mažytėmis 
glaustomis raidėmis surinktas tekstas. Krus Bruner tylėdama 
pažvelgė į dukrą, paskui vėl kreipėsi į Kuartą: 

— Dalykas tas, kad po BBS aš galėjau patekti į pagrindines 
interneto tinklavietes... Jei BBS yra skelbimų lenta, tai tinkla- 
vietė — piratų užeiga. Ten susirandi draugų, pramogauji, keitiesi 
įvairiais triukais, virusais, naudinga informacija ir kitais dalykais. 
Pamažu išmokau judėti visais tinklais, keliauti į užsienį, paslėpti 
visas įėjas ir išėjas iš tinklo, įsilaužti į saugomas sistemas... Nie- 
kad nesijaučiau laimingesnė nei tą dieną, kai įsigavau į Sevilijos 
meriją, kad galėčiau patvarkyti kai kuriuos miesto mokesčių 
mokėjimo kvitus. 

— Nors tai nusikaltimas, — priminė duktė ir priekaištaujamai 
pažvelgė į motiną: tikriausiai ji priekaištavo ne pirmą kartą. — Kai 
apie tai sužinojau, tuojau pat nubėgau į municipalitetą. Ji buvo 
„susimokėjusi“ visus mokesčius iki 2005 metų!.. Turėjau jiems 
pasakyti, kad tai klaida. 

— Gal ir nusikaltimas, — sutiko senoji, — bet kai sėdi čia, taip 
neatrodo. Niekas neatrodo nusikaltimas. — Ji nusišypsojo Kuartui 
nekalta vylinga šypsena. — Ir tai nuostabu. 

Kalbėdama ji tarsi atjaunėjo. Šypsena atgaivino lūpas, o drėg- 
nos paraudusios akys šelmiškai blizgėjo. 

— Dabar, — kalbėjo ji, — aš ne tik draugauju su savo mylimiau- 
siuoju vikontu, bet nuolat keliauju per įvairias tinklavietes ir 

aukšto lygio BBS, be to, palaikau ryšius su dvidešimčia hakerių, 
kuriems dažniausiai nėra nei dvidešimties... Nežinau nei jų tik- 
rų vardų, nei lyties, tik pravardes. Tačiau mes susitinkame per 
aistringus infonautų pasimatymus tokiose vietose kaip Paryžiaus 
galerija „Lafayette“*, britų „Imperial War Museum“ ar Rusijos 
bankų konfederacijos koridoriai. Tiesą sakant, jie tokie pažeidžia- 
mi, kad net vaikas galėtų manipuliuoti savo sąskaitomis. Paprastai 
naujokai naudojasi šiomis vietomis kaip bandymų aikštele. 

Žinoma, tai buvo ji. Tikrų tikriausi Mišparai. Pagaliau Kuartas 
be jokių pastangų galėjo įsivaizduoti, kaip ji kasnakt palinksta 
prie klaviatūros, kaip tyliai keliauja elektronine erdve, kaip su- 
sitinka su kitais keliauninkais. Trumpi ir netikėti susitikimai, 
pasikeitimas informacija ir svajonėmis, jaudulys, kad sulaužai 
paslaptis ir peržengi draustinas ribas: slapta brolija, kur praeitis 
ir dabartis, laikas, erdvė, atmintis, vienatvė, pergalė ar pralai- 
mėjimas praranda tradicinę prasmę, nes sukuria virtualią erdvę, 
kur viskas galima ir kur nėra nei konkrečių ribų, nei neliečiamų 
normų. Nuostabus pabėgimo kelias, kupinas beribių galimybių. 
Krus Bruner irgi savaip keršijo Sevilijai, įsikūnijusiai į gražaus 
stoto vyrą, kurio portretas kabojo vestibiulyje greta Zuloagos 
nutapytos šviesiaplaukės mergytės. 

— Kaip jums pavyko patekti į Vatikaną? 

— Atsitiktinai. Vienas mano pažįstamas romietis, Deus ex Ma- 
china**, kurį įtariu esant seminaristą ar jauną kunigą, po sistemą 
klaidžiodavo periferiškai — tiesiog dėl pramogos. Mudu pajutome 
vienas kitam simpatiją, ir jis mane užvedė ant poros gerų pėdsakų. 
Tai nutiko prieš šešis ar septynis mėnesius, kai čia ypač rimtai 
buvo iškilęs Ašarų Dievo Motinos bažnyčios klausimas... Nei 
Sevilijos arkivyskupija, nei Madrido nunciatūra nekreipė dėmesio 
į tėvą Ferą, ir man toptelėjo, kad tai geras būdas priversti Romą 
mus išklausyti. 

— Ar jūs tai aptarėte su juo? 

— Ne, nesvarsčiau nei su juo, nei su dukterimi. Ji tai sužinojo 
vėliau, kai tapo žinoma, kad veikia toks piratas, kurį jūs pakrikš- 


* Prašmatnių prekių parduotuvė Paryžiuje. 
** Dievas iš mašinos (lot.). 

tijote Mišparais... — senoji dama ištarė šį žodį aiškiai patenkinta, 
ir Kuartas pagalvojo: kokius veidus nutaisytų Jo Eminencija Jeržis 
Ivaškievičius ir monsinjoras Spada, jei tai girdėtų? — Iš pradžių 
maniau palikti paprastą žinutę centrinėje Vatikano sistemoje, 
vildamasi, kad ji paklius į geras rankas. Mintis įsilaužti į Popie- 
žiaus kompiuterį atėjo vėliau — pamažu ir vis giliau skverbiantis 
į sistemą. Taip netikėtai patekau į INMAVAT'o archyvą. Jis 
buvo labai saugomas, ir aš supratau, kad jame laikoma kai kas 
svarbaus. Tad porą kartų pabandžiau patekti į jį pasinaudodama 
savo labiausiai prityrusių bičiulių triukais, ir štai vieną naktį įsi- 
laužiau vidun... INMAVAT'ą lankiau visą savaitę, kol supratau 
kur patekusi. Tada, susiieškojusi ko norėjau, sukaupiau jėgas ir 
pradėjau puolimą. Visa kita jau žinote. 

— O kas man atsiuntė atviruką? 

— Ak, atvirukas. Žinoma, aš. Kadangi jau čia atvažiavote, man 
atrodė būtų neblogai priversti jus pažvelgti ir į kitą klausimo 
pusę. Tad užlipau į karvelidę ir Karlotos skrynioje susiieškojau 
tą atviruką. Savotiška priemonė, bet ji davė vaisių. 

Kuartas nenorom nusijuokė. 

— O kaip patekote į mano kambarį? 

— O Dieve, juk tai padariau ne aš asmeniškai. Ar galite įsivaiz- 
duoti, kaip ant pirštų galų tykinu jūsų viešbučio koridoriais?.. Šį 
klausimą išsprendžiau labai proziškai. Mano kambarinė sumokėjo 
tam tikrą pinigų sumą jūsų kambarinei. — Ji atsigręžė į dukterį. — 
Kai tik parodėte atviruką Makarenai, ji akimirksniu suprato, kad 
čia mano darbas. Bet ji elgėsi taktiškai ir labai manęs nebarė. 

Makarenos akyse Kuartas perskaitė patvirtinimą. O apskritai 
čia niekam nieko nereikėjo patvirtinti: visa buvo triuškinama 
tiesa. Jis pažvelgė į kompiuterio ekraną. 

— Papasakokite, ką veikiate dabar. 

— Ar su širuo kompiuteriu? — Krus Bruner akimis nusekė jo 
žvilgsnį. — Tai galima vadinti paskutiniu sąskaitų suvedimu. Bet 
nesijaudinkit. Šį kartą visiškai nesusiję su Roma. Tai artimesnis 
ir asmeniškesnis dalykas. 

Kuartas žvilgtelėjo į ekraną. Slaptai, perskaitė jis. B. K. vidaus 
tyrimo P T. byloje santrauka. Tekste buvo minimas „Cartujano“ 
bankas ir Penčo Gaviros pavardė. 

„„„Iš minėtos priedangos priemonių galime paminėti tokias: 
karštligiškas naujų ir brangių išteklių ieškojimas pažeidžiant ban- 
kininkystės normas; taip pat ypač rizikingų sandorių, tokių kaip 
bendrovės „Puerto Targa“ pardavimas grupei „Sun Oafer Alley“ 
(skelbiama vertė — 180 milijonų dolerių), sudarymas. Net tuo at- 
veju, jeigu pardavimo sandoris nebūtų pasirašytas, tai gali turėti 
rimčiausių padarinių „„Cartujano“ bankui, jau nekalbant apie viešą 
skandalą, galintį pakirsti banko prestižą konservatyviai nusiteikusių 
jo akcininkų akyse. 

Tyrimas nustatė, kad pažeidimai, dėl kurių tiesiogiai kaltas da- 
bartinis banko viceprezidentas, tokie... 


Jis pažvelgė į Makareną, paskui į kunigaikštienę. Tai buvo pa- 
trankos šūvis į buvusį Makarenos vyrą — šūvis žemiau vaterlini- 
jos. Jis staiga prisiminė, kaip prieš parą jiedu ėjo laisvinti tėvo 
Fero: tada dvasininkas ir finansininkas buvo pajutę vienas kitam 
simpatiją. 

— Ką jūs ketinate darysi su šituo? 

Tai ne mano reikalas, bylojo Makarenos veido išraiška. Mano 
sąskaitos asmeniškesnės. Tad atsakė Krus Bruner. 

— Ketinu truputį sulyginti padėtį. Dėl šios bažnyčios labai 
daug padarė visi. Jūs irgi: vakarykščiomis mišiomis padovanojote 
mums dar vieną savaitę... — Ji pažiūrėjo pirma į dvasininką, paskui 
į dukterį. — Manau, dėl to ji ir nusprendė, kad esate nusipelnęs 
šio vizito. 

— Jis niekam neprasitars, — įsiterpė Makarena, labai rimtai 
žiūrėdama į Kuartą. 

— Neprasitars?.. Labai džiaugiuosi... — Suraukusi antakius ji 
valandėlę žiūrėjo į dukterį, paskui vėl įsmeigė akis į Kuartą. — 
Nors, žinote, aš galvoju tą patį kaip ir tėvas Feras. Mano metuose 
daugelis dalykų nebetenka prasmės, todėl galima rizikuoti ne- 
bijant padarinių. — Išsiblaškiusi paglostė kompiuterio klaviatū- 
rą. — Dabar, pavyzdžiui, aš ketinu įvykdyti teisingumą. Taip, tėve 
Kuartai, aš žinau, kad tai nelabai krikščioniškas jausmas. — Jos 
balse pasigirdo naujos intonacijos, 0 tonas tapo rūstesnis. Toks 
ryžtas jam staiga pasirodė pavojingas. — Manau, paskui turėsiu 
atlikti išpažintį. nes ketinu nusidėti gailestingumui. 

— Mama. 

— Prašau duoti man ramybę, dukrele. — Ji atsigręžė į Kuartą, 
tarsi vildamasi, kad jis geriau supras ją nei Makarena, ir parodė 
tekstą ekrane. — Tai „Cartujano“ banko vidaus audito ataskaita, iš 
kurios matyti visos Penčo problemos ir visas jo žaidimas su Ašarų 
Dievo Motinos bažnyčia. Šios ataskaitos viešas paskelbimas tru- 
putėlį pakenks bankui ir labai — mano žentui. Manau, labai labai 
pakenks. — Ji šyptelėjo, lūpų linijos tapo ne tokios rūsčios. — Ne- 
žinau, ar Oktavijus Mačuka kada nors man už tai atleis. 

— Ketini jam papasakoti? — paklausė Makarena. 

— Žinoma. Manai, kad sviedusi akmenį pulsiu slėpti ranką už 
nugaros? Bet jis gyvena pasaulyje pakankamai ilgai ir supras... Be 
to, į banką jam nusispjaut... Ilgainiui jis tapo neatsakingas. 

— Iš kur gavote šią informaciją? 

— Iš savo žento kompiuterio. Kodas nebuvo labai sudėtin- 
gas... — Ji palingavo galvą ir Kuartui pasirodė, kad jos širdgėla 
nuoširdi. — Aš tikrai apgailestauju, nes visada jaučiau Penčui 
simpatiją. Bet reikėjo rinktis bažnyčią arba jį. Kiekvienas turi 
laikyti savo žvakę. 

Kuarto dėmesį patraukė modeme mirksinti švieselė. Krus 
Bruner valandėlę žiūrėjo į ją, paskui atsigręžė į dvasininką. Jos 
akimis žvelgė visos kunigaikščių del Nuevo Ekstremo kartos, o 
jos gyslomis tekėjo jų kraujas. 

— Tai faksas, — tarė ji, ir pergamentines lūpas iškreipė tokia 
niekinama ir žiauri šypsena, kurios jis iki šiol nebuvo matęs. — Aš 
perduodu ataskaitą visiems Sevilijos laikraščiams. 

Stovinti šalia jos Makarena prieblandos gaubiamu veidu žen- 
gė žingsnį atatupsta ir sustingo žiūrėdama į tuštumą. Apačioje 
suskambo angliško laikrodžio dūžiai tarp tamsių nulakuotų pa- 
veikslų, amžinai budinčių „Casa del Postigo“ tamsoje. Regis, 
visas įmanomas gyvenimas ant šių mirusių sienų susispietė 
po halogenine lempa, apšviečiančia kompiuterio klaviatūrą ir 
kaulėtas senės rankas. Ir Kuartas buvo tvirtai įsitikinęs, kad šią 
akimirką Karlotos Bruner šmėkla šypsosi sodo bokšto lange. O 
aukštyn upe plaukia baltos škunos burės, genamos brizo, kasnakt 
pakylančio virš jūros. 

Krus Bruner de Lebricha, del Nuevo Ekstremo kunigaikštienė, 
mirė žiemos pradžioje, kai Lorencas Kuartas jau buvo ištarnavęs 
penkis mėnesius Bogotos Santa Fė apaštališkosios nunciatūros 
trečiuoju sekretoriumi. Apie jos mirtį sužinojo iš kelių eilučių, 
išspausdintų užsieniui skirtame žurnalo ABC numeryje. Jame 
buvo pridėtas ilgiausias velionės titulų sąrašas ir dukters Ma- 
karenos Bruner prašymas melstis už mirusiosios sielą. Po poros 
savaičių gavo voką su Sevilijos pašto antspaudu; viduje buvo 
įdėtas gedulingas pranešimas, apvedžiotas juoda linija, daugmaž 
kartojantis laikraščio tekstą. Laiško nebuvo, užtat buvo įdėtas at- 
virukas su Ašarų Dievo Motinos bažnyčios nuotrauka — ta pačia, 
kurią Karlota Bruner užrašė kapitonui Ksalokui ir kurią Kuartas 
kažkada buvo radęs savo viešbučio kambaryje. 

Vėliau jį atsitiktinai pasiekė kai kurios smulkmenos apie šios 
istorijos pabaigą. Jos buvo aprašytos tėvo Oskaro Lobato laiške, 
atkeliavusiame sudėtingu maršrutu iš mažo Almerijos kaimelio 
į Romą, o iš ten —į Bogotą; jame buvo keletas bendro pobūdžio 
samprotavimų ir kelios pastabos prie nuomonės, kurią apie Kuartą 
buvo susidaręs jaunasis vikaras. Laiške taip pat buvo parašyta, kad 
Ašarų Dievo Motinos bažnyčia tebeveikia parapijos bažnyčios 
teisėmis. Kuartas šį tą sužinojo ir apie Penčą Gavirą — kartą ame- 
rikietiškojo leidimo El Pais puslapiuose, skirtuose ekonomikai, 
perskaitė trumpą informaciją apie tai, kad donas Oktavijus Ma- 
čuka, ilgus metus vadovavęs „Cartujano“ bankui, išėjo į pensiją 
ir kad į administracijos tarybos prezidento postą paskirtas kitas 
žmogus, kurio pavardė Kuartui buvo visiškai negirdėta. Toje 
informacijoje taip pat buvo rašoma apie tai, kad Fulchensijus 
Gavira atsistatydinęs ir atsisakęs visų banko viceprezidento ir 
generalinio direktoriaus įgaliojimų. 

Kartkartėmis Kuartą pasiekdavo ir atsitiktinės žinios apie tėvą 
Ferą: kad tam tikrą laiką jis praleidęs kalėjimo ligoninėje, kad teis- 
mas pripažinęs jį kaltu dėl netyčinės žmogžudystės ir kad galop 
jis buvęs išsiųstas į vieną saugomą Sevilijos vyskupijos prieglaudą, 
skirtą seniems dvasininkams. Ten jis išbuvęs iki žiemos, kai mirė 
Mišparai, pabaigos; jo sveikata buvo silpna, ir kai Kuartas parašė į 
tą prieglaudą, jos direktorius atsakė mandagiu, bet trumpu laišku, 
ir paaiškino, kad tėvas Feras vargu ar išgyvensiąs iki pavasario. 

Kad jis leidžiąs laiką savo kambaryje su niekuo nebendraudamas, 
gražiomis naktimis prižiūrėtojo lydimas eina į sodą, atsisėda ant 
suolo ir tylėdamas žiūri į žvaigždes. 

Apie kitus žmones, sutiktus per dvi viešnagės Sevilijoje savai- 
tes, Kuartas daugiau nieko niekada nesužinojo. Pamažu jie nu- 
grimzdo į jo atminties gelmes ir prisidėjo prie Karlotos Bruner ir 
kapitono Ksaloko šmėklų, kurios dažnai jį lydėdavo, kai vakarais 
ilgai vaikštinėdavo po seną kolonijinį Santa Fė kvartalą. Jie visi 
dingo, išskyrus vieną veidą. bet ir toji vizija būdavo trumpa ir 
neaiški, tad jis niekad nebuvo tikras, kad regi būtent jį. Atsitiko 
dar vienas dalykas, bet daug vėliau, kai Kuartas, ką tik perkeltas 
į dar nuošalesnę vietą — Kolumbijos Kartacheną, vartė vietos 
laikraštį su žinute apie valstiečių sukilimą Čiapase, Meksikos 
valstijoje. Vaizdinė reportažo publikacija rodė gyvenimą nežino- 
mame kaimelyje, esančiame partizanų kontroliuojamoje zonoje. 
Ten buvo viena nuotrauka su būreliu vaikų, nusifotografavusių 
vietos mokykloje su savo mokytoja. Nuotrauka buvo neryški, tad 
Kuartas beveik nieko neįstengė įžiūrėti. Pastebėjo tik savotišką 
panašumą: moteris mūvėjo džinsus, o jos žili plaukai buvo supinti 
į trumpą kasą. Apglėbusi vaikus per pečius, ji žiūrėjo į kameros 
objektyvą šviesiomis, šaltomis, įžūliomis akimis. Tokiomis, kokias 
paskutinį kartą matė Onoratas Bonafė prieš tai, kai jį nutrenkė 
Dievo rūstybė. 

20 kalbų, išgarsino autorių visame pasaulyje, Jo romanai „Būgno 

A. Pėrez Reverte mus stebina savo vaizduotė, menine išmone ir 
išmintimi. Romanų siužetai pašėlusiai gudriai supinti ir pagrįsti 
tvirta logika. A. Pėrez Reverte didžiausias literatūros mokytojas buvo 

kuri „žudo, kad apsigintų“, ir kokios paslaptys slypi už 
šventovės sienų ir dvasininkų sielose. Romano veiksmas vyksta 
Romoje, vėliau Sevilijoje, viename gražiausių pas ulio'miestų, 
kur žūtbūtinėje kovoje susigrumia vargšas klebonas ir 
arkivyskupas, klestintis bankininkas ir aukštakilmė gražuolė. 
Kas gi tas kompiuterių piratas? Kas žudo bažnyčios 

vardu? Meilė Sevilijos aristokratei Makarenai taip pavėrgia 
Popiežiaus agento širdį, kad jis pamiršta įžadus, pareigos 
jausmą ir, regis, savo nepajudinamus moralinius principus. 

